
Bernard Werber 


THANATONAUŢII 


TRADUCERE DE NICOLAE CONSTANTINESCU 


Pentru Reine 


DICŢIONAR 


THANATONAUT s.m. (de la grecescul thanatos, moarte şi 
nautes, navigator). Explorator al morţii. 


MANUAL DE ISIORIE 


CÂTEVA DATE DE REŢINUT 


1492 - Primii paşi pe continentul american 

1969 - Primii paşi pe Lună 

2062 - Primii paşi pe continentul morţilor 

2068 - Primele anunţuri publicitare despre drumul 
reîncarnării 


Manual de istorie, anul II, curs elementar 


PRIMA EPOCĂ 


Vremea amatorilor 


1 - MANUAL DE ISTORIE 


Pe vremuri, tuturor oamenilor le era frică de moarte. Era ca 
un zgomot de fond permanent pe care nimeni nu-l putea uita 
nici măcar o secundă. Fiecare ştia că la capătul tuturor faptelor 
sale se află propria lui dispariţie. Şi această angoasă umbrea 
toate plăcerile. 

Woody Allen, un filozof american de la sfârşitul secolului XX, 
caracteriza astfel starea de spirit care domnea în vremurile 
acelea: „Cât timp omul va fi muritor, el nu va putea să fie cu 
adevărat relaxat.” 


Manual de istorie, anul 
II, curs elementar 


2 - JURNALUL INTIM AL LUI MICHAEL PINSON 


Oare am dreptul să povestesc totul? 

Chiar şi acum, după trecerea timpului, îmi vine greu să cred 
că tot ce s-a petrecut chiar s-a întâmplat în realitate. Îmi vine 
greu să cred că am participat la această formidabilă epopee. Imi 
vine greu să cred că i-am supravieţuit pentru a-i atesta 
veridicitatea. 

Natural, nimeni nu şi-ar fi putut închipui că totul va merge 
atât de repede şi se va ajunge atât de departe. Nimeni. 

Ce ne-a împins la această nebunie? Poate ceva cât se poate 
de prostesc care poartă numele de curiozitate. Aceeaşi 
curiozitate care ne împinge să ne aplecăm deasupra râpelor 

pentru a ne da seama cât de îngrozitoare ar fi căderea noastră 
dacă am face un pas în plus. 

Poate şi din nevoia de aventură într-o lume din ce în ce mai 
inactivă şi mai lipsită de pasiune. 

Unii spun: „Aşa ne-a fost scris, aşa trebuia să se întâmple.” 
Dar eu nu cred în destine hotărâte dinainte. Cred că oamenii fac 
alegeri pe care le acceptă în mod conştient. Aceste alegeri 
prefigurează destinele şi poate că tot aceste alegeri ale 
oamenilor prefigurează universul. 

Îmi amintesc totul, fiecare episod, fiecare cuvânt, fiecare 
expresie a acestei mari aventuri. 

Oare am dreptul să vă spun totul? 

Cap: povestesc. Pajură: păstrez secretul. 

Cap. 

Dacă ar fi să caut originea tuturor evenimentelor care s-au 
înlănţuit, ar trebui s-o iau de foarte departe, din propriul meu 
trecut. 


3 - FIŞĂ DE POLIŢIE 
Cerere de informaţii descriptive de bază 


Numele: Pinson 

Prenumele: Michael 

Părul: brunet 

Ochii: căprui 

Înălţimea: 1,75 m 

Semne particulare: fără 

Observaţii: pionier al mişcării thanatonautice 
Punct slab: lipsă de încredere în sine 


4 - LA DUPONT TOTUL E BUN 


Aşa cum li se întâmplă tuturor copiilor, a venit şi pentru 
mine ziua în care am descoperit moartea. Primul meu mort era 
chiar un om obişnuit să trăiască printre cadavre. Domnul 
Dupont, măcelarul nostru. Deviza lui era scrisă cu litere mari pe 

vitrină: „La Dupont totul e bun.” Într-o dimineaţă mama mi-a 
spus că nu vom putea cumpăra de la el muşchi file pentru du- 
minică, deoarece domnul Dupont murise. Fusese strivit de o 
carcasă de bovină care scăpase pe neaşteptate din cârlig. 

Probabil că aveam patru ani. Am întrebat-o brusc pe mama 
ce însemna cuvântul M.O.R.T. 

Mama s-a arătat la fel de stingherită ca în ziua când o 
întrebasem dacă pilulele ei anticoncepţionale ar putea să-mi 
lecuiască tusea. 

Îmi aduc aminte că a lăsat ochii în jos. 

— Ei bine, ăăă, a fi mort înseamnă „a nu mai fi aici”. 

— Ca şi cum ai ieşi dintr-o încăpere? 

— Nu numai dintr-o încăpere. Asta înseamnă că ai părăsit 
casa, oraşul, ţara. 

— Deci a călători departe. Ca atunci când pleci în vacanţă? 

— Ăăăă... nu, nu tocmai. Pentru că atunci când eşti mort nu 
mai mişti. 

— Nu mai mişti şi totuşi pleci departe? Grozav! Cum e 
posibil asta? 

Poate că această tentativă stângace care încerca să explice 
decesul măcelarului Dupont a făcut să se nască în mine acea 
curiozitate fertilă, propice, mult mai târziu, încolţirii obsesiilor 
lui Raoul Razorbak. 

În fine, cel puţin aşa mi se pare. 

Trei luni mai târziu, când mi s-a spus că străbunica mea 
Agla€ a murit şi ea, se pare că aş fi declarat: „Bunicuţa Agla€ a 
murit? M-aş mira să fie în stare de aşa ceva!” Furios, 
străbunicul meu s-a încruntat rău de tot la mine şi a spus aceste 
cuvinte pe care n-am să le uit niciodată: 

— Tu chiar nu ştii că moartea e lucrul cel mai îngrozitor care 
se poate întâmpla? 

Nu, nu ştiam. 

— Aha... eu credeam că... m-am bâlbâit eu. 

— Nu se glumeşte cu astfel de lucruri! a adăugat el ca să-mi 
intre mai bine în cap. Dacă există ceva cu care nu se glumeşte, 
asta e moartea! 

Tata a continuat pe aceeaşi temă. Toţi voiau să mă facă să 
înţeleg că moartea era un tabu absolut. Nu se vorbeşte despre 
ea, nu este evocată, iar numele ei e pronunţat totdeauna cu 
teamă şi respect. În nici un caz nu se rosteşte acest cuvânt în 
mod inutil, întrucât poartă ghinion. 

— Străbunica ta Aglae a murit. E îngrozitor. Şi dacă ai avea 
inimă... ai plânge! 

Trebuie să spun că, încă din zori, fratele meu Conrad, spre 
deosebire de mine, vărsa lacrimi ca o rufă nestoarsă pusă la 
uscat. 

Aha, când oamenii mor trebuie să plângi? Păi mie nu-mi 
spune nimeni nimic. Lucrurile care se înţeleg de la sine se 
înţeleg mai bine când le spui pe nume. 

Ca să mă ajute să plâng, tatăl meu, exasperat de aroganţa 
mea juvenilă, mi-a tras o pereche de palme. Spera că în felul 
acesta îmi voi aminti: unu, cuvintele „moartea e cel mai 
îngrozitor lucru care se poate întâmpla” şi doi, că „nu se 
glumeşte cu astfel de lucruri”. 

— De ce n-ai plâns? a insistat din nou tata la întoarcerea de 
la înmormântarea străbunicii Aglae. 

— Lasă-l în pace, Michael, nu are decât cinci ani, nici măcar 
nu ştie ce înseamnă moartea, mi-a luat apărarea mama. 

— Ştie foarte bine, dar nu se gândeşte decât la el, aşa că 
moartea celorlalţi îl lasă indiferent. O să vezi că nu va plânge 
nici la moartea noastră! 

De data asta am început să înţeleg de-a binelea: cu moartea 
nu era de glumit. După povestea asta, de câte ori mi se anunţa o 
trecere în neființă, mă străduiam să mă gândesc insistent la 
ceva foarte trist... de exemplu, la frunzele de spanac opărite. 
Lacrimile îmi veneau fără probleme şi asta făcea plăcere 
tuturor. 

După aceea am avut un contact mai direct cu moartea. La 
şapte ani, am murit chiar eu. Evenimentul s-a petrecut într-o zi 
însorită de februarie. Trebuie să spun că avusesem un ianuarie 
foarte blând şi se întâmplă frecvent să urmeze un februarie 
însorit, după un ianuarie blând. 


5 - UNDE EROUL MOARE FĂRĂ ÎNTRERUPERE 


— Atenţie! 

— Nenorocire... 

— Dumnezeule mare! 

— Luaţi seama! Chiar nu vedeţi... 


8 


Scrâşnet lung de frâne. Şoc înăbuşit şi discret. Alergam 
după mingea care scăpase pe şosea şi bara de protecţie a 
maşinii sport de culoare verde m-a izbit chiar sub genunchi, 
acolo unde pielea e mai catifelată. Am decolat cu picioarele de 
pe pământ şi am fost aruncat în aer. 

Curentul îmi şuiera pe la urechi. Mă ridicam în zbor 
deasupra solului. Un vânt răcoros îmi intra pe gura larg 
deschisă. Sub mine, departe, jos, nişte gură-cască mă priveau 
înspăimântați. 

O femeie a scos un țipăt când a văzut cum mă ridicam în aer. 
Din pantalonii mei curgea sânge, care se strângea într-o 
băltoacă pe asfalt. 

Totul s-a petrecut ca într-un film derulat cu încetinitorul. 
Zburam la înălţimea acoperişurilor, observând nişte siluete care 
se agitau prin mansarde. Atunci mi-a venit pentru prima dată în 
minte întrebarea care mă va obseda atât de des mai târziu: „Dar 
ce caut eu aici?” 

Da, în clipa aceea, suspendat în aer o fracțiune de timp, am 
înţeles că nu înţelesesem nimic. 

Cine sunt? 

De unde vin? 

Incotro merg? 

Veşnicele întrebări. Toţi ni le punem într-o zi. Eu mi le-am 
pus în momentul acela, atunci când muream. 

Urcasem foarte sus. Am coborât foarte repede. Umărul meu 
a lovit capota maşinii sport de culoare verde, care m-a aruncat 
cu capul de marginea trotuarului. Pârâit. Zgomot surd. Feţe 
înspăimântate s-au aplecat asupra mea. 

Aş fi vrut să vorbesc, dar nu mai puteam să fac nimic, nici să 
vorbesc, nici să mă mişc. Lumina soarelui a început să scadă 
uşor. Soarele e totuşi palid în februarie. Se simte apropierea 
ploilor de primăvara. Cerul s-a întunecat treptat. În curând m- 
am pomenit în întuneric şi tăcere. Nici miros, nici senzaţii, 
nimic. Sfârşit. 

Tocmai împlinisem şapte ani şi murisem pentru prima dată. 


6 - PUBLICITATE 


„Viaţa e frumoasă. Nu ascultați clevetirile. Viaţa e frumoasă. 

Viaţa e un produs testat şi aprobat de peste şaptezeci de 
miliarde de oameni, de trei miliarde de ani. lată dovada calităţii 
sale de neînlocuit.” 


Acesta este un mesaj transmis de ANPV, 
Agenţia Naţională pentru Promovarea Vieţii 


7 - MANUAL DE ISTORIE 


Până la apariţia thanatonauticii, moartea era considerată 
unul din principalele tabuuri ale omenirii. Pentru a lupta mai 
bine împotriva imaginii ei, oamenii recurseseră la nişte procese 
mentale pe care le vom numi superstiții. De exemplu, unii 
socoteau că, atârnând la tabloul de bord o medalie cu efigia 
Sfântului Cristof, poţi evita accidentele de maşină mortale. 

_ nainte de secolul al XXI-lea circula curent această glumă: 
„In cazul unui accident de maşină, cele mai multe şanse de 
scăpare le are automobilistul al cărui Sfânt Cristof e mai mare.” 


Manual de istorie, anul II, 
curs elementar 


8 - UNDE EROUL MOARE MAI PUŢIN DECÂT S-AR 
PUTEA CREDE 


Aşteptare. Nu se produsese nimic îngrozitor. 

Străbunicul se înşelase. A muri nu era chiar aşa de groaznic. 
Nu se întâmpla nimic şi asta era tot. 

Întunericul şi tăcerea au durat foarte multă vreme. 

În sfârşit, am deschis ochii. Intr-un halo de lumină opacă, a 
apărut o siluetă delicată. Cu siguranţă un înger. 

Îngerul s-a aplecat spre mine. Îngerul semăna în mod ciudat 
cu o femeie, dar cu o femeie foarte frumoasă, cum nu vezi 
niciodată pe pământ. Era blondă şi avea ochi căprui. 

Mirosea a caise. 

În jurul nostru totul era alb şi senin. 

Probabil că eram în Paradis, pentru că îngerul mi-a zâmbit. 

— Heee... maiu... rurură. 

Probabil că îngerii aveau un limbaj al lor. Jargonul îngerilor, 
imposibil de înţeles pentru un neînger. 

— Nu... naiii... temură. 

Îngerul a repetat cu răbdare această înşirare monotonă şi şi- 
a aşezat mâna moale şi răcoroasă pe fruntea mea netedă de 
copil accidentat. 

— Nu... mai ai... temperatură. 

M-am uitat în jurul meu puţin cam năucit. 

— Ți-e bine? Mă-nţelegi? Nu mai ai temperatură. 

— Unde mă aflu? In Paradis? 

— Nu. La secţia de reanimare a spitalului Saint-Louis. 

Ingerul m-a liniştit. 

— N-ai murit. Ai doar câteva vânătăi. Ai avut noroc cu capota 
maşinii care ţi-a amortizat căderea. Nu te-ai ales decât cu o 
tăietură mare la genunchi. 

— Am leşinat? 

— Da, trei ore. 

Zăcusem trei ore fără cunoştinţă şi nu-mi aminteam nimic! 
Nici cea mai mică frântură de idee sau senzaţie. În timpul 
acestor trei ore nu se întâmplase nimic. 

Infirmiera mi-a pus la spate o pernă ca să mă pot aşeza mai 
confortabil. Poate că trei ore fusesem mort, dar eu nu simţisem 
nimic. 

În schimb, sosirea familiei mi-a provocat mari dureri de cap. 
Toţi erau foarte gentili cu mine şi suspinau întruna de parcă îmi 
şi dădusem sufletul. Spuneau că au fost foarte îngrijoraţi pentru 
mine. „Ne-am făcut sânge rău”, ziceau ei. Am avut impresia că 
regretau puţin faptul că scăpasem. Dacă aş fi murit, ar fi ştiut 
foarte bine să mă regrete. Asta m-ar fi înzestrat brusc cu toate 
calităţile. 


9 - FIŞĂ DE POLIŢIE 


Obiectul: Cerere de informaţii psihologice despre numitul 
Michael Pinson 
Subiectul pare în ansamblu normal. Totuşi se disting la el 
câteva instabilităţi psihologice provocate de un anturaj familial 

sufocant. Subiectul trăieşte în permanenţă în îndoială. Pentru el, 
ultimul care vorbeşte are totdeauna dreptate. Nu ştie ce vrea. 
Nu-şi înţelege epoca. Uşoare tendinţe paranoice. 

De reținut: părinţii n-au crezut de cuviinţă să-i dezvăluie 
subiectului că este un copil adoptat. 


10 - UN VULTUR 


Această primă excursie în afara vieţii nu mi-a adus la 
cunoştinţă nimic cu adevărat interesant despre moarte, în 
schimb mi-am dat seama că va rămâne încă multă vreme un 
motiv de necazuri cu familia mea. 

Mai târziu, pe la opt-nouă ani, m-am interesat mai mult de 
moarte, dar de data asta de moartea altora. Trebuie precizat că 
televiziunea arăta zilnic la actualităţile de seară morţi la 
discreţie. Mai întâi erau cei care decedaseră în războaie. Aceştia 
purtau uniforme cu verde şi roşu. Apoi cei răposaţi în accidente 
de circulaţie (haine împestriţate). In sfârşit, defuncţii celebri 
(veşminte cu paiete). 
~ La televizor totul era mult mai simplu decât în viaţă. 
inţelegeai imediat că moartea e tristă pentru că imaginile erau 
însoţite de o muzică funebră. Ce se dădea la televizor puteau 
înţelege chiar şi copiii şi idioţii. Cei care muriseră în războaie 
aveau dreptul la o simfonie de Beethoven, cei decedați în 
accidente se bucurau de un concertino vivaldian, iar starurile 
căzute victime unei overdose erau prezentate în acordurile lente 
ale unei bucăţi de Mozart cântate la violoncel. 

Nu mi-a scăpat faptul că imediat ce o vedetă deceda, 
vânzările discurilor înregistrate de ea creşteau fulgerător, 
filmele pe care le făcuse erau difuzate şi redifuzate pe micul 
ecran şi toată lumea îl vorbea pe defunct numai de bine. Ca şi 
cum moartea l-ar fi spălat de toate păcatele. Şi chestia cea mai 
tare era că decesul lor nu-i împiedica pe artişti să lucreze. Cele 
mai bune discuri ale lui John Lennon, Jimmy Hendrix sau Jim 
Morrison apăruseră pe piaţă cu mult după moartea lor. 

Următoarea înmormântare la care am luat parte a fost cea a 
unchiului Norbert. Un tip formidabil, se spunea printre cei care 
formau cortegiul funebru. Cu această ocazie am auzit pentru 
prima dată faimoasa expresie: „Totdeauna cei mai buni ne 

12 


părăsesc primii.” Nu aveam decât opt ani, dar mi-am zis în sinea 
mea: „Păi atunci în jurul nostru nu rămân decât ăia răii?” 

Purtarea mea la funeralii a fost impecabilă. De la plecarea 
convoiului m-am concentrat numai la frunzele de spanac 
opărite. Şi hohoteam de ţi-era mai mare dragul dacă pe lângă 
spanac mă gândeam şi la pasta de peşte. Nici fratele meu 
Conrad nu reuşea să se ridice la înălţimea bocetelor mele. 

Când am sosit la cimitirul Père-Lachaise, meniul hohotelor 
mele de plâns se îmbogăţise cu conopidă şi creier crud de miel. 
Ptiu! Cât pe ce să leşin de greață. Cineva dintre cei de faţă a 
şoptit: „Nu ştiam că Michael ţinea atât de mult la unchiul 
Norbert.” Mama a remarcat că faptul era cu atât mai uimitor cu 
cât, la drept vorbind, nu-l întâlnisem niciodată. Nu avea 
importanţă,  descoperisem rețeta înmormântărilor reuşite: 
frunze de spanac, pastă de peşte, conopidă şi creier de miel. 

Dar ziua a fost memorabilă şi pentru că atunci l-am întâlnit 
pe Raoul Razorbak. 

Eram strânşi în faţa mormântului răposatului meu unchi 
Norbert, când am remarcat, puţin mai departe, ceva ce mi s-a 
părut mai întâi a fi un vultur aşezat pe un mormânt. Nici vorbă 
însă de o pasăre de pradă. Era Raoul. 

Profitând de un moment de neatentie - în fond îmi achitasem 
cota de lacrimi - m-am apropiat de acea siluetă întunecată. Un 
lungan singuratic stătea pe o piatră funerară şi se uita ţintă la 
cer. 

— Bună ziua, am zis eu politicos. Ce faceţi aici? 

Tăcere. De aproape, vulturul părea un puşti. Era slab şi faţa 
suptă îi scotea în evidenţă pomeţii în spatele ochelarilor cu ramă 
de baga. Mâinile subţiri şi delicate stăteau aşezate pe pantaloni, 
ca doi păianjeni liniştiţi care aşteptau ordinele stăpânului lor. 
Băiatul a lăsat capul în jos şi s-a uitat la mine cu un calm şi o 
profunzime pe care nu le mai întâlnisem niciodată la cineva 
apropiat de vârsta mea. 

Am repetat întrebarea: 

— Ce faceţi aici? 

O mână-păianjen a urcat în viteză versantul nordic al 
pantalonilor şi şi-a vârât un deget în nasul lung şi drept. 

— Poţi să mă tutuieşti, a zis el cu solemnitate. 

Apoi mi-a explicat: 

— Mă aflu pe mormântul tatălui meu. Mă străduiesc să-l aud 
în cazul în care are ceva să-mi spună. 

Am pufnit în râs. A ezitat o clipă, apoi a început şi el să râdă. 
Nu puteai decât să faci haz de un copil slab care-şi petrecea ore 
în şir pe un mormânt, aşteptând şi uitându-se cum treceau norii 
pe cer. 

— Cum te cheamă? 

— Raoul Razorbak. Poţi să-mi spui Raoul. Pe tine? 

— Michael Pinson. Poţi să-mi spui Michael. 

S-a uitat cercetător la mine. 

— Pinson? Dar nu semeni deloc cu un penson. 

Am încercat să-mi păstrez calmul. Fusesem învăţat ce să 
spun în cazul unei astfel de situaţii delicate. 

— Cine zice ăla e. 

A izbucnit din nou în râs. 


11 - FIŞĂ DE POLIŢIE 
Cerere de informaţii descriptive de bază 


Numele: Razorbak 

Prenumele: Raoul 

Părul: brunet 

Ochii: căprui 

Înălţimea: 1,90 m 

Semne particulare: poartă ochelari 
Observaţii: pionier al mişcării thanatonautice 
Punct slab: exces de încredere în sine 


12 - PRIETENIE 


Mai târziu, am început să mă întâlnesc cu Raoul în fiecare 
miercuri după-amiază la cimitirul Père-Lachaise. Îmi plăcea să 
merg alături de silueta lui lungă şi slabă. Şi pe urmă, de fiecare 
dată îmi spunea tot felul de poveşti fantastice. 

— Ne-am născut prea târziu, Michael. 

— Şi de ce, mă rog? 

— Pentru că totul a fost inventat, totul a fost explorat. Mi-ar 

fi plăcut să fiu primul om care a inventat praful de puşcă sau 
electricitatea, sau măcar primul care a meşterit un arc cu 
săgeți. M-aş fi mulţumit cu un fleac acolo. Dar n-a mai rămas 
nimic de descoperit. Realitatea e mai iute de picior decât sf-ul. 
Nu mai există inovatori, ci doar imitatori. Oameni care 
perfecţionează ceea ce alţii au descoperit cu mult timp în urmă. 
Ultimul care a cunoscut acea impresie formidabilă de deflorare 
a unui nou univers, a fost probabil Einstein. Inchipuie-ţi ce 
senzaţie ameţitoare, când a înţeles că poate calcula viteza 
luminii! 

Nu, nu puteam să-mi închipui. 

Raoul se uita la mine dezolat. 

— Ar trebui să citeşti mai multe cărţi, Michael. Oamenii se 
împart în două categorii: cei care citesc cărţi şi cei care ascultă 
ce au citit ceilalţi. Crede-mă că e mai bine să faci parte din 
prima categorie. 

I-am răspuns că probabil de aceea vorbea el ca din carte şi 
ne-am amuzat. Fiecare cu rolul lui. Raoul declama adevăruri 
primordiale, eu glumeam pe socoteala lor şi amândoi ne 
strâmbam de râs. De fapt, ne stricam de râs din te miri ce. 

Totuşi Raoul Razorbak citise o sumedenie de cărţi. El mi-a 
trezit interesul pentru lectură, recomandându-mi autori - după 
cum spunea el - „neplicticoşi”: Rabelais, Edgar Allan Poe, Lewis 
Carrol, H.G. Wells, Jules Verne, Isaac Asimov, Frank Herbert, 
Philip K. Dick. 

— Scriitorii „neplicticoşi” nu sunt chiar atât de numeroşi, îmi 
explica Raoul. Majoritatea autorilor îşi închipuie că par mai 
inteligenţi dacă sunt mai greu de înţeles. Aşa că îşi întind 
frazele pe douăzeci de rânduri. Primesc premii literare şi după 
aceea oamenii le cumpără cărţuliile ca să-şi împodobească 
salonul şi să dea impresia persoanelor care-i vizitează că sunt în 
stare să citească nişte chestii atât de sofisticate. Am răsfoit cărţi 
în care nu se întâmpla nimic. Pur şi simplu nimic. Apare un tip, 
vede o femeiuşcă şi o agaţă. Ea îi spune că nu ştie dacă se va 
culca sau nu cu el. Iar după opt sute de pagini, tipa se decide, în 
sfârşit, pentru un nu categoric. 

— Dar pentru ce să scrii nişte cărţi în care nu se întâmplă 
pur şi simplu nimic? îl întreb eu. 

— Lipsă de idei. Imaginaţie săracă. De aici tot felul de 
biografii şi autobiografii romanţate... Nişte scriitori care nu sunt 
în stare să inventeze o lume nu pot decât s-o descrie pe-a lor, 

oricât ar fi ea de săracă. Nici în literatură nu mai sunt 
inventatori. Aşa că, lipsind fondul, autorii îşi perfecţionează 
stilul, migălesc forma. Descrie tu pe zece pagini necazurile pe 
care ţi le face un furuncul şi ai toate şansele să iei premiul 
Goncourt. 

Chicotim amândoi. 

— Dacă Odiseea lui Homer ar fi fost publicată pentru prima 
dată în zilele noastre, nici măcar n-ar fi apărut pe lista cărţilor 
care se vând cel mai bine. Ar fi fost trecută în rândul cărţilor 
fantastice şi de groază. N-ar fi fost citită decât de puşti ca noi, 
pentru poveştile cu ciclopi, vrăjitoare, sirene şi alţi monştri. 

Raoul se născuse cu capacitatea rară de a judeca el însuşi 
lucrurile. Nu repeta cu pedanterie ideile îndrugate la televizor şi 
prin ziare. Cred că cel mai mult mă atrăgea la el această 
libertate spirituală, rezistenţa în faţa oricărei influenţe. Pentru 
asta îi mulțumea tatălui său. Era profesor de filozofie, preciza el, 
şi de la el deprinsese dragostea pentru cărţi. Raoul citea 
aproape una pe zi. În special romane fantastice şi de science- 
fiction. 

— Secretul libertăţii e librăria, îi plăcea lui să spună. 


13 - NU NE PĂZIM NICIODATĂ ÎNDEAJUNS 
MĂRUNTAIELE 


Într-o miercuri după-amiază când, aşezaţi pe o bancă, ne 
uitam în tăcere la norii care treceau pe deasupra cimitirului, 
Raoul a scos un caiet gros din ghiozdan. L-a deschis şi mi-a 
arătat o pagină pe care probabil că o tăiase dintr-o carte 
consacrată mitologiei antice. 

Am văzut imaginea unei bărci egiptene şi diferite personaje. 

Raoul a început să-mi explice: A 

— În centrul navei stă Ra, zeul soarelui. În faţa lui se află 
îngenuncheat un defunct. De o parte şi de cealaltă stau alte 
două divinităţi: Isis şi Neftis. Cu mâna stângă, Isis indică o 
anumită direcţie, iar în mâna dreaptă ţine o cruce egipteană, 
simbolul eternității care-l aşteaptă pe călătorul în lumea 
cealaltă. 

— Egiptenii credeau în lumea cealaltă? 

— Bineînţeles. Aici, la extremitatea stângă a imaginii, poate 
fi recunoscut Anubis, cu capul lui de şacal. El va fi ghidul care-l 
va însoţi pe defunct, ţinând în mană urna cu stomacul şi 
intestinele acestuia. 

Mi-am reţinut un sughiţ de greață. 

Raoul a continuat pe un ton profesoral: 

— "Fiecare mort trebuie să aibă grijă să nu i se fure 
măruntaiele”, zice un proverb din Egiptul antic. 

Apoi a întors pagina, trecând la alte imagini. 

— Aici, mortul urcă şi el în barcă. Este primit, fie de Ra în 
persoană, fie de un porc. Porcul devorează sufletele celor 
blestemaţi, pe care-i conduce în infernul nenorocirilor, unde 
domnesc nişte călăi cruzi, care-i vor supune la mii de schingiuiri 
cu degetele lor cocârjate terminate cu unghii ascuţite. 

— Ce oroare! 

Raoul m-a sfătuit să nu mă grăbesc cu consideraţiile. 

— Dacă Ra însuşi consimte să-l primească pe mort, atunci 
totul va fi bine. Defunctul se va instala, în picioare, alături de 
zei, iar barca se va porni să alunece pe apă, trasă de-a lungul 
râului de o frânghie lungă, care în realitate este un şarpe boa 
viu. 

— Grozav! 

Raoul a ridicat ochii la cer. Alternanţa mea de entuziasm şi 
dezgust începea să-l exaspereze. Totuşi a continuat, pentru că, 
în fond, eram singurul care-l asculta. 

— Acest şarpe boa este un şarpe bun care-i alungă pe 
duşmanii luminii. El îşi dă toată silinţa, dar mai există o reptilă, 
care e rea, Apofis, întruchiparea lui Set, zeul răului. Această 
reptilă se învârteşte în jurul bărcii ca s-o răstoarne. Uneori iese 
din apă şi scuipă foc. Face barca să se învârtească în loc şi sare 
afară din valuri în speranţa de a înghiţi sufletul înspăimântat al 
defunctului. Dacă acesta se ţine tare, corabia morţii îşi continuă 
drumul şi alunecă de-a lungul fluviului subteran care 
traversează cele douăsprezece lumi inferioare. Sunt multe 
stânci submarine de evitat. Trebuie să treci pe porţile infernului, 
să ocoleşti tot felul de monştri acvatici şi să te păzeşti cu mare 
grijă de demonii zburători. Dar dacă mortul reuşeşte să treacă 
prin toate aceste încercări, atunci... 

Spre marea mea consternare, Raoul s-a întrerupt. 

— Vom continua săptămâna viitoare. S-a făcut deja şapte şi 
mama o să se îngrijoreze. 

Frustrarea mea îl amuza. 

— Fiecare lucru la vremea lui. Nu fi nerăbdător. 

Noaptea următoare, am visat pentru prima dată că zburam, 
străpungând norii. Eram ca o pasăre. Nu, chiar eram o pasăre. 
Şi zburam, zburam... Apoi deodată, în spatele unui nor, am zărit 
o femeie îmbrăcată în alb. Stătea pe un nor şi era foarte 
frumoasă. Avea corpul tânăr şi zvelt. M-am apropiat şi am 
constatat că în mână avea o mască. M-am apropiat şi mai mult şi 
am tresărit de groază. Masca nu era altceva decât un craniu de 
mort, cu orbitele goale, o gură fără buze şi un rictus încremenit. 
M-am trezit lac de năduşeală. Am sărit din pat şi m-am repezit 
în baie, unde mi-am băgat capul sub robinetul cu apă rece ca să 
mă spăl de coşmar. 

A doua zi, la micul dejun, am întrebat-o pe mama: 

— Mamă, crezi că se poate zbura ca păsările? 

Mama s-a uitat la mine cam ciudat. Poate că mă deranjasem 
puţin la minte din cauza accidentului. 

— IÎncetează cu prostiile şi înghite-ţi fulgii de cereale. 


14 - MITOLOGIE MESOPOTAMIANĂ 


„Încotro te duci, Ghilgameş? 
Viaţa veşnică pe care o cauţi 
N-o vei găsi niciodată. 
Când zeii i-au creat pe oameni 
Ei le-au hărăzit moartea 
Iar viaţa veşnică 
Au păstrat-o pentru ei.” 


Epopeea lui 


Ghilgameş 
Extras din studiul Moartea, această 
necunoscută, 
de Francis 
Razorbak 

15 - RAOUL E SONAT 


De fiecare dată când ne întâlneam la cimitirul Pere-Lachaise, 
Raoul vorbea cu mine despre moarte. El vorbea şi eu îl 
ascultam. Aceste discuţii nu aveau nimic morbid, urât sau 
macabru. Discutam despre moarte ca despre un fenomen 
interesant, aşa cum am fi vorbit despre extratereștri sau despre 
motociclete. 

— Am avut un vis, i-am spus eu. 

Voiam să-i povestesc despre femeia îmbrăcată în satin alb, 
cu mască de cap de mort, care stătea pe un nor, dar nu mi-a 
lăsat timp. M-a întrerupt imediat. 

— Şi eu am avut un vis. Imi construiam un car de foc. M-am 
urcat în el şi nişte cai de foc mă duceau spre soare. Trebuia să 
trec prin cercuri de foc ca să mă apropii de astru şi, cu cât 
treceam prin mai multe cercuri, cu atât mai mult aveam 
impresia că înţeleg lucrurile mai bine. 

Mai târziu am aflat că nu întâmplător Raoul se interesa de 
moarte. Într-o seară, la întoarcerea de la şcoală, se îndreptase 
direct spre toaletă şi acolo dăduse peste tatăl lui spânzurat de 
bazinul de apă. Francis Razorbak fusese profesor de filozofie la 
liceul Jean-Jaures din Paris; oare descoperise el ceva atât de 
interesant despre lumea de dincolo încât s-o părăsească pe 
aceasta? 

Raoul era convins că tatăl lui nu se omorâse din tristeţe sau 
din supărare. Îşi luase zilele ca să poată înţelege mai bine un 
mister. Prietenul meu era cu atât mai convins de acest lucru, cu 
cât tatăl lui, de mai multe luni, se înhămase la redactarea unui 
studiu intitulat Moartea, această necunoscută. 

Probabil că descoperise ceva esenţial căci, exact înainte de a 
se spânzura, dăduse foc lucrării. Când Raoul găsise cadavrul, în 
cămin încă mai pluteau foi calcinate. Vreo sută de file erau încă 
lizibile. In ele se vorbea despre mitologii antice şi despre cultul 
morţilor. 

De atunci Raoul se gândise întruna la asta. Ce descoperise 
tatăl lui atât de important? Ce voise să caute în moarte? 

Raoul nu plânsese în ziua funeraliilor. Dar pe el nu-l certase 
nimeni. Nimeni nu-i făcuse nici cel mai mic reproş. Cei din jur 
spuneau: „Acest sărman copil e atât de traumatizat de 
sinuciderea tatălui său încât nu mai e în stare să plângă.” Dacă 
l-aş fi cunoscut înainte de asta, i-aş fi dat şi lui reţeta mea pe 

bază de spanac opărit şi creier de miel, şi ar fi fost scutit de 
astfel de aprecieri. 

Imediat după înmormântarea tatălui, comportamentul 
mamei lui Raoul s-a schimbat complet. li satisfăcea toate 
capriciile. li cumpăra toate jucăriile, toate cărţile, toate revistele 
pe care le cerea. Făcea ce voia cu timpul lui liber. Mama îmi 
spunea că e un copil prea răsfăţat pentru că era singur la părinţi 
şi orfan de tată. Şi mie mi-ar fi plăcut tare mult să fiu un copil 
răsfăţat, chiar dacă ar fi trebuit să renunţ la o parte din familia 
mea. 

Mie nu mi se trecea nimic cu vederea. 

— Ce ai de tot hoinăreşti cu acest Razorbak? m-a întrebat 
tata, aprinzându-şi unul din trabucurile lui care împuţeau aerul 
pe o rază de treizeci de metri. 

Am protestat cu înfocare. 

— E prietenul meu cel mai bun. 

— Atunci nu ştii să-ţi alegi prietenii, a spus tatăl meu. E clar 
că băiatul ăsta nu e normal. 

— De ce? 

— Nu face pe neştiutorul. Tatăl lui suferea de o depresiune 
nervoasă care l-a dus la sinucidere. Cu o astfel de ereditate, 
orice puşti ar fi tra-la-la. lar maică-sa nu lucrează şi se 
mulţumeşte cu pensia. E ceva nesănătos. Ar trebui să 
frecventezi persoane normale. 

— Raoul e normal, l-am asigurat eu cu fermitate. 

Totdeauna perfid, fratele meu Conrad a considerat că era 
momentul să pună şi el paie pe foc. 

— Sinuciderea e o boală ereditară. Copiii celor care se 
sinucid sunt tentaţi şi ei de sinucidere, după cum copiii celor 
divorţaţi fac tot ce pot ca să-şi destrame căsnicia. 

Toată lumea s-a prefăcut a nu fi auzit remarcile cretinului 
meu de frate. Asta nu înseamnă că mama s-a lăsat mai prejos. 

— Consideri normal ca cineva să petreacă ore în şir stând în 
cimitir, aşa cum se pare că face Raoul? 

— Să ştii, mamă, că e liber să facă ce vrea în timpul lui liber. 
De vreme ce nu deranjează pe nimeni... 

— Ia-i apărarea! Cine se aseamănă se adună! Dovadă, ai fost 
văzut stând de vorbă cu el printre morminte! 

— Şi chiar dacă ar fi adevărat, ce-i cu asta? 

— E că aduce ghinion să-i deranjezi pe morţi. Trebuie lăsaţi 
să se odihnească în pace, a declarat categoric Conrad, gata 

oricând să mă înfunde şi mai tare. 

— Conrad cretinul! Conrad cretinul! am izbucnit eu, şi i-am 
tras un pumn. 

Ne-am rostogolit pe jos. Tata a aşteptat ca fratele meu să 
riposteze pentru a ne despărţi. Nu însă destul de mult ca să-mi 
pot lua revanşa. 

— Potoliţi-vă, puştilor, că altfel mă ocup eu cu distribuirea 
palmelor. Conrad are dreptate. Hoinăritul prin cimitir aduce 
nenorocire. 

A urmat un acces de tuse cavernoasă, a scuipat sub formă 
lichidă fumul trabucului, apoi a adăugat: 

— Există destule locuri unde se poate sta de vorbă. Cafenele, 
grădini, cluburi sportive. Cimitirele sunt pentru morţi, nu pentru 
vii. 

— Dar, tată... 

— Michael, până la urmă mă calci pe nervi. Nu mai face pe 
deşteptul că altfel o-ncasezi. 

Am primit o nouă pereche de palme şi-am început imediat să 
mă smiorcăi ca să nu mai am parte de încă una. 

— Vezi că ştii să plângi când vrei, a remarcat tatăl meu 
sardonic. 

Conrad radia de mulţumire. Mama m-a îndemnat să mă duc 
în camera mea. 

În felul ăsta am început să aflu cum funcţiona lumea. Pe 
morţi trebuie să-i plângi. Trebuie să-ţi asculţi părinţii. Trebuie 
să-l suporţi pe Conrad. Nu trebuie să faci pe deşteptul. Nu 
trebuie să hoinăreşti prin cimitire. Trebuie să-ti alegi prietenii 
dintre cei consideraţi normali. Sinuciderea e o boală ereditară şi 
poate chiar contagioasă. 

În întunericul camerei mele, având încă în gură gustul sărat 
al lacrimilor de durere, m-am simţit deodată foarte singur. În 
seara aceea, cu urma unei palme lăsată pe obrazul meu 
fierbinte, am regretat că mă născusem într-un univers atât de 
plin de constrângeri. 


16 - GREUTATEA UNEI PENE 


— Defunctul trebuie să treacă prin porţile iadului, să evite 
monştrii acvatici, să se protejeze de demonii zburători. Dacă 

reuşeşte, ajunge în faţa lui Osiris, judecătorul suprem, şi a unui 
tribunal format din patruzeci şi doi de zei asesori. Atunci va 
trebui să-şi probeze curăţenia sufletească printr-o confesiune 
formată din fraze negative în care va declara că nu a comis 
niciodată păcate sau ofense grave în cursul vieţii pe care tocmai 
a părăsit-o. Va spune: 


N-am păcătuit împotriva oamenilor 
Nu i-am maltratat pe oameni 
Nu am ascuns adevărul 
Nu L-am hulit pe Dumnezeul meu 
Nu am luat de la cel sărac 
N-am făcut nimic din ceea ce zeii consideră a fi mârşav 
N-am vorbit de rău un sclav în fata stăpânului său 
Nu m-am destrăbălat în locurile sfinte ale oraşului meu 
N-am lăsat pe nimeni înfometat 
N-am făcut pe nimeni să plângă 
N-am ucis 
N-am poruncit să se ucidă 


— Poate să spună deci ce vrea, chiar să mintă? l-am întrebat 
pe Raoul. 

— Da. Dispune de dreptul de a minţi. Zeii îi pun întrebări, iar 
el poate să-i mintă. Dar nu are o sarcină uşoară, căci zeii ştiu 
multe lucruri. Normal, sunt doar zei! 

— Şi pe urmă? 

— Dacă iese învingător din această încercare, defunctul va 
înfrunta a doua parte a judecății, de data asta în prezenţa altor 
zei. 

Raoul a tăcut câteva clipe ca să menţină mai bine suspansul. 

— Vor fi de faţă Maat, zeiţa dreptăţii, şi Thot, zeul 
înţelepciunii şi al studiului, cu cap de ibis. El va consemna 
mărturia defunctului pe o tăbliță. După aceea va veni Anubis, 
zeul cu cap de şacal, aducând cu el o balanţă mare care va servi 
la cântărirea sufletului. 

— Cum poate fi cântărit sufletul? 

Raoul nu luă în seamă o întrebare al cărei răspuns era de la 
sine înţeles, se încruntă, întoarse pagina şi continuă: 

— Anubis aşează pe un talger al balanței inima defunctului şi 
pe celălalt o pană. Dacă inima e mai uşoară decât pana, mortul 
este declarat nevinovat. Dacă inima se dovedeşte a fi mai grea 

decât pana, atunci va fi dat pradă unui zeu cu corp de leu şi cap 
de crocodil, care are sarcina să devoreze sufletele nedemne de 
Eternitate. 

— Şi ce soartă îl va aştepta pe... câştigător? 

— Eliberat de greutatea vieților lui, el se va alătura luminii 
soarelui care răsare. 

— Grozav! 

— ... Acolo îl va aştepta Kepri, zeul cu cap de scarabeu de 
aur. Acolo se va sfârşi drumul lui. Sufletul dezvinovăţit va 
cunoaşte fericirea eternă. Atunci el va intona imnul 
învingătorilor care au reuşit în trecerea lor pe pământ şi pe 
lumea cealaltă. Ascultă acest imn. 

Raoul s-a urcat pe o piatră funerară, şi-a ridicat faţa spre o 
lună buburoasă şi, cu o voce clară, a început să declame 
cuvintele străvechi: 


Legătura s-a desfăcut 
Am aruncat la pământ tot răul din mine. 
O, puternice Osiris, în sfârşit m-am născut 
Privește-mă, chiar acum m-am născut. 


Raoul terminase lectura marii cărţi de mitologie antică. 
Săvârşise o faptă nemaipomenită. Sudoarea îi picura de pe 
frunte. Zâmbea de parcă Anubis tocmai l-ar fi declarat 
învingător al propriei sale vieţi. 

— Frumoasă poveste! am exclamat eu. Crezi că aşa se 
întâmplă cu morţii, acolo sus? 

— Habar n-am. E o alegorie. E cât se poate de clar că aceşti 
egipteni dobândiseră o mare cunoaştere în această privinţă dar, 
nevrând s-o dezvăluie celor de rea-credinţă, au recurs la 
metafore şi la termeni poetici. Un scriitor n-ar fi fost în stare să 
inventeze toate astea într-o zi de inspiraţie. Aceste mituri îşi au 
originea într-un fel de bun-simţ universal. Dovadă că toate 
religiile istorisesc mai mult sau mai puţin o poveste identică, 
folosind termeni diferiţi. Toate religiile afirmă că există o lume 
dincolo de moarte. Că trebuie să treci prin încercări şi că la 
capătul lor te aşteaptă reîncarnarea sau eliberarea. Mai mult de 
două treimi dintre oameni cred în reîncarnare. 

— Dar chiar crezi că există o barcă şi nişte zei care... 

Raoul mi-a făcut semn să tac. 

— Ssst! Vine cineva. 

Se făcuse nouă seara şi, natural, cimitirul se închisese. Cine 
putea să vină să-i tulbure pacea? Şi cum trecuseră de porţile 
încuiate? Noi reuşisem să intrăm urcându-ne în platanul înalt 
din colţul de nord-vest, ale cărui crengi atârnau peste zidul de 
incintă. Eram convinşi că numai noi cunoşteam acea trecere. 

Ne-am strecurat pe furiş în direcţia unei rumori surde. 

Am văzut un grup înveşmântat în pelerine negre trecând 
printr-o poartă de fier. 


17 - MANUAL DE ISTORIE 


Strămoşii noştri credeau că moartea este trecerea de la 
starea de totul la starea de nimic. Pentru a suporta mai bine 
această idee, ei au inventat religiile (ansamblul de ritualuri 
bazate pe mituri). Majoritatea afirmau că dincolo de această 
lume există o alta, dar nimeni nu credea cu adevărat. Religiile 
serveau mai ales ca semn de regrupare pentru grupuri etnice 
specifice. 


Manual de istorie, anul II, 
curs elementar 


18 - ÎMPOTRIVA NĂTĂRĂILOR 


Grupul s-a oprit în faţa unui mormânt, a aprins nişte torţe şi 
a pus tot felul de obiecte heteroclite pe o piatră tombală. Am 
zărit fotografii, cărţi şi chiar nişte statuete. 

M-am ascuns împreună cu Raoul după un mormânt ocupat 
de un răposat actor-rocker-play-boy, care se înecase cu un os de 
peşte. Aşa, ca o curiozitate, trebuie să spun că starul a tuşit mai 
mult de o oră, străduindu-se să scape de acea intruziune străină 
în glotă. Nimeni nu se gândise să-i vină în ajutor, într-un 
restaurant totuşi înţesat de clienţi. Toată lumea şi-a închipuit că 
idolul se deda unui spectacol spontan, inventând dansuri noi şi 
un nou mod de a cânta. Iar ultima lui tresărire de agonie a fost 
aplaudată cu entuziasm. 

Oricum, de acolo de unde ne aflam, puteam să urmărim 

foarte bine toată scena. Cei îmbrăcaţi în pelerine îşi trăseseră 
pe cap nişte cagule negre şi acum psalmodiau un fel de 
descântece ciudate. 

— Spun rugăciuni de-a-ndoaselea, îmi şopti Raoul. 

Am înţeles că „Roliregni a ămam, airam tulas et” însemna de 
fapt „te salut, Maria, Mamă a îngerilor”. 

— E cu siguranţă o sectă satanică, a adăugat prietenul meu. 

Urmarea litaniei i-a dat dreptate. 


O, Mare Belzebut, dăruieşte-ne puţin din puterea ta 
O, Mare Belzebut, arată-ne puţin din lumea ta 
O, Mare Belzebut, învaţă-ne să fim invizibili 
O, Mare Belzebut, învaţă-ne să fim iuți ca vântul 
O, Mare Belzebut, învaţă-ne să înviem morții 


Eu mă înfiorasem tot, dar Raoul Razorbak a rămas 
nepăsător. Calmul şi curajul lui erau comunicative. Ne-am 
apropiat de grup. Văzuţi de aproape, adepţii erau şi mai 
impresionanţi. Unii aveau tatuate pe frunte simboluri malefice: 
tapi zâmbitori, diavoli, şerpi care-şi muşcau coada. 

După alte rugăciuni şi descântece, sectanţii au aprins 
lumânările pe care le-au aşezat în formă de stea cu cinci colţuri. 
Au ars praf de oase care s-a calcinat eliberând un nor de fum 
mov. În sfârşit, au scos dintr-un sac un cocoş negru care se 
zbătea de-i săreau fulgii. 

— Acest cocoş negru, Mare Belzebut, îl sacrificăm pentru 
tine. Un suflet de cocoş pentru un suflet de amoc! 

Şi toţi au repetat în cor: 

— Un suflet de cocoş pentru un suflet de amoc! 

Au tăiat gâtul cocoşului şi i-au răspândit sângele pe cele 
cinci colţuri ale stelei. 

Apoi au scos la iveală o găină albă. 

— Această găină albă, Mare Belzebut, o sacrificăm pentru 
tine. Un suflet de găină pentru un suflet de vampir. 

Şi corul: 

— Un suflet de găină pentru un suflet de vampir. Un suflet 
de pasăre pentru un suflet de călău. 

— Ţi-e frică? mi-a şoptit Raoul la ureche. 

Mă străduiam să fiu la înălţimea lui, dar nu reuşeam să 
controlez tremurul care-mi cuprinsese mădularele. Nu trebuia 
cu nici un preţ să-mi clănţăne dinţii. Zgomotul i-ar fi alarmat pe 

amatorii de liturghii negre. 

— În viaţă ne e frică pentru că nu ştim ce hotărâre să luăm, 
a zis calm tânărul meu coleg. 

Am scuturat din cap dându-i de înţeles că nu pricepeam. 

Raoul a scos din buzunar o monedă de doi franci. 

— În viaţă trebuie totdeauna să faci o alegere, a continuat el. 
Să acţionezi sau s-o iei la sănătoasa. Să ierţi sau să te răzbuni. 
Să iubeşti sau să urăşti. 

Chiar era momentul să filozofeze? Raoul a continuat 
netulburat: 

— Ne e teamă când nu ştim ce decizie să luăm, pentru că în 
calcul intră atât de multe elemente încât până la urmă nu mai 
înţelegem ce se petrece cu adevărat în jurul nostru. Cum să 
alegi când lumea e atât de complexă? Cum? Cu o monedă. O 
monedă nu poate fi influenţată de nimic. E insensibilă la iluzii, 
nu aude argumente amăgitoare, nu se teme de nimic. Poate deci 
să-ţi dea curajul de care duci lipsă. 

Şi zicând acestea, Raoul aruncă în sus moneda de doi franci. 
Cap sau pajură? Cade cap şi prietenul meu zâmbeşte victorios. 

— Cap! Cap înseamnă da. Să mergem. Inainte. Cap 
înseamnă „Undă verde”. Haide, vino! Noi doi împotriva 
nătărăilor, m-a anunţat el. 

Ceremonialul sinistru din apropierea noastră îşi continua 
desfăşurarea. 

Sectanţii au scos dintr-un sac mai mare o căpriţă albă care 
behăia trist, orbită de lumina lumânărilor. 

— Îţi sacrificăm această capră albă pentru a ne deschide o 
ferestruică spre ţinutul morţilor. Un suflet de capră pentru un 
suflet de... 

În cimitir răsună deodată o voce guturală. 

— Un suflet de capră pentru o bandă de amărâţi. 

Cuţitul ridicat să decapiteze animalul s-a oprit brusc. 

Raoul se ridicase în picioare lângă mine şi răcnea cu 
siguranţa pe care i-o dădea simplul fapt că moneda căzuse 
„cap”. 

— Pieriţi din ochii mei, servitori ai lui Belzebut! Belzebut a 
murit de multă vreme. Cei care-i consacră un cult vor fi 
blestemaţi. Sunt Astarot, cel de al nouălea Prinţ al Întunericului 
şi vă blestem. Să nu mai veniţi niciodată să murdăriţi cu sânge 
impur de animal morminte sfinte. Treziţi morţii şi-i supăraţi pe 
zei! 

Sectanţii încremeniseră uluiţi. Încercau să-şi dea seama de 
unde provenea acest mesaj, dar nu vedeau nimic. Raoul era 
stăpân pe voce. Avea voce pentru că moneda îi arătase ce 
trebuia să facă. Totul devenise clar. Pentru el, pentru mine, şi la 
fel şi pentru „ei”. Raoul era forţa. Ei nu erau decât nişte 
inoportuni. Raoul era doar un copil, dar el era stăpânul. În faţa 
acestei iruperi neliniştitoare, oamenii mascaţi au preferat s-o 
şteargă. Iar căpriţa a fugit în sens invers. 

Prin urmare nu era greu să câştigi o bătălie. Cap - voi fi cel 
mai puternic. Pajură - voi fi un laş. Moneduţă dragă, hotărăşte 
în locul meu cum să mă comport! 

Raoul m-a strâns de umăr şi mi-a dat moneda de doi franci. 

— Ți-o dăruiesc. De acum înainte nu-ţi va mai fi frică de 
nimic şi vei şti să faci alegerea cea bună. Vei avea o prietenă 
care nu va greşi niciodată. 

Moneda pe care o ţineam în căuşul palmei parcă iradia. 


19 - FIŞĂ DE POLIŢIE 
Cerere de informaţii psihologice despre Raoul Razorbak 


Se pare că băiatul numit Raoul Razorbak suferă de deliruri 
psihotice. A avut deja câteva crize violente de furie şi a pus în 
pericol viaţa celor din jurul lui. Mama lui refuză să-l interneze 
într-o clinică psihiatrică. La întrebările unui specialist, ea a 
declarat că fiul ei a fost foarte afectat de moartea tatălui său, 
„Nu are nevoie decât de ceva timp ca să-şi regăsească 
echilibrul”, a spus ea. 

Serviciul consideră prematură orice procedură activă dat 
fiind faptul că tânărul Raoul Razorbak nu a comis deocamdată 
nici un delict şi nu pare pe punctul de a deveni un delincvent. 


20 - MANUAL DE ISTORIE 


Moartea bunicilor noştri 
Principalele cauze de deces în Franţa în 1965 (pe la sfârşitul 

celui de al doilea mileniu), clasificate în ordinea descrescătoare 
a numărului de victime. Veţi observa că unele dintre bolile din 
acea epocă au fost în zilele noastre eradicate. 


Boli de inimă 98 392 

Cancer 93 834 

Leziuni vasculare cerebrale 62 746 
Accidente de maşină 32 723 
Ciroză hepatică 16 325 
Afecţiuni respiratorii 16 274 
Pneumonie 11 166 

Gripă 9 008 

Diabet 8 118 

Sinucideri 7 156 

Crime şi asasinate 361 
Cauze necunoscute 87 201 


Manual de istorie, anul II, 
curs elementar 


21 - DOMNUL BATE-CÂMPII 


În anii care au urmat primei noastre întâlniri la cimitirul 
Père-Lachaise, prietenia noastră a devenit din ce în ce mai 
strânsă. Raoul mă învăţa o mulţime de lucruri. 

— Ce naiv eşti, Michael! Îţi închipui că lumea e gentilă şi că 
prin urmare cea mai bună metodă de a te încadra în ea este să 
dai şi tu dovadă de gentileţe. Dar greşeşti. Pune-ţi puţin creierul 
la treabă. Viitorul nu aparţine gentililor, ci inovatorilor, 
cutezătorilor, celor care n-au frică de nimic. 

— Ţie nu ţi-e frică de nimic? 

— De nimic. 

— Nici de durerea fizică? 

— Dacă ai voinţă, nu simţi nimic. 

Şi ca să-mi dovedească, şi-a scos bricheta şi şi-a vârât 
degetul arătător în flacără, ţinându-l acolo până când aerul s-a 
umplut de miros de unghie arsă. Eram dezgustat şi totodată 
fascinat. 

— Uau! Cum reuşeşti asta? 

— Mai întâi îmi fac gol în minte, şi apoi îmi spun că altcineva 
suportă această durere şi că pe mine nu mă priveşte cu nimic. 

— Nu ţi-e frică de foc? 

— Nici de apă, nici de pământ, nici de metal. Cel care nu se 
teme de nimic, e atotputernic şi nimic nu-i va fi refuzat. Asta e 
lecţia mea numărul doi. Prima e că o monedă de doi franci îţi va 
fi cea mai bună sfătuitoare. A doua este că frica nu există dacă 
nu-i dai voie să existe. 

— Tatăl tău te-a învăţat asta? 

— Tata spunea că nu trebuie să te uiţi niciodată înapoi când 
escaladezi un munte. Dacă te uiţi, rişti să fii cuprins de 
ameţeală, de panică şi să cazi. În schimb, dacă urci drept spre 
culme, totdeauna vei fi în siguranţă. 

— Dar dacă nu ţi-e frică de nimic, ce te împinge înainte? 

— Misterul. Nevoia de a elucida misterul morţii tatălui meu 
şi al mortii în general. 

În timp ce pronunţa aceste cuvinte, mâna lui dreaptă, 
asemenea unui păianjen viu, i-a acoperit fruntea de parcă ar fi 
vrut să-i potolească nu ştiu ce zbucium. Ochii ai fi zis că sunt 
gata să-i iasă din orbite, ca şi cum capul i-ar fi fost măcinat din 
interior. 

Purtarea lui m-a neliniştit. 

— Nu te simţi bine? 

Răspunsul lui s-a lăsat aşteptat, până când parcă şi-a 
recăpătat respiraţia şi şi-a venit în fire. 

— Doar o migrenă. O să treacă, a zis el cu asprime. 

A fost singura dată când l-am văzut cuprins de o criză. 
Pentru mine Raoul era un supraom. Era un stăpân. 

Raoul mă impresiona. Era mai mare decât mine cu un an, 
aşa că am făcut un efort să sar peste o clasă şi să devin coleg cu 
ei. Atunci totul a devenit uşor. Imi dădea voie să copiez după el 
lecţiile şi în afara orelor îmi istorisea poveşti nemaipomenite. 

Nu toţi din clasă îl admirau. Profesorul de franceză îl 
poreclise pe elevul Razorbak Domnul Bate-câmpii. 

— Ţineţi-vă bine. Astăzi, Domnul Bate-câmpii ne-a făcut o 
lucrare pe cinste. Dacă vă amintiţi, subiectul pe care vi-l 
dădusem era: „Povestiţi vacanţa voastră ideală.” Ei! Domnul 
Bate-câmpii nu s-a dus în vilegiatură la Touquet, la Saint- 
Tropez, la La Baule, la Barcelona sau Londra. Nu, ela dat o fugă 
direct în ţara morţilor. Şi... ne trimite de acolo ilustrate. 

Rânjet general. 

— Citez: „În vreme ce barca mea se îndrepta voiniceşte spre 
lumină, eu mă ţineam de boa, căci un şarpe de foc se ivise în 
partea din faţă a corabiei. Zeița Neftis m-a sfătuit să nu mă las 
cuprins de panică şi să rezist. Prinţesa Isis mi-a întins crucea cu 
toartă ca să alung monstrul.” 

Elevii s-au strâmbat de râs dându-şi coate, în vreme ce 
profesorul conchidea cu un ton doctoral: 

— Domnule Bate-câmpii, nu te pot sfătui decât să apelezi la 
îngrijirile unui bun psihanalist, ba chiar ale unui psihiatru. Până 
atunci, să ştii că ai scăpat de nota zero. Ţi-am pus nota unu doar 
pentru că m-ai făcut atât de mult să râd în timp ce-ţi citeam 
lucrarea. De altfel, totdeauna lucrarea ta e prima pe care o caut, 
atât de sigur sunt că mă va distra. Aşa să faci şi de acum încolo, 
domnule Razorbak, şi mă voi distra încă multă vreme, căci cu 
siguranţă vei repeta această clasă. 

Raoul nici n-a clipit. Era imun la acest tip de remarci, mai 
ales când ele veneau de la unul ca proful de franceză, pentru 
care nu avea nici cel mai mic respect. Problema era însă alta. Şi 
anume elevii din clasa noastră. 

Ca în majoritatea şcolilor, elevii de la liceul nostru erau nişte 
adolescenţi plini de cruzime, şi era destul să li se arate cu 
degetul un aşa-zis „marginal” ca să înceapă să-l hărţuiască. 
Şeful bandei din clasa noastră era un băiat arogant pe nume 
Martinez. Când am ieşit de la ore, Martinez şi acoliţii lui s-au 
luat după noi şi ne-au încercuit. 

— Prinţesă Isis, prinţesă Isis, au scandat ei, nu vrei crucea 
mea cu toartă peste bot? 

Mi-a fost tare frică şi, ca să scap, i-am tras un şut în tibie lui 
Martinez, iar el mi-a dat un pumn în nas şi m-a umplut de sânge. 
Eram doi contra şase, dar problema era că Raoul, deşi mult mai 
înalt şi mai puternic decât mine, părea că renunţase să se apere. 
Nu se bătea. Primea loviturile fără să le răspundă! 

Am strigat la el. 

— Haide, Raoul! O să-i punem cu botul pe labe ca pe 
sectanţii lui Belzebut. Noi doi împotriva nătărăilor, Raoul! 

Nu s-a mişcat. Curând ne-am prăbuşit sub potopul de 
lovituri. În faţa acestei lipse de împotrivire, banda lui Martinez 
s-a plictisit şi s-a cărăbănit făcând cu degetele semnul victoriei. 
M-am ridicat de jos masându-mi cucuiele. 

— Ţi-a fost frică? l-am întrebat. 

— Nu, a zis el. 

— Atunci de ce nu te-ai bătut? 

— La ce bun? N-am energie de risipit pentru fleacuri. 
Oricum, nu ştiu să lupt împotriva unor minţi primitive, a 
adăugat el, luându-şi de jos ochelarii sparţi. 

— Dar ai ştiut să-i pui pe fugă pe sectanţii lui Belzebut! 

— Era un joc. Şi-apoi, poate că erau răi; dar erau mult mai 
subtili decât aceşti tâmpiţi. N-am nici o putere în faţa omului din 
cavernă. 

Ne-am sprijinit reciproc. 

— Noi doi împotriva nătărăilor, aşa ai zis. 

— Îmi pare rău că te-am dezamăgit. Dar nătărăii trebuie 
totuşi să dispună de un minimum de inteligenţă ca să pot intra 
în război împotriva lor. 

Eram înspăimântat. 

— Asta înseamnă că cei de teapa lui Martinez or să ne tragă 
tot timpul la moacă. 

— Posibil, a răspuns el cu sobrietate. Dar vor obosi înaintea 
mea. 

— Şi dacă te omoară? 

A dat din umeri. 

— Eh! Viaţa e doar o trecere. 

Am fost cuprins de o presimţire rea. Nătărăii erau în stare 
să-l învingă. Raoul nu era totdeauna cel mai tare. Ba chiar se 
dovedise culmea slăbiciunii. Am suspinat. 

— Orice s-ar întâmpla, vei putea să contezi pe mine la 
nevoie. 

În noaptea aceea am visat din nou că zburam ca să mă 
întâlnesc în nori cu o femeie înveşmântată în satin alb şi cu 
mască de cap de mort. 


22 - FILOZOFIE PASCALIANĂ 


„Nemurirea sufletului este atât de importantă pentru noi, ne 
priveşte atât de profund, încât trebuie să-ţi fi pierdut orice 
sentiment ca să nu-ţi pese ce se întâmplă cu sufletul. 

Prima noastră datorie şi interesul nostru cel mai mare este 
să ne lămurim asupra acestui lucru de care depinde întreaga 
noastră comportare. 

Şi de aceea, în cazul celor care nu sunt convinşi de asta fac o 

mare diferenţă între cei care se străduiesc din toate puterile să 
se instruiască în această privinţă, şi cei care trăiesc fără să-şi 
dea nici o osteneală şi fără să se gândească la aşa ceva. 

Neglijarea unei probleme care-i priveşte pe ei înşişi, 
identitatea lor, tot ce înseamnă ei, mai mult mă irită decât mă 
înduioşează. Mă uimeşte şi mă înspăimântă: e un monstru 
pentru mine. Nu spun asta mânat de zelul pios al unei evlavii 
spirituale. Dimpotrivă, cred că trebuie să avem acest sentiment 
determinaţi de principiul interesului uman.” 


Blai 
se Pascal 
Extras din studiul Moartea, această 
necunoscută, 
de Francis 
Razorbak 


23 - PUNERE LA PUNCT 


Aveam paisprezece ani când Raoul a venit să mă ia de acasă 
îndemnându-mă să mă grăbesc. Părinţii mei au început să 
bombăne. Nu numai că era ora cinei, dar aveau în continuare 
convingerea că Raoul Razorbak exercita asupra mea o influenţă 
nefastă. În ultima vreme obţinusem nişte note excelente la 
matematică, copiind după prietenul meu, fireşte, aşa că m-au 
lăsat să plec. N 

Mi-au cerut totuşi să am grijă, să fiu cu ochii în patru. În 
timp ce-mi înnodam fularul, tata mi-a şoptit că necazurile cele 
mai mari ni le aduc totdeauna cei mai buni prieteni ai noştri. 

Iar mama i-a întărit spusele, zicând cu perfidie: 

— Pentru mine „prieten” este cineva a cărui trădare ne 
produce cea mai mare surpriză. 

Raoul mă ducea spre spitalul Saint-Louis explicându-mi că 
de curând se crease un serviciu pentru muribunzi şi cei în stare 
de comă. Fusese botezat „Serviciul de asistenţă a muribunzilor 
şi îl instalaseră în aripa stângă a unei clădiri anexe. L-am 
întrebat ce avea de gând să facă într-un astfel de loc. Mi-a 
răspuns ritos că această vizită va fi pentru noi o ocazie 

excelentă de a şti mai mult. 

— Mai mult? Despre ce? 

— Despre moarte, evident! 

Ideea de a intra într-un spital nu mă entuziasma deloc. Era 
un loc plin de adulţi serioşi şi m-ar fi mirat să fim lăsaţi să ne 
jucăm. 

Lui Raoul Razorbak însă nu-i lipseau niciodată argumentele. 
Mi-a povestit că a citit în ziare cum după comă unii oameni se 
trezesc şi povestesc nişte lucruri extraordinare. Aceşti salvaţi de 
la moarte pretindeau că asistaseră la nişte spectacole stranii. 
Nu văzuseră nici bărci, nici şerpi care scuipă foc, ci lumini 
atrăgătoare. 

— Vorbeşti de experienţele trăite la hotarele morţii, ceea ce 
americanii numesc NDE, adică „Near Death Experiences”? 

— Exact. NDE-uri. 

Toată lumea ştia ce erau NDE-urile. O vreme fuseseră foarte 
la modă. Apăruseră câteva best-sellers pe tema asta. 
Săptămânalele le anunțau pe copertă. Şi apoi, ca orice modă, şi 
asta sfârşise prin a se estompa. De fapt, nimeni nu dispunea de 
nici o dovadă, de nici un indiciu palpabil, erau doar povestioare 
drăguţe, culese de ici şi de colo. 

Raoul credea în astfel de basme? 

Mi-a pus în faţă câteva tăieturi din ziare şi ne-am lăsat în 
genunchi ca să le examinăm mai bine. Aceste extrase nu 
proveneau din reviste reputate pentru seriozitatea şi rigoarea 
anchetelor lor. Nişte titluri cu caractere mari, cu tuşul 
împrăştiat, te anunțau cu ce aveai de-a face: „Călătorie dincolo 
de moarte”, „Mărturie după comă”, „Viaţa de după viaţă”, „M- 
am întors şi-mi pare bine”, „După moarte”... 

Pentru Raoul aceste cuvinte păreau să aibă o aură de poezie 
deosebită. La urma urmelor, tatăl lui se afla acolo... 

Articolele erau ilustrate cu fotografii neclare, cu aure 
suprapuse sau reproduceri după tablourile lui Hieronymus 
Bosch. 

Raoul subliniase cu galben fluorescent câteva pasaje din 
texte pe care le considera esenţiale: „Conform unui sondaj al 
Institutului Gallup din America, opt milioane de americani 
pretind că au trăit o NDE.” „O anchetă efectuată în mediile 
spitaliceşti demonstrează că 37% din cei care au trecut prin 
starea de comă afirmă că au plutit în afara corpurilor lor, 23% 
au zărit un tunel, 16% au fost înghiţiţi de o lumină benefică.” 

Am dat din umeri. 

— Nu vreau să-ţi spulber iluziile, dar... 

— Dar ce? 

— Am avut un accident de maşină. Am zburat în aer şi când 
am căzut m-am lovit şi mi-am pierdut cunoştinţa. Trei ore n-am 
mai ştiut de mine. O adevărată comă. N-am zărit nici urmă de 
tunel şi nici cea mai mică lumină benefică. 

A părut surprins. 

— Atunci ce-ai văzut? 

— Nimic. Absolut nimic. 

Prietenul meu s-a uitat la mine de parcă aş fi fost lovit de o 
maladie rară, provocată de un virus încă necunoscut. 

— Spui că ai fost în comă şi nu-ţi mai aminteşti nimic? 

— Întocmai. 

Raoul şi-a scărpinat gânditor bărbia, apoi faţa i s-a luminat. 

— Ştiu de ce! 

Şi-a dozat efectele înainte de a pronunţa o frază la care 
aveam să meditez multă vreme: 

— N-ai văzut nimic pentru că... nu ai fost „destul” de mort. 


24 - ÎN ŢARA CĂLUGĂRILOR CU VEȘMINTE ALBE 


O oră mai târziu, ne aflam în faţa spitalului Saint-Louis. 
Intrarea era luminată. Un paznic în uniformă supraveghea uşa. 
Profitând de statura lui înaltă, Raoul îmbrăcase un pardesiu 
vechi sperând că astfel va arăta mai în vârstă. M-a luat de mână. 
Trăgea nădejde că împreună vom fi luaţi drept tatăl şi fiul care 
mergeau la bunica, aflată în convalescenţă. 

Numai că paznicul nu s-a lăsat păcălit. 

— Hai, ţâncilor, mergeţi la joacă în altă parte, ni s-a adresat 
el cu un ton plictisit. 

— Am venit s-o vedem pe bunica noastră, a spus Raoul cu o 
voce plină de tristeţe. 

— Cum o cheamă? 

Raoul nu a avut nici o ezitare. 

— Doamna Saliapino. Este în comă. A fost dusă la noul 
serviciu de asistenţă a muribunzilor. 

Ce talent al improvizaţiei! Dacă ar fi spus Dupuis sau 
Durant, imediat ar fi fost suspect. Dar „Saliapino” suna exact 

atât de ciudat ca să pară adevărat. 

Paznicul îşi luă imediat o mină de circumstanţă. Expresia 
asta, „Asistenţa muribunzilor”, provoca imediat stinghereală. Cu 
siguranţă că ştia de crearea acestui serviciu despre care 
probabil că se flecărise pe culoare. Se răzgândi şi ne făcu semn 
să trecem, aproape scuzându-se că ne reţinuse. 

Am pătruns într-un labirint luminat strălucitor. Coridoare şi 
iar coridoare... Am deschis pe rând câteva uşi, descoperind 
treptat un univers surprinzător. 

Era a doua oară când intram într-un spital, dar efectul era la 
fel de derutant. Era ca şi cum aş fi intrat prin efracţie într-un 
templu alb unde se agitau vrăjitori îmbrăcaţi în alb şi tinere 
preotese goale sub bluzele lor imaculate. 

Totul parcă era pus la punct de o coregrafie antică. 
Brancardieri depuneau ofrande împachetate în cearşafuri 
murdare. Tinerele preotese le despachetau înainte de a le 
transporta în săli faianţate unde marii preoţi, uşor de 
recunoscut după măştile lor pătrate şi mănuşile transparente, le 
pipăiau şi le cântăreau în mâini de parcă ar fi reuşit să le 
citească sorții. 

Din această viziune s-au născut premisele vocației mele 
medicale. Mirosul de eter, infirmierele, cârpele albe, libertatea 
de a scotoci după voie prin măruntaiele contemporanilor mei, 
toate astea erau cu adevărat interesante. In asta consta 
adevărata putere! Şi eu voi fi un vrăjitor alb. 

Încântat ca un gangster care a găsit în sfârşit sala seifurilor, 
Raoul mi-a şoptit la ureche: 

— Psst... Pe-aici! 

Am intrat pe o uşă de sticlă. 

Şi era cât pe ce să ne retragem din faţa spectacolului. 
Majoritatea pacienţilor repartizaţi la serviciul de asistenţă a 
muribunzilor nu se simțeau deloc bine. În dreapta noastră, un 
bătrân ştirb, încremenit cu gura căscată, împuţea aerul pe o 
rază de zece metri în jurul lui. Lângă el, o fiinţă scofâlcită, de 
sex incert, se uita ţintă, fără să clipească, la o pată brună de pe 
tavan. Din nas i se prelingeau nişte muci transparenţi pe care 
nici nu se gândea să-i şteargă. La stânga, o femeie cheală nu 
mai avea decât un smoc de păr bătând în blond pe fruntea plină 
de riduri. Încerca să-şi reţină tremurul permanent al mâinii 
drepte, apăsând-o cu mâna stângă. Evident că nu reuşea, şi-şi 
acoperea de ocări mâna îndărătnică într-un limbaj pe care 

proteza dentară dezlipită îl făcea de neînțeles. 

Moartea, să nu-i fie cu supărare lui Raoul, nu înseamnă zei, 
zeițe, monştri, râuri pline de şerpi. Moartea înseamnă nişte 
oameni care putrezesc lent. 

Părinţii mei aveau dreptate: moartea era îngrozitoare. M-aş 
fi cărăbănit de-acolo imediat dacă Raoul nu m-ar fi tras spre 
doamna cu smocul de păr blond. 

— Scuzaţi-ne că vă deranjăm, doamnă. 

— Bb... uună... ziua, s-a bâlbâit ea cu mintea la fel de 
vibrantă ca şi corpul. 

— Amândoi suntem studenţi la şcoala de ziaristică. Am vrea 
să vă luăm un interviu. 

— Pentru... Pentru ce mie? a spus ea cu efort. 

— Deoarece cazul dumneavoastră ne interesează. 

— Nu... nu... sunt... interesantă. Ple... caţi! 

De la mucos n-am obţinut nici o reacţie. Ne-am îndreptat 
deci spre moşul cu gura căscată care s-a uitat la noi ca la doi 
țânțari agasanţi. S-a enervat de parcă l-am fi deranjat de la nu 
ştiu ce treburi presante. 

— Ce, ce, ce vreţi de la mine? 

Raoul a repetat refrenul: 

— Bună ziua, suntem studenţi la ziaristică şi facem un 
reportaj despre persoanele care au supravieţuit unei come. 

Bătrânul îşi îndreptă spatele foarte mândru: 

— Bineînţeles că am supravieţuit unei come. Cinci zile am 
stat în comă şi, după cum vedeţi, sunt bine mersi! 

În ochii lui Raoul s-a aprins imediat o luminiţă. 

— Şi cum a fost? a întrebat el, de parcă s-ar fi adresat unui 
turist întors din China. 

Omul se uită la el uimit. 

— Ce vrei să spui? 

— Adică, ce-aţi simţit în timp ce eraţi în comă? 

Era clar că bătrânul nu-i înţelegea întrebarea. 

— V-am spus că am fost cinci zile în comă. De-aia e comă, că 
nu mai simţi nimic! 

Raoul a insistat: 

— Nu aţi avut halucinaţii? Nu vă amintiţi de o lumină, de un 
culoar, de ceva? 

Muribundul se înfurie: 

— Păi ce, coma e cinema? Mai întâi ţi-e foarte rău. Apoi te 
trezeşti şi te doare peste tot. Nu e o distracţie. La ce ziar 

scrieţi? 

Deodată a apărut un infirmier şi a început să strige la noi. 

— Cine sunteţi? Imi mai sâcâiţi mult bolnavii? Cine v-a dat 
voie să intraţi aici? Nu ştiţi să citiţi? N-aţi văzut tăbliţa: 
„Intrarea interzisă persoanelor străine”? 

— Noi doi împotriva nătărăilor! a strigat Raoul. 

Şi am luat-o amândoi la sănătoasa. Ne-am pierdut într-un 
labirint de culoare acoperite cu faianţă. Am traversat o sală 
rezervată celor cu arsuri grave, o alta destinată celor cu 
handicap de mişcare, ca să ajungem în cele din urmă tocmai 
acolo unde nu trebuia. La morgă. 

În vreo douăzeci de cuve cromate, cadavre despuiate stăteau 
aliniate cu faţa crispată de o ultimă durere. Unele aveau încă 
ochii deschişi. 

Înarmat cu un cleşte, un tânăr student le scotea de pe 
degete inelele sau verighetele. O verighetă nu voia deloc să 
alunece. Pielea se umflase în jurul metalului. Atunci, fără să 
ezite, studentul a prins degetul între lamele cleştelui şi a strâns. 
Clac. 'Totul a căzut pe pardoseală cu un zgomot de metal şi de 
carne. 

Am fost cât pe ce să leşin. Raoul m-a scos afară. Amândoi 
eram extenuaţi. 

Prietenul meu greşea. Părinţii mei aveau dreptate. Moartea 
era ceva dezgustător. Nu trebuia s-o priveşti sau să te apropii 
de ea; nu trebuia să vorbeşti despre şi nici măcar să te gândeşti 
la ea. 


25 - MITOLOGIE LAPONĂ 


Pentru laponi, viaţa este o pastă moale care acoperă 
scheletele. Sufletul nu se află decât în oasele acestui schelet. 

De aceea, când prind peşte, au mare grijă să scoată carnea 
de pe el fără să-i rupă nici cel mai mic os. Apoi aruncă tijele 
osoase chiar în locul unde au prins peştele viu. Sunt convinşi că 
Natura va avea grijă să le îmbrace din nou şi, când vor reveni, 
peste câteva zile, câteva săptămâni sau câteva luni, îi va aştepta 
acolo o nouă hrană proaspătă. 

Pentru ei, carnea nu este decât un simplu ornament în jurul 
oaselor impregnate de adevăratul suflet. Acelaşi respect pentru 


37 


schelet îl întâlnim şi la mongoli şi la iakuţi, care se străduiesc să 
reconstituie complet, ridicaţi pe labele din spate, urşii pe care i- 
au ucis. Şi ca să nu rupă oasele delicate ale craniului, renunţă 
să mai mănânce creierul, care e totuşi considerat o delicatesă. 


Extras din studiul Moartea, această 
necunoscută, 
de 
Francis Razorbak 


26 - DESPĂRŢIREA 


La scurtă vreme după escapada de la spitalul Saint-Louis, 
mama lui Raoul s-a mutat în provincie şi au trecut ani de zile 
până când ne-am întâlnit din nou. 

Tatăl meu a murit chiar în acelaşi an de un cancer la 
plămâni. Trabucurile de zece franci nu-l iertaseră. Spanac, 
conopidă şi pastă de peşte - am vărsat un torent de lacrimi la 
înmormântarea lui, dar mi s-a părut că nimănui nu i-a păsat de 
asta. 

Imediat ce ne-am întors de la funeralii, mama s-a 
transformat într-o zgripţuroaică tiranică. A început să se 
amestece în toate, să vrea să supravegheze şi să dirijeze totul în 
viaţa mea. Scotocea fără jenă în lucrurile mele şi astfel a dat 
peste jurnalul meu intim pe care îl credeam totuşi bine ascuns 
sub saltea. Imediat a început să citeze cu glas tare cele mai 
bune pasaje, faţă de fratele meu Conrad, încântat de această 
umilire supremă. 

Mi-a trebuit ceva timp ca să-mi vindec această rană. Jurnalul 
îmi fusese un prieten căruia mă destăinuiam fără teama de a fi 
judecat. Poate că nu era vina lui, dar acum acest prieten pur şi 
simplu mă trădase. 

Conrad a comentat cu veşnica lui răutate: 

— Ia te uită, nu ştiam că eşti îndrăgostit lulea de fandosita 
aia de Beatrice. Zău că e oribilă cu cozile ei şi cu toate coşurile 
alea pe obraz. Eşti de-a dreptul vicios. 

Incercam să fac faţă situaţiei, dar mama ştia prea bine că mă 
văduvise de un aliat. Nu voia să am prieteni. Nici măcar obiecte 
prietene. Considera că persoana ei îmi poate satisface toată 

nevoia de comunicare cu exteriorul. 

— Povesteşte-mi totul, mi-a zis ea. Eu voi ști să-ţi păstrez 
toate secretele, să fiu mută ca un peşte. Caietul ţi l-ar fi putut 
găsi oricine. Noroc că n-a căzut pe mâini străine! 

Am preferat să evit polemica. Nu i-am replicat că în afară de 
mâinile ei nici o altă mână străină nu s-ar fi considerat 
îndreptăţită să scotocească sub patul meu. 

Pe lângă asta, era imposibil să mă răzbun pentru rânjetele 
lui Conrad scoțând la vedere propriul lui jurnal intim. El nu 
ținea nici un jurnal. Nu avea nevoie de aşa ceva. Nu avea de 
spus nimic nimănui şi cu atât mai puţin lui însuşi. Era fericit 
aşa, trecând prin viaţă fără măcar să încerce s-o înţeleagă. 

După ce mi-am pierdut confidentul, absenţa lui Raoul a 
devenit şi mai apăsătoare. La liceu nimeni nu mai era interesat 
cât de cât de mitologia antică. Pentru colegii mei de clasă, 
cuvântul „moarte” nu avea nimic magic, iar când le vorbeam de 
cadavre, aveau tendinţa să se bată uşor cu palma peste frunte. 
„Fugi de-aici, amice, că te-ai scrântit la bilă!” 

— Eşti încă prea tânăr ca să te obsedeze moartea, m-a certat 
Beatrice. Aşteaptă să ai şaizeci de ani. Acum e prea devreme. 

I-am răspuns prompt: E 

— Bine, atunci să vorbim despre dragoste! Asta e un subiect 
care li se potriveşte tinerilor, nu? 

S-a tras înapoi, cuprinsă de oroare. Am încercat s-o liniştesc: 

— Nu vreau decât să mă însor cu tine... 

A plecat luând-o la fugă. După aceea a strigat cât o ţinea 
gura că eram un obsedat sexual şi chiar încercasem s-o violez. 
În plus, cu siguranţă că eram un ucigaş-criminal-asasin-multi- 
recidivist, altfel de ce mă interesau atât de mult moartea şi 
cadavrele? 

Fără jurnal intim, fără prieteni, fără prietenă, fără afinități 
cu familia mea, viaţa mi se părea cu totul fadă. Raoul nu-mi 
scria. Eram într-adevăr singur pe această planetă. 

Din fericire, îmi rămăseseră cărţile. Raoul nu mă înşelase 
spunându-mi că ele erau prietenii care nu te trădează niciodată. 
Cărţile cunosc mitologiile antice. Cărţile nu se tem să vorbească 
despre moarte sau despre dragoste. 

Dar de fiecare dată când citeam cuvântul „mort” mă 
gândeam la Raoul. Ştiam că moartea tatălui său îi provocase 
această obsesie. Voia să ştie ce-ar fi putut să-i spună înainte de 
a muri. Al meu îmi spusese totul cât trăise: „Nu face prostii”, 

„Uite că vine maică-ta, stai drept”, „Nu te încrede în cei care 
pretind că-ţi vor binele”, „la exemplu de la Conrad”, „Nu poţi să 
mănânci curat? Şervetul nu e pentru câini”, „[ine-o aşa şi să 
vezi cum o-ncasezi”, „Dă-mi cutia cu trabucuri”, „Nu-ţi băga 
degetul în nas”, „Nu te scobi în dinţi cu tichetul de metrou”, 
„Ascunde-ţi bine banii”, „Ce ţi-a venit să mai citeşti iar o carte? 
Mai bine te-ai duce s-o ajuţi pe maică-ta să strângă masa”. O 
moştenire spirituală perfectă. Mulţumesc, tată! 

Raoul greşea totuşi concentrându-se atât asupra morţii. Nu 
era nevoie să fii savant ca să înţelegi moartea. Era pur şi simplu 
sfârşitul vieţii. Punct. Ca un film care se opreşte atunci când 
stingi televizorul... 

Totuşi, încă mai visam destul de des că zburam şi mă 
întâlneam acolo sus cu doamna în satin alb, cu mască de cap de 
mort. Coşmarul ăsta nu-l scrisesem în caietul meu. 


27 - MITOLOGIE HINDUSĂ 


„Cei care cunosc şi ceilalţi care, în pădure, ştiu că a crede e 
adevărul, aceia intră în flacără, din flacără în zi, din zi în cele 
două săptămâni luminate, din cele două săptămâni în cele şase 
luni în timpul cărora soarele urcă spre nord, din aceste luni în 
lumea zeilor, din lumea zeilor în soare, din soare în regiunea 
fulgerelor. Când au ajuns în regiunea fulgerelor, apare o fiinţă 
spirituală care îi duce în lumile Brahmanului. În aceste lumi, ei 
locuiesc depărtări de nepătruns. Pentru ei nu mai există 
întoarcere aici pe pământ.” 


Brhadaranya 
ka-upanişad 


Extras din studiul Moartea, această 
necunoscută, 
de 
Francis Razorbak 

28 - RAOUL SE ÎNTOARCE 


De la vârsta de optsprezece ani m-am hotărât să mă fac 
medic. Am început studiile necesare şi (oare chiar întâmplător?) 
am ales să mă specializez în anestezie şi reanimare. 

M-am pomenit în inima templului, răspunzător de viaţa unor 
oameni îngrijoraţi pentru supraviețuirea lor. Poate că la asta 
contribuise şi dorinţa de a mă mişca printre acele preotese 
despre care se spunea că sunt goale sub bluza albă. În orice caz, 
am reuşit să mă conving foarte repede că asta era pur şi simplu 
mitologie. De cele mai multe ori, infirmierele au pe dedesubt un 
tricou. 

Aveam treizeci şi doi de ani când Raoul a revenit pe 
neaşteptate în existenţa mea. A telefonat şi mi-a dat întâlnire, 
evident, în cimitirul Pere-Lachaise. 

Era şi mai înalt, şi mai costeliv, şi mai slab decât mi-l 
aminteam eu. Se întorsese la Paris. Am fost foarte flatat că, 
după atâţia ani de absenţă, primul lucru pe care l-a făcut a fost 
să reia contactul cu mine. 

A avut delicateţea de a nu-mi vorbi imediat de moarte. Se 
maturizase şi el, la fel ca mine. Nici pomeneală să mai râdem 
fără noimă de orice. Nici pomeneală de jocuri de cuvinte stupide 
şi calambururi. 

Acum era cercetător în biologie la CNRS, cu titlul de 
profesor. A început totuşi prin a-mi vorbi de amantele lui. 
Femeile treceau unele după altele prin viaţa sa, căci nu-l 
înțelegeau. Îl considerau prea... morbid. 

— De ce fetele cele mai drăguţe sunt totdeauna şi cele mai 
proaste? a bombănit el. 

— De ce nu agăţi urâte? i-am răspuns eu. 

Ar fi trebuit să ne strâmbăm de râs, dar copilăria trecuse. S- 
a mulţumit să zâmbească. 

— Dar tu, Michael? Ai multe întâlniri? 

— Nu chiar. 

Mi-a tras o palmă zdravănă peste spate. 

— Prea timid, nu-i aşa? 

— Prea imaginativ, poate. Visez uneori că există undeva o 
prinţesă încântătoare şi că ea mă aşteaptă, pe mine şi numai pe 
mine. 

— Crezi în Frumoasa din pădurea adormită? Păi dacă te 
întâlneşti cu o fată înainte de a o găsi pe ea, asta e ca şi cum ai 

înşela-o dinainte. 

— Exact. Asta e senzaţia pe care o am de fiecare dată. 

Mâinile de păianjen ale lui Raoul se agitau în jurul meu, 
învăluindu-mă cu prezenţa lor protectoare. Cum putusem să 
trăiesc atâta vreme departe de el şi de nebunia lui? 

— Ah... a suspinat el. Prea eşti nevinovat, Michael. Lumea 
asta e prea dură pentru visători ca tine. Trebuie să te înarmezi 
ca să înveţi să lupti. 

Am evocat cu nostalgie episodul cu sectanţii lui Belzebut. 
După aceea mi-a vorbit despre cercetările lui. În momentul 
acela studia hibernarea marmotelor. Ca multe alte animale, 
marmotele erau capabile să stea trei luni, cu ritmul cardiac 
redus în proporţie de 90%, fără să respire, fără să mănânce, 
fără să se mişte, fără să doarmă. Raoul împinsese fenomenul 
mult mai departe. După somn, voia ca animalele să atingă 
frontierele morţii. Pentru a provoca unei marmote o hibernare 
artificială şi mai profundă e destul să o cufunzi într-o baie cu o 
temperatură de 0°C. Temperatura internă scade rapid, bătăile 
inimii încetinesc până pe punctul de a se opri complet, dar 
animalul nu moare. E posibil să-l reanimezi după o jumătate de 
oră, doar fricţionându-l. 

Bănuiam că prietenul meu considera hibernare ceea ce noi, 
medicii, numeam „comă”. Cu toate acestea, experienţele lui 
erau încoronate de succes şi, pe la congresele internaţionale, 
unii îl botezaseră „reanimatorul de marmote congelate”. 

L-am întrebat pe neaşteptate dacă descoperise şi alte texte 
vechi despre lumea cealaltă. Imediat s-a însufleţit. Nu 
îndrăznise să spere că voi aborda atât de repede subiectul lui 
preferat. 

— Grecii! a exclamat el cu înflăcărare. Grecii credeau în 
universuri sferice şi concentrice. Fiecare univers închide în el 
un univers mai mic, apoi un altul încă şi mai mic, la fel ca o 
ţintă. În centrul acesteia se află lumea grecilor, acolo credeau ei 
că trăiesc oamenii. 

Raoul se pornise. 

— Deci, în centru, grecii din prima lume. Apoi în jur, 
încercuindu-i, barbarii din a doua lume, aceştia fiind ei înșiși 
încercuiți de o a treia, lumea monştrilor, cuprinzând printre 
altele şi creaturile hidoase din ţinuturile boreale. 

Am recapitulat: 

— Oameni, barbari, monştri, trei straturi, nu? 

— Nu, m-a corectat el cu vioiciune, mult mai multe. După 
lumea  monştrilor, vine marea. Acolo se află Insula 
Preafericiţilor, paradis în care locuiesc nemuritorii. Tot acolo se 
află şi Insula Visului, traversată de un fluviu care nu curge decât 
noaptea. Insula e plină de flori de lotus. În centru se află un oraş 
cu patru porţi. Două lasă să intre coşmarurile, celelalte două 
deschizându-se viselor extrem de plăcute. Hypnos, zeul visului, 
controlează cele patru porţi. 

— Uaaa! 

— După mare, a continuat Raoul, există din nou un pământ. 
Este ţărmul continentului morţilor. 'Toate fructele copacilor sunt 
uscate. Aici naufragiază corăbiile şi totul se sfârşeşte. 

A urmat o tăcere, plină de viziuni paradisiace sau infernale. 
Raoul a rupt vraja întrebându-mă despre meseria de reanimator- 
anestezist. Imi punea o mulţime de întrebări tehnice. Voia să 
ştie ce produse folosesc pentru oameni, considerând că ar fi 
putut foarte bine să-i servească şi lui pentru marmote. 


29 - PĂREREA DOCTORULUI PINSON 


A. Come 

După părerea prietenului meu, doctorul Michael Pinson, 
există trei feluri curente de comă: 

Coma 1: Comă în stare de veghe. Pacientul şi-a pierdut 
cunoştinţa, dar reacţionează la stimulii exteriori. Poate să 
dureze între treizeci de secunde şi trei zile. 

Coma 2: Pacientul nu mai răspunde la stimulii exteriori, fie 
că e ciupit sau înţepat. Poate să dureze până la o săptămână. 

Coma 3: Comă profundă. Incetarea tuturor formelor de 
activitate. Mişcări de decerebraţie. Membrele superioare sunt 
ca tetanizate. Bătăile inimii devin neregulate (defibrilaţii). După 
părerea lui Michael, din acest tip de comă e imposibil să mai 
ieşi. 


B. Efecte exterioare 
1)Dilatarea completă a pupilei. 
2)Paralizie. 

3)Strâmbarea gurii. 

C. Cum să scoţi un pacient din comă? 
1)Metode folosite de Michael: 

2)Masaj cardiac. 

3)Intubarea căilor respiratorii superioare. 
4)Şocuri electrice de 200-300 jouli. 
5)Injecţii cu adrenalină în inimă. 


D. Cum să provoci o comă? 

Produsele utilizate de Michael: 

1)Sodiu. 

2)liopental (de prevăzut o agitaţie la trezire), Propofol 
(adormire rapidă, trezire fără probleme). 

3)Droperidol (efecte mai slabe, analgezie trecătoare, 
senzaţie de deconectare pe o perioadă de o oră de la trezire, 
risc de stop cardio-respirator). Posologia trebuie adaptată 
greutăţii pacientului. 

4)Clorură de potasiu (provoacă tulburări cardiace şi fibrilaţii 
ventriculare). 


E. Frecvenţe cardiace la om 

Normală: între 65 şi 80 bătăi/minut. 

Cea mai mică: 40 bătăi/minut. 

Unii ioghini pot să ajungă până la 38 de bătăi pe minut, dar 
e vorba de cazuri excepţionale. 

Minimum: sub 40 de bătăi cardiace/minut, scădere netă a 
fluxului cerebral, risc de sincopă (scurtă pierdere a cunoștinței 
pe o perioadă mai mică de două minute). Subiectul nu păstrează 
în general nici o amintire despre incident. 

Maximum: 220 bătăi/minut, din care se scade vârsta 
subiectului. 


Note de lucru pentru cercetările 
thanatonautice 
Raoul Razorbak 


30 - MANUAL DE ISTORIE 


Thanatonautica s-a născut dintr-un incident întâmplător. Cei 
mai mulţi istorici îi fixează data naşterii în ziua atentatului 

împotriva preşedintelui Lucinder. 


Manual de istorie, anul II, 
curs elementar 


31 - PRESEDINTELE LUCINDER 


În picioare în limuzina lui neagră, preşedintele Lucinder 
saluta mulţimea cu un zâmbet trist. In realitate, suferea cumplit 
din cauza unei unghii care-i crescuse în carnea degetului mare 
de la picior. Nu era deloc o consolare să te gândeşti că Iuliu 
Cezar fusese cu siguranţă şi el chinuit de astfel de necazuri în 
timpul marilor lui parade militare. Dar Alexandru cel Mare, cu 
sifilisul lui? Şi unde mai pui că pe vremea aceea nu exista nici 
un tratament... 

Iuliu Cezar avea totdeauna în spatele său un sclav însărcinat 
să-i ţină coroana de lauri deasupra capului şi să-i repete tot 
timpul la ureche: „Nu uita că nu eşti decât un om.” Lucinder nu 
avea nevoie de sclav ca să-şi amintească asta; unghia crescută 
în carne îi era suficientă. 

Saluta mulţimea care-l ovaţiona întrebându-se cum să scape 
de unghie. Medicul îl sfătuise să accepte o intervenţie 
chirurgicală, dar până atunci şeful naţiunii nu se mai lungise 
niciodată pe o masă de operaţii. Nu-i plăcea ideea să fie adormit 
în timp ce nişte necunoscuţi, cu faţa ascunsă de măşti din tifon 
şi înarmaţi cu lame ascuţite, îi vor scotoci prin carnea zvâc- 
nitoare. Fireşte, ar fi putut să recurgă la pedichiuristul său 
personal. Acesta promitea să-i rezolve problema fără să-l mai 
treacă prin blocul operator, dar atunci ar fi trebuit să suporte 
crestarea degetului pe viu, fără anestezie. O chestie deloc 
entuziasmantă. 

Ce sursă de necazuri mai era şi corpul ăsta omenesc! 
Totdeauna exista o problemă. Reumatism, carii, conjunctivită... 
Săptămâna trecută, Lucinder fusese chinuit de o recrudescenţă 
a ulcerului. 

— Nu te îngrijora, Jean, îl sfătuise soţia lui. Eşti supărat din 
cauza Americii de Sud. Mâine te vei simţi mai bine. După un 
proverb din ţinutul meu, „a fi sănătos înseamnă să te doară 
zilnic în altă parte”. 

Foarte hazliu! Totuşi, îi dăduse puţin lapte cald şi durerea se 
calmase. Unghia crescută în carne se arăta mai tenace. 

„Trăiască Lucinder!” se striga în jurul lui. „Lucinder 
preşedinte!” scanda un întreg grup de simpatizanți. Ah, noul 
mandat! În curând trebuia să se preocupe şi de această 
problemă. Se apropia scrutinul. 

Dacă n-ar fi fost afurisitul de deget, Lucinder s-ar fi putut 
bucura de aclamaţiile celor din jur. Sărută o fetiţă cu obrajii 
îmbujoraţi pe care o femeie o agita sub nasul lui. Copila îi oferi 
un buchet de flori în stare să provoace oricând o alergie. 

Maşina redemară. Se străduia să-şi mişte puţin degetele de 
la picioare strânse în nişte pantofi noi şi rigizi, când un tip înalt 
într-un costum cu vestă se repezi spre el cu revolverul în mână. 
Împuşcăturile i-au răsunat asurzitor în urechi. 

— Ia te uită, sunt asasinat! îşi zise cu calm preşedintele. 

Cu siguranţă că era prima şi ultima oară. Pe buric i se 
prelingea sânge cald. Lucinder zâmbi. Era un bun prilej de a 
intra în Istoria cea cu I mare. Predecesorul său, preşedintele 
Congomas, nu reuşise să-şi ducă până la capăt mandatul din 
cauza unui cancer la prostată. Un motiv în stare să stârnească 
hazul posterităţii. 

El avea noroc cu tehnocratul acela cu revolver negru. 
Preşedinţii asasinați figurau totdeauna la loc de cinste în 
manualele şcolare. Li se lăudau viziunile măreţe, îndrăzneala 
proiectelor. Copii îi vor cânta imnuri de laudă prin şcoli. Nu 
exista altă nemurire. 

Lucinder îşi zări asasinul topindu-se în mulţime. Şi gărzile lui 
de corp, care stăteau fără să reacționeze! Ce lecţie! Nu trebuia 
să conteze pe toţi acei profesionişti de trei parale. 

Cine îl detesta chiar atât de mult încât să-i pună la cale 
moartea? Lasă, acum nu-i mai păsa. Nimic nu mai avea 
importanţă, nici măcar afurisita-i de unghie crescută în carne. 
Moartea era cel mai bun remediu pentru toate necazurile 
existenţei. 

— Un doctor! Repede, un doctor! strigă cineva lângă el. 

Ia să tacă toţi din gură... Nu exista medic în stare să-l ajute. 
Era prea târziu. Un glonţ îi străpunsese inima. Nu un medic 
trebuia să ceară, ci mai curând un nou preşedinte care să-l 
înlocuiască, în timp ce el se va ridica lângă Cezar, Abraham 
Lincoln şi Kennedy, pe firmamentul marilor oameni de stat 
asasinati. 

Câteva mâini l-au urcat totuşi pe Lucinder pe o targă, apoi l- 
au închis într-o ambulanţă cu nişte sirene care urlau 
insuportabil. Nişte specialişti invizibili i-au aşezat o oglindă pe 
gură şi i-au masat plămânii. Ba unul dintre ei a fost destul de 
neruşinat încât să încerce o respiraţie gură la gură. 

Nimic nu-i oprea moartea. Prin minte îi treceau cu rapiditate 
tot felul de amintiri. Patru ani: prima palmă nemeritată şi primul 
lui arţag. Şapte ani: prima apariţie la tabloul de onoare datorită 
unui vecin care-l lăsase să copieze după el la compunere. 
Şaptesprezece ani: prima lui fată (o revăzuse între timp; fusese 
o greşeală: arăta groaznic). Douăzeci şi unu de ani: licenţa în 
istorie, de data asta fără să trişeze. Douăzeci şi trei de ani: 
profesor universitar de filozofie antică. Douăzeci şi cinci de ani: 
doctorat în istoria Antichității. Douăzeci şi şapte de ani: intrarea 
în partidul social-democrat datorită relaţiilor tatălui său şi deja 
un slogan pentru viitoarea lui carieră: „Cei care cunosc bine 
trecutul sunt cei mai capabili să construiască viitorul.” 

Douăzeci şi opt de ani: căsătoria cu prima „păsărică” (o 
actriţă căreia îi uitase şi numele). Douăzeci şi nouă de ani: 
primele lovituri josnice şi primele trădări pentru a ajunge în 
aparatul de conducere al partidului. Treizeci şi doi de ani: este 
ales primar al oraşului Toulouse, face avere prin vânzarea 
terenurilor municipale, primele tablouri de maeştri, primele 
sculpturi antice, amante de-a valma. Treizeci şi cinci de ani: 
alegerea în Adunarea naţională, primul castel în Lozere. Treizeci 
şi şase de ani: divorţul şi căsătoria cu a doua „păsărică” (o 
nemţoaică, top-model, proastă ca noaptea, dar cu nişte picioare 
care l-ar fi băgat în păcat şi pe un sfânt). Treizeci şi şapte de 
ani: i se nasc mai mulţi ţânci. Treizeci şi opt de ani: scurtă 
perioadă de eclipsă provocată de afacerea comisioanelor în 
cazul vânzării de avioane pakistaneze. 

Treizeci şi nouă de ani: întoarcerea fulgerătoare pe scena 
politică datorită unei noi căsătorii (fiica preşedintelui 
Congomas, de data aceasta o alegere bună). Numirea ca 
ministru al afacerilor externe şi prima acţiune cu adevărat 
respingătoare: organizarea asasinării preşedintelui Republicii 
Peru, înlocuit cu o marionetă. 

Patruzeci şi cinci de ani: moartea preşedintelui Congomas. 
Campania lui Lucinder pentru preşedinţia frumoasei Republici 
franceze, graţie unei campanii finanţate în întregime de Peru. 
Nou slogan: „Lucinder a studiat Istoria, acum o scrie.” Eşec. 

Cincizeci şi doi de ani: noi alegeri. Victorie: Puterea. Ajunge în 
sfârşit la Elysee. Subordonarea serviciilor secrete. Muzeu 
personal de antichităţi, „recuperate” discret din străinătate. 
Caviar cu polonicul. Cincizeci şi cinci de ani: amenințările cu 
războiul nuclear. Duşmanul se sperie, dă înapoi şi Lucinder 
pierde prima ocazie de a intra în Istorie. 

Cincizeci şi şase de ani: amante din ce în ce mai tinere. 
Cincizeci şi şapte de ani: întâlnirea cu primul său prieten 
adevărat, Vercingétorix, un labrador negru, care nu putea fi 
bănuit de arivism. 

În fine, cincizeci şi opt de ani şi sfârşitul, în acel moment, al 
acestei frumoase biografii: asasinarea marelui om cu ocazia 
trecerii prin mulţimea entuziastă de la Versailles. 

Oglinda nu se abureşte. O viaţă, chiar şi de preşedinte, nu e 
mai mult decât o viaţă. Din ţărână eşti făcut şi în ţărână te vei 
întoarce. Din cenuşă ai ieşit şi în cenuşă te vei preface. Vierme 
eşti şi în stomacul viermilor ai să sfârșești. 

Măcar de l-ar lăsa să sfârşească în pace! Chiar şi viermii au 
dreptul la liniştea finală. Dar nu, îi ridică pleoapele, îl pun pe o 
masă de operaţii... îl pipăie, îl dezbracă, îl branşează la nişte 
aparate complicate şi în jurul lui se pălăvrăgeşte întruna. „Să se 
facă totul pentru salvarea preşedintelui”, repetă ei. Proştii! 

La ce bun toate aceste eforturi? El se simţea cuprins de o 
mare oboseală. Ca şi cum viaţa l-ar fi părăsit treptat. Chiar aşa. 
leşea. Simţea că iese. Imposibil! Jean Lucinder simţea... că iese. 
leşea din corpul lui. Măi, să fie! Chiar ieşea din corpul lui. El sau 
ce altceva? Era altceva... cum putea să numească asta? Sufletul 
lui? Corpul lui spiritual? Ectoplasma lui? Gândirea lui 
materializată? Era el, în stare transparentă şi uşoară. Ceva se 
separa, se desprindea, se scinda. Ce senzaţie! 

Se ridică în sus, şi îşi părăsi corpul ca pe o haină veche şi 
uzată. Se ridica, urca, urca întruna. Nu-l mai durea degetul de la 
picior. Era atât de uşor! 

Noul său... „eu” zăbovi o clipă la nivelul tavanului. De acolo 
contemplă cadavrul lungit şi pe toţi acei experţi luptând cu 
disperare să-l menţină în viaţa. Nici un respect pentru 
rămăşiţele lui pământeşti. li deschideau cuşca toracică, îi 
rupeau coastele, îi înfigeau electrozi direct în muşchiul cardiac! 

Inutil să rămână mai mult acolo, era chemat în altă parte. O 
sfoară transparentă, un fel de cordon ombilical, îl mai ţinea încă 
legat de carcasa umană. Se întindea, cordon argintiu şi elastic, 

pe măsură ce se depărta. g 

Trecu prin tavan şi traversă câteva etaje pline de bolnavi. În 
sfârşit ajunse la acoperiş şi apoi sub cerul liber. O lumină 
binevoitoare îl chema de undeva de departe. Fantastic! Mulţi 
oameni, mulţi alţi oameni zburătăceau în jurul lui, trăgându-şi 
ca şi el cordonul argintiu. Avea impresia că participă la o 
serbare formidabilă. 

Dar, deodată, cordonul lui argintiu nu se mai întinse, se 
întări, se încordă, îl trăgeau în jos! Se văzu nevoit să recunoască 
realitatea: Lucinder nu mai murea! Celelalte ectoplasme se 
uitau la el fără să înţeleagă. De ce nu urca mai departe? 
Cordonul îl trăgea, elasticul se strângea brusc. Trecea din nou 
prin acoperiş, prin plafoane, ajungea în sfârşit în sala de 
operaţii şi vedea infirmierii care-i trânteau direct în inimă 
descărcări electrice de câteva sute de volţi. „E interzis să se 
facă asta!” Obţinuse votarea unei legi în această privinţă, în 
urmă cu doi ani, pentru a limita înverşunările terapeutice. Îşi 
amintea foarte bine, era vorba de articolul 676: „Când 
activitatea cardiacă a încetat, nu se va efectua nici o 
manipulare, agresiune sau operaţie susceptibilă de a forţa inima 
sfârşită să reînceapă să bată.” Numai că, fiind preşedinte, se 
considera că viaţa lui era mai presus de legi. Ah, ticăloşii! Ah, 
lepădăturile! Încă o dată descoperea neajunsurile de a fi omul 
cel mai important din țară.. In clipa aceea avu o singură dorinţă: 
să fie un cerşetor de care nimănui nu-i pasă. Cerşetor, muncitor, 
casnică, orice, numai să fie lăsat în pace. Să i se acorde 
uşurarea pe care o aduce moartea. E primul drept al 
cetăţeanului: să moară în deplină linişte. 

„Lăsaţi-mă să crăp! Lăsaţi-mă să crăp!” răcni el cât îl ţinea 
gura. Dar ectoplasma lui nu avea voce. Cordonul argintiu îl 
trăgea tot mai jos. Nu mai putea să urce din nou. Flup! Se 
pomeni intrat în fostul lui cadavru. Ce senzaţie neplăcută! Auuu! 
Simţea din nou unghia crescută în carne. Şi coastele pe care i le 
rupseseră ca să ajungă la inimă. Primi încă o descărcare 
electrică şi de data asta simţi cum îl doare rău de tot. 

Deschise ochii. Evident, medicii şi infirmierii scoteau 
strigăte de bucurie şi se felicitau unii pe alţii. Nătărăii... 

— Am reuşit, am reuşit! 

— Inima îi bate din nou, respiră, e salvat! N 

Salvat? Salvat de cine, de ce? In orice caz, nu de ei. Il durea, 
îl durea. Bâigui, cu o grimasă, ceva de neînțeles. „Opriţi şocurile 

electrice, închideţi cuşca toracică!” 

Ar fi vrut să strige: „Inchideţi uşa, e curent!” Se simţea rău, 
parcă îl dureau toţi nervii. 

lată-te, aşadar, din nou, corp dureros! 

Ridică o pleoapă. În jurul patului era o mulţime de oameni. 

ÎL durea, îl durea atât de tare! Toţi nervii îi erau iritaţi la 
culme. Închise ochii pentru a beneficia de încă o clipă de răgaz 
şi revăzu în minte acea ţară luminoasă de acolo, de sus, din cer. 


32 - FIŞĂ DE POLIŢIE 
Cerere de informaţii descriptive de bază 


Numele: Lucinder 

Prenumele: Jean 

Părul: cărunt 

Ochii: cenuşii 

Înălţimea: 1,78 m 

Semne particulare: fără 

Observaţii: pionier al mişcării thanatonautice 
Punct slab: preşedintele republicii 


33 - MINISTRUL MERCASSIER 


Vastul birou prezidenţial avea numai mobile stil Ludovic al 
XV-lea. Incăperea nu era foarte luminată, dar suficient ca să se 
poată vedea tablourile ilustre şi câteva ştrengare sculpturi 
greceşti. Arta e un mijloc bun de a-i impresiona pe beoţieni. 
Benoît Mercassier, ministrul cercetării, ştia prea bine asta. Şi 
mai ştia că, chiar dacă nu-i distingea chipul, preşedintele Lu- 
cinder era acolo, aşezat în faţa lui. Lampa biroului nu-i lumina 
decât mâinile, dar silueta greoaie îi era familiară, precum şi 
labradorul negru de la picioare. 

Era prima întrevedere dintre cei doi după atentatul care 
fusese gata să-l coste viaţa pe şeful naţiunii. De ce-l chemase 
preşedintele tocmai pe el, când avea de rezolvat atâtea dosare 
de politică internă sau externă, mult mai urgente decât 

50 


cercetarea, aflată mereu în căutare de subvenţii? 

Neputând să mai suporte tăcerea care se prelungea, 
Mercassier îndrăzni să vorbească el primul. Alese câteva 
banalităţi de circumstanţă: 

— Cum vă mai simţiţi, domnule preşedinte? S-ar părea că vă 
refaceţi repede după operaţie. Medicii au făcut adevărate 
miracole. 

Lucinder îşi zicea că s-ar fi lipsit bucuros de acest gen de 
miracole. Apăru în lumină. Ochii lui cenuşii, deosebit de 
strălucitori, îl fixară pe interlocutorul său ghemuit pe un scaun 
tapisat cu brocart roşu. 

— Mercassier, te-am chemat pentru că am nevoie de părerea 
unui expert. Numai dumneata poţi să mă ajuţi. 

— Aş fi încântat, domnule preşedinte. Despre ce e vorba? 

Lucinder se retrase din nou în penumbră. Era ciudat, cel mai 
mic gest al lui degaja o solemnitate insolită. lar faţa... părea să-i 
fi devenit deodată mai... (Mercassier se miră de adjectivul care-i 
veni în minte) umană. 

— Formaţia dumitale e de biolog, nu-i aşa? zise Lucinder. 
Spune-mi, ce crezi despre experienţele postcomatice? 

Mercassier se uită la el uimit. Preşedintele îşi pierdea 
răbdarea: 

— NDE-urile, Near Death Experiences, acei oameni care în 
ultimul moment ies din corpurile lor, apoi revin din cauza... în 
fine, datorită progreselor medicinii? 

Lui Benoît Mercassier nu-i venea să-şi creadă urechilor. lată 
că Lucinder, de obicei atât de realist, se interesa acum de 
fenomene mistice. Ce înseamnă să fi fost la un pas de moarte! 
Ezita. 

— Cred că e vorba de o modă, de un fenomen de societate 
care va trece ca multe altele de dinaintea lui. Oamenii simt 
nevoia să creadă în minuni, în supranatural, să-şi închipuie că 
mai există şi altceva decât această lume materialistă de aici, de 
pe pământ. Atunci câţiva scriitori, guru şi şarlatani au profitat 
ca să facă afaceri povestind aiureli. Nevoia asta e înrădăcinată 
dintotdeauna în om. Dovadă, religiile. E suficient să promiţi 
paradisul într-un viitor imaginar, pentru ca oamenii să înghită 
mai uşor pilula amară a prezentului. Credulitate, prostie şi 
naivitate. 

— Chiar asta crezi? 

— Bineînţeles. Ce vis poate să fie mai frumos decât o altă 

lume paradisiacă? Ce vis mai „fals” decât ăsta? 

Lucinder tuşi uşor. 

— Şi totuşi, dacă ar fi ceva adevărat în aceste... poveşti? 

Omul de ştiinţă rânji: 

— Ar fi existat dovezi de multă vreme. E ca povestea omului 
care a văzut omul care a văzut omul care a văzut omul care a 
văzut ursul. În zilele noastre totul funcţionează invers. Scepticii 
trebuie să aducă dovada că îndoielile lor sunt fondate. E 
suficient ca cineva să anunţe sfârşitul lumii mâine, pentru ca să 
li se ceară specialiştilor argumente că asta nu se va întâmpla. 

Lucinder se strădui să fie obiectiv. 

— Nu sunt dovezi, zici? Poate că nu sunt pentru că nimeni nu 
le-a căutat? Există măcar un studiu oficial asupra subiectului? 

— Ăăă, nu, după câte ştiu eu, zise Mercassier tulburat. Până 
acum totul s-a limitat la înregistrarea unor mărturii îndoielnice. 
Ce s-a întâmplat? Vă interesează acest subiect? 

— Oh, da, Benoit! exclamă Lucinder. Şi chiar foarte mult, 
pentru că omul care chiar a văzut ursul sunt eu. 

Ministrul cercetării se uită la preşedinte perplex. Se întreba 
dacă nu cumva interlocutorul lui se alesese de pe urma 
atentatului cu nişte sechele iremediabile. Fiind lovit în inimă, 
vreme de câteva minute creierul său nu mai fusese irigat. Să se 
fi necrozat anumite zone? Să fie acum victima unor deliruri 
psihotice? 

— Nu te mai uita aşa la mine, Benoit! exclamă cu duritate 
Lucinder. "i-am spus că am trăit o NDE, nu că voi instaura un 
stat comunist! 

— Nu vă cred, răspunse instinctiv omul de ştiinţă. 

Preşedintele dădu din umeri. 

— Nici eu n-aş fi crezut dacă nu mi s-ar fi întâmplat chiar 
mie. Numai că, uite, mi s-a întâmplat. Am întrezărit un ţinut 
minunat şi vreau să aflu mai multe despre asta. 

— Întrezărit... Cu propriii ochi? 

— Fireşte. 

Menţinându-se în domeniul raţionalului, Mercassier propuse 
o explicaţie: 

— Înainte de a muri, corpul produce deseori morfina 
naturală din abundență. Suficient pentru a-l ameţi pe muribund 
înainte de marea trecere în neființă, ca o mică delicatesă 
chimică în locul unui ultim foc de artificii... Asta poate să 
provoace halucinaţii fantastice, „ţinuturi minunate” sau altele. 

Cu siguranţă că asta vi s-a întâmplat pe masa de operaţie. 

In haloul lămpii de birou, Lucinder nu părea deloc halucinat. 
Dimpotrivă. Creierul să-i fi fost totuşi atins? Oare nu trebuia să-i 
anunţe pe ceilalţi miniştri, presa, pentru a-i ridica preşedintelui 
puterea, înainte ca acesta să angajeze ţara în vreo operaţiune 
demenţială? Mercassier îşi frângea mâinile pe sub birou. Dar 
interlocutorul lui i se adresă din nou foarte calm: 

— Cunosc efectele drogului, Benoît. Am avut ocazia să mă 
droghez şi ştiu să fac diferenţa între un început de overdose şi 
real. De câte ori nu mi-ai spus că, în orice domeniu ştiinţific, e 
suficient să investeşti din abundență pentru a ajunge rapid la 
rezultate? 

— Fireşte, dar... 

— Ce zici de atribuirea pe şest a unu la sută din bugetul 
Foştilor Combatanţi? 

Mercassier se dădea de ceasul morţii. 

— Refuz. Eu sunt un adevărat om de ştiinţă şi nu pot să mă 
pretez la o astfel de mascaradă. 

— Insist. 

— În acest caz, prefer să demisionez. 

— Serios? 


34 - MANUAL DE ISTORIE 


Moartea strămoşilor noştri 


Întocmit pe categorii socioprofesionale (din epocă), iată un 
tabel comparativ cu numărul de persoane depăşind vârsta de 50 
de ani, având ca bază de raportare o mie de oameni pentru 
fiecare categorie. Statistici 1970 (sfârşitul celui de al doilea 
mileniu). 


— Învăţători 732 
— Cadre superioare şi profesiuni liberale 719 
— Ingineri 700 
— Cler catolic 692 
— Agricultori 653 
— Şefi de întreprinderi şi comercianţi 631 
— Funcţionari de birou 623 

— Cadre medii 616 
— Muncitori 590 
— Salariaţi agricoli 565 


Manual de istorie, anul II, curs 
elementar 


35 - NOUA AUSTRALIE 


Cu un gol mare în minte, Benoît Mercassier se plimbă în 
lung şi-n lat pe Champs-Elysees. Era convins de inexistenţa 
NDE-urilor şi iată că acum era mandatat să le dovedească în 
mod categoric realitatea. Era ca şi cum i s-ar cere unui ateu să 
demonstreze existenţa lui Dumnezeu sau unui publicist 
vegetarian să laude meritele cărnii. 

Ştia foarte bine de ce-l alesese Lucinder pentru această 
sarcină. Preşedintelui îi plăcea la nebunie să-şi constrângă 
oamenii să practice paradoxul. li obliga pe miniştrii de dreapta 
să aplice o politică de stânga, pe ecologişti să laude tot ce era 
nuclear, pe protecţionişti să predice liberul schimb... 

Totuşi alocase două sute de mii de franci pentru afurisitul lui 
de „Proiect Paradis”. Nu mai era vorba de ceva abstract. Dar de 
aici şi până la a dovedi că omul ieşea din corpul lui şi-şi lua 
zborul în ceasul morţii pentru a ajunge într-un „ţinut minunat”... 

Lucinder nu era primul om de stat care se lansa în proiecte 
aiurite. Mercassier îşi amintea că prin anii şaptezeci, un 
preşedinte american original, pe nume Jimmy Carter, îşi pusese 
în minte să intre în contact cu OZN-urile. Credea cu fermitate în 
OZN-uri. Lansase un program care să pună cap la cap toate 
mărturiile despre aceste faimoase „Obiecte  Zburătoare 
Neidentificate”. Îşi închipuia mutra savantilor serioşi, constrânşi 
să asculte în serie halucinaţi şi iluminaţi! Delapidase banii 
contribuabililor ca să construiască nişte emiţătoare-receptoare 
gigantice menite să capteze mesajele eventualelor inteligenţe 
extraterestre şi să comunice cu ele! Şi după aceea s-a mirat că 
n-a mai fost ales! 

Pe Lucinder îl va aştepta aceeaşi soartă, dar Mercassier nu 
avea de ales. Ori cultiva ideile fixe ale preşedintelui, ori renunţa 
la portofoliu, iar el, natural, ţinea la mica lui parcelă de putere. 

Atâta pagubă pentru Foştii Combatanţi! Va găsi el cum să 
folosească faimoşii două sute de mii de franci. 

Da, dar cum? Ca de fiecare dată când era măcinat de 
îndoieli, Mercassier se gândi imediat să apeleze la consilierul lui 
cel mai bun şi cel mai apropiat: Jill, soţia lui. 

Spre marea lui uimire, ea nu s-a arătat deloc surprinsă când, 
la cină, i-a expus problema NDE-urilor. În timp ce punea în 
farfurii un piure de conopidă, Jill reflecta cu voce tare: 

— Pentru început, trebuie să născoceşti un protocol de 
experimentare. Să inventezi un test care să răspundă la 
întrebarea: „Există sau nu ceva după moarte?” Ce date ai ca 
punct de plecare? 

— Una singură, a suspinat el, dar foarte importantă. 
Preşedintele e convins că a trăit o NDE! 

Ca totdeauna, ea l-a îmbărbătat: 

— Fii pozitiv. Ca să reuşeşti, trebuie să fii dinainte convins 
de victorie. 

— Dar, s-a lamentat el, nu mi se poate cere mie să cred în 
NDE. Asta ar însemna să arunc la gunoi tot ce am învăţat la 
facultatea de ştiinţe! 

Dar ea a pus capăt brusc acestor văicăreli: 

— Nu mai eşti om de ştiinţă, eşti politician. Gândeşte deci ca 
un politician, altfel n-ai să te descurci în vecii vecilor. Ce spune 
preşedintele tău? 

— Spune că a întrezărit un „continent minunat”... 

— Un „continent minunat”? 

Jill s-a încruntat. 

— Ciudat. Sunt exact aceleaşi cuvinte pe care le-au folosit 
primii navigatori europeni când au descoperit continentul pe 
care m-am născut: Australia! 

— Şi ce-i cu asta? a întrebat el turnându-şi vin în pahar. 

— Ţi s-a dat un nou continent de explorat. Aşa că trebuie să 
adopti starea de spirit a deschizătorilor de drumuri din secolul 
al XVI-lea. Ei nu ştiau de existenţa unui pământ la est de 
Indonezia. Cei care-ar fi afirmat acest lucru ar fi fost 
consideraţii nişte ţicniţi simpatici, aşa cum consideri şi tu vorbe 
goale declaraţiile preşedintelui. 

— Totuşi, în cazul Australiei, era vorba de un continent, ceva 
palpabil, cu preerii, copaci, animale, aborigeni! 

— Uşor de spus asta în secolul al XXI-lea, dar îţi imaginezi 
cum era atunci? A vorbi despre pământuri australe era la fel de 

ciudat cum ar fi să evoci astăzi un continent aflat dincolo de 
moarte. 

Dacă n-ar fi ţinut atât de mult să-şi păstreze mintea limpede, 

Mercassier ar fi golit bucuros toată sticla de vin. Foarte bun, de 
altfel. Jill şi-a continuat raţionamentul: 
_ — Imaginează-te în pielea unui ministru de pe vremea aceea. 
În cursul unei călătorii maritime, regele tău a naufragiat şi şi-a 
închipuit că a întrezărit un „continent minunat”. A fost însă 
salvat de o altă corabie din escadră mai înainte de a putea să 
pună piciorul pe el dar, de îndată ce s-a întors în capitală, a 
ordonat ministrului transporturilor să facă tot ce-i stă în putinţă 
ca să afle mai mult despre insula misterioasă. 

— Privit din punctul ăsta de vedere, fireşte că... 

Jill Mercassier a insistat: 

— N-ai decât să botezi ţara asta a morţilor „Noua Australie” 
şi după aceea să adopţi o mentalitate de explorator. Provocarea 
e demnă de timpurile noastre! Închipuie-ţi că în secolul al XXXI- 
lea unii vor rânji spunând: „Şi când te gândeşti că înapoiaţii ăia 
nu ştiau nimic despre continentul morţilor!” Şi în anul 3000 va 
exista un preşedinte care va încerca să meargă mai departe, să 
se întoarcă în timp, de exemplu. lar ministrul însărcinat cu 
această misiune îl va invidia pe acel Mercassier de altădată care 
primise o sarcină mult mai uşor de îndeplinit: să viziteze ţara 
morţilor... 

Nevasta lui era atât de convingătoare, încât Benoit nu s-a 
putut abţine să n-o întrebe: 

— Dar tu crezi în acest continent al morţilor? 

— Ce importanţă are? Insă ştiu că dacă aş fi fost soţia 
ministrului transporturilor din secolul al XVI-lea, l-aş fi sfătuit să 
închirieze corăbii şi să se ducă să verifice dacă există o 
Australie. Oricum, vei fi ori omul care a descoperit acest 
continent necunoscut, ori cel care i-a dovedit inexistenţa. Şi în 
ambele cazuri nu ai decât de câştigat. 

Jill îşi turnă şi ea vin în pahar. 

Uitându-se ţintă la piureul din farfurie, bărbatul bombăni: 

— Foarte bine, dar ce corabie să trimit într-un astfel de loc? 

Ea şi-a golit paharul pe nerăsuflate. 

— Revenim deci la problema protocolului experimental. Vrei 
puţină salată? 

Nu. Nu-i mai era foame. Grijile îi tăiau pofta de mâncare. Nu 
însă şi lui Jill, care aduse din bucătărie un castronaș cu lăptuci 

şi roşii, se aşeză din nou la masă, se servi şi recapitulă: 

— Bun, am hotărât deja să numim noul tău continent „Noua 
Australie”. Şi cine au fost cei expediaţi pentru colonizarea 
Australiei? Ocnaşi, deţinuţi de drept comun, haimanale de cea 
mai joasă speţă. Şi de ce tocmai ei? 

Acum Mercassier se afla în elementul lui. 

— Pentru că se credea că Australia ar putea să fie o ţară 
periculoasă şi că era mai bine să nu se trimită acolo oameni a 
căror dispariţie ar fi constituit o pierdere pentru societate. 

Faţa se lumina pe măsură ce vorbea. Ca de obicei, Jill fusese 
la înălţime. Li furnizase o soluţie. 

— Benoit, ai găsit ce fel de mateloţi vor pleca la asaltul 
noului tău continent. Acum trebuie să le faci rost de un căpitan. 

Ministrul cercetării zâmbi înseninat: 

— Am eu o idee în privinţa asta! 


36 - MITOLOGIE AZTECĂ 


La azteci, nu meritele dobândite în timpul vieţii terestre 
determină existenţa în lumea cealaltă, ci împrejurările în care s- 
a petrecut moartea. 

Cel mai bine este să mori în luptă. Astfel aceşti Quanteca 
(soţii Vulturului) vor ajunge în Tonatiuhichan, paradisul oriental 
unde defunctul va sălăşlui alături de zeul războiului. 

Moartea prin înec sau în urma unei boli legate de apă 
(precum lepra) duce la o călătorie spre Tlalocan, paradisul lui 
Tlaloc, zeul ploii. 

Cei care n-au fost recunoscuţi de vreun zeu ajung în Mictlan, 
un loc infernal unde suportă patru ani de încercări înaintea 
descompunerii finale. 

E ţinutul lui Mictlantecuhtli, lumea subterană. Acolo se 
pătrunde prin caverne. Sufletul trebuie să treacă prin opt 
popasuri subterane înainte de a ajunge la cea de a noua lume. 

Primul obstacol: Chicnahuapan, un curs de apă pe care 
mortul trebuie să-l treacă agăţat de coada unui câine roşu 
sacrificat în prealabil pe mormântul lui. Animalele sacrificate cu 
ocazia funeraliilor servesc ca psihopompe, adică îndrumă 
sufletele prin ţara morţilor. 

Al doilea obstacol: doi munţi care se ciocnesc la intervale 

neregulate. 

Al treilea obstacol: urcarea unui munte pe cărări abrupte, 
pline de pietre ascuţite. 

Al patrulea obstacol: să suporte un vânt de obsidian, o 
furtună rece ca gheaţa care duce cu ea pietre lungi şi ascuţite. 

Al cincilea obstacol: să treacă printre drapele gigantice 
fluturând în vânt, înşirate cât vezi cu ochii. 

Al şaselea obstacol: să îndure un tir de săgeți care încearcă 
să-l străpungă pe defunct. 

Al şaptelea obstacol: atacul masiv al unor animale feroce 
care vor să-i înghită inima. 

Al optulea obstacol: un defileu îngust în care mortul riscă să 
se prăbuşească. 

În sfârşit, a meritat să ajungă la descompunere. 


Extras din studiul Moartea, această 
necunoscută, 
de Francis 
Razorbak 


37 - APROPO 


Raoul Razorbak mi-a telefonat din nou câteva săptămâni mai 
târziu. Voia să mă vadă cât mai repede. Avea o voce ciudată şi 
părea foarte emoţionat. Pentru prima dată nu ne mai întâlneam 
la Père-Lachaise, ci în apartamentul lui. 

Când mi-a deschis uşa, abia dacă l-am recunoscut. Slăbise şi 
mai mult şi avea expresia uşor de recunoscut a schizofrenilor de 
la spital. 

— Ah! Michael, în sfârşit! 

Mi-a arătat un fotoliu, poftindu-mă să mă aşez cât mai 
confortabil. Expunerea lui avea să mă surprindă. 

Obţinuse cumva rezultate neaşteptate în cercetările asupra 
hibernării marmotelor? Dar ce mă priveau astea pe mine? Eu 
eram medic, nu biolog. 

— Ai auzit de atentatul împotriva preşedintelui Lucinder? 

Bineînţeles că auzisem. Toți din ţară auziseră. Presa, 
televiziunea şi radioul făcuseră mare tărăboi. Şeful statului 
nostru fusese împuşcat de aproape, cu ocazia unei manifestații 

populare la Versailles. Cei mai buni specialişti îl scăpaseră in 
extremis. Ce legătură avea acest incident cu agitația prietenului 
meu? 

— Chiar de a doua zi, preşedintele Lucinder i-a dat în 
sarcină ministrului cercetării să... 

Se opri brusc şi mă prinse de braţ: 

— Vino cu mine. 


38 - MANUAL DE ISTORIE 


Primul transplant de organe s-a realizat pe la mijlocul 
secolului XX, mai exact prin anii 1960-1970. De atunci omul 
bolnav devenise un fel de maşină căreia era suficient să-i 
schimbi piesele defecte. În consecinţă, moartea a început să 
arate ca un simplu accident mecanic. Decesul se producea din 
lipsa pieselor de schimb adecvate. Cercetătorii au conceput 
nişte inimi de porc, dotate cu caractere genetice 
corespunzătoare oamenilor cărora le erau transplantate. 
Tehnicile care permiteau tolerarea organelor străine erau tot 
timpul perfecţionate. Totul se putea înlocui, cu excepţia 
creierului. Şi asta nu era totul! 

Devenea logic să te gândeşti că într-o zi se va ajunge la 
rezolvarea tuturor defecţiunilor, inclusiv defecţiunea supremă: 
moartea. Nu era decât o problemă de tehnologie. Simultan se 
prelungea şi durata de viaţă. A prezenta semnele bătrâneţii era 
sinonim cu neglijenţa. Fiecare trebuia să-şi întreţină cum se 
cuvine mecanica biologică. 

Bătrânii zbârciţi sau cu un aspect prea puţin agreabil au fost 
ascunşi pentru a fi mai bine expuşi cei care practicau, radioşi, 
tenisul sau alergarea. Pe vremea aceea, oamenii credeau că cea 
mai bună metodă de a lupta împotriva morţii era să-i camuflezi 
simptomele prevestitoare. 


Manual de istorie, anul II, 
curs elementar 


59 


39 - AMANDINE 


Prietenul meu Raoul m-a împins în vechitura lui de Renault 
20 decapotabil şi a demarat imediat. 

— Unde mă duci? 

— Acolo unde se petrece totul. 

Nu am putut să scot mai mult de la el. Şi întrebările mele, şi 
răspunsurile lui erau spulberate de vânt. Oricum, ieşeam din 
Paris. M-am înfiorat când l-am văzut în sfârşit încetinind în faţa 
unei pancarte sinistre: „Penitenciarul Fleury-Merogis”. 

Din exterior, semăna mai mult cu un orăşel sau cu un spital 
decât cu o închisoare. Raoul a dus maşina în parcarea alăturată 
şi m-a tras spre intrare. El a prezentat o autorizaţie, iar eu 
buletinul de identitate. Am trecut printr-un sas, am apucat-o pe 
un culoar lung şi am bătut la o uşă. 

Ne-a deschis un bărbat deja supărat. S-a încruntat şi mai 
mult când l-a văzut pe Razorbak care, de altfel, era foarte 
surâzător. 

— Am onoarea, domnule director. Am ţinut să vi-l prezint pe 
doctorul Michael Pinson. În cel mai scurt timp ar trebui să-i 
eliberaţi un permis de liberă trecere. Mulţumesc anticipat. 

Mai înainte ca directorul să fi putut răspunde, noi eram deja 
pe alte coridoare. Am avut impresia că gardienii pe care-i 
întâlneam în cale se uitau chiorâş la noi. 

Am ajuns într-o curte. Ne aflam în centrul orăşelului- 
închisoare. Era ceva imens. Cât vedeai cu ochii se întindeau 
cinci blocuri de clădiri. Fiecare avea în interior un teren de 
fotbal. Raoul mi-a explicat că deţinuţii făceau foarte mult sport, 
dar că la această oră se mai aflau consemnați în celulele lor. 

Din fericire, întrucât mulţi mi s-au părut foarte supăraţi de 
prezenţa noastră. Agăţaţi de zăbrelele de la primul etaj, tipii 
răcneau: 

— Lepădăturilor, ticăloşilor, o să vă facem de petrecanie! 

Se vedea cât se poate de clar că gardienii nu se osteneau 
câtuşi de puţin pentru a-i face să tacă. 

Din hărmălaia de glasuri s-a detaşat deodată o voce: 

— Ştim noi ce faceţi în D2. Tipii ca voi nu merită să trăiască! 

Începeam să fiu îngrijorat. Ce făcuse prietenul meu Raoul, 
care mergea mai departe nepăsător, ca să-i înfurie în aşa hal pe 
oamenii aceia? Ştiam că pasiunile lui îl puteau duce departe, 

foarte departe, chiar dincolo de rațiune. 

Clădirea D2. L-am urmat pe blestemat, mai puţin din dorinţa 
de a afla cât pentru a nu rămâne singur, printre deţinuţi furioşi 
şi gardieni ostili. Au urmat alte culoare, uşi blindate şi 
deschideri de zăvoare. Apoi scări, şi iar scări. Aveai impresia că 
cobori în infern. De jos se auzeau râsete groase amestecate cu 
tânguiri lungi. Erau închişi şi nebuni pe-acolo? 

Mai jos, mereu mai jos. Mai întuneric, din ce în ce mai 
întuneric. M-am gândit la metoda inventată de Esculap pentru 
tratarea nebuniei. În urmă cu peste trei mii de ani într-un 
aşezământ spitalicesc numit Esclapion, ale cărui ruine se mai 
pot încă vedea în Turcia, acest pionier a psihiatriei instalase un 
labirint de tunele întunecoase. După o lungă aşteptare, în timpul 
căreia fuseseră condiţionaţi să spere plăcerea supremă, nebunii 
erau conduşi în labirint. Incă de la intrare răsunau cântece, care 
deveneau din ce în ce mai melodioase pe măsură ce se înfundau 
în întunericul labirintului. Când, fermecat, alienatul se oprea în 
locul cel mai întunecos, era răsturnat peste el un butoi plin cu 
şerpi lipicioşi sub care nenorocitul începea să se zbată, surprins 
în culmea beatitudinii. Fie murea pe loc de frică, fie ieşea de 
acolo vindecat. De fapt, Esculap inventase şocul electric. 

Iar eu, în derivă prin subsolurile de la Fleury-Merogis, mă 
întrebam când voi primi în cap reptilele reci din butoi. 

În momentul acela Raoul a scos o cheie ruginită cu care a 
descuiat o uşă mare şi ghintuită. Am intrat într-un hangar mare 
unde domnea o dezordine cumplită. Se aflau acolo trei bărbaţi 
în trening şi o tânără blondă îmbrăcată cu o bluză neagră care 
mi-a lăsat impresia că aş cunoaşte-o. 

Bărbaţii s-au ridicat şi l-au salutat respectuoşi pe prietenul 
meu. 

— Vi-l prezint pe doctorul Michael Pinson, de care v-am 
vorbit. 

— Vă mulţumim că aţi venit, doctore, grăiră ei în cor. 

— Domnişoara Ballus, infirmiera noastră, a continuat Raoul. 

Am salutat-o şi am constatat că mă cântărea din priviri. 

Locul trebuie să fi fost o infirmerie dezafectată. In dreapta 
mea se afla un suport de laborator plin cu sticluţe fumegânde - 
cu siguranţă, azot lichid. În centrul încăperii trona un scaun 
vechi de dentist, pe alocuri crăpat şi înconjurat de aparate pline 
de fire electrice împletite şi ecrane care pâlpâiau. 

În totul, părea garajul unui tip căruia îi plăcea să 

meşterească în timpul liber. Văzând starea aparatelor, manetele 
şi levierele ruginite, chiar m-am întrebat dacă Raoul nu cumva 
golise pubelele universităţilor. Ecranele osciloscoapelor erau 
crăpate, iar electrozii cardiografelor înnegriţi de vreme. 

Totuşi, eram destul de obişnuit cu laboratoarele ca să ştiu că 
imaginea impecabilă şi imaculată pe care o vedeam în filme e în 
general falsă. In realitate, nici vorbă de suporţi de laborator 
nichelaţi sau bluze ieşite direct de la spălătorie. Mai curând 
nişte tipi cu pulovere roase, în localuri improvizate. 

Un prieten de-al meu, care lucra asupra unui subiect atât de 
important ca cel al traiectoriei gândului prin meandrele 
creierului, nu-şi găsise alt adăpost decât o parcare situată în 
subsolurile spitalului Bichat unde totul se clătina la trecerea 
zgomotoasă a metroului subteran. Din lipsă de fonduri, nu 
putuse achiziţiona un suport de metal pentru receptorul lui de 
unde cerebrale şi se apucase să meşterească o chestie din lemn, 
lipită cu scotch şi întărită cu pioneze. Ei da, chiar şi în Franţa, 
cercetarea nu mai e ce era odată. 

— Dragul meu Michael, aici se efectuează cele mai 
îndrăzneţe experienţe ale generaţiei noastre, a declarat pompos 
Raoul, întrerupându-mi gândurile. Cândva, după cum îţi 
aminteşti, vorbeam despre moarte când ne întâlneam la Père- 
Lachaise. Ne refeream la ea ca la un continent neexplorat. 
Acum încercăm să înfigem acolo drapele. 

Asta era. Butoiul cu şerpi îmi căzuse în cap. Raoul, Raoul 
Razorbak, cel mai bun şi cel mai vechi prieten al meu, 
înnebunise. lată că făcea experienţe asupra morţii! Văzându-mă 
năucit, s-a grăbit să-mi explice: 

— Preşedintele Lucinder a trăit o NDE cu ocazia recentului 
atentat de la Versailles. Prin urmare, l-a însărcinat pe Benoit 
Mercassier, ministrul cercetării, să lanseze un program de studii 
despre ce se petrece dincolo de comă. Intâmplarea a făcut ca 
ministrul să fi citit articolele mele despre „provocarea hibernării 
artificiale profunde a  marmotelor” publicate în revistele 
internaţionale. A luat legătura cu mine şi m-a întrebat dacă aş 
putea să fac aceleaşi experienţe pe oameni. Am profitat de 
ocazie. Poate că marmotele mele trecuseră într-o altă lume, dar 
nu erau în stare să-mi povestească ce văzuseră acolo. Dar nişte 
oameni ar putea. Da, dragul meu, am mână liberă din partea 
guvernului pentru a face cercetări asupra NDE-urilor, cu 
ajutorul unor voluntari, altminteri deţinuţi de drept comun. 


62 


Aceşti domni sunt piloţii noştri pe lumea cealaltă. Sunt, hm... 

A reflectat un moment de parcă aştepta o inspiraţie. 

— Sunt nişte... 

Apoi faţa i s-a luminat: 

— ... nişte tha-na-to-nauţi. De la grecescul thanatos, moarte, 
şi nautes, navigator. Nişte thanatonauţi. Într-adevăr, un nume 
frumos. Thanatonaut. Thanatonaut, deci un cuvânt din aceeaşi 
familie cu cosmonaut sau astronaut. Asta va deveni denumirea 
generică de referinţă. În sfârşit, am inventat termenul. Folosim 
thanatonauţi pentru a face tha-nato-nautică. 

Se asculta singur, spre propria lui încântare. 

— În consecinţă, hangarul nostru este un thanatodrom, 
pentru că de aici decolează... thanatonauţii noştri. 

În subteranele de la Fleury-Merogis se născuse în acele 
momente un vocabular nou. Raoul radia de mulţumire. 

Tânăra blondă a scos la iveală o sticlă de spumos şi nişte 
biscuiţi uscați. Toată lumea a băut la acel botez. Numai eu 
rămâneam întunecat la faţă şi am respins paharul pe care mi-l 
întindea Raoul. 

— Scuză-mă. Nu vreau să-ţi stric dispoziţia dar, dacă am 
înţeles eu bine, aici vă jucaţi cu viaţa. Aceşti domni au misiunea 
să pornească la cucerirea ţării morţilor, nu? 

— Fireşte, Michael. Nu e fantastic? 

Raoul a ridicat o mână, arătând spre tavanul pătat. 

— Şi ce provocare formidabilă pentru generaţia noastră şi 
generaţiile viitoare: a explora lumea cealaltă. 

M-am eschivat. 

— Raoul, doamnă, domnilor, am zis eu foarte calm, sunt 
obligat să vă părăsesc. Nu am nimic de-a face cu nebunii 
sinucigaşi, fie că se bucură sau nu de susţinerea guvernului. 
Acestea fiind zise, vă salut. 

Mă îndreptam în grabă spre ieşire când infirmiera m-a prins 
de braţ. I-am auzit atunci pentru prima oară sunetul vocii. 

— Aşteaptă, avem nevoie de dumneata. 

Nu sunase a rugăminte, tonul fusese rece, aproape 
indiferent. Acelaşi probabil pe care îl folosea în exerciţiul 
funcţiunii, când cerea vată hidrofilă sau bisturiu cu vârf cromat. 

Privirile noastre s-au încrucişat. Avea nişte ochi de o culoare 
rară: un albastru marin cu puţin bej în centru. Irisul semăna cu 
o insulă pierdută în mijlocul oceanului. M-am cufundat imediat 
în ei ca într-un hău întunecat. 

Continua să se uite fix la mine, fără să-mi zâmbească, fără 
amabilitate. De parcă faptul că-mi vorbise constituia deja una 
dintre cele mai mari concesii. M-am dat înapoi. Eram 
nerăbdător să fug de locul acela funest. 


40 - FIŞĂ DE POLIŢIE 
Cerere de informaţii descriptive de bază 


Numele: Ballus 

Prenumele: Amandine 

Părul: blond 

Ochii: albaştri 

Înălţimea: 1,69 m 

Semne particulare: fără 

Observaţii: pionieră a mişcării thanatonautice 
Punct slab: foarte înclinată spre sex 


41-MITOLOGIE AMAZONIANĂ 


Principalul creator al lumii a hotărât cândva să-i facă pe 
oameni nemuritori. Şi le-a poruncit: „Duceţi-vă pe malul 
fluviului. Veţi vedea trecând trei pirogi. Să nu cumva să le opriţi 
pe primele două. Aşteptaţi-o pe a treia şi îmbrăţişaţi Spiritul 
care se află în ea.” 

În faţa primei pirogi, încărcată cu carne stricată, plină de 
viermi şi emanând mirosuri dezgustătoare, indienii s-au tras 
înapoi scârbiţi. Dar când a apărut a doua, au văzut un mort cu 
formă omenească şi s-au repezit să-l consoleze. Când, în a treia 
barcă, a apărut Spiritul Principiului Creator, era prea târziu. El 
a constatat cu groază că oamenii îmbrăţişaseră moartea. Prin 
urmare, aleseseră. 


Extras din studiul Moartea, această 
necunoscută, 
de 
Francis Razorbak 
64 


42 - ALUNECAREA PROGRESIVĂ SPRE CRIMĂ 


Vreme de aproape două săptămâni, n-am mai avut nici o 

veste despre fostul meu prieten, profesorul Razorbak, şi 
thanato-şmecheria lui. Mărturisesc că eram foarte dezamăgit. 
Raoul, idolul tinereţii mele, reuşise să-şi realizeze fantasmele şi 
asta mă dădea peste cap. Chiar mă gândeam să-l denunţ la 
poliţie. Dacă făcea experienţe „mortale” pe cobai umani, atunci 
trebuia închis. 
_ Totuşi, în numele vechii noastre prietenii, n-am făcut nimic. 
Imi tot spuneam că dacă primise, după cum pretindea, sprijinul 
şefului statului, asta însemna că reuşise să furnizeze garanţii 
adecvate. 

„Avem nevoie de dumneata”, spusese tânăra infirmieră şi 
cuvintele ei mă obsedau. De ce ar fi avut nevoie de mine pentru 
a ucide oameni? Puţină cianură sau şoricioaică şi, hopa! Eu 
depusesem jurământul lui Hipocrate şi una din regulile majore 
ale meseriei mele era să salvez vieţi, nu să le retez. 

Când Raoul m-a sunat din nou, am vrut să-i spun că nu 
doresc să mai aud niciodată de el şi de experienţele lui, dar ceva 
m-a reţinut, poate vechea noastră prietenie, poate cuvintele 
infirmierei care încă-mi mai răsunau în urechi. 

M-a vizitat în garsoniera mea. Părea şi mai îmbătrânit şi 
nervozitatea i se citea în privire. Cu siguranţă că nu dormise de 
câteva zile. Aprindea una după alta nişte ţigări fine cu eucalipt 
pe care le termina din câteva fumuri. 

— Michael, nu mă judeca. 

— Nu te judec. Încerc să te înţeleg şi nu reuşesc. 

— Nu contează individul Razorbak. Numai proiectul 
contează. El transcende fiinţele. Este o provocare pe măsura 
generaţiei noastre. Te şochez, dar toţi precursorii au fost 
consideraţi şocanţi de contemporanii lor. Rabelais, jovialul 
Rabelais, se ducea noaptea în cimitire pentru a dezgropa 
cadavrele şi a le studia anatomia ca să facă să progreseze 
medicina. Astfel de acţiuni erau considerate crimă în vremea 
aceea. Dar datorită lui am înţeles mai târziu circulaţia sângelui 
şi au fost salvate vieţi omeneşti datorită transfuziilor. Michael, 
dacă ai fi trăit atunci şi Rabelais ti-ar fi cerut să-l ajuţi în 

expedițiile lui nocturne, ce-ai fi răspuns? 

Am cântărit bine răspunsul. 

— Aş fi zis că sunt de acord, i-am răspuns eu în cele din 
urmă. De acord, întrucât... pacienţii lui erau deja morţi. Dar 
cobaii tăi, Raoul, căci faimoşii tăi thanatonauţi nu sunt decât 
nişte cobai, sunt vii! Iar toate manipulările tale nu au drept 
obiectiv decât să-i facă să moară, dacă nu mă înşel. Da sau nu? 

Raoul şi-a încercat bricheta cu degetele lui lungi şi agitate. 
Dar flacăra nu a ţâșnit. Fie că tremura prea tare ca să acţioneze 
mecanismul, fie că piatra se uzase. 

— Nu te înşeli, a zis el controlându-se. La început am dispus 
de cinci thanatonauţi, dintre care doi au decedat deja. Au murit 
prosteşte, pur şi simplu pentru că nu sunt medic şi n-am ştiut 
să-i reanimez. Ştiu cum să provoc hibernarea marmotelor şi cum 
să le readuc la viaţă, dar nu mai sunt în stare când e vorba de 
fiinţe omeneşti. Nu ştiu să dozez cu precizie soluţiile 
anesteziante. De aceea, înainte de a pune capăt acestei situaţii, 
te-am chemat în ajutor, pe tine şi mintea ta plină de imaginaţie 
şi ingeniozitate. 

I-am întins nişte chibrituri. 

— Meseria mea este, într-adevăr, anestezia. Dar să aduc pe 
cineva în stare de comă, asta e cu totul altceva. 

S-a ridicat şi a început să se plimbe prin încăpere. 

_ — Gândește-te. Născoceşte! Am nevoie de tine, Michael. 
Într-o zi mi-ai spus că totdeauna voi putea să contez pe tine. Ei 
bine, ziua aceea a venit. Am nevoie de tine, şi-ţi cer ajutorul. 

Bineînţeles că doream să-l ajut. Ca în vremurile bune. Noi 
doi împotriva nătărăilor. Numai că de data asta nu aveam de-a 
face cu nişte nătărăi. Trebuia să înfruntăm ceva rece şi 
necunoscut care se numeşte moarte. E de ajuns să vină vorba de 
ea pentru ca oamenii să-şi facă semnul crucii. Iar el îi trimitea 
ad patres pe bieţii nenorociţi care se încredeau în el. Din pură 
curiozitate. Ca să-şi rezolve problemele cu tatăl lui. Ca să-şi 
satisfacă orgoliul de explorator al unei lumi noi. Raoul, 
„prietenul meu Raoul”, asasina fără milă nişte oameni care nu-i 
făcuseră nici un rău... li omora în numele ştiinţei. Toată fiinţa 
mea striga că e nebun. 

Se uita la mine cu afecțiunea unui frate mai mare pentru 
mezin. 

— Cunoşti proverbul ăsta chinez: „Cine pune o întrebare 
riscă să pară prost cinci minute, cel care nu pune întrebări 

rămâne prost toată viaţa”? 

Am rămas pe terenul lui. 

— Există o altă frază mai cunoscută, în ebraică de data asta: 
„Să nu-ţi ucizi aproapele.” E una din cele Zece Porunci. Şi se 
află scrisă în Biblie. 

Şi-a întrerupt plimbarea prin cameră şi m-a prins cu 
fermitate de mâini. Palmele lui de păianjen erau călduţe şi 
umede. M-a privit ţintă în ochi ca să fie mai convingător. 

— Ar fi trebuit adăugată o a unsprezecea poruncă: „Să nu 
mori în ignoranță.” Recunosc că poate vor trebui să moară cinci, 
zece, cincizeci de persoane. Dar ce miză! Dacă reuşim, vom ști 
în sfârşit ce este moartea şi oamenilor nu le va mai fi frică să 
moară. Toţi acei tipi în trening pe care i-ai văzut în laboratorul 
nostru sunt deţinuţi, ştii asta, şi toţi sunt voluntari. l-am ales pe 
sprânceană, toţi au un punct comun: au fost condamnaţi la 
închisoare pe viaţă şi i-au scris preşedintelui pentru a-i cere 
reintroducerea pedepsei cu moartea ca să nu mai mucezească în 
temniţa lor. Am stat de vorbă cu vreo cincizeci dintre aceşti 
istoviţi. I-am oprit doar pe aceia care păreau sinceri în dorinţa 
lor de a renunţa la viaţă, atât de mult îşi detestau soarta. Le-am 
vorbit despre proiectul „Paradis”. Imediat s-au aprins. 

— Pentru că i-ai înşelat, am zis eu dând din umeri. Nu sunt 
oameni de ştiinţă. Nu ştiu că au o șansă de 99,999% de a crăpa 
în urma micilor tale experienţe. Şi lor le e teamă de moarte, 
chiar dacă îşi zic că nu. În clipa supremă, tuturor le e frică! 

M-a strâns şi mai tare de mâini. Mă durea, dar nu a luat în 
seamă eforturile mele de a mă desprinde. 

— Nu i-am înşelat. Niciodată. Cunosc toate riscurile. Ştiu că 
mulţi vor muri mai înainte ca într-o zi cineva să reuşească să 
revină după o NDE provocată voluntar. Acela va fi un adevărat 
pionier. El va face primul pas pe calea cuceririi lumii morţilor. 
În fond, e ca la loterie: pierd mulţi ca să câştige unul singur... 

S-a aşezat din nou, a luat sticla de whisky pe care o pusesem 
împreună cu paharele pe măsuţă şi şi-a turnat o porţie de alcool. 
Îşi aprinse cu chibriturile pe care i le dădusem una din ţigările 
lui fine. 

— Michael, chiar şi noi vom muri într-o zi, şi atunci, chiar 
înainte de a muri, ne vom întreba ce-am făcut cu vieţile noastre. 
Măcar să încercăm ceva original! Să deschidem o cale. Chiar 
dacă vom eşua, alţii vor continua. Ihanatonautica e doar la 
primii ei paşi nesiguri. 

Atâta încăpățânare m-a consternat. 

— Ţi-ai fixat o misiune imposibilă, am suspinat eu. 

— Imposibil, aşa i s-a spus şi lui Cristofor Columb când a 
afirmat că poate să facă un ou să stea drept. 

Am zâmbit amar. 

— În cazul respectiv era simplu. Ajungea să spargi uşor baza 
oului. 

— Da, dar el descoperise asta primul. Uite, am să-ţi pun o 
problemă care cu siguranţă că o să-ţi pară la fel de imposibilă ca 
problema oului lui Columb. 

A scos din buzunarul hainei un carneţel şi un creion. 

— Poţi să desenezi un cerc şi punctul central al axei sale fără 
să ridici creionul de pe hârtie? 

Apoi a trasat el însuşi un cerc, cu un punct în mijloc, ca să- 
mi arate mai bine figura care trebuie obţinută. 

— Fă acelaşi lucru, dar fără să ridici creionul de pe hârtie, 
mi-a cerut el. 

— E imposibil, şi o ştii prea bine şi tu! 

— Nu e altfel decât ai face un ou să stea drept. Sau să 
cucereşti continentul morţilor. 

Am examinat cercul şi punctul cu o strâmbătură dubitativă. 

— Chiar ai o soluţie? 

— Da, şi-ţi voi demonstra imediat. 

Chiar în acel moment a apărut pe neaşteptate scumpul meu 
frate Conrad. Uşa era deschisă aşa că, evident, nu-şi mai dăduse 
osteneala să bată. 

— Salut la toată lumea! a strigat el vesel nevoie mare. 

Nu doream să continui această conversaţie în prezenţa 
cretinului meu de frate. Am încercat să pun punct definitiv 
acestei dezbateri scabroase. 

— Îmi pare rău, Raoul, dar afacerea pe care mi-o propui nu 
mă interesează. lar cât priveşte problema ta, în afara trişării, nu 
există nici o soluţie de rezolvare. 

— Toma necredinciosul! a exclamat el, foarte sigur de sine. 

A aruncat o carte de vizită pe masă şi a adăugat: 

— Mă găseşti la acest număr de telefon dacă te răzgândeşti. 

Şi, cu această săgeată finală, a dispărut fără să-şi ia la 
revedere. 

— Mi se pare că-l cunosc pe acest individ, a spus fratele 
meu. 

Am considerat că era mai bine să schimb subiectul. 

— Hei, Conrad, am făcut eu jovial, de parcă mi-ar fi părut 
bine că-l văd, ia spune-mi ce mai faci! 

Avea să turuie ca o moară stricată şi spusele lui mă 
plictiseau dinainte. Ştiam foarte bine ce făcea Conrad. Lucra în 
import-export cu „tot ce se poate vâri în containere”. Se 
îmbogăţise. Se însurase. Avea doi copii. Îşi cumpărase o superbă 
maşină sport coreeană. Juca tenis. Frecventa saloanele în care 
se pălăvrăgea şi o avea de amantă pe propria lui asociată. 

Conrad etală cu plăcere ultimele episoade din fericita lui 
existenţă. Achiziţionase tablouri de maeştri la un preţ derizoriu, 
cumpărase o casă pe coasta bretonă unde eram binevenit în 
cazul în care-aş fi avut chef să-l ajut la retapetarea ei. Copiii lui 
erau străluciți la şcoală. Afişasem un zâmbet binevoitor, dar 
încă două-trei veşti bune de genul ăsta şi n-aş mai fi putut să-mi 
rețin pofta crescândă de a-i expedia un pumn în nas. Nimic nu e 
mai agasant decât fericirea celorlalţi. Mai ales când serveşte 
drept termen de comparaţie pentru propriul tău faliment... 

Mama îmi telefona de trei-patru ori pe săptămână: 

— Ia spune-mi, Michael, când o să-mi dai şi tu o veste bună? 
E timpul să te gândeşti să-ţi întemeiezi un cămin. Uită-te la 
Conrad cât e de fericit. 

De altfel, mama nu se mulțumea doar să mă îndemne să mă 
însor. Chiar acţiona. Am surprins-o într-o zi pe când scria un 
anunţ matrimonial pentru un ziar. „Mare medic, bogat, 
inteligent, frumos şi spiritual, caută nevastă de acelaşi nivel.” In 
fine, cam asta voia să spună textul ei. M-au apucat nişte draci! 

În timp ce mă gândeam obsesiv la enigma cercului şi a axei 
sale, Conrad continua să-şi expună fericirea în amănunt. Descria 
amănunţit fiecare încăpere a conacului său breton şi-mi 
povestea cum îl păcălise pe proprietar ca să obţină casa la un 
sfert din preţul ei. 

Ah, zâmbetul lui de om superior! Pe măsură ce vorbea, 
desluşeam mila din vocea lui. „Bietul Michael a învăţat atâţia 
ani ca să ajungă la viaţa asta singuratică, tristă şi amărâtă.” 

E adevărat că în vremea aceea viaţa mea nu era prea 
grozavă. 

Trăiam singur, ca un celibatar, în garsoniera mea de pe rue 
Reaumur. Singurătatea era apăsătoare şi nu mai găseam nici o 
satisfacţie în munca mea. Mă duceam dimineaţa la spital şi 
examinam fişele celor care urmau să fie operaţi. Apoi îmi 
pregăteam substanţele, înfigeam seringi şi supravegheam 

ecrane. 

Avusesem norocul să nu am nici un accident ca anestezist, 
dar existenţa mea de mare preot în bluză albă era departe de a 
răspunde tuturor promisiunilor scurtei mele incursiuni de odini 
oară la spitalul Saint-Louis. Infirmierele nu erau goale sub 
uniforma lor de lucru. Fireşte, unele erau uşor de abordat, dar 
nu cedau decât în speranţa de a se mărita cu un medic pentru 
ca în sfârşit să nu mai fie nevoite să lucreze. 

Până la urmă, meseria mea nu-mi adusese decât decepţii. 

Nu mă bucuram de stima superiorilor, nici de cea a 
subalternilor, iar egalii mei mă ignorau. Eram un fel de rudă 
prin alianţă, o rotită dotată cu o funcţionare foarte precisă. E 
adus un pacient, tu mi-l adormi, eu îl operez şi... următorul! Nici 
bună ziua, nici la revedere! 

Conrad trăncănea, trăncănea întruna, iar eu îmi spuneam că 
trebuie să existe şi altceva decât viaţa mea actuală şi aşa-zisa lui 
fericire. Cu siguranţă că exista undeva o alternativă. 

Dar cum să faci un cerc şi axa lui fără să ridici creionul de 
pe hârtie? Imposibil, absolut imposibil. 

Eram nefericit şi Raoul plecase, luând cu el nebunia şi 
pasiunea lui, aventura, lăsându-mă pradă singurătăţii şi 
aversiunilor mele. 

Cartea de vizită de pe masă lucea ca un miraj. 

Un cerc şi axa lui... Imposibil! 


43 - FILOZOFIE BUDISTĂ 


„Ce credeţi, o, discipoli că este mai mult: 

Apa marelui ocean sau lacrimile pe care le-aţi vărsat în timp 
ce rătăceaţi în acel lung pelerinaj, trecând din alte naşteri în 
alte morţi, 

Uniţi cu ceea ce detestaţi, 

Despărţiţi de ceea ce iubeaţi? 

Astfel, vreme îndelungată aţi suferit necazurile, nenorocul, 
durerea şi aţi hrănit pământul cimitirelor, 

Destul de multă vreme pentru a fi osteniţi de existenţă, 

Destul de multă vreme pentru a dori să scăpaţi de ea.” 


Discursul 

lui Buddha 


Extras din studiul Moartea, această 
necunoscută, 
de Francis 
Razorbak 


44 - AJUNGEM UNDE TREBUIE 


Mi-au mai trebuit câteva săptămâni de mici exasperări, de 
mici umilinţe şi de plictiseală nesfârşită până când m-am hotărât 
să trec de partea lui Raoul şi a nebuniei sale. 

Telefoanele insistente ale mamei mele şi vizitele pe nepusă 
masă ale fratelui meu au contribuit mult la această decizie. 
Adăugaţi la astea o uşoară decepţie amoroasă (o colegă care mă 
respinsese ca până la urmă să accepte un stomatolog idiot), cât 
şi lipsa a măcar unei cărţi bune care să-mi ridice cât de cât 
moralul, şi veţi înţelege că eram pregătit pentru Fleury-Merogis. 

Totuşi nu această acumulare de decepţii mi-a determinat 
alegerea, ci o doamnă bătrână şi stafidită, în aşteptarea unei 
operaţii cruciale. 

Mă aflam acolo, cu injecţia anesteziantă în mână, când o 
asistentă a venit să mă anunţe că medicul chirurg nu era gata. 
Ştiam ce însemna asta. lIdiotul se destindea, oferindu-si o 
partidă de coţăială cu infirmiera lui la vestiare. După ce-şi vor 
termina zbenguiala, voi putea să-mi fac anestezia pentru ca el 
să-i scoată tumoarea de la vezică pacientei, cu o şansă din două 
ca aceasta să se mai trezească. 

Era o chestie atât de... tâmpită! Cinci mii de ani de civilizaţie 
ca să ajungi să aştepţi ca un chirurg să binevoiască să ejaculeze 
pentru ca în următoarele cinci minute să încerce să salveze 
viaţa unei bolnave! 

— De ce râdeţi? m-a întrebat bătrâna. 

— Aşa, din cauza nervilor. 

— Râsul dumitale mi-l aminteşte pe cel al soţului meu 
dinaintea morţii. Imi plăcea mult să-l aud râzând. A decedat 
dintr-o ruptură de anevrism. El a avut noroc. N-a avut timp să se 
vadă îmbătrânind. A murit... sănătos. 

Râsul ei a sunat ca un dangăt funest. 

— Operația asta mă va ajuta să ajung în sfârşit la el. 

— Ce tot spuneţi! Doctorul Leveau e un as. 

Bătrâna scutură din cap. 

— Am de gând să rămân acolo. Sunt mai mult decât sătulă să 
trăiesc singură. Vreau să-mi regăsesc bărbatul acolo sus. In 
Paradis. 

— Credeţi că există un Paradis? 

— Bineînţeles. Ar fi prea îngrozitor dacă totul s-ar termina o 
dată cu moartea. Există neapărat „ceva” după. Il voi găsi acolo 
pe Andre al meu, acolo sau într-o altă viaţă, nu-mi pasă. Ne 
iubeam atât de mult şi de atât de multă vreme! 

— Nu vorbiţi aşa. Doctorul Leveau o să vă îngrijească bubiţa. 

Convingerea cu care protestam era cu atât mai mică, cu cât 
mă gândeam la cele câteva ocazii în care fusesem martorul 
incompetenţei acestui practician. 

Bătrâna s-a uitat la mine cu nişte ochi de câine fidel şi 
iubitor. 

— Şi atunci va trebui să mă întorc să trăiesc singură cu toate 
amintirile în apartamentul meu prea mare... Ce oroare! 

— Dar viaţa e, totuşi... 

— Un episod dezagreabil, nu? Fără dragoste, viaţa e într- 
adevăr o vale a plângerii. 

— Dar nu e numai dragostea, mai e şi... 

— Ce mai e? Flori, păsărele? Ce prostii! Pentru mine în viaţă 
n-a existat decât Andre şi n-am trăit decât pentru el. Aşa că 
povestea asta cu vezica e un adevărat noroc! 

— Nu aveţi copii? am întrebat-o. 

— Ba da. Abia aşteaptă moştenirea. Cu siguranţă că după 
operaţie or să-ţi telefoneze, doctore, ca să ştie dacă îşi vor 
comanda imediat noua maşină sau dacă vor fi obligaţi să mai 
aştepte puţin. 

Privirile noastre s-au încrucişat. Şi cuvintele mi-au scăpat de 
pe buze aproape fără voia mea. 

— Ştiţi cumva cum se desenează un cerc şi punctul lui 
central fără să ridicaţi creionul de pe hârtie? 

Ea a pufnit în râs. 

— Ce întrebare! Toţi învaţă asta la grădiniţă. 

Şi mi-a arătat cum se face pe o batistă de hârtie folosită. M- 
am minunat. Era atât de simplu încât fusese normal să nu mă fi 
gândit la asta. 

Bătrâna mi-a făcut cu ochiul amuzată. Făcea parte dintre cei 

care înțelegeau cât de mare importanţă acordam acestui gen de 
fleacuri. 

— E destul să te gândeşti puţin, a zis ea. 

Înţelegând, în sfârşit, mi-am zis că Raoul era într-adevăr un 
geniu. Un geniu capabil să facă un cerc şi centrul lui fără să 
ridice creionul de pe hârtie putea fi în stare să sfideze 
moartea... 

În momentul acela au intrat doi asistenţi antilezi solizi, 
împingând un cărucior cu instrumente, urmaţi de chirurgul aflat 
într-o dispoziţie excelentă. 

După cinci ore, bolnava murise. Leveau a aruncat cu răutate 
mănuşile transparente. A înjurat. De vină era materialul 
învechit, bolnava care aşteptase prea mult, ghinionul...! 

— Ce-ar fi să mergem să bem o bere? mi-a propus el. 

A sunat telefonul. Erau copiii bătrânei, aşa cum prevăzuse 
ea! Le-am trântit telefonul în nas. lar mâna mea începuse deja 
să scotocească în buzunar în căutarea cărţii de vizită lăsate de 
Raoul. 


45 - MANUAL DE ISTORIE 


Nu se ştie cum a început mişcarea thanatonautică. După unii 
istorici, la origine ar fi fost un grup de prieteni doritori să 
încerce o experienţă inedită. După alte surse, primii 
thanatonauţi nu aveau decât motivații pur economice. Voiau să 
se îmbogăţească rapid lansând o nouă modă. 


Manual de istorie, anul II, 
curs elementar 


46 - PORNIM 


Eram conştient că Raoul îmi propunea să devin complicele 
viitoarelor lui crime. Nişte crime în numele ştiinţei şi al unor 
visuri de a cuceri lumea cealaltă. 

Ideea de a trimite oameni la moarte din pură curiozitate mă 
şoca în continuare la fel de mult, dar, în acelaşi timp, toată fiinţa 

mea aspira la o existenţă cât de cât mai interesantă. 

Ca să mă hotărăsc, am apelat totuşi la trei monede de doi 
franci. Perfecţionasem metoda lui Raoul folosind acum nu una, 
ci trei monede. Dispuneam astfel de o recomandare mult mai 
nuanţată. Cap-cap-cap însemna: categoric da. Cap-cap-pajură: 
mai curând da. Pajură-pajură-cap: mai curând nu. Pajură-pajură- 
pajură: categoric nu. 

Monedele au zburat în aer pentru a întreba cerul. Apoi au 
căzut una după alta. 

Cap-cap-pajură: mai curând da. 

Am ridicat telefonul. Raoul mi-a vorbit îndelung despre 
proiect chiar în aceeaşi seară. Ne aflam în garsoniera mea şi 
mâinile lui zburătăceau deasupra capului ca doi porumbei 
fericiţi. 

Se îmbăta cu vorbe. 

— Vom fi primii! Vom cuceri acest „continent minunat”. 

Continentul minunat în schimbul jurământului lui Hipocrate. 
Am încercat o ultimă luptă de onoare. Mai târziu, dacă se 
întâmpla o catastrofă, aş fi putut oricând să mă conving că 
Raoul îmi forţase mâna. 

Prietenul meu a aruncat în joc noi argumente: 

— Şi Galileo a fost considerat nebun. 

După Columb, Galileo! Cu siguranţă că bietul Galileo va fi 
servit drept alibi multor imaginaţii delirante. Practică, figura cu 
Galileo... 

— De acord, Galileo a fost considerat nebun şi era perfect 
sănătos. Dar pentru un Galileo, acuzat pe nedrept, câţi demenţi 
adevăraţi? 

— Moartea... a început el. 

— Moartea o văd în fiecare zi la spital. Tipi care crapă şi nu 
arată deloc a thanatonauţi. După câteva ore încep să pută şi 
membrele lor capătă o rigiditate cadaverică. Moartea pute. E o 
grămadă de carne care se necrozează. 

— Corpul putrezeşte, iar sufletul îşi ia zborul, a grăit filozofic 
prietenul meu. 

— Ştii că am fost o dată în comă şi că nu mi-am luat zborul. 

Părea dezolat. 

— Bietul meu Michael, n-ai avut niciodată noroc. 

Ar fi trebuit să-i amintesc lui Raoul că ştiam foarte bine de 
ce se interesa de moarte. Sinuciderea tatălui său. Avea mai 
mare nevoie de o bună psihanaliză decât de proiectul „Paradis”. 

Dar, cap-cap-pajură, optasem deja. 

— Bine, hai să ne întoarcem la fapte. Mi-ai spus că ai ratat 
primele două încercări din cauza proastei dozări a substanţelor 
anesteziante. Dar ce-ai folosit ca să provoci coma? 

Un zâmbet larg i-a luminat faţa. M-a strâns în braţe aşa cum 
făcea înainte. A izbucnit în râs. Câştigase. 


47 - FILOZOFIE CHINEZĂ 


„Vrei să trăieşti cum se cuvine? Învață mai întâi să mori.” 


Co 
nfucius 
Extras din studiul Moartea, această 
necunoscută, 
de Francis 
Razorbak 


48 - AMANDINE E ATÂT DE DRĂGUŢĂ 


Pleoapele infirmierei s-au coborât peste ochii-i albaştri, dar 
tăcerea ei mi s-a părut de data asta o felicitare nerostită. 

Aveam impresia că o cunosc de multă vreme, atât de mult 
semăna cu Grace Kelly din filmul lui Hitchcock, Fereastră spre 
curte. Fiind mult mai frumoasă, natural. 

Toată lumea din hangarul de la Fleury-Merogis a părut 
mulţumită că mă vede. Prezenţa unui medic, pe deasupra şi 
anestezist, avea darul să liniştească atât echipajul cât şi 
candidaţii la sinucidere. 

Raoul a făcut prezentările. Pe infirmieră o chema Amandine, 
iar viitorii thanatonauţi erau Clement, Marcellin şi Hugues. 

— La început am dispus de cinci thanatonauţi, mi-a amintit 
căpitanul nostru. Doi au decedat din cauza unei erori de 
medicaţie. Nu poţi să improvizezi un anestezist. Aşa că, bine ai 
venit printre noi! 

Cei trei deţinuţi în trening m-au salutat, uitându-se la mine 
cu suspiciune. 

Raoul m-a condus la suportul de laborator plin cu fiole. 

— Vei învăţa în acelaşi timp cu noi. Toţi pătrundem pe un 
teritoriu necunoscut. Nu avem predecesori. Suntem ca primii 
oameni care au pus cândva piciorul în America sau în Australia! 
Acum e rândul nostru să descoperim această „Nouă Australie” şi 
să ne înfigem acolo steagurile! 

Profesorul Razorbak îşi regăsise toată seriozitatea. În 
pupilele lui, nebunia pură fusese înlocuită de pasiunea lucrului 
bine făcut. 

— Să-i arătăm doctorului Pinson cum facem ca să provocăm 
coma, a zis el. 

Fără nici o ezitare, Marcellin, cel mai mic dintre voluntari, s- 
a aşezat pe scaunul vechi de dentist. Infirmiera i-a plasat 
electrozi pe piept şi la frunte, apoi tot felul de detectori de 
căldură, umiditate, viteza pulsului. Toate firele erau legate la 
nişte ecrane pe care defilau linii verzi. 

Am examinat scena. 

— Debarasaţi-mă de tot bazarul ăsta! 

Gata. Luam parte la fantasmele lor. Am studiat conţinutul 
mesei de laborator, al etajerelor de deasupra, am descifrat 
etichete, gândindu-mă la amestecul cel mai potrivit pentru a 
provoca starea de comă. 

O soluţie salină pentru dilatarea venelor, tiopental pentru 
anesteziere şi clorură de potasiu pentru încetinirea mişcărilor 
cardiace... 

Unele state americane preferau această metodă cianurei sau 
scaunului electric pentru eliminarea condamnaților la moarte. 
Eu însă speram că, diminuând cât mai mult cantitatea de 
clorură de potasiu, bătăile cardiace se vor reduce fără să 
înceteze, permiţând astfel o trecere lentă spre comă, dacă era 
cu putinţă controlată de creier. 

Şi de mine... 

Cu ajutorul lui Raoul şi al celorlalţi candidaţi thanatonauţi, 
am construit un dispozitiv destul de ingenios. Un mic suport din 
plastic cu o înălţime de douăzeci de centimetri de care am 
atârnat flaconul mare cu soluţia salină, apoi tiopentalul într-un 
flacon mai mic şi în sfârşit clorura de potasiu. Am legat un 
sistem electric de ceasornic la robineţii tuburilor pentru ca 
fiecare substanţă să fie eliberată în momentul pe care-l 

consideram propice. Tiopentalul va fi injectat la douăzeci şi cinci 
de secunde după perfuzarea soluţiei saline, iar clorura de 
potasiu trei minute mai târziu. Totul va fi administrat printr-un 
singur tub, terminalul celorlalte, care intra într-un singur ac de 
seringă. 

Intregului dispozitiv chimic i-am dat numele de booster. 
Thanatonautul îl va declanşa singur, apăsând pe un întrerupător 
electric în formă de pară, care va acţiona sistemul de ceasornic. 
Fără să-mi dau seama, inventasem prima „maşină de murit” 
care viza cucerirea oficială a ţării morţilor. Cred că acum se află 
la Institutul Smithsonian din Washington. 

Priceperea şi siguranţa mea i-au impresionat pe cei din jur. 
Raoul avea dreptate. Fiecărei probleme tehnice îi corespunde o 
soluţie tehnică. Eu eram mulţumit mai ales de întrerupător. Nu 
trebuia să apăs pe nici un buton. Deci n-aveam nici o 
responsabilitate directă. Nu voiam să fiu un călău. 

Respectivul va hotări el singur clipa în care va dori să 
decoleze şi, în caz de eşec, n-ar fi fost decât o sinucidere în plus. 

Am rugat-o pe Amandine să înfigă acul în vena braţului lui 
Marcellin. Cu un gest plin de siguranţă, tânăra femeie a ciupit 
scobitura braţului thanatonautului, a înfipt acul şi n-a făcut să 
curgă decât o picătură mică de sânge. Deţinutul nici măcar nu s- 
a strâmbat. 

Am pus para întrerupătorului electric în mâna umedă a lui 
Marcellin şi i-am explicat: 

— Când vei apăsa pe buton, se va declanşa pompa electrică. 

O clipă era să spun „îţi vei declanşa moartea”. 

Marcellin se arătă lămurit, de parcă i-aş fi vorbit de 
mecanica unui motor de maşină. 

— Totul e în regulă? l-a întrebat Raoul. 

— La fix. Am încredere totală în doctor. 

Am încercat să nu mă las şi eu cuprins de acea frenezie care- 
l] făcea pe Raoul atât de nervos. 

— Şi pe urmă? m-a întrebat el. 

S-a uitat la mine cu o privire de copil naiv care se agaţă cu 
disperare de existenţa lui Moş Crăciun, a lui Moş Ene şi de 
posibilitatea de a câştiga toate numerele la loto. 

M-am încurcat. 

— Ei bine, ăăă... 

— Nu-ţi face griji, doctore. Pe urmă o să improvizez. 

Mi-a făcut, complice, cu ochiul. 

Un tip de treabă. Voia chiar să mă scutească de 
culpabilitate. Ştia că se îndreaptă spre obstacole imposibil de 
depăşit şi voia să mă descarce de responsabilitatea necazurilor 
care s-ar fi putut produce. O clipă mi-a venit să-i spun „pleacă 
repede de-aici, până nu e prea târziu”. Dar Raoul, văzând 
încurcătura în care eram, a intervenit imediat. 

— Bravo! Bravo, Marcellin, bine-ai spus! 

Toată lumea a aplaudat, inclusiv eu. 

Ce aplaudam? Nu ştiu... Poate că dispozitivul meu 
„propulsor către lumea cealaltă”, poate curajul lui Marcellin, 
poate frumuseţea tinerei Amandine care nu avea nici o treabă 
aici. Într-adevăr, o păpuşă ca ea ar fi trebuit să fie manechin. 
„Complice la asasinat”, asta chiar că nu e o meserie de viitor. 

— Acum vom trece la lansarea unui suflet... a declamat 
Raoul. 

Şi şi-a stins ţigara. 

Marcellin era zâmbitor ca un alpinist începător, care pleacă 
la asaltul Everestului cu pantofi noi de oraş. Ne-a adresat un 
mic salut, care nu semăna deloc cu salutul unui condamnat. Toţi 
i-am răspuns zâmbind şi încurajându-l. 

— Haide, călătorie plăcută! 

Amandine l-a acoperit pe turistul nostru cu o cuvertură 
refrigerantă, în timp ce eu făceam ultimele corecţii la 
ordinatoare. 

— Gata? 

— Gata! 

Amandine a pornit camera video care urma să filmeze scena. 
Marcellin s-a închinat, a închis ochii şi a început, lent, 
numărătoarea inversă: 

— Şase... cinci... patru... trei... doi... unu... Decolare! 

Apoi a apăsat foarte tare pe întrerupător. 


49 - MITOLOGIE MAYA 


La mayaşi, moartea însemna plecarea spre Infern, un infern 
numit Mitnal. Acolo demonii torturau sufletul prin frig, foame, 
sete şi mizerie. 

Mayaşii se dotaseră cu nouă seniori ai nopţii, corespunzând 
cu siguranţă celor nouă popasuri subterane ale aztecilor. 

Sufletul mortului trebuie să treacă cinci fluvii de sânge, de 
praf şi de spini. Ajuns la o răspântie, înfrunta încercarea 
caselor: casa de ambră, casa cuţitelor, casa frigului, casa 
jaguarilor şi casa vampirilor. 


Extras din studiul Moartea, această 
necunoscută, 
de Francis Razorbak 


50 - MARCELLIN COBAI UMAN, AMANDINE 
DAMĂ BINE 


Toţi ne-am concentrat privirile asupra ecranelor de control. 
Poate că inima lui Marcellin bătea slab, dar bătea. Pulsul 
coborâse mult sub cel al unei persoane cufundată într-un somn 
profund. Temperatura îi scăzuse cu aproape patru grade. 

— De cât timp a pornit? a întrebat un deţinut. 

Amandine s-a uitat la ceas. Eu ştiam că trecuse mai mult de 
o jumătate de oră de când Marcellin făcuse marele salt. De mai 
mult de douăzeci de minute se afla într-o comă profundă. 

Arăta la fată ca un om care doarme. 

— Numai să reuşească, numai să reuşească! psalmodiau 
Hugues şi Clement, ceilalţi doi viitori thanatonauţi. 

Am vrut să-l palpez pe Marcellin pentru a-mi da mai bine 
seama de starea organismului său, dar Raoul m-a reţinut: 

— Incă nu-l atinge. Nu trebuie să-l trezim prea devreme. 

— Dar de unde vom şti dacă a reuşit? 

— Dacă deschide ochii, înseamnă că a reuşit, a zis cu 
sobrietate şeful proiectului „Paradis”. 

La fiecare zece secunde, ping-ul electrocardiogramei răsuna 
ca sonarul unui submarin atomic în drum spre adâncuri de 
nepătruns. Corpul lui Marcellin zăcea în continuare pe scaunul 
de dentist. Dar sufletul lui unde era? 


51 - UNU LA MÂNĂ 

De peste o oră mă înverşunam să practic un masaj cardiac. 
Când electrocardiograma tăcuse, toţi am intrat în panică. 

Amandine îi fricţiona braţele şi picioarele lui Marcellin, în 
timp ce Raoul îi punea masca de oxigen. Am numărat împreună 
„unu, doi, trei” şi eu i-am apăsat cu amândouă mâinile, în zona 
inimii, cuşca toracică. Apoi Raoul i-a insuflat aer în nări pentru a 
repune în funcţiune aparatul respirator. 

Şocurile electrice nu au reuşit decât să-i deschidă brusc 
ochii şi gura. Nişte ochi lipsiţi de viaţă şi o gură mută. 

Eram lac de transpiraţie din cauza eforturilor de a-l reanima 
pe Marcellin. 

Înăbuşeam în mine întrebarea „Ce caut eu aici?”. Dar cu cât 
mă uitam la ceea ce trebuia să recunosc că devenise un 
cadavru, cu atât mai obsedantă devenea întrebarea. „Ce caut eu 
aici?” 

Da, ce căutam eu aici? 

Aş fi vrut să fiu în altă parte, ocupat cu altceva. Să nu fi 
participat niciodată la această operaţiune. 

Era prea târziu pentru a-l readuce pe Marcellin la viaţă. Era 
prea târziu şi toţi ştiam asta, dar refuzam să admitem. Mai ales 
eu. Era primul meu „asasinat” şi pot să vă jur că ţi se înnoadă 
ceva în tine când un tip cât se poate de viu îţi zice „salut” şi 
puţin mai târziu te uiţi la el că e ţeapăn ca un pom uscat! 

Raoul a renunţat. 

— S-a dus prea departe, a murmurat el furios. A plecat prea 
departe şi n-a ştiut să se mai întoarcă. 

Amandine era epuizată de cât îl fricţionase pe Marcellin. De 
pe fruntea ei netedă cădeau picături de sudoare care se 
prelingeau de-a lungul obrajilor presăraţi cu pistrui şi în sfârşit 
îi alunecau pe sub bluza prea decentă. Treceam prin clipe 
dramatice şi totuşi poate că atunci am trăit momentul cel mai 
erotic din toată existenţa mea. Ce imagine! O femeie superbă 
luptând împotriva morţii doar cu mâinile ei catifelate! Eros, 
totdeauna apropiat de Thanatos! Atunci am înţeles de unde 
provenea acea impresie că o cunoşteam de multă vreme. Nu 
semăna doar cu Grace Kelly, ci şi cu infirmiera prezentă la 
căpătâiul meu când m-am trezit, după accidentul de maşină din 
copilărie. Aceeaşi alură de înger, aceeaşi fineţe a pielii, acelaşi 
parfum de caise. 

Un tip tocmai murise şi eu trăgeam cu ochiul la o infirmieră. 
Eram dezgustător. 

— Ce vom face cu cadavrul? am întrebat. 

Raoul n-a răspuns imediat. A zăbovit mai întâi să-l contemple 
pe Marcellin, împins de o speranţă improbabilă. 

Apoi mi-a explicat cu detaşare: 

— Preşedintele ne acoperă. Fiecare închisoare are un 
procent de sinucideri de 4%. Marcellin va fi trecut în acest lot, 
asta e tot. 

— Asta e nebunie criminală! am vociferat eu. Cum de m-am 
lăsat antrenat în aventura asta sinistră? M-ai înşelat, Raoul, m-ai 
înşelat, ai trădat prietenia noastră ca să te înfunzi în demenţa 
ta. Mă dezgustaţi cu toţii. Un tip a murit din cauza inconştienţei 
voastre. Tu ne-ai înşelat, şi pe mine şi pe el. 

Raoul s-a ridicat foarte demn şi deodată m-a apucat de guler. 
Privirea lui arunca fulgere şi m-a stropit cu salivă când a început 
să vorbească. 

— Nu, nu te-am înşelat. Dar miza e colosală şi e normal să 
avem eşecuri înainte de a reuşi. Roma nu a fost clădită într-o 
singură zi. Nu mai suntem copii, Michael. Asta nu e un joc. 
Trebuie să plătim scump. Totul are un preţ, altfel ar fi prea 
simplu. Dacă ar fi fost mai simplu, alţii ar fi reuşit înaintea 
noastră. Meritul reuşitei noastre va consta tocmai în enorma 
dificultate a întreprinderii. 

M-am apărat anemic. 

— Dacă va exista o reuşită. Dar asta mi se pare din ce în ce 
mai improbabil. 

Raoul mi-a dat drumul. S-a uitat la Marcellin, a cărui gură 
rămăsese larg deschisă. Imaginea acelei guri căscate era 
insuportabilă. A luat un cleşte cu şurub şi a obligat maxilarele 
lui Marcellin să se apropie până când a reuşit să închidă acea 
gură acuzatoare, apoi s-a întors spre ceilalţi. 

— Poate că şi voi gândiţi la fel ca Michael. Dacă vreţi să 
renunţaţi, mai aveţi încă timp. 

Raoul îl înfruntă pe fiecare, aşteptând o reacţie. Noi ne 
uitam la cadavrul lui Marcellin şi asta ne impresiona căci din 
cauza cleştelui cu şurub, gura lui semăna acum cu un cioc de 
pasăre ieşind dintre obrajii scobiţi. 

— Eu renunţ! a exclamat Clement. Credeam că o să fie mai 
sigur cu doctorul, dar nici el nu e destul de tare ca să lupte 
împotriva morţii. Dacă trebuie să omorâţi zece mii de amărâţi 
înainte de a reuşi, eu prefer să nu mă aflu printre ei. Nu e cazul 
să mi se reamintească acordul. Promit să nu vorbesc niciodată 

cuiva de proiectul vostru „Paradis”. Mă sperie prea tare. 

— Tu, Hugues? a întrebat Raoul cu o voce egală. 

— Eu rămân, a răspuns cu mândrie voluntarul. 

— Doreşti să fii următorul nostru thanatonaut? 

— Da. Prefer să crăp decât să mă mai întorc în celula mea. 

Apoi a arătat cu bărbia spre cadavrul lui Marcellin. 

— El cel puţin nu mai e închis într-o nenorocită de celulă! 

— Foarte bine, a zis Raoul. Tu, Amandine? 

— Rămân, a anunţat ea fără să arate nici cea mai mică 
emoție. 

Nu-mi venea să cred. 

— Pe cuvântul meu că toţi sunteţi ţicniţi! Clement are 
dreptate. S-ar putea să omorâm zece mii de persoane înainte de 
a obţine cel mai mic rezultat. In orice caz, pe mine să nu mai 
contati. 

Mi-am scos bluza albă şi am aruncat-o pe masă, spărgând 
câteva fiole din care s-a împrăştiat imediat un miros de eter. 

Apoi am plecat trântind uşa cu putere. 


52 - NOTĂ ADMINISTRATIVĂ 


De la: Benoît Mercassier 
Pentru: Preşedintele Lucinder 


Conform directivelor dumneavoastră, experienţele au 
început. Echipa de cercetare este formată din profesorul Raoul 
Razorbak, biolog specializat în provocarea  hibernării 
rozătoarelor, şi doctorul Michael Pinson, medic anestezist, 
asistați de infirmiera Amandine Ballus. 

Cinci deținuți au acceptat să fie cobai voluntari. Proiectul 
„Paradis” a fost lansat. 


53 - TULBURĂRI SUFLETEŞTI 


M-am întors în garsoniera mea destul de zdruncinat. Singur 
la mine în casă, am urlat aşa cum urlă coioţii în serile cu lună 

plină, fără însă să reuşesc să mă eliberez de stresul provocat de 
moartea lui Marcellin. Ce să fac? Să continui era rău, să-l 
abandonez pe următorul thanatonaut era la fel de rău. Aşa că 
am urlat. Câţiva vecini mi-au bătut în pereţi. Au obţinut 
rezultatul scontat. Am tăcut, dar asta nu înseamnă că m-am 
calmat. 

Sufeream cumplit. Nu eram în stare să n-o mai revăd pe 
Amandine. Dar nu mai aveam chef să expediez alţi oameni în 
comă. Ideile lui Raoul mă fascinau. Dar refuzam să am pe 
conştiinţă şi alte cadavre. Nu voiam să mai trăiesc într-o veşnică 
singurătate. Intoarcerea la rutina muncii mele de la spital mă 
descuraja. Raoul avea dreptate cel puţin într-o singură privinţă: 
poate că proiectul lui era cumplit, dar ce aventură grandioasă! 

Era nebun şi obsedat de sinuciderea tatălui său. Dar 
Amandine? Ce putuse s-o împingă pe o creatură atât de 
încântătoare să se angajeze într-o astfel de treabă? Poate că era 
şi ea convinsă că e pioniera unei lumi noi. Raoul avea o vrăjeală! 

Am tot băut porto alb până m-am îmbătat. Am încercat să 
adorm citind un roman. lar eram singur în pat şi pe deasupra 
mai aveam şi un mort pe conştiinţă. Aşternutul era la fel de rece 
ca o cuvertură refrigerantă. 

A doua zi dimineaţă, pe când îmi luam cafeaua la bistroul din 
colţ, mă gândeam că poate excesul de clorură de potasiu îi 
provocase decesul lui Marcellin. Produsul avea o mare 
toxicitate, doza trebuia redusă. 

Doar dacă nu era o problemă de anestezic. 

În mod normal, utilizam trei feluri de anestezice. 
Narcoticele, morfinele şi cele pe bază de curara. Preferasem 
narcoticele din obişnuinţă. Dar pentru o „moarte bună” era mai 
bine să folosesc curara. 

Şi totuşi, nu. Voi continua cu un narcotic. 

Puțin câte puţin, n-am mai fost obsedat decât de probleme 
tehnice. Reflexele mele profesionale s-au declanşat în mod 
automat. Mi-au venit în minte cursurile de chimie. 

Poate că ar fi trebuit să folosesc propofol, mi-am zis. E un 
narcotic nou, iar trezirea e cu mult mai bună. Trezirea are loc în 
mod normal în cinci minute şi se dovedeşte foarte limpede... Nu, 
propofolul va reacţiona cu siguranţă în mod nedorit cu clorura. 
Deci mai bine să păstrăm tiopentalul. Dar în ce cantitate? În 
mod obişnuit trebuie să numeri cinci miligrame la un kilogram. 
Cinci miligrame constituie doza minimă, zece miligrame, doza 

maximă. Îi dădusem lui Marcellin, care cântărea 85 de 
kilograme, 850 de miligrame. Poate că va trebui micşorată 
doza... 

La orele paisprezece i-am telefonat lui Raoul. La şaisprezece 
eram cu toţii adunaţi la thanatodromul nostru de la Fleury- 
Merogis. Ca de obicei, deţinuţii pe lângă care treceam ne-au 
insultat copios. Pe ei era inutil să-i faci să creadă că Marcellin 
se sinucisese de bunăvoie. Directorul penitenciarului a trecut pe 
lângă noi fără să ne salute, evitând chiar să ne privească. 

În schimb Hugues ne-a primit cu amabilitate. 

— Nu vă îngrijoraţi, doctore, o să reuşim! 

Nu pentru mine mă îngrijoram, ci pentru el... 

Am diminuat dozele. 600 de miligrame pentru Hugues, care 
cântărea 80 kilograme. Ar fi trebuit să fie suficient. 

Raoul îmi nota cele mai mici mişcări. Presupun că urmărea 
să le poată reproduce singur în cazul în care aş hotărî să-l 
părăsesc de-a binelea. 

Amandine i-a întins lui Hugues un pahar cu apă proaspătă. 

— Paharul condamnatului la moarte? a zis el ironic. 

— Nu, a răspuns ea serioasă. 

Thanatonautul s-a aşezat pe scaunul de dentist, iar noi am 
făcut toate pregătirile: plasarea senzorilor, luarea pulsului, a 
temperaturii, cuvertura refrigerantă. 

— Gata? 

— Gata. 

— Gata! a confirmat şi Amandine pornind camera video. 

Hugues a mormăit o rugăciune. Apoi s-a închinat şi, de parcă 
ar fi vrut să scape mai repede, a rostit în mare grabă: 

— Şase, patru, cinci, trei, doi, unu, decolare! 

După care a făcut o strâmbătură, de parcă ar fi înghiţit o 
pastilă amară, şi a apăsat pe întrerupător. 


54 - MITOLOGIE NIPONĂ 


Japonezii numesc ţara morţilor Yomi. Se spune că zeul 
Izanagi a plecat într-o zi în ţara Yomi în căutarea surorii sale, 
Izanami, care îi era şi soţie. După ce a găsit-o, a rugat-o să se 
reîntoarcă în lumea celor vii. „Oh, soţul meu, de ce vii atât de 
târziu? a răspuns zeiţa. Am gustat din bucatele gătite la 

cuptorul zeilor din Yomi şi de acum înainte sunt a lor. Totuşi voi 
încerca să-i conving să mă elibereze. Între timp tu roagă-te şi 
mai ales nu mă privi.” 

Dar Izanagi dorea să-şi revadă sora-soţie. Trecând peste ce-i 
ceruse ea, el şi-a luat pieptenele, s-a servit de el ca de un 
instrument pentru a-şi rupe un dinte, apoi a transformat acest 
dinte într-o torţă pe care a aprins-o. Atunci a putut s-o zărească 
pe Izanami. A descoperit un cadavru mâncat de viermi, pe care 
puseseră stăpânire cele opt divinităţi ale tunetului. 
Înspăimântat, a fugit strigând că nimerise din greşeală într-un 
loc al ororii şi putreziciunii. Furioasă că o ia la sănătoasa fără s- 
o aştepte, Izanami s-a considerat umilită. Ea a trimis harpiile 
hidoase din Yomi pe urmele lui Izanagi, dar el a reuşit să scape. 

Izanami a pornit ea însăşi în urmărirea lui. Izanagi i-a întins 
o cursă într-o grotă. În momentul în care cele două divinităţi 
trebuiau să pronunţe fraza de divorţ, Izanami a declarat: „In 
fiecare zi voi sugruma o mie de persoane din ţara ta ca să te fac 
să plăteşti pentru crima făptuită.” „lar eu voi face să se nască o 
mie cinci sute de persoane”, i-a răspuns el fără să se piardă. 


Extras din studiul Moartea, această 
necunoscută, 
de Francis Razorbak 


55 - ZECE LA MÂNĂ 


Hugues nu s-a mai întors niciodată. A rămas la jumătatea 
drumului dintre continentul morţilor şi continentul celor vii. N-a 
murit. Dar a ieşit din comă în stare de prostraţie, cu privirea 
fixă, encefalograma aproape plată şi electrocardiograma foarte 
spaţiată. Devenise o legumă. Inima şi creierul îi funcționau, 
bineînţeles, dar nu mai era în stare să se mişte sau să 
vorbească. 

Am făcut în aşa fel încât să fie primit la Serviciul de 
asistenţă a muribunzilor de la spitalul meu. I s-a amenajat o 
cameră specială. Mulţi ani mai târziu, Hugues a fost transportat 
cu toate precauţiile posibile la Smithsonian Institute din 
Washington, secţia Muzeul morţii. Toţi au putut să vadă ce se 
întâmpla cu cei care rămâneau blocaţi între două lumi. 

Când mă gândesc la această a doua tentativă de decolare, 
consider că ar fi putut foarte bine să reuşească. Experienţa a 
fost în orice caz prețioasă, deoarece mi-a permis să dozez 
tiopentalul şi clorura de potasiu într-o proporţie rezonabilă. 

Oricum, epuizasem cei cinci cobai. Trei morţi, un abandon, o 
fiinţă vegetală. Frumos bilanţ! 

Raoul a întreprins imediat demersuri pe lângă ministrul 
Mercassier pentru a ne furniza noi subiecţi. Ministrul a primit o 
a doua aprobare de la preşedintele Lucinder. Am început o 
selecţie la sânge. Voiam deţinuţi pe viaţă, gata la orice pentru a 
scăpa de închisoare. Puteau să aibă şi impulsuri de sinucidere, 
dar nu cine ştie ce. Aveam nevoie de oameni cu mintea 
sănătoasă, nu drogaţi, nu alcoolici. 

Şi mai ales era indispensabil să fie sănătoşi ca să poată 
suporta clorura de potasiu. Era evident că nu se murea ca lumea 
decât dacă erai sănătos. 

Printr-o întâmplare extraordinară, s-a prezentat în faţa 
noastră malacul de Martinez, şeful bandei de derbedei care ne 
agresa pe vremuri la ieşirea de la liceu. Nu ne-a recunoscut. lar 
eu m-am gândit la cuvintele lui Lao-ţi: „Dacă cineva te-a jignit, 
nu căuta să te răzbuni. Aşează-te pe malul râului şi în curând îi 
vei vedea cadavrul trecând.” 

Martinez ajunsese la închisoare în urma unui hold-up asupra 
unei bănci. Fiind aproape obez, nu putuse să fugă la fel de iute 
ca şi complicii săi. Era bun la box, dar zero la alergare. Polițistul 
care l-a prins, în timp ce el gâfâia ca o focă, probabil că fusese 
mai bun decât el la gimnastică. Din păcate, în urma acestui fapt 
divers lamentabil fuseseră ucise două persoane. Juraţii nu i-au 
acordat nici o circumstanţă atenuantă. Inchisoare pe viaţă 
pentru Martinez. 

A trecut în mod strălucit testele de selecţie a 
thanatonauţilor. S-a arătat chiar foarte interesat să participe la 
o experienţă care i-ar fi putut aduce celebritatea. Credea în 
steaua lui care avea să-i permită să supraviețuiască 
manipulărilor noastre, oricât de periculoase ar fi fost ele. 

— Să ştiţi, domnilor doctori, că lui Martinez nu-i e frică de 
nimic! a răcnit el. 

Îmi aminteam că, într-adevăr, când se arunca asupra noastră 
cu acoliţii lui - cinci contra doi, nu părea deloc că se teme de 
pumnii mei mici. 

Raoul mi-a spus că nu avea nici cea mai mică aversiune faţă 

de Martinez şi că va fi un cobai foarte bun. Eu însă am preferat 
să-l tai de pe lista candidaţilor noştri. Nu uitasem definitiv 
chelfănelile luate de la el ca să nu-mi fie teamă că mă voi 
încurca în dozările mele delicate. Pentru că nu puteam să mă 
stăpânesc, am preferat să-l exclud. 

Gangsterul picat la examen a făcut gură că nu-i acceptăm 
decât pe piloşi, că i se refuză şansa de a deveni bogat şi celebru. 
Ne-a insultat. 

Noroc că nu ne recunoscuse! Ar fi fost în stare, în furia lui, 
să facă o plângere în care să ne acuze de favoritism şi tratament 
arbitrar. 

Prin urmare Martinez n-a făcut parte dintre următorii cinci 
cobai. Sau poate că mai curând ar trebui să spun următorii cinci 
răposaţi. Decesele nu mă mai emoţionau. Imi scăzuse 
sensibilitatea. Aveam impresia că trimiteam rachete în spaţiu. 
Dacă ele explodau la decolare, era de datoria noastră să 
procedăm la reglările necesare pentru ca următoarea lansare să 
fie încununată de succes. 

A treia serie de cobai. Printre ei se afla şi un anume Marc. 

Senzori, luarea pulsului, luarea temperaturii, cuvertura 
refrigerantă. Raoul întreabă: 

— Gata? 

Noi răspundem în cor. 

— Gata! 

— Gata! 

Numai să nu moară de frică omul nostru. Transpira şi în 
acelaşi timp dârdâia. Şi se închina întruna. 

— Şase... cinci... patru... trei... doi... unu şi jumătate... unu şi 
un sfert... unu... de... decolare? Bun, decola... re! s-a bâlbâit el 
nu prea convins. 

Şi a trebuit să încerce de două ori pentru a apăsa pe 
întrerupător, din cauza degetului transpirat care-i alunecase. 


56 - MITOLOGIE MESOPOTAMIANĂ 


În mitologia mesopotamiană, ţara morţilor se numeşte „ţara 
ne-întoarcerii”. Cântec: 


Cei care ajung acolo nu mai primesc lumină. 

Praful şi pământul sunt singura lor hrană. 
Sunt înveşmântaţi aidoma păsărilor. 
Praful acoperă totul, uşi şi zăvoare. 


Într-o zi, frumoasa Iştar, zeiţa dragostei, a coborât în Infern. 
Regina Ereshkigal a ordonat paznicului s-o trateze după vechile 
datini. De fiecare dată când zeiţa va trece printr-una din cele 
şapte porţi ale Infernului, i se vor lua mai întâi rochia şi 
coroana, apoi cerceii, colierele, pectoralul, centura, brăţările, 
inelele de la gleznă şi în sfârşit restul de haine de pe ea. Aşa că 
Iştar a ajuns goală în faţa reginei Ereshkigal, care i-a aplicat 
cele şaizeci de torturi pe diferite părţi ale corpului. 

Totuşi, oamenii au fost cei care au suferit din cauza acestei 
captivităţi căci, fără Iştar, pământul îşi pierduse fertilitatea. 
Cântec: 


De când Istar a coborât în ţara ne-întoarcerii, 
Taurul nu mai fecundează vaca, bărbatul nu se mai 
împerechează cu femeia. 


Oamenii au trimis un eunuc la Ereshkigal. Când i-a cerut să-i 
dea voie să bea din burduful cu apa vieţii, ea l-a blestemat. 
Cântec: 


Hrana ta va fi scursoarea din canalele Cetăţii, 
Vei sta numai la umbra meterezelor 
Vei locui pe pragul caselor 
Iar bețivii şi însetaţii te vor lovi peste obraz. 


S-ar părea că eunucul fusese trimis în Infern pentru a fi 
schimbat acolo cu Iştar. In acel loc, sterilitatea putea deci să fie 
schimbată cu fertilitatea. In fapt, după un anumit timp, 
Ereshkigal a poruncit ca Iştar să fie stropită cu apa vieţii, apoi 
condusă la porţile Infernului. Pe măsură ce trecea prin cele 
şapte porţi în sens invers, toate bunurile îi erau înapoiate. Şi în 
felul acesta lucrurile au revenit la normal pe Pământ. 


Extras din studiul Moartea, această 


necunoscută, 
de Francis Razorbak 

57 - EROARE OPERAȚIONALĂ 


Fricţionări. Încălzire. Şocuri electrice. 

Mare a deschis ochii şi noi i-am holbat pe-ai noştri. 

Oare reuşisem în sfârşit? 

Eroul nostru ne-a trezit din stupoare ridicându-se brusc, 
agitându-se, spărgând totul în jurul lui şi urlând. 

— l-am văzut! Sunt acolo! Sunt peste tot. Imposibil să le 
scapi, sunt peste tot! 

— Cine? Dar cine? l-a întrebat Raoul cu tonul lui cel mai 
ferm. 

— Diavolii! Sunt diavoli peste tot şi vor să mă arunce într-un 
cazan mare şi să mă pună pe foc. Nu vreau să mor. Nu vreau să- 
i mai văd niciodată. Sunt îngrozitori. 

M-a fixat cu pupilele lui opace şi a vociferat: 

— Şi tu eşti un diavol. Diavolii sunt peste tot. 

Mi-a aruncat cu un flacon în faţă. S-a luat cu nişte seringi 
după Amandine şi i-a înfipt una în fund, iar mie mi-a crestat 
fruntea cu bisturiul când am încercat să-l opresc. Mai am şi 
acum cicatricea. 

Acest comportament ne-a ştirbit într-o oarecare măsură 
entuziasmul. După o legumă, un dement! Chiar şi Raoul fusese 
impresionat de violenţa lui Mare. Dar în acelaşi timp ne 
întrebam: „Dar dacă reuşisem? Dacă Marc chiar ne aducea o 
mărturie de pe lumea cealaltă?” Nu era vina lui dacă reflecta 
numai oroare. 

Cu toate astea, am distrus filmul video şi Marc a fost 
internat la un azil de alienaţi. Totuşi, el fusese primul nostru 
cobai care experimentase o NDE. Poate că nu se întorsese cu 
amintiri frumoase despre culoare luminoase, dar revenise, dacă 
nu cu mintea, cel puţin cu corpul sănătos. 

În seara aceea am condus-o pe Amandine acasă cu maşina 
mea. Infirmiera stătea picior peste picior schimbându-le tot 
timpul poziţia. Rana ei de la fesă nu era gravă, dar eu fusesem 
nevoit să-mi fac douăzeci şi cinci de puncte de sutură. 

Rochia neagră a Amandinei - totdeauna era îmbrăcată în 
negru - fâşâia senzual. 

Nu avusese chef să ia metroul după această şedinţă agitată 
şi nici unul dintre noi nu ţinea ca după asta să-şi petreacă seara 
singur. 

În timp ce conduceam, am murmurat: 

— Poate că ar trebui să ne oprim? 

Amandine şi veşnicul ei mutism. Totdeauna îmi spusesem: 
„Probabil că gândeşte lucruri minunate, după cât e de frumoasă 
şi de tăcută.” Dar azi mă săturasem de tăcerea ei. Nu era un 
obiect decorativ. I-a văzut şi ea la fel ca mine pe acei oameni 
care mureau sau îşi pierdeau minţile pentru nişte experienţe cât 
se poate de incerte. 

Am insistat: 

— Atâţia morţi degeaba! Pentru nişte rezultate amărâte... 
Care e părerea ta? De când ne cunoaştem, nu te-am auzit 
niciodată pronunţând o frază mai mare de trei cuvinte. Trebuie 
să stăm de vorbă. Trebuie să mă ajuţi să-l opresc pe Raoul. 
Povestea asta a durat destul. Fără tine n-am să-l pot convinge. 

A consimţit în sfârşit să se uite la mine. M-a privit îndelung, 
intens. Gura i s-a deschis. În sfârşit avea să vorbească. 

— Dimpotrivă. 

— Ce, dimpotrivă? 

— Dimpotrivă, avem datoria să continuăm. Tocmai pentru ca 
toţi aceşti oameni să nu fi murit degeaba. Toţi thanatonauţii 
noştri ştiau ce riscă. Ştiau că moartea lor va da următorului o 
şansă în plus de a reuşi. 

— E ca o partidă de poker la care mizezi o sumă din ce în ce 
mai mare pentru a-ţi recupera pierderile! am izbucnit eu. Şi în 
felul ăsta te ruinezi. Cincisprezece victime! Asta nu mai e un 
proiect de cercetare, ci un adevărat masacru, da, da! 

— Suntem nişte deschizători de drumuri, a ripostat ea cu 
răceală. 

— Ştiu eu un proverb foarte potrivit în privinţa asta: 
„Adevăratul deschizător de drumuri se recunoaşte uşor. El zace 
în mijlocul câmpiei din Far West cu o săgeată în spate.” 

S-a enervat şi mai mult: 

— Credeţi că nu mă consumă şi pe mine toţi aceşti morţi? 
Thanatonauţii noştri erau nişte oameni formidabili, cu un mare 
curaj. 

Vocea i s-a frânt. Dar era prima dată când înşira două fraze 
una după alta. Şi, ca să profit de bafta asta, am provocat-o: 

— Ăsta nu e curaj, e comportament sinucigaş. 

— Comportament sinucigaş! Dar Cristofor Columb nu era şi 
el tot un sinucigaş când pleca atât de departe pe o coajă de 
nucă? Dar luri Gagarin, cu cutia lui de tablă într-o rachetă, nu 

era sinucigaş? Lumea n-ar avansa fără sinucigaşi... 

Ca să vezi! Galileo, Columb, şi acum Gagarin, nu duceau 
lipsă de predecesori care să le justifice hecatomba! 

Amandine se pornise, şi se încăpăţâna să nu mă tutuiască. 

— Cred că nu înţelegeţi nimic, doctore Pinson. Nu vi se pare 
ciudat că găsim atât de uşor voluntari? Toţi deţinuţii cunosc 
nereuşitele noastre. Atunci de ce vin? Am să vă spun eu. Pentru 
că pe thanatodromul nostru, toate aceste scursori ale societăţii 
au sentimentul că se transformă brusc în eroi! 

— Atunci pentru ce ceilalţi ne scuipă de câte ori trecem pe 
lângă ei? 

— Paradox. Ne urăsc pentru moartea prietenilor lor, şi totuşi 
şi ei surit gata să moară. Intr-o zi, unul dintre ei va reuşi, sunt 
sigură de asta. 

Totul la Amandine mă fascina. Răceala, mutismul, misterul şi 
acum chiar şi fervoarea ei... 

Blonda în negru era o prezenţă fierbinte în maşina mea, 
înnebunindu-mi complet simţurile. Poate contactul frecvent cu 
moartea îmi exacerbase impulsurile de viaţă! Eram pentru 
prima dată singur cu Amandine, o Amandine tulburătoare şi 
tulburată. Ocazia era unică, aşa că mi-am luat inima în dinţi. 
Mâna mea a părăsit maneta vitezelor şi a profitat de o 
zdruncinătură ca să aterizeze pe genunchiul ei. Pielea ei era 
incredibil de catifelată. 

Mi-a respins mâna ca pe un obiect contaminat. 

— Imi pare rău, Michael, dar chiar nu eşti deloc genul meu. 

Dar care era, mă rog, genul ei? 


58 - TOT NIMIC 


Joi 25 august, ministrul cercetării ne-a făcut o vizită 
incognito la thanatodromul nostru de la Fleury-Merogis. Benoit 
Mercassier voia neapărat să asiste personal la o „decolare”. Pe 
faţa lui se citea preocuparea omului care se întreba dacă nu 
cumva făcea cea mai mare prostie a secolului. În care caz, poate 
că încă mai era timp să salveze ce se mai putea salva înainte de 
o inevitabilă interpelare în Cameră. 

Mi-a strâns mâna şi m-a felicitat, fără reală convingere, dar 
mai ales i-a încurajat pe cei cinci thanatonauţi din noua echipă. 

L-a întrebat discret pe Raoul despre numărul eşecurilor şi a 
tresărit când acesta i-a şoptit cifra la ureche. 

S-a întors atunci la mine şi m-a tras deoparte, într-un colţ al 
încăperii. 

— Poate că booster-ele sunt prea toxice? 

— Nu. La început şi eu am crezut la fel. Dar nu asta e 
problema. 

— Atunci care e? 

— Ei bine, după atâtea experienţe, am acum impresia că, o 
dată ajunşi în comă, se află, cum să spun, în faţa unei... alegeri! 
Să plece definitiv sau să se întoarcă. Şi toţi preferă să plece 
definitiv. 

Mercassier se încruntă. 

— În cazul ăsta nu-i puteţi recupera cu forţa, folosind, de 
exemplu, şocuri electrice mai puternice? Să ştiţi că n-au umblat 
cu mănuşi când a fost să-l readucă pe preşedintele Lucinder 
înapoi pe pământ. Pur şi simplu i-au vârât electrozi în inimă! 

M-am gândit o clipă. Discutam ca doi oameni de ştiinţă care 
se stimează reciproc. Mi-am cântărit bine cuvintele. 

— Nu e chiar atât de simplu. Ar trebui să determinăm 
momentul exact în care sunt „destul de plecaţi”, dar încă nu 
„prea plecaţi”. E şi o problemă de cronometrare. Tipii aceia 
probabil că au avut noroc cu Lucinder. Probabil că l-au adus 
înapoi exact în ultima secundă când totul mai era încă posibil, 
Cu siguranţă că a fost curată întâmplare. 

Ministrul a încercat să se arate inteligent într-un domeniu în 
care, în fond, nu cunoştea mare lucru. 

— Încercaţi totuşi să măriţi voltajul, să diminuaţi cantitatea 
de narcotic, să scădeţi doza de clorură de potasiu. Şi, poate, să-i 
treziţi mai devreme. 

Încercasem deja toate astea, dar am clătinat din cap de 
parcă mi-ar fi dezvăluit reţeta miraculoasă. Nu voiam totuşi să-l 
înşel, de aceea am adăugat: 

— Ar trebui ca ei singuri să se hotărască să revină cât mai 
au încă posibilitatea. Să ştiţi că m-am gândit mult la lucrul ăsta. 
Nu ştim nimic despre ce anume îi împinge să meargă mai 
departe pe drumul morţii. Ce li se oferă acolo sus? Dacă am 
cunoaşte momeala, am putea să le propunem una mai 
atrăgătoare! 

— Thanatonauţii voştri îmi amintesc de acei marinari din 
secolul al XVI-lea, care preferau mai degrabă să rămână în 

insulele paradisiace din Pacific, înconjurați de femei superbe şi 
fructe parfumate, decât să se întoarcă atât de greu în Europa lor 
natală! 

Era adevărat că situaţia prezenta multe puncte comune cu 
revoltaţii de pe Bounty, de exemplu. Thanatonauţii noştri erau 
recidivişti ca şi marinarii din epoca aceea şi la fel de dornici ca 
şi ei să evadeze spre noi continente. 

— Cum să reţii un mort? se întreba Mercassier. Ce-i împinge 
pe oameni să lupte, pe bolnavi să-şi dorească vindecarea? 

— Gustul fericirii, am răspuns eu suspinând. 

— Dar, dar ce te face fericit? Cum să vă influenţaţi oamenii 
atunci când vor fi confruntări cu dilema: „Să plece sau să se 
întoarcă?” Motivaţiile sunt atât de diverse! 

Constatasem deja la spital că voinţa omului avea o mare 
importanţă în vindecările spontane. Unii refuzau pur şi simplu 
să moară şi reuşeau să rămână în viaţă. Într-un studiu despre 
comunitatea chineză din Los Angeles, citisem că procentul de 
mortalitate ajungea practic la zero în ziua când sărbătoreau 
Anul Nou. Bătrâni şi muribunzi se programau să rămână în viaţă 
şi să mai profite de acea zi. A doua zi numărul deceselor 
redevenea normal. 

Capacităţile minţii omeneşti sunt infinite. Eu însumi mă 
distrasem dezvoltând puţin posibilităţile creierului meu, 
programându-l să-mi deschidă ochii la orele opt, fără să folosesc 
deşteptătorul. Încercarea a reuşit totdeauna. Mai ştiam şi faptul 
că în meandrele creierului meu aveam stocată o mare cantitate 
de informaţii şi că era destul să deschid nişte sertare ale minţii 
pentru a putea dispune de ele. Cu siguranţă că s-ar putea face 
nişte cercetări pasionate asupra autoprogramării propriului 
sistem nervos. 

Aşa că de ce să nu-ţi revii din comă doar prin voinţă? 

În orice caz, thanatonautul din ziua aceea nu a optat pentru 
întoarcere.  Înspăimântaţi de mişcările lui convulsive în 
momentul decesului, ceilalţi patru tovarăşi ai lui au renunţat cu 
toţii. Am hotărât ca de acum înainte să nu mai contăm pe 
efectele de emulaţie a grupului. Pe viitor, pionierii vor decola 
unul câte unul şi numai în prezenţa noastră. Dar poate că deja 
era prea târziu. Chiar şi la Fleury-Merogis devenea din ce în ce 
mai greu de recrutat voluntari. 

59 - MITOLOGIE TIBETANĂ 


După spusele tibetanilor, panteonul budismului e populat cu 
nouă grupe de demoni: 

1. God-sbyin: Paznicii templelor. Ei se află la originea 
marilor epidemii. 

2. Bdud: Demonii din sferele înalte. Pot să ia formă de peşti, 
de păsări, de iarbă sau de pietre. Şeful lor sălăşluieşte într-un 
castel negru cu nouă etaje. 

3. Srin-po: Căpcăuni gigantici. 

4. Klu: Divinităţi ale Infernului având formă de şarpe. 

5. Btsan: Zei care trăiesc în ceruri, în păduri, în munţi şi în 
ghețari. 

6. Lha: Divinităţi cereşti de culoare albă. Binevoitoare şi 
care se consideră că stau pe umerii tuturor. 

7. Dmu: Demoni răi. 

8. Dre:  Mesagerii morții, consideraţi deseori drept 
răspunzători pentru bolile mortale. Toate relele care li se 
întâmplă oamenilor sunt provocate de aceşti Dre. 

9. Gan-dre: Grup de divinităţi răufăcătoare. 


Extras din studiul Moartea, această 
necunoscută, 
de 
Francis Razorbak 


60 - FELIX KERBOZ 


La drept vorbind, Felix Kerboz nu era cineva pe care ti-ar fi 
plăcut să-l ai vecin. Dar i se puteau acorda câteva circumstanţe 
atenuante. 

Mai întâi, nu fusese un copil dorit. Când revista de protecţie 
a consumatorilor Testăm pentru voi demonstrase că marca de 
prezervative folosite de tatăl lui nu avea decât o fiabilitate de 
96%, Felix n-ar fi putut bănui că va face parte tocmai din cele 4 
procente de rateuri. Şi nici tatăl lui. Faptul că plecase de 
treizeci şi cinci de ani să cumpere ţigări dovedea cât de mult îl 
descumpănise această trădare. 

Suzette, mama, a încercat imediat să avorteze, dar Felix, 
abia în stare de fetus, se agăța deja de viaţă ca un scai de blana 
unui câine. Eforturile repetate ale făcătorilor de îngeraşi n-au 
dus decât la distrugerea feţei fătului. 

După aceea, mama lui a încercat de două ori să-l înece. Sub 
pretextul că-i spală şamponul de pe păr, îl vârâse cu capul sub 
apă în băiţă. Numai că n-a calculat prea bine şi l-a scos prea 
devreme de sub apă. Mai târziu, împinsese în fluviu copilaşul 
care abia se ţinea pe picioare. Dar Felix avea darul de a se 
descurca în cele mai grele situaţii. A evitat în extremis elicea 
şlepului, care nu i-a lăsat decât o cicatrice mare pe obraz, şi a 
reuşit să ajungă la mal ajutându-se de umbrela pe care mama lui 
i-o întindea cu stângăcie, pocnindu-l cu ea peste cap. 

Felix Kerboz se întrebase toată tinereţea de ce-l urau toţi. 
Pentru că era urât? Pentru că erau invidioşi pe mama lui 
superbă? 

A strâns multă vreme din dinţi, dar când Suzette a murit, 
Felix nu s-a mai putut reţine. A constatat că pierduse singura 
persoană pe care o iubea pe această planetă. Acum nu mai avea 
în el decât ură. 

Ura s-a manifestat mai întâi printr-un atac în toată regula 
asupra cauciucurilor unei maşini nevinovate, pe care le-a ciuruit 
cu lovituri de cuţit. Prea puţin ca să-l calmeze! S-a înhăitat cu o 
bandă de derbedei şi-a început să stoarcă bani de la plozii celor 
bogaţi ale căror mame erau în viaţă, băftoşii! A omorât trei puşti 
care cârteau la plată şi a devenit astfel, în cadrul bandei, 
executantul celor mai josnice treburi. Dar atunci când, pe la 
vreo optsprezece ani, colegii lui au început să manifeste un 
oarecare interes pentru sexul opus, Felix a refuzat să participe 
la violuri. 

Lui îi plăcea cel mai mult să intre în casele burghezilor şi să 
le înfigă şuriul în coaste. În felul ăsta îşi răzbuna el mama 
adorată care muncise totdeauna din greu ca să-l crească. 

Şi când, la douăzeci şi cinci de ani, a apărut în faţa 
tribunalului, Felix n-a reuşit să-i convingă pe juraţi de plăcerea 
nespusă pe care o simţi înfigând un cuţit lung şi ascuţit în burta 
moale a aproapelui. Pasiunea lui pentru loviturile frumoase date 
cu arma albă nu era comunicabilă. Conform rechizitoriului 
pronunţat de procuror, Felix a fost condamnat la două sute 
optzeci şi patru de ani de muncă silnică şi, cu o reducere la 
două sute cincizeci şi şase de ani, în caz de comportare bună. 

Avocatul i-a explicat că asta echivala cu o condamnare pe viaţă, 
„cu excepţia cazului în care progresul medicinii ar permite 
prelungirea duratei vieţii dincolo de media actuală de nouăzeci 
de ani”. 

Munca de dimineaţa până seara pentru confecţionarea 
periilor din păr de mistreţ nu era suficientă pentru fericirea 
deţinutului. Îşi jurase că va ieşi legal din închisoare. 
Comportarea bună îi adusese deja reducerea la două sute 
cincizeci şi şase de ani. Cum să mai accelereze procesul? 

Directorul penitenciarului nu ducea lipsă de idei. In zilele 
noastre totul era de vânzare. Asta era societatea modernă. 
Kerboz nu avea decât să-şi „cumpere” anii de eliberare. 

— Dar cu ce bani? a întrebat nenorocitul. 

— Cine vorbeşte de bani? Pentru un voinic ca tine, un corp 
sănătos reprezintă un capital formidabil! 

A început atunci o contabilitate cumplită. 

Ca să câştige ani, Felix testa produse farmaceutice care nu 
primiseră încă aprobarea şi cărora nu li se cunoşteau efectele 
secundare. 

De când experienţele pe animale fuseseră interzise, 
industriaşii nu mai aveau la cine să recurgă decât la deţinuţi. 

A obţinut astfel o reducere a pedepsei cu trei ani pentru 
încercarea unui defibrilator cardiac care i-a provocat aritmii şi l- 
a îmbolnăvit de insomnie. Paste de dinţi cu prea mult fluor i-au 
deteriorat ficatul (o reducere de cinci ani). Săpunuri prea 
caustice l-au făcut să-i cadă bucăţi de piele de la articulaţii 
(reducerea condamnării cu trei ani). O aspirină hiperactivă i-a 
provocat un ulcer (doi ani de reducere a pedepsei). O loţiune 
capilară deosebit de corozivă l-a lăsat pe jumătate chel (patru 
ani de reducere a pedepsei). Felix Kerboz îşi păstra moralul şi 
uneori chiar se minuna constatând că unele produse erau în 
realitate complet inofensive! 

Cu ocazia revoltelor, Felix a sărit la bătaie de partea 
gardienilor (doi ani de reducere a pedepsei). I-a denunţat pe 
traficanţii de droguri care făceau ravagii în interiorul închisorii 
(trei ani de reducere a pedepsei, cu preţul furiei numeroşilor 
deţinuţi rămaşi fără doză). 

— Ce-ai, Felix, de tot îi lingi întruna? 

— Daţi-mi pace! Nu sunt nici lingău, nici sisi la cap. Eu am 
ambiţie, tipilor! Vreau să ies d'aci cu capu’ sus. 

— Nu mai spune! Continuă tu cu porcăriile alea chimice şi-ai 


96 


să ieşi cu picioarele înainte. 

În fiecare sâmbătă dona sânge (o săptămână de reducere a 
pedepsei pentru un sfert de litru). Joia fuma zece pachete de 
țigări fără filtru pentru un studiu efectuat de ministerul sănătăţii 
cu privire la daunele provocate de fumat (o zi de reducere a 
pedepsei pentru fiecare pachet). Lunea şi marţea suporta teste 
de privaţiuni senzoriale. Îşi petrecea toată ziua într-o cameră 
albă, izolată sonor, fără să se mişte şi fără să mănânce. Seara, 
nişte oameni îmbrăcaţi în bluze albe verificau în ce măsură 
această încercare îl afectase. 

Sacrificiu după sacrificiu, Felix reuşise să-şi reducă 
pedeapsa la o durată de o sută patruzeci şi opt de ani. Nu mai 
avea decât un singur rinichi sănătos. Un medicament 
antiinflamator cu efecte deosebit de perfide îl surzise de o 
ureche. Clipea tot timpul din cauza unor lentile de contact atât 
de suple şi de adezive încât după ce fuseseră fixate se 
dovediseră imposibil de scos. Totuşi era convins că într-o zi va fi 
eliberat. 

Când directorul i-a vorbit despre proiectul „Paradis” şi de 
reducerea cu optzeci de ani a pedepsei dacă participa la el, 
Felix nu s-a gândit nici o clipă să ceară informaţii mai ample. 
Niciodată nu i se mai propusese un cadou atât de frumos. 

Sigur, prin închisoare circula zvonul conform căruia sute de 
deţinuţi şi-ar fi dat duhul în încăperea subterană unde se 
desfăşura experienţa. Felix însă nu-i dădea nici o importanţă. 
Înghiţise tot felul de chestii fără să-şi dea duhul, aşa că avea 
încredere în steaua lui. Ceilalţi nu avuseseră noroc, asta era tot! 
În fond, nu-ţi dă nimeni nimic pe degeaba, şi era normal ca 
pentru o reducere cu optzeci de ani a pedepsei să ţi se ceară un 
efort considerabil. 

S-a instalat de bunăvoie pe scaun. Şi-a dezvelit torsul pentru 
a i se fixa electrozii şi şi-a strâns bine pe el cuvertura 
refrigerantă. 

— Gata? 

— Păi, sunt la ordinele voastre, a răspuns Kerboz. 

— Gata. 

— Gata! 

Fără rugăciuni. Fără semnul crucii. Fără degete încrucişate. 
Felix se mulţumise să-şi înţepenească bine în gură bucata de 
tutun de mestecat pe care o ţinea totdeauna în partea dreaptă. 
Oricum, tot nu ar fi înţeles nimic din calabalâcul acela ştiinţific 

de care-l durea în cot, el concentrându-se doar asupra 
fantasticei recompense care avea să urmeze. Reducerea 
pedepsei cu optzeci de ani! 

A numărat lent precum i se ceruse. 

— Şase... cinci... patru... trei... doi... unu... decolare! 

Apoi a apăsat cu nevinovăție pe întrerupător. 


61 - MITOLOGIA INDIENILOR CHIPPEWA 


Indienii chippewa, care trăiesc în statul Wisconsin, foarte 
aproape de Lacul Superior, cred că după moarte viaţa continuă 
exact ca înainte, fără sfârşit şi fără nici un progres într-un sens 
sau altul. Mereu acelaşi film care se repetă, fără obiectiv, fără 
morală, fără sens. 


Extras din studiul Moartea, această 
necunoscută, 


de 
Francis Razorbak 


62 - FIŞĂ DE POLIŢIE 

Mesaj către serviciile interesate 

Raoul Razorbak, ajutat de o echipă de oameni de ştiinţă, face 
actualmente experienţe asupra morţii. Numărul victimelor a 
depăşit deja o sută de persoane. Trebuie acţionat cât mai 
repede? 


Răspunsul serviciilor interesate 


Nu. Nu încă. 

63 - NOUA TENTATIVĂ 


Raoul, Amandine şi cu mine desfăşurasem panoplia obişnuită 
pentru trezirea din comă. Nu prea mai aveam vreo speranţă. 
Numai Raoul se uita ţintă la corpul devenit obiect şi repeta ca 
un fel de rugăciune: „Trezeşte-te, te rog, trezeşte-te.” 

Am executat toate manipulările de reanimare, privind vag la 
electrocardiogramă şi la electroencefalogramă. 

— Trezeşte-te, trezeşte-te! psalmodia Raoul. 

Am îndeplinit mecanic toate gesturile obişnuite. 

A fost nevoie de un strigăt puternic ca să mă scoată din 
toropeală. j 

— A mişcat un deget! a strigat Raoul. Inapoi, daţi-vă toți 
înapoi! A mişcat! 

Nu voiam să-mi fac iluzii, dar m-am dat înapoi. 

Deodată electrocardiograma a prins glas. Piuia. Un mic ping 
timid. Apoi, un ping, ping. În sfârşit un ping, ping, ping hotărât. 
A mişcat din nou degetul. Apoi toate degetele. 

Întâi s-a mişcat mâna, apoi braţul şi la urmă umărul. De nu 
ne-am alege din nou cu un dement! Pentru a preveni o nouă 
păţanie de acest gen, purtam în permanenţă la mine o măciucă 
mică de cauciuc. 

Genele au vibrat. Ochii s-au deschis. Gura s-a strâmbat într-o 
grimasă care s-a transformat într-un zâmbet. Ping, ping, ping, 
creierul şi inima îşi reluaseră ritmul normal. 

Cobaiul nostru nu părea nici legumă, nici dement. 

Şi era teafăr şi nevătămat. Thanatonautul se reîntorsese la 
thanatodrom teafăr şi nevătămat! 

— Vuuuuurrraaaaa! Am re-u-şit! a răcnit Raoul. 

Hangarul a răsunat de strigăte de bucurie. Amandine, Raoul 
şi cu mine ne strângeam în braţe cu frenezie. 

Natural, Raoul s-a dezmeticit primul: 

— Cum a fost? a întrebat el aplecându-se spre Felix. 

Pândeam cu aviditate primul cuvânt pe care avea să-l 
pronunţe primul nostru călător extraordinar. Oricare ar fi fost 
acest cuvânt, probabil că avea să intre în manualele de istorie 
ca fiind al primului om care a reuşit o deplasare dus-întors până 
în ţara morţilor. 

În încăpere s-a aşternut o tăcere desăvârşită. Cât 
aşteptasem clipa asta! Până atunci avusesem numai eşecuri, iar 

acum, răspunsul pe care lumea îl visa dintotdeauna era deţinut 
de acel individ cu înfăţişare de pitecantrop. 

A deschis gura. Avea să vorbească. Nu, şi-a strâns buzele. 
Apoi gura s-a deschis din nou încercând iar să vorbească. A 
clipit, apoi o voce răguşită a articulat cu greutate: 

— Ah... drăcia dracului! 

Ne uitam la el surprinşi. Individul şi-a masat fruntea. 

— Uuau! Drăcia dracului, ce chestie! 

Apoi s-a uitat la noi, de parcă s-ar fi mirat că-i acordam atâta 
atenţie. 

— Ia ziceţi, mi-am câştigat cei optzeci de ani de reducere a 
pedepsei? 

Ne venea să-l scuturăm pe pacientul nostru pentru a-l 
felicita, dar am înţeles că trebuia să-i lăsăm timp să-şi revină 
complet. Totuşi, Raoul a insistat: 

— Cum a fost? 

Omul şi-a frecat încheietura mâinilor şi a clipit. 

— Păi, cum să vă spun? Am ieşit din cărnăraia mea. La 
început, asta m-a băgat în sperieţi. Eram ca o păsărică. Drăcia 
dracului! Am zburat afară din corpul meu... Am urcat acolo sus 
cu toate hoiturile proaspete de azi. Unele aveau nişte căpăţâni! 
Un moment am zburat aşa, şi pe urmă am ajuns într-un inel 
mare de lumină. Semăna cu cercurile alea de foc prin care sunt 
puşi să sară tigrii, ca la circul Pinder de la televizor. 

Şi-a tras răsuflarea. Ascultam cu aviditate fiecare cuvânt 
care-i ieşea din gură. Încântat de marea atenţie care i se acorda, 
individul a continuat: _ 

— Nu-ţi venea să crezi. În centru era ca un fel de lanternă. 
Un cerc de neon cu o lumină în mijloc, şi lumina aia era ca şi 
cum mi-ar fi vorbit. Imi zicea să vin, să mă apropii. Atunci m-am 
dus, am intrat în cercul de foc ca un tigru de circ. M-am 
apropiat de lumina lanternei... 

Raoul nu s-a putut reţine să nu-l întrerupă: 

— Deci un cerc de foc şi o lumină în centru? 

— Aşa, ca o ţintă. Nu ştiu dacă v-am spus, chestia aia vorbea 
direct creierului meu. Şi îmi zicea să înaintez şi mai mult. Că 
totul avea să fie bine. 

— Şi ai înaintat? l-a întrebat Amandine entuziasmată. 

— Păi da. Am văzut atunci ca un fel de con sau de pâlnie cu 
nişte lucruri care se învârteau. 

— Ce lucruri? 

— Păi, nişte chestii, acolo! Stele, aburi, nişte jerbe de 
şmecherii ciudate care se învârteau ca să formeze afurisita aia 
de pâlnie mare cât o sută de case îngrămădite. 

Raoul se pocni cu pumnul drept peste palma stângă. 

— Continentul morţilor! a exclamat el. A văzut continentul 
morţilor! 

— Continuă, te rog, l-am implorat eu. 

— Păi, am mai avansat şi, cu cât avansam mai mult, cu atât 
mai mult mă pisa la cap lumina aia, încât am avut impresia că n- 
am să mai pot face cale-ntoarsă niciodată. Frumos am mai fi 
arătat, eu şi reducerea mea de pedeapsă! Şi lumina mă tot bătea 
la cap cum că asta nu mai avea importanţă, că aici pe pământ 
totul e doar zădărnicie şi prostie... Vorbea al naibii de bine! Şi 
pe urmă ai fi zis că eşti în peştera lui Ali Baba, doldora de 
comori, mă rog, nu de aur şi argint, ci plină de senzaţii plăcute. 
Era bine, şi cald, şi dulce, şi plăcut. De parcă aş fi regăsit-o pe 
mama. N-aveţi un pahar cu apă? Mi s-a uscat gura. 

Amandine i-a adus un pahar şi el l-a golit dintr-o răsuflare 
înainte de a continua: 

— Nu puteam decât să merg înainte, drăcia dracului! Dar 
deodată am văzut ca un fel de zid transparent. Nu un zid de 
cărămizi, mai curând un zid din piele. Ca o gelatină. Chiar mi- 
am zis că sunt într-o găoază translucidă. Am înţeles că treaba se 
împuţea. Dacă aş fi traversat zidul, n-aş mai fi putut niciodată să 
mă întorc, şi adio ani de reducere! Am pus frână. 

Tipul ăsta reuşise să rezolve problema mea cu „alegerea”. 
Găsise motive să rămână în viaţă. Nu-mi venea să cred. 

El a suspinat: 

— Să ştiţi că nu era deloc uşor. A trebuit să mă oblig al 
naibii de tare ca să fac cale-ntoarsă cu sufletul meu. Şi pe urmă, 
după un moment, un fel de frânghie lungă, alb argintată, m-a 
adus brusc aici şi mi-am venit în simţiri. 

Raoul, Amandine şi cu mine ne simţeam de parcă noi am fi 
fost în al nouălea cer. Prin urmare, toate acele sacrificii nu 
fuseseră zadarnice. Eforturile noastre îşi arătau în sfârşit 
roadele. Un om trecuse dincolo de bariera morţii şi se întorsese 
ca să ne descrie lumea cealaltă. Dar oare ce se mai afla dincolo 
de acea lume luminoasă şi imaterială? 

După apa rece, Felix a cerut o porţie de rom. Amandine s-a 
grăbit din nou să-i satisfacă dorinţa. 

Mă înfierbântasem. 


101 


— Trebuie să organizăm o conferinţă de presă. Oamenii 
trebuie să ştie... 

Raoul m-a liniştit imediat. 

— Prea devreme, a zis el. Deocamdată proiectul nostru 
trebuie să rămână aşa cum este - strict secret. 


64 - LUCINDER 


Preşedintele  Lucinder a  mângâiat uşor gâtul lui 
Vercingetorix. Exulta. 

— Aşadar, au reuşit, Mercassier? 

— Da. Am văzut, am văzut cu ochii mei caseta video cu 
lansarea şi reaterizarea acestui... thanatonaut. 

— Thanatonaut? 

— Asta e denumirea pe care-au inventat-o pentru cobaii lor. 
Înseamnă „călătorul morţii” în greceşte, sau cam aşa ceva. 

Preşedintele miji ochii şi zâmbi. _ 

— Foarte frumos, foarte poetic. Imi place mult acest nume. 
Puțin cam tehnic, sigur, dar puţină seriozitate nu strică deloc 
experienţei noastre. 

În realitate, Lucinder jubila. Oricare denumire l-ar fi 
încântat: cadavrofili, mortopiloţi, vizitatori ai paradisului... La 
fel s-ar fi gudurat. _ 

Mercassier voia să-i atragă atenţia asupra lui. In fond, el era 
organizatorul proiectului, şi era îndreptăţit să fie mândru de 
reuşită. Fidel liniei de conduită trasate de soţia lui, ministrul se 
încumetă la o apreciere: 

— În fond, sunt ca nişte pionieri care explorează o Nouă 
Australie. ; 

— Ei da, Mercassier. In sfârșit, m-ai înțeles. 

Ministrul încerca să-şi asigure meritul acestei descoperiri, 
numai că el, preşedintele cu viziune grandioasă va intra în 
cărţile de istorie. Lucinder se gândi că dobândise nemurirea. 
Statuia lui va împodobi parcurile, străzile îi vor purta numele... 
Riscase. Plătise scump: zeci de morţi, o sută, parcă... Dar 
reuşise! 

Mercassier îi întrerupse visul de glorie: 

— Şi acum ce facem, domnule preşedinte? 

65 - MANUAL DE ISTORIE 


De la primele lansări de thanatonauţi, rezultatele au depăşit 
toate aşteptările. Primul voluntar, Felix Kerboz, a reuşit imediat 
să decoleze şi să aterizeze. Pionierii s-au mirat că au avut un 
succes atât de rapid. 


Manual de istorie, anul II, 
curs elementar 


66 - MITOLOGIE CELTICĂ 


Conform mitologiei celtice, lumea cealaltă este un ţinut 
misterios care nu cunoaşte nici moarte, nici muncă, nici iarnă. E 
populat de zei, de spirite şi de oameni veşnic tineri. Galii 
numeau această ţară ANNWN. Acolo se afla cazanul învierii şi 
cazanul abundenței. Cazanul învierii îi reînvie pe războinicii 
morţi, iar cel al abundentei furnizează substanţa care-i va face 
veşnici pe cei care o consumă. 

Pentru gali şi irlandezi, ANNWN, lumea cealaltă, e înzestrată 
cu aceeaşi realitate ca lumea materială. Câteva practici magice 
sunt deci de ajuns pentru a trece dintr-una în alta. 


Extras din studiul Moartea, această 
necunoscută, 
de 
Francis Razorbak 


67 - DUPĂ SĂRBĂTORIRE 


— Mi-ar plăcea să fiu Felix. 

Amandine, de obicei atât de rezervată, nu-şi mai ascundea 
bucuria. O conduceam, aşa cum făceam după fiecare experienţă. 
În seara aceea eram puţin cam chercheliţi. Dar n-am putut 
sărbători triumful nostru secret la thanatodrom decât cu 
spumos. Paharele de plastic zburaseră şi ele în sus. 

— Ce moment fantastic am trăit! Ce mult mi-ar plăcea să fiu 
acest prim om, acest prim thanatonaut care a pus piciorul pe 
continentul suprem şi s-a reîntors! Ah da, cât de mult mi-ar 
plăcea să fiu Felix! 

M-am străduit să o aduc cu picioarele pe pământ. 

— Nu e chiar atât de simplu. Trebuie să ai un motiv 
temeinic. L-ai auzit, el însuşi a fost atras spre lumină. A avut o 
ezitare înainte de a se întoarce. Şi n-a reuşit decât pentru că-şi 
programase ca mai înainte de orice să obţină reducerea 
pedepsei în lumea asta. 

Am accelerat. Pe lângă noi, în penumbră, defila peisajul 
mohorât al periferiei. Am aruncat o privire spre Amandine care 
îşi pudra cu grijă nasul în ciuda zdruncinăturilor. 

Începeam s-o cunosc mai bine. Raoul îmi vorbise despre ea. 
Femeia aceea drăguță era o infirmieră foarte conştiincioasă. 
Prea conştiincioasă, chiar. Nu mai putuse să suporte să-şi vadă 
pacienţii murind la spitalul unde lucra. Încă de la şcoală nu era 
în stare să suporte notele proaste. La spital, fiecare deces 
însemna pentru ea o altă notă de zero. Se simţea vinovată de 
moartea bolnavului ei pe masa de operaţii. 

Colegele îi repetau mereu că nu era vina ei, dar ea nici nu 
voia să audă. Rămânea convinsă că fiecare deces era o nouă 
dovadă a incompetenţei sale. 

Amandine îşi închipuia că oamenii mureau din lipsa 
dragostei. Considera că şi cel aflat în ultima fază a unui cancer 
generalizat şi-a ales el singur să moară. Şi dacă a făcut această 
alegere, asta însemna că anturajul lui se dovedise incapabil să-l 
facă să aprecieze viaţa. In consecinţă, se străduia să iubească şi 
mai mult pe fiecare dintre pacienţii ei. Şi pentru că ei totuşi 
mureau, ea-şi reproşa că nu ştiuse să reverse asupra lor destulă 
afecţiune. 

Inutil de subliniat că, în aceste condiţii, Amandine Ballus ar 
fi făcut mai bine să-şi schimbe meseria. Dar, ca şi pe Raoul, 
eşecurile o îndemnau s-o ia de la capăt, până la perfecţiune sau 
la autodistrugere. Văzuse din întâmplare un mic anunţ cu 
privire la un proiect legat de asistenţa muribunzilor, pentru care 
era nevoie de o infirmieră motivată, şi se grăbise să răspundă. 
Nu apucase bine Raoul Razorbak să-i vorbească despre 
proiectul „Paradis” că ea se şi hotărâse să se consacre trup şi 
suflet acestei acţiuni de readucere a morţilor în lumea celor vii. 

Şi oricât de curios ar putea să pară asta, numărul mare al 

victimelor n-a stingherit-o deloc. Amandine era înzestrată cu o 
logică stranie: era foarte dispusă să omoare câteva persoane la 
rând în speranţa de a salva multe altele într-un viitor 
nedeterminat. 

— Mi-ar plăcea să fiu Felix, repeta ea. E atât de curajos şi 
chiar atât de frumos. 

M-am strâmbat puţin. Nu trebuia să exagerăm. Curajos, 
poate, dar frumos, maimuţoiul ăla? 

— Probabil că a trecut prin încercări îngrozitoare acolo sus. 
Ea era frumoasă când vorbea despre Felix. 

— Şi acum ce facem? am întrebat eu ca să schimb subiectul. 

— Vom mări numărul decolărilor. Raoul i-a şi anunţat vestea 
cea bună ministrului Mercassier. Preşedintele vrea neapărat să 
ne felicite personal. A şi luat legătura cu directorul 
penitenciarului pentru a selecţiona o sută de noi candidaţi 
thanatonauţi. 

Era atât de veselă de parcă ar fi fost vorba de organizarea 
unor simpatice petreceri-surpriză. 

— Am câştigat, a mormăit ea stăpânindu-şi fericirea. 


68 - FIŞĂ DE POLIŢIE 


Cerere de informaţii descriptive de bază 


Numele: Kerboz 

Prenumele: Felix 

Părul: blond şi rar 

Înălţimea: 1,95 m 

Semne particulare: statură înaltă, faţa plină de cicatrice 

Observaţii: primul thanatonaut care s-a reîntors în lumea 
celor vii 

Punct slab: capacitate intelectuală redusă 


69 - CE SCRIE PRESA 


SCANDAL: PREŞEDINTELE LUCINDER  SACRIFICĂ 


105 


DEŢINUŢI DE DREPT COMUN PENIRU NIŞIE PRETINSE 
EXPERIENŢE ŞTIINŢIFICE 


A fost nevoie de investigaţii lungi pentru a ne convinge că 
preşedintele Lucinder nu este altceva decât unul dintre cei mai 
mari criminali ai vremii noastre. Mai pervers decât un Ladru sau 
un Petiot, preşedintele Lucinder, şeful statului nostru, ales de 
majoritatea francezilor, a asasinat cu sânge rece oameni pe care 
nu-i cunoştea. 

Victimele sale - deţinuţi de drept comun care nu doreau 
decât să-şi execute liniştiţi condamnările. Pretextul, sau mobilul, 
cum vreţi să-i spuneţi, era studierea morţii! Căci, într-adevăr, 
preşedintele republicii noastre dragi are un hobby deosebit. Nu 
golful, nu mâncărurile gătite cu unt sau numismatica, ci 
moartea! 

Ajutat de câţiva complici aliaţi cauzei sale - ministrul 
cercetării Mercassier, profesorul Raoul Razorbak, un biolog 
nebun, doctorul Michael Pinson, un medic anestezist veros, 
Amandine Ballus, o infirmieră arivistă -, preşedintele omora cu 
toptanul. 

Se estimează la o sută douăzeci şi trei numărul deţinuţilor 
decedați în urma  îngrijirilor acestui „comando al morţii 
programate” şi asta doar pentru satisfacerea curiozităţii 
morbide a unui şef de stat despotic. 

Ai zice că ne-am întors în vremurile barbare când împărații 
romani aveau drept de viaţă şi de moarte asupra sclavilor 
neputincioşi. Unii puneau să fie ucişi indivizi luaţi la întâmplare 
ca să vadă dacă reuşea să-i învie sau nu cămaşa lui Isus Cristos. 

Totuşi în zilele noastre nu mai există împărat (chiar dacă 
Lucinder se consideră uneori Cezar!), nu mai există sclavi. Cel 
puţin aşa credeam până azi. Eram convinşi că suntem conduşi 
de un preşedinte democratic ales de concetăţenii lui. Un 
preşedinte a cărui primă datorie este să vegheze la sănătatea 
administraţilor lui, nu să-i căsăpească! 

Imediat după ce directorul închisorii Fleury-Merogis, 
revoltat de toate aceste cadavre care se acumulau de la o zi la 
alta în subterane, a dezvăluit cumplitul adevăr în exclusivitate 
pentru ziarul nostru, opoziţia s-a grăbit să ceară ridicarea 
imunităţii prezidenţiale. Parlamentul a numit numaidecât o 
comisie de anchetă pentru cercetarea faptelor. 

Cei mai mulţi miniştri cu care am stat de vorbă au refuzat să 

recunoască veridicitatea faptelor, dar unii au anunţat că, în 
cazul în care comisia va aduce dovada acestor crime în serie, îşi 
vor înainta imediat demisia. 

Ministrul Mercassier însă n-a aşteptat acest supliment de 
informaţii ca să fugă în Australia împreună cu nevasta şi să 
scape astfel oricărei urmăriri judiciare. 


70 - ÎNTÂLNIRE CU GLOATA 


Euforiei i-a urmat amărăciunea. Reugşita lui Kerboz ne făcuse 
să plutim de fericire, şi acum recădeam pe pământ împroşcaţi 
de un noian de injurii şi urmăriţi de oprobriul tuturor. 

Declaraţia directorului de la Fleury îşi făcuse efectul. Cazul 
căpăta din zi în zi şi mai multă amploare. Ziarele se întreceau în 
atacuri. Editorialistii sugerau să fim supuşi propriilor noastre 
experienţe. Sondajele arătau că 78% din populaţie dorea să fim 
puşi după gratii. 

Un judecător de instrucţie a deschis o anchetă. Ne-a 
convocat pe rând. Mi-a promis un tratament privilegiat dacă îmi 
acuzam complicii. Presupun că le-a făcut aceeaşi propunere şi 
celorlalţi. Indoiala m-a îndemnat să-mi ţin gura. 

Judecătorul a ordonat o percheziţie şi nişte poliţişti au venit 
să-mi scotocească apartamentul şi mi-au desfăcut podeaua 
scândură cu scândură, de parc-aş fi putut să ascund cadavre 
dedesubt! 

Toţi coproprietarii m-au somat cu amabilitate să-mi iau valea 
până la sfârşitul trimestrului. Portarul mi-a explicat că prezenţa 
mea în imobil făcea să scadă preţul pe metru pătrat. 

Abia dacă îndrăzneam să scot nasul din casă. Pe stradă copiii 
alergau după mine strigând: „Măcelarul de la Fleury-Merogis, 
măcelarul de la Fleury-Merogis!” Ca să ne încurajăm unii pe 
alţii, am luat obiceiul să ne întâlnim împreună cu Amandine 
acasă la Raoul. El părea că priveşte lucrurile cu nepăsare, 
considerând că această întrerupere trecătoare nu avea să 
oprească mersul istoriei. 

Ar fi meritat totuşi felicitat pentru seninătatea lui. Fusese 
concediat din postul de cercetător la CNRS. Maşina îi explodase 
în urma unui atentat revendicat de un „Comitet al deţinuţilor 
supraviețuitori” necunoscut până atunci. Pe uşa imobilului în 

care locuia fusese scris cu spray-ul, cu litere mari de culoare 
roşie: „Aici stă ucigaşul a 123 inocenți.” 

În timp ce ne remontam reciproc moralul amintindu-ne de 
zborul lui Kerboz, la uşă a sunat un bărbat cu o pălărie 
înfundată până la ochi. Preşedintele Lucinder în persoană. Era 
prima oară când îl vedeam. După prezentările rapide, 
preşedintele ne-a transmis ultimele informaţii despre cazul 
nostru. N-a fost foarte încurajator. S-a proţăpit în faţa mesei de 
parcă ar fi fost la miting, şi a declamat: 

— Prieteni, să ne pregătim să înfruntăm furtuna. Tot ce-am 
suportat până acum nu e nimic faţă de ce ne aşteaptă de aici 
înainte. Prieteni şi inamici politici s-au unit ca să mă termine. 
Puțin le pasă lor de câţiva deţinuţi expediaţi pe lumea cealaltă, 
dar mulţi ar dori să devină califi în locul califului. Mai mult mi-e 
teamă de prieteni, pentru că ei ştiu cum să mă lovească. Imi 
pare rău că v-am tras după mine în acest necaz, dar, în fond, 
ştiam la ce riscuri ne expunem. Măcar dacă nu ne-ar fi trădat 
intrigantul de Mercassier şi imbecilul de director de la Fleury- 
Merogis! 

Preşedintele capitula. Eram la un pas de panică. Raoul, fidel 
lui însuşi, nici nu clipea, nici măcar atunci când un bolovan i-a 
spart fereastra din salon. 

Ne-a servit pe rând cu whisky. 

— Vă înşelaţi cu toţii. Niciodată împrejurările nu ne-au fost 
atât de favorabile, a declarat el. Dacă n-ar fi fost scurgerea 
neprevăzută de informaţii, am fi meşterit şi acum în subsolurile 
închisorii. De acum înainte vom lucra la lumina zilei. Lumea 
întreagă, domnule preşedinte, se va înclina în faţa îndrăznelii şi 
geniului dumneavoastră. 

Lucinder părea sceptic. 

— Lasă, nu mai sunt nimic. Nu mai e cazul să mă flatezi. 

— Ba da, a insistat prietenul meu. Michael avea dreptate 
când spunea că trebuie să dezvăluim cât mai repede presei 
rezultatele noastre. Felix e un erou. Merită celebritatea şi 
recunoştinţa. 

Preşedintele nu înţelegea unde voia să ajungă Razorbak. Eu 
pricepusem de la început. Am precizat în locul lui: 

— Trebuie să abandonăm defensiva şi să atacăm. Toţi 
împotriva nătărăilor! 

La început am avut impresia că suntem un grup de 
conspiratori pe punctul de a fi prinşi în cursă. Şi apoi, treptat, 

ne-am uitat unii la alţii. Eram puţini, dar eram îndrăzneţi. Nu 
aveam însuşiri speciale, totuşi încercaserăm împreună să 
schimbăm lumea. Nu trebuia să renunţăm. Amandine, Raoul, 
Felix, Lucinder. Niciodată nu mă simţisem atât de apropiat de 
alţi oameni. 


71 - MITOLOGIE GREACĂ 


Rămas mort pe câmpul de luptă, Er pamfilianul s-a pomenit 
într-o încăpere cu patru deschizături: două spre cer, două spre 
Pământ. Sufletele virtuoase urcau spre cer. Umbrele coborau 
spre Pământ. Sufletele criminale coborau printr-o deschizătură 
şi pe cealaltă urcau sufletele acoperite de praf. 

Er a văzut pedepsele aplicate celor răi. A ajuns în locul 
minunat unde se înalţă coloana care este axa lumii. Insoţit de 
alte suflete, el a mers la Cethe unde curge fluviul Ameles, ale 
cărui ape aduc uitarea. 

S-a auzit un huruit mare şi Er a revenit la viaţă pe rugul 
funerar, spre marele regret al celor care-l înconjurau. A povestit 
că a fost în ţara morţilor şi s-a întors de acolo nevătămat. 
Nimeni nu i-a crezut spusele. Toţi i-au întors spatele cu ciudă. 


Extras din studiul Moartea, această 
necunoscută, 
de 
Francis Razorbak 


72 - CU TOATE PÂNZELE SUS 


Scandalul căpăta proporţii absurde. Pe prima pagină a 
tuturor ziarelor apăreau fotografii a ceea ce ele numeau 
„laboratorul morţii programate”. La lumina puternică a flash- 
urilor încăperea părea o sală de tortură sinistră. Nişte ziarişti 
răuvoitori adăugaseră în prim-plan chiar şi nişte bisturie 
însângerate şi nişte pense pline de fire de păr lipite. _ 

A urmat descoperirea „măcelului prezidenţial”. In realitate, 

crematoriul închisorii Fleury-Merogis. Pentru că nu mai exista 
urmă din cadavrele thanatonauţilor noştri ghinionişti, ziariştii 
imaginaseră nişte montaje cu manechine înroşite. 

Făcuseră fotografii puţin neclare pentru a le conferi un 
caracter şi mai dramatic şi mai realist. De parcă acele poze 
fuseseră luate de un spion în timpul activităţii noastre. Un 
reporter chiar a avut bafta să fotografieze la Fleury-Merogis un 
sinucigaş adevărat. Tipul se spânzurase cu mult după ce ni se 
interzisese accesul la thanatodrom. Asta nu a schimbat nimic. 
Fotografia lui, cu faţa umflată, limba scoasă şi ochii ieşiţi din 
orbite, a apărut imediat pe coperta tuturor revistelor ilustrate. 
„Au îndrăznit!” fusese scris cu sobrietate sub fotografia acelui 
nenorocit pe care nu-l văzuserăm niciodată. lar imediat 
dedesubt apăreau pozele noastre: asasinii. Am făcut o plângere 
pentru defăimare, dar asta nu a servit la nimic. 

Asemenea unor şobolani care părăsesc corabia, miniştrii 
demisionau unii după alţii. A fost format un guvern de criză. 
Preşedintele Lucinder a fost destituit din funcţiile sale de 
conducere a statului până la obţinerea unor informaţii mai 
detaliate. 

Din Australia, Mercassier îl acuza pe Lucinder că-l obligase 
să acţioneze fără să ţină cont de refuzul său. Fără să facă, 
totuşi, nici o aluzie la experienţa noastră reuşită. 

Lucinder a avut grijă să nu răspundă cu aceeaşi monedă. Se 
mulţumi să apară la televizor într-o emisiune foarte populară 
pentru a declara că toţi pionierii fuseseră defăimaţi la vremea 
lor. Vorbi de progrese inimaginabile, de cucerirea lumii 
celeilalte, de un continent neexplorat. 

Ziarista care-i punea întrebări rămăsese neînduplecată. Ea 
aminti că şi deţinuţii de drept comun erau oameni, nu cobai, că 
dreptul fusese violat chiar de un preşedinte prin autorizarea 
unor experienţe mortale. 

Jean Lucinder a ignorat aceste remarci. S-a întors cu faţa la 
ecran şi, în concluzie, a spus de-a dreptul: 

— Dragi telespectatori, dragi concetăţeni, da, mărturisesc, 
am ucis în numele ştiinţei, pentru a ne depăşi condiţia noastră 
umană. Şi am reuşit! Unul din voluntarii noştri a ajuns în lumea 
cealaltă şi s-a întors nevătămat. Numele lui este Felix Kerboz. 
Într-un fel e un pilot, un călător al morţii. Noi îl numim 
thanatonaut. Suntem gata să repetăm cu el experienţa în direct. 
Dacă eşuează, sunt gata să mă supun judecății voastre şi-i voi 

înţelege foarte bine asprimea. Mâine, chiar de mâine, vă propun 
să repetăm împreună cu echipa mea o tentativă de decolare 
spre lumea cealaltă. Toate televiziunile din Franţa şi din lume 
vor putea fi prezente, evenimentul va avea loc la Palatul 
Congreselor, la orele 16. 


73 - MITOLOGIA INDIENILOR DIN AMAZONIA 


Pe vremuri oamenii nu mureau. 

Totuşi, într-o zi, o fată tânără s-a întâlnit cu zeul Bătrâneţii şi 
acesta şi-a schimbat pielea ridată cu a ei, care era suplă şi 
catifelată. 

De atunci oamenii îmbătrânesc şi mor. 


Extras din studiul Moartea, această 
necunoscută, 
de Francis 
Razorbak 


74 - TOTUL PE ULTIMA CARTE 


Orele 16. Palatul Congreselor din Paris mişuna de lume. 
Spectatorii schimbau între ei ziare şi comentau noi mărturii 
copleşitoare, provenite de la neobositul Mercassier şi de la 
implacabilul director al închisorii Fleury-Merogis, care se 
transformau într-o adevărată vendetă. 

Doi deputaţi din primul rând nu-şi ascundeau impresiile: 

— Bietul Lucinder e un om terminat. Voia să cunoască ţara 
morţilor, o să fie servit! Oricum, moartea lui politică e 
ireversibilă. 

— Şi totuşi, i-a răspuns celălalt, dubitativ, toată această 
înscenare... Nu se poate să nu aibă el ceva în rezervă. E vulpe 
bătrână. 

— Aiurea! E un cântec de lebădă. Nu mai are decât 0,5% 
opinii favorabile. Normal. Fără îndoială că în rândul populaţiei 
noastre există şi 0,5% ţicniţi care cred în supranatural şi în 

NDE. 

Au ridicat amândoi din umeri. 

Luminată de două reflectoare puternice, o ziaristă roşcată, 
foarte drăguță, vorbea cu faţa la camera de luat vederi: 

— În sală sunt prezenţi opt experţi ştiinţifici pentru a 
supraveghea toate mişcările şi a evita orice trucaj. Unii 
specialişti îşi exprimă teama că preşedintele Lucinder foloseşte 
doi fraţi gemeni, omorându-l pe unul şi prefăcându-se că-l învie 
pe celălalt. E o veche figură de prestidigitaţie binecunoscută. 
Dar cu atâtea priviri şi obiective îndreptate spre scenă, o astfel 
de înşelătorie va fi imposibilă. E greu să crezi că un şef de stat, 
luat în tărbacă de opinia publică, ar fi dispus să încerce un astfel 
de truc! 

În aşteptarea „spectacolului”, cei din sală formau grupuri, 
discutau, îşi puneau întrebări. 

— Aţi citit articolul din Le Matin? Un om de ştiinţă a explicat 
foarte bine de ce este imposibil să supravieţuieşti morţii. „Când 
un creier nu mai este irigat, țesuturile lui se deteriorează 
imediat. Când o celulă nervoasă moare, îşi pierde capacităţile 
fiziologice, deci capacităţile de reprezentare şi de memorare.” 

— Credeţi în chestia asta cu supradoza naturală de lichid 
endocrin care ar provoca halucinaţiile călătoriei? 

Rânjete. 

— Nu văd de ce un corp în agonie şi-ar folosi ultima energie 
pentru a fabrica imagini! a exclamat cineva. 

Cei doi deputaţi s-au aşezat bine în fotoliile lor din primul 
rând. 

— Lucinder voia să intre în Istoria cu I mare, a spus unul. N- 
are de ce să-şi mai facă griji. Va intra. Şi încă pe poarta cea 
mare! O sută douăzeci şi trei de asasinate nu e de colea pentru 
un şef de stat! 

— Ce proces frumos îl aşteaptă! 

S-au aprins luminile rampei. Pe scenă nu se afla decât un 
simplu scaun de dentist. Şi mai erau şi o mulţime de fire 
electrice legate la nişte ecrane gigantice care pâlpâiau. 

Evenimentul avea să fie difuzat în duplex în vreo şaizeci de 
ţări. Un preşedinte de republică se făcea ridicol în direct. 
Spectacolul era fa fel de pasionant ca un concert de rock'n roll 
sau un meci de fotbal. 

Nişte maşinişti au instalat opt scaune în jurul scaunului de 
dentist. Pe ele vor lua loc cei opt experţi, numiţi de comisia 

parlamentară. Patru medici, trei biologi şi chiar un 
prestidigitator. 

Apariţia lor a stârnit aplauzele publicului. Sala era 
dezlănţuită. li aclama pe bătrâneii de la Academie ca pe nişte 
matadori coborâţi împreună în arenă pentru a-i veni de hac unui 
taur viclean. Toţi aveau puţin trac. Munca lor de până atunci nu 
le adusese niciodată o astfel de popularitate. Unii chiar şi-au 
întins mâinile spre mulţime. Dacă ar fi putut să promită urechile 
şi coada preşedintelui, n-ar fi ezitat s-o facă. Şi-au scos stilourile 
în chip de banderile şi-au început să noteze pe nişte carneţele 
rigide tot felul de observaţii despre aparatura prezentă. 

Pe scenă a urcat apoi un celebru prezentator de televiziune, 
cu părul pomădat, însoţit de un cameraman şi un asistent de 
sunet. După câteva încercări de sunet şi imagine, s-a aprins 
lumina roşie a camerei de luat vederi. 

— Doamnelor şi domnilor, vă spun „bună-seara” şi vă 
mulţumesc că urmăriţi RIVI, canalul care vă arată totdeauna 
mai mult decât celelalte. Aici, în această sală a Palatului 
Congreselor, atmosfera este de-a dreptul incendiară. 
Preşedintele Lucinder e gata să-şi joace cariera pe o singură 
carte: încercarea de a dovedi lumii întregi că e posibil să vizităm 
lumea cealaltă ca şi cum n-ar fi vorba decât de un continent 
îndepărtat. Emoţia publicului a atins cote maxime. Vom asista 
oare, neputincioşi, la un nou asasinat în direct? Sau, dimpotrivă, 
la experiența secolului?  Suspensul are o intensitate 
formidabilă... 


75 - MITOLOGIE GROENLANDEZĂ 


Pentru populaţia Groenlandei, paradisul se situează pe 
fundul oceanului. Acolo domneşte vara veşnică a soarelui de la 
miezul nopţii. Cei care au trudit din greu pe lumea aceasta pot 
în sfârşit să se odihnească şi să se bucure de rodul muncii lor. 
Acolo este un ţinut al abundenței, de unde nu lipsesc nici câinii, 
nici renii, nici peştii, nici urşii. Focile sunt gata fierte şi bune de 
mâncat. 


Extras din studiul Moartea, această 
necunoscută, 

de Francis 
Razorbak 


76 - FAMILIA 


Mai întâi mi-a telefonat mama: 

— Fiule, nu te duce! 

Apoi Conrad însuşi m-a sfătuit s-o şterg repejor în Argentina. 

Toate aceste persoane binevoitoare care nu-mi doreau decât 
binele mă dezgustau şi nu făceau decât să-mi întărească voinţa 
de a mă cufunda şi mai mult în anticonformismul meu. 

I-am asigurat pe toţi că nu putea fi vorba să-mi părăsesc 
prietenii aflaţi la greu. Aveam partea mea de responsabilitate în 
evenimentele prezente şi eram hotărât să mi-o asum. 

— Bine, dacă te duci, atunci am să vin şi eu, a zis mama. 
Totdeauna îmi voi apăra fiii, cu dinţii şi cu ghearele, orice s-ar 
întâmpla! 

Şi asta a şi făcut. Zărită de ziaristul de la RTV1, care încerca 
să umple timpul de emisie în aşteptarea marelui moment, mama 
şi-a răcorit inima în direct, în faţa a milioane de spectatori. 

— Vedeţi, Michael a fost totdeauna prea amabil şi gata să 
facă servicii oricui. Sigur că are şi el micile lui defecte, dar nu e 
un criminal. Dacă preşedintele republicii s-a lăsat antrenat de 
aceşti iluminaţi, de ce nu s-ar fi lăsat şi fiul meu? Băiatul meu s- 
a pomenit amestecat în povestea asta datorită singurătăţii lui. 
Când trăieşti tot timpul singur, nu mai judeci aşa cum trebuie! 
Dacă m-ar fi ascultat, dacă s-ar fi însurat, n-ar fi ajuns aici! 
Micul meu Michael nu a avut niciodată multă voinţă. Totdeauna 
a fost la cheremul celor care vorbesc sus şi tare. Ca acest 
Razorbak. (Apoi, puţin mai încet): Ah, am o întrebare. Credeţi 
că-i voi putea trimite pachete la închisoare? 

Ziaristul cu părul pomădat şi-a recunoscut ignoranţa în 
această privinţă şi i-a mulţumit politicos mamei mele. 


77 - MITOLOGIE BIBLICĂ 

Conform Bibliei, viaţa lui Adam a cunoscut douăsprezece 
etape: 

În primul ceas, s-a adunat ţărâna. 

În ceasul al doilea, ţărâna s-a transformat într-o masă 
informă. 

In ceasul al treilea, i-au fost modelate membrele. 

În ceasul al patrulea, i-a fost insuflat un suflet. 

În ceasul al cincilea, s-a ridicat în picioare. 

În ceasul al şaselea, a ştiut să distingă ce se afla în jurul lui. 

În ceasul al şaptelea, a primit-o pe Eva drept tovarăşă. 

În ceasul al optulea, au urcat doi într-un pat şi au coborât 
patru. 

În ceasul al nouălea, a primit ordin să nu mănânce din pomul 
cunoaşterii. 

În ceasul al zecelea, a comis greşeala. 

În ceasul al unsprezecelea, a fost judecat. 

În al doisprezecelea ceas, a fost izgonit din grădina Raiului. 


Extras din studiul Moartea, această 
necunoscută, 
de Francis 
Razorbak 


78 - A FI SAU A NU FI 


Am intrat primul în arenă (adică am urcat pe scenă) şi nu mă 
simţeam deloc în largul meu. Experții comitetului au refuzat să 
dea mâna cu mine, iar în spatele meu o ghiceam pe Amandine 
paralizată de frică. 

Asistenta a izbucnit în huiduieli. 

Un bărbat cu geacă şi şapcă mi-a strigat: 

— Secătură! Mi-ai omorât fiul! 

M-am cramponat de microfon cum am putut mai bine: 

— N-am ucis pe nimeni! am strigat, gata să-mi sparg pieptul. 
Pe nimeni! Toți deţinuţii care au participat la proiectul 
„Paradis” s-au oferit voluntari pentru experienţă. Cunoşteau 
riscurile şi de fiecare dată au apăsat ei înşişi pe butonul de 
declanşare a procesului de decolare. 

— De decolare? Poate de moarte! Cine se poate oferi 

voluntar să moară? E vreun voluntar pe-aici? a răcnit cineva. 

— Moarte ucigaşilor în bluze albe! Moarte ucigaşilor în bluze 
albe! au scandat spectatorii dezlănţuiţi. 

Fluierăturile s-au înmulţit când preşedintele Lucinder s-a 
apropiat şi el de microfon. Câteva roşii i-au aterizat la picioare. 
Cordonul de poliţişti plasat în faţa scenei a trebuit să primească 
întăriri. 

Preşedintele a făcut cu amândouă mâinile gesturi de liniştire 
a asistentei. Obişnuinţa-i îndelungată cu mitingurile politice 
fierbinţi îl învățase cum să capete ascendent asupra unei săli 
agitate. 

— Doamnelor şi domnilor, prieteni, a zis el, liniştiţi-vă! 
Experienţa pe care o vom încerca în faţa voastră a reuşit deja, 
dar în absenţa oricărui expert oficial, susceptibil să depună 
mărturie. Acum mă supun judecății naţiunii, a planetei chiar. 
Dacă omul pe care-i vom trimite, în prezenta voastră, pe lumea 
cealaltă nu se întoarce, sunt gata să apar în faţa oricărui 
tribunal ca să răspund pentru eşecurile mele. 

Au mai răsunat câteva insulte, dar foarte repede tumultului 
i-a luat locul o tăcere apăsătoare. Felix Kerboz îşi făcuse 
apariţia. Reflectoarele s-au îndreptat imediat spre el. Felix 
îmbrăcase un smoking impecabil, noua sa uniformă de 
thanatonaut. Capul său de bandit contrasta cu hainele-i de 
dandy. 

Apăruse însoţit de doi jandarmi. După faţa lui chinuită, am 
înţeles că ceva nu era în regulă. 

Animatorul televiziunii s-a repezit la el: 

— Şi iată-l pe Felix Kerboz, singurul om, după spusele 
preşedintelui Lucinder, care a realizat imposibila călătorie dus- 
întors între lumea celor vii şi lumea celor morţi. El va încerca 
încă o dată această faptă de vitejie în faţa camerelor de luat 
vederi din lumea întreagă şi în Franţa în exclusivitate pentru 
RTV1, canalul care vă arată mai mult decât celelalte! j 

Cei din echipa noastră ne-am uitat unii la alții îngrijorați. Il 
cunoşteam destul de bine pe Felix ca să ne dăm seama de 
tulburarea lui. Să-l fi intimidat mulţimea? 

Preşedintele l-a lovit uşor cu palma peste umăr. 

— Eşti în formă, Felix? 

O  strâmbătură i-a desfigurat şi mai mult chipul. 
Telespectatorii care nu urmăriseră emisiunea de la început s-au 
întrebat dacă nu cumva nimeriseră din greşeală peste un film de 

groază. 

— Păi, s-ar fi putut şi mai bine, a murmurat thanatonautul 
nostru. 

— Ai trac? 

— Ah, nu e asta, s-a plâns Felix. Mă chinuie o unghie 
crescută în carne şi, drăcia dracului, n-am închis ochii toată 
noaptea. 

Lucinder a tresărit. 

— O unghie crescută în carne? De ce nu mi-ai spus mai din 
timp? 

Lucinder era gata să-l ocărască, dar nu era momentul. 

— O unghie crescută în carne? Mă pricep la asta. E foarte 
dureros, dar se rezolvă uşor. 

— Am luat eu aspirină, dar tot mă doare. Ce porcărie! 

Am sugerat amânarea. Durerea l-ar fi făcut pe Felix mai 
curând să se lase aspirat de lumină decât să se întoarcă în 
corpul lui cuprins de suferinţă. 

Preşedintele l-a implorat: 

— Promite-mi că ai să te întorci la viaţă, Felix! Ţi-am semnat 
decretul de amnistie. Dacă reuşeşii, vei fi liber, definitiv. 
Înţelegi, Felix? De acum înainte vei fi un cetăţean respectabil! 

Felix nu părea deloc convins. 

Asistenţa nu ştia dacă să izbucnească iarăşi insulte sau să 
aplaude; oricum, îşi ţinea răsuflarea. 

Animatorul le explică telespectatorilor că preşedintele îşi 
încuraja protejatul ca un antrenor înaintea unui meci de box. 

Noi, cu feţele întunecate, pregăteam instrumentele. 

Acum Lucinder pur şi simplu îl scutura pe Felix: 

— Vei fi liber! Ți se va spune domnule Kerboz şi vei fi bogat 
şi celebru! Vei fi plimbat într-o maşină descoperită, oamenii te 
vor aplauda şi vor împrăştia confetti aşa cum s-a întâmplat cu 
Neil Armstrong după primii paşi pe lună! 

— Mda, mi-ar plăcea foarte mult dacă n-ar fi afurisita asta de 
unghie crescută în carne. 

— La dracu’! După toate poţiunile toxice pe care le-ai 
înghiţit, după ulcerul, băşicile şi căderea părului, doar n-ai să-ţi 
abandonezi speranţele într-o viaţă mai bună pentru o nenorocită 
de unghie dureroasă! 

— Dar e atât de bine acolo sus, te simţi aşa de uşor, nu te 
mai necăjeşte nimic... 

Lucinder se enervase: 

— Felix, viaţa nu este totuşi o glumă! 

— Mă-ntreb şi eu ce lucruri bune or fi pe lumea asta. 
Problema e că nu-mi mai amintesc. 

— Banii, femeile, parfumurile, apusurile de soare pe mare, 
maşinile, marile hoteluri, a enumerat Lucinder. 

Apoi, punându-se în pielea cobaiului său, ca un politician fin, 
a adăugat: 

— Şi, dacă preferi, alcoolul, drogurile, violenţa, viteza... 
Haide, Felix! Avem nevoie de tine. Acum ai prieteni, un 
preşedinte, doi savanţi remarcabili, cea mai încântătoare dintre 
infirmiere! Nu ştiu câţi au norocul tău! Şi noi toţi contăm pe 
tine. 

Felix a lăsat ochii în jos şi s-a înroşit ca un copil vinovat: 

— Mda, ştiu toate astea. Dar şi cei de sus îmi vor binele. În 
lumea asta n-am prea avut mult noroc, şi pe urmă mai e şi 
unghia asta care mă doare, şi oamenii ăştia ostili din faţă... în 
lumea asta n-am avut multe satisfacţii. Dacă mă gândesc bine, 
n-am avut nici una. 

Lucinder s-a uitat la el foarte mirat: 

— Nici o satisfacţie, Felix? Vrei să spui că... Niciodată... 
Niciodată n-ai... 

Măgădanul nostru era acum stacojiu la faţă. 

— Păi da. Nimeni nu m-a iubit vreodată în afară de mama 
mea, şi mama mea e acolo sus. 

Mulțimea îşi pierdea răbdarea. 

— Moarte maimuţoiului! a strigat un glumet. 

Animatorul umplea şi el timpul cum putea mai bine: 

— Felix Kerboz are o înălţime de 1,95 în şi cântăreşte 100 
kg, proporţii mai curând armonioase pentru vârsta lui. Conform 
dosarului de presă, greutatea şi înălţimea nu influenţează cu 
nimic calitatea trecerii de la viaţă la moarte, dar e preferabil 
totuşi ca subiectul să aibă o condiţie fizică bună. 

Amandine auzise toată discuţia dintre Felix şi preşedinte. Se 
apropie de ei: 

— Eşti virgin, Felix, nu-i aşa? 

El s-a înroşit şi mai tare. 

Infirmiera blondă a ezitat, s-a gândit un moment, apoi a 
şoptit ceva la urechea pacientului său. Deodată Felix a făcut 
feţe-feţe, apoi buzele i s-au întins, schiţând o caricatură de 
zâmbet. Unul lângă altul, semănau cu Quasimodo şi Esmeralda. 
Un Quasimodo care se pregătea să meargă la supliciu... 

Nu-şi mai lua ochii de la Amandine. Apoi se dezmetici. 

— Bine, să-i dăm drumul. Văd că putoarea asta de unghie îmi 
dă pace deocamdată. 

Lucinder a sugerat să adaug un analgezic substanţelor 
obişnuite pentru ca Felix să nu-şi mai simtă degetul. Dar am 
refuzat. Nu era momentul să experimentăm amestecuri noi. 800 
de miligrame de tiopental va fi doza mea şi nu va exista alt 
medicament în afară de poţiunile obişnuite. 

Preşedintele Lucinder a desfăcut nodul papionului de la 
smokingul lui Kerboz. Şi-a suflecat mâneca şi a plasat electrozii. 
Ai fi jurat că asta făcuse toată viaţa. 

— Las-o baltă, Lucinder, nu eşti decât un asasin! 

I-am dat o mână de ajutor. În fond, acum toţi eram în aceeaşi 
oală. 

Amandine îşi vedea cuminte de treaba ei. 

Fiecare glumă proastă o simţea ca pe o adevărată lance. Dar 
prefera să mizeze totul pe o singură carte. A reglat 
electrocardiograma, electroencefalograma, apoi mi-a adresat un 
mic zâmbet complice în timp ce din sală ploua cu insulte. 

— Asasinii! Asasinii! 

Acest apelativ a fost reluat de întreaga sală şi scandat ritmic. 

Felix Kerboz respira lent, din ce în ce mai rar, aşa cum îl 
învățase Raoul. Inspira pe nas şi expira pe gură. Această metodă 
de respiraţie artificială fusese inventată, se pare, pentru a le 
ajuta pe femei să nască fără dureri. 

— Eu sunt gata! a declarat preşedintele Lucinder, care 
terminase cu fixatul ultimului electrod pe pieptul păros al 
thanatonautului. 

— Şi eu sunt gata, a zis Raoul strângând senzorii de puls. 

— Gata! am zis eu. 

— Gata! a confirmat Amandine. 

Oamenii de ştiinţă din comitet s-au apropiat ca să examineze 
mai bine ansamblul dispozitivului. S-au convins că electrozii 
erau conform normelor în vigoare. I-au luat şi ei pulsul lui Felix. 
Prestidigitatorul a lovit de câteva ori cu tocul în podeaua scenei, 
în căutarea unei trape sau a vreunui dispozitiv basculant. A 
înfipt un ac în poliesterul scaunului, ceea ce a încântat publicul, 
care probabil se aştepta să descopere un culoar secret în 
scaunul de dentist. După ce şi-a terminat treaba, a făcut un 
semn celorlalţi. Toţi şi-au notat foarte grăbiţi tot felul de 
informaţii. Apoi s-au aşezat din nou la locurile lor, satisfăcuţi 

deocamdată, şi ne-au făcut un gest care însemna că puteam să 
începem. Tăcere. 

În imensitatea Palatului Congreselor ai fi putut să auzi 
zborul unui suflet. 

— Să-i dăm drumul! a mormăit Raoul, agasat de acea 
mulţime ostilă. 

— Păi, ciao, prieteni! a zis Felix agitându-şi degetele mari. 

Amandine i-a mângâiat părul rar şi l-a sărutat uşor în colţul 
gurii, tocmai când urma să închidă ochii. 

— Să te-ntorci! i-a şoptit ea. 

Felix a suspinat şi a început să numere: 

— Şase... cinci... patru... trei... doi... unu... Decolarea! 

Şi imediat a apăsat pe întrerupător, propulsându-se afară din 
viaţă. 


79 - MANUAL DE ISTORIE 


Dicţionarele şi enciclopediile de pe la sfârşitul secolului XX 
explicau moartea în felul următor: 

MOARTE: încetarea definitivă a vieţii. 

Definiţie curentă: Se spune despre cineva că e mort când 
inima lui nu mai bate şi a încetat să mai respire. 

Definiţie americană, adoptată în 1981: Un individ este 
declarat decedat după încetarea ireversibilă a tuturor funcţiilor 
creierului. 

Definiţie medicală: Oprirea ireversibilă a  contracţiilor 
cardiace. Caracterul artificial al respirației menținute de un 
plămân mecanic. Anularea tuturor reflexelor. Dispariţia oricărui 
semnal electroencefalografic. Distrugerea totală a structurilor 
cerebrale. 

Formalităţi de îndeplinit în caz de moarte: Anunţaţi decesul 
la cea mai apropiată primărie. Medicul legist al cartierului va 
verifica decesul şi va întocmi un proces-verbal de constatare pe 
care-l va înmâna familiei defunctului sau unui reprezentant al 
pompelor funebre. Insoţit de certificatul de naştere al 
decedatului, acest proces-verbal de constatare va trebui să fie 
dus la serviciul stării civile de la primărie, care va elibera în 
schimb un permis de înhumare şi o autorizaţie de închidere a 
sicriului. În caz de moarte violentă sau suspectă, medicul legist 

îl va anunţa pe procurorul republicii, care poate să ceară 
efectuarea autopsiei. Familia nu este obligată să anunţe cauza 
decesului. Este obligatoriu să se aştepte cel puţin douăzeci şi 
patru de ore înainte de funeralii. 

Preţul unui loc de veci: variabil, depinzând de durata, 
notorietatea cimitirului şi preţul terenului. Metrul pătrat este 
evident mai scump la oraş decât la sat. 

3000 F pentru un coşciug obişnuit din lemn alb. Preţul 
creşte dacă lemnul e de abanos, acaju, sau se cere capitonare 
interioară. 

1800 F pentru pompele funebre, preţul crescând în funcţie 
de numărul cioclilor puşi la dispoziţie. 

3000 pentru închirierea dricului. 

3800 F pentru articole funerare, flori şi decoraţii diverse. 

700 F pentru constructorul de monumente funerare. 

1000 F pe an pentru curățirea şi restaurarea mormântului. 

200 F pentru ferpar. Plus taxele poştale. 

1000 F TVA-ul. 

1300 F taxe municipale. 

200 F serviciu religios (sume suplimentare de prevăzut în 
funcţie de confesiuni şi de serviciile cerute: slujbă, cor etc.). 

In total, cel puţin 17 000 F, exclusiv locul de veci. 


Manual de istorie, anul II, 
curs elementar 


80 - AȘTEPTAREA 


De zece minute o linie continuă trecea pe 
electrocardiogramă şi nu se auzea nici cel mai slab ping! 

Fidel obiceiurilor sale, Raoul Razorbak nota în carneţelul său 
toţi parametrii: durata, temperatura, activitatea cardiacă, 
activitatea cerebrală, activitatea electrică, impresii personale 
etc. 

Raoul a venit spre mine cu un aer preocupat. 

— Ce facem? am zis eu. 

A dat din umeri. 

Mulțimea păstra tăcerea, privind cu atenţie la omul care 
zăcea sub reflectoare. Învârtindu-se în jurul scaunului de dentist 

ca muştele în jurul stârvului, experţii luau şi ei notițe, 
scârţâindu-şi zgomotos stilourile pe hârtia cu pătrăţele. Aveau 
tot timpul un nou cadran de examinat. Făceau asta doar pentru 
a-şi dezmorţi picioarele, dar îşi luau nişte mutre de parcă ştiau 
ei ce ştiau, prevestind, fireşte, ceva cât se poate de rău. 

Prestidigitatorul era cel mai bun actor, dedându-se la tot 
soiul de mimici dubitative. 

Prezentatorul de la RTV1 nu mai ştia cum să umple timpul. 
Vorbea de starea vremii, propice acestui gen de experienţe, şi 
de istoria Palatului Congreselor, sub acoperişul căruia se 
derulaseră atâtea evenimente impresionante. 

Cu mâinile împreunate şi cu o faţă de madonă, Amandine se 
ruga în tăcere. 

Şi eu făceam la fel. 


81 - MITOLOGIE SCANDINAVĂ 


Balder era un zeu scandinav binevoitor. Fiu al lui Odin, el 
era binecunoscut pentru mila şi frumuseţea sa. Într-o noapte şi- 
a visat propria moarte. Zeii au fost cuprinşi de o mare 
îngrijorare, iar mama lui, zeiţa Frigg, i-a constrâns aproape pe 
toţi şi pe toate să nu-i dăuneze în veci fiului ei. Ea a pus 
pământul, fierul, pietrele, copacii, bolile, păsările, peştii, şerpii 
şi toate animalele să facă jurământ de bunăvoință. 

Constatând că Balder era de-acum înainte invulnerabil, zeii 
s-au amuzat aruncând în el cu tot felul de obiecte periculoase, 
care însă nu l-au rănit. 

S-a întâmplat totuşi ca, gelos pe puterea lui Balder, 
răutăciosul zeu Loki să se deghizeze în femeie şi să se ducă la 
Frigg pentru a-i smulge secretul. Astfel a aflat că zeiţa neglijase 
să ceară jurământul unei plante numite Mistilteinn, căci o 
considera prea şubredă şi fragilă ca să-i poată face fiului ei 
vreun rău. Loki l-a convins atunci pe Hodr, zeul orb, să ia 
această plantă şi să-l lovească pe Balder. Indrumat de Loki, 
Hodr l-a rănit mortal pe Balder, căci planta se transformase în 
suliță. Loki a anunţat apoi tuturor că nimeni nu scapă de 
moarte, chiar şi atunci când e binecuvântat de zei. 


Extras din studiul Moartea, această 

necunoscută, 
de 
Francis Razorbak 


82 - LA PALATUL CONGRESELOR 


Poliţiştii civili, strecuraţi în sală la solicitarea judecătorului 
care instruia acest caz, se apropiau treptat de scenă. Se temeau 
să nu fugim după eşecul reprezentaţiei. 

Trecuseră deja cinci minute de când îl fricţionam pe Felix şi-i 
aplicam şocuri electrice. 

Mulțimea tăcută devenea din ce în ce mai puţin tăcută. 

Expertii ştiinţifici zâmbeau cu subînţeles după fiecare şoc 
electric, se apropiau doct ca să atingă uşor mâinile lui Felix şi 
să-i ia pulsul. Erau foarte satisfăcuţi, deoarece nu se percepea 
nimic. 

Mi-am scos bluza albă şi, numai în maiou, lac de sudoare, am 
continuat masajul cardiac. Am numărat împreună „unu, doi, 
trei”, i-am apăsat cu amândouă palmele pe cuşca toracică în 
zona inimii, iar Raoul îi insufla aer în nări cu o pompă manuală 
pentru a-i relansa activitatea respiratorie. 

Poliţiştii s-au apropiat şi mai mult. 

— Unu, doi, trei! Haide, reuşim, reuşim, repeta prietenul 
meu. 

Avea dreptate. Trebuia să credem în reuşită. Putem ţine 
mâna în foc, dacă ne credem invulnerabili. Văzusem asta la 
Raoul. 

Pentru cea mai mică manevră a noastră îi îmbrânceam fără 
menajamente pe cei din jur. Şi cu cât deveneam mai pesimişti, 
cu atât îi îmbrânceam mai tare. Observatorii comisiei nu păreau 
să dea atenţie. E normal ca taurul să încerce să-i rănească pe 
matadori, înainte ca aceştia să-l omoare. 

Flecărelilor şi rumorilor din sală le succedase un zgomot de 
fond uşor. Puteai să auzi chiar şi râsete înăbuşite. 

Încă puţin şi urgia avea să izbucnească. 

Alţi poliţişti au luat poziţie în spatele nostru, astfel încât să 
nu putem fugi prin culise. 

Credinţa mişcă munţii din loc, aşa că de ce n-ar fi ea în stare 
să reproducă un amărât de miracol, ca acela de a reda viaţă 

acestui sac mare de piele plin cu sânge şi măruntaie? 

— Dacă în carnea asta există o celulă vie, trebuie să 
răspundă la apelul meu, a zis Raoul. Hei! Hei! suntem aici, 
aşteptăm. Unu, doi, trei; unu, doi, trei. 

Şi apăsa pe cuşca toracică a lui Felix. 

— La naiba, trezeşte-te, Felix! Nu te prosti, am strigat eu. 

Un poliţist a urcat pe scenă. Pentru toţi telespectatorii care 
urmăreau isprăvile noastre, probabil că arătam ca nişte nebuni 
periculoşi care se defulau asupra unui cadavru. 

— Unu, doi, trei! Trezeşte-te, Felix, fir-ar să fie! 

Un poliţist a scos o pereche de cătuşe. 

— Unu, doi, trei! Felix, Dumnezeule mare, nu ne lăsa baltă! 

Cei opt experţi au venit să constate decesul, cu aerul lor plin 
de subînţelesuri. Nişte muşte pe un fruct strivit. 

Un poliţist m-a prins de mână. Am auzit pocnetul sec al 
cătuşelor şi o voce care rostea: „In numele legii, te arestez 
pentru omucidere prin otrăvire.” 

Raoul şi Amandine fuseseră şi ei încătuşaţi. De Lucinder încă 
nu îndrăzneau să se atingă, căci aureolat de statutul lui de 
preşedinte al Republicii franceze, el rămânea de neatins. 

— La moarte! La moarte cu thanatonauţii! urla sala, mai 
mult decât fericită să-şi vadă şeful la ananghie. 

Nimic nu e mai plăcut pentru popor decât să-şi vadă stăpânii 
târâţi în noroi. 

— Pedeapsa cu moartea pentru thanatonauţi! 

Fratele meu striga din primul rând: „i-am spus eu!” Mama 
încerca singură să calmeze toată sala. A început cu vecinii ei 
apropiaţi. Apoi s-a pierdut printre rânduri. 

— Fiul meu nu are nici o vină, opriţi-vă, vă înşelaţi, fiul meu 
nu are nici o vină, s-a lăsat antrenat. 

Prevăzuse totul. Mai târziu, la proces, avea să arate 
carnetele mele cu note bune încă de la grădiniţă, ca să le 
dovedească tuturor că fusesem un băiat bun. De altfel, îşi 
cumpărase dinainte o rochie pentru ocazia audierii ei. 

Poliţiştii ne-au apucat de braţe ca să ne ducă prin sala 
înfierbântată. Oamenii începuseră deja să se apropie ca să ne 
insulte şi să ne scuipe în faţă. Ce senzaţie oribilă să ai mâinile 
încătuşate în timp ce nişte oameni te scuipă! Cineva a aruncat 
cu un ou stricat care m-a lovit în frunte spărgându-se. Pe 
Amandine au lovit-o cu o roşie. Raoul şi-a primit şi el oul, mai 
stricat şi mai puturos decât al meu. 

Preşedintele Lucinder se năruise pe un scaun. Nu se gândea 
să ne ajute sau să-l ajute pe Felix, îşi zicea doar că se înşelase, 
că avusese un delir şi acum regreta totul. El care voia să fie 
celebru, acum era un om sfârşit. Nu ştiuse să învingă Alesia, 
precum Cezar. În ultimul moment, moartea, bastionul suprem, 
se dovedise imposibil de cucerit. 

Ziaristul de la RTVI i-a făcut semn cameramanului să 
înmulțească prim-planurile cu faţa nepăsătoare a lui Felix. li 
aduceau proiectorul până la câţiva centimetri de faţă şi i se 
filmau cei mai mici pori imobili, cel mai mic firişor de păr încins 
de lumina prea puternică. 

La revedere, Felix. 

Poliţiştii mă trăgeau de cătuşe. 

Atunci s-a petrecut ceva neprevăzut. 

Am auzit un „Au” răsunător. 

Toate  răsuflările s-au oprit. Toţi am  încremenit. 
Recunoscusem vocea care făcuse „Au”. Vocea aceea, vocea 
aceea... 

Omul care răspundea de lumină se împiedicase şi scăpase 
din mână reflectorul peste ochiul lui Felix. 

Prezentatorul exulta. 

— Este incredibil, doamnelor şi domnilor, pur şi simplu 
incredibil, miraculos şi colosal. Omul, cel pe care începând de 
azi îl putem numi „primul om care a pus în mod oficial piciorul 
în lumea cealaltă şi s-a întors înapoi”, este... viu. Felix Kerboz e 
viu! 

La ordinul experţilor, poliţiştii năuciţi ne-au scos imediat 
cătuşele. Sala amuţise din nou. Nu se mai auzea decât glasul 
inepuizabilului animator al televiziunii care-şi debita la metru 
comentariile, încântat la culme că avea ceva spectaculos în 
show-ul lui. Ştia că e în joc cariera sa şi nici nu-i trecea prin 
minte să scape această ocazie rară. Era sigur că-şi va vedea şi el 
numele în cărţile de istorie, sau, în cel mai rău caz, într-o istorie 
a jurnalismului. 

— Pot să vă spun că emoția e generală. După primul ping al 
encefalogramei, întreaga sală a rămas uimită, nevenindu-i să-şi 
creadă ochilor, apoi s-au auzit strigăte. Strigăte de spaimă, 
doamnelor şi domnilor, căci toţi am fost conştienţi că un mort se 
întorcea printre cei vii. RTV1, canalul care vă arată mai mult 
decât celelalte, vă va prezenta din nou, cu încetinitorul, prima 
mişcare de pleoape a lui Felix Kerboz. O mişcare de pleoape 

care s-a petrecut cu mult după oprirea inimii sale. Şi o mişcare 
de pleoape care s-a petrecut, trebuie s-o spunem, datorită nouă, 
datorită canalului RTV1, televiziunea care scoală şi morţii din 
somn. Voi încerca să obţin pe loc de la Felix un interviu în 
exclusivitate, şi imediat după aceea va urma un moment de 
publicitate. Vă reamintim că toată această seară este 
sponsorizată de crema de ghete Dragonul negru. Dragonul 
negru, care-ţi dă luciu integru! 

Lucinder, Amandine, Raoul şi cu mine nu ştiam dacă să 
plângem sau să râdem. Alergam spre scenă. The show must go 
on. Medicii şi experţii ştiinţifici se dădeau înapoi năuciţi şi 
clătinau din cap de parcă n-ar fi fost în stare să-şi creadă 
ochilor, urechilor şi simțului lor tactil. 

Au continuat să-l pipăie pe Felix şi să verifice aparatele de 
control. Ba unul dintre ei s-a uitat chiar sub scaun. Pentru cazul 
în care totuşi cadavrul ar fi fost înlocuit cu fratele lui geamăn. 

I-am luat pulsul lui Felix, i-am ascultat inima, i-am examinat 
retina şi dinţii. 

Dar toată lumea ştia, vedea, era obligată să recunoască ceva 
ce nu se putea tăgădui. Reuşisem. Raoul, Felix, Amandine, 
Lucinder şi cu mine împotriva nătărăilor. 

Felix a bolborosit: 

— Drăcia dracului, ce plimbare, drăcia dracului! Niciodată n- 
am mai trăit aşa ceva. A... asta înseamnă că mi-am câştigat sau 
nu amnistia? 

Amandine s-a repezit şi i-a şoptit ceva la ureche. Imediat 
privirea i s-a luminat. 

S-a aplecat spre microfonul ziaristului de la RIVI şi a 
articulat perfect: 

— E un pas mic pentru sufletul meu, dar un pas mare pentru 
omenire. 

Tensiunea a dispărut brusc. Sala s-a ridicat în picioare să-l 
ovaţioneze pe erou. Niciodată nu se va sublinia îndeajuns 
importanţa unui slogan bun. Au izbucnit aplauze şi ovaţii. 

— Dragi telespectatori, este un moment istoric şi o frază 
istorică pe care a pronunţat-o adineauri thanatonautul nostru 
naţional. Un pas mic pentru sufletul meu, dar un pas mare 
pentru omenire. Acest om a reuşit o Near Death Experience în 
direct în faţa noastră. Ce anume a călătorit? Felix a numit asta 
suflet. Imaginea e poetică. Rămâne de găsit explicaţia ştiinţifică. 
O mare... 

Îl îmbrăţişam pe Felix Kerboz cu fervoare. 

— Ăăă... şi cu amnistia mea cum rămâne, e totul OK? 

— Ai obținut-o. E a ta, de acum înainte eşti liber! l-a anunţat 
preşedintele Lucinder. j 

— Nu chiar atât de repede. In zilele noastre, drăcia dracului, 
trebuie să-ți dai toată osteneala ca să fii burghez! 

Amandine nu mai pleca de lângă el. 

— Eşti aici! Eşti aici, viu. 

— Păi... mda, vedeţi că m-am întors. M-am întors, prieteni. 
De data asta m-am uitat bine, m-am uitat bine la toate. Dacă 
vreţi, aş putea să vă fac o schiţă să vă arăt cum era. Pot să vă 
spun că e de necrezut, drăcia dracului! 

Raoul Razorbak s-a apropiat nervos. 

— O hartă! Vom face o hartă a continentului morţilor şi de 
fiecare dată când vom progresa, vom trece pe hartă noile detalii. 

Sala se dezlănţuise. 

Prezentatorul de la RTV1 ne urmărea strigând: 

— Hei, domnule Kerboz, pentru RTV1! Spectatorii noştri au 
dreptul să ştie cum e acolo sus! Domnule Kerboz, sunteţi eroul 
secolului, domnule Kerboz! 

Felix s-a oprit, şi-a căutat cuvintele, apoi a spus: 

— Păi... Pot să vă spun că moartea, drăcia dracului, e ceva 
de necrezut, nu e deloc ce credem noi, e o grămadă de culori, o 
grămadă de decoruri... te termină la marele fix! Oh, şi pe urmă, 
nu ştiu cum să vă spun, e prea-prea! 

Ziaristul de la RTV1 se ţinea de noi. Trebuia să umple un 
anumit timp pentru crema lui de ghete şi încă nu-l terminase de 
tot. Cerşea cel mai mic comentariu. 

Raoul mi-a tras una în coaste. 

— Hai, Michael, trage-le un discurs! 

Am înaintat pe scenă, fără să mă gândesc ce fac, şi m-am 
pomenit luminat de toate flash-urile. 

— Doamnelor şi domnilor, ne-am ales cu cea mai frumoasă 
recompensă. Am reuşit să trimitem şi să aducem înapoi un 
thanatonaut. 

S-a făcut o tăcere mormântală. Un ziarist mi-a pus o 
întrebare: 

— Doctore Pinson, sunteţi unul dintre cei mai mari artizani 
ai victoriei de azi. Acum ce-aveţi de gând să faceţi? 

M-am mai apropiat încă puţin de microfon. 

— Ziua asta e o zi mare. 

Toată lumea mă asculta. 

— Am învins moartea. Începând de azi totul se schimbă. 
Trebuie să ne modificăm complet punctele noastre de vedere. 
Am pătruns într-un univers nou. Ziua de azi va avea totdeauna 
un înainte şi un după. Chiar şi mie îmi vine greu să cred. Totuşi 
am dovedit că... 

Şi în acel moment au apărut din nou cuvintele malefice. 

(Dar, de fapt, ce căutam eu acolo?) 

— Am dovedit că... 

Deodată am devenit conştient că mă aflam acolo, chiar în 
acel moment, şi că săvârşisem ceva istoric. Gândul acesta ciudat 
mi-a trecut prin minte şi nimic nu a mai putut să mi-l scoată din 
cap. 
Mulțimea continua să mă asculte, televiziunea îmi arăta faţa 
în prim-plan. Milioane de persoane mă observau în direct cum 
stăteam cu gura căscată şi nu ziceam nimic. 

— Doctore Pinson? 

Nu eram în stare să mai pronunţ nici măcar o silabă. 
Ziaristul, foarte stingherit, s-a străduit să continue. 

— Ăăă... Şi dumneavoastră, domnule preşedinte... aţi reuşit 
să vă dovediţi buna-credinţă, asta vă va face să vă schimbaţi 
politica înainte de viitoarele alegeri? 

Preşedintele Lucinder nici nu l-a băgat în seamă. Ne-a şoptit: 

— Veniţi, prieteni, să nu ne ocupăm de această plebe. Am 
ieşit cu faţa curată, acum trebuie să ne continuăm efortul. 
Haideţi să desenăm primele planuri ale continentului morţilor. 

— Unde? 

— La thanatodromul de la Fleury-Merogis. Doar acolo vom fi 
liniştiţi. 

Micul nostru grup devenea din ce în ce mai unit. 


83 - MITOLOGIE PERSANĂ 


„Peştele îi spunea raţei în tigaie: 
«Crezi că într-o zi apa râului va curge invers?» 
Şi rata i-a răspuns: «Când vom fi friptură, 
Ce importanţă mai are dacă lumea va fi o mare sau un miraj?» 
De la Pământ până la Saturn, 
Am rezolvat toate problemele, 

Am evitat capcanele şi ambuscadele, 
Am desfăcut fiecare nod, în afară de cel al morţii.” 


Omar Khayyăm (1050- 
1123), Rubai Yat 


Extras din studiul Moartea, această 
necunoscută, 
de 
Francis Razorbak 


84 - O HARTĂ 


Dinspre celule au răsunat strigăte de felicitare. Deţinuţii 
urmăriseră în direct pe RTVI „călătoria” lui Felix. 
Thanatonautul nostru saluta de jur împrejur şi ochii lui clipeau 
de parcă ar fi vrut să zică: „Ştiam eu, v-am spus eu.” 

Când am ajuns la infirmeria transformată în thanatodrom, 
Raoul a luat o hârtie cartonată şi pixuri colorate. Am făcut cerc 
în jurul lui, în timp ce Felix încerca să-şi descrie cu precizie 
viziunile din lumea cealaltă. 

Era impresionant s-o vezi pe bruta aceea mătăhăloasă 
căutându-şi cuvintele, scotocindu-şi mintea pentru a găsi 
expresii exacte, dorind din toată inima să ne satisfacă, pe noi, 
primii lui prieteni. 

Şi-a scărpinat fruntea, s-a scărpinat pe spate, s-a scărpinat la 
subsuori. Apoi s-a încruntat. Cartograful îşi pierdea răbdarea: 

— Deci, cum era? 

— Păi, mai întâi era pâlnia care avea pe margine un fel de 
coroană de spumă sau de vată, ceva în genul ăsta. 

Raoul a început să schiţeze. 

— Nu, a zis Felix. Pâlnia mai largă. 

A închis ochii ca să revadă mai bine imaginea magică. 

— Ca o roată de neon care se împrăştie în reţele de dantelă. 
Ceva lichid... Cum să spun? Valuri mari de praf de stele 
albăstrui, jeturi de lumină acvatică. Ai într-adevăr impresia că 
atârni în aer în plin ocean, un ocean care s-ar învârti în jurai lui 
ca să formeze o coroană de lumină şi scântei. 

Pitecantropul devenea poet. Amandine era înduioşată. 


129 


Raoul a şters şi a desenat altceva care semăna cu o lăptucă 
uşor destrămată. N 

— E mai bine, a aprobat Felix. Înţelegeţi? Pluteşti într-un fel 
de jeleu de foc, şi totuşi ai o senzație plăcută de aer marin. 
Chiar mi-a amintit de prima dată când am văzut marea. 

— Ce culoare avea toată chestia asta? 

— Păi, alb-albastru... Dar fluorescent pe deasupra şi 
învârtindu-se ca un manej. Chestia asta aspira o sumedenie de 
cadavre în jurul meu. Toate aveau nişte fire albe agăţate de 
buric, care se rupeau brusc când intrau mai departe în 
interiorul conului. 

— Care se rupeau brusc? s-a mirat Lucinder. 

— Păi, da. Dintr-o dată erau eliberaţi de jos şi puteau să-şi 
mai accelereze deplasarea. 

— Cine erau aceşti oameni? a întrebat Amandine. 

— Cadavre din toate ţările, de toate rasele, tineri, bătrâni, 
mari, Mici... _ 

Raoul ne-a îndemnat să tăcem. Întrebările noastre ar fi putut 
să-i slăbească exploratorului concentrarea. Ne va da mai târziu 
amănuntele pe care le doream. 

— Continuă cu pâlnia ta alb-albastră. 

— Păi, se îngustează puţin ca să se transforme într-un tub 
enorm. Acolo, culorile pereţilor se închid, apoi devin turcoaz. Nu 
m-am dus până la turcoaz, dar am văzut unde începea să capete 
această nuanţă. 

— Pâlnia se învârteşte tot timpul? 

— Mada, foarte încet pe margine şi din ce în ce mai repede pe 
măsură ce înaintezi. Pe urmă se îngustează şi devine mai 
luminoasă. Pe culoarul turcoaz e o grămadă de lume şi chiar şi 
eu mi-am schimbat forma. 

— Cum erai? 

Felix îşi îndreptă spatele cu mândrie. 

— Aveam tot corpul meu de thanatonaut, dar devenise 
transparent, atât de transparent încât vedeam prin mine. Era 
foarte mişto. Uitasem complet de corpul meu. Nici măcar nu-mi 
mai simţeam unghia crescută în carne. Eram ca... 

— ... Un fulg? am sugerat eu gândindu-mă la Cartea morților 
din Egipt despre care îmi vorbise Raoul. 

— Mda. Sau un curent de aer ceva mai consistent. 

Raoul se străduia să pună totul pe hârtie. Desenul lui căpăta 
formă. Pâlnia, culoarul, oamenii transparenţi tăindu-şi lungile 

lor cordoane ombilicale... Moartea îşi dezvăluia oare în sfârşit 
înfăţişarea? De departe semăna cu un cap mare şi chel. 

— Era mare? am întrebat. 

— Imens. Locul cel mai îngust pe care l-am văzut trebuie să 
fi avut un diametru de câţiva zeci de kilometri! Gândiţi-vă că 
toate cadavrele de pe planetă intrau înăuntru cu o sută la oră! 
Şi, ah da! Nu exista sus şi jos. Poate că ai fi putut să mergi pe 
pereţi, dar nu era cazul, că zburai. 

— Erau şi animale? a vrut să ştie Amandine. 

— Nu, animale nu. Numai oameni. Dar erau o adevărată 
turmă. Probabil că pe undeva e un război, că prea era mare 
alimentarea cu hoituri. Şi toţi alunecau pe culoar liniştiţi, fără să 
se ciocnească, în ciuda vitezei. Toţi erau atraşi de lumină ca 
nişte fluturi. 

Raoul a ridicat creionul de pe hârtie. 

— Toţi aceşti morţi transparenţi vor trebui la un moment dat 
să se ciocnească în mod obligatoriu, am remarcat eu. 

— Unde te-ai oprit exact? l-a întrebat Lucinder. 

Felix a arătat cu degetul pe hârtie un loc situat pe marginea 
evazată a pâlniei alb-albastre. 

— Aici. 

Precizia lui ne-a uluit. 

— Nu puteam să merg mai departe, ne-a explicat Felix. Încă 
un centimetru şi cordonul meu argintiu s-ar fi rupt şi el şi atunci 
„ciao, băieţi”. 

— Dar spuneai despre cordon că era elastic, se putea întinde 
la infinit, a remarcat preşedintele. 

— Asta se întâmplă în cap. Cu cât eşti mai atras de lumină, 
cu atât cordonul devine mai uscat şi casant, cu atât mai mult se 
fragilizează. La dracu’, încă un centimetru şi n-aş mai fi avut 
nici un chef să mai revăd lumea asta. Punctul ăla era ultima mea 
limită. 

A pus din nou degetul în acelaşi loc. Raoul Razorbak a luat o 
carioca neagră şi a trasat acolo o linie punctată: „Zid comatic”, 
a scris el dedesubt. 

— Şi asta ce înseamnă? am întrebat eu. 

— Cred că e la fel cum a fost la vremea respectivă zidul 
sonic. Este o limită care deocamdată nu poate fi depăşită fără 
pericol. Acum, când avem un început de hartă, avem şi un 
obiectiv: depăşirea acestei linii. 

Atunci, în spatele liniei care marca zidul comatic, Raoul a 

scris cu litere groase: Terra incognita. 

Pământ necunoscut. j 

Ne uitam la hârtie cu respect. În felul ăsta începea 
explorarea unui nou continent. Un prim contact, mai întâi plaja, 
şi pe urmă, pe măsură ce pionierii înaintau, munţii, câmpiile, 
lacurile îşi ocupau locul pe hartă şi Terra incognita se 
restrângea din ce în ce mai mult spre marginea hârtiei. Aşa se 
întâmplase în Africa, în America, în Australia. Treptat, oamenii 
şterseseră cele două cuvinte, eticheta ignoranței. 

Terra incognita... Martorii experienţei de la Palatul 
Congreselor crezuseră că asistă la încheierea cu succes a unui 
proiect politico-ştiinţific. Noi patru însă, Lucinder, Amandine, 
Raoul şi cu mine, noi ştiam foarte bine că nu era un sfârşit, ci un 
început. 

Trebuia să explorăm acel tunel mov care devenea turcoaz. 
Trebuia să completăm harta şi să împingem cât mai departe cele 
două cuvinte - Terra incognita. 

Raoul şi-a împreunat mâinile. 

— Tot înainte, mereu înainte spre necunoscut! a bolborosit 
el, fără să-şi reţină un zâmbet de conchistador glorios. 

Era noul nostru slogan, menit să ne motiveze. 

Ne priveam toţi cu aceeaşi strălucire în ochi. 

Aventura abia începea. 

Inainte spre Necunoscut. 

A DOUA EPOCĂ 


Vremea pionierilor 


85 - REVISTA PRESEI 


Ziar din Paris: SENZAŢIE LA PALATUL CONGRESELOR: UN 
FRANCEZ A PAŞIT PE CONTINENTUL MORȚILOR 


Primul om care a pus piciorul oficial în cealaltă lume este 
francez şi se numeşte Felix Kerboz. Noi ne afirmam de multă 
vreme, în  editorialele noastre, încrederea în proiectele 
ambiţioase ale preşedintelui nostru  Lucinder. Datorită 
eforturilor sale, echipa noastră a luat-o înaintea tuturor 
concurenţilor noştri din întreaga lume, păşind pe continentul 
morţilor. Ziarul nostru îl decretează încă de pe acum pe Felix 
Kerboz omul anului şi înaintează solicitarea de a i se conferi cât 
mai repede Legiunea de onoare. 


Ziar din Londra: UN EUROPEAN ÎN LUMEA CEALALTĂ 


Moartea poate fi vizitată. O echipă de cercetători europeni a 
reuşit să trimită un om în lumea cealaltă şi să-l aducă înapoi 
teafăr şi nevătămat. Aşa cum se întâmplă, din păcate, mult prea 
des, succesul se pare că a fost precedat de numeroase încercări 
eşuate. Se estimează cam la o sută numărul cobailor umani care 
au plătit oalele sparte pentru acest proiect ieşit din comun. Dar 
Felix Kerboz a supravieţuit glorios acestei hecatombe, în ciuda 
sarcasmelor opiniei publice franceze, unanimă în a condamna 
ceea ce numea „laboratorul morţii programate”. O echipă 
titanică este pe punctul de a se lansa şi ea în această aventură. 
Deci, un subiect pe care va trebui să-l urmăriţi în continuare în 
ziarul nostru. 

Ziar din Tokyo: ÎN CĂUTAREA STRĂMOŞILOR 


Un om a vrut cu orice preţ să plece în căutarea strămoşilor 
lui. Un occidental pe nume Felix Kerboz a încercat să ajungă la 
strămoşii lui sinucigându-se cu clorură de potasiu, produs 
deosebit de toxic. Şi s-a trezit după douăzeci de minute 
nevătămat. Nişte cercetători japonezi se străduiesc în prezent 
să răspundă la cea mai îndrăzneață dintre întrebări: poate fi 
vizitată ţara strămoşilor noştri (şi eventual fotografiată) ca 
oricare alt ţinut turistic de pe Pământ? 


Ziar din New York: Al NAIBII FRANCEZI! 


O mică echipă artizanală de cercetători francezi s-a lansat 
într-o experienţă ciudată: să se otrăvească pentru a vizita lumea 
cealaltă. De câteva săptămâni, francezii, informaţi de acest 
proiect, îl defăimau pe preşedintele republicii, Jean Lucinder, 
acuzându-l că e autorul unor crime în serie, căci proiectul pus în 
practică sub înaltul său patronaj provocase vreo sută de victime 
înainte de a reuşi. Iar inventivii cercetători erau ameninţaţi cu 
darea în judecată, deoarece în Franţa este un lucru obişnuit ca 
birocraţia chiţibuşară să taie aripile oamenilor de ştiinţă. (De 
altfel, acesta este şi motivul pentru care cei mai buni oameni de 
ştiinţă francezi au luat obiceiul să se expatrieze în Statele Unite, 
unde pot lucra în linişte pentru obţinerea unui premiu Nobel.) 
De data aceasta, patru cetăţeni curajoşi au reuşit să dovedească 
valoarea lucrărilor lor întregii naţiuni şi chiar unor experţi ostili, 
şi asta în faţa camerelor de luat vederi ale televiziunilor 
internaţionale, prezente pentru a atesta că Felix Kerboz a plecat 
spre continentul morţilor şi s-a întors de acolo teafăr. E vorba 
de un fost criminal, condamnat pe viaţă, apoi grațiat ca 
recompensă pentru această faptă extraordinară şi care acum 
începe o carieră de selfmade man. Câteva societăţi americane i- 
au propus sume considerabile pentru a-şi interpreta propriul 
personaj în filme cu un buget enorm. El n-a dat încă nici un 
răspuns, dar producătorii îi au în vedere pe Carol Turkson, 
pentru rolul infirmierei Amandine, şi pe Fred O'Bannon, pentru 
cel al preşedintelui francez Lucinder. În curând pe ecrane. 


Ziar din Roma: PAPA FURIOS 

Francezii şi-au băgat în cap să cucerească continentul 
morţilor. Papa s-a arătat indignat că ştiinţa încearcă să-i încalce 
drepturile. „Moartea aparţine doar lui Dumnezeu, iar Dumnezeu 
se exprimă prin vocea Vaticanului”, a amintit Sfântul Părinte 
adăugând: „Noi n-am putea încuraja această trimitere de 
persoane în lumea cealaltă. Rugăm stăruitor autorităţile 
franceze să ia legătura cu arhiepiscopul Parisului înaintea 
oricărei noi expediţii de acest tip.” Dintr-un moment în altul se 
aşteaptă o bulă pontificală. 


Ziar din Madrid: CAZUL LUCINDER 


Preşedintele Republicii franceze, domnul Jean Lucinder, era 
considerat de câteva săptămâni în propria lui ţară un dement. 
Or, el s-a dovedit a fi un spirit deosebit de luminat, căruia poate 
ar trebui să-i urmăm exemplul. Sigur, Lucinder a fost lipsit 
deseori de umor şi n-a manifestat niciodată multă compasiune 
faţă de naţiunile aflate în dificultate. De altfel, noi am criticat în 
ziarul nostru politica-i protecţionistă şi cu bătaie mică. Asta nu 
înseamnă că nu avem cel mai mare respect pentru marele 
proiect pe care-l ţinea în mare secret: cucerirea continentului 
morţilor! Impotriva oricărei aşteptări, cobaiul francez Felix 
Kerboz a reuşit să ajungă pe Continentul Ultim şi să se întoarcă 
de acolo. Guvernul nostru are de gând să lanseze un program de 
studiu care va încerca să înţeleagă mai bine acest fenomen. 


Ziar din Berlin: O MANEVRĂ DE DIVERSIUNE 


Hotărât lucru, francezii sunt plini de idei. În timp ce 
economia lor merge târâş-grăpiş, grevelor succedându-le 
manifestații ostile, iar ei se străduiesc zadarnic să stăvilească 
amploarea pe care o ia consumul de droguri şi valurile 
imigrației clandestine, preşedintele lor, domnul Jean Lucinder, 
încearcă să abată atenţia de la criză dedându-se unor experienţe 
asupra morţii. Se spune că ar fi reuşit să trimită un om în lumea 
cealaltă. O echipă de experţi germani va verifica în curând 
această experienţă îndoielnică. 


Ziar din Pekin: MOARTEA, ULTIMA COLONIE 


Undă verde pentru cucerirea continentului morţilor! Ca pe 

vremea politicii coloniale, marile puteri nu-şi ascund poftele 
pentru achiziţionarea de noi teritorii. De câteva zile şi în ciuda 
discreţiei şi a dezminţirilor care le-au mascat manevrele, nişte 
experţi americani, englezi, germani, italieni şi niponi au început 
să construiască thanatodromuri. Am aflat din surse sigure că 
francezul Felix Kerboz a atins deja un fel de punct zero, invizibil 
şi imposibil de depăşit. Această frontieră-limită s-ar situa la 
douăzeci de minute de comă. 


86 - DUPĂ VICTORIE 


Nu mai putea fi vorba de vreo îndoială. Comunitatea 
ştiinţifică, opinia publică şi presa salutau reuşita proiectului 
„Paradis”. Comitetul de experţi, venit la Palatul Congreselor ca 
să ne bage la apă, a remis Parlamentului un raport care, 
dimpotrivă, ne recunoştea meritul şi seriozitatea. 

Nimeni nu mai îndrăznea să vorbească de „laboratorul morţii 
programate” sau de „măcelul prezidenţial”. 

„Ce e moartea? Ce e moartea? Ce e moartea? Ce e moartea? 
Ce e moartea? Ce e moartea?...” 

Aş putea să scriu această întrebare pe douăzeci de pagini. 
Asta ar putea să reflecte într-o oarecare măsură cât de mare era 
setea mea de cunoaştere. 

Când nu ştii, nu-ţi pui prea multe întrebări, dar când ai găsit 
un început de explicaţie, atunci vrei cu orice preţ să ştii, să 
înţelegi totul. 

Moartea devenise un mister la îndemâna neuronilor mei şi 
creierul meu cerea mai multe informaţii. 

Faptul că mă apropiasem de ea, că aproape o controlasem, 
ar fi trebuit să mă liniştească. „Aşa deci arată moartea. O ţară în 
care se puteau face călătorii dus-întors!” Precursorul Hercule 
fusese în infern pentru a înfrunta Cerberul. Noi ce cusur aveam? 

Raoul putea să fie mulţumit, îi reuşise figura. De acum 
înainte eram chinuit de dorinţa de a şti ce li se întâmpla 
oamenilor după deces. Ce mi se va întâmpla mie, când totul se 
va sfârşi? La urma urmelor, dacă viaţa era un serial, mai bine să 
ştiu când se va termina ultimul episod. _ 

Mă aflam încă sub efectul şocului. În capul meu întrebările 
se înmulţeau întruna. Oare omul era în stare, prin imaginaţie şi 

convingere, să cucerească toate dimensiunile? Care erau 
limitele lui? Şi, mai ales, ce era moartea, moartea, moartea?... 

Preşedintele Lucinder ne-a chemat la Elysee. Ne-a primit în 
sala lui de lucru, un loc înţesat de computere şi ecrane de 
control, aproape auster, în orice caz foarte departe de 
splendidul birou protocolar unde-şi primea de obicei vizitatorii 
oficiali, înconjurat de un mobilier luxos stil Ludovic al XV-lea. 

Şeful statului ne-a spus că acum trebuia să-i dăm bice. 
Terminasem cu scepticii. Acum avem de lucru cu alţi adversari: 
copiatorii. Într-adevăr, ca o recunoaştere a gloriei noastre, peste 
tot în lume se construiau thanatodromuri. 

— Nici nu poate fi vorba să ne lăsăm depăşiţi de americani 
sau de japonezi. S-a mai întâmplat aşa în aviaţie, a bombănit el. 
Fraţii Wright au pretins că ei au fabricat primul avion, deşi cu 
toţii ştim că primul care a pus la punct un astfel de aparat a fost 
Clement Adler! Aţi reuşit o decolare, aveţi grijă, se vor găsi cu 
siguranţă unii care să pretindă că ei au ajuns primii în cealaltă 
lume. 

După triumful nostru de la Palatul Congreselor, constatat de 
publicul larg, nu prea vedeam ce echipă necunoscută de străini 
s-ar fi putut prezenta ca să ne conteste dreptul de întâietate al 
cercetării. 

Am protestat. 

— Noi dispunem de formula chimică precisă a booster-ului, 
de un „campion” pe care-l putem prezenta în faţa lumii, ba chiar 
am inventat vocabularul călătoriilor între cele două lumi. 
Precedentul nostru istoric este incontestabil şi avansul nostru 
atât de mare încât ceilalţi vor avea nevoie de mult timp pentru a 
ne prinde din urmă. 

Lucinder a ridicat braţul spre cer. 

— Zău! În timp ce deputaţii noştri se târguiesc în privinţa 
creditelor pe care să ni le acorde, universităţile americane pun 
la dispoziţia cercetătorilor lor sume considerabile. Iar ei nu vor 
lucra în pivniţa unei închisori! Cu un scaun de dentist mai 
potrivit pentru o sală de muzeu decât pentru un loc de 
experimentare! Nu, ei vor înota în lux, cu aparatele cele mai 
moderne din lume! De altfel, şi noi vom mări viteza. Nu văd 
decât un singur mijloc de a face faţă nevoilor voastre. Profesore 
Razorbak, doctore Pinson, domnişoară Amandine şi domnule 
Felix Kerboz, de azi înainte lucraţi direct pentru Preşedinţie. Vă 
numesc înalţi funcţionari de stat. 

Ce mutră va face Conrad când îi voi anunţa chestia asta! 

— Perfect. Vom putea să ne ameliorăm laboratorul, s-a 
bucurat Raoul. 

Lucinder l-a întrerupt: 

— Ah nu, Razorbak, s-a terminat cu cârpelile! Acum e vorba 
de competiţie internaţională. Ţara noastră trebuie să-şi menţină 
rangul în lume. Şi pe urmă nu mai avem nici un motiv să ne 
ascundem. Dimpotrivă, trebuie să lucrăm la lumina zilei. Vom 
construi deci un nou thanatodrom, mai modern şi mai spaţios. 
Trebuie construit un loc „istoric”. Un nou arc de triumf. Arcul de 
triumf al cuceritorilor morţii. 

Ca mulţi alţi oameni politici, Lucinder se îmbăta cu propriile 
lui cuvinte. În acelaşi timp îi făcea plăcere să galvanizeze o 
trupă pe care o considera a lui. Constituiam trupa lui de elită, 
un comando personal de exploratori, gata la orice pentru a-l 
ajuta să intre în Istorie. 

Totuşi, noi nu aveam aceleaşi ambiţii. Dacă intenţia lui era 
să devină nemuritor, noi în schimb căutam aventura şi voiam să 
dezlegăm un mister vechi de când lumea. 

Un uşier cu colan aurit la gât a deschis uşa cu mare zgomot. 
Audienţa se terminase. Preşedintele era acum solicitat de alte 
probleme. Era timpul s-o ştergem. 

— Serviciile noastre specializate mă vor informa tot timpul 
despre progresele adversarilor noştri, a zis el, apoi a adăugat în 
loc de rămas-bun: Şi acum, domnişoară, domnilor, încredere şi 
la treabă! 


87 - FILOZOFIE IUDAICĂ 


„Viaţa ne obişnuieşte cu moartea prin somn, 
Viaţa ne avertizează că există o altă viaţă prin vis.” 


Elip 
has Levi 
Extras din studiul Moartea, această 
necunoscută, 
de Francis 
Razorbak 


138 


88 - PROBLEMĂ DE FAMILIE 


După agitația de la Palatul Congreselor, am petrecut o 
săptămână singur în apartamentul meu. Am constatat că 
singurătatea e mai uşor de suportat când eşti victorios decât 
atunci când eşti înfrânt, dar asta nu a însemnat că m-am simţit 
mai bine. In fond, la ce mă aşteptam? La grupuri de fani 
pândindu-mi apariţiile la intrarea în imobil? Fusesem totdeauna 
Michael Pinson, omul singur şi, cu fotografie în ziare sau fără, 
rămăsesem tot Michael Pinson, omul singur. 

Îmi închipuiam pe piatra mea funerară acest epitaf: „Aici 
zace Michael Pinson, simplu şi singur ca toată lumea.” 

M-am consolat cu porto alb şi mi-am consacrat timpul 
recitirii vechilor cărţi de mitologie. 

Sătul de aceste texte uneori cam plicticoase, am răsfoit la 
întâmplare câteva reviste ilustrate. Toate erau pline cu articole 
despre fericirea actorilor atât de frumoşi şi zâmbitori care se 
căsătoresc şi se înşeală cât ai pocni din degete. Fiecare pagină 
înfăţişa imaginea obscenă a unui cuplu radiind de fericirea 
căsniciei sau a procreării. Reporteraşii ne asigurau că erau 
geniali, unici, primii, şi totuşi în permanenţă modeşti, relaxaţi şi 
politicoşi. Susţineau lupta împotriva poliomielitei, adoptau copii 
din lumea a treia, vorbeau despre dragoste ca de singura 
valoare de neînlocuit, îşi prezentau noii prieteni, şi ei geniali şi 
surâzători. Thanatonauţii erau acum toţi fericiţi. Felix ajunsese 
o vedetă, Raoul regăsise drumul spre tatăl său, Lucinder era 
celebru, Amandine credea că va putea să salveze oamenii. Dar 
eu? 

Eu nu aveam nici o treabă. Nu aveam cui să-i vorbesc, cui să- 
i mărturisesc amestecul meu de suferinţă şi bucurie. 

Din nou mi-a venit să urlu la lună precum coioţii din deşert. 
Auuuuuu! Mă opresc imediat ce se manifestă vecinii. Mă forţez 
să citesc furios articolele în care e vorba de fericirea actorilor, a 
artiştilor, a politicienilor. 

Trebuia să-mi revin. Eram prea agitat. 

La zece şi jumătate n-am putut să nu-mi pun în gând o 
dorinţă. Aceea de a avea în jurul meu oameni cu care să discut. 

— Salut la toată lumea! 

Nu aveam noroc, erau mama şi fratele meu. Pur şi simplu s- 
au aruncat asupra mea. 

— Micuţule, micule, sunt atât de mândră de tine. Totdeauna 
am ştiut că vei reuşi! O mamă, totdeauna... 

— Bravo, frăţioare, ai dat lovitura! 

Au pus stăpânire pe canapeaua mea de parcă ar fi fost la ei 
acasă şi fratele meu mi-a luat cu japca ce mai rămăsese din 
vinul meu alb. 

Conrad a început după aceea să-mi vorbească despre 
interesele mele financiare, de care trebuia să mă ocup de acum 
înainte cu ajutorul unui consilier priceput. Mama a ţinut să-mi 
spună că acum, cu reputaţia pe care o aveam, aş fi putut să mă 
însor cu o actriţă sau cu o moştenitoare foarte bogată. Decupase 
din reviste ilustrate nişte articole despre câteva tinere persoane 
încântătoare care ar fi putut să-mi convină. 

— Toate femeile au să cadă la picioarele tale, a zis ea cuo 
privire strălucitoare. 

— Numai că... am o iubită, am zis eu la un noroc, dorind să 
mă protejez împotriva acestei solicitudini stânjenitoare. 

Mama s-a arătat indignată pe loc: 

— Ce? Cum? a strigat ea. Ai o iubită şi nu-i spui mamei tale! 

— Vezi că... 

— Eu ghicesc cine e, a jubilat Conrad. Prietena lui Michael e 
infirmiera! Gagicuţa aceea superbă, blonda cu ochi ca marea, 
care stătea lângă tine pe scena de la Palatul Congreselor! Jos 
pălăria, frăţioare, seamănă cu Grace Kelly, dar e şi mai bine. E 
ciudat, totuşi. După felul în care s-a aruncat în braţele cobaiului 
vostru, aş fi jurat că e îndrăgostită de el! 

Ca de obicei, afurisitul meu de frate îmi dibuise cea mai 
importantă slăbiciune şi-i făcea plăcere să răsucească cutitul în 
rană. Mama l-a făcut să tacă: 

— O infirmieră? De ce nu? Nu există meserii proaste. Când 
te însori cu ea? Aş fi tare mulţumită să te văd însurat. Ai 
neapărat nevoie de o femeie care să pună ordine în viaţa ta. 
Uită-te în ce hal eşti îmbrăcat! Ai să răceşti dacă nu pui ceva ca 
lumea pe tine. Şi cu siguranţă că mănânci tot timpul la 
restaurant. Restaurantele fac economie cât pot de mult pe 
seama clienţilor, nu servesc decât resturi şi produse de cea mai 
proastă calitate. Sper că nu mănânci niciodată carne tocată? 

— Ştiu, mamă, ştiu, am admis făcând un efort pentru a 
stăvili avalanşa. 

— Atunci cu atât mai bine. Infirmiera ta o să te înveţe cum 
să te hrăneşti şi cum să te îmbraci. Ascultă-mă, cel puţin. Nu 
începe să te dai mare pentru că te-au dat la televizor! 

— Nu, mamă, am zis eu. 

— Ce nu? 

— Nu, nu mă dau mare. 

— Ah, te previn, să nu începi să ne tratezi de sus pentru că ai 
devenit o vedetă internaţională! Fără chestii de-astea cu noi, ne- 
am înţeles? 

Mai bine capitulam decât să intru într-o dezbatere 
zadarnică. Conrad a rânjit ironic, în faţa a ceea ce ela 
considerat drept o supunere. 

A răsfoit cărţile de pe măsuţă şi a exclamat: 

— Ia uite, acum ai dat-o pe literatură mistică! 

— Citesc ce-mi place şi n-am de dat socoteală nimănui, m-am 
enervat eu. 

Eram dispus să cedez în faţa mamei, dar ar fi însemnat să mi 
se ceară prea mult dacă era vorba să mă înclin în faţa lui 
Conrad. 

A început să îngâne: 

— Popol Vuh sau Cartea Evenimentelor. Asta e o carte de 
farmece pentru vrăjitori? 

I-am smuls din mână lucrarea aceea prețioasă. 

— Este biblia indienilor maya din Mexic, i-am aruncat în faţă. 

— Aha! Şi asta? Yi-king, Cartea transformărilor. Dar asta? 
Bardo Thodol, Cartea morților. lar asta? Ramayana. Văd că ai de 
toate aici. Nu-ţi mai lipseşte decât Kamasutra! 

— Conrad, dacă ai venit să mă provoci, cară-te până când 
nu-ţi trag una! Du-te la tine să te lauzi cu lovelele, cu maşinile şi 
cu femeile tale şi lasă-mă în pace! 

— Pacea cimitirelor! a fredonat Conrad. 

Tocmai voiam să-i ard un pumn, când mama s-a vârât între 
noi. 

— Nu-i vorbi fratelui tău pe tonul ăsta. El nu mi-a adus decât 
satisfacţii. El e însurat şi mi-a dăruit nepoti. El n-are nimic să-şi 
reproşeze! El nu se dă mare pentru că a apărut la televizor. 

Să-ţi smulgi părul din cap, nu alta! Am respirat lent pentru 
a-mi recăpăta calmul. 

— Dacă aţi venit doar ca să mă scoateţi din sărite, prefer să 
nu vă mai rețin. Vă era teamă că sunt fericit? Voiaţi să-mi 
stricaţi plăcerea? 

Mama remarcase că, aşa cum aveam obiceiul, îmi lăsasem 
descheiat nasturele de sus de la cămaşă ca să fiu mai în voia 
mea şi, după cum avea obiceiul, s-a grăbit să-l încheie, ciupindu- 
mă de gât cu această ocazie. A profitat că mă sufocam, ca să 
monopolizeze din nou conversaţia. 

— Cum îndrăzneşti să-mi vorbeşti pe tonul ăsta? Noi te-am 
încurajat întotdeauna. Nu ţi-am făcut reproşuri nici atunci când 
băteai cimitirele cu Razorbak, deşi cunosc destule mame care 
nu le-ar fi permis copiilor lor să frecventeze nişte ţicniţi. 

— Raoul nu e ţicnit! 

— N-ai să pretinzi că nu e cam aparte şi... 

— Vorbeaţi de mine? 

În zilele următoare va trebui să-mi pun la uşă nişte broaşte 
solide. Se intra aici ca la moară. Zăvoare, vizor, sonerie şi bine- 
ai venit, intimitate! 

Până atunci, cu atât mai rău dacă Raoul auzise cuvintele 
nepoliticoase ale mamei! Nici el nu trebuia să apară aşa, pe 
neanunţate. 

— Bună, Raoul, am spus eu cu răceală. 

— Sigur că da, profesore Razorbak, a admis fratele meu cu 
glasul plin de respect, tocmai vorbeam despre dumneata. 
Credem că, acum când aţi devenit bogaţi şi celebri, aveţi nevoie 
de un consilier financiar ca să vă servească interesele. În fond, 
voi doi şi fata formaţi un fel de grup rock. Aveţi nevoie de un 
impresar, de cineva care să aibă grijă de imaginea voastră, să se 
ocupe de contracte, să... 

Mă aşteptam ca Raoul să-l pună imediat la punct pe tip. Dar 
el îl asculta cu atenţie. 

— E fratele tău? a întrebat el. 

— Da, am mărturisit eu. 

— Şi eu sunt mama lui! a trâmbiţat cu mândrie numita 
persoană. 

Raoul îşi lăsă una din mâini pe bărbie. 

— Fratele tău are idei, a recunoscut el. E adevărat că va 
trebui să administrăm cât mai bine cu putinţă noul nostru 
thanatodrom. 

Conrad se umfla în pene, precizându-şi proiectele: 

— Tocmai, m-am gândit că ar fi interesant să deschideţi un 
magazinaş cu suveniruri lângă noul vostru thanatodrom. S-ar 
putea vinde tricouri ca ăsta. 

Conrad a scos din buzunar un tee-shirt pe care se putea citi: 

„Meseria noastră e să controlăm moartea.” 

Eram la pământ. Nu însă şi Raoul. A examinat țesătura. 

— Bună idee! Intră la apă? 

— Nu. Şi vopseaua nu iese la spălat, am verificat, a zis 
mama. 

Raoul, dispus să vândă la solduri proiectele noastre sacre 
negustorilor Templului! Nu-mi venea să cred. 

— Dar... 

M-a făcut să tac. 

— Fratele tău are dreptate, Michael. Un magazinaş ar putea 
să facă mai bine cunoscută munca noastră, să fixeze mai bine 
imaginea noastră de marcă în rândul publicului. 

— lar eu voi fi ataşatul vostru de presă! a exclamat tandra 
mea mamă. Şi în felul acesta îl voi putea vedea mai des pe 
Michael. Mă voi ocupa mai bine de el. _ 

M-am frecat la ochi. Nu, nu visam. Începusem prin a dori să 
pătrundem misterul morţii, şi deci să schimbăm viaţa, lumea, să 
schimbăm omenirea... Şi iată-ne pe cale de a organiza 
deschiderea unui magazin de „suveniruri thanatonautice”. Zău 
că trăiam o epocă minunată! Poate că dacă Isus Cristos ar fi 
revenit pe Pământ, ar fi fost şi el nevoit să-şi popularizeze 
mesajul. „lubiţi-vă unii pe alţii”, scris pe tricouri mov. Şi 
„Fericiţi cei săraci cu duhul căci a lor va fi împărăţia cerurilor”, 
pe pulovere albe 70% bumbac şi 30% poliester, se spală în apă 
călduţă. Asta i s-ar potrivi perfect lui Conrad. 

Mi-l închipuiam chiar şi pe Lao-Zi popularizat într-o 
dugheană de gadget-uri. „Cel care ştie nu vorbeşte. Cel care 
vorbeşte nu ştie.” Un string trăsnet! 

În sfârşit, dacă Raoul, prietenul meu profesorul Raoul 
Razorbak, nu avea nimic împotrivă, cine eram eu să mă opun? 

Fratele meu va deschide magazinul, va comanda ţoale şi alte 
fleacuri en gros din Taiwan, iar mama va ţine prăvălia. 

Am ridicat din umeri repetându-mi că ridicolul cel puţin nu 
omora pe nimeni. 

— Şi pe infirmiera ta când mi-o prezinţi? a zis mama ca să 
mă dea gata de tot. 


89 - MITOLOGIE AUSTRALIANĂ 

Mitologia aborigenilor din Australia îl evocă pe Numbakulla, 
„Cel-ce-Există-Veşnic”, apărut din nimic. Numbakulla este o 
fiinţă venită de nicăieri care s-a ivit brusc pe pământul gol. S-a 
îndreptat spre nord şi la trecerea lui s-au născut munţii, fluviile 
şi apoi plantele şi animalele. 

În timp ce mergea, răspândea copii-spirite care sunt suflete 
nemuritoare ieşite din corpul lui. Intr-o grotă a gravat nişte 
semne sacre, numite Tjurunga, înzestrate cu puterea de a emite 
energie. Primul Strămoş s-a născut din unirea unui Ijurunga cu 
un copil-spirit. 

Alţi strămoşi s-au născut după aceea în acelaşi fel şi şi-au 
luat sarcina să-i educe pe primii oameni. 

Într-o zi, Numbakulla a înfipt un stâlp în mijlocul unui teren. 
L-a uns cu sânge, înainte de a se căţăra pe el, apoi i-a făcut 
semn Primului Strămoş să-l urmeze. Dar pentru că sângele 
făcuse stâlpul prea alunecos, Strămoşul a căzut la pământ. 

Aşa că Numbakulla a ajuns singur la cer şi a tras stâlpul 
după el. 

Nu a mai fost văzut niciodată. 

Oamenii ştiu de atunci că au pierdut nemurirea pentru 
totdeauna. Stâlpul sacru rămâne axa în jurul căreia se roteşte 
ordinea de pe pământ, aşa cum a vrut Numbakulla. 


Extras din studiul Moartea, această 
necunoscută, 
de Francis 
Razorbak 


90 - THANATODROMUL DE LA BUTIES- 
CHAUMONT 


Datorită creditelor speciale de la Preşedinţia Republicii, am 
construit un thanatodrom superb. Nu era un arc de triumf, ci o 
clădire joasă, cu aspect modern, situată într-un cartier liniştit. I- 
am ales cu grijă amplasamentul. Se afla pe rue Botzaris, sus de 
tot, pe Buttes-Chaumont. 

Raoul găsise amuzant să studiem moartea lângă o zonă unde 
pe vremuri trona spânzurătoarea de tristă amintire de la 

Montfaucon. Aici fuseseră spânzurați, în numele regelui, 
nevinovaţi şi tâlhari din Evul Mediu. 

Totul a fost gata în două luni. 

Dispuneam de şapte etaje care dădeau spre parcul Buttes- 
Chaumont. Primele patru etaje cuprindeau douăsprezece 
apartamente mici, câte trei de palier. La nivelurile superioare 
am spart zidurile. Am instalat astfel un laborator de două sute 
douăzeci de metri pătraţi la etajul cinci şi o sală de decolare, de 
aceleaşi dimensiuni, la etajul şase. Etajul şapte a fost 
transformat într-un apartament luxos, iarna închis în întregime 
numai în sticlă, vara fiind terasă în aer liber. 

Amandine a instalat aici, aducând o mulţime de plante 
decorative, un salon de recepţie după gustul ei. Acestui decor 
colonial i-am adăugat un pian Steinway alb şi un bar negru. 
Locul era cum nu se poate mai şic! 

La parter, pe o placă sobră scria „Ihanatodromul din Paris” 
şi, cu litere mai mici, „Accesul rezervat numai personalului”. 
Raoul propusese să mai adăugăm şi „Atenţie, decolare de 
thanatonauţi”, aşa cum se indică „Atenţie, pistă de decolare” în 
apropierea aeroporturilor. Ideea ne-a amuzat foarte mult. 

Preşedintele Lucinder a inaugurat în mod clasic clădirea 
spărgând o sticlă de şampanie de uşă. De data asta şampanie 
adevărată, nu spumos. Nu ne mai zgârceam. 

O seară de prezentare fusese organizată în apartamentul de 
la ultimul etaj, special pentru presă. Şeful statului a ţinut un mic 
discurs în care ne-a felicitat pentru eforturile noastre şi ne-a 
încurajat să rămânem primii în cursa pentru cucerirea 
„Continentului Ultim”. Stând în picioare pe un podium 
împresurat de plante, preşedintele a enumerat cu tristeţe 
coloniile pierdute de Franţa, doar pentru că n-a ştiut să-şi 
păstreze avansul: Canada, India, Africa occidentală. 

— De data asta vom rămâne primii, a conchis el cu fermitate. 

Apoi, sub flash-urile reporterilor, Lucinder ne-a decorat pe 
toţi patru cu o distincţie pe care o imaginase special pentru noi: 
Legiunea de onoare thanatonautică. Medalia reprezenta un om 
cu aripi de înger zburând spre un cerc de foc. 

Poate că, exact în acel moment când ne încălzeam la focul 
succesului şi al gloriei, moartea ne contempla de sus, aşa cum 
nişte peşti piranna se amuză privind din râul mocirlos cum copiii 
unui sat lacustru îşi fac o trambulină improvizată din scânduri 
cârpăcite. 

Am alungat aceste gânduri şi-am revenit la ambianța 
zgomotoasă a recepţiei noastre. Ziaristul de la RIV1 era şi acum 
prezent şi-i punea întrebări Amandinei care părea prea puţin 
dispusă să-i răspundă. Amandine cea mută. Trebuia s-o priveşti, 
atâta tot. Dar ziaristul nu mai ştia să privească. Punea întrebări 
şi nu asculta răspunsurile; filma fără să vadă. Tot folosind 
simţurile artificiale ale microfonului şi ale camerei de luat 
vederi, ziaristului i se atrofiaseră simţurile naturale. Totuşi 
Amandine era atât de frumoasă! În seara aceea purta o rochie 
strânsă din lame negru, dar îi evitam privirea, ochii ei de 
culoarea mării care mă atrăgeau ca două prăpăstii fără fund. 

Mama a profitat de o clipă de răgaz a ziaristului ca să-l 
bombardeze cu răspunsuri la nişte întrebări pe care el nici nu se 
gândise să i le pună. „Da, urma să se deschidă un magazin 
thanatonautic”, „Da, în acest magazin, se vor vinde tricouri şi 
gadget-uri ce vor aminti de experienţele thanatonautice”, „Nu, 
până la vară nu vor exista solduri.” 

Preşedintele îşi continua cuvântarea, delectându-se cu 
propriile lui găselniţe. 

— Această distincţie, a zis Lucinder arătând medalia, e 
destinată să-i recompenseze pe toţi cei care vor contribui la 
progresul thanatonauticii, inclusiv pe colegii noştri străini care 
vor putea să vină aici şi să colaboreze cu noi. Mult noroc 
tuturor! 

Afurisitul de Lucinder! Chiar era gata la orice numai să-şi 
vadă numele în manualele de istorie. Nu-i ajungea că era 
preşedintele care încurajase experienţele asupra morţii. Ca să 
fie sigur că numele lui va stărui în minţile oamenilor în timp şi 
spaţiu, preşedintele mai trebuise să-şi inventeze medalia, 
„medalia Lucinder” şi thanatodromul. Un loc care, puteai fi 
sigur de asta, va lua într-o zi numele de thanatodromul 
Lucinder, ca aeroporturile J.F. Kennedy sau Roissy-Charles de 
Gaulle. 

Iar ideea de a-i aduce aici pe toţi thanatonauţii victorioşi ne- 
ar fi permis să nu fim niciodată depăşiţi de străini. Bine gândit! 

I-am dedicat un toast. 


91 - MITOLOGIE TIBETANĂ 

„Şi mai află că: 
În afara halucinaţiilor tale 
Nu există nici Stăpân judecător al morţilor 
Nici demoni, 
Nici învingători ai morţii, Majusri. 
Inţelege asta şi eliberează-te.” 


Bardo Thodol Cartea tibetană a 
morţilor 


Extras din studiul Moartea, această 
necunoscută, 
de 
Francis Razorbak 


92 - LA MUNCĂ 


Chiar de a doua zi după inaugurarea oficială ne-am instalat 
cu arme şi bagaje în palatul morţii. 

Preşedintele prevăzuse apartamente private pentru fiecare 
dintre noi. Plus un laborator cu multiple căi de acces, ca să 
putem lucra şi noaptea. De fapt, cum toţi avuseserăm probleme 
cu vecinii în timpul campaniei de calomnie dinaintea 
demonstraţiei de la Palatul Congreselor, echipa noastră s-a 
mutat cu bucurie în acest spaţiu nou. 

Mi-am ales un apartament la etajul trei. 

L-am găsit în laborator pe Raoul, foarte preocupat de dorinţa 
preşedintelui Lucinder de a ne grăbi. 

— Americanii, japonezii, englezii... Numai asta ştie să zică. 
Nu înţelege nimic. E vorba de o activitate de lungă durată. Nu 
putem înainta decât pas cu pas şi cu cele mai mari precauţii. 

M-a mirat această atitudine moderată a prietenului meu, el, 
care ne încurajase totdeauna să mergem înainte, în ciuda atâtor 
necunoscute. 

— Nu trebuie confundată viteza cu repezeala. 

Mai întâi trebuia calmat avântul lui Felix, care dorea să-şi 
înmulțească decolările. 

Thanatonautul nostru se schimbase mult de la victoria 
repurtată la Palatul Congreselor. Dădea interviu după interviu. 

Era mereu invitat la televiziune pentru jocuri sau dezbateri şi, 
indiferent de emisiune, îi plăcea asta la nebunie. 

După treizeci de ani în care fusese tratat ca un zero, îi 
înţelegeam această poftă de revanşă. Un specialist în chirurgie 
estetică îi remodelase faţa plină de cicatrice. Un oftalmolog de 
renume reuşise să-l scape de acele lentile de contact care-l 
obligau să clipească mereu. În ceea ce priveşte părul de pe cap, 
fusese nevoit să apeleze la implanturi. Cei mai mari croitori îşi 
făceau reclamă îmbrăcându-l pe prietenul nostru. Frumos şi 
elegant, Felix Kerboz îl întruchipa perfect pe eroul morții. 

Era văzut peste tot. Lua parte la toate premierele, la toate 
vernisajele, la toate marile serate din localurile de noapte la 
modă. A-l avea la masă pe singurul thanatonaut din lume era un 
privilegiu pe care si-l disputau cele mai de vază amfitrioane. 
Felix figura şi în Cartea recordurilor, ca fiind primul om care a 
ajuns cel mai departe în lumea de apoi. Felix apărea - între cel 
mai puternic scuipător de sâmburi de cireşe şi cel mai mare 
băutor de bere - îmbrăcat ca Superman, alături de o femeie 
splendidă care ţinea în mână o coasă. 

Felix devenise într-adevăr foarte monden. 

Pe de o parte, eram încântați, pentru că asta-l va îndemna să 
se întoarcă aici, în loc să se lase atras acolo de nu ştiu ce 
tentaţie. Pe de altă parte, eram agasaţi de veşnicele întârzieri 
provocate inevitabil de nopţile lui albe. Uneori petrecea zile 
întregi în pat ca să se refacă în loc să vină la thanatodrom, un 
fel de birou al lui. Pe lângă toate astea, se obişnuise atât de mult 
ca toţi să-l admire, încât începuse să urmărească distrat 
sfaturile şi lucrările noastre. 

Totuşi Felix Kerboz îşi păstra un rest de conştiinţă 
profesională. În prima săptămână a instalării la Buttes- 
Chaumont, thanatonautul nostru a reuşit două călătorii dus- 
întors. 

Ne-a confirmat existenţa unui zid la „douăzeci şi unu de 
minute de comă”. Un fel de membrană vaporoasă pe care a 
comparat-o cu o gură fină şi transparentă. 

„După acest zid, cordonul argintiu care te ţine legat de lume 
se rupe şi voinţa refuză a face cale-ntoarsă”, aprecia el. Toate 
ziarele au preluat expresia „zid comatic”. Unele l-au numit şi 
„Zidul morţii”, sau chiar „Moloch 1”, sau „Moch 1”, în 
comparaţie cu zidul sonic, Mach 1. 

Moloch mă făcea să mă gândesc la Baal, zeul feniciano- 

cartaginez. Cu ocazia unei călătorii la Sidi-Bou-Said, în Tunisia, 
am văzut cum era reprezentat. O statuie mare de metal goală pe 
dinăuntru. În burta lui se aprindea un foc. Copii şi fecioare erau 
aruncate drept sacrificiu în gura lui căscată. 

Jos, la parter, mama deschisese un magazinaş şi vindea 
tricouri, port-chei şi şepci. Işi botezase magazinul cu sobrietate: 
„La cuceritorii morţii”. 

Găseai acolo tot felul de obiecte heteroclite. Pe halbele de 
bere se putea citi: „Meseria noastră e să controlăm moartea.” 
Pe fiecare obiect fusese înscris un text cu litere groase: 
„Cenuşă, în cenuşă te vei întoarce” pe scrumiere; „Ultimul 
omoară” pe ceasuri; „Nimic nu se pierde, nimic nu se câştigă, 
totul se transformă” pe hârtia igienică; „Mor şi asta-mi place” 
pe lumânări; „Cerul nu aşteaptă” pe zmee. Mai puteai găsi acolo 
echipamentul Micului Felix, casete video cu decolarea de la 
Palatul Congreselor şi trusa micului anestezist-thanatonaut cu o 
fotografie de-a mea. 

Totul de un gust deplorabil. 

În fine... îţi alegi prietenii, nu şi familia. 


93 - FIŞĂ DE POLIŢIE 


Mesaj către serviciile interesate 


Mişcarea thanatonautică e pe cale să ia proporţii imposibil 
de reprimat pe căile normale de intervenţie. Thanatonautica a 
devenit ceva de neevitat. In lipsa posibilităţilor de acţiune 
asupra mişcării înseşi, am putea în schimb să-i scoatem din joc 
pe principalii ei actori (vezi fişele de identificare) şi în special pe 
Raoul  Razorbak, Michael Pinson şi Amandine Ballus. 
Considerăm că e periculos să fie lăsați să mai acționeze multă 
vreme. Ar putea să producă tulburări grave. Cerem autorizaţia 
de a acţiona. 


Răspunsul serviciilor interesate 


Vă sfătuim să aşteptaţi să mai vedem. Prea devreme pentru 
a interveni. 

94 - PROBLEMĂ TEOLOGICĂ 


— Simpatică chestia cu „zidul comatic”, dar dacă nu 
propuneţi nişte explicaţii logice opiniei publice, atunci aceasta 
nu va întârzia să vă considere nişte şarlatani, iar pe mine la fel! 

În biroul lui plin de computere şi ecrane de control, 
preşedintele  Lucinder era foarte agitat. Avea dreptate. 
Discursul care descrie o experienţă e uneori mai important 
decât experienţa însăşi. Pasteur se grăbise pe vremea lui să-şi 
interpreteze rezultatele mai înainte de a le fi verificat cu 
adevărat. Noi făcuserăm o descoperire fantastică. Era de 
datoria noastră să-i explicăm conceptul în faţa marelui public. 

Cu mâinile sale lungi, Raoul şi-a aprins una din ţigările sale 
fine. A suflat gânditor fumul înainte de a răspunde: 

— Poate că am o interpretare de propus publicului dumitale. 

Preşedintele s-a instalat confortabil în fotoliul lui cu rotile. A 
declanşat apoi micul sistem de masare automată a spatelui. 

— Te ascult, a spus el cu bunăvoință. 

Raoul a tras în piept şi a dat afară cu voluptate un rotocol de 
fum din ţigara lui cu eucalipt. 

— Există o primă explicaţie care-ar fi următoarea: moartea 
este o regresie biologică. În cazul unei „morţi clasice”, după ce 
neocortexul este scos din uz, conştiinţa cade în grija 
rinencefalului şi în acel moment se poate observa o NDE. Mai 
există încă relaţii chimice între neocortex şi rinencefal, ceea ce 
face ca oamenii să-şi amintească de acel tunel. După aceea 
conştiinţa rămâne pe seama creierului reptilian. Există relaţii 
între neocortex şi rinencefal, dar între neocortex şi creierul 
reptilian nu mai există deloc. Prin urmare nu se mai memorează 
nimic. Nimeni nu a relatat această fază. Dimpotrivă, a fost 
stimulat acest creier reptilian, ceea ce a provocat vise, 
halucinaţii, spectacole exterioare sinelui cu personaje liliputane. 
Conştiinţa se deplasează apoi de la creierul reptilian la celule şi 
de la celule spre nucleul de ADN. ADN-ul e format de la 
începutul lumii, deci în momentul acela, într-un fel de stare de 
conştiinţă secundă, se percepe lumea iniţială. 

Lucinder a ridicat mâna şi s-a întors spre mine. 

— N-am înţeles nimic. Tu ai vreo interpretare, Michael? 

— O teorie recentă vorbeşte despre „tahioni”. Sunt nişte 
particule descoperite recent în acceleratorul atomic de la 
Saclay. Tahionii au o proprietate extraordinară: sunt mai rapizi 

decât lumina. S-ar putea să fie ceea ce se află în câmpul 
conştiinţei. Dimineaţa, când eşti puţin confuz, se pare că de vină 
sunt tahionii conştiinţei care încă nu şi-au venit în fire. 
Teoreticienii tahionului cred că e o particulă care nu are nici 
trecut, nici viitor. „Materia” sufletului ar putea fi formată din 
tahioni. 

Lucinder îşi mângâie cățelul. 

— Povestea voastră cu particulele de conştiinţă e 
seducătoare, dar cuvântul „tahion” nu mi se pare potrivit pentru 
mediatizare. Şi apoi, destul cu păsăreasca asta ştiinţifică! O să 
plictisească pe toată lumea. Tu, Raoul, mi se pare că erai 
interesat de mistici. Ce mistică oferă cea mai „credibilă” 
versiune? 

— Ei bine, după Bardo Thodol, Cartea tibetană a morţilor, 
am fi formaţi în realitate din trei corpuri. 

— Glumeşti? Vrei să spun una ca asta electoratului meu? a 
zis şeful statului tresărind. 

— Eu vă repet ce susţine Bardo. Deci, dispunem de trei 
corpuri. Primul este aşa-zisul „corp fizic”. El este format din 
materie solidă, lichidă şi gazoasă, totul compunând organismul 
nostru. Aflat în legătură cu cele cinci simţuri, el ne furnizează 
toate percepțiile noastre vizuale, auditive, senzoriale etc. Când 
murim, materia putrezeşte şi se dezagregă. Al doilea corp ar fi 
„corpul vital”. El este un înveliş magnetic pe care-l creează 
corpul fizic şi care-i determină liniile de forţă şi de slăbiciune. 
La acest nivel se situează meridianele energetice despre care 
vorbesc chinezii şi acele chakras de care amintesc yoghinii 
indieni. La acest nivel circulă energia noastră naturală, cea pe 
care o emitem şi cea pe care o primim din exterior. Indienii 
numesc această energie Prana, iar chinezii o numesc Ki. 

Vercingetorix a căscat lingându-şi un firişor de bale. Abia 
atunci am remarcat că era cel puţin curios ca un preşedinte 
care se considera Cezar să-şi boteze câinele Vercingetorix. 
Slabă victorie să domini un labrador! 

În faţa discursului mistico-ştiinţific al prietenului meu, 
pragmaticul ales al poporului părea cam stingherit. 

— Continuă! l-a îndemnat totuşi el. 

— De corpul nostru vital depind radierea noastră, vibraţiile 
noastre, harisma noastră. Tot ceea ce face ca oamenilor să le 
placem sau să le displacem fără un motiv aparent. Mai mult 
decât atât. Bolile n-ar fi până la urmă decât un dezechilibru 

între corpul nostru fizic şi corpul nostru vital. De aici, 
acupunctura chineză, care deblochează energia din anumite 
puncte şi o face să circule în altele... 

Corp fizic, corp vital... Ghiceam gândurile lui Lucinder. 
Trebuia să se debaraseze cât mai repede de acest savant nebun, 
acum când se terminase cu treaba murdară, şi să aducă în locul 
lui o somitate ştiinţifică mai „prezentabilă”. 

Privirea preşedintelui a alunecat o clipă spre mine ca spre 
un posibil succesor. În fond, eram amestecat de la început în 
povestea asta şi mintea mea părea încă sănătoasă. 

Concentrat asupra explicaţiilor, Raoul nu şi-a dat seama de 
gândul care-l preocupa pe interlocutorul său. Continua 
netulburat: 

— De fapt, nici Descartes nu gândea altceva când spunea: 
„Diferenţa dintre trup şi suflet este că trupul e divizibil, pe când 
sufletul e indivizibil.” S-ar zice că lucrurile se confirmă... Bun, 
corpul vital şi corpul fizic se poate întâmpla să se desolidarizeze. 

— În ce împrejurări? 

— Hmm, sub influenţa drogului, de exemplu, sau când leşini, 
când ai un orgasm, sau când suferi un traumatism psihologic 
foarte puternic. 

— Sau când cazi în comă? 

— Exact. Tatăl meu, care s-a ocupat de această problemă, 
considera că unii mistici, ca şi orice medium, ar fi perfect 
capabili să-şi despartă corpul vital de corpul fizic. Era profesor 
de filozofie, dar privea ştiinţific fenomenele. După părerea lui, ar 
fi ca şi cum te-ai debarasa de o mănuşă transparentă lipită de 
piele. 

Preşedintele şi-a mângâiat câinele. 

— Am găsit şi nişte texte scrise de un anume profesor 
Rupert Sheldrake la sfârşitul secolului XX. Acest fizician afirmă 
că obiectele posedă forme independente de materia lor. Copacul 
care urmează să răsară era deja înscris în sămânță, bătrânul 
este ascuns în foetus şi formele circulă asemenea unor bănci de 
date mobile. Sheldrake a furnizat dovada existenţei acestor 
forme nemateriale, fără a da totuşi o explicaţie convingătoare. 
Poate un fenomen electromagnetic? În fond, toţi avem amprenta 
noastră electromagnetică. Această energie abia o simţim dacă 
apropiem palmele. Şi totuşi ea există, un înveliş pe care îl 
percepem ca pe un soare mic apucându-ne mâinile din fată, sau 
atingând uşor pielea unei persoane străine şi simțind brusc ca 

un fel de descărcare electrică. Am mângâiat un înveliş invizibil. 
De fapt, poate că am atins uşor un suflet! 

Lucinder îşi pierdea răbdarea. 

— Şi al treilea corp? a întrebat el. 


95 - INTERVIU 


Apărut în Magazine feminin. 


M.F.: Sufletul, spuneţi? 

KERBOZ: Da. E ca o mănuşă invizibilă care ne acoperă şi 
care poate fi scoasă. 

M.F.: Fiţi mai precis. 

KERBOZ: Acolo corpul meu semăna cu un nor transparent, 
plin de reflexe de diferite culori. Se suprapune conturului pe 
care-l are corpul meu normal, dar nu are nici consistenţă, nici 
greutate şi se deplasează cât de repede vrea. Poate să treacă 
prin obiecte aşa cum şi obiectele pot să treacă prin el. 

M.F.: E o ectoplasmă? 

KERBOZ: Nu ştiu ce e o ectoplasmă. Vă vorbesc de corpul 
meu devenit transparent. Oamenii nu pot să-l mai vadă, nu mai 
pot să comunice cu el. În schimb, el poate să înţeleagă gândurile 
celor vii. Ce senzaţie ciudată! 

M.F.: Şi de călătorit? 

KERBOZ: Se călătoreşte cu viteza gândului. Când sunt 
transparent (mimează o mişcare de înot), pot să trec prin 
dumneata aşa. Rămân totuşi legat de corpul meu fizic printr-un 
cordon ombilical argintiu, un fel de frânghie de siguranţă 
luminoasă şi elastică. 

M.F.: Şi e plăcut că zbori cu „corpul transparent”? 

KERBOZ: Da. Ai impresia că nu mai ai limite. Nu-ţi mai e 
teamă că te răneşti sau că oboseşti. Nu mai eşti decât un gând 
suspendat, capabil să se deplaseze cu viteza ideilor. 

M.F.: Îţi trebuie totuşi mult curaj ca să te întorci după aceea 
în corpul unde te aşteaptă durerea! 

KERBOZ: Exact. Mai ales când ai o unghie crescută în carne! 

96 - FILOZOFIE JAPONEZĂ 


„Moartea este calea samuraiului. Dacă trebuie să alegi între 
viaţă şi moarte, alege fără ezitare moartea. Nimic nu e mai 
simplu. Adună-ţi curajul şi acţionează. După unii, a muri fără a-ţi 
fi îndeplinit misiunea ar fi zadarnic. Asta e o falsificare a eticii 
samurailor, care trădează caracterul interesat al negustorilor 
aroganţi din Osaka. 

Într-o astfel de situaţie, devine aproape imposibil să faci 
alegerea cea bună. Cu toţii preferăm să trăim. 

Nimic mai natural atunci decât să cauţi un motiv pentru a 
supravieţui. Dar cel care va alege să trăiască în continuare, deşi 
şi-a ratat misiunea, acela îşi va atrage disprețul pe care-l merită 
laşii şi mizerabilii.” 


Hagakure, Codul de onoare al samuraiului, secolul 
al XVII-lea 


Extras din studiul Moartea, această 
necunoscută, 
de 
Francis Razorbak 


97 - CORPUL MENIAL 


Preşedintele  Lucinder se concentra asupra cuvintelor 
profesorului Razorbak. Chiar şi eu eram impresionat de 
prietenul meu. Raoul ştia atâtea lucruri! Câte volume 
înmagazinase în mintea lui? 

Când îl asculţi pe Raoul, îţi zici că o bibliotecă bună face cât 
toţi guru şi toţi înţelepţii din lume! 

— Trei corpuri, ziceai, a reluat Lucinder. Corpul fizic, corpul 
vital şi al treilea? 

— Corpul mental. El ne furnizează gândurile, ideile, 
conştiinţa. Corpul mental somatizează şi dezechilibrează, când e 
cazul, energiile corpului vital. El mă face să vă vorbesc în acest 
moment. Analizează şi sintetizează toate informaţiile venite de 
la simţuri şi le conferă o semnificaţie intelectuală. Corpul 

mental este cel care se îndrăgosteşte, râde şi plânge. 

Şeful statului era fascinat. 

— Corp fizic, corp vital, corp mental. Sigur că nu e simplu, 
dar asta ar explica cum ajungem în lumea cealaltă în timp ce 
pare că dormim! 


98 - CINĂ LA LUMINA LUMÂNĂRILOR 


Am descoperit în faţa thanatodromului un mic restaurant 
thailandez care a devenit treptat cantina noastră. Localul era 
ținut de domnul Lambert, un thailandez din Chiang Mai, 
specialist în tăiţei sote, cu busuioc. În timp ce discutam cu 
Amandine şi Felix despre convorbirea particulară avută cu 
preşedintele şi despre noile obiective ale thanatonauţilor, un 
băieţel s-a lipit de masa noastră. 

— Sunteţi domnul Felix Kerboz? l-a întrebat el pe Felix. 

Eroul nostru a încuviinţat, transpus, fericit totdeauna când 
era recunoscut. 

Băiatul a cerut un autograf şi imediat am fost împresuraţi de 
o mulţime de admiratori, toţi jurând că Felix era şi mai frumos 
în realitate decât la televizor. 

Am plătit cu grabă nota de plată şi-am bătut în retragere. 

Felix ar mai fi zăbovit bucuros. Radia de atâtea 
complimente. Şi-a semnat numele pe liste de bucate, pe 
şerveţele de hârtie, pe bonuri de masă şi ochii îi străluceau de 
bucurie. Se simţea în sfârşit iubit. 


99 - MITOLOGIE KENYANĂ 


Pentru indigenii bantu, la început omul a fost nemuritor. 
Pentru a-i confirma acest lucru, Dumnezeu a trimis la el un 
cameleon. Apoi, gândindu-se mai bine, Dumnezeu s-a răzgândit 
şi a trimis un al doilea mesager, de data asta o pasăre, pentru a- 
l informa că, nici vorbă, omul trebuia să moară. 

Cameleonul sosise cu mult înaintea păsării. Din nefericire, el 
se bâlbâia şi încă nu-şi terminase de transmis mesajul către 

oameni. Pasărea n-a avut deci nici o dificultate de a-l transmite 
pe-al ei: oamenii vor muri şi niciodată nu se vor mai întoarce pe 
pământ într-o formă asemănătoare cu cea pe care au avut-o în 
cursul unei vieţi precedente. 


Extras din studiul Moartea, această 
necunoscută, 
de 
Francis Razorbak 


100 - FELIX MERGE PREA DEPARIE 


La o lună după inaugurarea thanatodromului de la Buttes- 
Chaumont, Amandine şi-a anunţat solemn logodna cu Felix. Eu, 
sărman imbecil ce eram, nu văzusem nimic sau nu voisem să 
văd nimic. 

Totuşi vorbisem cu Raoul despre Amandine. Amândoi am 
fost de acord că, pentru a-i plăcea acestei fete, singura soluţie 
era să mori. Pe ea n-o interesa decât un thanatonaut. Totuşi ce 
putea să găsească la bruta aceea mătăhăloasă de Felix? De 
acord, era celebru, ei şi? In orice caz, misterioasa noastră 
Amandine îmi scăpa încă o dată. 

Mărturisesc că am simţit o mică strângere de inimă când cei 
doi s-au mutat împreună. M-am străduit să nu las gelozia să 
domine prietenia. 

În privinţa muncii lui, Felix declarase sus şi tare, în toată 
presa, că în curând va depăşi Moch 1, numai că nu reuşea deloc. 
Mai rău, ezita din ce în ce mai mult să decoleze. Acum când o 
avea pe Amandine şi devenise vedeta lumii bune din Paris, nu 
prea mai avea chef să se cufunde iar şi iar în periculoasele come 
artificiale. 

Nu ne mai puteam întemeia multă vreme speranţele pe acest 
unic şi capricios thanatonaut. Trebuia să avem mai mulţi. Felix 
era primul convins de asta. Am dat la un noroc un mic anunţ în 
ziare: „Ihanatodromul din Paris caută voluntari.” 

Eram convinşi că eventualii candidaţi la marea decolare se 
vor număra pe degetele de la o singură mână. Surpriză! S-au 
prezentat peste o mie de necugetaţi. Selecţia a fost draconică. 
Dintre noi toţi, Felix era examinatorul cel mai feroce. Evident, el 

cunoştea bine riscurile şi prefera mai curând să le tragă câte un 
duş rece acestor entuziaşti decât să le spună: „Haideţi! 
Aruncaţi-vă! O să vedeţi voi cum o să vă vină pe urmă mintea la 
cap!” 

Sportivii de mare performanţă şi cascadorii s-au dovedit mai 
bine înzestrați pentru trecerea testelor selecţiei. Aceşti băieţi îşi 
cunoşteau perfect corpul şi, în plus, ştiau ce înseamnă să rişti 
până la un pas de moarte. Temerari, dar fără exagerare! 

Al doilea thanatonaut oficial ales de noi a fost Jean Bresson. 
Acest cascador experimentat a decolat şi a aterizat cu uşurinţă. 
A rămas încă departe de Moch 1, dar, după descrierea pe care i- 
a făcut-o, Felix însuşi a admis că reuşise. 

Bresson a ajuns la „optsprezece minute de comă”. După 
aceea, alţi trei thanatonauţi s-au oprit la „şaptesprezece minute 
de comă”. Nu reuşeam deloc să trecem dincolo de limitele acelei 
Terra incognita plasate la „douăzeci şi unu de minute de comă”, 
dar acum ştiam perfect ce era în jur: un mare culoar gazos, 
multicolor şi învolburat. 

Am obţinut aceste patru succese relative cu preţul a 
douăzeci şi trei de eşecuri. Inmulţisem precauţiile şi totuşi nişte 
tineri prea înflăcăraţi şi nerăbdători trecuseră prin ochiurile 
plasei noastre. Ne-am perfecţionat şi mai mult testele de 
selecţie. Era important să nu reținem decât oamenii destul de 
maturi şi cu o forţă de caracter destul de mare pentru a putea 
rezista atracției luminii mortale. 

Afară cu fanfaronii care nu urmăreau decât să-şi 
impresioneze amicii sau iubitele intrând în nobila noastră 
confrerie! Afară cu disperaţii care considerau thanatonautica un 
ultim strigăt în materie de sinucidere! Afară cu nemulţumiţi 
care voiau să ştie dacă acolo era mai bine decât aici! Un 
thanatonaut bun este un om fericit, cu corpul şi mintea 
sănătoase şi care ar pierde totul dacă ar muri. 

Până la urmă am selecționat de preferinţă părinţi cu o 
familie numeroasă! 

Totuşi, în urma numeroaselor experienţe, dispuneam acum 
de câteva certitudini: 

1. Corpul rămânea pe loc. Numai sufletul călătorea. 

2. leşind din corp, sufletul lua forma unei ectoplasme 
albicioase capabile să treacă prin orice material şi să zboare cel 
puţin cu viteza luminii. 

3. În momentul morţii, ectoplasma se ridica în aer până când 

ajungea la o pâlnie albastră care se termina cu o lumină. 

4. Ectoplasma era legată de învelişul carnal printr-un cordon 
ombilical argintiu. 

5. Dacă era tăiat cordonul, orice întoarcere la viaţă devenea 
imposibilă. 

6. La „douăzeci şi unu de minute de comă” exista un zid. 

Nişte ziarişti cu formaţie ştiinţifică au divulgat aceste 
informaţii şi mii de profani s-au apucat să încerce decolări, 
folosindu-se de câte un booster mai mult sau mai puţin 
artizanal. Unii foloseau tiopentalul, alţii clorura. Dar nu 
cunoşteau dozele exacte. Thanatonautica înregistra săptămânal 
un lot de accidentaţi. Unii decolau în lumea cealaltă cu 
barbiturice şi chiar cu ierbicide. Erotomanii foloseau orgasmul. 

Orice era bun drept carburant: vinul roşu, ciupercile cu 
efecte halucinogene, cocaina, vodca, săritura cu cordonul 
elastic, fructele de mare alterate, şocurile electrice... în fond, tot 
ce putea deconecta o fiinţă omenească de la realitate! Nimic nu 
era mai la modă decât să „thanatonautizezi”. „Nici măcar nu 
eşti în stare să te decorporezi” devenise una din insultele cele 
mai banale. Aceasta voia să spună că individul nu era decât un 
corp fizic. Că nici măcar nu era în stare să-şi lase să se exprime 
corpul vital sau corpul mental. 

Pentru a pune capăt hecatombei, preşedintele Lucinder a 
promulgat o lege care pedepsea cu ani grei de închisoare pe 
oricine ar fi încercat să practice thanatonautica în afara incintei 
speciale a Thanatodromului din Paris. 

După o perioadă de odihnă, Felix s-a hotărât să decoleze din 
nou pentru a-şi depăşi propriul record. De câteva ori a chemat 
ziarişti şi reporteri, dar, în ciuda tentativelor repetate, nu a 
reuşit să treacă de Moch 1. Până la urmă presa a început să se 
sature. La fiecare reîntoarcere printre cei vii, Felix vedea 
micşorându-se mulţimea admiratorilor. Ca să nu se descurajeze 
de tot, Amandine, Raoul şi cu mine am mers până acolo încât am 
plătit nişte figuranţi pentru a umple tribuna presei. Felix nu s-a 
lăsat păcălit. Invăţase să-i recunoască pe cei din mediile de 
informare. 

Văzându-l că devine din ce în ce mai trist şi melancolic, l-am 
sfătuit să se retragă definitiv. In fond, făcuse destul pentru 
dezvoltarea thanatonauticii. Dar el nu voia să renunţe, nu voia 
să se retragă decât după ce depăşea Moch 1. Asta devenise 
ideea lui fixă. 

101 - MITOLOGIE VEDICĂ 


Păşeşte, păşeşte înainte pe căile străvechi, pe care au apucat 
primii mei părinţi! li vei vedea pe cei doi regi, Yoma şi zeul 
Varuna, cărora le place ritualul funebru. 


Rig- 
Veda X, 14 
Extras din studiul Moartea, această 
necunoscută, 
de Francis 
Razorbak 


102 - PUȚIN RĂGAZ 


Deodată totul a început să meargă alandala. Felix devenea 
din ce în ce mai irascibil. Şi-a amânat căsătoria cu Amandine la 
calendele greceşti. Nişte vânătăi suspecte ne-au adus la 
cunoştinţă că o bătea. De altfel, seara, scenele lor de menaj se 
auzeau până în apartamentele vecine. 

Împrumutându-i propria lui sete de câştig, Felix o acuza pe 
Amandine că nu-i voia decât banii. Era adevărat că se bucura de 
venituri frumoase, mai ales după ce preşedintele Lucinder îi 
alocase o bursă în thanatologie. Interviurile lui se negociau încă 
la un preţ foarte bun. Işi angajase un agent literar pentru a-şi 
vinde amintirile editurii care oferea cel mai mult, care ducea 
până la urmă la un contract gras. Fratele meu îi ceda un 
procentaj din vânzarea tricourilor cu efigia lui. Toate astea 
puteau, într-adevăr, să alimenteze un cont solid în bancă. 

Amandine încasa loviturile şi insultele, dar strângea din 
dinţi. Admiraţia ei pentru thanatonaut era mai tare. Pojghiţa ei 
de stoicism s-a fisurat abia atunci când Felix a început să se 
afişeze cu femei de moravuri uşoare. A venit să-mi plângă pe 
umăr. 

Am consolat-o cum am putut mai bine. Din prima clipă mă 

îndrăgostisem nebuneşte de ea, dar am evitat să fac vreo 
apreciere îndoielnică la adresa logodnicului ei. Nu mi-ar fi iertat 
remarcile nepoliticoase pe care ea le făcea însă cu toptanul în 
restaurantul thailandez al domnului Lambert. 

Între două pahare de rachiu de orez, apa minerală ţâşnea 
din adâncul ochilor ei albaştri ca marea. 

— Linişteşte-te. 

— E atât de nedrept. S-ar zice că-mi reproşează mie că nu e 
în stare să treacă primul zidul morţii. Eu vreau să-l ajut, dar ar 
trebui să-mi spună şi cum. 

— Trebuie să-l înţelegi, am zis eu. 

Nu voia să mai vorbească. Amandine era o adevărată lume 
de lucruri reţinute, de lucruri ascunse. În ziua în care fata asta 
îşi va deschide dulapurile creierului, se vor descoperi acolo o 
sumedenie de lucruri. Deocamdată prefera să le strângă şi să nu 
arate nimic. Numai criza şi lacrimile dovedeau clipa ei de 
slăbiciune. 

I-am propus să mergem puţin pe jos. După o oră, ne-am 
trezit în cimitirul Pere-Lachaise. 

— Aici l-am întâlnit pe Raoul. 

— Sunteţi nişte prieteni adevăraţi, ce frumos! a suspinat 
Amandine. 

— Când eram mici, luam bătaie de la cei mai solizi din clasă. 

S-a apropiat imperceptibil de mine. 

— Cred că nu mai vreau să mă mărit cu Felix, a zis ea. 

— Glumeşti! Lovitura asta o să-l dea gata. 

— Nu-ţi face griji. Are o adevărată curte de femele care se 
învârtesc în jurul lui. Felix era virgin şi eu l-am învăţat ce este o 
femeie. A vizitat dragostea şi moartea în acelaşi timp. Acum 
poate să zboare cu propriile lui aripi. Eu n-am făcut decât să-l 
iniţiez. 

— Regreţi? 

— Nu. Dar ştiu că nu suntem făcuţi ca să trăim împreună. 

— Te înşeli. Chiar dacă Felix aleargă încoace şi încolo, el 
numai pe tine te iubeşte cu adevărat. Eşti atât de sus faţă de 
celelalte! Ai o clasă care... 

Râsul ei scurt a răsunat plin de amărăciune. 

— Auzi, nu cumva vrei să mă agăţi? 

Era rândul meu să-mi feresc bine secretele. 

S-a lipit de mine, încrezătoare, şi am rămas acolo, în acea 
grădină rece plină de morminte, nu departe de locul unde 

odihnea Nerval, să contemplăm stelele. Inimioara ei călduţă 
bătea lângă pieptul meu. O boare blândă îmi susura la urechi. 
Mi-aş fi petrecut bucuros viaţa aşa, cu nasul în părul ei auriu. 

Lanterna unui paznic în căutare de vandali m-a trezit cu 
brutalitate din încântare şi pe ea din toropeală. S-a scuturat. 

— Ai dreptate, Michael. Nu trebuie să mă las impresionată 
de câteva certuri fără noimă sau de nişte aventuri trecătoare. 
Sunt nedreaptă faţă de Felix şi am să mă căsătoresc cu el atunci 
când o să vrea. 

La întoarcere, în taxi, nici unul dintre noi nu mai avea chef 
de vorbă. 


103 - GÂLCEAVA 


A doua zi, la thanatodromul de la Buttes-Chaumont, 
atmosfera era foarte încărcată. Felix se întorsese beat mort ca 
de obicei şi mai adusese cu el şi o prostituată. Dormiseră direct 
pe mochetă după ce Felix vomase pe tronul de lansare. 

Raoul venise dis-de-dimineaţă, o alungase pe fată mai înainte 
de a o surprinde Amandine şi curăţase ce se putea curăța cu 
ajutorul lui Jean Bresson. 

Chiar şi după câteva pahare de cafea caldă, Felix era tot 
mahmur. 

— La dracu”, să nu-mi faceţi morală! Ştiţi cine sunt? Primul 
thanatonaut din lume. Din lu-me! Băgaţi-vă bine asta în 
căpăţână. Ceilalţi nu sunt decât nişte asistenţi, nişte subpiloţi 
fără valoare. 

Din întâmplare, mi-am făcut apariţia în acelaşi timp cu 
Amandine. Felix şi-a îndreptat imediat spre noi un deget 
acuzator. 

— Iată-i şi pe porumbeii noştri! Dacă vă închipuiţi că nu v-am 
priceput jocul, înseamnă că mă consideraţi regele idioţilor! 

Raoul a suspinat exasperat. k 

— Lasă gura, Felix! Am veşti proaste pentru noi toţi. In faxul 
care a sosit azi dimineață suntem anunțați că englezii au reuşit 
să ajungă la Moch 1. Sunt la „nouăsprezece minute de coma”. 
Aşa că, Felix, termini cu prostiile şi ne punem din nou pe treabă 
cu rigoarea de la început. Scularea la şapte. Dejun numai cu 
fructe şi cereale. Controlul complet al sănătăţii înainte de 

fiecare decolare. Disciplină şi iar disciplină, numai aşa vom 
reuşi să nu fim depăşiţi de aceşti tipi. 

— Asta m-ar mira din partea englezilor, a bâiguit Felix. 
Mâine o să vă fac o „comă de douăştrei” la marele fix. 

— Zău? Până atunci, primule thanatonaut din lume, du-te la 
tine să te trezeşti, i-a ordonat tăios Raoul. 

Când lua tonul ăsta de comandă, chiar şi Felix înceta de a 
mai face pe vedeta şi asculta de şeful incontestabil al echipei. A 
lăsat capul în jos şi s-a cărăbănit cu un ultim sughiţ. 

Chiar în aceeaşi seară, Raoul ne-a convocat pe mine şi pe 
Amandine la ultimul etaj. In decorul acela, printre plante 
tropicale, problemele noastre păreau deseori chiar anodine. Dar 
de data asta Raoul era foarte serios. 

— Cu Felix nu mai e în regulă, a zis el direct. Fiţi atenţi 
amândoi. Ştiu perfect că între voi nu există nimic, dar el şi-a 
băgat în cap nişte idei şi asta îl perturbă! 

Nu voiam să intrăm într-o dezbatere penibilă pentru 
Amandine, de aceea m-am grăbit să schimb vorba. 

— E adevărat ce ne-ai spus dimineaţă? Nişte englezi chiar au 
ajuns la Moch 1? 

— E cât se poate de oficial. Un anume Bill Graham îl 
talonează pe Felix cu recordul lui de „nouăsprezece minute de 
comă”. Inţelegeţi că momentul e foarte grav. 

Şi-a aprins una din ţigările lui fine şi a reluat: 

— Miza e prea importantă. Ne aflăm într-o întrecere 
mondială. Nu mai este loc pentru greşeli. Aşa că, Amandine, ai 
să-mi faci plăcerea să ai o explicaţie sinceră cu Felix. Arată-i că-l 
susţii şi, chiar dacă este beat, nu te dezgustă. 

Interesata a început prin a se apăra: 

— Dar... dar... 

— Fă asta pentru thanatonautică, dacă n-o faci din pasiune 
amoroasă. 

Tânăra infirmieră a acceptat cu resemnare. A doua zi 
dimineaţă, în zori, între cei doi a avut loc o explicaţie. Felix şi-a 
cerut scuze pentru comportarea din ajun. Au hotărât să-şi 
menţină intenţia de căsătorie şi am reluat procedurile de zbor. 

Pe când se afla pe tronul de lansare, Raoul l-a rugat stăruitor 
să fie prudent. 

— Nu te îngrijora, frăţioare. Cum zici tu: „Tot înainte, mereu 
înainte spre necunoscut!” 

Şi-a instalat el însuşi acele în vene, apoi a început să 

numere: 
— Şase... cinci... patru... trei... doi... unu. Decolare! 
Apoi, înainte de a închide ochii, i-a spus Amandinei: 
— Iartă-mă. 


104 - MITOLOGIE CHINEZĂ 


„În îndepărtata insulă Ku-chee, trăiesc nişte oameni 
transparenţi, albi ca zăpada, proaspeţi ca nişte copii. Nu 
consumă nici un fel de aliment, dar aspiră vânt şi beau rouă. Se 
plimbă prin spaţiu, norii le servesc drept care şi nişte dragoni 
drept bidivii. Nu le pasă de boli sau de musoni. Sunt indiferenți 
la toate. Un potop universal nu i-ar îneca. Un incendiu mondial 
i-ar cruța. S-au ridicat deasupra a toate. Se înalţă în aer de 
parcă ar urca nişte trepte şi se întind în gol ca pe un pat. Zborul 
sufletului lor îi poartă peste tot.” 


Z, 
huang Zi 
Extras din studiul Moartea, această 
necunoscută, 
de Francis 
Razorbak 


105 - PUNCI FINAL 


Felix nu s-a mai întors niciodată în această lume. Nu s-a 
căsătorit şi n-a povestit niciodată ce văzuse după Moch 1. 
Doamna cu Coasa nu-l mai lăsase să înfigă alte banderile. 
Cerberul îl devorase. Baal îl înghiţise. Moartea... îl omorâse. 

Acolo sus el îi scosese masca Gorgonei. Poate că văzuse 
chipul ascuns în spatele feţei cu un cap de mort al femeii 
îmbrăcate în satin alb. O văzuse şi nu se mai întorsese să ne 
spună ce văzuse. Nu-i fusese posibil, sau poate că n-o dorise 
destul. Lumina atrăgătoare din adâncul culoarului albastru 

fusese mai puternică decât prietenia noastră. Fusese mai tare 
decât celebritatea, mai puternică decât dragostea Amandinei, 
mai puternică decât alcoolul, prostituatele, aventura 
thanatonautică. Moartea îşi păstra misterul. 

Au existat câteva fiţuici de scandal care au lăsat să se 
subînţeleagă că modificasem dozele ca să mă debarasez de un 
rival stingheritor. Chiar dacă eram îndrăgostit la nebunie de 
infirmiera noastră, niciodată n-aş fi fost în sfere ca pentru asta 
să ucid pe cineva în mod voit, şi cu atât mai puţin pe Felix. 

În schimb, mă întrebam dacă nu cumva Felix dispăruse de 
bunăvoie. Ştia că nu se putuse feri de capcanele celebrităţii şi 
că se distrugea puţin câte puţin. Eu cred că mai mult decât 
orice se temea să nu o piardă pe Amandine. În ciuda legăturilor 
cu alte femei, Felix o iubise cu adevărat pe prima şi unica lui 
femeie. 

În cele din urmă se simţise nedemn de ea. Cu prostituatele 
se simţea în largul lui. Îşi regăsea mediocritatea mediului său de 
origine. Frumoasa şi cultivata Amandine îl impresiona. Felix îşi 
zicea că nu merită o soţie atât de blândă şi de prevenitoare. 

„lartă-mă.” Acestea fuseseră ultimele lui cuvinte pentru 
Amandine. 

Omul anului şi chiar al deceniului a avut funeralii naţionale. 
Învelişul lui carnal a fost îngropat în cimitirul Pere-Lachaise 
într-un mausoleu de marmură somptuos. Pe o stelă a fost 
gravat: „Aici zace primul thanatonaut din lume.” 


106 - MITOLOGIE AMERINDIANĂ 


Tricksterul, sau zeul Coiot, este unul dintre personajele cele 
mai ciudate din mitologia indienilor din America de Nord. Clovn 
cinic şi totodată zeu desfrânat şi ucigaş, este reprezentat 
deseori cu un penis enorm şi intestinele înfăşurate în jurul 
corpului. 

În glumele indiene, zeul Coiot joacă uneori un rol comic. 
Marele Spirit îi permite în general să comită toate prostiile şi tot 
răul pe care-l doreşte, apoi intervine şi aranjează lucrurile. De 
cele mai multe ori, Tricksterul îşi închipuie că face rău, dar, în 
realitate, faptele lui stârnesc efecte exact contrare celor pe care 
le prevăzuse. De aceea, Tricksterul, micul diavol rival al Marelui 

Spirit, se dovedeşte a fi mai puţin malefic decât s-ar fi crezut. 


Extras din studiul Moartea, această 
necunoscută, 
de 
Francis Razorbak 


107 - BILL GRAHAM 


Jean Bresson a fost al doilea mare thanatonaut francez. După 
dispariţia lui Felix Kerboz, el s-a inspirat din procedurile de 
siguranţă pe care le pusese la punct pentru cascadoriile lui 
cinematografice înainte de a încerca o nouă decolare. 

Astfel, el a avut ideea de a înzestra fotoliul de decolare cu un 
dispozitiv electronic de măsurare a timpului care să permită o 
întoarcere instantanee. Acesta funcţiona în genul centurii de 
siguranţă. Inainte de decolare, thanatonautul programa de 
exemplu ceasul dispozitivului la „douăzeci de minute de comă”. 
Dispozitivul declanşa după aceea, la ora stabilită, un mic şoc 
electric care constrângea cordonul să se tragă brusc înapoi şi 
deci să-l readucă pe thanatonaut pe pământ. 

Jean Bresson era un adevărat profesionist. Indica pe hartă 
foarte precis zona pe care o viza, apoi venea cu schiţe foarte 
precise ale observaţiilor sale. 

Am profitat de acest pilot fiabil pentru a încerca ameliorarea 
formulei amestecului de substanţe. Ara testat un nou procedeu. 

În loc să las să curgă deodată tot narcoticul, acesta era 
trimis în doze mai mici şi continuu. Am folosit propofol (100 de 
mg/kg şi pe minut) asociat cu morfină şi cu un gaz (desfluran, 
între 5 şi 10% la început, dar am obţinut rezultate mai bune cu 
insofluran între 5 şi 15%). In sfârşit, pentru a stabiliza 
activitatea organică, am folosit un derivat al valiumului: 
hypnovel (0,01 mg/kg). Aceste ameliorări au făcut decolările mai 
sigure. 

Acum eram convinşi că oricine putea să iasă din corpul lui şi 
să execute o decorporare. Simplă problemă de dozare. Jean 
Bresson suportă foarte bine toate combinaţiile mele. 

Avansa în ritmul lui. A explorat „coma de optsprezece 
minute şi douăzeci de secunde”, „coma de optsprezece minute şi 

treizeci şi opt de secunde”, „coma de nouăsprezece minute şi 
zece secunde”. Işi îngrijea musculatura, îşi supraveghea 
alimentaţia şi îşi studia ritmurile biologice. Ţinea cont de toţi 
factorii susceptibili să influenţeze o decorporare, inclusiv 
temperatura ambiantă. (Cele mai bune decolări s-au efectuat la 
21°C, cu un procent de umiditate sub medie.) 

Decolările erau impecabile. El verifica minuţios substanţele 
şi se concentra minute în şir asupra obiectivului propus, 
conform hărților noastre. 

— Şase... cinci... patru... trei... doi... unu. Decolare! 

li aşteptam întoarcerea, cu ochii ţintă la cadranele 
electrocardiogramei şi electroencefalogramei. Apoi dispozitivul 
electronic se punea în mişcare şi aparatele de control ne 
anunțau sosirea lui iminentă. 

— Şase, cinci, patru, trei, doi, unu. Aterizare! _ 

Jean Bresson era meticulos şi metodic. lInainta pe 
continentul morţilor pas cu pas, cu rigoare şi disciplină. Refuza 
să dea interviuri în presă. Renunţase la viaţa sentimentală 
pentru a se consacra în exclusivitate activităţilor sale 
profesionale. Îşi consemna zilnic progresele într-un caiet şi, cu 
ajutorul unui mic calculator, stabilea obiectivul abordabil pentru 
a doua zi. 

Dincolo de Marea Mânecii, Bill Graham părea asemănător cu 
thanatonautul nostru. Atinsese deja „nouăsprezece minute şi 
douăzeci şi trei de secunde de comă”. 

Cei doi thanatonauţi intraseră într-o cursă cumplită şi 
periculoasă. Orice pas greşit ar fi putut să le fie fatal şi erau 
conştienţi de lucrul acesta. O revistă satirică londoneză îi 
reprezenta pe Graham şi pe Bresson ca pe două păsărele 
curăţind dinţii unui crocodil. „Auzi, Bill, crezi că o să mai ţină 
multă vreme gura deschisă?”, întreba francezul. Iar englezul îi 
răspundea: „Nu. Eu în locul tău aş lăsa-o baltă.” 

Dar zilnic, centimetru cu centimetru, cele două păsărele 
pătrundeau tot mai adânc pe gâtul redutabilei reptile. 

„Nouăsprezece minute şi douăzeci şi trei de secunde de 
comă” pentru Graham. 

„Nouăsprezece minute şi treizeci şi cinci de secunde de 
comă” pentru Bresson. 

„Douăzeci de minute şi o secundă de comă” pentru Graham. 

Britanicul atinsese acum acelaşi nivel ca Felix. Era în faţa 
zidului. Moch 1. Şi îndârjit cum era, fără îndoială că la prima 

decolare avea să depăşească această primă poartă. 

Raoul era furios. 

— Vom fi depăşiţi de englezoi pe linia de sosire, noi, 
pionierii! E prea de tot. 

Temerile lui erau îndreptăţite. Bill Graham nu era un 
oarecare. Şcoala circului îl pregătise pentru thanatonautică. 
Fost trapezist Bill ştia să se programeze pentru a se arunca în 
aer fără plasă. Dintr-un interviu apărut în The Sun am aflat că-şi 
atribuia talentul unui bun control al dozelor de stupefiante. Ca 
fost toxicoman, Bill considera că drogurile nu erau nici bune, 
nici rele, dar generau o energie pe care era suficient să o 
controlezi. 

Graham explica într-un articol: „De ce să nu înscriem în 
programul facultăţilor folosirea corectă a marijuanei, haşişului 
şi heroinei? În societăţile numite primitive, fiecare se droga cu 
plante în cursul unor ceremonii care aveau drept scop să 
confere un caracter sacru absorbirii de stupefiante. În Occident 
toxicomanii sunt distruşi de droguri pentru că le folosesc 
alandala. Or, există nişte reguli care trebuie respectate: să nu 
consumi niciodată droguri ca să depăşeşti o depresiune, din 
lipsă de altă preocupare sau ca să fugi de real. Totdeauna să 
pretinzi o ceremonie! Pe urmă să studiezi efectele fiecărui 
produs asupra corpului tău şi să-l dozezi în funcţie de ce 
urmăreşti. La nevoie, ne-am putea gândi chiar la un permis de 
drogare rezervat celor iniţiaţi.” 

De aici am dedus că fostul trapezist probabil că-şi pregătea 
un decoct pe măsura lui înainte de fiecare decolare. Această 
ipoteză l-a exasperat pe Jean Bresson, care regreta că 
thanatonautica nu a fost decretată sport olimpic, caz în care 
Graham ar fi putut fi exclus din cauza dopajului. 

Amandine îşi trecu, tandră, braţul pe după umerii lui Jean. 

— Dacă e vorba de dopaj, cel mai dotat eşti tu. Eşti numai la 
douăzeci şi şase de secunde de Bill şi asta fără vreo substanţă 
interzisă! 

— Douăzeci şi şase de secunde... Ştii tu ce înseamnă 
douăzeci şi şase de secunde! a răspuns cascadorul nemulţumit. 

Raoul a desfăcut harta pe care apărea în continuare linia 
Terra incognita după marea pâlnie. 

— Douăzeci şi şase de secunde acolo sus, probabil că 
înseamnă un teritoriu mare cât Franţa. Presupun că harta lor e 
mult mai avansată decât a noastră! 


167 


Amandine s-a lipit de Bresson. Deodată mi s-au deschis ochii. 
Amandine iubea thanatonauţii, pe toţi thanatonauţii şi numai 
thanatonauţii. Personalităţile specifice - a lui Felix Kerboz şi a 
lui Jean Bresson - nu o interesau. Numai calitatea lor de pionieri 
ai morţii o pasiona. Amandine nu se va uita la mine atâta vreme 
cât nu voi deveni şi eu însumi thanatonaut. Avea un dinte 
împotriva morţii şi-şi rezerva dragostea pentru cei care o 
înfruntau. 

Stimulat de contactul plăcut cu Amandine, cascadorul ne-a 
anunţat: 

— Mâine voi merge până la „douăzeci de minute de comă”. 

— Numai dacă eşti destul de sigur pe tine... l-a corectat 
Raoul. 

Revista britanică publicase o nouă caricatură. Cele două 
păsărele se agitau tot între dinţii crocodilului. „Ce-o să mi se 
întâmple dacă-i intru prea adânc pe gât?” întreba pasărea Jean. 
„Te vei reîncarna”, răspundea pasărea Bill. „Ba nu, o să mă 
înghită şi o să mă transforme într-o baligă mare.” „Exact, Jean. 
Asta înseamnă o... reîncarnare!” 

Desenul mi-a dat o idee. Rezultatul duelului nu era neapărat 
fatal. 

— De ce să ne angajăm cu orice preţ într-o competiţie 
mortală? Dacă acest Graham este atât de tare, oricare-ar fi 
mijloacele pe care le foloseşte, n-avem decât să-l invităm aici. N- 
a spus preşedintele Lucinder să primim thanatonauţi străini 
pentru a ne împărtăşi reciproc cunoştinţele? 

Faţa lui Raoul s-a luminat. 

— Excelentă idee, Michael! 

În seara aceea Jean a condus-o pe Amandine în locul meu. 
Singur în apartamentul meu, lucram cu înverşunare pe 
computerul meu la elaborarea unei noi formule chimice a 
pooster-ului. 

Ghicisem cu toţii că englezul era pe punctul să ne „ia” pe 
linia de sosire. Şi, într-adevăr, a doua zi am aflat că Bill Graham 
trecuse de Moch 1. 

După cum scriau ziarele de dimineaţă, thanatonautul englez 
săvârşise această ispravă în timpul nopţii, chiar în momentul 
când ne hotărâm să-l invităm la thanatodromul nostru. Problema 
era că Bill Graham nu reuşise să frâneze la timp. Moch 1 îl 
înghiţise. 

108 - MITOLOGIE SUD-AFRICANĂ 


Pe vremea când toate animalele erau încă nişte fiinţe 
omeneşti, a fost odată un iepuraş care plângea moartea mamei 
sale. 

Luna a coborât să-l consoleze: „Nu te mai necăji, mama ta se 
va întoarce. Vezi, chiar şi eu apar, dispar, se crede că am murit, 
dar totdeauna reapar. Tot aşa se va întâmpla şi cu mama ta.” 

lepuraşul n-a crezut-o. Ba chiar s-a bătut cu luna ca să fie 
lăsat să plângă în pace. A zgâriat-o atât de tare încât şi acum i 
se mai vede urma. Atunci luna s-a supărat şi i-a spart buza: 
„Dacă-i aşa şi iepurele nu mă crede, nu va renaşte ca mine, 
luna, ci va rămâne mort.” 

Iar pe iepure, care în realitate era o fiinţă omenească, ea l-a 
transformat într-un animal fricos numai bun de vânat. Dar o 
anumită parte a iepurelui nu trebuie mâncată, căci acea parte 
aminteşte că el a fost cândva o fiinţă omenească. 


Extras din studiul Moartea, această 
necunoscută, 
de Francis 
Razorbak 


109 - MOCH 1 


După dispariţia lui Bill Graham, am rămas în continuare în 
fruntea thanatonauticii mondiale. Dar în urma noastră se grupa 
un întreg pluton pentru a ne ajunge din urmă şi chiar pentru a 
ne depăşi. 

Jean Bresson se lupta din răsputeri cu primul zid. Dacă ceea 
ce se afla dincolo de Terra rămânea incognita, corola pâlniei 
devenea în schimb din ce în ce mai bine cunoscută. 
Thanatonauţii din lumea întreagă îi ciuguleau pereţii centimetru 
cu centimetru ca nişte spermatozoizi grăbiţi. 

Revista londoneză continua să-i înfăţişeze pe pionierii morţii 
ca pe nişte păsărele care curăţau dinţii unui crocodil cu gura 
căscată. „Apropiaţi-vă, micuţilor, că nu m-am săturat”, scria sub 
cea de a treia caricatură, unde reptila apărea cu gura căscată şi 


169 


câţiva colţi plini de sânge şi pene care voiau să-l reprezinte pe 
sărmanul Bill. 

Totuşi Jean Bresson nu şi-a pierdut calmul. Ca şi Raoul, 
thanatonautul nostru era convins că numai puţin câte puţin vom 
reuşi să-i venim de hac zidului comatic. 

Urmărind publicitatea sau din dorinţa de a încuraja ştiinţa, 
preşedintele Lucinder a creat un trofeu însoţit de un premiu 
important: cupa „Moch 1” şi 500 000 de franci pentru 
campionul care-l va traversa primul şi se va întoarce nevătămat 
să-şi relateze călătoria. 

S-au trezit peste noapte vocaţii. 

Venise ora „sportivilor”. Era vorba de tineri convinşi de 
neputinţa şi inutilitatea thanatodromurilor oficiale ca fiind prea 
timorante. Ei îşi propuneau să plece şi să se întoarcă după cum 
credeau ei de cuviinţă. La urma urmelor, recompensată cu o 
cupă, thanatonautica se înrudea acum cu săritura cu prăjina sau 
cursa de o mie de metri garduri. Am intrat deci în ceea ce eu am 
numit faza „gimnastică”. 

Anumite cluburi şi societăţi private şi-au fabricat propriile 
lor piste de decolare, înzestrându-se cu boosters copiate după 
ale noastre. O minte ingenioasă a avut ideea unui ziar, Micul 
Thanatonaut ilustrat, care furniza sfaturi practice şi propunea 
ultimele planuri ale continentului morţilor. Fanii schimbau la 
mica publicitate reţete pentru o decolare mai bună, vindeau 
flacoane de propofol sau de clorură de potasiu furate din spitale, 
şi chiar scaune de dentist. 

Evident că erau incluse şi posterele celor mai celebri 
thanatonauţi: Felix Kerboz, Bill Graham şi Jean Bresson. 

Şi în fiecare zi monstrul îşi hăpăia doza de „sportivi” 
imprudenţi. Thanatonautica nu era o activitate ca toate 
celelalte. Nu eşuai decât o dată. O repetam întruna în 
interviurile noastre, dar tocmai riscul îi incita pe tineri. 

Pentru ei asta era culmea plăcerii. Într-un fel, era ca în arta 
marţială japoneză, numită yai, unde doi luptători se aşează faţă 
în faţă cu picioarele încrucişate, câştigător fiind primul care 
reuşeşte să scoată sabia şi să-i despice în două capul 
adversarului. 

Accidentele nu i-au descurajat pe pionierii începători. Iar 
prima a atras numeroşi escroci. 

Primeam o mulţime de telefoane. 

Un om pretindea că a trecut de Moch 1 şi că a văzut un 

culoar albastru care se continua în direcţia unei lumini albe. Dar 
când l-am convocat şi l-am interogat după ce-i injectasem serul 
adevărului, respectivul a recunoscut că toată povestea fusese 
inventată ca să pună mâna pe recompensă. Mulţi alţi glumeţi au 
încercat să simuleze o decolare reuşită. Printre relatările cele 
mai delirante de care am avut parte, a existat şi cazul celui care 
după Moch 1 şi-a văzut soacra, sau al celui care a dat peste Isus 
Cristos fără barbă, sau alţii care văzuseră racheta Apollo 13, o 
joncțiune cu triunghiul Bermudelor, extratereştri şi chiar... 
nimic. Acesta din urmă ne-a distrat grozav. „După moarte e... 
nimic!” afirmase el. Şi cum arăta acest nimic? „Păi, nimicul e 
nimic”, răspunsese el cu tupeu. 

În aceste încercări şi-au pierdut viaţa şi mulţi oameni 
cinstiţi. 

La rândul lui, Jean Bresson, fără să facă valuri, înainta 
secundă cu secundă, milimetru cu milimetru. Acum ajunsese la 
„douăzeci de minute şi o secundă de comă”. 

Plecările lui erau din ce în ce mai reuşite. Inima îşi încetinea 
progresiv ritmul, iar eu pusesem la punct o formulă de booster 
mult mai lină, care permitea o mai bună acţiune a voinţei 
(datorită unui nou produs: vecuronium; fără să vă plictisesc cu 
formule chimice, trebuie să ştiţi totuşi că vecuronium 0,01 
mg/kg nu e rău deloc). 

— Astăzi voi încerca să trec dincolo de Moch 1, ne-a anunţat 
cu gravitate Jean Bresson, în timp ce se instala pentru a nu ştiu 
câta oară în fotoliul de decolare. 

— Nu, nu, nu face asta! a răspuns Amandine, care nu-şi mai 
ascundea afecțiunea pentru tânărul cascador. 

Ea l-a luat de mână şi s-au sărutat îndelung. Apoi el a prins-o 
de umeri. 

— Nu-ti fie teamă. M-am pregătit bine, îmi cunosc treaba şi 
ştiu că acum pot să reuşesc. y 

Vocea lui era calmă şi sigură. In comportamentul lui nu 
putea fi sesizată nici o ezitare. 

În noaptea aceea a făcut multă gălăgie în timp ce se iubea cu 
Amandine, iar a doua zi dimineaţă părea în plină formă. 

Şi-a înfipt el însuşi acele în vene şi a controlat ecranele ca un 
pilot care îşi verifică aparatele din cabina de zbor înainte de 
decolare. 

— Aşteaptă, i-am zis, dacă reuşeşti, şi cred că vei reuşi, 
trebuie ca presa să fie prezentă. 

Jean Bresson a reflectat un moment. Îl durea în cot de glorie. 
Văzuse prea bine unde-l duseseră pe bietul Felix mirajele ei. Era 
totuşi conştient că fără publicitate creditul nostru se va micşora 
şi că, oricum, pentru viitorul thanatonauticii, era important să 
existe cât mai mulţi martori. 

Şi-a scos deci acele şi a avut răbdare. 

La orele opt seara toată presa internaţională se înghesuia pe 
pista de decolare de la etajul şase. Instalaserăm bariere între 
fotoliul de lansare şi zona „vizitatori”, înzestrată cu scaune 
confortabile pentru invitaţi. Unii nu veniseră decât ca să asiste 
cu ochii lor la moartea unui thanatonaut. 

Într-o clipă, aici, cineva avea să-şi părăsească învelişul 
carnal, ca să nu şi-l mai regăsească poate niciodată. 

Invitaţii erau foarte  excitaţi. Moartea i-a fascinat 
dintotdeauna pe oameni. 

Animatorul de la RTV1, cel care transmisese în direct de la 
Palatul Congreselor, era foarte agitat, în timp ce Villain, 
ziaristul care reprezenta Micul Thanatonaut ilustrat era mult 
mai calm. 

Raoul, Jean şi eu eram în smoking ca pentru marile ocazii. 
Făcusem curăţenie împreună cu Amandine în tot thanatodromul, 
care începuse să arate ca un garaj neglijat. 

Aşezat în fotoliul său, Jean Bresson părea foarte concentrat. 
Totul în el respira forţă, siguranţă şi hotărâre. Deasupra lui 
atârnasem o hartă a Continentului Ultim la care s-a uitat 
îndelung de parc-ar fi vrut să-şi memoreze mai bine obiectivul: 
Moch 1. Trecerea dincolo de Moch 1. 

— Moch 1, am să te străpung, a mormăit el printre dinţii 
strânşi. 

A mai răsuflat de câteva ori. 

A reglat dispozitivul electronic de măsurare a timpului la 
„douăzeci şi cinci de minute de comă”, apoi s-a instalat 
confortabil şi, cu acelaşi calm de până atunci, şi-a înfipt acele în 
vene. 

Toate camerele de luat vederi au pornit, în timp ce reporterii 
îşi şopteau comentariul pentru a nu-l deranja pe thanatonaut. 

„... ei da, doamnelor şi domnilor, Jean Bresson va încerca 
imposibilul, va încerca să treacă primul zidul comatic. Dacă 
reuşeşte, va câştiga cupa şi prima de 500 000 de franci. Atletul 
se pregăteşte de mai multe zile pentru această încercare şi 
concentrarea lui e intensă...” 

— O.K., ready, a anunţat Jean. 

Am mai verificat o dată toate ecranele de control. 

— Ready, am spus şi eu. 

— Gata, a continuat Amandine. 

— Gata, a confirmat şi Raoul. 

A ridicat în sus degetul mare de la mână ca un aviator gata 
de decolare. 

— Tot înainte, mereu înainte spre necunoscut! a murmurat 
Raoul. 

Jean Bresson a început să îngâne lent. 

— Şase... cinci (închiderea pleoapelor)... patru... trei 
(răsturnarea capului pe spate)... doi (strângerea pumnilor)... 
unu. Decolare! 

Ne-am încrucişat degetele. „Noroc, Jean!” „La naiba!” mi-am 
zis. „Băftosul ăsta va descoperi în sfârşit ce se află în spatele 
morţii. Va cunoaşte răspunsul la cel mai mare secret. Marele 
mister, acela cu care vom avea cu toţii de-a face. Il va afla şi ne 
va spune: «Asta e moartea» sau mai curând: «Moartea nu e 
decât asta.» Băftosul. Amandine îl mănâncă din ochi. Băftosul. 
Poate că ar fi trebuit să plec eu în locul lui. Da. Aşa ar fi 
trebuit”, mi-am zis eu, în timp ce camerele de luat vederi filmau 
întruna pentru a nu pierde nici cea mai mică fracțiune de 
secundă din acel spectacol. 


110 - FIŞĂ DE POLIŢIE 


Numele: Bresson 

Prenumele: Jean 

Părul: şaten 

Înălţimea: 1,78 m 

Semne particulare: fără 

Observaţii: pionier al thanatonauticii 
Punct slab: nu are 


111 - MANUAL DE ISTORIE 

După ce calea a fost deschisă de Felix Kerboz, decolările 
spre ţara morţilor s-au succedat fără încetare. Procentul 
eşecurilor ajunsese la un nivel neînsemnat, căci drumul spre 
lumea cealaltă era acum direct şi sigur. 


Manual de istorie, anul II, 
curs elementar 


112 - DINCOLO DE MOCH 1 


Aşteptare. 

M-am uitat la ceas: Jean decolase de douăzeci de minute şi 
patruzeci şi cinci de secunde. Probabil că acum era acolo şi 
vedea ce se întâmplă dincolo de Moch 1. Reuşise, trecuse de 
obstacol şi acumula o cunoaştere complet nouă. Vedea, ştia, 
descoperea. Toţi eram nerăbdători să-l vedem înapoi pentru a 
ne povesti. Ce putea să existe după zidul comatic? Cine sau ce e 
moartea? 

Douăzeci şi unu de minute de comă. Era tot acolo, cordonul 
lui nu fusese tăiat şi era în continuare recuperabil. Formidabil! 

Douăzeci şi unu de minute şi cincisprezece secunde de 
comă. Probabil că se ghiftuia cu informaţii splendide. Fericit tip! 

Douăzeci şi unu de minute şi şaisprezece secunde de comă. 

Corpul terestru a fost agitat de o tresărire. Cu siguranţă un 
reflex nervos. 

Douăzeci şi patru de minute şi treizeci şi şase de secunde de 
comă. Tresăririle se înmulţeau. De parcă tot corpul era scuturat 
de şocuri electrice. Strâmbăturile feţei s-au transformat într-un 
rictus cumplit de durere. 

— Se trezeşte? a întrebat un ziarist. 

Electrocardiograma mi-a indicat că thanatonautul era tot 
acolo. Traversase primul zid al morţii. Activitatea creierului său 
crescuse, în timp ce activitatea inimii se menținea în continuare 
la valoarea minimă. 

__ Probabil că era surpriza în faţa măreției misterului dezvăluit. 
Întrucât era sigur că trecuse în partea cealaltă. Era sigur că 
înţelesese totul. Poate că în clipa aceea murea de plăcerea de a 
şti cine era Doamna cu Coasa. Era sigur că ştia totul despre 
moarte. Fusese oare surprins de revelaţia misterului? 

Douăzeci şi patru de minute şi patruzeci şi două de secunde 
de comă. Tresărea şi se strâmba de parcă s-ar fi aflat în plin 
coşmar. Mâinile i se crispau pe braţele fotoliului. Mânecile 
cămăşii suflecate scoteau la iveală o piele ca de găină. 

A făcut câteva gesturi scurte. De parcă ar fi mimat o luptă cu 
un monstru feroce. Gemea şi din gură îi curgeau bale. Încerca 
să lovească cu pumnii şi cu şoldurile. Din fericire, o centură de 
siguranţă îl ţinea blocat în fotoliul de decolare, altfel 
gesticulările l-ar fi făcut să cadă desprinzându-se de tuburile şi 
firele electrice care-l ţineau legat de Pământ. 

Ziariştii urmăreau scena stupefiaţi. Nici unul nu se îndoia că 
pătrunderea pe continentul morţilor prezenta anumite riscuri, 
dar  thanatonautul părea că înfruntă nişte fenomene 
înspăimântătoare. Fizionomia lui oglindea o oroare totală. 

Douăzeci şi patru de minute şi cincizeci şi două de secunde 
de comă. Se zbătea mai puţin. Ne trăsesem toţi înapoi ca să nu 
ne lovească cu mâinile. Agitaţia lui nu mi se părea prea în 
regulă. Raoul îşi muşca buza de jos. Amandine strângea din 
gură şi din ochi. 

M-am repezit la aparatele de control. 

Douăzeci şi patru de minute şi cincizeci şi şase de secunde 
de comă. Electrocardiograful se transformase într-un adevărat 
seismograf în plină erupție vulcanică. Imediat am înţeles că Jean 
Bresson va muri în curând dacă nu făceam ceva. Lămpile de 
control clipeau. Aparatele gemeau. Dar dispozitivul electronic 
de măsurare a minutelor se activase deja şi un şoc puternic îl 
făcu să revină brusc în corpul lui. A mai tresărit o dată, apoi 
totul a redevenit normal. Electroencefalograma s-a domolit. 
Lămpile de control s-au stins. Maşinile s-au potolit. 

Bresson era salvat. Îl adusesem înapoi printre cei vii. Fusese 
ca un om suspendat în gol pe care reuşisem să-l căţărăm brusc 
pe faleza solidă. Din fericire, coarda lui de siguranţă, de fapt 
cordonul ectoplasmatic, rezistase. 

Trecuse de zidul soartei. 

Ne-am apropiat încetişor. 

— A reuşit! răcnea în spatele nostru omul de la RTV1 care 
probabil că profitase de răgazul aşteptării ca să-şi redacteze 
reportajul. În exclusivitate, canalul care vă arată mai mult decât 
celelalte v-a oferit prilejul să asistați în premieră absolută la 
decolarea şi aterizarea primului thanatonaut care a depăşit 
Moch 1. Aţi asistat în direct la un moment istoric, a cărui 

relatare senzaţională Jean Bresson ne-o va face de îndată ce se 
va trezi. 

Puls normal. Activitatea nervoasă aproape normală. 
Temperatura normală. Activitatea electrică normală. 

Jean Bresson a deschis un ochi, apoi şi pe celălalt. 

Nimic pe faţa lui nu reflecta normalitatea care apărea pe 
ecrane. Unde era calmul legendar al cascadorului? Nările îi 
palpitau, avea fruntea acoperită de sudoare şi pe faţa lui se 
zugrăvea o expresie îngrozită. Şi-a desfăcut cu o lovitură bruscă 
centura de siguranţă şi s-a uitat pe rând la noi ca la nişte străini. 

Raoul şi-a revenit primul. 

— E în regulă? 

Bresson tremura din toate încheieturile. Nu era deloc în 
regulă. 

— Am trecut de Moch 1... 

Sala s-a umplut de aplauze, care însă s-au potolit destul de 
repede în faţa omului ce se învârtea în jurul lui îngrozit. 

— Am trecut de Moch 1... a continuat el. Dar ce am văzut 
după aceea este... înspăimântător! 

Nici o ovaţie. Tăcere. Jean ne-a împins într-o parte şi s-a 
repezit spre microfon. L-a luat în mână şi a gemut: 

— Nu... nu... nu trebuie să muriţi. Acolo sus, după primul 
zid, e ceva josnic. Josnic. Nu vă puteţi închipui în ce măsură. Vă 
rog, vă rog pe toţi: nu mai muriţi! 


113 - POEZIE ITALIANĂ 


„lar Cerber, fiară hâdă, sub puhoi, din trei gâtlejuri latră cu 
mânie pe cei ce zac în ploaie şi noroi. 


Un pântec larg, o coamă cenuşie şi ochi aprinşi el are, ca 
tăciunii şi gheare lungi cu care morţii sfâşie. 


Toţi urlă-n ploaie precum urlă câinii şi se sucesc de parc-ar 
fi-n frigare ferind o rană la-adăpostul rânii. 


Când Cerber, râma, ne zări-n ninsoare căscă trei guri şi colţi 
de fiară scoase, cutremurat din cap până-n picioare. 

Dante, Divina Comedie, 
cântul şase! 


Extras din studiul Moartea, această 
necunoscută, 
de Francis 
Razorbak 


114 - UN PAS MAI MULT DECÂT TREBUIA 


Inutil să mai subliniez că această „reuşită” ciudată a 
însemnat un adevărat duş rece asupra activităţilor noastre 
thanatonautice. 

Jean, halucinat de groază, le-a explicat ziariştilor că în 
spatele primului zid se afla un ţinut de spaimă. Groaza totală. 

— Infernul? a întrebat un ziarist. 

— Nu, probabil că infernul e mai simpatic, a răspuns el cu un 
cinism disperat. 

Preşedintele Lucinder a organizat, aşa cum fusese prevăzut, 
o mică festivitate, pentru a-i înmâna lui Jean premiul de 500 000 
de franci şi cupa, dar acesta nu a venit să şi le ridice. 

Dădea interviu după interviu ponegrindu-ne. Ne botezase 
„păsările nenorocirii”. Spunea că trebuie să încetăm explorarea 
continentului morţilor, că făcusem un pas mai mult decât 
trebuia. Şi-i sfătuia pe toţi să nu moară niciodată. 

El însuşi mărturisea că e terorizat la gândul că într-o zi va 
trebui să se întoarcă acolo. 

— Ştiu ce e moartea şi nimic nu mă sperie mai tare ca ea. 
Ah! Dacă aş putea s-o ocolesc! 

S-a închis într-o căsuţă pe care a transformat-o în buncăr. 
Nu dorea să mai vadă pe nimeni. 

Purta în permanenţă o vestă antiglonţ. De două ori pe 
săptămână se ducea la doctor. A renunţat la femei pentru a 
evita orice boală transmisibilă pe cale sexuală. Pentru că 
decesele în urma accidentelor rutiere erau atât de numeroase, 
Jean şi-a părăsit maşina pe un teren viran. Apoi a renunţat la 
orice conferinţă în străinătate de teama unei catastrofe aeriene. 


1 Dante Alighieri, Divina Comedie, Infernul, traducere de Eta Boeriu, B.P.T., 
1982. 


177 


Amandine bătea zadarnic la uşa lui blindată. Când Raoul îl 
imploră la telefon să-i furnizeze cel puţin câteva indicaţii pentru 
harta lui, campionul nostru îi răspunse: „E întuneric, foarte 
întuneric şi suferi cumplit acolo”, apoi închise brusc. 

Peripeţia asta a avut consecinţe supărătoare. Până atunci 
publicul se pasionase destul de mult pentru încercarea noastră 
de cucerire a lumii de apoi, deoarece fiecare spera că vom 
descoperi ţinutul eternei fericiri. Nu degeaba botezaseră 
Lucinder şi Razorbak chiar de la început misiunea noastră 
proiectul „Paradis”. Oamenii erau convinşi că după culoarul 
albastru al extazului vom găsi lumina înţelepciunii. Dar 
coridorul minunat nu ducea decât la durere... 

Cuvintele disperate ale lui Bresson şi-au făcut repede 
efectul. Angoasa s-a generalizat. Medicii vaccinau într-o veselie. 
Vânzările de arme au crescut fulgerător. Thanatodromurile au 
fost părăsite. 

Înainte, moartea era pentru unii o simplă terminaţie a vieţii, 
o stingere a focurilor, în fond. Pentru alţii, ea fusese o 
promisiune plină de speranţe. Acum ştiau cu toţii că era 
pedeapsa ultimă. Existenţa devenise un paradis efemer pentru 
care aveam să plătim cu toţii într-o zi din greu. 

Viaţa era o sărbătoare. Dincolo de ea nu era decât întuneric! 
Frumos succes mai avusese şi isprava lui Bresson! Experiențele 
noastre confirmau cele două adevăruri teribile cu care mă 
bătuse tata la cap: „Moartea e lucrul cel mai îngrozitor” şi „Cu 
lucrurile astea nu se glumeşte”... 


115 - MITOLOGIE MESOPOTAMIANĂ 


„Am cutreierat toate ţările 
Am trecut toţi munţii abrupți. 
Am traversat toate mările 
Şi n-am găsit nicăieri fericirea. 
M-am condamnat la o viaţă de mizerie 
Şi toată fiinţa mea s-a umplut de durere.” 


Epopeea lui 
Ghilgameş 

Extras din studiul Moartea, această 
necunoscută, 
de Francis 
Razorbak 


116 - THANATOFOBIE 


După întâmplarea cu Bresson am trecut printr-o lungă 
perioadă de marasm. Toată lumea se temea de moarte şi de 
coşmarurile indescriptibile despre care vorbise Jean. 

Au existat totuşi şi alţi thanatonauţi care au trecut zidul. Dar 
mărturisirile lor n-au fost mai liniştitoare. Mulţi dintre ei 
vorbeau de întâlnirea cu Doamna cu Coasa, un schelet înarmat 
cu o coasă, care lovea şuierător cu această armă pentru a tăia 
cordoanele ombilicale ale imprudenţilor ce se aventuraseră prea 
departe. 

Un thanatonaut-vraci din Africa a relatat că se ferise de un 
şarpe gigantic care scuipa foc. Un şaman islandez pretindea că 
se lovise de un balaur glumet cu dinţii mânjiţi de sânge. 

— Ceea ce mi se pare foarte ciudat, este că viziunea morţii 
variază după culturi, s-a mulţumit să mormăie Raoul, după care 
s-a prefăcut că face calcule cu compasul. 

Dar ştiam că remarca nici măcar nu-l liniştea. 

Mărturiile noilor thanatonauţi deveneau din ce în ce mai 
înspăimântătoare. Vorbeau de sute de păianjeni enormi care 
scuipau venin clocit, de şobolani zburători cu incisivi lungi şi 
ascuţiţi. Te-ai fi crezut într-o povestire de Lovecraft. Descrierile 
de monştri se adunau una după alta, care mai de care mai 
aiuritoare. 

Un thanatonaut portughez, încă năucit de aterizare, a 
povestit că întâlnise un liliac al cărui cap era împodobit cu un 
colier de cranii omeneşti. Relatările deveneau pe zi ce trece mai 
oribile. 

Eu însumi am început să mă tem de moarte. Eram cuprins de 
ceea ce trebuia să numesc „thanatofobia” ambiantă. Micul 
Thanatonaut ilustrat, cu imaginile lui hiperrealiste, supralicita 
ceea ce era deja sângeros şi respingător. Moartea se dovedea cu 
adevărat în stare să te facă să mori încă o dată de frică, imediat 
după ce mureai! Unde era odihna veşnică agonisită în ani de 

trudă, dacă trebuia să înfrunţi, imediat ce mureai, toţi acei 
monştri  tupilaţi după Moch 1? Căci, după spusele 
thanatonauţilor internaţionali, părea că toţi ne aşteaptă acolo, 
ascunşi după Moch 1, indiferent că se numeau Diavol cu copite, 
Chtulu vaporos, Balaur năclăit, Grifon scuipând flăcări, Himeră 
rânjitoare, Incub, Sucub, Minotaur, Devorator de suflete. 

Moartea e o capcană. Lumina ne atrage şi demonii ţâşnesc 
de după prima perdea. 

Inutil să mai spun că numărul sinuciderilor s-a redus brusc. 
Toate sporturile periculoase - cursele de automobile, boxul, 
paraşutismul, motociclismul, săritura cu calul, cu schiurile sau 
cu elasticul - au fost treptat abandonate de amatorii de senzaţii 
tari, deveniți din ce în ce mai puţin numeroşi. Vânzătorii de 
droguri nu mai reuşeau să-şi plaseze marfa. Comercianţii de 
tutun începeau să dea faliment. Farmaciile prosperau. 

Pentru mai multă siguranţă, a fost redusă puterea curentului 
electric. 

Multe balcoane au fost închise cu grilaje. Acoperişurile erau 
împânzite de o mulţime de paratrăsnete. Au ajuns la mare vogă 
hainele umplute cu câlţi ce dădeau celui care le purta o 
înfăţişare de marionetă, dar se dovedeau protectoare în cazul în 
care ai fi căzut. De-a lungul falezelor bretone s-au construit 
balustrade. 

La laborator, Raoul, care se străduia să rămână calm în 
mijlocul acestei furtuni, a desenat pe hartă, în spatele primului 
zid, un culoar negru împodobit cu semne de întrebare. 

— Ce poate să fie în spatele lui, de i-a băgat atât de rău în 
sperieţi pe Bresson şi pe ceilalţi? 

Experiențele noastre fuseseră deocamdată suspendate, din 
lipsa voluntarilor. Ne întâlneam în mod regulat la Pere-Lachaise, 
ca să luăm aer şi să reflectăm împreună. 

— Lucinder ce crede? a întrebat Amandine. 

— Repetă întruna „şi dacă Bresson are dreptate?”, a răspuns 
Raoul. El a fost încântat de cealaltă lume văzută de departe. 
Acum îşi spune însă că de aproape ar putea să fie mai puţin 
interesantă. 

— Dar toţi cei care zburau în jurul lui păreau nerăbdători să 
se repeadă într-acolo, am insistat eu. 

— Momeală pentru păsărele! Abia când ajungi foarte 
aproape înţelegi că n-ar fi trebuit niciodată să te duci acolo. 
Lucinder nu mai e deloc convins că moartea e o distracţie. 

Amandine, Raoul şi cu mine eram total dezorientaţi. Ne 
dădusem atâta osteneală ca să dezvăluim o oroare care-ar fi 
trebuit să rămână veşnic cea din urmă surpriză. 

Toate faptele noastre, bune sau rele, nu ne duceau decât la 
această grozăvie finală. Poate că asta încercaseră să ascundă 
toate religiile din lume, acest infern ineluctabil, acest parc 
zoologic mişunând de şerpi încolăcitori şi de vampiri rânjind. 

Ce cutie a Pandorei deschiseserăm? Ce forţe nefaste 
eliberasem prin curiozitatea noastră nesănătoasă? Voiam să 
cunoaştem misterul morţii... iar ea ne dădea o lecţie pe cinste! 

— Lucinder vrea să abandoneze totul, a zis Raoul. Chiar se 
gândeşte să demisioneze. Ar prefera ca în cărţile de istorie să 
nu se menţioneze micile lui incursiuni lugubre. 

— Şi tu? 

Raoul se simţea în largul lui pe o piatră tombală la fel ca pe 
un divan. S-a sprijinit cu spatele de o stelă. 

— Ar fi prea simplu să renunţăm la primul necaz. Debarcând 
în Africa, în Australia sau în Indonezia, primii exploratori au fost 
nevoiţi să facă faţă triburilor canibale, pădurilor ostile şi pline 
de scorpioni mortali şi alte animale sălbatice şi necunoscute. 
Asta n-a însemnat că au dat înapoi. Orice explorare include 
partea ei de primejdie. Nu te duci la plimbare într-o grădină 
plină cu trandafiri şi balansoare pentru copii. Aventură e 
sinonim cu primejdie! 

Mintea fertilă a lui Raoul îşi construise motive de 
perseverare. El nu ţinea deloc să abandoneze thanatonautica. 
Şi-a agitat mâinile lui ca două păsări. 

— Relatările despre ceea ce există dincolo de Moch 1 nu 
concordă între ele, şi chiar dacă toate mărturiile sunt negative 
asta nu înseamnă mare lucru. Jean Bresson e confuz. El, care ne 
obişnuise cu seriozitatea şi metoda, acum nu ştie să zică decât 
oribil, îngrozitor, josnic... Singura precizare fiind că totul e 
întuneric! 

— Concluzia? 

Şi-a aprins una din ţigările lui cu eucalipt, s-a ridicat, şi-a 
întins picioarele lungi şi a dat afară un rotocol de fum. 

— Concluzia - nu le putem permite unor fricoşi să ne 
întrerupă lucrările. 

— Jean nu e un fricos şi nu e în stare să mintă, a declarat 
loiala Amandine. 

— Se poate ca simţurile să-l fi înşelat, a presupus Raoul. Sau 

poate că unei faze de seducţie să-i succeadă una de repulsie... 

— Şi eu îl cred sincer, dar mă pun pe gânduri toate aceste 
viziuni diferite. Ar părea că, după primul zid, lumea cealaltă se 
personalizează. Îţi aduci aminte de Cartea morţilor rămasă de la 
egipteni, Michael? Se povestea acolo că mortul trebuia să 
înfrunte nişte monştri, după care, învingânduii, îşi putea 
continua liniştit drumul mai departe. În fond, o încercare 
iniţiatică, pe care Jean n-a fost în stare s-o treacă! De unde şi 
deducţiile-i puţin cam simpliste că totul era numai oroare după 
Moch 1. 

M-am uitat la Amandine. Imaginea ei era paradisul meu, 
ochii ei albaştri - marea mea călătorie. De ce să caut mai 
departe? Îşi ascundea privirea, care mă împietrea, în spatele 
unor ochelari opaci. 

— Atunci ce facem? 

— Ne oprim deocamdată şi lăsăm să treacă timpul. Cui pe 
cui se scoate. Oamenii vor uita de thanatofobie. Şi noi vom 
putea continua de dragul ştiinţei. 

Între timp, Lucinder a abolit legea care interzicea folosirea 
tuturor mijloacelor posibile pentru reanimare. Nimeni nu voia să 
mai rişte debranşarea unui pacient pentru a-l expedia spre nu se 
ştie unde. Înainte de a pătrunde în sala de operaţii, bolnavii 
completau cecuri cu sume importante care le garantau cea mai 
lungă menţinere în stare de legumă în caz de eşec. 

Amandine nu l-a revăzut niciodată pe Jean Bresson. De altfel, 
nimeni nu l-a mai văzut. Până la urmă încasase prima lui 
Lucinder şi o folosise la construirea unui adăpost antiatomic. Se 
refugiase acolo înconjurat de etajere pline cu cutii de conserve 
şi rezerve cu apă minerală şi nimeni n-a mai auzit de el. 


117 - ÎNVĂȚĂTURĂ YOGA 


Patru comportamente interioare definesc ignoranţa şi 
suferinţele oamenilor: _ 

— Sentimentul de individualitate. În faţa succesului: „Sunt 
inteligent.” In faţa eşecului: „N-am să reuşesc niciodată.” 

— Ataşamentul faţă de plăcere: singurul scop fiind căutarea 
mulţumirii permanente. 

— Complacerea în deprimare: obsesia unor amintiri 

nefericite care îndeamnă la răzbunare şi la opoziţie faţă de 
anturaj. 

— Teama de moarte: nevoia bolnăvicioasă de a se crampona 
de propria existenţă, dovadă a individualităţii. In loc să accepte 
să trăiască până la moarte profitând de această viaţă pentru a-şi 
dezvolta mai armonios fiinţa. 


Extras din studiul Moartea, această 
necunoscută, 
de 
Francis Razorbak 


118 - STEFANIA 


Thanatofobia a durat aproape şase luni. Şase luni de 
trândăvie forţată, de discuţii şi întrebări repetate, iar şi iar, în 
restaurantul thailandez al domnului Lambert, de rătăciri pe 
aleile cimitirului Pere-Lachaise şi de praf acumulat pe 
thanatodromul nostru. La ultimul etaj plantele invadaseră 
pianul. Nu-l mai vedeam aproape deloc pe Lucinder. Chiar şi 
câinele lui, Vercingetorix, era morocănos. Amandine luase 
bucătăria în primire şi avea ambiția să ne consoleze pregătindu- 
ne mâncăruri condimentate. Jucam cărţi. Nu bridge, pentru că 
nimeni nu voia să facă pe... mortul. 

Raza de speranţă pe care Raoul o aştepta cu atâta nerăbdare 
s-a ivit de unde ne aşteptam mai puţin. Nu din Statele Unite, 
unde ştiam că NASA făcea cercetări ultrasecrete, nici din 
Anglia, unde Bill Graham lăsase totuşi în urma lui emuli doritori 
să-i calce pe urme. Salvarea noastră a venit din Italia. 

Ştiam că la Padova exista un thanatodrom performant, dar 
credeam că, la fel ca al nostru, intrase şi el în hibernare. Numai 
că, deşi o lăsaseră mai moale cu programul lor, italienii nu 
renunţaseră complet la decolări. La 27 aprilie, au anunţat că şi 
ei au reuşit să trimită pe cineva dincolo de primul zid comatic şi 
că thanatonautul lor se reintegrase în învelişul lui carnal 
aducând o mărturie categoric mai liniştitoare decât cea a lui 
Jean Bresson. 

În mod paradoxal, ziariştii, care crezuseră cu uşurinţă în 
ororile povestite de Jean Bresson, se arătau sceptici în faţa 

exuberanţei şi optimismului italienilor. 

Thanatonautul italian era în realitate o thanatonaută, pe 
nume Stefania Chichelli. 

Raoul i-a examinat îndelung fotografia apărută pe prima 
pagină a ziarului Corriere della Sera. Acea tânără femeie 
zâmbitoare explica în articolul care-i era consacrat că după 
Moch 1 descoperise un şes întins, întunecat şi negricios, unde 
fusese nevoită să lupte împotriva unor secvenţe de amintiri 
deosebit de agresive. Uimiţi, colegii folosiseră serul adevărului, 
dar relatarea ei rămăsese identică. 

— Prin urmare, nu minte, am spus eu. 

— Evident că nu! s-a repezit Raoul. Ceea ce spune e cât se 
poate de coerent. 

Am rămas pe gânduri. 

— Aşadar, Bresson şi-a înfruntat pur şi simplu trecutul şi l-a 
găsit atât de cumplit încât n-a putut să-l suporte. 

Amandine ştia că Jean, cascadorul nostru, nu fusese supus 
psihanalizei. Bresson se arăta atât de discret în privinţa 
trecutului său, încât erau momente în care Amandine îşi zicea 
că ar fi avut nevoie de un astfel de tratament. Am hotărât să 
facem o anchetă şi am descoperit că, într-adevăr, Jean avusese o 
copilărie deosebit de traumatizantă. O ascunsese sub o mască 
de tăcere, dar toate sistemele lui de protecţie cedaseră după ce 
trecuse de Moch 1. li veniseră în minte atâtea amintiri 
îngrozitoare, încât nu fusese în stare să reziste şocului. 

Amandine ar fi vrut să-l consoleze. Dar Bresson renunţase la 
lume o dată pentru totdeauna. Nu răspundea la bătăile repetate 
în uşa lui de fortăreață şi-şi deconectase definitiv telefonul. 

Curioşi, am invitat-o pe italiancă la Paris ca să primească 
Legiunea de onoare thanatonautică, medalia creată de Lucinder. 
Ceremonia s-a desfăşurat fără surle şi trâmbiţe. Preferam ca 
deocamdată să evităm orice tămbălău în presa scrisă şi vorbită. 

Stefania Chichelli era o femeie micuță şi grăsuţă, rumenă la 
obraz. Faţa ei frumoasă era încadrată de un păr negru şi 
ondulat care-i cădea până jos pe spate. Blugii şi bluza păreau tot 
timpul gata să-i plesnească, dar nu era lipsită de farmec cu 
obrajii ei rotunzi şi zâmbetul copilăresc. 

Încă de la aeroport ne-a îmbrăţişat, de parcă ar fi vrut să ne 
dea de înţeles că facem parte cu toţii din aceeaşi mare familie, 
cea a „thanatonauţilor care nu se tem de moarte”. Apoi a 
izbucnit într-un râs puternic, neaşteptat şi tulburător. 

Am dus-o la restaurantul thailandez. Rămas în expectativă, 
Lucinder preferase să-şi transmită scuzele de rigoare. 

Stefania trăise câţiva ani la Montpellier, aşa că vorbea o 
franceză impecabilă, cu un accent transalpin abia sesizabil, 
foarte plăcut. A început să înghită farfurii întregi de spaghetti 
cu ciuperci. Cu gura plină, italianca îşi însoțea frazele cu râsul 
ei răsunător. Niciodată nu-l văzusem pe Raoul atât de atent. 

Îşi neglija propria farfurie şi o asculta pe invitata noastră 
aproape mâncând-o din ochi. N 

Stefania a făcut o recapitulare. In spatele primului zid, se 
afla o zonă întunecată şi pestilenţială unde nu era bine să 
zăboveşti. Secvenţe de amintiri te asaltau ca nişte diavoli şi 
încercau să te abată de la lumina aceea frumoasă. Totuşi, 
pentru că decolase cu intenţia fermă de a se întoarce, Stefania 
nu se lăsase captivată nici de lumina minunată, nici de demonii 
trecutului. 

Interesat de tehnicile de decolare - în fond era specialitatea 
mea - am întrebat-o ce folosea. 

— Meditaţie tibetană şi un booster cu o concentraţie uşoară 
de clorură de potasiu. Nu vreau să-mi nenorocesc ficatul! 

— Meditaţie tibetană! a exclamat Raoul. 

Puțin mai lipsise să nu se sufoce. Scuipă politicos, cu mâna 
la gură, trei muguri galbeni de soia şi întrebă: 

— Eşti... mistică? 

— Evident, a pufnit thanatonauta. Să pleci spre moarte e un 
act esențialmente religios, cel puţin spiritual. Un produs toxic îţi 
permite să decolezi, dar cum să mergi mai departe, fără o 
disciplină a sufletului? Cum să decolezi în mod cinstit fără 
credinţă în Dumnezeu? 

Am rămas cu gura căscată. Până atunci reuşisem să nu 
amestecăm religia cu experienţele ştiinţifice. Eu şi Raoul eram 
interesaţi, natural, de toate mitologiile antice şi de diferite 
credinţe din lume, dar în practică nu voiam să ne împovărăm cu 
superstiții, oricare-ar fi fost proveniența lor. 

De altfel, fundamental, Raoul era ateu. Se lăuda cu asta, 
considerând că ateismul este singura atitudine posibilă pentru 
un om modern care dorea să-şi păstreze în toate privinţele o 
atitudine ştiinţifică. Pentru el, scepticismul constituia un 
progres faţă de misticism. Dumnezeu nu fusese demonstrat, prin 
urmare nu exista. 7 

lar eu eram mai curând agnostic. În realitate, îmi 

recunoşteam ignoranţa. Chiar şi ateismul îmi părea un 
comportament religios. A afirma inexistenţa lui Dumnezeu, asta 
înseamnă să profesezi o opinie în această privinţă. Eu n-am avut 
niciodată atâta trufie. Dacă o divinitate va catadicsi să se 
manifeste faţă de noi, amărâte creaturi terestre, cu siguranţă 
că-mi voi schimba atitudinea. Până atunci rămâneam în 
expectativă. 

Agnosticismul meu se potrivea cu viziunea mea despre lume, 
care nu era decât un imens semn de întrebare. Căci, dacă nu 
aveam nici o părere despre Dumnezeu, nu pretindeam nici atât 
că am vreuna despre lume sau despre oameni. Nu le-am înţeles 
niciodată bine pe fiinţele din anturajul meu, tot ce mi se 
întâmpla mi se părea totdeauna că survine accidental. Totuşi 
aveam uneori impresia că natura era înzestrată cu o inteligenţă 
proprie care mă depăşea. 

Raoul o presa pe Stefania cu întrebări. 

— Şi ce eşti de fapt? 

— Budistă tibetană! 

— Budistă? 

— Şi ce, nu-ţi convine? 

— Nu, nu, nu asta! s-a scuzat el, grijuliu să n-o irite pe 
opulenta noastră colegă. Ba dimpotrivă, mitologia tibetană mă 
pasionează. Numai că nu-mi imaginam budiştii tibetani ca... 
tine! 

— Eu n-am habar de budiştii tibetani. Eşti primul pe care-l 
întâlnesc, a zis încetişor Amandine. 

Stefania îşi vâri în gură, una după alta, trei furculiţe cu 
friptură de pui pregătită cu lapte de cocos şi coriandru. 

— Noi, budiştii tibetani, nu v-am aşteptat pe voi ca să ne 
interesăm de moarte. Subiectul ăsta e studiat de peste cinci mii 
de ani. Bardo Thodol, cartea noastră care vorbeşte despre 
morţi, constituie un mic manual perfect pentru a încerca o Near 
Death Experience. Eu mă decorporam spre lumea cealaltă pe 
când nimeni nu auzise încă de Felix Kerboz al vostru! 

Am simţit o oarecare iritare sub masca suavă a colegei 
noastre Amandine. Se întâmpla pentru prima dată ca în micul 
nostru cerc tânăra infirmieră să nu fie în centrul atenţiei. Nu 
mai era singura femeie dintre noi şi era geloasă văzându-l pe 
Raoul subjugat de farmecul şi spusele insolite ale acelei italo- 
tibetane. 

Masa a continuat totuşi într-o atmosferă de voie bună. Raoul 

Razorbak afişa o veselie pe care n-o mai văzusem la el. 
Descoperise în sfârşit o femeie pe care, ca şi pe el, n-o interesa 
cu adevărat decât un singur subiect: moartea. 


119 - FIŞĂ DE POLIŢIE 


Numele: Chichelli 

Prenumele: Stefania 

Părul: negru 

Ochii: negri 

Înălţimea: 1,63 m 

Semne particulare: fără 

Observaţii: prima femeie thanatonaut 
Punct slab: greutatea depăşită 


120 - FILOZOFIE JAPONEZĂ 


Naoshige a zis: 

„Calea samuraiului e formată din pasiunea pentru moarte. 

Dacă un om e stăpânit de o astfel de pasiune, zece oameni 
nu vor fi în stare să-i vină de hac. 

Trebuie să fii cuprins de fanatism şi de pasiune pentru 
moarte ca să săvârşeşti fapte de vitejie. Dacă te laşi câştigat de 
discernământ, e prea târziu ca să mai foloseşti această forţă. 
Conform căii samuraiului, loialitatea şi mila filială sunt de 
prisos, singura care contează e pasiunea morţii. Loialitatea şi 
mila filială vor veni ele singure după aceea în sufletul lui.” 


Extras din studiul Moartea, această 
necunoscută, 
de 
Francis Razorbak 

121 - STEFANIA ȘI POVESTEA EI 


Stefaniei îi plăcea la nebunie să stea la taclale. Aşa că ne-a 
spus cu dragă inimă povestea ei. Când era mică, arăta mai grasă 
decât era acum, respectând proporţiile. Părinţii ei ţineau un 
restaurant şi nu se zgârceau la mâncare. Seara trebuia terminat 
tot ce mai rămăsese şi nu se putea păstra până a doua zi. Simplă 
chestiune de economie. A şaptea din paisprezece copii, ea era 
cea mai grasă şi bătaia de joc a fraţilor şi surorilor ei. 

O porecliseră „Pară coaptă”. Nici măcar mama ei nu făcea 
nimic ca s-o scape de acest complex. li cumpăra dinainte haine 
mai largi. „Ca să avem când o fi nevoie”, zicea ea, fatalistă. 

Nu plutea niciodată multă vreme în aceste haine mari şi 
largi. Corpul ei le cucerea cu rapiditate volumul. 

La şcoală, toată lumea îşi bătea joc de „Pară coaptă” şi, cu 
cât râdeau mai mult de ea, cu atât mai tare îi era foame. Totuşi 
ea avea impresia că se hrăneşte normal, mulţumindu-se cu paste 
făinoase cu pâine, unt cu pâine şi sos bolognez cu unt. Dar când 
a cuprins-o brusc spaima că va rămâne pentru totdeauna urâtă 
şi obeză, nici măcar n-a mai avut timp să-şi încălzească 
mâncarea. Hăpăia spaghetele crude şi deschidea în mare viteză 
cutii de varză cu cârnaţi sau de fasole cu afumătură pe care le 
înghiţea imediat. 

Îşi imagina propriul ei corp ca o pubelă imensă, pe care nu 
reuşea niciodată s-o umple până sus. În faza-i de cea mai mare 
anxietate, a ajuns să cântărească peste o sută treizeci de 
kilograme. 

Fireşte, începuse de cel puţin o sută de ori un regim, dar 
nevoia de a mânca era mai puternică decât aceea de a-şi face 
plăcere slăbind. 

Perioadei „ingerare de hrană crudă” i-a urmat o fază tulbure 
în privinţa mâncării. Mânca, mânca, şi apoi se forţa să vomeze 
pentru a-şi goli stomacul. Şi în acelaşi timp se îndopa cu 
laxative. Înţelegând că-şi punea sănătatea în pericol, părinţii ei 
au încercat să o facă să-i vină mintea la cap. Bieţii de ei, erau 
tare mâhniţi din cauza greutăţii anormale a copilului lor, în 
schimb o admirau tare mult pentru mintea ei ageră. Căci mica 
Stefania dăduse dovadă încă de la grădiniţă de adevărate 
însuşiri intelectuale. Sărea din două în două clase şi obținea cele 
mai bune note la toate materiile, de la matematică până la 
filozofie, trecând prin geografie şi istorie. 

Părinţii au renunţat de-a mai face să-i vină mintea la cap 
unei fete de bunăseamă mai inteligente decât ei. „Dacă se 
comportă astfel, probabil că are nişte motivații care nouă ne 
scapă”, a suspinat tatăl, după ce-a surprins-o scuipând cous- 
cous crud îndulcit cu sirop din zeamă de rodie. 

Evident că obezitatea o împiedica pe Stefania să se mişte 
liber în spaţiu. La pubertate, preocupată să seducă sexul opus, 
în ciuda greutăţii sale, a încercat să capete un mers senzual. 
Până atunci mergea cu picioarele depărtate, ca o rață, pentru a 
se putea sprijini bine pe sol, întrucât ar fi putut să cadă din 
cauza kilogramelor în plus. S-a forţat deci să meargă cu 
picioarele cât mai apropiate, până când a reuşit să poarte 
pantofi cu toc înalt, fără teamă că şi-ar putea pierde echilibrul 
sau să-şi sucească gleznele. În felul acesta a dobândit un mers 
sigur. 

Bărbaţii au început s-o privească pofticioşi. Totul consta în 
arta de a-ţi mişca trupul. După mers, Stefania a învăţat să se 
aşeze cu graţie, să se lungească pe jumătate, cu voluptate, pe o 
canapea, să-şi ţină gâtul drept în loc să-şi lase capul între umeri. 
Nici o mişcare nu era lipsită de importanţă. 

Pentru a-şi stăpâni mai bine gesturile, Stefania şi-a luat un 
pisoiaş căruia-i imita toate mişcările. Înţelesese că o tehnică 
bună îi va permite să-şi domine mai bine handicapul. 

Felina nu numai că ştia să se mişte admirabil, dar adopta, în 
repaus, cât se poate de natural, poziţii de o mare eleganţă. 

Stefania a început să practice după aceea yoga şi sporturi 
care cereau mare forţă fizică precum alpinismul. Fireşte, oasele 
îi suportau în continuare cele o sută de kilograme de grăsime, 
dar acum avea să dobândească nişte muşchi puternici şi un 
schelet înzestrat cu multă supleţe. 

Compensa. Începuse să compenseze. 

Yoga nu mai era suficientă. Un budist tibetan s-a ivit tocmai 
la timp şi ea ştiuse să-şi facă din el un prieten. N-a fost prea 
greu. Individului îi plăceau grasele. În numeroase ţări din lumea 
a treia, graşii sunt invidiaţi pentru bogăţia care le permite să se 
hrănească din abundentă şi sunt priviţi ca nişte semizei. Dar 
pentru că-i aprecia şi spiritul şi vedea că formele pe care le avea 
o făceau nefericită tibetanul a învăţat-o că trupul nu este o 
închisoare închisă ermetic şi că era uşor să evadezi din el. Prin 
meditaţie, puteai să părăseşti acel „înveliş” efemer şi să te 
întorci în el după dorinţă. 

A învăţat-o pe tânăra fată câteva tehnici de decorporare, pe 
care ea le-a asimilat foarte uşor, întrucât era obişnuită să-şi 
impună o mare disciplină fizică. 

În sfârşit, Stefania era eliberată de grăsimea ei! Permiţându- 
i să se decorporeze, meditaţia o salvase. 

Pentru a evita orice manifestare de scepticism din partea 
noastră, tânăra italiancă a declarat că nu-i păsa dacă o credem 
sau nu. Noi însă am liniştit-o imediat, dar i-am spus că cel mai 
mult ne interesa să înţelegem cum proceda. 

A râs din toată inima şi a fost de acord să ne lămurească. 

La ceasul când locuitorii peninsulei se dedau în general 
siestei, Stefania se aşeza în poziţia lotus şi se concentra asupra 
decolării sale. O vijelie mare îi invada atunci camera, 
smulgându-i ectoplasma şi ducând-o în afara corpului. În 
general, ieşea pe fereastră, mai rar prin tavan şi niciodată pe 
uşă. 

— Uşile sunt destinate intrărilor şi ieşirilor corpurilor fizice, 
ne-a explicat ea. Nu trebuie să le amestecăm aşa pe toate. 

La început a avut oarecare temeri. Îndată ce ieşea pe 
fereastră, intra în contact cu tot felul de spirite, care şi ele 
zburau. Unele erau bune, iar altele rele. Era important să le 
deosebeşti. 

— În general, cele rele zboară la nivelul solului, dar dacă nu 
reuşeşti să te mentii suficient de sus deasupra acoperişului, pot 
să devină amenințătoare şi să te atace. Când începi să pierzi 
altitudine, trebuie sa te întorci foarte repede în corpul tău ca să 
scapi de ele. 

Ce putea să ne spună mai precis despre acele spirite rele? 
Stefania a recunoscut că nu era în stare să le definească. 
Trebuia s-o credem pe cuvânt. Totuşi, datorită meditaţiei, ne-a 
spus că era în stare să parcurgă toată planeta cu o viteză 
fantastică. 

Bun, sufletul îi devenise uşor, dar corpul îi rămânea în 
continuare la fel de greu. Fugea de problema ei fără s-o 
înfrunte. Cu toate astea a fost forţată s-o facă într-o zi de 
februarie. Elevă la pension, Stefania se pomenise, la liceu, 
blocată într-o cadă de o bulă mare de aer prizonieră a perniţelor 
ei de grăsime. Se zbătea ca o broască ţestoasă întoarsă cu 
burta-n sus. 

Incurajate de jignirile profesoarei ei de gimnastică, colegele 
de pension profitaseră de neputinţa ei ca să-i arunce tot felul de 

mizerii. 

După ce s-au săturat, au plecat toate lăsând-o acolo pe 
nefericita care dârdâia toată în apa rece. Meditatia nu i-a fost de 
nici un folos. Zadarnic se zbătuse, corpul era prizonierul unei 
carapace de tinichea, iar sufletul se dovedea prea cuprins de 
panică pentru a evada. 

Fusese eliberată câteva ore mai târziu de o femeie de 
serviciu. Ajutată de câteva colege, femeia de serviciu se servise 
de o mătură cu coadă ca de un levier ca s-o desfacă pe Stefania 
din cadă. 

Această umilinţă a marcat-o pentru întreaga viaţă. S-a 
hotărât să se răzbune folosindu-se de arma ei secretă: 
ectoplasma. 

Dacă trecea prin ziduri, putea la fel de bine să treacă şi prin 
corpuri! În fiecare seară pleca la vânătoare, hotărâtă să se 
răzbune pe toate colegele care o umiliseră. Profita de somnul lor 
pentru a-şi invada victimele, începând cu degetele mari de la 
picioare şi urcând până la cap. Victimele se trezeau cu migrene 
cumplite, după ce trăiseră nişte coşmaruri îngrozitoare. 

O lăsase la urmă pe profesoara de gimnastică, singura 
persoană adultă care participase la calvarul ei şi care se 
alăturase torţionarelor în loc să le alunge. Stefania i-a pătruns 
adânc în inimă şi i-a provocat aritmii. Din când în când, 
muşchiul cardiac se contracta foarte repede, pentru ca apoi să 
nu mai bată aproape deloc. 

Femeia s-a trezit lac de năduşeală. A făcut zadarnic câteva 
exerciţii potrivite pentru calmarea acestor palpitaţii. Înţelegând 
că se petrecea un fenomen ciudat, profesoara a îngenuncheat 
repede şi s-a rugat cu fervoare ca să fie eliberată de fantoma 
care o poseda. 

Stefania plecă mai înainte ca o criză cardiacă s-o doboare 
definitiv pe nefericită. Cu toate astea a continuat s-o persecute 
în mod regulat. 

Era îmhbătată de puterea pe care i-o oferea controlul 
ectoplasmei sale. Se servea de ea pentru a se răzbuna, deci 
pentru a face rău. Multe religii numeau asta magie neagră. 

S-a lăudat în faţa prietenului ei tibetan, care a implorat-o să 
renunţe. Magia neagră, i-a spus el, reuşeşte totdeauna până la 
urmă să pună gheara pe tine şi să te domine în aşa măsură încât 
să n-o mai poţi stăpâni. 

Stefania trebuia să renunţe definitiv la răzbunare. 

Răzbunare împotriva duşmanilor, răzbunare împotriva 
propriului ei corp. 

Ea însă continuase. Toate colegele ei de clasă înghiţeau 
întruna la aspirine. Profesoara de gimnastică avortase. Iar 
privirea Stefaniei era din ce în ce mai întunecată! Nimeni nu 
mai îndrăznea s-o privească în față. Toţi intuiau că ea se afla la 
originea acelor fapte misterioase. In alte timpuri ar fi fost 
acuzată de vrăjitorie. Dar în secolul al XXI-lea această afirmaţie 
i-ar fi făcut ridicoli pe autorii ei. 

Câteva fete i-au prezentat scuze. Stefania le-a respins dând 
nepăsătoare din umeri. Şi a continuat să le chinuiască. Ataca 
sistemele digestive şi provoca ulcere stomacurilor detestate. 

În ultimă instanţă, înțelegând că Stefania risca să treacă 
definitiv de partea „mâniei celei mari”, prietenul ei budist i-a 
destăinuit secretul reîncarnărilor. Religia lui afirma că fiecare, 
în vieţile lui viitoare, plătea pentru acţiunile bune sau rele pe 
care le săvârşea în timpul existenţei prezente. Fiecare viaţă 
trebuia să ne servească la a învăţa ceva. Dragoste. Pasiune. 
Artă. Acestor scopuri trebuia să-ţi consacri energia, să devii mai 
bun, nu să distrugi. A le face rău celorlalţi însemna să le acorzi 
prea mare importanţă! 

Stefania şi-a astupat urechile. S-a întâmplat atunci un 
eveniment care a tulburat-o profund şi a obligat-o să asculte. 
Colegele ei au atacat-o, toate împreună, pe femeia de serviciu 
care o salvase. Ştiau că ea era singura prietenă a lui „Pară 
coaptă”. Fireşte, intenţia lor nu fusese decât să o zgâlţâie puţin, 
dar nenorocita s-a lovit cu ceafa de un colţ de zid. Moartea a 
fost instantanee. 

— Din cauza ta a murit, i-a spus prietenul ei tibetan. Din 
cauza ta copiii ei sunt acum orfani. Ţi-ai distrus karma. Dacă nu 
te hotărăşti pe loc să renunţi la răzbunare, vei plăti pentru asta 
înmiit! 

Şi, cu acest ultim avertisment exasperat, prietenul ei o 
părăsise. Înmărmurită, Stefania înţelesese că era timpul să-şi 
spele sufletul de toată necurăţenia care o invadase. După 
bulimie urmase anorexia. Îşi detesta în continuare corpul, chiar 
şi acum când suferea de foame. 

Pentru a-şi regăsi pacea sufletească, Stefania a hotărât să 
aprofundeze înţelepciunea budistă tibetană. A fost primită de o 
lamaserie din Padova. Spera ca o dată cu regăsirea seninătăţii 
să reapară şi prietenul ei. Dar nu l-a mai văzut niciodată. Se 

îngrăşă din nou. 

S-a măritat pentru a face pe plac familiei şi a-şi îndeplini 
destinul de femeie italiană. Dar niciodată nu avea să mai fie o 
femeie ca toate celelalte. Mersese prea departe pe calea 
meditaţiei. 

Au trecut câţiva ani până când a aflat de francezii care 
descoperiseră thanatonautica. A vrut şi ea să plece la 
descoperirea continentului morţilor. Măcar pentru a o regăsi pe 
femeia de serviciu care o salvase. 

Prietenii ei lamaişti îi cunoşteau povestea, ştiau cum mai 
întâi căzuse pradă Răului, pentru ca apoi să se întoarcă la Bine. 
Au îndopat-o cu paste făinoase şi mămăligă ca să dobândească 
energie suficientă pentru călătoria ei. 

Şi astfel a reuşit să treacă de Moch 1! 

Am privit-o cu admiraţie. S-a uitat pe rând la fiecare, apoi a 
spus: 

— Percep perfect karma fiecăruia dintre voi. Sunteţi pentru 
mine ca nişte cărţi deschise. Tu, Raoul, eşti un luptător. Te afli 
la mijlocul ciclului tău de reîncarnări. Eşti furios pentru că, în 
viaţa ta precedentă, ai început ceva ce n-ai avut timp să termini. 
De aici nerăbdarea de a reuşi în această existenţă. 

— Ai dreptate, a recunoscut Raoul. Dar în această viaţă am 
ceva de tranşat. 

Eu eram, după spusele Stefaniei, un suflet tânăr şi curat, 
incapabil să fac rău pentru că nu aveam nici un interes. Eram 
doar la începutul ciclului meu de reîncarnări şi prin urmare 
foarte ignorant. 

— Eşti destul de inteligent pentru a fi înţeles asta, a subliniat 
ea. Asta înseamnă mult. De aceea ai şi ales drumul cunoaşterii 
şi ăsta e un drum bun. 

— Posibil, am răspuns eu, agasat că toată personalitatea 
mea fusese rezumată în trei fraze, fără nuanţe. 

Stefania judeca totuşi oamenii puţin cam repezit. 

— Iar ţie, a zis ea întorcându-se spre Amandine, nu-i aşa că 
cel mai mult îţi place să faci dragoste? 

— Ei şi? a zis ea. Ce-ţi pasă? 

— Ştiu, a calmat-o Stefania. Asta nu te priveşte decât pe 
tine. Dar vezi, dai prea mult celorlalţi. Îţi închipui că nu te poţi 
realiza deplin decât prin dragoste fizică. Ce greşeală! Energia 
sexuală e cea mai puternică energie. Dacă n-o foloseşti decât 
pentru orgasm, o vei epuiza zadarnic. Va trebui să înveţi să-ţi 

administrezi acest capital şi să canalizezi această energie. 


122 - MANUAL DE ISTORIE 


Thanatonauţii erau nişte oameni solizi, cu sânge rece, cu 
privirea fixă. Ştiau perfect încotro merg. Toţi purtau la gât o 
medalie pe care era gravată deviza: „Tot înainte, mereu înainte 
spre necunoscut!” 


Manual de istorie, anul II, 
curs elementar 


123 - ÎNVĂȚĂTURĂ YOGA 


Cum să înveţi să meditezi: 

— Disciplinându-ţi corpul şi antrenându-l să stea nemişcat; 

— Disciplinându-ţi respiraţia; 

— Disciplinându-ţi mintea. 

Este destul să te izolezi într-o încăpere, să te aşezi într-o 
poziţie confortabilă şi să-ţi fixezi gândirea asupra unui punct 
situat între sprâncene. 

Atunci se vor şterge toate gândurile parazite. Mintea îţi va 
deveni liberă, gata să asculte lumea din jur. Vei putea să faci 
deosebirea între ce eşti tu şi ce aparţine lumii. Eul tău va fi 
pregătit să iasă din corp şi să viziteze universul. 


Tehnică de meditaţie 


Raja yoga 
Extras din studiul Moartea, această 
necunoscută, 
de Francis 
Razorbak 

124 - IAR STEFANIA 


Aşa era Stefania. 

Raoul nu scotea un cuvânt, contemplând-o, sensibil doar la 
prezenţa ei. Pentru prima dată îmi vedeam prietenul îndrăgostit. 
Şi magia părea că acţionează în ambele sensuri. Privirile lor se 
căutau şi se fereau ca două turturele la sosirea primăverii. In 
schimb, mâinile lui Raoul stăteau bine înfipte în buzunarele 
pantalonilor. 

Era cât se poate de clar că Amandine nu împărtăşea 
admiraţia noastră pentru italiancă. Nu-i căzuseră deloc bine 
aluziile la sexualitatea ei. O necunoscută nu avea dreptul să-ţi 
arunce în fată o astfel de remarcă, mai ales în prezenţa altora. 
În ochii ei mijiţi, oceanul albastru înghiţise hăurile negre. 

Pe lângă asta, Amandine fusese singura reprezentantă a 
sexului feminin în grupul nostru. Se obişnuise cu această 
exclusivitate. Stefania reprezenta acum o concurentă cu atât 
mai periculoasă, cu cât ea fusese prima femeie care trecuse de 
zidul morţii. Şi, colac peste pupăză, Raoul, recele Raoul, se lăsa 
sedus! 

Am plecat, sătui, de la restaurantul thailandez al domnului 
Lambert şi am urcat la ultimul etaj al reşedinţei noastre unde 
puteam vorbi mai în voie. l-am cerut Stefaniei să ne arate cum 
proceda pentru a medita. 

S-a aşezat turceşte, cu coloana vertebrală foarte dreaptă. A 
închis ochii şi, timp de zece minute, a rămas aşa, nemişcată. 
Apoi a redeschis pleoapele. 

— Asta a fost! a zis ea râzând. Mi-am întrerupt valul 
tumultuos al gândurilor şi m-am lăsat aspirată de o coloană de 
gol. Nu trebuia decât să mă las dusă ca să decolez pe fereastră. 

— Ce ai simţit? 

— Asta nu se poate reda în cuvinte, se simte. E ca şi când m- 
aţi întreba care e gustul sării. Mi-ar fi destul de greu să-i explic 
unuia care nu cunoaşte decât dulcele. Ce cuvânt să foloseşti? 
Trebuie să guşti din sare ca să vezi despre ce e vorba. Trebuie 
să meditezi ca sa afli ce este meditaţia. 

Răspunsul era cel puţin vag. 

— Dar practic? am insistat eu. 

— M-ai văzut cum fac. Mă menţin într-o anumită poziţie. Mă 
concentrez asupra unei imagini şi nimic altceva. Poţi să începi 

să te antrenezi gândindu-te doar la flacăra unei lumânări. Se va 
legăna în dosul pleoapelor închise până când vei sufla ca s-o 
stingi şi să pleci. 

— Unde să plec? 

— În cer. Pe continentul morţilor. Fireşte, problema este să 
accepţi ideea de a muri. Eziţi să-ţi părăseşti nevasta, copiii, 
prietenii. Te crezi indispensabil. Ce greşeală şi ce trufie! O 
astfel de stare de spirit este improprie meditaţiei, pentru că a 
medita înseamnă să faci un pas spre moarte. Or, trebuie să 
accepţi în mod natural moartea, deoarece s-ar putea să fie 
lucrul cel mai interesant din viaţă. 

Ochii lui Raoul străluceau. 

— Nu înţeleg nici o vorbă din tot ce spui, a bombănit 
Amandine posacă. 

Din nou a răsunat râsul comunicativ al italiencei. 

— De fapt, mai bine ar fi să vă arăt cum am învăţat noi, 
budiştii tibetani, să murim. Pentru noi, şi asta de milenii, 
moartea e o ştiinţă, nu o fatalitate. Mâine am să vă duc la 
templul tibetan din Paris la o şedinţă de activităţi practice. 
Noroc că avem aproape peste tot sucursala noastră locală! 


125 - FILOZOFIE CREŞTINĂ 


„Şi aşa cum spiritul, căzut în sclavia trupului, merită să fie 
numit carnal, tot aşa şi corpul merită pe bună dreptate să i se 
spună spiritual când se supune perfect spiritului.” 


Ieronim, Comentariu la 
Cartea lui Isaia 


Extras din studiul Moartea, această 
necunoscută, 


de Francis 
Razorbak 

126 - TOI STEFANIA 


La templul tibetan din Paris avea loc un priveghi funebru. 
Printre rotocoalele fumului de tămâie, se uitau la noi nişte statui 
mari şi obeze cu privirea maliţioasă. Am înţeles cum o atrăsese 
această credinţă pe italianca noastră. Religia budistă hărăzea un 
adevărat cult celor care ştiau să râdă în hohote. 

Mai târziu am aflat că raţionamentul meu fusese cam 
simplist. Acei Buddhas erau nişte Buddhas chinezi, nu tibetani. 
Cei tibetani erau mai slabi şi mai serioşi. Probabil că fusese o 
greşeală a Ministerului Cultelor dar, cum tibetanii nu erau la ei 
acasă, nu îndrăzniseră să conteste şi se obişnuiseră cu timpul să 
trăiască printre acei Buddhas chinezi. Inspăimântătorii Buddhas 
ai celor care îi invadaseră, care îi persecutaseră, care le 
nimiciseră poporul. 

Nişte bărbaţi cheli, cu craniul parcă frecat cu glaspapir, ne- 
au salutat fără să ne cunoască. Erau înveşmântaţi în togile lor 
galbene ca şofranul şi învârteau nişte cilindri de lemn gravat. 
Psalmodiau nişte texte cărora nu le înţelegeam sensul. 

Apoi s-au adunat în jurul unui trup care zăcea culcat. 
Stefania ne-a sugerat să ne ducem lângă ei. 

Un lama a început să declame o poezie pe care italianca, 
poliglotă, ne-o traducea simultan: 

„O, fiule, fiu nobil, ceea ce numim moarte, acum a venit. 

Părăseşti această lume, dar nu eşti singurul, moartea vine 
pentru toţi. 

Nu rămâne legat de această viaţă, din slăbiciune. 

Şi chiar dacă, din slăbiciune, ai rămâne legat, tot nu ai avea 
destulă putere pentru a rămâne în această viaţă. Nu vei obţine 
altceva decât rătăcirea prin Samsara. Nu fi deci legat, nu te 
arăta slab. Aminteşte-ţi de preţioasa Trinitate. 

O, nobile fiu! Indiferent de frica sau teroarea care te-ar 
putea asalta în Chonyid Bardo (zona de după Moch 1 unde erai 
agresat de secvențele de amintiri?), locul în care vei întâlni 
realitatea, nu uita aceste cuvinte şi păstrează-le semnificaţia în 
inima ta: mergi înainte. În ele se află secretul vital al 
Cunoaşterii. 

Vai! Când experienţa realităţii va apăsa asupra mea, orice 
gând de frică, de teroare, de teamă de aparente fiind înlăturat, 
fie să pot recunoaşte orice apariţie ca fiind reflexul propriei 

mele conştiinţe, fie să le pot recunoaşte ca fiind apariţii din 
Bardo. 

În momentul atât de important al împlinirii unei mari 
finalităţi, fie să nu mă tem de hoardele de divinităţi liniştite şi 
enervate care constituie proiecția propriilor mele gânduri. 

O, fiu nobil! Dacă nu-ți recunoşti propriile tale gânduri, cu 
toate meditaţiile şi rugăciunile făcute în această lume, dacă n-ai 
auzit prezenta învăţătură, strălucirile te vor înrobi, sunetele te 
vor umple de teamă, luminile şi razele te vor îngrozi. 

Dacă nu cunoşti această cheie absolută a tuturor 
învățăturilor, nefiind în stare să recunoşti sunete, lumini şi raze, 
vei rătăci prin Samsara!” 

Vorbele rostite de acel lama furnizau o explicaţie perfectă 
pentru ceea ce li se întâmplase lui Jean Bresson şi Stefaniei, 
după trecerea primului zid comatic. El căzuse în Chonyid Bardo. 
Ea învățase cum să scape. 

Un călugăr s-a apropiat de muribund, aplicându-i prin 
lovituri uşoare un masaj ciudat. 

— li comprimă carotidele până când ele nu mai pulsează şi 
survine somnul, ne-a explicat Stefania. Când suflul se retrage 
din canalul central al circulaţiei şi nu poate să mai treacă nici 
prin canalele laterale, atunci e constrâns să se ridice şi să iasă 
prin orificiul lui Brahma. 

— Cu alte cuvinte, individul e asasinat sub ochii noştri! am 
exclamat eu îngrozit. 

Amandine a făcut o strâmbătură plină de dezgust. 

Stefania s-a uitat la mine cu blândeţe. Am gândit brusc că şi 
eu procedasem ca acel lama. In numele thanatonauticii 
omorâsem oamenii pentru a-i expedia pe continentul morţilor. O 
sută douăzeci şi trei de cobai umani decedați prin grija mea îmi 
închideau gura. 

— Ce e orificiul lui Brahma? a întrebat Raoul. 

— Orificiul lui Brahma este poarta prin care sufletul iese din 
corp. În realitate, este un punct situat în creştetul capului, la opt 
degete de rădăcina părului, a continuat ghidul nostru. 

Raoul şi-a notat pe carneţel coordonatele acelui punct numit 
„orificiul lui Brahma”. In fond, era vorba de un port de unde se 
pleca spre Continentul Ultim. 

Cu fata spre muribund, lama evoca prima Bardo, prima lume 
a morţii în care avea să ajungă în curând. I-a descris-o ca fiind 
„lumea adevărului în sine”. 

— Acum, în intervalul dintre încetarea respirației exterioare 
şi oprirea curentului intern, suflul năvăleşte în canalul central, 
ne-a şoptit Stefania. În acest corp nu mai există conştiinţă. Cu 
cât subiectul e mai sănătos, cu atât faza e mai lungă. Leşinul 
poate dura până la trei zile şi jumătate la un om foarte sănătos. 
De aceea nu îngropăm şi nici nu disecăm vreun cadavru mai 
înainte de a fi trecut patru zile de la deces. În schimb, dacă 
mortul e copleşit de păcate şi aceste canale subtile sunt impure, 
totul durează o secundă. 

— La ce servesc aceste patru zile? am întrebat. 

— La recunoaşterea progresivă a luminii. 

Hotărât lucru, budismul tibetan avea răspuns la toate. Eu 
îmi aminteam cu spaimă de acele poveşti cu oameni care se 
trezeau închişi în sicriul băgat adânc sub pământ. Fuseseră 
îngropaţi prea devreme! Unii loveau multă vreme în pereţii 
cosciugului, disperaţi, înainte de a sucomba din lipsă de aer. 
Alţii aveau norocul ca un trecător sau un paznic să le audă 
strigătele şi se considera că asupra lor se săvârşise un miracol. 
Unii cereau chiar să fie îngropaţi cu un clopoțel pentru a-şi 
semnala eventuala trezire. Şi dacă se trezeau în cuptorul unui 
crematoriu? Zău că era mai bine să se aştepte patru zile... 

Pe vremuri nu se prea făcea deosebire între moarte şi comă 
profundă. De aceea mulţi erau îngropaţi de vii. Dar azi? Eram 
destul de bine plasat ca să ştiu că încă mai existau îndoieli. 
Oprirea inimii, oprirea creierului, oprirea simţurilor. Care era 
semnul adevărat al trecerii în neființă? 

După ce-am ieşit din templul tibetan, ne-am dus să ne 
plimbăm prin cimitirul Pere-Lachaise pentru a ne destinde. 
Raoul şi Stefania mergeau înainte glumind. Eu şi Amandine 
veneam încet în urma lor. 

— Acest mod de a-l seduce pe Raoul e obscen! tuna şi 
fulgera frumoasa mea blondă. Şi mai e şi măritată! Nu ştiu cu ce 
se ocupă soţul ei acolo în Italia, dar ar face mai bine să-şi 
supravegheze nevasta. 

Nu o mai văzusem niciodată pe Amandine atât de 
nemulțumită. Era ca şi cum cucerirea lumii celeilalte îşi 
pierduse pentru ea orice importanţă, ca şi cum numai gelozia ei 
conta! 

Trăise cu Felix, trăise cu Jean. Şi acum îl dorea pe Raoul şi 
îmi mărturisea asta cu cruzime tocmai mie, care numai pe ea o 
visam. Dar ea nu mă vedea. 

Dragostea mea era însă atât de puternică încât m-am 
străduit s-o liniştesc. 

— Nu te nelinişti, i-am spus. Raoul are capul pe umeri. 

Şi-a petrecut braţul pe după al meu. 

— Crezi că simte ceva pentru mine sau mă consideră doar o 
simplă asistentă? 

De ce mă alegeau totdeauna femeile drept confidentul lor? Şi 
pe deasupra femeile pe care le doresc eu! 

Evident, am pronunţat cele mai proaste cuvinte. 

— Cred că, în sinea lui, Raoul... te iubeşte. 

Trebuie să fie cineva prost ca mine ca să spună astfel de 
nerozii. 

— Chiar crezi? mi-a spus ea cu un aer înveselit. 

I-am tras înainte. Era greu s-o faci mai de oaie decât o 
făcusem eu. Şi totuşi am reuşit să mă depăşesc. 

— Chiar sunt convins de asta. Dar... nu îndrăzneşte să-ţi 
mărturisească. 


127 - PUBLICITATE 


„Viaţa este uneori o vale a plângerii. Dar o iubesc. Şi ieri am 
găsit în cutia de scrisori doar facturi de plată. La televizor nu 
era nimic interesant. Nevasta îmi caută tot timpul râcă. Agenţii 
de circulaţie mi-au umplut maşina cu procese verbale şi un 
vandal i-a zgâriat caroseria cu cheile. Am fost gata să fac o criză 
de nervi, şi pe urmă mi-a trecut. Fiindcă viaţa nu este grămada 
asta de porcării. Viaţa este plăcerea de a respira un aer uşor, de 
a descoperi peisaje de o diversitate infinită, de a întâlni tot felul 
de oameni simpatici şi inteligenţi. Aşa că sunt înţelegător. Viaţa 
e totuşi un produs de calitate. Eu mă servesc din ea în fiecare 
dimineaţă şi în fiecare seară mai cer o porţie! Faceţi ca mine! 
Iubiţi viaţa şi n-o să vă pară rău!” 


Acesta este un mesaj transmis de 
ANPV, 
Agenţia Naţională pentru 
Promovarea Vieţii 

128 - POVESTE SENTIMENTALĂ 


Mă  plictisisem în apartamentul meu din clădirea 
thanatodromului de la Buttes-Chaumont, unde eram la fel de 
singur ca în mica mea garsonieră de altădată. 

Stefania se întorsese în Italia. Împreună cu Raoul şi 
Amandine profitasem de absenţa ei pentru a ne verifica 
aparatele şi a-i înlesni la întoarcere cele mai bune decolări 
posibile. 

Mesele comune deveniseră o încercare grea. Amandine se 
strecura tot timpul lângă Raoul şi se uita la el cu un apetit mai 
mare decât în propria ei farfurie. Fireşte, Raoul era încă 
stăpânit de farmecul thanatonautei italiene, dar avansurile 
zilnice ale Amandinei au început să-şi arate roadele. 

Spre marea mea disperare, amândoi ţineau neapărat să mă 
informeze în permanenţă despre evoluţia sentimentelor lor. Mă 
sufocam, clocotind de amărăciune, în postura mea de om de 
încredere. 

— Ai văzut? mi-a spus Raoul. Am impresia că Amandine se 
îmbracă din ce în ce mai bine. 

— E tot timpul în negru... 

Nu mă asculta. 

— Nu-i aşa că e din ce în ce mai frumoasă? 

— Totdeauna am considerat-o sublimă, am răspuns eu cu 
tristeţe. 

Chiar în aceeaşi seară aflam că cinau numai ei doi. 

Nu s-au întors să doarmă la thanatodrom. Am rămas singur. 
Singur-singurel în edificiul sacru. 

M-am instalat în fotoliul de decolare şi acolo, la intersecţia 
tuturor energiilor thanatodromului, am încercat să pun în 
practică sfaturile Stefaniei. Voiam să reuşesc o meditaţie 
transcendentală pentru a-mi părăsi bietul meu corp de bărbat 
nefericit. 

Am închis ochii, m-am străduit să fac gol în mine, dar, cum 
am închis pleoapele, faţa suavei Amandine mi-a apărut ca pe un 
ecran panoramic. Era de o frumuseţe angelică, se uita la mine 
cu indulgență şi părul blond îi acoperea buzele cărnoase. 

La ce-mi servea că eram celebru şi stimat dacă nu eram în 
stare nici măcar s-o am pe femeia atât de mult dorită? 

Turbam. La ce-mi folosea dacă mă gândeam că Amandine se 

culca, fără probleme, cu alţii, numai cu mine care o iubeam nu? 
Am închis din nou ochii. Mi-i închipuiam făcând dragoste într-un 
hotel... „pentru a nu-l indispune pe bietul Michael...” Am 
izbucnit într-un râs scurt şi nervos. Cum ar fi zis Felix, „La 
dracu cu thanatonautica!” Ce păcat că Stefania plecase! Numai 
ea ar fi putut să împiedice formarea cuplului, în timp ce eu... în 
realitate nu făcusem decât să-i ajut să ajungă unde ajunseseră. 
Trebuia să fiu inconştient ca să-mi ajut cel mai bun prieten să se 
îndrăgostească de femeia visurilor mele! 

Nu, ştiam că asta se va întâmpla oricum, de aceea îmi 
doream să se întâmple mai repede, pentru ca eu însumi să mă 
lămuresc mai repede. 

Din fotoliul în care mă aflam, puteam să văd cadrul de care 
atârnau flacoanele cu produse chimice. La ce bun să trăieşti? Şi 
dacă aş fi încercat şi eu să trec al doilea zid comatic? În fond, n- 
avea de ce să-mi fie teamă de trecutul meu. În cel mai rău caz 
m-aş fi întâlnit cu Felix. Am început să-mi suflec mânecile 
cămăşii. O clipă mi-am zis că mă sinucideam din dragoste, ca un 
adolescent vulgar cu faţa plină de coşuri... 

Totul era atât de idiot! 

Mi-am înfipt acul în vena mare de la încheietura mâinii, care 
palpita de parcă ar fi încercat să evite această încercare, 

„Na, venă groasă, ca să te înveţi minte pentru că nu mi-ai 
trimis destul sânge la creier ca să găsesc cuvintele care ar fi 
putut s-o seducă pe Amandine.” 

Am pornit toate aparatele. Am apucat micul întrerupător 
electric în formă de pară. 

Amandine îi admira pe thanatonauţi, făcea dragoste cu ei, 
voia să ştie ce e moartea apropiindu-se cât mai mult de 
thanatonauţi, prin urmare trebuia să fiu thanatonaut ca să-i 
trezesc interesul. 

Şi unde mai pui că participasem atât de puţin la această 
aventură! Probabil că eram ca acei marinari spanioli care 
vedeau corăbiile plecând şi întorcându-se din America, dar fără 
să fi participat niciodată ei înşişi la astfel de călătorii. Nu poţi 
totuşi să cunoşti ceva numai după spusele altora. Trebuie să te 
duci tu însuti la fata locului. 

Întrerupătorul devenise lipicios în palma mea din cauza 
sudorii provocate de angoasă. 

Ce voiam să fac? 

Cuvintele preotului tibetan îmi răsunau din nou în urechi ca 

un refren din copilărie. 

„O, fiule, nobile fiu, ceea ce numim moarte, acum a venit! 

Părăseşti această lume, dar nu eşti singurul, moartea vine 
pentru toţi. 

Nu rămâne legat de această viaţă, din slăbiciune.” j 

Nu rămâne legat de această viață, din slăbiciune... In 
această existență karma mea nu era prea grozavă. Ín viitoarea 
mea viață voi încerca să fiu un seducător patentat căruia să-i 
cedeze toate fetele. O viață pentru a învăța să domin dragostea, 
o alta pentru a profita de ea. Mda, mor timid şi voi renaşte play- 
boy. 

M-am mai uitat o dată la întrerupătorul electric. Am înghiţit 
în sec şi, foarte nesigur, am început numărătoarea inversă: 

— Şase... cinci... patru... trei... doi... unu. Deco... 

Incăperea s-a luminat brusc. 

— E aici, mamă! a strigat Conrad. Ce cauţi în fotoliul ăla? 
Te-am căutat peste tot. 

— Dă-i pace fratelui tău, a zis mama. Cu siguranţă că îşi 
verifică chestiile alea ale lui. Nu te deranja pentru noi, Michael, 
continuă. Nu voiam decât să facem împreună cu tine bilanţul 
magazinului. Dar nu e nici o grabă. 

Conrad se apucase să umble la toate butoanele 
potenţiometrelor. De obicei nu puteam să suport să-l văd 
atingând ceva şi mă enervam imediat. În seara aceea, nu ştiu de 
ce, Conrad, detestabilul Conrad, mi-a apărut ca exemplul 
perfect al tipului cumsecade. 

Mi-am tras uşurel degetul de pe întrerupător. 

— Şi-am mai vrea şi desenele a ceea ce e după al doilea zid 
ca să putem pregăti noile tricouri ale sezonului viitor, a precizat 
fratele meu. 

Mama s-a apropiat de mine şi m-a sărutat pe frunte umed şi 
apăsat. 

— Şi dacă încă n-ai avut timp să mănânci - totdeauna uiţi să 
te hrăneşti - avem acasă un rasol cu un os plin de măduvă, aşa 
cum îţi place ţie. O să ţi se şubrezească sănătatea tot mâncând 
la restaurant. Nu te servesc decât cu resturi şi cu produse de 
cea mai proastă calitate. Nu se compară cu ce găteşte mama ta! 

Niciodată nu mai simţisem atâta afecţiune pentru ei doi. 
Niciodată nu fusesem atât de încântat că-i văd. Mi-am smuls 
brusc acul, dar nici unul nu a remarcat sângele care mi-a 
picurat din venă. 

Nu mă mai preocupa decât un singur lucru. O să fie destulă 
măduvă caldă ca s-o pot întinde pe o felie de pâine proaspătă şi 
să presar peste ea multă sare? Şi puţin piper. Nu prea mult, că 
altfel îi strică gustul. 


129 - MITOLOGIE CREŞTINĂ 


„Mi-a arătat, apoi, râul şi apa vieţii, limpede cum e cleştarul 
şi care izvorăşte din tronul lui Dumnezeu şi al Mielului, 

Şi în mijlocul pieţii din cetate, de o parte şi de alta a râului, 
creşte pomul vieţii făcând rod de douăsprezece ori pe an, în 
fiecare lună dându-şi rodul; şi frunzele pomului sunt spre 
tămăduirea neamurilor.” 


Apocalipsa 
după loan, 22 


Extras din studiul Moartea, această 
necunoscută, 
de 
Francis Razorbak 


130 - A VENIT STEFANIA 


Să-mi uit problemele personale. În zilele următoare am 
încercat să fac abstracţie de individualitatea mea. Nici dorinţă, 
nici suferinţă. Ştiam că statornicia cu care o doream pe 
Amandine se putea transforma foarte bine în obsesie. Obsesie 
cu atât mai periculoasă cu cât, de aici înainte, nu mai era 
accesibilă. 

Stefania s-a întors de la Florenţa şi mi-am spus că, acum 
când Raoul se interesa de altă femeie, poate că ar fi trebuit să 
ne unim singurătăţile. De altfel, părea că nu-i displac. Mă lovea 
cu palma prieteneşte peste spate, pufnea în râs şi mă alinta cu 
stupido Michaelese, probabil un compliment italian. 

Problema era că nu ştiam cum să procedez. La agăţat am 

fost totdeauna nul. Cunoscusem eu până acum vreo zece femei, 
nimic de zis, dar totdeauna ele se descurcaseră să mă tragă în 
patul lor, nu invers. Şi pe urmă ştiam că Stefania era măritată, 
chiar dacă nu aborda niciodată acest subiect. 

În mod cu totul ciudat, Raoul şi Amandine nu lăsau să se 
bănuiască nimic din idila lor. Nu se ţineau niciodată de mână şi 
nu se sărutau. Numai o anumită seninătate în comportament era 
semnul că împreună îşi regăsiseră momentan pacea simţurilor. 

Stefania n-a remarcat nimic. Ba chiar a continuat să se 
poarte provocator faţă de Raoul. Cum era şi normal, un bărbat 
cu un menaj fericit degajă totdeauna un fel de aură care-l face şi 
mai seducător în ochii celorlalte femei. Eu, cu angoasa mea 
permanentă şi cu veşnica mea singurătate, nu puteam decât să 
le alung. 

Rămânea munca. M-am aruncat în ea cu disperare. Visam 
pentru thanatonauta noastră recordurile cele mai grozave. 

Cu cât ratam mai mult raporturile cu dragostea, cu atât mai 
mult voiam să reuşesc în cele cu moartea. De altfel, visul meu 
obsesiv cu femeia înveşmântată în satin alb cu mască de cap de 
mort a devenit în această perioadă şi mai insistent. Nu reuşisem 
s-o dezbrac pe Amandine, dar aveam intenţia s-o dezvirginez pe 
Doamna cu Coasa. 

Moarte, voi şti ce se află în spatele măștii tale! 

Moarte, pregăteşte-te să-ţi dezvălui ultimul secret! 

Vârful meu de lance va fi o femeie: Stefania. Stefania va fi 
berbecul care va sparge poarta castelului negru. 

Am perfecţionat şi mai mult dozajul, fotoliul de decolare, am 
adăugat noi senzori. În acelaşi timp învăţam hărţile cu chakras 
din yoga şi meridianele de acupunctura. Am încercat să 
conturez forma corpului vital, despre care se vorbea în cărţile 
tibetane, în jurul siluetei umane. Tot studiind acest înveliş, m- 
am pomenit că am început să-l descopăr la cei din anturajul 
meu. 

Am studiat puţin fenomenele fiziologice legate de meditaţie. 
Avusesem dintotdeauna preocuparea de a legitima mistica prin 
ştiinţă. Creierul emite nişte unde de lungimi diferite în funcţie 
de activitatea lui, se spunea în anumite lucrări. lar aceste unde 
puteau fi captate de o banală electroencefalogramă. 

De exemplu atunci când gândim în mod obişnuit, emitem 
între treizeci şi şaizeci de vibrații pe secundă. Asta se cheamă 
că ne aflăm în faza ritmului de unde beta. Cu cât eşti mai treaz, 

cu cât eşti mai concentrat, cu atât vibraţiile sunt mai 
numeroase. 

Când închidem ochii, obţinem imediat o emisie de unde mai 
lente, dar uneori cu o amplitudine mai mare. Ne învârtim în 
jurul a douăsprezece vibrații pe secundă. Asta înseamnă că ne 
aflăm în faza alfa. _ 

În faza de somn fără vise, emitem unde delta. Intre o 
jumătate şi trei vibrații pe secundă. 

Am verificat toate astea pe Stefania, cobaiul meu. l-am pus 
senzorii la tâmple, occiput şi parietale şi am reperat în timpul 
decolării o activitate de emisie de unde alfa. Asta însemna că, pe 
toată suprafaţa lui, creierul era într-o stare de veghe liniştită. 

Această descoperire nu a putut totuşi să fie exploatată. 
Faptul că Stefania emitea unde alfa însemna doar că ea îşi 
controla perfect meditaţia. 

În acea perioadă, echipa noastră întărită a făcut minuni. 
Stefania a divorţat de soţul ei de departe şi s-a instalat la Paris 
ca să poată lucra mai bine cu noi. l-am găsit la etajul trei un 
apartament vecin cu al meu. 

În fiecare dimineaţă decola de la ultimul etaj folosind doar 
meditaţia pentru a recunoaşte de departe locurile unde o va 
purta seara aceeaşi meditaţie, ajutată de data aceasta de puţină 
chimie. Era frumoasă, cărnoasă şi concentrată, lângă pian, 
printre plantele verzi. 

O observam cum pleca acolo şi după aceea discutam 
îndelung cu ea în faţa hărților Continentului Ultim. Ştergeam, 
coloram diferite zone, mă jucam cu cuvintele Terra incognito de 
parcă mă zgândărea ceva să le fac să se retragă. 

Stefania a efectuat în două săptămâni trei incursiuni dincolo 
de primul zid şi astfel am putut să completăm harta care 
reprezenta lumea cealaltă cu o anumită precizie, cu toate că 
secvențele de amintiri ale Stefaniei nu erau, fireşte, universale 
şi în nici un caz nu puteau servi drept reper unui alt 
thanatonaut. 

Până la obţinerea unor rezultate sigure, am hotărât să 
renunţăm la orice publicitate. Oricum, de la dezvăluirile 
înspăimântătoare ale lui Jean Bresson, majoritatea 
thanatodromurilor din lume îşi închiseseră porțile şi nu ne mai 
temeam de concurenta lor. 

— Şase... cinci... patru... trei... doi... unu. Decolare. 

Mica decolare de seară. Tânăra italiancă era întinsă în 

fotoliul roşu cu margini de metal negru. Părul lung şi ondulati 
se revărsa pe bluză. Semăna cu o pictură de Tiţian. 

Am băut o cafea tare. Decolările Stefaniei deveneau din ce în 
ce mai lungi. 

De la aproape treizeci şi patru de minute, se cufundase într- 
o comă-meditaţie. 

— Ce facem? l-am întrebat pe Raoul care tocmai intrase în 
laborator încheindu-şi cămaşa. 

S-a uitat la dispozitivul electronic de măsurare a minutelor şi 
a văzut că-l programase pentru treizeci şi opt de minute de 
comă! 

— E curată nebunie! a izbucnit el. N-o să se mai poată trezi. 

Nu-mi dădusem seama de asta. 

A răsucit brusc la zero comutatorul dispozitivului. Curentul 
electric s-a declanşat imediat prin mici impulsuri sacadate, din 
ce în ce mai accentuate, asemenea unei frânări prevăzute cu un 
sistem de antiblocare. 

— Intoarce-te, Stefania, ai mers prea departe! 

Eram îngrijoraţi. Totuşi nu s-a întâmplat nimic. 

Întoarcerea s-a efectuat progresiv. 

Stefania a deschis ochii brusc şi a bătut din pleoape de parcă 
se trezea dintr-un vis. S-a uitat la noi, ne-a zâmbit, apoi ne-a 
spus cu fermitate: 

— L-am văzut. 

— Ce-ai văzut? 

— Am fost până în adânc. Şi l-am văzut. Există un al doilea 
zid! Moch 2. 

Thanatonauta noastră şi-a tras sufletul, în timp ce Raoul a 
luat harta Continentului Ultim. 

— Spune, i-a cerut el. 

Stefania s-a apucat să povestească. 

— La început, ca de obicei, am ajuns pe un culoar negru 
unde eram atacată de bule de lumină. In fiecare bulă se afla o 
amintire penibilă, lucrurile rele pe care le făcusem. Adică am 
văzut o fetiţă căreia îi furasem ghiozdanul, am văzut-o pe mama 
plângând pentru că aveam note proaste, am văzut un tânăr pe 
care-l respinsesem şi care s-a sinucis de supărare. Am revăzut, 
fireşte, momentul în care eram ca o broască ţestoasă răsturnată 
pe spate şi ziua în care am aflat de moartea femeii de serviciu 
de la şcoală. 

Am înfruntat toate aceste amintiri neplăcute şi fiecăreia i-am 

explicat faptele mele. Furasem ghiozdanul fetiţei pentru că 
părinţii mei nu erau destul de bogaţi ca să-mi cumpere şi mie 
unul; aveam note proaste la şcoală pentru că mama nu-mi lăsa 
nici un moment ca să-mi fac lecţiile, îmi cerea tot timpul să spăl 
vasele şi să dau cu mătura; bărbatul pe care îl respinsesem mă 
dezgusta pentru că în acelaşi timp aveam un alt prieten care îmi 
plăcea. Nu eram răspunzătoare de moartea femeii de serviciu de 
la şcoală. 

În jurul meu i-am văzut pe ceilalţi morţi luptându-se cu 
amintirile lor fără să izbutească să se justifice. Atunci amintirile 
îi copleşeau, treptat, ca nişte globule albe care atacă un microb. 
Cei care omorâseră primeau lovituri din partea victimelor lor, 
cei care fuseseră neglijenţi erau pălmuiţi. Leneşii erau aruncaţi 
în mocirlă. Colericii erau luaţi de valuri. Acest spectacol mi-a 
amintit în mod ciudat de Divina Comedie a lui Dante. 

Cei care păcătuiseră prin avariţie se pomeneau cu ochii 
cusuţi. Cei care păcătuiseră prin desfrâu îşi vedeau carnea 
arzând. Moartea e totuşi cumplită. 

După ce mi-am învins demonii şi am asistat la luptele 
vecinilor mei, m-am deplasat mai departe pe culoarul negru 
care acum devenea violet. De jur împrejurul meu totul evoca 
două cuvinte: teamă şi obscuritate. Pereţii aveau o consistenţă 
prăfoasă şi un miros de pământ proaspăt arat. 

După spusele ei, culoarul acela enorm se reducea fără 
încetare, dar diametrul lui era încă de câteva sute (poate mii) de 
kilometri. 

Semăna cu o depresiune sau cu o pâlnie. Oamenii se luptau 
cu amintirile lor pe cornişe abrupte. Era ca un fel de „faleză 
cilindrică”. Lumina continua să pulseze în fundul depresiunii. 
Dar nu mai exista nici sus, nici jos. 

A luat harta lui Raoul şi a înclinat-o astfel încât partea 
ascuţită a pâlniei să fie îndreptată spre podea. 

— Conul nu e orizontal, ci vertical, a explicat ea. Pereţii se 
reduc pe măsură ce cobori cornişele nisipoase. 

S-a apucat să scrie: 

Decolare. 

Extincţia oricărui semn de viaţă normală. 

Coma. 

Ieşirea din lume. 

Optsprezece minute de zbor în spaţiu. 

Apariţia unui mare cerc de lumină care se roteşte în jurul 

P Oa sala a 


lui, prima imagine a Continentului Ultim. Diametru aproximativ: 
mii de kilometri în zona lui luminată. Limburi. Plajă albastră. 
7. Acostare pe plaja de lumină. Sosirea pe teritoriul 1. 


TERITORIUL 1: 


— Amplasament: optsprezece minute de comă. 

— Culoarea: albastru. Un  albastru-turcoaz care se 
transformă progresiv în albastru-violet. 

— Senzaţii: atracție irezistibilă, albastru, apă. Zonă 
agreabilă. Lumină atrăgătoare. 

— Se termină: la Moch 1 (diametru uşor mai redus). 


TERITORIUL 2: 


— Amplasament: douăzeci şi unu de minute de comă. 

— Culoarea: negru. 

— Senzaţii: întuneric, teamă, pământ. Zonă rece şi 
înspăimântătoare unde, pe cornişe din ce în ce mai abrupte, 
defunctul îşi înfruntă temerile şi amintirile cele mai penibile. 
Lumina este şi acum prezentă, dar frica abate atenţia de la ea. 

— Se termină: la Moch 2. 

— După care poate că urmează... Teritoriul 3 (?). 


Stefania a şters o linie şi-a tras alta, împingând mai departe 
cuvintele Terra Incognita. Noua noastră frontieră se numea 
Moch 2. Acum puteam să chemăm presa. Ştirea a avut un 
răsunet internaţional. 

Thanatonauta a explicat că Jean Bresson fusese cu siguranţă 
învins de trecutul lui. Bresson nu a vrut să-l primească pe nici 
unul din ziariştii care voiau să-i pună întrebări. Zăvorât cum 
trăia, bietul om nu avea să ştie niciodată ce i se întâmplase cu 
adevărat acolo sus. 

Trebuia totuşi să învingem thanatofobia provocată de el. I- 
am căutat familia şi prietenii de altădată. Aceştia au povestit că 
Jean avusese o copilărie îngrozitoare într-un internat, condus de 
un individ dubios care abuza de elevi. Pentru a-şi dovedi că-şi 
domina spaimele, Jean devenise mai întâi cascador, apoi 
thanatonaut. Făcuse tot ce-i stătuse în putinţă ca să uite anii 
copilăriei, dar apăruse primul zid comatic ca să-i reamintească 
totul şi să-l cufunde într-un adevărat infern. 

Directorul internatului a fost demascat, arestat şi internatul 
închis. 

Dar asta nu înseamnă că teama de moarte dispăruse total. 
Se ştia acum că moartea nu era nici doar un paradis, nici doar 
un infern. Era „altceva”. Misterul persista. 

Înainte. Tot înainte, mereu înainte spre necunoscut! 

Următorul obiectiv: Moch 2. 


131 - MITOLOGIE IUDAICĂ 


Când Adam a apărut pe pământ, a fost foarte surprins în 
prima zi că lumina se schimba. Când soarele a scoborât şi 
întunericul a pus stăpânire pe cer, Adam a crezut că totul se 
terminase. Vieţii lui şi lumii le venise sfârşitul. „Nenorocire 
mie!” a exclamat el. „Fără îndoială că am păcătuit dacă lumea 
se întunecă astfel. Acum ne vom întoarce în haosul de la 
început. Asta e moartea la care mă condamnă Cerul.” Nu a mai 
pus nimic în gură şi a plâns toată noaptea. 

Dar în zori a strigat: „Ăsta e mersul lumii! Se întunecă, apoi 
se luminează din nou.” Atunci, bucuros la culme că acum ştia că 
nu se terminase totul, Adam s-a ridicat, a făcut rugăciuni şi a 
adus ofrande Domnului. 


Extras din studiul Moartea, această 
necunoscută, 
de 
Francis Razorbak 


132 - MEŞTEREALĂ 


În timp ce noi progresam cu paşi mici, centimetru cu 
centimetru, pe Continentul Ultim, thanatodromurile din lume au 
început să se redeschidă, ba chiar au început să apară peste tot 
ca ciupercile. 

Subiectul revenea la modă. Imediat ce s-a aflat că Stefania a 
avut ideea să asocieze mistica ştiinţei, au început să se 

construiască thanatodromuri lângă temple şi, după deţinuţi şi 
cascadori, a apărut o nouă generaţie de thanatonauţi formată 
din preoţi şi călugări de diferite confesiuni. 

În acelaşi timp, după sceptici şi entuziaşti, a trebuit să-i 
înfruntăm pe laicii care considerau acest amestec de superstiție 
şi cercetare exploziv. Ne-au poreclit „conchistadorii credinţei” 
pentru că plecam să cucerim un teritoriu în numele unor 
principii spirituale prestabilite. 

Adevărul e că fiecare preot care trecea de primul zid 
pretindea că a văzut simboluri ale religiei lui. Lucru cât se poate 
de normal, pentru că pe teritoriul întunecat thanatonautul era 
asaltat de propriile lui amintiri. 

Călugării benedictini au declarat că au descoperit originea 
aureolei sfinţilor. După spusele lor, aceasta nu era altceva decât 
o reprezentare a ectoplasmei care începea să iasă prin creştetul 
capului. Picturile de epocă ar fi vrut astfel să semnaleze 
capacitatea Aleşilor de a se decorpora. 

Antireligioşii s-au înfuriat, afirmând că totul nu era decât 
publicitate clericală. 

În joc erau o sumedenie de interese, de lucruri sacre şi de 
tabuuri. Amandine, Stefania, Raoul şi cu mine ştiam că 
manipulăm o bombă care ar fi putut să ne explodeze în mâini. 
„Accidentul” lui Jean ar fi trebuit să fie pentru noi un 
avertisment. 

Dar curiozitatea era totdeauna mai puternică. Voiam tare 
mult să ştim ce se afla dincolo de Moch 2. 

Stefania ne vorbea despre asta la fiecare decolare. Ajunsese 
la acest faimos Moch 2, dar deocamdată nu se simţea în stare 
să-l treacă. li mai lipsea ceva ce nu reuşea să-şi precizeze. 

Nu era singura. Budişti tibetani, călugări taoişti, dervişi, 
zoroastrişti, martori ai lui Iehova, trapişti de la abația Mont- 
Louis, iezuiţi de la abația Saint-Bertrand reuşiseră să treacă 
fără prea mare greutate primul zid comatic, dar nici unul nu 
izbutise să treacă de al doilea. 

Am vizitat diferitele lor locuri de cult şi am făcut cunoştinţă 
cu multe din ceremoniile lor. De fapt, toate religiile păstraseră 
în memoria lor tehnicile de decolare. Ce importanţă avea cum le 
numeau credincioşii: „rugăciune eternă” sau „contact cu lumea 
divină”. 

133 - ASTROLOGIE 


Pentru a evolua, destinul omului trebuie să treacă prin cele 
douăsprezece semne ale zodiacului. După unele tradiţii 
orientale, omul trebuie să se încarneze de cel puţin 
douăsprezece ori în fiecare din aceste semne, în total de o sută 
patruzeci şi patru de ori. Asta fiind cifra minimă. In felul acesta 
va face turul ascendentelor fiecărui semn şi va cunoaşte toate 
tipurile de personalitate posibile în cursul unei vieţi omeneşti. 
Pentru a merita să devii un spirit pur, este indispensabilă 
experimentarea tuturor formelor de caracter, a tuturor formelor 
de existenţă. 

Dar o sută patruzeci şi patru de reîncarnări nu sunt 
suficiente pentru majoritatea fiinţelor. Buddha ar fi cunoscut 
cinci sute înainte de a înţelege lumea şi cei mai mulţi dintre noi 
se situează undeva între o mie şi două mii de reîncarnări. 

Astrologia afirmă că cele douăsprezece semne ale zodiacului 
sunt comparabile cu cele douăsprezece ore înscrise pe cadranul 
unui orologiu. Acul cel mare indică semnul zodiacal, iar 
minutarul indică ascendentul. Împreună, aceste două semne 
determină condiţia de împlinit în reîncarnarea noastră prezentă. 

În ce oră a vieţii noastre „totale” ne aflăm? 


Extras din studiul Moartea, această 
necunoscută, 
de Francis 
Razorbak 


134 - INTERNAŢIONALIZARE 


Lucinder ne-a vizitat şi ne-a sfătuit să nu ne bucurăm prea 
repede. Un număr mare de călugări era în mare fierbere. Papa, 
precum şi unele comunităţi integriste nu priveau deloc cu ochi 
buni ingerinţa thanatonauticii în viaţa monastică. 

Raoul a protestat spunându-i că noi nu aveam nici o vină, dar 
preşedintele i-a replicat că, oricum, peste o sută de călugări de 
religii diferite s-au săvârşit din viaţă vrând să urmeze 
experienţele noastre. Prietenul meu a declarat că ar fi trebuit să 

se preocupe mai mult de condiţiile ştiinţifice de decorporare 
decât să se încreadă numai în credinţa lor. Lucinder a acceptat 
argumentul, dar ne-am dat seama că era preocupat de această 
chestiune. 

Era oare cu putinţă ca în plin secol al XXI-lea să se teamă de 
puterea ecleziasticilor? 

Noi însă trudeam, la thanatodromul nostru de la Buttes- 
Chaumont, ca să facem decolările din ce în ce mai sigure. 
Stefania constatase că decolarea avea loc mai bine atunci când 
îşi ţinea coloana vertebrală foarte dreaptă, spatele bine 
rezemat, bărbia proptită în piept şi umerii degajaţi. Am 
conceput deci un fotoliu identic jilţurilor suedeze care impun 
această poziţie ergonomică. 

În jurul fotoliului am instalat o sferă de sticlă care să-l 
izoleze de zgomotele lumii exterioare. Multe accidente 
avuseseră loc pentru că cineva îl deranjase din greşeală pe 
thanatonaut în plină decolare. Cordonul argintiu al pilotului se 
rupsese mai înainte de a-l fi tras înapoi în corp. Un telefon 
neaşteptat, o uşă trântită de curent duceau uneori la un deces 
sigur. Cu lucrurile astea nu e de glumit. 

Pentru a favoriza şi mai mult zborul, am instalat un sistem 
de sonorizare polifonică de înaltă calitate pentru ca sufletul să 
decoleze în mod agreabil în sunetul unor melodii liturgice ori 
sacre. 

Un croitor de renume şi un savant electronist au colaborat la 
realizarea unui costum cu adevărat confortabil. 

De acum înainte uniforma de thanatonaut nu va mai fi un 
trening sau un smoking. Va semăna cu ţinuta unui scafandru. 
Am ales o pânză albă. 

Ideea a avut un mare succes. Moda vestimentară şi-a făcut 
intrarea în diferitele thanatodromuri de pe planetă. Japonezii au 
ales negrul, americanii violetul, britanicii roşul. Fotoreporterii 
erau încântați de imaginile grozave de care vor dispune. 

Era logic ca după costum să urmeze şi ecusonul. Pe-al nostru 
era pasărea Phoenix trecând prin cercuri de foc care se 
îngustau. 

Fiecare thanatodrom, cu specificităţile lui religioase şi 
culturale! Africanii decolau în costume de ceremonie în sunetul 
tam-tam-urilor. Aveau drept ecusoane elefanţi, gheparzi şi 
papagali. Jamaicanii preferau muzica reggae şi marijuana. Ruşii 
apreciau cântecele ortodoxe şi vodca. Peruvienii mestecau 

frunze de coca şi decolau fermecaţi de sunetele naiurilor. Îşi 
aleseseră masca mortuară a Marelui Inca drept blazon. 

Campionii mondiali apăreau pe prima pagină a ziarelor. 
Fiecare avea favoritul lui. Bookmaker-ii londonezi se ocupau din 
plin de pariuri. Cine va fi primul care va traversa cel de-al doilea 
zid comatic? Spaniolul (ecuson cu cap de taur) era cotat cu 
doisprezece contra unu faţă de american (ecuson cu cap de 
vultur). Mărturiile despre secvențele de amintiri se acumulau, 
toate diferite, toate pasionante. Vânzările Micului Thanatonaut 
ilustrat au crescut vertiginos. 

În prăvălioara lor, mama şi fratele meu comercializau fotolii 
de decolare made în Buttes-Chaumont şi boostere (pusesem la 
punct o formulă placebo foarte bine tolerată de ficat şi de 
rinichi), precum şi combinezoane cu senzori electrici. Banii 
intrau gârlă. 

Thanatonautica nu numai că se răspândea în lume, dar 
devenea şi mai confortabilă, mai practică, mai precisă. Datorită 
fotoliului cu sferă de sticlă protectoare şi costumului, lumea 
cealaltă părea la îndemâna oricui. 


135 - MITOLOGIE CELTICĂ 


Conform mitologiei celtice, triburile Thuata din Danann, 
triburi hărăzite zeiţei Dana, au dat fuga din insulele nordice ale 
Lumii şi au invadat Irlanda. Ele s-au luptat cu zeii-demoni 
Fomoire, având un singur ochi şi un singur membru. Aceştia au 
fost nevoiţi să se refugieze în adâncuri: lacuri, prăpăstii, puțuri. 
Trăiau în lumea de jos, un univers paralel pe care-l numeau și 
(pacea) sau căruia îi mai spuneau şi Tir na nog (Pământul 
tinerilor). De acolo i-au ajutat pe oameni să se dezvolte. Unui 
druid venit să-i consulte, ei i-au dat cele patru talismane magice: 
cazanul cu dagda, care satură pe oricine ar gusta din el, lancea 
lui Lug, care ucide chiar dacă doar l-a atins uşor pe duşman, 
sabia lui Nuada care-l face invincibil pe posesor şi piatra lui Fal 
care, prin „strigătul” ei, confirmă regalitatea celui care-şi 
aşează picioarele pe ea. 


Extras din studiul Moartea, această 
necunoscută, 

de Francis 
Razorbak 


136 - AL DOILEA ZID COMATIC 


În ciuda tentativelor tot mai numeroase, Moch 2 rămânea de 
netrecut. Sukumi Yuka, un călugăr zen, a reuşit totuşi să-l 
atingă şi a pretins că ar fi distins ceva în spatele unor lumini 
roşii, ceva pe care-l descria „asemănător cu nişte gheişe”. 
Ciudată expresie pentru un om hărăzit spiritualităţii! A refuzat 
să mai facă şi alte precizări, limitându-se să repete că era 
nerăbdător să decoleze din nou pentru a ajunge la ele. 

Nu a avut ocazia să spună mai mult. Cea de a doua decolare 
a fost şi ultima. Când ai lui s-au resemnat să-l debranşeze, 
individul zăcea într-o băltoacă de spermă şi avea corpul încordat 
ca într-o poziţie amoroasă. 

Informaţia a fost ţinută în cel mai strict secret. Dacă oamenii 
îşi închipuiau că vor găsi în moarte o plăcere sexuală veşnică, 
thanatonautica putea să provoace iar noi hecatombe! 

Era aşteptat cu nerăbdare pionierul care, după un prim 
drum dus-întors, să ne aducă o mărturie mai precisă. Acesta a 
fost yoghinul indian Rajiv Bintu. Indianul a descris tot ce i s-a 
întâmplat, într-o carte care a devenit foarte repede un best- 
seller internaţional, Mai aproape de sfârşit (Editura Noul 
Continent). 

Însă, aşa cum i se întâmplase şi lui Felix, Rajiv Bintu a căzut 
în capcana succesului. Nu reuşea să se mai concentreze asupra 
facultăţilor sale spirituale. Ca să decoleze a fost nevoit să 
folosească plante halucinogene, iar la întoarcere nu şi-a mai 
amintit de nimic. 

Din nefericire, thanatodromul de la Paris nu a avut prilejul 
să-l primească pe Rajiv Bintu. La ultima-i experienţă, echipa lui 
l-a aşteptat zadarnic mai mult de patruzeci şi cinci de minute 
înainte de a se resemna să admită pierderea sufletului său. 
Învelişul carnal l-au încredinţat Institutului Smithsonian din 
Washington, unde e conservat cu grijă în formol. 

Noi a trebuit să ne mulţumim cu poezia care-i impregna 
opera pentru a marca zona de dincolo de Moch 2 cu un roşu 
erotic. 

215 


Extras din cartea Mai aproape de sfârşit: 


„O, lume derutantă care sălăşluieşti după al doilea zid 
comatic, 

Perlele plăcerii tale sunt precum nuferii. 

Ele anunţă erecţia thanatonauticii! 

Fiecare decolare va fi ca un orgasm amoros. 

Cucerirea Morților va permite să se scrie urmarea la 
Kamasutra. 

Această carte este abia primul capitol dintr-un univers al 
plăcerii despre care moartea ne promite o sută de volume. 

O, derutantă lume de apoi! 

Prin urmare, sufletele noastre sfârşesc în extaz. 

Lucru cât se poate de logic, pentru că ne-am născut în 
durere.” 


Trei luni mai târziu, lista morţilor se mărea. Toate religiile 
recrutau călugări thanatonauţi şi-i sacrificau pe altarul 
cunoaşterii lumii de apoi. Făceau din asta o problemă de 
orgoliu. Fiecare dintre aceste religii dorea să arate că 
interpretarea lumii pe care o dădea era singura interpretare 
veridică. Orice mijloace erau bune pentru a înconjura aceste 
decolări cu tot ceremonialul unui act religios. 

Şi ce alt act putea fi considerat mai religios, de vreme ce a 
decola însemna tocmai a te apropia de lumea cealaltă? 

S-a intrat astfel în faza de „mistică monumentală”, cu 
decolări de pe Sacre-Coeur din Paris sau de pe piramida lui 
Keops din Egipt. Iar noi nu ştiam despre ţinutul de după Moch 2 
decât că era „roşu şi plin de plăceri”. 

Stefania nu mai putea de nerăbdare să ajungă acolo. 

Multă meditaţie, multe exerciţii de control al respirației şi al 
ritmului cardiac şi, în sfârşit, în ziua de 27 august, la orele 
şaptesprezece, prin muncă şi voinţă, Stefania reuşea. 

Chicotind necontrolat, stacojie toată Şi palpitând, italianca s- 
a trezit scăldată de sudoare în fotoliul de zbor. g 

— Uuuaaaauuu! a exclamat ea, veselă nevoie mare. În timp 
ce Raoul se apleca spre ea, ca să audă mai bine ce spune, 
Stefania l-a apucat de gât şi l-a sărutat pe gură. Prietenul meu s- 
a lăsat în voia ei fără să se opună cine ştie ce, în timp ce o 
adevărată furtună întuneca privirea marină a Amandinei. 

— Haide,  povesteşte-ne, a zis Raoul revenindu-şi cu 

greutate. 

— Uau, uau, uau! a zis ea. E nemaipomenit. După al doilea 
zid, e numai sex şi plăcere, marea orgie romană, the big foot, 
coţăială mare, e mişto de tot! 

Ne-a venit greu să înţelegem. Nu vorbea decât prin impresii. 
Cel mai des reveneau cuvintele „plăcere absolută”. „Plăcere, 
extaz” şi apoi o dorinţă aproape obsesivă de a se reîntoarce 
acolo ca să retrăiască extazul plăcerii. 

Am încercat să obţinem mai multe de la ea. 

Spunea că era un orgasm la puterea o mie. O senzaţie de 
plenitudine. Se pare că nici drogurile şi nici cei mai buni amanti 
ai ei nu reuşiseră vreodată s-o facă să simtă atâta forţă şi 
diversitate în extaz. 

Am roşit. 

În noaptea aceea am visat-o din nou pe femeia în satin alb cu 
masca ei de cap de mort. Moartea. Işi punea porţjartierul şi-mi 
promitea nişte chestii nemaipomenite. Plăcerea dincolo de orice 
imaginaţie. 


137 - STEFANIA ŞI EXTAZUL PLĂCERII 


Ne aflam la restaurantul thailandez şi ne dădeam multă 
osteneală s-o împiedicăm pe Stefania, seducătoare ca totdeauna, 
să vorbească prea tare şi de asemenea s-o obligăm să-şi reţină 
exaltarea. Şi pe deasupra mai degaja şi o aură de sexualitate 
care-i făcea pe toţi bărbaţii să se uite numai la ea. 

Dar nici femeile nu o slăbeau din ochi. Nici Amandine nu mai 
reuşea să rămână indiferentă la accentele răguşite şi cuvintele 
extaziate ale Stefaniei. 

Nu vorbea decât despre plăcere! 

Plăcerea! In fond, care e principala noastră motivaţie aici pe 
pământ? Ce urmărim în această viaţă? Pentru ce muncim, ne 
interesăm de ceilalţi, ce ne face să alergăm? Plăcerea! 

A fost nevoie de câteva farfurii pline cu orez pentru a o 
calma pe italiancă şi pentru ca, o dată întorşi la ultimul etaj al 
sediului nostru, să-şi regăsească o atitudine ştiinţifică şi să 
consimtă să se aplece asupra hărţii. 

Prin urmare, ce era după Moch 2? Ei bine, la aproximativ 
„douăzeci şi patru de minute de comă”, ectoplasma era invadată 

de o senzaţie plăcută. După zona albastră şi zona neagră, urma 
zona roşie. Cea a Plăcerii. Stimulat, thanatonautul îşi 
accelerează zborul spre lumină. Pereţii tunelului roşu sunt moi 
precum catifeaua. Sufletul are impresia că s-a reîntors în 
matricea maternă şi se pregăteşte să renască. Minunat! 

Şi deodată se realizează fantasmele cele mai secrete. 
Bărbaţii la care visase Stefania fără să-i poate seduce erau 
acolo, întinzându-i braţele şi făcându-i o mulţime de propuneri 
impudice. Se dedase cu ei la nişte jocuri erotice pe care nici 
măcar nu îndrăznise să şi le imagineze vreodată. Dat nu fusese 
numai sex. Gustase cu o mare plăcere mâncăruri care o 
tentaseră totdeauna, dar de care nu-şi permisese niciodată să se 
atingă. 

Işi descoperise pofte pe care nu le cunoştea. Chiar şi nişte 
femei se ocupaseră de ea, copleşind-o cu mângâierile cele mai 
suave. Fusese nevoie să se agaţe cu toată tăria de rugăciunile ei 
tibetane pentru a renunţa la acele delicii şi a se întoarce la 
thanatodrom. Fusese obligată să recurgă la toată voinţa ei. Se 
gândise la noi care o aşteptam să aflăm ce văzuse. Dar nu asta 
era cel mai important. 

Zărise un alt zid comatic, Moch 3. 

A luat din nou harta, a şters „După care poate că urmează 
Teritoriul 3 (?)”, apoi, scoțând limba ca un elev silitor, a scris în 
locul acela: 


TERITORIUL 3: 


— Amplasament: douăzeci şi patru de minute de comă. 

— Culoarea: roşu. 

— Senzaţii: plăcere, foc. Zonă fierbinte şi umedă unde 
înfrunţi cele mai delirante fantasme. Dar şi zonă perversă, 
pentru că ne dezvăluie dorinţele cele mai ascunse. Trebuie să le 
priveşti în faţă şi să te laşi invadat de ele, altfel rămâi lipit de 
peretele năclăit. Lumina e mereu prezentă, de parcă ne-ar 
îndemna să ne continuăm drumul. 

— Se termină: la Moch 3. 


__ După acest episod, viaţa la thanatodrom s-a schimbat puţin. 
Întoarsă din ţara purpurie cu simţurile stârnite rău de tot, 
Stefania s-a aruncat pur şi simplu de gâtul lui Raoul. Şi nu a fost 
nevoie de eforturi prea mari. Chiar de la prima întâlnire, 

prietenul meu nu-şi ascunsese fascinația pentru rotunjimile 
voluptuoase ale italiencei. 

Contrar celor întâmplate între el şi Amandine, Raoul şi-a 
afişat legătura în văzul tuturor. Nu mai îndrăzneam să intru la 
toaleta sălii de decolare de teamă să nu deranjez zbănţuiala 
cuplului. 

Amandine era cât se poate de disperată şi fireşte, ca 
totdeauna, a venit la mine s-o consolez şi s-o îmbărbătez. 
Abandonând restaurantul thailandez al domnului Lambert, unde 
riscam să dăm peste cei doi amanți îmbrăţişaţi, Amandine m-a 
luat prin surprindere invitându-se într-o seară la mine. Aveam 
câteva ouă în frigider. Am improvizat o omletă cu ceapă prăjită. 
Nu mă pricep prea bine la bucătărie şi omleta s-a dovedit a fi 
puţin cam prea prăjită, dar Amandine nu i-a dat nici o atenţie. 

— Tu, Michael, eşti singurul bărbat care mă înţelege cu 
adevărat. 

Detestam acest gen de frază. Am lăsat capul în jos şi am 
îndepărtat discret câteva bucăţi mici de coajă de ou care îmi 
scăpaseră din neatenţie. 

Am pus pe masa din bucătărie două din cele mai frumoase 
farfurii ale mele. Ea s-a aşezat la masă în mod mecanic. 

Am împărţit cu grijă omleta în două. Amandine a rămas cu 
ochii la porţia ei fără s-o vadă. 

— Nu mănânci? am întrebat-o. N-am stricat-o chiar de tot. 

— Sunt convinsă că e delicioasă, dar nu de asta. Nu mi-e 
foame, a zis ea suspinând. 

Mi-a luat mâna şi s-a uitat la mine cu aerul unui câine plouat 
părăsit. 

— Bietul meu Michael... Probabil că te plictisesc tare mult cu 
poveştile mele sentimentale... _ 

M-am uitat la ea. Când era tristă era şi mai frumoasă. În 
seara aceea a trebuit să ascult în amănunt toată povestea ei de 
dragoste cu Raoul. Cât era de blând, de plin de iniţiative, de 
atent! Mi-a spus că era bărbatul vieţii ei şi că niciodată nu 
fusese mai îndrăgostită. I-am spus că nu trebuia să-şi facă sânge 
rău, că Stefania nu era decât o aventură şi că în cele din urmă 
se va întoarce la ea. 

Nu înţelegeam cum un bărbat nu putea să fie înnebunit după 
această căprioară dulce cu ochii ca marea. Chiar având-o în 
preajmă pe durdulia şi îndrăzneaţa transalpină. 

— Eşti atât de drăguţ cu mine, Michael! 

Dar nimic din aura ei nu era în consonanţă cu a mea. Mă 
considera un prieten, un coleg asexuat. Poate că o dezgusta 
dorinţa mea exacerbată. Sau poate că presimţea pasiunea mea 
turbată şi se temea de efectele ei. 

— Eşti atât de amabil, Michael! Te rog, lasă-mă să dorm cu 
tine în seara asta. Mi-e atât de frică să mă pomenesc singură în 
aşternutul meu rece! 

M-am înverzit, m-am înroşit, am tuşit. 

— De acord, am îngăimat eu. 

Am îmbrăcat o pijama de bumbac pe care mi-am încheiat-o 
până la gât. Ea şi-a păstrat combinezonul de mătase. Am simţit 
lângă mine o piele catifelată şi un corp mic degajând efluvii de 
muşchi de pădure şi de ambră. Chinul de pe lume! Nici o femeie 
nu mă tulburase vreodată în asemenea hal. 

Tremurând de o emoție reţinută, mi-am apropiat mâna de 
umărul ei şi i-am atins uşor pielea fină. 

Amandine, ghemuită în aşternutul meu era o emanaţie de 
plăcere promisă. Creierul îmi clocotea. Încă o frântură de 
mişcare suplimentară şi-aş fi făcut şi eu cunoştinţă cu ce 
cunoscuse Stefania acolo sus. O explozie puternică. Probabil că 
hipofiza îmi trimitea această impresie de durere. Degetele mele 
au mai parcurs câţiva centimetri pe acest drum periculos. 

Dar ea mi-a luat mâna şi mi-a respins-o cu un zâmbet 
dezolat. 

— Să nu stricăm o prietenie atât de frumoasă, a murmurat 
Amandine. Tu eşti singurul meu prieten şi nu vreau să te pierd. 


138 - ÎNVĂȚĂTURĂ YOGA 


Corpul omenesc este format din şapte chakras care sunt 
nişte puncte de energie. 

Prima chakra: situată deasupra organelor sexuale, a 
coccixului şi a anusului. In stare bună, ea furnizează o energie 
vitală. _ 

A doua chakra: situată chiar sub buric. În stare bună, ea 
conferă puterea de a acţiona. E 

A treia chakra: situată în partea de jos a plexului solar. În 
stare bună, ea dă voie energiilor terestre şi cosmice să iradieze 
corpul. 

A patra chakra: situată în centrul plexului solar. În stare 
bună, ea permite să te simţi în voia ta. g 

A cincea chakra: situată în partea de jos a gâtului. In stare 
bună, ea permite o comunicare excelentă. N 

A şasea chakra: situată între sprâncene. În stare bună, ea 
permite să-ţi simţi energia interioară şi conferă clarviziune. 

A şaptea chakra: situată în mijlocul calotei craniene. În stare 
bună, ea permite perceperea instantanee a lucrurilor esenţiale. 


Precept din învăţătura 


Hatha yoga 
Extras din studiul Moartea, această 
necunoscută, 
de Francis 
Razorbak 


139 - STEFANIA ÎN PLINĂ PLĂCERE 


Atât de mare era numărul ziariştilor care-i cereau un 
interviu Stefaniei, încât mama a organizat o conferinţă de presă 
în sala prevăzută în acest scop, la thanatodromul de la Buttes- 
Chaumont. Mama i-a descoperit cu o plăcere răutăcioasă pe toţi 
reprezentanţii revistelor erotice sau pornografice şi i-a alungat 
pe loc. „Asta ar mai lipsi, ca micuța noastră Stefania să apară pe 
coperta ziarelor porcoase!” - a bombănit ea furioasă. 

Ca o mare divă, thanatonauta noastră s-a instalat pe estradă 
şi a surprins pe toată lumea care o aştepta de un bun sfert de 
oră anunțând că nu va povesti plăcerile întâlnite după cel de al 
doilea zid comatic decât celor apți să le audă. Or, în faţa ei nu 
vedea decât ziarişti cu o mentalitate copilărească, incapabili să 
se debaraseze de tabuurile lor. 

— Mai întâi să treceţi toţi pe la un psihanalist. După aceea 
vom mai sta de vorbă! a zis ea izbucnind într-un râs nimicitor, 
trimițând asistenţa şi întreaga planetă la pudoarea lor ipocrită. 

A urmat un murmur de proteste uimite. Mama a fost foarte 
necăjită că deranjase atâta lume degeaba. Data viitoare nimeni 
nu va mai răspunde invitaţiilor ei, şi asta nu era deloc bine 
pentru comerţ! 

Descoperirea unui teritoriu hărăzit extazului era totuşi un 
eveniment mult prea important pentru a rămâne secret multă 
vreme. În curând au început să circule tot felul de zvonuri, care 
de care mai exagerate din cauza lipsei de informaţii precise. 

Partide reacționare şi mişcări conservatoare sau integriste 
ne-au copleşit cu anateme. 

„Bârlogul vrăjitorilor”, au scris ei cu spray pe uşa 
thanatodromului nostru, în faţa căruia se strângeau în 
permanenţă manifestanți dezgustaţi care agitau banderole cu 
texte de genul „Opriţi destrăbălarea”, „Inchideţi acest lupanar”, 
sau „Moartea nu e un bordel”. 

Stefania a încercat să-i apostrofeze pe aceşti contestatari. 

— N-am spus niciodată că moartea e un bordel! a strigat ea 
unui grup ostil, care-şi agita pumnii. Am făcut doar precizarea 
că una din zonele Continentului Ultim este un loc al plăcerii. 
Dar nu ştiu ce se află după al treilea zid. Mai avem o mulţime de 
lucruri de descoperit. 

— Tăcere, blestemato! a urlat un domn în vârstă, foarte 
demn, cu decoraţii la butonieră. 

Individul a vrut s-o pălmuiască pe exploratoare. Eu şi Raoul 
ne-am băgat între ei şi încăierarea s-a transformat în bătălie de 
stradă. „Noi doi împotriva nătărăilor”, am murmurat eu pentru a 
mă încuraja, dar m-am trezit plin de vânătăi până când forţele 
de ordine s-au hotărât să intervină. 

Preşedintele Lucinder ne-a vizitat din nou. 

— Eu v-am prevenit, copii! Discreţie şi iar discreţie. Ca să 
trăim fericiţi trebuie să trăim ascunşi. După toate aparențele, s- 
ar zice că deranjăm multă lume. Papa emite bule împotriva 
noastră şi demnitari de toate confesiunile mă copleşesc cu 
blesteme. 

— Fac pe ei de frică! a exclamat Stefania. Le e teamă de 
adevăr, le e teamă să afle ce este moartea, ce se află în spatele 
tuturor acestor ziduri. Vă închipuiţi ce mutră ar face papa dacă 
până la urmă am da peste un Dumnezeu care s-ar pronunţa în 
favoarea avortului şi pentru căsătoria preoţilor? 

— Poate, Stefania, poate. Dar deocamdată nu uita că încă nu 
l-am întâlnit pe Dumnezeu şi că Vaticanul este o instituţie 
fondată în anul 1377, în timp ce thanatonautica nu se poate 
lăuda decât cu câteva luni de experienţă. 

Italianca s-a ridicat în picioare, mândră şi generoasă, gata să 
înfrunte prieteni şi adversari. 

— Haide, domnule preşedinte, doar nu vrei să mă faci să 
cred că eşti dispus să te pleci în faţa câtorva bigoţi! 

— In politică trebuie să faci concesii, să găseşti 
compromisuri şi... 

— Fără concesii, fără compromisuri! a spus pe un ton 
categoric Stefania. Ne aflăm aici pentru a lupta împotriva 
ignoranței şi ne vom continua explorările. Omul nu cunoaşte 
limite. Asta e prima lui calitate! 

Preşedintele Republicii a făcut ochii mari. Era prima dată 
când o înfrunta pe Stefania Chichelli. A înţeles mai bine 
calitatea rezultatelor noastre. Era nevoie de o voinţă 
nezdruncinată ca să te apropii încet-încet, cu tenacitate, de 
moarte şi femeia aceea mică şi grăsuţă nu ducea lipsă de aşa 
ceva. Nimeni, nici o autoritate publică, morală sau religioasă, n- 
ar fi putut s-o constrângă vreodată să dea înapoi. A salutat-o cu 
respect. 

Singurul rezultat al intervenţiei prezidenţiale a fost că 
Stefania a devenit mai volubilă faţă de ziarişti. Fără să mai 
ezite, italianca a evocat fără ocolişuri marile plăceri din această 
a treia zonă, unde se concretizau toate dorinţele, toate 
perversiunile. 

Manifestările ostile au continuat şi mai şi. Sfântul Scaun a 
interzis thanatonautica tuturor slujitorilor Bisericii Catolice, 
apostolice şi romane, ameninţându-i cu excomunicarea. Într-o 
bulă intitulată Et mortis mysterium sacrum, papa a decretat 
moartea tabu în mod oficial. Orice deplasare a unei fiinţe vii 
spre ţara morţilor, înaintea decesului ei, va fi de acum înainte 
considerată un păcat capital. 

„Moarte ereticilor!” s-a scandat sub balcoanele Vaticanului. 
„Să muşcăm cu poftă din mărul cunoaşterii!” au răspuns 
partizanii noştri. 

Toată această agitaţie pe noi ne lăsa indiferenți, dar 
preşedintele Lucinder o lua în serios. Biserica avea încă o mare 
influenţă în ţară, iar el avea nevoie de toate voturile posibile 
pentru viitoarea-i realegere. 

„Cu atât mai bine dacă moartea duce la orgasm”, a declarat 
Stefania Micului Thanatonaut ilustrat, „şi cu atât mai rău pentru 
cei care o consideră de acum înainte un loc de desfrâu!” 
Prietena noastră nu umbla cu ocolişuri. Totuşi nu eram chiar 
atât de siguri de noi. 

Oamenilor le e totdeauna frică de nou. Un fenomen de 

repliere ar fi fost ireversibil. Avusesem deja norocul să putem 
ajunge atât de departe fără piedici. 


140 - MANUAL DE ISTORIE 


CUM SĂ TE DEBARASEZI DE BĂTRÂNI 


În anumite culturi de pe vremuri, existau practici care 
urmăreau debarasarea de persoanele înaintate în vârstă, deci 
inapte pentru viaţa economică sau socială. Eschimoşii se 
debarasau de bătrâna bunică ducând-o departe, pe o banchiză, 
unde era mâncată de urşi. În general pleca ea singură când se 
considera în plus în familie. La unele familii normande, bătrânii 
erau puşi să urce o scară cu ultimele trepte tăiate. Se pronunţa 
fraza rituală: „Vino, bunicuţo, să te urci în pod.” În pod... 


Manual de istorie, anul II, curs 
elementar 


141 - LUCINDER ARE O IDEE 


Lucinder a hotărât ca data următoare să ne întâlnim pe 
terenul lui. Considerând că la reşedinţa sa vom fi mai maleabili, 
preşedintele ne-a convocat la Elysee. Dar nu era singur în biroul 
lui de lucru. Cu el se mai afla o femeie îmbrăcată într-un taior 
cât se poate de decent. Şeful statului ne-a explicat că nu voia să 
intre în război împotriva religiilor. 

— Greşiţi subestimând vechile puteri. Modernismul nu se 
poate impune în mod brutal. Trebuie să cădem la învoială. 

Dar Stefania era de altă părere. 

— Nu ştiţi ce-am văzut eu, aşa că nu văd asupra cărui lucru 
am putea cădea la învoială. 

Lucinder a zâmbit vag. 

— Sigur, nu am avut norocul să ajungem în ţara roşie, dar să 
spunem că, hm, suntem în stare să concepem ce anume ai simţit 
acolo. 

— Lăudăroşenie! Cine poate pretinde că înţelege dorinţele 
unei femei! a strigat în gura mare Stefania. 

Amandine a pufnit uşor fără să vrea. 

Oricum, Lucinder nu voia să se lase antrenat pe panta 
provocării. După părerea lui, nu servea la nimic înfruntarea 
directă a religiilor. Ele nu erau nici bune, nici rele, şi nu 
încercau decât să supravieţuiască. 

Raoul i-a amintit că Darwin şi-a câştigat o reputaţie 
internaţională tocmai atacând religiile şi că, fără această 
provocare, darwinismul n-ar fi putut să apară atât de repede. 
Lamarck, care nu a înţeles asta, a dispărut undeva în cotloanele 
istoriei. 

Lucinder a acceptat argumentul, dar asta n-a însemnat că 
renunţa la ambiția de a împăca pe toată lumea, reacţionari sau 
moderni. 

— Există un mijloc de a împăca aripa stângă cu aripa 
dreaptă. Trebuie să aducem thanatonautica în domeniul 
raţionalităţii. Să răspundem religiei prin ştiinţă. Acum sau 
niciodată e momentul să le închidem gura ultimilor sceptici, de 
unde şi ideea mea de a apela la doamna. 

Şi ne-a prezentat-o pe necunoscută. 

— Profesoara Rose Solal este astrofizician şi astronom, ne-a 
explicat Lucinder. De multă vreme lucrează la un proiect 
deosebit,  „Eden”. Proiectul „Eden”, proiectul „Paradis”. 
Cercetările voastre prezintă unele similitudini, cu atât mai mult 
cu cât scopul proiectului „Eden” este descoperirea şi localizarea 
exactă în spaţiu a... Paradisului. 

Localizarea Paradisului în spaţiu era un obiectiv care ni se 
părea cam greu de conceput. Evident, totdeauna vorbisem de un 
„continent al morţilor”, dar pentru noi nu era decât o viziune 
spirituală. Consideram lumea cealaltă ca o altă dimensiune, o 
realitate diferită care primea sufletul la ieşirea din corpul 
nostru. Un fel de univers paralel. Asta era postulatul nostru. 

Niciodată nu ne trecuse prin cap că acest ţinut ar putea într- 
adevăr să existe în cerul plin de stele de deasupra noastră. 
Sigur, multe dintre popoarele Antichității erau convinse de acest 
lucru, dar numărul mare de rachete, de navete, de misiuni 
Sputnik sau Apollo trimise în spaţiu dovediseră că cerul nu era 
populat decât de galaxii şi de stele! 

Preşedintele Lucinder era într-adevăr un om ieşit din comun, 
deschis celor mai temerare experienţe. 

Chiar de a doua zi, Rose Solal s-a alăturat echipei noastre la 
thanatodromul de la Buttes-Chaumont. De acum înainte eram 
cinci care lucram acolo. 


142 - GEOGRAFIE CEREASCĂ 


Geneza este primul text care ne furnizează o situare 
geografică a Paradisului: la confluenţa izvoarelor fluviilor 
mesopotamiene Tigru şi Eufrat. În anul 379, Sfântul Vasile, un 
fel de precursor în materie de astronomie, îl plasează dincolo de 
firmamentul stelelor, într-un univers mai vechi decât lumea 
vizibilă. 

Dante, deşi poet, a socotit că Paradisul trebuie să se situeze 
într-un loc foarte concret, în speţă în „învelişul” care, după 
părerea lui, înconjoară stelele. Iezuitul german Jeremias Drexel 
(1581-1638) face nişte calcule complicate pentru a afirma că 
Aleşii ajung la 161 884 943 mile de Pământ. Thomas Henri 
Martin (1813-1933) are o viziune largă. El afirmă că Paradisul 
se află în toate corpurile cereşti. 

Jermain Porter (1853-1933), directorul Observatorului din 
Cincinnati (Ohio) şi fost student la teologie, caută cu 
telescoapele lui amplasamentul astronomic al Paradisului. El 
este convins că explorând mereu bolta cerească, oamenii de 
ştiinţă vor descoperi neapărat „Ierusalimul ceresc”. 

Reverendul Thomas Hamilton (1842-1925), folosindu-se de 
lucrările astronomilor Maedler şi Proctor, afirmă că Paradisul se 
află pe steaua Alcyon, din grupul Pleiadelor, la cinci sute de ani- 
lumină de noi. Fizicianul francez Louis Figuier (1819-1863) 
plasa în Soare ceea ce el numea „Palatul Morților”. Logic pentru 
vremea lui, Figuier afirma: „Nu poate să fie situat mai departe, 
altfel Aleşilor le-ar trebui mult prea mult timp să ajungă acolo.” 


Extras din studiul Moartea, această 
necunoscută, 
de Francis 
Razorbak 

143 - AMBUSCADA 


Dormeam liniştit în apartamentul meu de la etajul trei al 
thanatodromului când, deodată, ceva m-a trezit. Un fâsâit uşor, 
un zgomot aproape imperceptibil. M-am ridicat în capul oaselor 
cu toate simţurile în alertă. 

Mi-am căutat pe bâjbâite ochelarii de pe noptieră. Nu erau 
acolo. Ce necaz! Probabil că-i lăsasem pe birou. Or, dacă în 
încăpere se afla un hoţ, trebuia să mă scol şi să mă duc după 
ochelari, dar cu siguranţă că răufăcătorul nu mi-ar fi lăsat timp. 
M-ar fi pocnit imediat în moalele capului. 

Ce să fac? Gândeam cu cea mai mare viteză. Cea mai bună 
apărare constă în atac. Probabil că omul nu ştia că nu puteam 
să-l văd. 

— Cară-te! Aici n-ai să găseşti nimic interesant pentru tine! 
am strigat pe întuneric. 

Nici un răspuns. Chiar dacă nu vedeam nimic, percepeam 
totuşi distinct o prezenţă. Un străin se afla în camera mea. 

— leşi afară! am strigat eu încercând să fac lumină. Am sărit 
din aşternut. Noroc că dorm cu pijama, mi-am zis eu, de parcă 
asta ar fi avut vreo importanţă în acel moment. Cunoşteam cu 
ochii închişi locul întrerupătorului. Am aprins imediat lumina. 
Nu era nimeni. Oricât de vag, aş fi zărit totuşi o siluetă. Numai 
că, în privinţa asta nu exista nici o îndoială, încăperea era goală. 
Şi totuşi acolo era cineva, ba chiar cineva ostil, eram sigur de 
asta. In momentul acela s-a petrecut un lucru teribil. Am primit 
un pumn direct în piept. Un upercut căzut din senin, sau poate 
primit de la omul invizibil! 

Mi-am găsit în sfârşit ochelarii şi mi i-am pus repede la ochi. 
Tot nimic. Să fi visat lovitura aceea la sfârşitul unui coşmar de 
care nu-mi mai aminteam, dar care mă trezise? 

M-am scuturat, am stins lumina şi m-am culcat din nou, 
păstrându-mi ochelarii pe nas. M-am întins, m-am învelit şi am 
aşteptat... 

Şi atunci a fost momentul când lucrul acela s-a manifestat cu 
adevărat. O prezenţă a pătruns în mine, intrând prin degetele de 
la picioare şi invadându-mi corpul. Cumplită senzaţie! Orice hoţ 
ar fi fost preferabil acelei ectoplasme care mă ataca. Şi care 
vorbea! 

— Încetaţi de a vă mai atinge de forţele care vă depăşesc! 

M-am zbătut, dar nu ştiam cum aş fi putut să mă apăr 
împotriva unui suflet pornit la atac. 

— Cine eşti? Cine eşti? am strigat. 

Dar cunoşteam natura duşmanului meu. Cu siguranţă că era 
un călugăr care voia să ne constrângă să întrerupem orice 
experienţă thanatonautică. 

Luptam, dar el înainta mereu. Ectoplasma se afla în 

genunchii mei, în pântece, îmi pipăia intestinele. 
_ Prin urmare, forţele mistice hotărâseră să ne declare război. 
În felul nostru. În felul lor. Prin meditaţie, prin decorporare, 
prin atac ectoplasmic. Ne subestimasem adversarii. Cum să te 
aperi împotriva unor duşmani care trec de toate zidurile şi chiar 
de bariera noastră carnală? Corpul meu nu-mi mai aparţinea. 

Era bântuit de un fanatic, înfuriat de cercetările noastre 
asupra Paradisului. Iar de era un preot, oare ar fi fugit dacă mă 
aşezam în genunchi şi mă rugam la Maica Domnului? A 

Dar îngenuncherea era ceva nedemn de un luptător. In chip 
cât se poate de ciudat, în momentul acela de oroare mi-a venit 
în minte un curs zen de tir cu arcul. Ca să nimereşti, trebuie să 
vizualizezi ţinta în mintea ta. Atunci tu însuţi devii arcul, centrul 
țintei, săgeata însăşi. Şi săgeata întâlneşte centrul tintei. 

M-am ridicat, m-am aşezat în poziţie de luptă şi-am închis 
ochii. Imediat mi-am văzut adversarul. Aveam de-a face cu 
ectoplasma unui călugăr mic şi sfrijit. Dispărea dacă 
deschideam pleoapele. Dacă le închideam, îl aveam acolo, în 
faţa mea, gata pentru un duel căruia nu-i cunoşteam regulile. Ce 
paradox, să trebuiască să închizi ochii ca să vezi mai bine! Copiii 
fac aşa ca să alunge primejdia, nu adulţii! 

Cu ochii bine închişi, mi-am vizualizat perfect adversarul şi l- 
am făcut să se micşoreze în mintea mea. Apoi mi-am pus un arc 
transparent în mâini şi-am luat poziţia arcaşului care-şi 
încordează arma. 

Ectoplasma şi-a încetat râsul. 

Eram două spirite într-un singur corp. Al lui şi al meu. A scos 
şi el o arbaletă şi m-a luat la ochi cu ea. Am tras. A tras şi el în 
acelaşi timp. Săgeata mea a atins ectoplasma direct în frunte. 
M-am prăbuşit. 

144 - FILOZOFIE PERSANĂ 


„Nu ştiu dacă cel care m-a creat 
M-a hărăzit cerului sau infernului. 

O cupă cu vin, o adolescentă, o lăută la marginea câmpului, 
Ar fi pentru mine destul şi ţi-aş lăsa pe gratis paradisul. 
Ignorant, acest corp material nu înseamnă nimic, 
Cerurile şi faţa pământului nu înseamnă nimic. 

Fii cu băgare de seamă în lupta dintre viaţă şi moarte, 
Ţinem de o răsuflare şi această răsuflare nu înseamnă nimic. 
Nu căuta fericirea, viaţa nu e decât un suspin.” 


Omar Khayyam (1050-1123), 


Rubai Yat 
Extras din studiul Moartea, această 
necunoscută, 
de Francis 
Razorbak 


145 - FIŞĂ DE POLIŢIE 


Notă către serviciile interesate 

Agitaţie printre actorii mişcării thanatonautice. Am dori să 
smulgem din rădăcină această activitate. Thanatonautica este 
un pericol pentru noi toţi. Am semnalat de mai multe ori 
necesitatea de a interveni. Cerem permisiunea de a acţiona. 


Răspuns serviciilor interesate 


Ordin să aşteptaţi. Situaţia sub control. Îngrijorare 
prematură. 


146 - CURSA CONTINUĂ 

Întuneric şi tăcere. 

Deschid în sfârşit ochii. Lumină opacă. O siluetă 
încântătoare şi gingaşă apare în halo. Cu siguranţă un înger. 

Se apleacă spre mine. Îngerul seamănă în chip ciudat cu o 
femeie, dar frumoasă cum nu s-a mai văzut vreodată pe pământ. 
Era blondă şi avea ochii albaştri ca marea. 

Parfumul ei de caisă... 

Acum totul în jurul nostru era alb şi senin. 

— Es... erul... eu. Te iu... sc. 

Probabil că îngerii au limbajul lor, un jargon îngeresc 
imposibil de înţeles pentru ne-îngeri. 

— Eş... ero... meu. Te... iu... esc. 

Şi-a repetat cu răbdare psalmodia şi şi-a trecut mâna 
catifelată peste fruntea mea netedă. 

— Eşti eroul meu. Te iubesc. 

M-am uitat În jurul meu năucit. 

— Unde sunt? In Paradis? 

— Nu. La secția de reanimare a spitalului Saint-Louis. 

Îngerul a zâmbit liniştitor... Recunoşteam acea față. Aş fi 
cunoscut-o dintr-o mie. Amandine. Am tresărit. Mi-am amintit 
tot ce se întâmplase. Luptasem împotriva unei ectoplasme 
integriste. 

— Am fost leşinat? 

— Da, trei ore. 

Amandine mi-a pus o pernă la spate ca să mă pot aşeza mai 
confortabil. Niciodată n-o văzusem atât de atentă faţă de mine. 

Lângă ea, Raoul, Stefania şi astrofiziciana îmi pândeau 
reacţiile. Raoul mi-a explicat că Stefania se trezise de strigătele 
mele. Se năpustise în apartamentul meu şi asistase la ultimele 
clipe ale duelului. 

— Nici măcar n-am avut timp să intervin, a zis italianca. L-ai 
eliminat imediat. 

— Şi... a... murit? 

În cameră a răsunat râsul celebru al Stefaniei. 

— Ectoplasmele nu mor aşa. Probabil că tipul s-a întors 
fuguţa în învelişul lui carnal. Pun prinsoare că acest curios le-a 
spus deja prietenilor săi că reşedinţa noastră e bine păzită. 

Amandine m-a sărutat. 

— Dragostea mea! Când te gândeşti că am fost atât de des 
aşa de aproape unul de celălalt şi n-am bănuit niciodată că tu 
eşti cel mai bun! Ai reuşit o decorporare. Probabil că sunt oarbă 

dacă nu ştiu să apreciez ce am la îndemână. A fost nevoie de 
povestea asta cumplită ca să-mi dau seama că eşti un războinic. 
Unul adevărat! 
S-a lipit de mine şi i-am simţit sânii strivindu-se de braţul 
meu. O limbă însetată şi-a croit drum printre buzele mele. 
Evident că sărutarea ei nu m-a lăsat indiferent. Aşteptasem 
atât de mult această clipă... 


147 - MITOLOGIE IUDAICĂ 


GILGULIM: Zoharul, Cartea Splendorilor, operă de referinţă 
a cabaliştilor, atribuie mai multe cauze reîncarnărilor. Gilgalim 
înseamnă literal „transformări”. Printre ele: a nu avea copii, a 
nu fi căsătorit. In plus, dacă cineva se căsătoreşte, dar moare 
fără să fi adus pe lume copii, soţul şi soţia vor trece printr-o 
reîncarnare înainte de a se uni din nou în alte două vieţi. Căci, 
pentru cabalişti, unirea dintre un bărbat şi o femeie presupune 
cele trei dimensiuni - fizică, emoţională şi spirituală - şi 
constituie un drum esenţial spre infinit. 

Tradiţia evreilor consideră că, în general, se întâmplă 
frecvent ca soţii să se fi cunoscut în alte vieţi. 

FEMEIE FĂRĂ COPII: Un bărbat şi-a dat seama că nu era în 
stare să aibă copii, povesteşte un text din Kabbală. Un înţelept i- 
a explicat că de fapt soţia lui nu era cu adevărat tovarăşa lui. El 
o luase în stăpânire, dar nu era stăpânul ei. Şi, întrucât sufletul 
nevestei sale era de natură profund masculină, era normal ca ea 
să nu-i fi putut da urmaşi. 

CĂSĂTORIE: După cum stă scris în Zohar, căsătoria 
constituie un teren important de experienţă, esenţial dezvoltării 
spirituale. Soții se unesc pentru a rezolva conflictele dăunătoare 
evoluţiei lor interioare. Fiecăruia, fiecăreia, partenerul pe care îl 
merită. 

A CREŞTE UN COPIL: Tot aşa, experienţa de a creşte un 
copil este considerată ca fiind un element indispensabil al 
existenţei terestre. Dacă nu eşti capabil să creşti corect un copil 
în cursul a cel puţin uneia din vieţile tale, atunci vei continua să 
te reîncarnezi până la reuşita completă a acestui exerciţiu. 


Extras din studiul Moartea, această 

necunoscută, 
de 
Francis Razorbak 


148 - ÎN SFÂRŞIT, ÎMPREUNĂ 


A doua zi după duel, abia refăcut, Amandine m-a invitat să 
supez la ea, în apartamentul de la etajul doi. A aranjat o masă 
romantică, într-un decor floral şi cu lumânări binemirositoare. 

— Nu crezi, Michael, că unele persoane sunt destinate să 
trăiască împreună? m-a întrebat ea pe neaşteptate. 

M-am înecat cu dumicatul de somon norvegian şi-am înghiţit 
repede un pahar de şampanie. 

— Da, fără îndoială. 

S-a aplecat spre mine şi frunţile noastre s-au atins. 

— Nu crezi că, în ciuda numeroaselor obstacole, cei hărăziţi 
să se întâlnească sfârşesc totdeauna prin a se găsi, pentru că 
destinul lor este scris undeva, într-o carte mare? 

Am aprobat dând din cap, în timp ce Dulcineea mea 
continua: 

— Sunt convinsă că, acolo, sus, când Stefania va trece de 
ultima poartă, va descoperi această carte cu lista completă a 
tuturor cuplurilor trecute şi viitoare. 

M-am gândit la această descoperire. 

— Chiar crezi că ar fi un lucru bun? 

— Bineînţeles, nu se va mai pierde timp în rătăciri zadarnice. 
Cei destinaţi să se iubească se vor iubi de la început. Nu vor mai 
exista căsătorii de complezenţă, nici erori de apreciere, nici 
înşelătorii, nici divorţuri. Fiecare cheie îşi va întâlni unica ei 
broască. Sunt convinsă de asta. 

— Poate. 

Mutrişoara ei adorabilă era aurită de lumina lumânărilor. 

— Nu poate, ci sigur. Michael, întâlnirea noastră nu este o 
întâmplare. Trebuia să ajungem la acest moment. Aşa era scris. 

N-am răspuns. Am încercat să schimb vorba. 

A venit lângă mine şi s-a aşezat pe genunchii mei, apoi m-a 
cuprins cu braţele ei delicate. În sfârşit, sosise clipa la care 
visasem atât de mult. 

— Eşti timid, Michael, dar voi şti să te vindec de timiditate, 

mi-a şoptit ea la ureche. 


149 - CĂSĂTORII ÎN TOATĂ REGULA 


După o săptămână, mă căsătoream. 

Totul se petrecuse foarte repede. Hotărâsem să facem pasul 
şi eu, şi Raoul. In somptuoasele grădini de la Elysee, cu 
amabilitate împrumutate de preşedintele Lucinder, ne-am 
celebrat căsătoriile în prezenţa elitei politice şi a celor din 
industria spectacolului, invitaţi să ia parte la ceremonie. 

În smokingul lui negru care-i flutura în jurul umerilor, Raoul 
avea mai mult ca niciodată aerul unei păsări de pradă 
pregătindu-se să se repeadă asupra prăzii, adică a Stefaniei, o 
puicuţă flecară, agăţată de braţul lui, a cărei minirochie făcea 
să-i iasă şi mai mult în evidenţă formele avantajoase. 

Eu eram foarte destins în smokingul meu albastru, închiriat. 
Femeia vieţii mele purta o rochie lungă cu trenă. 

Rose strălucea de fericire. În spate, Amandine se străduia să 
se comporte normal. Totul se petrecuse atât de repede! 

— Felicitări, felicitări! 

Eu şi Rose, Raoul şi Stefania strângeam o sumedenie de 
mâini. Evident că-mi alesesem ca martori pe Raoul şi Amandine, 
vechii mei tovarăşi. Şi, pe urmă, îi datoram asta Amandinei. 

Fusese nevoie de declaraţia ei pasionată ca să-mi dau seama 
de greşeala focalizării mele amoroase, de orbirea dorinţei mele. 
Femeia de care aveam nevoie se numea Rose. 


150 - FILOZOFIE IUDAICĂ 


„Eul nu este nici un punct anume, nici o intersecţie a 
spaţiului. Nu este acelaşi pentru toţi oamenii. Nu este identic la 
acelaşi om în diferitele etape ale dezvoltării sale. In primele 
stadii de viaţă, existenţa eului se reduce aproape la viaţa 
corpului, în timp ce gradele cele mai înalte ale inteligenţei şi ale 
spiritului nu se manifestă deloc, sau poate inconştient. Pe 
măsură ce creşte, fiecare fiinţă omenească, după posibilităţile 

sale, devine din ce în ce mai conştientă de esenţa transcendentă 
a sufletului ei. 

Această înălţare constă în urcarea, treaptă cu treaptă, a 
scării vieţii sufletului. Trecem de la sufletul animal ca să 
ajungem până la domeniul viu pe care toţi îl purtăm în noi.” 


Trandafirul cu treisprezece petale. 
Kabbala ludaismului 
Adin Steinsaltz 


Extras din studiul Moartea, această 
necunoscută, 
de 
Francis Razorbak 


151 - CA UN HÂRÂIT 


După petrecere, după noaptea nunţii, am reluat decolările. 
Aflată în mare formă, Stefania a reuşit imediat trei decolări. Am 
trecut informaţiile ei într-un program informatic care remodela 
Continentul Ultim. Datorită lui, puteam să examinăm sub toate 
unghiurile fiecare porţiune din ţara morţilor. Totul semăna puţin 
cu o trompetă foarte evazată. Moch 1, Moch 2, Moch 3, Terra 
incognito, menţiunile indicau drumul deja parcurs. 

Echipele se agitau în toate thanatodromurile din lume, dar 
ectoplasmele care  reuşeau să-şi învingă amintirile se 
împotmoleau în teritoriul roşu al plăcerii şi deseori chiar 
rămâneau acolo. Pe pământ, în fotoliile lor, thanatonauţii 
defuncţi afişau zâmbete tâmpe, astfel încât toţi au început să 
considere că în realitate Moch 3 era adevăratul prag al morţii şi 
că nimeni nu va putea vreodată să-l treacă şi să revină. 
Continentul Ultim îşi va păstra misterul, păzit de o aureolă de 
plăceri. În fond, se spusese de atâtea ori despre orgasm că eo 
„mică moarte”. 

Ca la fiecare cotitură cu adevărat esenţială, Raoul ne-a 
strâns la cimitirul Pere-Lachaise. 

— Prieteni, cu siguranţă că aici se opresc toate experienţele 
noastre. Chiar şi concurenţii noştri străini cei mai dotați rămân 
ţintuiţi în faţa celui de-al treilea zid. 

Şi-a ridicat ochii spre lumina stelelor de parcă ar fi aşteptat 
să-i cadă din cer o idee nouă. 

— Am făcut totuşi cum m-am priceput mai bine, a protestat 
Stefania. Dar când ajung la Moch 3, cordonul meu ombilical este 
atât de întins încât simt că va plesni dacă l-aş solicita mai mult. 

— Ne trebuie o idee nouă, a spus prietenul meu. Rose se lipi 
de mine, apoi îmi şopti la ureche: 

— Poate că e o prostie, dar într-o zi am constatat un fenomen 
ciudat. 

— Ce, draga mea? 

— Venisem să asist la decolarea Stefaniei şi ascultam 
radioul. 

— Da, şi? 

— În momentul în care bătăile inimii ei deveneau mai rare, 
am auzit deodată ca un fel de hârâit în difuzor. 

Şi, uite-aşa, din întâmplare, în ziua aceea Rose descoperise 
primul sistem de detectare a aurei. 


152 - FIŞĂ DE POLIŢIE 


Numele: Solal 

Prenumele: Rose 

Părul: negru 

Ochii: albaştri 

Înălţimea: 1,70 m 

Semne particulare: fără 

Observaţii: pionieră a mişcării thanatonautice, astronom şi 
astrofizician, soţia şi colega lui Michael Pinson 

Punct slab: om de ştiinţă 


153 - MITOLOGIE MESOPOTAMIANĂ 


„Există o plantă precum mărăcinele; 
Ea creşte pe fundul apelor. 
Spinul ei îţi va înţepa mâinile 
Precum trandafirul. 

Dacă mâinile tale vor smulge această plantă, 
Vei afla o nouă viaţă.” 


Epopeea lui 


Ghilgameş 
Extras din studiul Moartea, această 
necunoscută, 
de Francis 
Razorbak 


154 - EVRIKA! 


Descoperirea făcută de Rose contribuise la relansarea 
activităţii noastre. Porneam pe un drum nou. Creierul emite 
unde - alfa sau beta - în fazele de somn sau apropiate somnului. 
Ştiind asta, era logic ca în momentul decorporării să intervină o 
modificare a acţiunii radio a creierului. 

Decolarea următoare a Stefaniei s-a efectuat în apropierea 
unui tranzistor. Şi efectiv am auzit un hârâit uşor. Ieşirea din 
corp era într-adevăr însoţită de o emitere de unde. 

Raoul a pus la punct un sistem sensibil la frecvenţe înalte, 
joase şi medii, pentru a repera cu precizie pe ce lungime de 
undă emiteau ectoplasmele. Stefania s-a dedat unei scurte 
meditații şi din nou s-a auzit fâşâitul. Am examinat acea „urmă” 
pe osciloscop. Era vorba de o lungime de undă foarte joasă, cu 
vârfurile foarte spaţiate. 

Raoul a umblat la câteva manete. Pe ecranul osciloscopului a 
apărut o linie având deasupra un şir de cifre. A trecut numerele 
pe un tabel de frecvenţe... A plecat de la micile raze gamma ale 
căror vârfuri nu sunt separate decât de un angstrom, a 
continuat deasupra razelor X şi dincolo de razele ultraviolete. A 
depăşit spectrul culorilor vizibile cu ochiul liber, al căror vârf 
este de un milimetru, undele de televiziune de un metru, undele 
radio şi a ajuns pe plaja „unde cerebrale”. Am mai făcut câteva 
reglaje. 

— Avem de-a face cu nişte unde extralungi cu o spaţiere de 
peste un kilometru, ne-a anunţat el. E vorba de o frecvenţă radio 
foarte joasă de aproximativ 86 khz. 

Am scos strigăte de bucurie. Dispuneam în sfârşit de o 
dovadă ştiinţifică, materială, a activităţii extracorporale a 
thanatonauţilor. Nimeni nu va mai putea de acum înainte să 
nege realitatea experienţelor noastre. 

Informat, Lucinder a hotărât imediat să ne atribuie un buget 
suplimentar din fondurile secrete ale preşedinţiei. 

Cu ajutorul unor instrumente din ce în ce mai sofisticate, am 
identificat cu precizie amprenta ectoplasmică a Stefaniei: 86,4 
khz. Raoul a conceput un detector de decolare care permitea să 
fie cunoscută cu exactitate secunda în care Stefania se va 
desolidariza de corpul ei fizic. 

Din momentul acela se impunea o întrebare. Unde să situăm 
geografic Continentul Ultim? Căci, dacă ectoplasma călătorea, 
rămânând detectabilă datorită unui sistem radio, ar fi trebuit să- 
i putem urmări direct deplasările. Atunci unde era Paradisul? 
Unde se afla acel continent imaterial căruia îi întocmeam hărţile 
de atât de multă vreme fără să-i cunoaştem amplasamentul? 

În vârful thanatodromului am instalat o antenă parabolică 
mare, mai curând un radiotelescop, cu un diametru de cinci 
metri. O margaretă cât se poate de drăguță pentru salonul 
nostru de primiri. 

Înaintea noastră se deschidea o nouă etapă în cucerirea 
continentului morţilor. Intram în „faza astronomică”. 

Şampanie! 


155 - MITOLOGIE TIBETANĂ 


Vibraţie: totul emite, totul vibrează. Vibraţia variază după 
gen. 

Mineral: 5 000 de vibrații pe secundă. 

Vegetal: 10 000 de vibrații pe secundă. 

Animal: 20 000 de vibrații pe secundă. 

Om: 35 000 de vibrații pe secundă. 

Suflet: 49 000 de vibrații pe secundă. 

În momentul morţii, corpul astral se separă de corpul fizic, 
căci nu poate suporta scăderea vibraţiilor învelişului său carnal. 


Învăţătură din 
Bardo Thodol 

Extras din studiul Moartea, această 
necunoscută, 
de 
Francis Razorbak 


156 - UNDE E PARADISUL? 


Stefania s-a instalat în poziţie lotus în fotoliul de decolare. 
Ştia că azi va fi branşat radiotelescopul şi că, pentru prima dată, 
vom încerca să-i urmărim zborul sufletului. 

Mă întrebam cum vom putea să discernem ceva care se 
deplasa cu viteza gândului. 

Amandine a reglat aparatele de măsurare fiziologică. Raoul a 
branşat sistemul de recepţie radio. Eu şi Rose întinsesem pe o 
masă mare planul constelaţiilor din jurul Pământului. 

Una dintre ele era poate Paradisul! 

Ceea ce făceam noi era un act eretic? Dezvăluirea 
amplasamentului fizic al lumii de apoi, o chestie care va face să 
spumege de furie toate religiile! Cârteau zdravăn de pe acuma 
văzând cum ne atingem de principalul lor capital. 

Stefania a închis pleoapele. Nările i-au palpitat mai lent. 

Când a simţit că ajunsese la o concentrare suficientă pentru 
a-i insufla calmul indispensabil decolării, italianca a apucat 
întrerupătorul şi a început să articuleze domol: 

— Şase... cinci... patru... trei... doi... unu. Decolarea! 

Receptorul radio, branşat pe frecvenţa de 86,4 khz, a emis 
un soi de tânguire. Sunetul „unui suflet care decolează”! 

Nervozitatea din sală era atât de mare, încât Rose mă 
strângea cu putere de braţ. Puteam în sfârşit supraveghea urma 
morţii. Raoul nu dorise să invite presa, dar a verificat buna 
funcţionare a camerei video. Vom dispune cel puţin de un film al 
acestei decolări urmărite. 

Am aşteptat. Stefania se deplasa cu viteza gândului, dar 
undele radio nu călătoreau la fel de repede. Cu cât se îndepărta 
mai mult, cu atât le percepeam cu întârziere. După opt minute, 
am obţinut o emisie precisă care permitea o bună localizare în 
spaţiu. 

Acum era rândul meu să intru în acţiune. M-am apropiat de 

ecranul de control al radiotelescopului. Se capta într-adevăr 
semnalul sufletului Stefaniei. Am făcut câteva reglări pentru a 
determina distanţa, direcţia, viteza de înaintare. Rose se afla 
lângă mine şi făcea propriile ei observaţii. 

— Gata. Şi eu am prins semnalul. 

A luat două rigle de plastic şi le-a încrucişat în zona în care 
reperase emisia, situând-o în raport cu axa polară. 

— Stefania se îndreaptă spre Ursa Mare. Tocmai a trecut de 
Saturn. Se deplasează atât de repede, încât probabil că trece 
prin meteoriți. 

Călătorea într-adevăr cu viteza gândului. De o sută de ori 
mai repede decât viteza luminii! 

— Unde e acum? 

Cu ochii ţintă pe ecran, Raoul a constatat: 

— S-ar zice că părăseşte sistemul solar. 

Rose a fost şi mai precisă: 

— A trecut de Uranus. A... 

— Ce se întâmplă? 

— Merge atât de repede! 

— Unde e? 

— Tocmai a ieşit din sistemul nostru solar. Semnalul ei ne 
ajunge de acum înainte cu mult mai multă întârziere. 

— A părăsit galaxia noastră? 

— Nu. Dimpotrivă. S-ar părea că goneşte spre centrul Căii 
Lactee. 

— Centrul Căii Lactee? Dar ce se află acolo? 

Rose ne-a explicat, făcând un desen în formă de spirală. 

— Galaxia noastră este formată dintr-o masă de două braţe 
spiralate, cu un diametru de o sută de mii de ani-lumină. Acolo 
înăuntru găseşti de toate: planete, gaze, sateliți, meteoriți. 
Galaxia noastră numără o sută de miliarde de stele. Poate că 
sufletul ei doreşte să viziteze una în mod deosebit... 

— Ce-ar putea să caute acolo? 

— Paradisul, Infernul... In fond, sistemul solar e situat la 
periferia exterioară a unui braţ al spiralei galaxiei noastre. 

Ascultam cu toţii instrumentele. Cel mai mic pârâit era o 
urmă a periplului fabulos al prietenei noastre. 

— Unde e acum? a întrebat Raoul. 

— Goneşte mai departe spre centrul galaxiei noastre. 

— Adică? 

Rose şi-a luat din nou riglele şi a trasat câteva linii în cruciş. 

— Se îndreaptă spre constelația Săgetătorului. Mai precis, 
spre vestul acestui ansamblu. 

Să se fi situat Paradisul în constelația Săgetătorului? O 
ajutam pe Rose la calcule. 

— Pe aici. A depăşit această stea. Continuă în aceeaşi 
direcţie. 

— E departe? 

— Da, destul de departe. La cel puţin cincizeci de miliarde 
de kilometri. In comparaţie cu sufletul Stefaniei, toate rachetele 
şi navetele noastre se târăsc ca racul. 

— Unde e acum? 

— Se îndreaptă spre... 

— Spre ce? 

Rose s-a uitat cu atenţie la ecran, unde de câteva minute 
defilau tot felul de cifre. 

— A dispărut. Semnalul a dispărut. 

— Cum aşa? a întrebat Raoul cuprins de panică. 

— Nu mai emite. 

Înspăimântată, Rose a scăpat riglele din mână, care-au căzut 
cu un zgomot înăbuşit, derutant în tăcerea din încăpere. 
Amandine, infirmiera care-şi păstra calmul în momentele 
cruciale, a verificat cu mult profesionalism starea fiziologică a 
Stefaniei. 

— E încă în viaţă, a murmurat ea. 

— Cum e posibil ca semnalul să dispară? Credeam că nişte 
unde atât de lungi se deplasează foarte repede şi fără limite în 
univers, am zis eu. 

— E de neînțeles, a recunoscut Rose. 


157 - TULBURĂTOR 


Corpul Stefaniei rămânea mai departe nemişcat şi acum nu 
mai ştiam unde i se află sufletul. 

— Ce facem? Încercăm s-o trezim? 

— Rose a verificat toate aparatele. 

— Aşteptaţi... Poate că există o explicaţie pentru această 
dispariţie a semnalului. 

Rose a mânuit riglele şi a apelat la calculator pentru că 
operaţiunile deveniseră foarte complicate. A zâmbit. 

— Mi se pare că... 

Zâmbetul ei a devenit tot mai accentuat şi s-a repezit la 
ecran. 

— Da, totul corespunde. E perfect. 

— Ce-ai descoperit? am întrebat-o eu. 

Niciodată n-o văzusem pe Rose atât de excitată. 

— Stefania a emis tot timpul. 

— O stea? 

— Nu chiar. 

— O planetă? 

— Nici. 

— O supernovă, o îngrămădire stelară? 

— Nimic din toate astea. 

A arătat cu degetul spre harta Continentului Ultim. Ne-am 
uitat cu toţii la acea pâlnie multicoloră care se îngusta. Am 
priceput cu toţii ce ne arăta: 

— O gaură neagră! 

Rose a aprobat clătinând din cap. 

Asta explica totul. Acum era uşor de înţeles de ce semnalele 
radio dispăruseră. Găurile negre sunt nişte aspiratoare 
gigantice care înghit tot ce trece pe lângă ele: materie, lumină, 
unde... Şi chiar şi suflete, după cum putusem constata! 

— O gaură neagră... 

Raoul părea şi el asaltat de mii de întrebări. S-a grăbit s-o 
exprime pe una dintre ele. 

— Există zeci de găuri negre catalogate. De ce, în momentul 
morţii, sufletele se îndreaptă spre aceasta şi nu spre alta? 

— Această gaură neagră nu este una oarecare. Ea se află 
amplasată exact în centrul galaxiei noastre, ne-a explicat Rose. 


158 - MANUAL DE ISTORIE 


În 1932, adică la începutul secolului XX, astrofizicianul Jan 
Oort a studiat masa universului. Pentru aceasta, el a observat 
viteza cu care se îndepărtează stelele din Calea Lactee, disc 
format de galaxia noastră. De aici a dedus forţa de gravitație 
care le propulsează, apoi masa globală. 

Nu mică i-a fost surpriza când a constatat că nici măcar 
jumătate din materia care forma Calea Lactee nu era vizibilă! 

Prin urmare, exista ceva foarte „greu” în cer, la fel de greu 
cât toate stelele vizibile şi care nu se putea nici detecta, nici 
vedea. El a numit această ciudăţenie „materie fantomă”. 


Manual de istorie, anul II, 
curs elementar 


159 - MITOLOGIE IUDAICĂ 


„Centrul de unde provine Originea produce lumina cea mai 
secretă. Este atât de pură, de diafană, de delicată, încât n-o 
putem înţelege. Când se răspândeşte, acest punct luminos 
devine un palat care învăluie centrul. Şi el e translucid. Acest 
palat, sursă a Punctului Incognoscibil, e mai puţin diafan decât 
punctul originar. Dar din acest palat se răspândeşte lumina 
originară a Universului. Şi pornind de acolo, strat după strat, 
fiecare formează veşmântul precedentei, precum membrana 
peste creier.” 


Zohar, Cartea 


Splendorilor 
Extras din studiul Moartea, această 
necunoscută, 
de Francis 
Razorbak 


160 - RĂBDARE 


Dumnezeu stătea pitulat într-o gaură neagră? Lumea de apoi 
nu era decât o gaură neagră? Examinasem într-o zi fotografia 
unei găuri negre, apărută într-o revistă ştiinţifică. Reprezenta 
un inel portocaliu strălucitor, având în centru o pată mică de un 
portocaliu mai. Imaginea îmi amintise de enigma lui Raoul: cum 
să faci un cerc şi centrul lui fără să ridici creionul de pe hârtie. 
Acum ştiam că nu era un simplu joc al minţii. 

Un cerc şi centrul lui! Să fi fost asta reprezentarea lui 
Dumnezeu, imaginea însăşi a morţii? 

Stefania a aflat, mirată la culme, că traversase o treime din 
diametrul galaxiei noastre ca să se năpustească într-o gaură 
neagră plasată exact în centrul ei. 

Raoul a desenat o hartă pentru a-i situa poziţia, ceea ce nu i- 
a fost deloc greu. Era suficient să trasezi cu compasul cercul 
format de cele două braţe ale Căii Lactee, apoi să plasezi un 
punct în mijloc. Totuşi Rose i-a dat o mână de ajutor. 
Cunoştinţele ei de astronom completau propriile noastre 
cunoştinţe în medicină, biologie şi mistică de toate felurile. 

Rose ne-a explicat că găurile negre sunt considerate a fi 
ultima etapă a unei stele moarte şi că densitatea lor este de-a 
dreptul extraordinară. 

Presiunea este atât de mare acolo, încât Pământul, dacă ar fi 
aspirat de o astfel de gaură neagră, ar fi comprimat până la 
dimensiunile unei bile de un centimetru cub, păstrându-şi 
aceeaşi greutate pe care o are acum planeta noastră! 

— Puterea găurilor negre este uluitoare, a spus Rose. Nimic 
nu poate să scape, nici materie, nici radiaţii. Şi pe deasupra 
sunt şi greu de reperat. Nu le descoperim decât atunci când o 
stea este înghițită. In momentul acela ea emite o radiaţie X, ca 
un strigăt de agonie, care permite să se deducă poziţia găurii 
negre, adevărat cimitir de stele. 

Or, o sursă de raze X fusese remarcată chiar în centrul 
galaxiei noastre. Astrofizicienii o numiseră Sagittarius A vest. Ei 
calculaseră că gaura neagră era un monstru cu o masă de cinci 
milioane de ori mai mare decât masa Soarelui şi-i estimau 
diametrul la şapte sute de milioane de kilometri (2,5 ore-lumină, 
un diametru cam de patru ori mai mic decât al sistemului nostru 
solar). Sagittarius A vest! Poate că asta era denumirea ştiinţifică 
a continentului morţilor! 

Acel colţ de univers era prea puţin cunoscut, chiar dacă 
forma intersecţia centrală. 

Am dezvăluit informaţiile obţinute, fără să ne dăm seama de 
emoția pe care o vor provoca în lume. Experiențele precedente 
ar fi trebuit să ne servească drept avertisment, dar Raoul 
considera că suntem datori faţă de ştiinţă, în ciuda riscurilor la 
care ne-am fi expus. 

La Akademgorodok, în Siberia, o echipă de cosmonauţi ruşi 
a deturnat o navetă spaţială încercând să viziteze gaura neagră 

descoperită de noi. O adevărată prostie! Sufletul unui 
thanatonaut se deplasa mai repede decât lumina, ceea ce nu era 
nici pe departe cazul aparatelor spaţiale, chiar şi al celor mai 
avansate. Aceşti pirați spaţiali ar fi avut nevoie de cel puţin cinci 
sute de ani doar ca să iasă din sistemul solar, şi de cel puţin o 
mie de ani ca să ajungă la cea mai apropiată gaură neagră! Şi 
chiar dacă, prin mijloace de supravieţuire necunoscute până 
atunci, ar fi reuşit să devină milenari, ar fi dispărut imediat, 
înghiţiţi, pulverizaţi pentru totdeauna de vârtejul găurii negre. 

La ora actuală, ruşii aceştia rătăcesc prin spaţiu, trimițând 
din când în când semnale de focalizare pe care le captează 
micul receptor instalat pe acoperişul Muzeului Morţii de la 
Institutul Smithsonian de la Washington. 

Şi măcar dacă ar fi fost singurii! In luna imediat următoare 
descoperirii noastre, peste o sută cincizeci de thanatonauţi 
amatori, doritori să ajungă în Paradis, au dispărut fără 
întoarcere. 

În ciuda tuturor interdicţiilor şi anatemelor, clerici de toate 
confesiunile au pornit din nou asaltul celui de al treilea zid 
comatic. Ei aveau avantajul că dispuneau de tehnici de decolare 
înscrise deja în practica lor religioasă şi procedau cu rigoare, 
folosind temeinic reţetele mitologiei lor. Orice era bun pentru a 
străpunge în sfârşit Moch 3. 

Noua consolare era că prăvălia familială, de la parterul 
thanatodromului nostru, era mereu plină. Rose devenise 
adevăratul nostru astronom şef. Acum autografele ei erau cele 
mai căutate. 


161 - MANUAL DE ISIORIE 


Oamenii n-au ştiut multă vreme ce se află în centrul galaxiei 
lor. Ştiau că universul din jurul lor se învârtea cu o viteză de 
250 milioane de ani rotația, dar nu ştiau în jurul a ce anume. 


Manual de istorie, anul II, 
curs elementar 

162 - MOCH 4 


Spre uimirea tuturor, sub conducerea rabinului Freddy 
Meyer, o echipă reprezentând yeshiva liberală din Strasbourg a 
trecut prima cel de al treilea zid comatic. Thanatonauţii evrei 
avuseseră o idee genială. Să nu mai lucreze singuri, ci în grup. 
Rabinul Meyer  constatase că majoritatea deceselor 
exploratorilor erau provocate de întinderea cordonului lor 
ombilical care, prea fin, plesnea cu mult înainte de apropierea 
de Moch 3. Întrebare: ce e mai solid decât un singur fir? 
Răspuns: trei fire împletite. De acum înainte thanatonauţii nu 
aveau decât să decoleze împletind mai multe cordoane 
ectoplasmice. 

Metodă: un prim cerc de trei rabini strâng şi protejează 
cordonul ombilical al altora doi care, ei înşişi, îl protejează pe al 
şefului lor, Meyer, care în felul ăsta poate înainta pe continentul 
morţilor fără riscul vreunei rupturi. 

Raționamentul lui Meyer fusese pragmatic: şase elastice 
îmbinate sunt mai tari decât unul singur. La fel se va întâmpla şi 
cu cordoanele ombilicale. 

Evident că exista un risc. Slăbiciunea unuia singur ar fi făcut 
să se prăbuşească totul. Dar echipa lor reuşise. 

În direct pe posturile de televiziune americane, rabinul 
Meyer a anunţat că dincolo de Moch 3 se întinde o câmpie 
mare. Defuncţii, aşezaţi într-un şir indian infinit, înaintau încet, 
aşteptând nu se ştie ce. 

— Dacă tata mai e încă acolo la coadă? a izbucnit Raoul. 

Din momentul acela şi-a pierdut sângele rece. Ardea de 
nerăbdare să-i întâlnească pe rabinul thanatonaut şi pe 
discipolii săi. Echipa din Strasbourg a consimţit cu plăcere să ne 
viziteze la thanatodromul nostru de la Buttes-Chaumont. 

Rabinul Meyer, un omuleţ chel, purta nişte ochelari negri cu 
lentile groase care-i dădeau o înfăţişare ciudată. Ne-am dat 
seama cu surprindere că ochelarii ascundeau nişte ochi închişi. 
Când l-am văzut în fotoliul din salonul nostru de primire, am 
crezut la început că dormea. Dar când a început să vorbească, 
menţinându-şi pleoapele închise, am înţeles că acel pionier al 
infinitului era orb. Orb! 

— Asta nu vă stinghereşte în activitatea de thanatonaut? 

— O ectoplasmă nu are nevoie de ochi. 

A zâmbit cu faţa întoarsă spre mine. Era destul să-mi audă 

vocea ca să ştie exact unde mă aflam. 

Mi-a prins mâna şi-am înţeles că, prin acest contact, afla 
totul despre mine. Imi percepea personalitatea prin căldura 
palmei, umezeala ei, liniile mâinii, forma degetelor. 

— Nu aveţi baston alb, am constatat eu. 

— Nu e nevoie. Sunt orb, nu şi şchiop. 

Discipolii lui au pufnit în râs. Se vedea bine că-şi adorau 
maestrul şi glumele lui. Pe mine umorul acesta m-a cam 
tulburat. 

Oamenii loviți de cecitate sunt mai curând trişti şi copleşiţi 
de handicapul lor, nu zâmbitori şi glumeţi. Şi pe lângă asta era 
vorba de un călugăr şi un erudit, deci de un om serios prin 
excelenţă. 

Bănuitor, Raoul şi-a mişcat mâinile lungi la câţiva centimetri 
de ochelarii lui. Meyer a protestat, nepăsător: 

— Nu-ţi mai agita degetele. Stârneşti un curent de aer din 
cauza căruia aş putea să răcesc. 

— Chiar nu vezi nimic? 

— Nu, dar nu mă plâng. Aş fi putut să fiu şi surd. Şi probabil 
că asta e penibil. 

Elevii lui se distrau la culme. Maestrul lor a reluat ceva mai 
serios: 

— Să ştiţi că în sunete găseşti mult mai multe informaţii 
interesante decât în imagini. Înainte de a fi orb şi rabin, am fost 
coregraf, şi dintotdeauna mi-a plăcut să cânt la pian. De la o 
fugă de Bach mi-a venit ideea să împletesc cordoanele 
ombilicale. 

Rabinul s-a îndreptat fără ajutorul nimănui spre pian, a tras 
taburetul şi s-a aşezat. Încăperea a fost inundată de o muzică 
aproape matematică, spre încântarea plantelor verzi care 
formau decorul nostru tropical. 

— Ascultaţi acest pasaj. Percepeţi cele două voci? 

Am închis ochii ca să aud mai bine. Şi, într-adevăr, 
concentrat astfel, am sesizat două voci care se suprapuneau. 
Meyer a comentat: 

— Bach era un geniu al împletiturii. Amestecând două voci, 
el dă iluzia că a creat o a treia care nu există şi care e mai 
bogată decât suma celor două precedente. E o tehnică universal 
valabilă. Se potriveşte perfect în muzică, literatură, pictură... 
Ţineţi-vă bine pleoapele închise. 

M-am gândit la descoperirea care-mi permisese să-l pun pe 

fugă pe călugărul-ectoplasmă. Ochii împiedică uneori vederea. 
Constrângându-mă la obscuritate, am înţeles mai bine vorbele 
rabinului. ÎInşira mai departe notele melodiei. Două voci 
coexistau, dar melodia care se auzea nu semăna cu nici una 
dintre ele. Până atunci muzica nu constituise pentru mine decât 
un fundal, uneori agreabil, alteori neplăcut, al existenţei. Faptul 
că deodată o percepeam ca pe o ştiinţă pură constituia o 
adevărată revelaţie. Până atunci nu făcusem decât să aud, acum 
învăţam să ascult. 

Freddy Meyer a izbucnit în râs cântând mai departe. 

— Scuzaţi-mă, când sunt fericit nu mă pot abţine să nu râd. 

Amandine a aşezat pe pian un pahar cu vodcă amestecată cu 
suc de roşii. Rabinul s-a întrerupt ca să bea. Îl priveam extaziaţi, 
şi noi, ca şi discipolii săi. După aceea ne-a povestit călătoria lui. 

După Moch 3 se întindea o zonă vastă şi suprapopulată. Intr- 
o imensă câmpie cilindrică se îngrămădeau ectoplasme cu 
cordonul tăiat. Se aflau acolo milioane de morţi care aşteptau pe 
o câmpie portocalie, unde păreau să fie în tranzit. Formau un fel 
de fluviu lung care se deplasa lent. Nu mai zburau, se târau. Era 
uşor să zbori deasupra lor. În centrul fluviului, defuncţii se 
înghesuiau formând un fel de ciorchini deşi. Inaintau ceva mai 
repede la periferie, grupându-se pentru a discuta despre viaţa 
lor anterioară. Nişte savanţi se certau pentru întâietatea 
invențiilor lor. Nişte actriţe se ciondăneau în privinţa calităţii 
interpretărilor lor. Nişte scriitori îşi criticau reciproc operele. 
Dar majoritatea morţilor se mulţumeau să înainteze domol. Unii 
păreau acolo de o eternitate. Fireşte, aşa cum se întâmplă 
totdeauna când e lume multă, erau unii care încercau să le ia 
înainte tuturor celorlalţi, dând din coate! 

Prin urmare, după al treilea zid comatic, era o coadă 
gigantică. Poate că defuncţii erau supuşi la o probă a timpului. 
Poate că prin asta erau determinaţi să fie răbdători. Gesturile 
lor erau încetinite. Stăteau acolo fără să facă nimic, doar 
aşteptând. 

— Proba timpului... Poate că ăsta e infernul, am zis eu. 

— Da, dar în orice caz nu pentru noi. Nu pentru 
thanatonauţi. Noi suntem în stare să zburăm peste miriadele de 
morţi care umplu cilindrul portocaliu. De altfel, ţinutul e destul 
de frumos, asemănător într-un fel cu ceea ce mi s-a spus despre 
fotografiile planetei Marte. În jurul fluviului central al morţilor, 
sunt maluri râpoase, coline şi în depărtare o lumină ca un soare 

minunat. Un soare foarte atrăgător şi spre care se revarsă valul 
de răposaţi... N-am îndrăznit totuşi să mă aventurez prea 
departe pe acest teritoriu. Mi-era teamă să nu mă împotmolesc 
în timp ce prietenii mei rabini, sărmanii, mă aşteptau pe... 
culoarul roşu al plăcerilor. 

Raoul Razorbak îşi nota tot ce spunea Freddy Meyer. 

— Descrieţi-ne mai cu precizie această zonă, vă rugăm. 

— Cu cât înaintezi mai mult, cu atât atmosfera devine mai 
caldă. Pereţii cilindrului se rotesc din ce în ce mai repede. Am 
avut senzaţia că sunt închis într-o maşină de măcinat, 
funcţionând încetişor, dar fiind conştient că până la urmă voi fi 
strivit. Această senzaţie de viteză contrastează în mod ciudat cu 
răbdarea şi încetineala cerute sufletelor care se află acolo. 
Faptul că pereţii se rotesc atât de repede te-ar îndemna s-o iei 
la fugă, să te mişti cât mai repede, şi totuşi e imposibil. 

— Din cauza forţei centrifuge a găurii negre, a spus Rose. 

— Ectoplasma dumitale chiar simte căldura şi viteza? a 
întrebat Amandine mirată. 

— Bineînţeles, domnişoară. Nu suferim din cauza lor, dar le 
simţim. 

Rabinul şi-a ridicat, apoi şi-a aşezat la loc tichia neagră pe 
cap, afişând veşnicul lui aer de copil nevinovat. Atingea toate 
obiectele din jurul lui de parcă ar fi fost nişte simple jucărioare. 
Fără îndoială că simţise mult mai puternic decât mine 
tonalitatea de seducţie din vocea Amandinei, dar nu se ofensa 
pentru asta. Evreul ăsta zâmbăreţ arăta hilar ca un Buddha 
rotofei. 

— Nu ai fost impresionat de spectacolul tuturor acelor 
morţi? a întrebat frumoasa blondă, cu un ton admirativ. 

— Oh, după primele miliarde, nu mai înseamnă nimic, te 
obişnuieşti, a răspuns el sobru. 

Raoul a luat harta şi, foarte satisfăcut, a şters, împingând-o 
şi mai departe, menţiunea Terra incognito, apoi a notat 
indicaţiile rabinului Meyer. 


Teritoriul roşu se termină cu Moch 3, dincolo de care se află: 
TERITORIUL 4: 


— Amplasament: douăzeci şi şapte de minute de comă. 
— Culoarea: portocaliu. 

— Senzatii: luptă împotriva timpului, sală de aşteptare, „cer” 
care se roteşte, şes imens. Zonă de curenţi de aer, măturată de 
vânt. Miliarde de morţi, înaintând în şir indian ca un fluviu mare 
de culoare cenuşie (normal, e format din ectoplasme). Aici 
înfrunţi timpul. Înveţi să fii răbdător. Poţi să stai de vorbă cu 
morţi celebri. 


— Rabine, ai „perceput” capătul culoarului? a întrebat 
Amandine. 

— Spune-mi Freddy, te rog. Şi nu ezita să pronunţi cuvântul 
„a vedea”. In stare de ectoplasmă văd perfect. După ce ieşi din 
corp nu mai suferi de nimic. În sfârşit, ca să-ţi răspund la 
întrebare, da, am văzut la capătul culoarului, drept înainte, la 
câteva sute de metri, un alt zid. Moch 4? 

— Era mai îngust decât Moch 3? a întrebat Raoul. 

— Cu puţin. Moch 4 e cam trei sferturi din diametrul lui 
Moch 3. 

Raoul şi-a notat. 

— Curba pâlniei este deci tangentă. Cu cât înaintezi mai 
mult, cu atât mai mult trompeta devine ţeavă. Încă o întrebare, 
rabine... 

— Spune-mi Freddy. 

— Bine. Spune-mi, Freddy, n-ai zărit cumva la coadă un 
bărbat de aproximativ patruzeci de ani, cu o şuviţă de păr cam 
aşa, ochelari, o mutră cam ca a mea şi mâinile băgate tot timpul 
în buzunare? 

De data asta Freddy n-a mai râs. 

— E vorba de o rudă? 

— De tatăl meu, a murmurat Raoul, atât de încet încât abia l- 
am auzit. A murit în urmă cu aproape treizeci de ani. 

— Treizeci de ani... a suspinat Freddy. Cred că n-ai înţeles 
prea bine ce-am spus. La coada aceea erau miliarde de defuncti. 
Cum aş fi putut să-i examinez pe fiecare în parte? Cum aş fi 
putut să-l zăresc pe tatăl tău în mulţimea aceea imensă? 

— Ai dreptate, a zis Raoul înroşindu-se. Întrebarea mea a 
fost stupidă. Dar tatăl meu a murit atât de devreme şi eu eram 
atât de tânăr... A plecat fără să lase nimic din misterul lui. 

— Şi dacă acest mister a constituit tocmai moştenirea ta? a 
spus rabinul. Părăsindu-te pradă îndoielii, el ţi-a lăsat moştenire 
motorul care te-a antrenat mai târziu în tot ceea ce ai întreprins. 

— Chiar crezi asta? 

Meyer a pufnit din nou. 

— De unde să ştiu? Din când în când am tendinţa să confund 
psihanaliza cu Kabbala! Uneori sunt legate. Dar cu siguranţă că 
în privinţa asta eşti mult mai instruit decât mine. 

Raoul a suspinat. 

— Aş fi avut să-l întreb atâtea lucruri... El a fost primul care 
a avut ideea thanatonauticii. 

Discipolii au risipit stinghereala care se instalase între noi 
cerând să viziteze thanatodromul. Au examinat cu respect toate 
maşinăriile noastre de propulsie. Ei se mulţumeau cu meditaţia 
şi un decoct de rădăcini amare. Le-am arătat cum detectam 
clipa precisă a decolării cu ajutorul receptorului nostru de unde 
gamma şi cum programam întoarcerile cu ajutorul dispozitivului 
electronic de măsurare a minutelor, care era în acelaşi timp şi 
dispozitiv de siguranţă. Erau pasionaţi. 

— Cu astfel de aparate ne vom ameliora şi mai mult 
performanţele! a exclamat bătrânul înţelept. 

Încă o sinergie. Talentele noastre reciproce se vor uni 
pentru a depăşi simpla lor sumă. Două moduri diferite de 
gândire. Două melodii se vor uni pentru a forma o muzică nouă. 


163 - FIŞĂ DE POLIŢIE 


Numele: Meyer 

Prenumele: Freddy 

Părul: alb 

Ochii: albaştri 

Înălţimea: 1,60 m 

Semne particulare: rabin, poartă în permanenţă o tichie pe 
cap 

Observaţii: pionier al thanatonauticii, inventatorul tehnicii 
cordoanelor împletite care a permis să se treacă de Moch 3 

Punct slab: orb 


164 - CECITATE ȘI CLARVIZIUNE 

l-am instalat pe cei şase rabini din Strasbourg în 
apartamentele de la primul etaj. La parter, aceştia s-au antrenat 
pentru noi coregrafii având drept scop ţeserea şi mai solidă a 
cordoanelor lor în vederea viitoarelor decolări. 

Şi-au luat zborul pe rând din fotoliul thanatodromului nostru. 
După ce s-au familiarizat cu metodele noastre, am mai instalat 
nişte fotolii şi şi-au reluat decolările colective. 

Stefania pleca deseori cu ei, constituind uneori vârful 
piramidei ectoplasmice. Văzându-i cum decolează şi se întorc 
împreună, ai fi zis că se distrează de minune acolo sus. Freddy 
era mereu binedispus la trezire, de parcă ar fi ieşit de la un 
spectacol de revistă! 

Veselia lui Freddy mă tulbura. Pe lângă faptul că era rabin, 
mai era şi orb şi bătrân. Trei motive pentru care ar fi trebuit să 
dea dovadă de mai multă seriozitate! Nu înţelegeam cum era 
posibil ca un mucalit să practice thanatonautica. Moartea era 
totuşi ceva înspăimântător. 

Eu luasem totdeauna în serios moartea şi dragostea. 
Amândouă impun gravitate. Femeile, în culmea plăcerii, au avut 
totdeauna trăsăturile unei măşti a durerii. 

Odată, după o aterizare, l-am auzit pe rabin povestind o 
glumă puţin cam deocheată. „Doi bătrâni îşi amintesc de un 
hotel unde, după masă, ţi se prezenta un spectacol destul de 
neobişnuit. Un artist îşi scotea sexul şi, folosindu-l ca pe un 
ciocan, spărgea trei nuci dintr-o lovitură. Cei doi revin la acelaşi 
hotel după o vreme şi constată că nu se renunţase la spectacol. 
Artistul îmbătrânise, dar era tot acolo. De data asta însă a spart 
nu trei nuci normale, ci trei nuci de cocos. La sfârşit, cei doi 
bătrâni s-au dus în cabina lui şi l-au întrebat de ce a făcut 
această schimbare. Iar artistul le-a răspuns: «Ah! Ştiţi şi voi cum 
e, o dată cu vârsta nu mai vezi chiar aşa bine.»,, 

Ceilalţi au râs, eu însă eram puţin şocat. 

Eram frapat de faptul că rabinul, în ciuda funcţiei lui, 
considera moartea atât de uşuratic. I-am spus deschis părerea 
mea. 

— Cineva, undeva, a interpretat greşit cuvântul divin. Un 
profet niţel surd a înţeles „Dumnezeu e amor” în loc de 
„Dumnezeu e umor”! Totul e hazliu, inclusiv moartea. Cum mi- 
aş fi putut accepta orbirea fără umor? Trebuie să râzi de toate 
fără reţinere. 

— O persoană puţin cam ciudată, i-am spus Stefaniei. 

Ea nu era de părerea mea. Meditaţia tibetană îi permisese 
să-l înţeleagă mai bine pe înțeleptul alsacian. Freddy îşi 
terminase ciclul reîncarnărilor. Aceasta avea să fie ultima lui 
viaţă. După aceea nu va mai fi decât un spirit pur, eliberat de 
orice suferinţă. Nu mai avea deci nimic de dovedit. Acum era 
liniştit. Cu ocazia precedentelor migrări ale sufletului său, 
evreul cunoscuse dragostea, arta, ştiinţa, compasiunea. Acum 
aproape că ajunsese la cunoaşterea absolută. Din seninătatea lui 
profundă emana această bonomie contagioasă. lar glumele lui, 
dacă mă şocau, asta se datora faptului că eu însumi aveam capul 
plin de prejudecăţi. 

Este adevărat că în jurul rabinului plutea un fel de aură de 
unde benefice. Dacă Stefania avea dreptate, atunci îl invidiam. 
Mi-ar fi plăcut şi mie tare mult să fi fost la capătul ciclului 
vieților mele. Să fi înţeles tot ce se ascundea dincolo de 
aparenţe. Să dispun de un suflet liniştit. Din păcate eram încă 
tânăr pe acest pământ. Probabil că nu eram decât la încarnarea 
cu numărul o sută sau două sute. Karma mea era încă însetată 
de cunoştinţe şi de cuceriri. 

Noroc că Freddy nu se lăsa greu când era vorba să ne 
împărtăşească din cunoştinţele sale. Seara ne strângeam în 
jurul lui la ultimul etaj şi el ne povestea, de data asta cu 
gravitate, episoade din Kabbala şi ne descifra sensul secret al 
cuvintelor şi numerelor. 

— După cum spune Kabbala, toţi suntem nemuritori, 
moartea nefiind decât o etapă a dezvoltării interioare care va 
determina faza următoare a existenţei noastre. Moartea nu e 
decât un prag. Ea deschide o uşă spre o altă viaţă. Iar noi 
trebuie să fim cât mai lucizi şi senini cu putinţă. Teama, 
confuzia mentală, refuzul de a muri sunt stările cele mai rele pe 
care le putem cunoaşte. Cu cât fiinţa e mai liniştită, cu atât este 
mai capabilă să săvârşească mai uşor o trecere reuşită spre o 
altă lume. In Zohar scrie aşa: „Fericit cel care moare cu 
conştiinţa limpede. Moartea nu e decât trecerea de la o casă la 
alta. Dacă suntem înţelepţi, vom face din viitoarea noastră 
locuinţă o casă mai frumoasă.” Tar Elimelech din Lizensk, vesel 
ca întotdeauna, spunea: „De ce nu m-aş bucura, ştiind că sunt 
pe punctul de a părăsi această lume terestră pentru a intra în 
lumea superioară a Eternităţii?” 

Amandine îl mânca din ochi pe acest thanatonaut care 
înaintase cel mai mult pe Continentul Ultim. A mirat-o să 

descopere în religia evreilor credinţa în reîncarnare. 

— Este vorba de o învăţătură secretă, i-a explicat omuleţul 
chel scuturându-şi tichia. De altfel, puţini sunt rabinii care îmi 
împărtăşesc ideile. Eu sunt reformist, liberal şi kabbalist. Cu 
alte cuvinte, aduc scandalul în iudaism. 

— Totuşi, a insistat Amandine, religia voastră prevede o 
modalitate de a muri? 

— Bineînţeles. Muribunzii primesc instrucţiuni să-şi închidă 
porţile simţurilor, să se concentreze asupra centrului psihic al 
inimii şi să-şi stabilizeze respiraţia. Atunci, scrie în Zohar, 
sufletul va apuca pe drumul cel mai înalt. 

Cel mai înalt dintre toate drumurile... Am tăcut, încercând să 
ni-l imaginăm. 

— Decolezi cu ajutorul meditaţiei. Ce tehnică foloseşti? a 
întrebat Stefania. E o tehnică proprie sau e împrumutată din 
învăţăturile voastre religioase? 

— Metoda noastră datează din cele mai vechi timpuri. Noi o 
numim '[imţum. Profetul lezechiel s-a slujit de ea, cu şapte 
secole înainte de Cristos. Rabinul Aaron Roth a codificat-o după 
aceea în al său Tratat despre tulburarea sufletului, urmat mai 
târziu de Maimonide şi de rabinul Isaac din Luria. Ţimţum 
înseamnă „retragere”. Ca să faci ţimţum, să meditezi deci, 
trebuie să te înstrăinezi de propriul corp, să-l priveşti de 
departe şi să observi tot ce i se întâmplă. 

— Şi cum faceţi asta practic? 

— Ne concentrăm asupra respirației şi în mod special asupra 
acţiunii aerului în sângele nostru şi a acţiunii sângelui asupra 
organismului nostru. 

— Nu e o metodă foarte diferită de a mea, metoda budistă 
tibetană, a constatat Stefania. 

Freddy a râs din toată inima. 

— Da, dar dacă vrem să fim neapărat moderni, ne putem 
decorpora şi în multe alte feluri. Nimic mai potrivit decât un 
chef zdravăn sau o coţăială grozavă! 

Răceală. 

— Ah, Freddy! Glumeşti tot timpul, a protestat cu jumătate 
de gură Amandine. 

— Ba nu, a zis el foarte serios. Toate actele vieţii noastre 
sunt acte sacre. A mânca, a bea, a respira, a face dragoste sunt 
tot atâtea feluri de a-l onora pe Dumnezeu şi existenţa pe care 
ne-a încredinţat-o! 

Cum să distingi vreo expresie în ochii goi din spatele 
ochelarilor negri? Un zâmbet de copil i-a luminat faţa ridată 
când rabinul a recitat nişte aforisme pe care, a precizat el, le 
ştia de la maestrul său spiritual, rav Nachman din Bratislava: 

— Este o mare îndatorire să fii totdeauna vesel, să alungi din 
toate puterile tristeţea şi amărăciunea. Toate bolile care se abat 
asupra omului au ca origine degradarea bucuriei. Aceasta 
provine dintr-o distorsiune a „cântului profund” (Nigun) şi a 
celor zece ritmuri vitale (Defiqguim). Când veselia şi cântul se 
sting, boala pune stăpânire pe om. Veselia este cel mai bun 
remediu. Trebuie deci să găsim în noi un singur punct pozitiv şi 
să ne prindem bine de el. 

După care, i-a cerut Amandinei băutura lui favorită - vodcă 
cu suc de roşii -, a golit paharul pe nerăsuflate şi a declarat că 
venise timpul pentru el şi discipolii lui să meargă la culcare. 


165 - DECORPORARE 


Într-o seară, am hotărât împreună cu Rose să ne decorporăm 
şi noi după învăţăturile lui Freddy. După o cină uşoară, ne-am 
întins direct pe mocheta sintetică. Ne-am concentrat asupra 
respirației şi a sângelui care ne scălda organismul. 

Tot după indicaţiile lui Freddy, dacă ni se punea vreun 
cârcel, ne absorbeam durerea înainte de a uita de ea şi, de 
fiecare dată când spiritul nostru se rătăcea, f ăceam iarăşi gol în 
noi gândindu-ne numai la controlul respirației. 

Am stat aşa nemişcaţi pe podea o jumătate de oră, 
chinuindu-ne spatele, înainte de a izbucni amândoi în hohote de 
râs. După toate probabilitățile, meditaţia evreiască nu ni se 
potrivea deloc. 

Ghiduşă, Rose m-a muşcat uşor de ureche: 

— Freddy a vorbit şi de moduri mai agreabile de a ieşi din 
Corp. 

I-am mângâiat părul lung şi negru. 

— Nu prea-mi place să mă îmbăt. Alcoolul nu-mi aduce nici o 
bucurie, numai greață şi o durere cumplită de cap! 

— Dar mai există şi o altă tehnică, a zis ea, întinzându-se cu 
voluptate înainte de a se repezi în braţele mele. 

Ne-am dezbrăcat unul pe altul cât ai clipi. 

— Se spune că, pentru a medita după cum se cuvine, trebuie 
să ne debarasăm de tot ce ne îngreunează, a amintit soţia mea. 

— Se spune că, pentru a medita cu folos, trebuie să-ţi simţi 
sângele bătându-ţi în tâmple. Şi-l simt, am răspuns eu, neclintit 
pe calea ştiinţifică. 

— Se spune că, pentru a medita, trebuie să te lungeşti 
confortabil într-un pat, a zis Rose, trăgându-mă spre culcuşul 
nostru conjugal. 

Corpurile noastre s-au înlănţuit şi, progresiv, spiritele 
noastre s-au unit pe calea bucuriei. Invelişurile noastre carnale 
s-au tras timid din carcasele înfierbântate ca să fuzioneze 
deasupra capetelor noastre, preţ de câteva secunde de extaz. 


166 - DIN FILOZOFIA LUI SRI AUROBINDO 


„Evoluţia nu constă în a deveni din ce în ce mai sfânt sau din 
ce în ce mai inteligent sau din ce în ce mai fericit. Evoluţia 
constă în a deveni din ce în ce mai conştient. E nevoie de mult 
timp înainte de a putea să suporţi adevărul fostelor tale vieţi. Cu 
cât corpul psihic creşte, cu atât mai clare devin amintirile 
mentale de la o viaţă la alta. 

Moartea nu mai este acea mască hâdă care ne aminteşte că 
încă nu ne-am găsit, ci o trecere liniştită de la o experienţă la 
alta. Până în ziua în care vom fi crescut suficient pentru a infuza 
destulă conştiinţă în acest corp, pentru a ne face spiritul 
nemuritor.” 


Satprem, Sri Aurobindo sau Aventura 


Cunoaşterii 
Extras din studiul Moartea, această 
necunoscută, 
de Francis 
Razorbak 

167 - PIERDERI 


Raoul desenase galaxia plasând în centrul ei un fel de gură 
de scurgere de chiuvetă. Continentul Ultim. Chestia simpatică în 
această amplasare era că răspundea nevoii naturale pe care au 
avut-o totdeauna oamenii de a cunoaşte centrul lumii. Rând pe 
rând, ei au crezut că e un oraş, apoi o ţară, apoi Pământul, apoi 
Soarele. De acum înainte ştiam că sistemul nostru solar nu era 
decât un flecuşteţ aflat la periferia unei galaxii imense, care 
avea drept centru un aspirator ce măcina totul, chiar şi suflete. 

Dumnezeu sălăşluia acolo? Mai existau şi alte divinităţi 
pitulate prin centrul milioanelor de galaxii care formează 
Universul? Numai cât mă gândeam şi mă şi apuca ameteala. Ce 
problemă dificilă! 

Preşedintele Lucinder a venit să inspecteze noua aranjare a 
thanatodromului nostru. Dispuneam acum de opt fotolii de 
decolare, unul pentru Stefania şi celelalte pentru Meyer şi 
discipolii lui. 

Expunând în fața Adunării Naţionale amploarea 
descinderilor noastre pe Continentul Ultim, şeful statului 
reuşise să obțină un adevărat buget de război pentru 
thanatonautică. Nu mai era nevoie să jongleze când cu fondurile 
secrete, când cu bugetul Foştilor Combatanţi, iar noi vom putea 
să achiziţionăm o antenă radio astronomică enormă. In felul 
acesta vom putea vedea numeroase suflete plecând spre lumea 
de apoi, nu numai ectoplasmele colegilor noştri. 

Curios, Lucinder a cerut după aceea să asiste la o decolare 
în grup. Freddy a desenat pentru el figura pe care echipa lui o 
va face acolo sus. Preşedintele a remarcat că seamănă cu o horă 
de paraşutişti ţinându-se de picioare. Freddy a fost de acord, 
precizând totuşi că în acelaşi timp trebuia mare grijă pentru 
buna împletire a cordoanelor ombilicale. 

— Ar trebui să vii cu noi, i-a spus Freddy. 

— Mulţumesc frumos, i-a răspuns protectorul nostru. Am 
mai fost o dată, dar cred că sunt mai util thanatonauticii în stare 
de şef de stat decât de ectoplasmă. A 

Echipa s-a instalat în sferele de protecţie. În poziţie lotus şi 
îmbrăcaţi cu uniformele lor albe, thanatonauţii erau destul de 
impresionanţi. 

— Şase... cinci... patru... trei... doi... unu. Decolare! Opt 

fâşâituri s-au auzit în receptor, una după alta. Stefania plecase 
prima. Normal, urma să fie acolo sus vârful eşafodajului. 

Mi-am pornit cronometrul, am fixat dispozitivul electronic de 
siguranţă la „cincizeci de minute de comă”, apoi, cu ajutorul 
antenei noastre parabolice, am urmărit traseul grupului nostru 
de suflete. Aveam de aşteptat aproape o oră. Foarte bine dispus, 
Lucinder ne-a propus o partidă de cărţi. Ne-am instalat în jurul 
unui gheridon pentru o partidă de gim-rummy, trăgând din când 
în când cu ochiul spre ecranele de control. 

Raoul a ţâşnit primul de pe scaunul lui, aproape 
răsturnându-l. 

— Un rabin a murit! a exclamat el. 

— Ce? Cum? a întrebat Lucinder speriat. 

Am descoperit cu disperare că electrocardiograma şi 
electroencefalograma unuia din rabini erau plate. 

— Probabil că acolo sus a avut loc o catastrofa! 

— Or fi trecut de cel de-al patrulea zid şi-or fi nimerit într-o 
lume infernală? 

Am scuturat din cap. 

— Imposibil. Nu sunt decât la douăzeci şi şapte de minute de 
comă. Încă se mai află pe cel de-al doilea teritoriu, ţinutul 
întunericului. 

M-am repezit la aparatele de control. Toate corpurile erau 
nervoase. Ce dramă trăiau acolo sus? Amandine a luat pulsul 
celor şapte supraviețuitori. S-a înfiorat. Şi al doilea rabin ne 
părăsise! 

— Nu înţeleg nimic, a zis ea frângându-şi mâinile. Au 
traversat de nenumărate ori această zonă fără probleme. In 
curând trebuiau să-şi împletească cordoanele... 

Atmosfera din laborator era plină de angoasă. Raoul îi lua tot 
timpul pulsul Stefaniei. M-am concentrat asupra receptorilor 
radio. Era ciudat. Se semnala o abundență de semnale, dar nu 
toate corespundeau cu semnalele prietenilor noştri. Să fi avut 
de-a face cu suflete parazite, cu suflete pirat? Să se fi decis vreo 
autoritate superioară să taie „calea spre lumea de apoi”? 

Vom verifica aceste aserţiuni mai târziu. Deocamdată se 
impunea de urgenţă limitarea hecatombei şi aducerea cât mai 
repede înapoi a prietenilor noştri, mai înainte ca toţi să piară. 

Ne-am grăbit să declanşăm dispozitivele electronice de 
siguranţă ale numărării minutelor. Şase thanatonauţi mânioşi au 
deschis pe rând ochii. Toţi tremurau de furie. Stefania părea că 


257 


încă mai mimează o luptă. 
— Ce s-a întâmplat? Ce s-a întâmplat? 
Italianca a pronunţat cu greutate: 
— Haşişinii! 


168 - POVESTE HAŞIȘINĂ 


Au existat cândva demult nişte oameni care credeau că au 
descoperit paradisul pe pământ: haşişinii. 

Sunt cunoscuţi sub numele de haşişini ismaelienii adepţi ai 
reformei lui Hasan i-Sabbah. Ei au fost numiţi astfel deoarece 
consumau mult haşiş înainte de a se lansa în atacuri de 
comando sinucigaşe. Celebritatea lor e atât de mare, încât 
numele lor se află la originea cuvântului „asasin”. 

Secta provine dintr-o ramură a Islamului şiit. Membrii ei s-au 
declarat partizanii nepotului lui Mahomed, care, fiind 
scoborâtor din Profet prin femei, nu era recunoscut de 
totalitatea musulmanilor. 

După mărturiile călătorului venețian Marco Polo (1323), ca 
şi după numeroase povestiri persane, haşişinii trăiau în 
fortăreaţa Alamut la 1 800 în altitudine, în Mazenderan, la sud 
de Marea Caspică. Izolaţi în munţii lor şi nedispunând de 
mijloace de a întreprinde războaie convenţionale, ei s-au gândit 
să trimită grupuri de comando de câte şase oameni (fidawis) 
pentru a-i asasina cu pumnalul pe şefii duşmani, cel mai 
frecvent atunci când aceştia îşi făceau rugăciunile în moschee. 

Maestrul acestor asasini era uns ca „Bătrânul Muntelui”. 
Primul a fost, evident, Hasan i-Sabbah, fondatorul sectei. 

Cei aleşi să comită crimele erau anesteziaţi cu haşiş, 
introdus în hrană sub formă de pastă amestecată cu dulceaţă de 
trandafiri. Bătrânul Muntelui le vorbea îndelung şi oamenii 
adormeau, căci haşişul este un drog somnifer, nu un excitant. 
După ce aţipeau, oamenii erau transportaţi într-o grădină 
secretă din fortăreaţa Alamut. La trezire se pomeneau 
înconjurați de sclavi tineri, fete şi băieţi, gata să le împlinească 
toate dorinţele sexuale. Sosiseră în zdrenţe, iar acum se 
pomeneau în veşminte de mătase verde cusute cu fir de aur. În 
jurul lor era Paradisul: veselă de argint aurit, vinuri suave la 
discreţie, trandafiri cu un parfum delicat, haşiş după dorinţă. 

Droguri, sex, alcool, lux şi voluptate! Erau convinşi că se află în 
grădinile lui Allah, cu atât mai mult cu cât acel loc era o oază 
deosebit de rară într-o regiune aridă şi muntoasă. 

După aceea erau din nou adormiţi cu pastă de haşiş şi 
readuşi în punctul de plecare, în vechile lor zdrenţe. Bătrânul 
Muntelui le declara atunci că, graţie puterilor sale, au avut 
şansa să guste pe furiş din Paradisul lui Allah. Depindea numai 
de ei pentru a se întoarce definitiv acolo, murind ca nişte 
războinici! Cu zâmbetul pe buze, numiții fidawis plecau cu 
docilitate să omoare viziri şi sultani. Arestaţi, ei mergeau la 
supliciu în extaz. 

Numai preoţii haşişini din eşalonul superior (al şaselea grad) 
cunoşteau secretul falselor grădini ale lui Allah. 

Secta s-a ocupat mai întâi de propriile ei interese, 
promovând mesajul lui Hasan i-Sabbah. Apoi Bătrânii Muntelui 
au constatat că zbirii lor fanatizaţi puteau să le aducă şi mai 
mult. Astfel, le-au închiriat serviciile celor care plăteau mai 
bine. Asasinii se repezeau să se ofere voluntari când şeful îi 
întreba: „Care dintre voi vrea să mă scape de cutare sau 
cutare?” Astfel au pierit, printre alţii, poeta Agma, fiica lui 
Marwan, care îndrăznise să-i vorbească de rău pe aliaţii lui din 
Medina, aliaţi care au apelat imediat la braţul mercenarilor 
haşişini. 

Fortăreaţa Alamut a fost cucerită în 1253 de marele han 
mongol Hulagu, general al marelui han chinez Mongkha. 
Zadarnic au cerut asasinii sprijinul sultanilor pe care-i 
ajutaseră, aceştia s-au ferit să intervină, mulţumiţi să scape de 
asemenea elemente periculoase. 

Haşişinii masacrați au putut constata că nu cunoscuseră 
decât un surogat de Paradis. O lume artificială, fabricată de 
oameni pentru a-i înşela. 


Extras din studiul Moartea, această 
necunoscută, 


de 
Francis Razorbak 


169 - MERCENARII LUMII DE APOI 

— Am fost atacați de nişte ectoplasme pirați, ne-a explicat 
Stefania gâfâind încă. Erau vreo douăzeci, ascunşi după primul 
zid comatic. Folosindu-se de efectul surprizei, le-au tăiat cu 
dinţii cordoanele lui Lucien şi Albert. 

Freddy descoperise cu mirare că lumea ectoplasmelor are 
propriile ei norme. În vis, oamenii pot să se bată şi să curgă 
sânge. Pe Continentul Ultim ectoplasmele de aceeaşi natură pot 
să se lupte unele cu altele şi să-şi taie cordoanele ombilicale 
terestre. Făcuse acum această descoperire, dar nu ştia cum să 
explice fenomenul. Poate că era suficientă o emisie de ură sau 
de agresivitate pentru a provoca violenţa. In orice caz, cei doi 
rabini fuseseră pur şi simplu aspiraţi de lumina din adâncul 
pâlniei. 

Dar cum puteau Stefania şi Freddy să-i recunoască pe 
agresori ca fiind „haşişini”? Transmitere de gânduri între 
suflete. Meyer crezuse mai întâi că era vorba de o înfruntare 
organizată de arabi. Reflex maniheist: arabi împotriva evreilor. 
Ar fi fost prea simplu! Agresorii lor erau ultimii descendenţi ai 
haşişinilor, care vedeau în acest atac împotriva rabinilor un 
mijloc excelent de a reaprinde războiul sfânt şi de a se 
autodesemna ca vârf de lance a Islamului cuceritor. Ar fi avut ei 
grijă ca încăierarea să se bucure de o mare publicitate în lumea 
musulmană. 

Stefania era furioasă. 

— S-au aruncat asupra noastră. Au încercat să ne rupă 
cordoanele trăgând brusc de ele sau încolăcindu-le pe după 
gleznă. După ce a trecut momentul de surpriză, am început să 
ne apărăm. 

— Şi al naibii de bine! a intervenit Freddy. Am lichidat trei 
pirați. Acum ştiu că n-o să ne lăsăm „asasinaţi” fără să 
reacţionăm. 

Lupta se derulase cam ca o bătălie submarină între 
scafandri, numai că în loc să se taie tubul prin care venea aerul 
comprimat, se urmărea ruperea cordoanelor argintii. In jurul 
lor, defuncţii din ziua respectivă erau înspăimântați văzându-i 
pe thanatonauţi omorându-se între ei. 

Preşedintele Lucinder, care hotărâse să se lase de fumat de 
trei zile, a luat una din ţigările lui Raoul. 

— Până la urmă, a zis el suflând afară fumul parfumat, 
Continentul Ultim va trebui declarat „zonă demilitarizată”. 
Oricine va pătrunde acolo cu intenţii belicoase va fi imediat 

alungat. 

— De batalioanele de ectoplasme ale ONU? a zis Stefania 
rânjind. 

— Deocamdată nu avem nici o putere. Toată lumea are 
dreptul să urce acolo sus, inclusiv haşişinii, şi la sol nu-i putem 
stăpâni. Nu putem declanşa un conflict, nici măcar local, pentru 
a proteja Continentul Ultim, care până la urmă aparţine tuturor. 

Nu mă gândisem până atunci la aspectele diplomatice ale 
explorării noastre. De obicei, pionierii înfigeau drapelele ţărilor 
lor pe teritoriul pe care-l descopereau. Astfel se năşteau 
coloniile. După aceea veneau exploratorii, apoi cei care defrişau, 
pe urmă negustorii şi în sfârşit administratorii. Războaiele 
teritoriale permiteau să se traseze după dorinţă noi frontiere, 
uneori chiar cu rigla, aşa cum era cazul pentru multe ţări din 
Africa. Dar noi nu marcasem cu nimic zonele în care 
pătrunseserăm, astfel încât Continentul Ultim nu era în prezent 
proprietatea nici unei naţiuni. Era clar că primii care vor folosi 
forţa pentru a pune mana pe el vor deveni stăpânii lui. Ca şi în 
Far West, va câştiga cel care-şi va scoate cel mai repede 
pistolul! 

Naiv cum eram, totdeauna îmi închipuisem că nişte bărbaţi 
şi femei obişnuiţi cu meditaţia şi capabili să-şi pună viaţa în joc 
în fotoliile noastre de decolare nu puteau să fie decât nişte 
oameni de treabă, însufleţiţi doar de gândul de a depăşi tot mai 
mult limitele cunoaşterii. 

Se terminase cu aventura, cu cascadorii morţii, cu misticii 
visători! Răspândirea decolărilor avea să reproducă acolo sus 
toate problemele pentru a căror rezolvare ne trebuise atâta 
vreme aici pe pământ. In lumea cealaltă, orice sectă, orice 
bandă de fanatici îşi aroga aceeaşi putere ca şi statul. Câţiva 
haşişini, de fapt vreo cincizeci de ucigaşi smintiţi, amenințau să 
pună mâna pe Paradis, pur şi simplu pentru că le venise ideea 
să-l ia cu forţa! 

Cum să-i împiedicăm? 

Preşedintele Lucinder părea descurajat. 

— Prudenţă, prieteni. Trebuie să evităm orice incident 
diplomatic cu Libanul, Iranul şi cu atât mai mult cu Arabia 
Saudită. 

Stefania era indignată. 

— Dar nici Iranul, nici Libanul, nici Arabia Saudită nu-i 
susţin pe haşişini. Ei sunt duşmanii tuturor arabilor. 

— Chiar şi ceilalţi şiiţi îi detestă şi-i dispreţuiesc, a adăugat 
unul dintre rabinii supraviețuitori. 

— Greu de ştiut! aproape că a gemut Lucinder. Saudiţii şi-au 
băgat în cap să construiască un thanatodrom gigantic nu 
departe de Mecca. La ce mercenari au putut să facă apel ca să 
preia conducerea cursei? Or, ei sunt principalii noştri furnizori 
de petrol şi nu ne putem oferi luxul de a ne supăra cu ei, chiar şi 
pentru câteva mici probleme de thanatonautică. 

— Dar e vorba de viaţă şi de moarte! a protestat Rose. 

— Îmi pare rău, copii, dar trebuie mai întâi să mă preocup de 
cele şapte miliarde de fiinţe de pe planeta noastră care au 
sufletul bine înşurubat în trup şi, în special, de cele şaizeci de 
milioane de indivizi, dintre care o bună jumătate sunt alegători 
care, în ţara noastră, circulă cu maşini ce funcţionează datorită 
petrolului, se îmbracă cu ţesături produse din petrol, se 
încălzesc cu petrol, se... 

— Şi dacă descoperim vreun emir saudit gata să se alieze cu 
noi? am întrebat eu brusc. 

— În cazul ăsta aveţi mână liberă! a zis şeful statului 
deschizând larg braţele. 


170 - TEOLOGIE CORANICĂ 


„Dumnezeu le-a atribuit acestora un rang mai înalt decât 
celorlalţi. El le-a făcut promisiuni frumoase tuturor, dar le-a 
hărăzit luptătorilor o recompensă mult mai mare decât celor 
care rămân la vetrele lor.” 


Coran, 
surata IV, 97 
Extras din studiul Moartea, această 
necunoscută, 
de Francis 
Razorbak 


262 


171 - LUCRURILE SE COMPLICĂ 


Haşişinii nu au fost decât precursorii unui război religios pe 
care nu-l prevăzusem. Sigur, pe la începuturile experienţelor 
noastre, am văzut călugări rivalizând în înflăcărarea lor de a 
ajunge primii în lumea morţilor, dar niciodată nu ne trecuse prin 
minte că acel conflict ar fi putut să ia o asemenea amploare. 

Hinduşi contra musulmani, protestanți contra catolici, 
budişti contra sintoişti, evrei contra islamişti. In preajma 
Continentului Ultim s-au luat mai întâi la harţă principalele 
religii. Apoi au intrat în arenă disidenţii şi confreriile doritoare 
de autonomie: siiţii iranieni contra suniţilor sirieni, dominicanii 
împotriva iezuiţilor, taoiştii din linia Zi contra partizanilor lui 
Zhang Zi, luteranii împotriva calviniştilor, evreii liberali 
împotriva evreilor ultraortodocşi şi antisionişti, mormonii contra 
amishilor, martorii lui lehova contra adventiştilor de ziua a 
şaptea, adepţii sectei lui Moon contra discipolilor scientologiei! 

Nu ştiam că teologia avea atâtea nuanţe. Am descoperit că 
între religiile omeneşti existau atât de multe disensiuni, încât 
era inutil să tragi nădejdea că, într-o zi, credincioşii de toate 
confesiunile se vor întâlni acolo sus animați doar de dorinţa 
ecumenismului. 

În timp ce tot felul de ectoplasme îşi întindeau ambuscade şi 
se omorau între ele în numele credinţei, eu reciteam notele în 
care Raoul catalogase cu minuţiozitate toate mitologiile şi 
religiile din lume şi am constatat că, în realitate, între ele 
existau multe puncte comune. Mi se părea că toate încercau să 
istorisească aceeaşi poveste şi să transmită aceleaşi cunoştinţe 
folosind parabole şi cuvinte diferite. 

Conflictul care învenina cerul n-a rămas fără repercusiuni 
aici pe pământ. Nişte terorişti haşişini au lansat o maşină plină 
cu explozibili împotriva thanatodromului nostru. Salvarea 
noastră s-a datorat neîndemânării artificierului care nu-şi 
reglase bine încărcăturile, acestea explodând o dată cu el la 
vreo sută de metri de clădirea noastră. 

Cu obişnuitul său sânge rece, Raoul ne-a adunat pe toţi la 
ultimul etaj. Acum eram prea mulţi pentru Pere-Lachaise. 

Raoul a desfăcut o hartă a Continentului Ultim. 

— E natural ca religiile să vrea să cucerească ţara morţilor, 
căci cine va controla lumea spirituală va fi şi stăpânul lumii 

materiale.  Închipuiţi-vă că, ieşind victorioşi, musulmanii 
pakistanezi ar bloca ciclurile de reîncarnare ale budiştilor 
indieni! 

Stefania devenise specialistă în lupta  ectoplasmică. 
Elaborase tot felul de riposte destinate protejării propriului 
cordon argintiu. 

— Nu trebuie să neglijăm posibilităţile de alianţă, nici chiar 
pe cele mai neaşteptate, a zis ea. La ultima noastră decolare am 
pierdut doi prieteni rabini, dar datorită susţinerii musulmanilor 
beduini, am putut să omorâm vreo zece haşişini furioşi. Prin 
urmare, trebuie să organizăm un grup destul de puternic pentru 
a ne alunga inamicii şi a ne continua explorarea. În fond, asta 
contează! 

— În loc să plece şase-şapte, să decoleze zece-douăzeci... a 
zis gânditor Raoul. 

— Exact, a întărit cu energie Stefania. Totdeauna câştigă cei 
mai mulţi. De ce să nu decolăm câte cincizeci, sau chiar câte o 
sută? 

— Foarte bine, dar nu există o sută de rabini thanatonauţi, a 
remarcat Freddy. 

— De ce să ne limităm la rabini? am zis eu. Poate că e timpul 
să încercăm nişte apropieri. Am constatat, de exemplu, că Yi 
King şi Kabbala prezintă multe puncte comune. 

Italianca a fost încântată de idee. Va fi ambasadoarea 
noastră acolo sus. 

După o săptămână, la uşa thanatodromului nostru băteau 
vreo douăzeci de tineri călugări asiatici care, la prima vedere, 
semănau ca două picături de apă. Veneau de la mănăstirea 
Shao-lin, loc unde se învaţă de milenii că religia şi lupta merg 
mână-n mână. Călugării de la Shao-lin au reputaţia celor mai 
mari experţi în kung-fu. Ei se află la sursa ştiinţei şi practicii 
artelor marţiale şi îmbină dintotdeauna războiul cu meditaţia. 

Freddy a conceput cu mare încântare noi coregrafii 
ectoplasmice. Conducea nu un comando, ci o adevărată 
escadrilă de război capabilă să se grupeze în formaţie de 
fortăreață zburătoare. 

A botezat armata noastră cerească Armata Alianţei, alianţa 
între toate religiile de bună-credinţă. 

172 - POVESTE HASSIDICĂ 


Copilul se uita la bătrânul care dansa şi părea că dansează 
pentru veşnicie. 

— Bunicule, de ce dansezi aşa? 

— Vezi tu, copile, omul e ca un titirez. Nu-şi atinge 
demnitatea, noblețea şi echilibrul decât în mişcare. Omul se 
face destrămându-se, să nu uiţi niciodată asta. 


Extras din studiul Moartea, această 
necunoscută, 
de 
Francis Razorbak 


173 - RĂZBOAIE 


Nu numai noi am căutat aliaţi. Haşişinii, care părea că au o 
ură personală împotriva noastră, şi-au găsit şi ei nişte asociaţi 
insoliţi. Ei şi-au botezat armata „Coaliţie”, şi au adunat-o în 
thanatodromul pe care-l implantaseră chiar în inima fostei 
fortărețe Alamut. La început s-au aliat cu călugării şintoişti de la 
templul Yasukuni. 

Acolo, în locul acela sfânt din apropierea oraşului Tokyo, 
sunt onorate sufletele celor 2 464 151 de soldaţi căzuţi în cursul 
tuturor războaielor Japoniei imperiale. 

Oricum ar fi - rabini liberali şi călugări de la Shao-lin 
împotriva muftiilor haşişini şi a călugărilor de la Yasukuni 
ostilitățile au încetinit serios explorarea Continentului Ultim. Au 
avut loc bătălii cumplite, ca aceea de la 15 mai, în care două 
sute de soldaţi ai Alianţei au înfruntat şase sute de adepţi ai 
Coaliţiei. Freddy, paşnicul Freddy, a improvizat cu această 
ocazie ceea ce trebuie să denumim drept prima strategie de 
luptă ectoplasmică. 

A trimis un mic grup de taoişti şi rabini ca cercetaşi, în timp 
ce grosul armatei aliate stătea ascuns în spatele primului zid 
comatic, înfruntând secvențele de amintiri. Lupta era atât de 
susţinută pe corolă, încât coalizaţii au uitat de existenţa lui 
Moch 1. Imediat ce aliaţii au trecut de zid, adversarii i-au urmat 

ținându-şi reciproc cordonul ombilical pentru a se proteja. 
Întâlnirea neplăcută din partea cealaltă a zidului nu era însă cea 
la care se aşteptau. Într-adevăr, dincolo de Moch 1 au fost 
atacați de secvențele de amintiri. 

Oamenii noştri au profitat de surprinderea lor pentru a tăia 
cât mai multe cordoane ombilicale. Trei sute de coalizaţi, cu 
haşişinii în frunte, au fost absorbiți de lumină în ziua aceea. 

Aliaţii au avut şi ei o pierdere de vreo sută de „morţi”. 

Freddy a considerat că victoria a fost atât de uşoară pentru 
că trecutul rabinilor şi al celor de la Shao-lin era cu siguranţă 
mult mai curat decât al haşişinilor. Ei nu încurajaseră masacre 
în Liban, nu practicaseră atentate teroriste de tot felul. Nu era 
nevoie să se ferească de victimele lor de altădată şi în acelaşi 
timp de inamicii prezentului. 

În mod paradoxal, aceste războaie ectoplasmice au conferit 
adevărata nobleţe cuceririi lumii de apoi. Religiile din toată 
lumea au cunoscut o recrudescenţă a fervorii şi în acelaşi timp, 
din păcate, fanaticii au devenit mai numeroşi. Unele secte chiar 
au profitat de ocazie pentru a se ridica la rang de religie 
recunoscută. Era destul un comando pentru a-i pune în pericol 
pe reprezentanţii unei confesiuni recunoscute. Din fericire, 
oamenii plecau goi spre Continentul Ultim. Nu aveau nici o 
posibilitate să ia cu ei arme, mitraliere, puşti sau pumnale. 
Altfel, având în vedere ferocitatea încăierărilor, ar fi fost un 
adevărat masacru al călugărilor. 

La început, din lipsa fotografiilor şi a filmelor, ziarele şi 
televiziunea au vorbit puţin despre războaiele ectoplasmice. 
Dar, mereu primul în ceea ce priveşte informaţia în materie, 
Micul Thanatonaut ilustrat a avut ideea să-şi trimită acolo sus 
reporterul, pe Maxime Villain. Fost călugăr trapist care păstrase 
multă vreme tăcerea, acest ziarist dobândise o memorie vizuală 
fantastică. Dacă unele fiinţe sunt emiţători, el însă, totdeauna 
taciturn, era un receptor. Capta şi după aceea restituia 
cititorilor săi. Şi, pentru ei, primul reporter ectoplasmic a 
schiţat câteva imagini din luptele cumplite care aveau loc în 
lumea de apoi. În sfârşit, un război curat şi fără pericol pentru 
cetăţeanul de rând. Aşezaţi confortabil în fotoliile lor, amatorii 
paşnici au început să se pasioneze pentru conflictul invizibil. 

Totuşi asta necesita efective tot mai mari. La thanatodromul 
de la Buttes-Chaumont am fost obligaţi să ne părăsim 
apartamentele particulare pentru a lăsa locul unui anumit 

număr de fotolii de zbor. Dacă voiam să ieşim victorioşi, de 
acum înainte trebuia să-şi ia zborul simultan cel puţin cincizeci 
de călugări ai Alianţei. 

Clădirea se transformase într-un adevărat turn Babei. Auzeai 
acolo tot felul de limbi străine, deseori de neînțeles unele pentru 
altele, dar uniţi de aceeaşi voinţă de a cuceri lumea de apoi, toţi 
reprezentanţii diferitelor confesiuni se înțelegeau de minune şi 
făceau în aşa fel încât să-şi împărtăşească unii altora tehnicile 
de meditaţie şi rugăciunile proprii. 

Alianţa devenea pe zi ce trece mai heteroclită. Rabinilor 
liberali, călugărilor taoişti şi înţelepţilor budişti de la început li 
s-au adăugat vraci animişti din Coasta de Fildeş, mufti turci, 
călugări şintoişti din insula Hokkaido (duşmani tradiţionali ai 
călugărilor şintoişti de la templul Yasukuni), dervişi greci şi 
chiar trei şamani eschimoşi, şase vrăjitori aborigeni din 
Australia, opt vrăjitori boşimani, un vraci filipinez, un pigmeu, 
căruia nu i-am putut înţelege credinţa, precum şi un înţelept 
indian din America de Nord. Armata noastră cuprindea peste 
două sute de soldaţi pioşi, dovadă vie că era posibil să instaurezi 
o armonie perfectă între toate credinţele terestre. 

În marele salon de la ultimul etaj, locul de întâlnire al 
tuturora, domnea o ambianţă plină de seninătate. Departe de 
regimul riguros al mănăstirilor lor, cucernicii noştri spuneau tot 
felul de glume de liceeni. Am încercat să fiu şi eu la înălţime 
propunând o enigmă: 

— Ştiţi cum se poate desena un cerc şi centrul lui fără să 
ridici stiloul de pe hârtie? 

Călugării şi rabinii s-au pasionat pentru această provocare a 
bunului-simţ. 

— Imposibil! au exclamat ei în cele din urmă. 

— Nici mai mult, nici mai puţin decât thanatonautica, le-am 
răspuns eu cu calm înainte de a le indica soluţia. 

În spatele meu îl auzeam pe Raoul, mereu înaintea mea cu o 
enigmă, debitând asistenţei foarte atente şarada lui Victor 
Hugo: 

— Primul e guraliv. Al doilea e o pasăre. Al treilea e la 
cafenea. Cuvântul întreg e o prăjitură. 

În privinţa asta se mai putea discuta. Mai ales pentru că 
soluţia părea simplă. În timp ce Freddy cânta Gershwin la pian 
şi Amandine pregătea cocteilurile ei savante, eu îmi munceam 
creierul: „Primul e guraliv? O coţofană. Dar o coţofană e şi al 

doilea, pasărea... Şi cine, ce se află într-o cafenea? Un beţivan, 
un chelner, o bere?” 


174 - MITOLOGIE ISLAMICĂ 


Conform tradiţiei islamice, Paradisul este imens şi se întinde 
pe opt sectoare cilindrice. Scăldat de patru fluvii, este un loc al 
marilor plăceri. Acolo lenevesc primii patru califi, primii zece 
oameni convertiți la Islam de către Profet, precum şi fata lui, 
Fatima. Toţi au şaptezeci de pavilioane poleite cu aur şi pietre 
preţioase. Fiecare pavilion cuprinde şapte sute de paturi 
ocupate de şapte sute de hurii. In Paradis şi-au aflat locul şapte 
animale: cămila lui Ilie, berbecul lui Abraham, chitul lui Iona, 
iapa Borak, furnica şi pupăza lui Solomon, câinele celor Şapte 
Adormiţi. 

Profetul oferă tuturor oaspeţilor lui tot felul de plăceri, dar 
de o senzualitate infinită. 


Extras din studiul Moartea, această 
necunoscută, 
de Francis 
Razorbak 


175 - BĂTĂLIA PARADISULUI 


Atmosfera ecumenică şi prietenoasă a thanatodromului 
nostru nu ne făcea să uităm realitatea luptelor aspre ale unui 
conflict care abia începea. 

Alianţa şi Coaliția se înfruntau într-un război fără milă. 
Thanatonauţii noştri se trezeau zilnic lac de năduşeală, 
tremurând din toate mădularele şi anunțând noi pierderi. 
Freddy Meyer, rabinul nostru coregraf, promovat comandant-şef 
al războiului, a hotărât că sosise ceasul marii ofensive. Celebra 
„bătălie a Paradisului” a avut loc în anul 2065 al erei noastre. 
Raoul, Rose, Amandine şi cu mine am urmărit-o cum am putut 
mai bine cu ajutorul antenei noastre parabolice, dar n-am putut 

decât să constatăm agitația care domnea între suflete. Mai 
târziu, Maxime Villain avea să scrie pentru ziarul lui o relatare 
destul de bună. Iat-o: 


BĂTĂLIA PARADISULUI 


Pe când ceața stârnită de stelele căzătoare se împrăştia în 
împrejurimile gurii căscate a vârtejului găurii negre care se 
numeşte Paradis, văd înaintând armata rabinului Freddy Meyer, 
întărită cu călugări chinezi afabili, budişti paşnici, vrăjitori 
indieni impresionanţi şi cu veselii vraci animişti din Africa. 
Grupul lor este foarte unit. Legiunile Alianţei şi-au apropiat 
ectoplasmele astfel încât să-şi ţină în şah adversarii cei mai 
neobişnuiţi. E 

Trupele Coaliţiei se ivesc şi ele câteva minute mai târziu. În 
prima linie planează călugării  şintoişti, asemenea unor 
bombardiere cumplite gata să nimicească  cordoanele 
ombilicale. În poziţie de karatekas, ei îşi agită mâinile ca nişte 
secere invincibile. În spatele lor, aranjaţi pe două aripi, rânjesc 
haşişinii, în timp ce dominicanii spun rugăciuni. 

Cerul viermuieşte de suflete. Ambelor tabere le sosesc 
întăriri de la toate thanatodromurile din lume. Pentru una, 
aproape o mie două sute de rabini, animişti, budişti, kabbalişti şi 
taoişti. Pentru cealaltă, două mii trei sute de călugări şintoişti, 
şamani, haşişini şi dominicani. 

Aflat în fruntea Alianţei, rabinul Meyer îşi comunică ordinele 
trupelor prin telepatie. La coalizaţi, generalul Shiku, mare 
strateg japonez, îşi transmite la fel instrucţiunile. Semnalăm 
faptul că, de la înfrângerea suferită la 15 mai, sufletele lui au 
învăţat să-şi stăpânească cele mai penibile amintiri pentru a nu 
le cădea imediat victime chiar din zona neagră. 

Oricum, de data asta au hotărât să rămână în afara 
Paradisului pentru a putea controla mai bine trecerea 
cordoanelor ombilicale inamice. Aliaţii însă s-au plasat lângă 
porţi pentru a avea în spate lumina care, speră ei, îi va atrage şi- 
i va orbi pe adversari. 

Shiku şi Bătrânul Muntelui dau semnalul şarjei apucându-si 
zdravăn cordoanele ombilicale. Haşişinii îşi revarsă efectivele 
asupra aripii apărate în special de vrăjitorii animişti şi de 
indienii din America. Rabinii liberali dau fuga în ajutorul lor, dar 
sunt opriţi de călugării şintoişti care, cu muchia palmei, le taie 

cordoanele cum ar tăia cozile unor flori din grădină. Călugării 
taoişti şi dominicani s-au aruncat şi ei în încăierare. 

Orice strategie pare să fi dispărut. Printre stele nu mai e 
acum decât o învălmăşeală generală. De jur împrejur, sosesc 
continuu şi trec defuncţii zilei, intrigaţi oarecum de acele suflete 
care se luptă cu atâta înverşunare pe marginile Paradisului. 

Aliaţii constată la un moment dat că, din cauza efectivelor 
mai mici, încep să fie în dezavantaj. Atunci se reped spre primul 
zid comatic. Temându-se să nu repete tactica de la 15 mai, 
Shiku îşi duce imediat trupele în urmărirea lor. 

Pe cornişele din ce în ce mai abrupte ale celei de a doua 
lumi, pioşii luptători se înfruntă în acelaşi timp cu amintirile lor 
cele mai oribile. Sufletele sunt rebegite în locul acela care 
miroase a pământ şi a moarte. Numeroase cordoane sunt tăiate 
şi ectoplasmele războinicilor decedați alunecă spre lumină. Trei 
haşişini atacă un rabin liberal care încearcă să scape de 
mişcările lor sacadate cu paşi de dans idiş. Datorită salturilor de 
kung-fu, un călugăr taoist reuşeşte să taie, cu o singură mişcare, 
şase cordoane ombilicale dominicane. Un mohican se pomeneşte 
singur împotriva unui grup de irochezi. În grupuri strânse, 
mooniştii rezistă atacului scientologilor. Ai impresia că sectele 
vor în mod special să se războiască între ele. Se creează asocieri 
ciudate. Un ascet african salvează un şaman indonezian, 
prizonierul unui exorcist romano-catolic care se întreabă ce 
caută el acolo. O ceată de călugări zen se pierde pe cornişă. 
Urmează o şarjă frumoasă a unor guru indieni, masaţi în poziţie 
lotus, împotriva unor dervişi dansatori care se învârtesc ca nişte 
titirezi. 

Ei au pus la punct o linie de apărare pivotantă care permite 
adăpostirea celor mai epuizați soldaţi din tabăra lor. O hoardă 
de iezuiţi prinde la înghesuială un grup de ayatolahi şiiţi şi sunt 
şi ei la rândul lor atacați de haşişini. Scapă însă datorită unui 
comando de druzi şi a unui mic grup de alauiţi. 

Gata, ultimul mohican a murit. Alţi indieni americani îl 
răzbună. Contraatac al dervişilor dansatori, susținuți de asceţi 
musulmani. Regrupare în triunghi a călugărilor zen pentru a-i 
împiedica pe şamanii indonezieni să alerge în ajutorul evreilor 
liberali. 

Cordoanele ombilicale plesnesc ca nişte elastice. Unii le 
muşcă, alţii trag de ele. Îşi pun piedică şi se agaţă de cordoane. 
Strălucirea din adâncul tunelului aruncă asupra acestor dueluri 

o lumină albă. Feţele înspăimântate sau furioase pălesc ca sub 
lumina neoanelor. De departe, zăresc grupuri legate prin 
cordoanele lor încercând nişte manevre complicate şi deseori 
hărăzite eşecului. Nici cea mai mică milă. Nici cea mai mică 
îndurare. Fiecare se bate pentru a ucide sau a fi ucis. 

La început, şansa părea să fie de partea aliaţilor, dar ei sunt 
tot mai mult dominați de furia adversarilor. Tabăra lor are cele 
mai multe cordoane tăiate. 

Rabinul Meyer trimite un semnal telepatic de retragere şi 
aleargă spre cel de-al doilea zid comatic. Avându-l mereu în 
frunte pe generalul Shiku, coalizaţii se reped după ei. Dar după 
Moch 2 descoperă zona roşie, ţinut plin de plăceri. După 
amintirile dureroase, călugării sunt nevoiţi să-şi înfrunte 
fantasmele sexuale. Ce luptă titanică, această bătălie în care 
călugări transparenţi încearcă să-şi taie reciproc cordoanele 
argintii, în timp ce-şi resping dorinţele cele mai refulate! 

Nu se mai ştie unde se opreşte oroarea şi începe orgia! 
Dominicanii şi haşişinii sunt cei mai loviți de aceste viziuni 
sexuale care-i asediază din toate părţile. Cu siguranţă că erau 
mai frustraţi decât evreii şi budiştii, căci rândurile lor sunt 
nimicite în timp ce aliaţii, cărora religia lor le dă voie să aibă 
femei şi să facă dragoste fără oprelişti, rezistă fără prea multe 
probleme. 

În mare dispută cu o gheişă întreprinzătoare, care vrea cu 
orice preţ să le scotocească pe sub cordonul ombilical, generalul 
Shiku şi Bătrânul Muntelui o iau la sănătoasa, urmaţi de 
luptătorii ectoplasmici care le-au mai rămas. 

Cui să atribui victoria în această bătălie a Paradisului? 
Viziunilor erotice, fără îndoială! 


Maxi 
me Villain 


176 - MITOLOGIE AZTECĂ 


Aztecii erau convinşi că sângele omenesc al sacrificiilor 
furniza energia necesară bunei funcţionări a cosmosului, 
mişcării planetelor şi ciclului anotimpurilor. Victimele cu torsul 
sfâşiat şi cu măruntaiele scoase afară de pumnalele de obsidian 

ale preoţilor ajungeau la zeii în numele cărora piereau căci, 
cândva demult, aceşti zei se sacrificaseră ei înşişi pentru a salva 
lumea. Moartea oamenilor constituia deci motorul Universului. 
Un război nu era decât un mijloc de a face rost de combustibil, 
cu alte cuvinte de prizonieri destinaţi sacrificiului. Fiecare 
accepta de bunăvoie acest destin pentru care-l pregătea 
educaţia de războinic aztec. 


Extras din studiul Moartea, această 
necunoscută, 
de Francis 
Razorbak 


177 - ECUMENISM 


Bătălia Paradisului a semănat derută în rândurile valoroşilor 
cuceritori ai lumii de apoi. Atâţia slujitori ai Domnului morţi 
zadarnic... Dominicanii, umiliţi la culme, se întrebau cum de se 
lăsaseră convinşi de fanaticii haşişini să li se alăture. Îi priveau 
cu dispreţ pe puţinii supraviețuitori din secta lor refugiaţi în 
fortăreaţa din munţi şi se înfiorau la amintirea actelor pline de 
cruzime săvârşite alături de ei. Bravaseră anatemele papale 
doar ca să ajungă în flăcările infernului? 

Delegaţia lor a venit la thanatodromul nostru de la Buttes- 
Chaumont cerând scuze şi mormăind rugăciuni. 

Nu prin războaie se va ajunge la descoperirea secretelor 
Continentului Ultim. Călugării de toate confesiunile înţeleseseră 
acest lucru. Bătălia Paradisului a marcat o cotitură în relaţiile 
lor. După perioada înfruntărilor violente, a urmat cea a marii 
înţelegeri. 

În faţa unei adunări pestriţe, la ultimul etaj al 
thanatodromului nostru, Raoul a vorbit astfel: 

— Să fiţi convinşi de faptul că toate religiile sunt bune. Rele 
sunt numai intenţiile anumitor indivizi care se pretind singurii 
depozitari ai adevăratei credinţe. Adepţi ai lui Zoroastru, alauiţi, 
creştini, ortodocşi, musulmani, evrei, protestanți, şintoişti, 
taoişti, şamani, vrăjitori, vraci, asceţi musulmani şi chiar 
sectanţi, toate confesiunile voastre au avut la un moment dat 
acces la marea cunoaştere comună. La o cunoaştere fabuloasă. 

La marele mister al morţii. Ne vom uni eforturile pentru ca 
împreună să-l regăsim, intact, căci în el constă misterul vieţii. 
Vom descoperi împreună motivul prezenţei noastre pe pământ şi 
care trebuie să fie aici comportamentul nostru. Religia, oricare 
ar fi ea, nu este decât o căutare a celui mai bun mod de 
întrebuințare a existenţei omeneşti. 

Călugării, vrăjitorii, rabinii şi toţi ceilalţi l-au ovaţionat. 

Un călugăr zen a explicat că, pe vremuri, în timpurile cele 
mai îndepărtate, nu exista decât o singură religie şi o singură 
limbă. Nu existau filozofii diverse, culturi disparate, înţelepciunii 
diferite, ci una singură şi adevărată. Oamenii o uitaseră. 
Folosind limbi diferite, ei n-au făcut decât să descrie aceeaşi 
veche ştiinţă, care-şi pierduse din sensul originar din pricina 
mulţimii interpretărilor succesive. Astfel se  născuseră 
antagonismele. Toate dezacordurile erau doar neînţelegeri. 

Îmbrăţişări. Strângeri de mâini. La Buttes-Chaumont a fost 
semnat un acord ecumenic internaţional, care stabilea primele 
două precepte ale thanatonauticii. 

Articolul 1: Paradisul nu aparţine nici unei naţiuni, nici unei 
confesiuni în mod special. 

Articolul 2: Paradisul este deschis tuturor şi nimeni nu are 
dreptul de a împiedica liberul acces la el. 

Cu aceste prime legi juridico-religioase s-a pus capăt 
perioadei anarhice. Călătoriile în Paradis erau de acum 
reglementate. Nimeni nu-şi mai putea permite să facă acolo ce-i 
trecea prin minte sub pretextul că nu există nici un control. 

Acordurile de la Buttes-Chaumont au pus bazele unui nou 
climat de înţelegere interreligioasă. 

Generalul Shiku l-a iniţiat pe rabinul Freddy Meyer în 
ritualul ceremoniei ceaiului. Nu s-a ofensat că alsacianul îl 
prefera cu lămâie. 

Acum, când thanatodromul nostru devenise un loc de 
întâlnire pentru călugării din lumea întreagă, am amenajat 
pentru ei la subsol o sală de întâlnire. Contrar sălii de la ultimul 
etaj care strălucea de lumină, la subsol era un loc întunecat, plin 
de relicve, stampe şi amulete dintre cele mai diverse. 
Călugărilor, imamilor sau vrăjitorilor aflaţi în trecere prin Paris 
le plăcea să se întâlnească aici pentru a se reculege sau pentru 
a mai schimba o vorbă. Bătălia Paradisului reuşise ceea ce nici 
un conflict de pe pământ nu reuşise să impună. Toate religiile 
au început să colaboreze pentru a se ajunge cât mai departe şi 

cât mai repede. Până în străfundurile continentului morţilor! 


178 - MITOLOGIE CREŞTINĂ 


„... fie în trup, nu ştiu; fie în afară de trup, nu ştiu, 
Dumnezeu ştie - a fost răpit unul ca acesta până la al treilea 


n 


cer. 


A doua epistolă a Sf. Apostol Pavel către 
Corinteni XII, 2 


Extras din studiul Moartea, această 
necunoscută, 


de 
Francis Razorbak 


179 - MANUAL DE ISTORIE 


CÂTEVA DATE DE REȚINUT 


14 mai 2065 - bătălia Paradisului 
18 iunie 2065 - acordul de la Buttes-Chaumont 
20 iunie 2065 - primele decrete thanatonautice 


Manual de istorie, anul II, 
curs elementar 


180 - MOCH 4 


Încă puţin ameţit după sărbătorirea cam prelungită a 
acordului de la Buttes-Chaumont, Freddy ne-a istorisit, foarte 
volubil, propria lui poveste. 

Pe vremuri, elev al unei şcoli de balet, Freddy se consacrase 
acestei arte pentru a deveni cel puţin coregraf dacă nu o stea a 

dansului. Arabescurile şi piruetele, impresia că îşi lua zborul 
spre cer, asta era tot ce-i plăcea. Într-o zi, pe când zbura cu 
deltaplanul, cureaua ventrală s-a rupt. Celelalte două curele de 
la spate nu erau suficiente pentru a-l susţine şi a căzut, 
deltaplanul nefiind prevăzut cu paraşută. A zărit jos o câmpie 
întinsă şi un singur copac. Unul singur. Căderea n-a durat mai 
mult de câteva secunde, dar Freddy a avut timp să se roage şi 
să jure că dacă va scăpa de această lovitură a soartei, se va 
consacra în întregime unei religii. Şi, la întâmplare, de ce nu 
religiei mozaice? 

A aterizat în copac, dar astfel încât să nu moară. Numai că 
două crengi i-au scos ochii. Scăpase cu viaţă, dar rămăsese orb. 
Totuşi şi-a respectat promisiunea. Nu era evreu, totuşi a intrat 
la yeshiva din Strasbourg unde a avut şansa să aibă drept 
maestru un Lamed vav. Şi şi-a jurat că într-o zi va deveni şi el un 
Lamed vav. 

Şi, mă rog, ce era un Lamed vav? 

Un om care se reîncarna numai din compasiune pentru 
oamenii de pe pământ, deşi, îndeplinind tot ce trebuia să 
îndeplinească, era liber să iasă din Gilgulim, ciclul infernal al 
reîntoarcerilor la viaţă. 

Aceşti Lamed vav erau înţelepţii tainici ai religie evreilor. 
Bunătatea şi mila lor contribuiau la ameliorarea lumii. Îşi 
cunoşteau vieţile anterioare, ştiau să lupte împotriva ignoranței, 
erau lipsiţi de ambiţii personale. 

Stefania a precizat că astfel de personaje existau şi în 
budismul tibetan. Se numeau bodhisattvas şi se întorceau în 
mod deliberat la existenţa terestră, deşi erau eliberaţi din ciclul 
reîncarnărilor. Nu exista un act mai mare de milă decât 
reîntoarcerea pe pământ, din pură dragoste faţă de restul 
oamenilor înlănţuiţi în roata karmică. 

— Probabil că toate religiile au astfel de înţelepţi, care 
acceptă să se reîntoarcă, în ciuda experienţelor dureroase trăite 
în timpul reîncarnărilor lor, a zis Freddy. La noi, tradiţia 
hassidică îi numeşte Lamed vav, ceea ce corespunde cu numărul 
36. La fiecare generaţie, o mână de astfel de oameni drepţi se 
sacrifică în taină pentru salvarea întregii omeniri. Dispreţuiesc 
orgoliul şi resping notorietatea. Sunt faimoase puterile lor 
psihice şi cunoştinţele lor despre viaţă şi despre moarte. Uneori 
mă gândesc că poate şi Isus Cristos a fost tot un Lamed vav. 

Aceste seri de libaţii, încurajate de Amandine, care avea 

grijă ca paharul marelui nostru thanatonaut să nu rămână 
niciodată gol, nu-i afectau cu nimic munca lui Freddy. Continua 
să inventeze noi coregrafii cereşti. A imaginat un turn Eiffel 
ectoplasmic, format din câteva cercuri de suflete susţinându-se 
în spirală unele pe altele. Toate cordoanele argintii aveau să fie 
înnodate, împletite şi dispuse în centrul edificiului, pentru ca 
toţi să-i protejeze pe toţi. 

Ca semn de reconciliere, rabinul a încredinţat vârful unui 
fost duşman, Bătrânul Muntelui, care a apărut într-o seară la noi 
ruşinat, pocăit, şi numărându-şi acum discipolii pe degetele de 
la o singură mână. Fostul şef al asasinilor a acceptat cu 
recunoştinţă. Ştia că va fi astfel primul care va trece al patrulea 
zid comatic! 

Baletul nostru mistic a decolat la 21 iulie. Membrii lui au 
trecut fără dificultate de primul, de-al doilea, de-al treilea şi 
chiar de-al patrulea zid comatic. Au văzut ce se afla în spatele 
lui şi la întoarcere ne-au povestit. Raoul s-a grăbit să aducă la zi 
harta Continentului Ultim. 


Teritoriul portocaliu se termină cu Moch 4. După el 
urmează: 


TERITORIUL 5: 


— Amplasament: patruzeci şi două de minute de comă. 

— Culoarea: galben. 

— Senzaţii: pasiune, forţă, atotputernicie chiar. Acolo îşi 
găsesc soluția toate misterele nedesluşite mai înainte. 
Musulmanii văd adevărata grădină a lui Allah. Catolicii regăsesc 
Paradisul originar. Evreii înţeleg secretele Kabbalei. Yoghinii 
descoperă sensul din chakras şi văd apărându-le cel de-al treilea 
ochi. Taoiştii găsesc drumul spre adevăratul Tao. 

Zona galbenă este ţinutul cunoaşterii absolute. Tot ceea ce 
până atunci părea absurd îşi capătă aici raţiunea de a exista. 
Sensul vieţii apare în întregimea lui, de la infinitul mic la 
infinitul mare. 

Teritoriul galben se termină cu Moch 5. 


Unii călugări fuseseră atât de subjugaţi de revelaţiile din 
ţinutul auriu, încât doriseră să rămână acolo, dar cordoanele 
fuseseră mult prea bine împletite pentru a le permite să se 

desolidarizeze de ceilalţi. 

Aşa că se întorseseră cu toţii. Am băut şampanie. l-am 
chemat pe ziarişti pentru ca lumea să afle că ecumenismul 
generalizat permisese să se facă un nou pas înainte pe drumul 
descoperirii Paradisului şi al cunoaşterii pur şi simplu. 


181 - FILOZOFIE SUFITĂ 


„Sunt nimicit şi bucăţile corpului meu au fost aruncate 
Pe acest firmament care este patria mea originară; 
Toate sunt ameţite, bucuroase, pasionate de Vinul 

Invizibilului, de teama acestei închisori care sunt 
eu însumi. 


Timpul va scurta această viaţă tumultuoasă 
Lupul nimicirii va face bucățele această turmă 
Fiecare om e stăpânit de orgoliu; totuşi 
Loviturile morţii vor face să se plece capetele semeţe.” 


Rubai Yat, Djalăl od Dîn Rumi 
(sec. XIII) 


Extras din studiul Moartea, această 
necunoscută, 
de 
Francis Razorbak 


182 - MOCH 5 


Ajuns la apogeul său, thanatodromul de la Buttes-Chaumont 
a lansat aproape o sută douăzeci de călugări de toate religiile. 
Aceştia urmau să facă joncţiunea după aceea pe teritoriul 
galben pentru a încerca să treacă de Moch 5. 

— Şase... cinci... patru... trei... doi... unu. Decolare! 

Primul etaj. Plecarea a treizeci de călugări care aveau să 
formeze vârful construcţiei coregrafice. 

— Şase... cinci... patru... trei... doi... unu. Decolare! 

Etajul doi, destinat susţinerii lor. 

— Şase... cinci... patru... trei... doi... unu. Decolare! 

Etajul trei, alt strat de sprijin. 

— Şase... cinci... patru... trei... doi... unu. Decolare! 

Fundaţiile edificiului. 

Toţi aşteptau sus, în preajma corolei Paradisului, apoi îşi 
împleteau metodic cordoanele în funcţie de figurile create de 
Freddy. Acestora li se alăturase un specialist în noduri 
marinăreşti, legături solide, uşor de făcut şi de desfăcut. Un 
instructor de paraşutism le-a dat sfaturile necesare ca să poată 
rămâne cât mai mult timp grupaţi, conform tehnicilor zborului 
în cădere liberă. 

Uniţi într-o lungă procesiune articulată, thanatonauţii au 
traversat mai întâi celelalte ziduri. Morţii care aşteptau la coadă 
în zona portocalie îi salutau în trecere, căci acum se obişnuiseră 
să-i vadă mereu, ceea ce constituia pentru ei o distracţie. Chiar 
le explicau noilor veniţi că nu aveau de ce se teme de această 
trupă care se tot întindea, depăşind pe toată lumea, însă fără a- 
şi rupe cordoanele ombilicale. 

Şi în felul acesta caravana mistică, întărită de o sută 
douăzeci de thanatonauţi, a trecut de Moch 5 şi a ajuns pe-al 
şaselea teritoriu. Totuşi, la întoarcere, au părut mai mult 
dezamăgiţi decât entuziasmați. Nu erau deloc fericiţi că 
înfăptuiseră împreună acest mare progres. Ba chiar dimpotrivă, 
prietenia lor şi ecumenismul păreau să fi fost prejudiciate. 

Totuşi au acceptat să răspundă la întrebările noastre. 

După teritoriul galben, au spus ei, urma teritoriul verde. 
Verde ca vegetaţia, ca frunzişul copacilor. Erau acolo flori 
splendide, plante minunate care se terminau în formă de stele 
multicolore. Ținutul verde era ţinutul frumuseţii absolute. 

— Atunci care e încercarea? a întrebat Raoul. 

— Tocmai asta, e prea frumos. Zona verde are o frumuseţe 
insuportabilă, a murmurat un rabin. 

— E splendid, a aprobat fără tragere de inimă un călugăr 
budist. 

Nu mai înţelegeam nimic. Cum putea să te facă să suferi 
frumuseţea absolută? Freddy a explicat: 

— Este atât de frumos, încât îţi pierzi orice dorinţă de a fi 
om, dorind să devii floare cu caliciu parfumat. Te simţi atât de 
urât în comparaţie cu atâtea splendori, încât ajungi să te 

deteşti. Ai vrea să te faci una cu vegetaţia somptuoasă a locului 
şi să nu mai exişti sub nici o altă formă. Sigur, e penibil să te 
confrunţi cu cunoaşterea absolută, dar când ajungi brusc în 
contact cu frumuseţea cea mai desăvârşită, constaţi că 
încercarea este şi mai grea. 

De data asta, rabinul orb părea într-adevăr complet 
descumpănit. A înşirat cu tristeţe la pian câteva note dintr-o 
sonată de Chopin. 

— Are dreptate, a spus cu tristeţe Stefania. După ce ai 
suportat cunoaşterea, contactul cu frumuseţea pură îţi taie orice 
poftă de a te mai întoarce aici. Ne-a fost foarte greu s-o facem. 
Noroc că, încă o dată, cordoanele noastre au fost solid legate! 

Raoul, Amandine, Rose şi cu mine nu reuşeam prea bine să 
înţelegem prin ce putea să fie imaginea frumuseţii o încercare 
atât de tulburătoare, dar am completat harta Continentului 
Ultim, mutând mai încolo menţiunea Terra incognita. 


TERITORIUL 6: 


— Amplasament: patruzeci şi nouă de minute de comă. 

— Culoare: verde. 

— Senzaţii: de mare frumuseţe şi dorinţa de anulare a 
propriei tale fiinţe; impresia că eşti hidos. Viziunea frumuseţii 
este o încercare cumplită. 

Se termină la Moch 6. 


Ţinutul verde le-a lăsat călugărilor un gust amar. Nu erau 
pregătiţi să contemple frumuseţea. Au pretextat unii după alţii 
diferite obligaţii şi s-au întors la ei acasă. Voiau să acapareze 
acele splendori doar spre profitul parohiei lor. Nu se mai punea 
problema războirii, ca pe vremea haşişinilor, dar trecuse timpul 
ecumenismului, acum era mai curând fiecare pentru sine. Cursa 
continua rămânând să câştige cel mai bun. 

Freddy şi cei trei discipoli ai lui, supraviețuitori ai tuturor 
războaielor ectoplasmice, au fost singurii care au rămas mai 
departe cu noi. Trebuie spus că, prin marea ei constanţă, 
Amandine reuşise să-l seducă pe bătrânul înţelept orb. Cei doi 
nu-şi mai ascundeau idila. lar discipolii se obişnuiseră cu viaţa 
pariziană şi nu se grăbeau să se întoarcă la yeshiva lor din 
Strasbourg, mai ales fără maestru. 

Decolările au fost reluate separat. Fiecare confesiune conta 

pe campionii ei. Fiecare spera să-l descopere prima pe 
„Dumnezeu”, imediat după barajul frumuseţii. Multora li se 
părea cât se poate de evident faptul că numai „Dumnezeu” 
putea să fie acolo, la capătul tunelului albastru, apoi negru, apoi 
roşu, apoi portocaliu, apoi galben, apoi verde. Frumuseţea era 
ultima lui apărare, ultima frontieră înainte de Paradis. 

După ce-ţi înfruntai amintirile, după o spaimă cumplită, 
scârbit de plăcere, cu răbdarea ostenită, tulburat de 
cunoaşterea absolută şi scos din minţi de frumuseţea ideală, nu 
puteai decât să-l întâlneşti pe Marele Arhitect al Universului. 

Fiecare la thanatodromul lui, călugări, vrăjitori, imami, 
preoţi şi rabini îşi întindeau mâinile spre el. 

Cine va ajunge primul? 


183 - MANUAL ȘCOLAR 


SĂ ÎNVĂŢĂM SĂ-I CINSTIM PE MORŢI 


Nu trebuie să-i vorbim niciodată de rău pe morţi. Mai ales pe 
morţii recenți. Căci aceştia mai pot fi încă activi în lumea 
noastră. Morţii care aşteaptă, la coada lungă din ţinutul 
portocaliu nu stau degeaba. li observă discret pe cei vii. Deseori 
încearcă să comunice cu fiinţele pe care le iubeau pe pământ. 
Dacă emitem unde favorabile amintirii unui dispărut îndrăgit, 
sufletul lui poate să vină să ne ajute în proiectele noastre. În 
schimb, dacă nu avem pentru el decât resentimente, sufletul lui 
nu ne mai poate ajuta. 

Acolo sus, în ţinutul portocaliu, în timp ce este supus 
răbdării, mortul încearcă să intre în legătură cu toţi pe care-i 
iubea şi cu toţi care-l iubeau. Asta îl preocupă. Comunicarea nu 
poate să reuşească decât dacă cel aflat în viață simte în 
continuare aceeaşi afecţiune pentru cel decedat. In felul acesta 
se întâmplă uneori ca mortul s-o influenţeze destul de mult pe 
fiinţa iubită pentru a o face să piară. Asta se numeşte a „muri de 
supărare”. Nu e neapărat un lucru rău. Sufletele celor doi 
îndrăgostiţi pot astfel să se regăsească şi să aştepte împreună la 
coada lungă din ţinutul portocaliu. 


Manual de educaţie civică, anul II, 
280 


curs elementar 


184 - TRAIECTORII CONCURENTE 


Faza „cel mai bun să câştige la sprint” n-a prezentat decât 
un interes mediocru. 'Thanatonauţii plecau acum cel mai adesea 
singuri sau în grupuri mici, fără să mai dispună de susţinerea 
piramidei care să-i smulgă de la minunile cunoaşterii pure sau 
ale frumuseţii ideale, şi de aceea îşi tăiau ei înşişi cordoanele ca 
să nu se mai întoarcă. 

Rămaşi mai lucizi, poate că din cauza rătăcirilor din trecut, 
dominicanii au fost primii care-au ajuns la Moch 6, servindu-se 
de una din figurile acrobatice pe care le învăţaseră de la Freddy. 
Totuşi n-au reuşit să treacă de el. 

La fel s-a întâmplat şi cu echipa noastră. 

Treptat, marele public a început să se dezintereseze de 
expedițiile noastre şi nu se mai vorbea despre noi pe prima 
pagină a ziarelor. 

Pentru majoritatea oamenilor, părea acum cât se poate de 
evident că thanatonautica era doar o cursă fără sfârşit. Moch 1, 
Moch 2, Moch 3, Moch 4, Moch 5, Moch 6... De ce n-ar fi fost şi 
Moch 124 sau Moch 2018, cu toate culorile curcubeului şi toate 
încercările posibile, şi până la urmă de ce nu chiar un triatlon 
olimpic? 

L 'Osservatore Romano, organul de presă al Vaticanului, i-a 
luat peste picior pe aceşti pretinşi pionieri care îndrăzniseră să 
se îndoiască de infinitul cerurilor. „Thanatonautica este ultimul 
opium al popoarelor”, a titrat ziarul britanic Times. 

Thanatonautica a devenit ţinta glumelor pentru caricaturişti, 
producători de spectacole, pentru marionete de tot felul de la 
televiziune. Işi pierdea astfel caracterul sacru, ca să devină un 
comerţ ca oricare altul. 

Vânzările prăvăliei familiale au început să scadă. Degeaba 
lansaseră mama şi fratele meu postere noi, tricouri cu cele mai 
frumoase culori ale lumii de apoi, şepci cu motive în relief, 
săndăluţe cu aripi, mici afişe fluorescente, vizibile numai în 
întuneric, raţii alimentare „special thanatonaut”, clienţii tot se 
răreau. După Moch 6 ar fi urmat Moch 7 şi începea să nu mai 
aibă nici un farmec! 

Raoul tuna şi fulgera: 

— Totuşi nu suntem noi de vină dacă această aventură a 
început să prezinte aspecte repetitive. Nu noi am inventat 
geografia  Continentului Ultim. Ne înverşunăm doar să-l 
descoperim şi pentru noi a rămas la fel de pasionant. 

El nu renunţa. Oamenii îşi băteau joc de activitatea noastră 
şi fondurile se diminuau. Fondurile secrete ale preşedinţiei nu 
erau inepuizabile. 

Lucinder ne rămăsese totuşi ataşat. Dacă publicul nu era 
captivat decât de spectacol, ei bine, să i-l furnizăm! A sugerat o 
serie de cursuri de meditaţie televizată, în fiecare duminică 
dimineaţă, care să înlocuiască tradiţionalele lecţii de aerobic. 
Freddy şi Stefania ar fi făcut minuni. Preşedintele găsise chiar şi 
un titlu pentru show-ul lor: „Secolul al XXII-lea va fi spiritual sau 
nu va fi deloc.” Era foarte mulţumit de el. 

— Ne ia drept nişte maimuțe dresate? s-a enervat Stefania. 

— Trebuie să-l înţelegem, am zis eu. În fond e normal ca 
oamenii să se plictisească de aceste interminabile ziduri 
comatice. Uneori şi eu am impresia că n-o să mai sfârşim în 
veci! 

— Eroare! a exclamat Freddy, Moch 6 va fi ultima frontieră. 

I-am cerut să se explice. Senin şi misterios sub ochelarii lui 
negri, rabinul ne-a spus: 

— În Biblie, în Kabbală, ca şi în numeroase alte texte sacre, 
stă scris că există şapte ceruri. Şapte ceruri, deci şapte teritorii 
după moarte. De altfel cunoaşteţi cu toţii expresia „a fi în al 
şaptelea cer”. Şapte, nici unul mai mult, nici unul mai puţin. Am 
discutat despre asta cu călugări de alte confesiuni şi am 
constatat cu toţii că cifra 7 apare totdeauna când se vorbeşte 
despre ţinuturile din lumea de apoi. Moch 6 va fi probabil 
ultimul zid. 

— Şi ce va fi după el? am întrebat eu. 

Freddy a făcut un gest de neputinţă. 

— Centrul găurii negre, Dumnezeu, un bilet de loterie, un 
licurici, o fundătură poate... Să ne ducem să vedem! 

M-am aplecat fără entuziasm peste aparatele mele. 


185 - FILOZOFIE ORIENTALĂ 

„Atunci Almitra a răspuns: 

— Ai vrea să cunoşti secretul morţii. Dar cum să-l găseşti 
dacă nu căutându-l în inima vieţii? 

Cucuveaua, ai cărei ochi făcuţi pentru noapte sunt orbi ziua, 
nu poate să descopere misterul luminii. 

Dacă vrei cu adevărat să contempli spiritul morţii, deschide- 
ţi din plin corpul către viaţă. Căci viaţa şi moartea sunt unul şi 
acelaşi lucru, precum fluviul şi oceanul sunt totuna. 

În adâncul speranţelor şi dorințelor tale sălăşluieşte 
cunoaşterea ta tăcută despre lumea de apoi. Increde-te în vise, 
căci în ele stă ascunsă poarta Eternităţii.” 


Khalil Gilbran, 


Profetul 
Extras din studiul Moartea, această 
necunoscută, 
de Francis 
Razorbak 


186 - CHIAR ŞI STELELE SE REÎNCARNEAZĂ 


Rose stătea cu ochii aţintiţi la ecranul detectorului de 
ectoplasme. De câteva minute decolaseră optsprezece călugări 
taoişti. Era convinsă că reuşiseră să treacă de-al şaselea zid. 
Nevasta mea avea cu siguranţă dreptate, deoarece după o oră 
de frământări am constatat că învelişurile lor carnale nu mai 
dădeau nici un semn de viaţă biologică. Pace sufletelor lor! 

Freddy considera că ar trebui să reconstituim o caravană de 
o sută douăzeci de mistici multiconfesionali pentru a reuşi, dar 
vechii lui prieteni i-au refuzat invitaţia, cu toţii ţinând foarte 
mult să acţioneze separat pentru ca gloria să se reverse numai 
asupra religiei lor. 

Soţia mea a sugerat să mai lăsăm puţin preocupările mistice 
pentru a ne reorienta cercetările spre astronomie şi astrofizică. 
Nu aveam nimic împotrivă, dar nu vedeam ce altceva am mai fi 
putut descoperi în legătură cu Continentul Ultim decât că era 
într-adevăr o gaură neagră, situată în centrul Căii Lactee. 

Rose avea însă o idee: 

— Vreţi să aflaţi ce se află la fundul găurii. Or, chestia asta 
astrofizicienii o ştiu de multă vreme. 

— Nu mai spune! a zis Raoul rânjind sceptic. 

— Şi ce este? am întrebat eu. 

— O fântână albă. 

O fântână albă! Freddy şi-a părăsit fotoliul de decolare pe 
care se odihnea şi-a început să se plimbe prin încăpere. În ciuda 
agitaţiei, orbul reuşea să nu se lovească de nici unul din 
aparatele numeroase care umpleau laboratorul. 

— Fântâna albă este contrariul găurii negre, a precizat Rose. 
Una absoarbe lumina, cealaltă o respinge. Gaura neagră atrage 
materia, fântâna albă o revarsă. Mulţi cred că big-bang-ul n-ar fi 
decât o fântână albă, producătoare de materie şi de lumină. 
Poate că fântânile albe se află la originea noilor universuri. 

Rose ne-a ţinut un curs de astrofizică pasionant. Fiecare 
gaură neagră ar marca moartea unei galaxii, pentru că, 
înghițind stelele, ea le comprimă şi le transformă în energie 
pură. Centrul galaxiei noastre este format dintr-un vârtej care 
aspiră şi face să se rotească materia care-l înconjoară. Se 
prevede ca după câteva milioane de ani soarele să fie şi el 
înghiţit. Fascinant fiind că, după cum explică foarte bine fizica, 
nimic nu se pierde, nimic nu se câştigă, totul se transformă. 
Moartea unei stele generează o energie expulzată de fântâna 
albă, care seamănă puţin cu o flintă cu ţeava evazată. 

Prin urmare, chiar şi stelele se reîncarnau! Găurile negre şi 
fântânile albe n-ar fi decât nişte pasarele spre universuri 
paralele. După cum fiecare galaxie dispune de propria ei 
suprafaţă, a mai spus Rose, chiar de divinitatea ei particulară, 
tot aşa fiecare ar avea propriul ei big-bang şi anusul ei cosmic. 
Fiecare galaxie s-ar putea chiar să aibă propriul ei spaţiu-timp. 
Deci noi ne-am găsi în universul Căii Lactee, cu divinitatea, 
timpul, moartea şi conştiinţa proprii acesteia. 

Rose ne impresionase pe toţi puternic cu această idee de 
gaură neagră căreia-i corespunde o fântână albă şi deci o 
renaştere într-un alt spaţiu-timp. Freddy s-a aşezat din nou în 
fotoliu ca să digere mai bine lecţia. 

— Dar ce-ar deveni nişte ectoplasme după ce-ar trece de 
fântâna albă? a întrebat el. 

Nevasta mea îşi cunoştea limitele. 

— Aici ştiinţa se opreşte şi ne întoarcem la religie. Poate că 
sufletele sunt şi ele expulzate şi se reîncarnează după aceea 

într-o altă lume. 

Amandine a propus să urcăm în salonul de la ultimul etaj, să 
bem câteva cocteiluri şi să ne odihnim puţin creieraşii. Discuţia 
ne cam epuizase, aşa că am consimţit cu dragă inimă. Acolo, 
printre plante verzi, destinşi, bătrânul orb şi încântătoarea 
blondă ne-au anunţat intenţia lor de a se căsători. Amandine 
spunea că Freddy era bărbatul vieţii ei şi era decisă să se 
convertească la iudaism, dacă el i-ar fi cerut-o. Dar logodnicul ei 
nu-i cerea chiar atât de mult. Era destul de liberal ca să accepte 
o căsătorie mixtă. 

Aşa că s-au căsătorit şi am sărbătorit evenimentul împreună 
cu discipolii de la yeshiva din Strasbourg. Niciodată nu am 
văzut-o pe Amandine atât de radioasă ca atunci când soţul ei 
cânta la pian melodii tradiţionale şi noi dansam în cerc. Freddy 
avea douăzeci de ani mai mult decât ea, doi ochi mai puţin, dar 
ştia să-i potolească angoasele şi s-o facă să râdă. Ce e mai 
important în viaţa unui cuplu? 


187 - MITOLOGIE TAOISTĂ 


„Foarte departe, la est de Marea Chinei, acolo unde cerul e 
dezlipit de Pământ, se află o prăpastie imensă, fără fund, care se 
numeşte «Confluentul universal». Acolo, se varsă toate apele de 
pe Pământ şi cele din Calea Lactee (fluviul colector al apelor 
cereşti) fără ca vreodată conţinutul ei să crească sau să scadă. 
Intre această prăpastie şi China se află cinci insule mari: Tai-yu, 
Yuan-kio, Fang-hu, Ving-zeu, P'eng-lai. Fiecare din aceste insule 
are o circumferință de treizeci de mii de stadii, vârful lor plat 
având o circumferință de nouă mii de stadii. Edificiile de pe 
insule sunt toate din aur şi jad. Animalele de acolo sunt blânde. 

Vegetaţia este o minunâţie. Florile parfumate. Fructele pe 
care le poţi mânca acolo te apără de bătrâneţe şi de moarte. 
Locuitorii acestor insule sunt cu toţii genii şi învăţaţi. Ei se 
vizitează zilnic zburând prin aer.” 


Li Zi 


Extras din studiul Moartea, această 

necunoscută, 
de 
Francis Razorbak 


188 - NUMAI NECAZURI 


Voiam să mergem până la capătul aventurii noastre şi să 
depăşim acest al şaselea zid, atât de dificil. Totuşi a fost nevoie 
de nişte împrejurări dramatice pentru a ne forţa să scriem 
capitolul final al căutării noastre. 

În luna iulie a aceluiaşi an, s-a produs un fenomen ciudat. 
Integriştii reveneau la atac. Pe porţile noastre au apărut din nou 
inscripţii: „Daţi-i pace lui Dumnezeu”, semnat „Păzitorii 
misterului”. Mai târziu am început să primim telefoane şi 
scrisori de ameninţare cu moartea. Sfântul Scaun a intrat şi el 
în joc, amintind de interdicţia de decolare şi de excomunicarea 
care-l aştepta pe cel care o încălca, şi a dat faimoasa bulă „Et 
mysterium mysteriumque”, care califica drept eretic pe oricine 
ar fi încercat să vadă ce se afla dincolo de cel de-al şaselea zid, 
înainte de a fi chemat la el de bunul Dumnezeu. 

„Cine e prea curios moare prosteşte”, a filozofat apăsat o 
voce înregistrată de robotul telefonului. Raoul a fost bumbăcit în 
plină stradă. A uitat să se apere, după cum îi era obiceiul. 
Preoţii şi imamii şi-au dat mâna să manifesteze în faţa clădirii 
noastre împreună cu enoriaşii lor. De jur împrejur au fost 
aruncate tone de mizerii. Geamurile magazinului familial au fost 
făcute ţăndări, din fericire după închiderea lui. O mulţime de 
gură-cască, uluiţi de atâta furie, priveau curioşi la prăvălioara 
devastată. 

Ajungând din nou în centrul unei controverse, asta însemna 
că revenisem la modă. Ne-am recăpătat faţă de tineri statutul 
nostru de eroi, de actori ai celei mai mari aventuri a mileniului. 
Ei făceau coadă ca să obţină un autograf al celebrilor 
thanatonauţi Freddy Meyer şi Stefania Chichelli şi consacrau un 
adevărat cult memoriei precursorului Felix Kerboz. Prăvălia 
noastră, redecorată rapid de zeci de voluntari, era iarăşi plină 
tot timpul. Scrisorilor de ameninţare le-au urmat, şi încă din 
abundență, mesajele de susţinere. Eram imploraţi să nu ne 
plecăm în faţa obscurantismului şi a temerilor medievale. 

În timpul unor mitinguri furtunoase, au izbucnit încăierări 
între partizanii şi detractorii thanatonauticii. i 

Aceştia din urmă deveneau din ce în ce mai violenti. Într-o zi, 
pe când Rose îi ţinea locul mamei în prăvălie, o camionetă s-a 
oprit în faţa clădirii. Din ea au coborât trei bărbaţi cu cagulă şi 
geacă de piele, agitând cozi de târnăcoape. Au început să 
devasteze magazinul şi soţia mea a înţeles că singura ei salvare 
era să fugă. Dar s-au luat după ea. 

Rose a zbughit-o spre stradă. Gâfâind, abia respirând, s-a 
refugiat sub un portal. Ceilalţi se apropiau repede. Şi-a reluat 
deci cursa sub privirile trecătorilor, indiferenți ca totdeauna. A 
luat-o la stânga, la dreapta, iar la stânga, pentru a se pomeni 
prinsă într-o fundătură. Rose, o tânără femeie fragilă, nu avea 
nici o şansă în faţa celor trei măgădăi înarmaţi. Au lăsat-o lată, 
albăstrită de vânătăi şi cu fruntea plină de sânge. 

A trebuit să treacă două ore până când un locatar din 
vecinătate să binevoiască să se aplece asupra acelei femei 
întinse pe pământ, pe lângă care alţii trecuseră fără să 
clipească, afirmând mai târziu că-şi închipuiseră că nu era decât 
o cerşetoare care căzuse şi adormise de beată ce era. 

A fost dusă de urgenţă la spitalul Saint-Louis, dar medicii, 
dezolaţi, mi-au spus că ajunsese prea târziu ca s-o mai poată 
salva. Pierduse prea mult sânge. Avusese măcar norocul că un 
om milos îi permisese să moară într-un pat de spital, căci o 
mulţime de oameni îşi dau duhul noaptea pe trotuare fără ca 
cineva să se gândească măcar să anunţe poliţia! 

Rose era întinsă inertă în sala de reanimare. Numai nişte 
aparate o mai mențineau în viaţă. 

Ce să fac ca s-o salvez? Am alergat la prietenii mei. Raoul m- 
a sfătuit să vorbesc cu Freddy. Numai bătrânul rabin ar fi putut 
să ştie cum trebuie acţionat în aceste împrejurări dramatice. 

Înțeleptul m-a luat în braţe şi m-a fixat cu privirea lui oarbă: 

— Eşti gata la orice, chiar la orice ca s-o salvezi? 

— Da. 

Tonul meu fusese categoric. Rose era soţia mea şi o iubeam. 

— Încât să-ţi rişti propria viaţă pentru a o păstra pe a ei? 

— Da, de o mie de ori da. 

Simţeam că rabinul mă cerceta cu sufletul. Căuta cu sufletul 
să vadă dacă eram sincer. Inima îmi bătea cu putere. Am 
aşteptat, lăsându-l să se încredinţeze că sunt sincer. 

— În acest caz, iată care e soluţia. Fixează o oră precisă cu 

medicii pentru debranşarea aparatelor. Vom încerca atunci să 
decolăm în acelaşi timp cu ea. Agăţându-ne de cordonul ei 
ombilical şi străduindu-ne să-l reținem înainte de a se rupe, 
poate că vom reuşi s-o readucem la viaţă. Vei veni cu noi şi tu o 
vei salva. 


189 - FIŞĂ DE POLI ŢIE 


Notă către serviciile interesate 


Violenţă la thanatodromul de la Buttes-Chaumont. Trebuie 
să intervenim? 


Răspunsul serviciilor interesate 


Nu încă. 


190 - MAREA DECOLARE 


Era posibil. Aveam convingerea că era posibil. Doamna cu 
Coasa n-o va secera pe Rose a mea. Am dat fuga la spital. 

Şeful serviciului de reanimare n-a înţeles prea bine de ce 
tineam atât de mult să fixez moartea soţiei mele la orele 
şaptesprezece fix, dar m-a asigurat că făcusem o alegere bună. 
Era mai bine să se recurgă la eutanasie decât să se menţină în 
viaţă un om în stare de fiinţă vegetală! A acceptat bucuros 
cererea mea. Familiile altora îi ceruseră lucruri şi mai ciudate. 
Mi-a promis că va începe să se uite la ceas de la orele 
şaisprezece, cincizeci şi cinci de minute şi zero secunde. 

N-am putut să închid ochii toată noaptea. Era imposibil să 
visez frumos, repetându-mi că a doua zi voi muri de bunăvoie. 
Ba chiar am trăit un adevărat coşmar în stare de veghe, 
încercând să-mi imaginez ce secvenţe de amintiri mă vor ataca 
să mă facă bucățele şi ce vicii ascunse îmi va dezvălui ţinutul 
roşu. 

M-am străduit să înghit ceva la micul dejun, apoi am luat un 

prânz consistent, înainte de a-mi petrece după-amiaza repetând 
cu Freddy figura pe care aveam s-o utilizăm pentru a o salva pe 
Rose. De data asta nu era vorba de o piramidă, ci de o structură 
plată, un fel de plasă, în care speram s-o prindem pe nevasta 
mea. 

Eu urma să stau în centru, ţinându-mă de mână cu doi 
rabini, iar doi călugări taoişti de la Shao-lin (întorşi din nu ştiu 
ce motive politice) ţinându-mă de picioare. Nu voi şti niciodată 
ce le-a promis Freddy pentru a ni se alătura, dar în marea sală 
de decolare am descoperit alţi optsprezece rabini, treisprezece 
călugări tibetani şi bineînţeles pe Stefania. 

Având prea puţină încredere în capacităţile mele de 
meditaţie, mi-am verificat cu mare grijă booster-ul chimic. 

Îmbrăcaserăm cu toţii costumul alb al thanatonautului, 
fiecare uitându-se ţintă la ecranul pe care se desenau bătăile 
cardiace şi activitatea noastră electroencefalică. 

Tovarăşii mei închideau deja ochii, gata să apese pe 
întrerupătorul de decolare, când avea să ţârâie soneria. Ceasul 
arăta ora 16 şi 56... ora 16 şi 57... 

Aveam să mor pentru a doua oară, dar aceasta va fi prima 
mea decolare voluntară. După atâta amar de vreme de când tot 
trimiteam oameni pe continentul morţilor, venise şi ziua în care 
mă duceam acolo eu însumi! Eram convins că nu voi reuşi şi că 
voi muri de-a binelea, dar nu aveam de ales. Grija de a o salva 
pe Rose trecea înaintea oricăror alte consideraţii. 

Ora 16, 57 de minute şi 10 secunde. Am mâinile umede de 
sudoare pe întrerupător. 

Ora 16, 57 de minute şi 43 de secunde. De o parte şi de alta 
a mea, Freddy şi Stefania sunt foarte senini. Am repetat de mai 
multe ori în piscină poziţiile pe care trebuie să le avem pentru a 
forma coregrafia ideală ce-mi va permite să merg foarte departe 
dacă va fi nevoie. Cu figurile pe care le-a elaborat, Freddy crede 
că vom putea să ajungem până la al cincilea zid comatic. Eu 
sper s-o interceptez pe Rose înainte de Moch 5. Nu am nici cea 
mai mică experienţă a zborurilor intersiderale. 

Ora 16, 58 de minute şi 3 secunde. Sala de decolare este 
cufundată într-o penumbră capabilă să ne liniştească. Se aude 
muzica domoală a cântecelor gregoriene. Înţeleg acum ce efect 
calmant poate să aibă o astfel de muzică asupra thanatonautului 
gata de plecare. 

Ora 16, 58 de minute şi 34 de secunde. Deodată se deschide 

uşa. Disting umbra unei siluete. Îl recunosc pe Raoul. Are de 
gând să-mi filmeze botezul morţii? Nu, îmi face cu ochiul, apoi, 
fără ezitare, îmbracă un costum alb şi se îndreaptă spre o sferă 
de decolare. Se aşează ca şi noi în poziţie lotus şi ia în mână 
întrerupătorul de acţionare al booster-ului. 

Ora 16, 58 de minute şi 56 de secunde. Uşa se deschide din 
nou. O siluetă gingaşă, cu părul blond, inundată o clipă de 
lumina de afară, se îndreaptă şi ea spre un fotoliu de decolare. 
Ca şi Raoul, ca şi mine, Amandine n-a mai zburat niciodată. O va 
face acum pentru Rose. Pentru mine. 

Imbracă o uniformă. E prima dată, cu excepţia zilei 
căsătoriei, când o văd îmbrăcată în alb. Instalează diferitele 
aparate şi-şi înfige în braţ acul care-i va injecta lichidul mortal. 

Ora 16,59 de minute şi 20 de secunde. Zâmbesc. Am într- 
adevăr cei mai buni prieteni din lume. Dacă la greu îi recunoşti, 
ei bine, îi recunosc. Prezenţa lor îmi dă forţă. Ce noroc pe mine 
să-i fi cunoscut! Am într-adevăr cei mai buni prieteni din lume. 

Ora 17, 00 minute şi 2 secunde. Primele arpegii dintr-o 
toccata de Bach. E ca o sonerie destinată să ne deschidă poarta 
cerurilor. Sesam-toccata, fă astfel ca acolo sus să nu găsim un 
zid de netrecut! 

Ora 17, 00 minute şi 25 de secunde. 

— Gata? întreabă Freddy pentru toţi. 

Douăzeci şi opt de voci îi răspund în acelaşi timp: 

— Gata! 

De câte ori nu auzisem acest cuvânt, fără ca el să mă 
privească şi pe mine! 

Rabinul începe numărătoarea inversă: 

— Şase... cinci... patru... trei... doi... 

Să nu te întrebi: „Dar ce fac eu a...” Strânge din dinţi. 
Strânge din fese... 

— Doi... unu. Decolare! 

Apăs întrerupătorul cu mâinile mele jilave. Simt lichidele 
reci ca gheaţa pătrunzându-mi în vine şi... mor! 


191 - FILOZOFIE ORIENTALĂ 


„Frica ta de moarte e doar înfiorarea păstorului când stă în 
faţa Regelui a cărui mână se va aşeza pe el pentru a-l onora. 

Oare păstorul, cu tot tremurul său, nu se bucură că va purta 
semnul Regelui? Totuşi, nu e conştient de acest tremur? 

Căci ce înseamnă a muri dacă nu să stai gol în bătaia 
vântului şi să te topeşti în soare? 

Ce înseamnă să încetezi să mai respiri dacă nu eliberarea 
suflului din mareele sale agitate pentru a se putea ridica şi a-l 
căuta pe Dumnezeu fără nici o piedică? 

Numai după ce vei bea din apa tăcerii, vei cânta cu adevărat. 
Şi când vei fi ajuns pe culmea muntelui, vei începe în sfârşit să 
urci. Şi când pământul îţi va cere membrele, atunci vei dansa cu 
adevărat.” 


Khalil Gibran, 


Profetul 
Extras din studiul Moartea, această 
necunoscută, 
de Francis 
Razorbak 
192 - SUS 


Stefania are dreptate. Atâta vreme cât nu eşti mort, nu poţi 
să ştii ce înseamnă asta. 

Este cu neputinţă de descris în cuvinte. Totuşi, voi încerca să 
vă fac să împărtăşiţi aceste emoţii aşa cum le-am simţit eu. Să 
fiţi însă conştienţi (dacă n-aţi mai murit niciodată până acum) că 
vorbele mele nu vor fi decât o foarte palidă descriere a realităţii. 

Unele senzaţii sunt imposibil de exprimat şi pe acestea toate 
eu le-am resimţit în ziua aceea, ziua în care am plecat pentru a 
încerca să-mi salvez nevasta mai înainte ca ea să fie înghițită de 
Continentul Ultim pe care-l studiasem atât de mult. 

Imediat după ce apăs pe butonul de decolare, prima mea 
impresie este că nu se întâmplă nimic, dar absolut nimic. Chiar 
îmi vine să mă ridic şi să le anunţ tuturor că experienţa a eşuat 
şi că trebuie încercat altceva. Ezit de teamă să nu fiu ridicol, şi 
decid să mai aştept cinci minute, poate se va întâmpla ceva. Eu 
sunt un începător, dar ceilalţi au experienţă. Dacă nu se mişcă, 
înseamnă că totul e normal. 

Casc. Cu siguranţă, efectul anestezicului care-mi creează 
impresia că sunt puţin beat. Capul mi se învârteşte. Mă ţin bine 
ca să-mi păstrez spatele foarte drept, aşa cum spune mereu 
Stefania. 

Ultimul meu gând conştient se îndreaptă spre Rose şi-mi 
repet că trebuie s-o salvez. Acum ştiu că voi muri. Îmi vine în 
minte o amintire. Eram încă foarte mic când m-am urcat prima 
dată în montagne russe. La plecare, căruciorul urcă încet panta. 
Când ai ajuns în vârf, îţi zici c-ar fi bine să fii în altă parte şi că 
trebuie să cobori până nu e prea târziu. Dar căruţul s-a şi 
năpustit înainte, fetele urlă de groază sau de bucurie, şi închizi 
ochii rugându-te ca această tortură să înceteze cât mai repede. 
Dar nu încetează. Eşti dus spre dreapta, apoi imediat spre 
stânga, urmează un looping cu capul în jos, eşti gata să cazi în 
gol şi-ţi spui că lucrul cel mai rău e că ai plătit ca să treci prin 
atâtea spaime! 

Bun, prin urmare adorm uşurel. Mă simt uşor. Foarte uşor. 
Am impresia că dac-aş vrea, aş putea să plutesc ca un fulg, şi 
constat că într-adevăr... plutesc ca un fulg! Cel puţin o parte din 
corpul meu se străduieşte s-o facă, de parcă cealaltă parte, 
instinctiv, ar refuza să părăsească viaţa. Degeaba o iubesc pe 
Rose din toată inima, moartea mă sperie cumplit. Nu am chef 
să-mi părăsesc dintr-o dată apartamentul, cartierul, bistroul, 
prietenii. Chiar dacă prietenii - şi mai ales principalul meu 
prieten - sunt cu toţii acolo, fiind alături de mine în această 
încercare teribilă. 

Tot ce simt eu, simte şi Raoul. Are şi el aceleaşi temeri. 
Deodată se petrece ceva ciudat. Un cucui îmi ţâşneşte din 
creştetul capului, întinzându-mi pielea la maximum. Cum să 
împiedic această monstruozitate? Inima îmi bate atât de încet 
încât nu mai pot să mă mişc. Asist, neputincios, la naşterea prin 
creştetul capului a unui alt eu, necunoscut până acum. 
Conştiinţa mi se clatină. Va rămâne ea jos, cu eul aşezat în 
poziţia lotus, sau va pleca deodată cu eul care iese din capul 
meu? 

Împing, trăgând, trăgând spre exterior. 

Ameţeală. Totul devine vag. Dispare noţiunea de timp. Cea 
mai mică mişcare îmi ia un secol. Probabil că în realitate nu e 
vorba decât de o fracțiune de secundă. Ameţeală. Din craniu îmi 
iese un corn. Mai exact, un corn care se termină cu un cap. 
Capul meu. „Celălalt” cap al meu. Sunt ca scindat în două. 

Dublu şi în acelaşi timp parcă total şters. Mor, în timp ce cornul 
se face din ce în ce mai mare, frumos, alb, transparent. 

Acum dispune de două braţe care-mi apasă pe moalele 
capului ca să se elibereze mai bine din craniul meu. În vârful lui 
se deschide o gură pentru un geamăt tăcut. Cel de-al doilea cap 
al meu plânge, eliberându-se de corpul meu. Ca la o naştere. 
Corpul fizic îmi naşte sufletul. Ameţeală. Furnicături. Durere şi 
plăcere. Văd lumea rând pe rând cu ochii mei dintotdeauna şi cu 
pupilele sufletului meu. Sufletul meu observă cu deosebire ce se 
petrece în spatele meu. 

Constat, înspăimântat, că suntem doi în învelişul meu carnal. 
„Celălalt” continuă să iasă. Acum nu mai e un corn, ci un balon 
vag şi prelung. Îl văd şi mă vede. 

Efectele unei decorporări sunt incredibile! 

„Eul” meu ezită între a se ghemui în trupul meu sau a se 
duce spre acel balon căruia acum îi cresc picioare. „Intoarce- 
te”, îmi îndeamnă corpul sufletul. „Pleacă”, mă îmboldesc eu. 
Mă gândesc din nou la Rose, la toţi prietenii din jurul meu, care- 
şi riscă viaţa pentru a-mi veni în ajutor şi, printr-un efort de 
voinţă, îmi ancorez conştiinţa în fiinţa transparentă care se 
iveşte din creştetul capului meu. Sunt altul. Altul în noul meu 
corp transparent. 

Flash. 

O ectoplasmă, am devenit o ectoplasmă. Burduful care mi-a 
ieşit din craniu reproduce fidel forma capului meu şi se 
prelungeşte cu gâtul meu transparent, umerii mei transparenti, 
torsul meu transparent, braţele mele transparente, bazinul meu 
transparent, picioarele mele transparente. De parcă m-aş fi 
desprins dintr-o formă! Asemenea unui intestin lung, boţit şi 
răsucit, un cordon transparent îmi atârnă de buric, legându-mă 
de un tip, departe, jos, aşezat într-un fotoliu în poziţie lotus. Şi 
partea cea mai caraghioasă e că tipul de acolo de jos sunt chiar 
eu! 

Am devenit suflet şi văd şi altele ivindu-se în jurul meu, 
proiectându-se afară din capete şi frunţi. Suntem patruzeci care 
plutim exact sub tavanul thanatodromului, şi acum doresc tare 
mult să merg mai sus. 

Freddy, total destins în rolul lui de călător experimentat prin 
spaţiu, ne face semn să urcăm. Urmaţi-l pe orb! De acord, dar 
plafonul... însă el a trecut deja prin tavan, urmat de călugări, cu 
Raoul şi Amandine pe urmele lor. Am rămas singur să 

contemplu patruzeci de corpuri ţepene asemenea unor statui 
moleşite. Cum să-i imit pe ceilalţi? Nu sunt omul care trece prin 
zid, dar mi-e teamă să întârzii atât de mult departe de ceilalţi. 
Mă înarmez cu tot curajul, închid ochii transparenţi şi, hop, trec 
prin tavane, podele, urc etaj după etaj şi am şi ajuns pe terasa 
imobilului. 

Ceilalţi sunt acolo şi mă aşteaptă. Ne ridicăm împreună. 
Parisul văzut de sus arată formidabil! Contemplu catedrala 
Notre-Dame tocmai în momentul când un avion supersonic vine 
chiar peste noi. Prea târziu pentru a-l evita, dar asta n-are nici o 
importanţă. Trece prin corpurile noastre eterate, fără să păţim 
nimic. În trecere, examinez manetele din cabină şi măruntaiele 
unui pilot. Fantastic, am scanat un avion cu reacţie! 

Freddy mă smulge din uluială. Trebuie să ne grăbim, dacă 
vrem să n-o scăpăm pe Rose. Adevărul e că ajungem prea târziu 
la verticala spitalului Saint-Louis. Rose a trecut deja şi acum se 
află undeva între noi şi Continentul Ultim. 

Eu sunt de vină că am scăpat-o. Am încetinit deplasarea 
întregii echipe cu ezitările mele în faţa tavanului. Freddy, mereu 
la conducere, ne ordonă să ne lansăm cu toată puterea gândului 
nostru. Ne deplasăm cu de trei ori viteza luminii, depăşind 
razele de soare una după alta. Bzzz... Trecem de Jupiter, Saturn, 
Uranus, Neptun şi bzzz... am intrat în vidul intersideral! 

Din fericire, ectoplasmele nu sunt sensibile nici la lipsa de 
oxigen, nici la legile gravitaţiei, nu simt nici foame, nici sete. 
Ştim că aici domneşte o temperatură glacială, dar asta nu ne 
jenează cu nimic. Ectoplasma este modul de transport al 
viitorului! Sufletul nu cunoaşte nici un obstacol, bate toate 
recordurile în materie de viteză şi nu riscă (cu rare excepţii, ca 
vechile noastre războaie religioase) practic nici un fel de 
accident. 

Mă amuz la trecerea pe lângă mica navă spaţială furată de 
cosmonauţii ruşi plecaţi să descopere gaura neagră din centrul 
galaxiei noastre, după ce Rose îi dezvăluise existenţa. Evident, 
echipajul nu are cum să observe semnele mele. 

În fată, rabinii mă îndeamnă să mă grăbesc. De acord, dar 
cum să fac ca să accelerez? Uşor, e destul să te gândeşti la asta. 
Totul este atât de nou, de ciudat, de necunoscut faţă de 
sclipirile mele de imaginaţie. 

Stefania îmi zâmbeşte. E transparentă, dar, ca şi pe ceilalţi, 
o recunosc perfect. Zburăm umăr la umăr printre stele şi 

planete. În dreapta, îi am pe Raoul, Amandine şi Freddy. 
Intreaga noastră escadrilă de ectoplasme thanatonautice 
zboară, planează, ţâşneşte spre Continentul Ultim. 

În curând o zăresc pe Rose. E acolo, foarte departe, în faţă 
şi, da, se îndreaptă direct spre... moarte. Moartea materializată 
într-un mare halo multicolor: intrarea găurii negre. Adevărul e 
că locul acela e cam luminat pentru o gaură neagră! De jur 
împrejurul corolei, planete şi stele aspirate se ciocnesc 
provocând un foc de artificii feeric în formă de galaxie turbio- 
nantă. Stelele încă neînghiţite, sub efectul vitezei care le 
antrenează în străfundurile găurii negre, devin roz, apoi albe, 
apoi roşii, violete, explodează în mulţime de forme, în flori, în 
stropi strălucitori de rouă. Lumina, deşi foarte rapidă, este aici 
deviată. Razele se curbează, se rotunjesc, dansează înainte de a 
fi deturnate de magnetul absolut. _ 

Spectacol magic, dar care trebuie repede depăşit. In jurul 
nostru, defuncţii din ziua aceea se precipită spre lumina 
atrăgătoare, smulgându-şi în cea mai mare grabă cordoanele 
ombilicale. Cordonul nevestei mele plesneşte o dată cu celelalte. 
O clipă îmi zic că totul s-a năruit. Dar nu, Freddy crede că e 
posibil să-l recuperăm. Ne face semn totuşi să avem grijă să ne 
păstrăm propriile noastre cordoane. 

Escadra noastră se regrupează pentru a ne împleti mai bine 
cordoanele, conform indicaţiilor lui Freddy. Asta mă mai 
linişteşte puţin. E ca şi cum ai executa o escaladare dificilă, dar 
echipat cu o coardă de siguranţă rezistentă. 

Grupul nostru alunecă sincronizat în gura căscată a găurii 
negre. Are un diametru imens. Probabil câteva milioane de 
kilometri! 

Cu cât ne apropiem mai mult, cu atât haloul de lumină 
devine mai mare, scoțând la iveală alte cercuri în interior. Felix 
avea dreptate. Nu e o coroană, ci o pâlnie. Se disting nişte 
pereţi care se afundă către un culoar ce se întinde la nesfârşit. 

Îmi întind braţele transparente spre Rose, care e departe. 
Ajungem la o plajă. În jur şi în faţă e ca o mare de neon 
albastru, abia luminată de un scăpătat de soare scânteietor. 
Ating uşor valurile, cu peste o mie la oră. Ín trecere, ele îmi 
transmit o electricitate plăcută, reconfortantă şi fortifiantă. Mă 
simt bine aici. Ba mă simt mai bine decât oriunde în altă parte. 

Atunci îmi trece prin minte un gând înspăimântător: Rose 
are dreptate să gonească înainte, noi greşim voind să ne 

întoarcem în lume. 

Mă scutur. Nevasta mea dispare din câmpul meu vizual. 
Mărim viteza cu ajutorul gândului. E destul ca unul din noi să 
gândească, pentru ca toţi ceilalţi să ştie ce are în minte. 

Mai accelerez puţin. Acest ţinut gigantic l-aş fi parcurs totuşi 
fără să mă grăbesc vreme de zile şi luni. Niciodată nu mai 
cunoscusem senzaţii atât de nebuneşti. Nici maşina de curse, 
nici motocicleta, nici săritura de la cea mai înaltă trambulină nu 
egalează această beţie de victorie şi de viteză. 

Curg, ţâşnesc, alunec, mă răspândesc spre sursa de lumină 
centrală. O forţă splendidă îmi invadează corpul transparent. 
Scânteiez precum marea care ne înconjoară. Lumini 
fulgerătoare clipesc pe unghiile mele translucide. 

Defuncţii din ziua aceea se aflau în număr mare la intrarea 
în vârtej. Am descoperit-o cu greutate pe Rose în mulţimea lor. 

Am pătruns în urma ei în corola florii stelare. Este aşa cum 
am văzut-o desenată de atâtea ori sub dictarea thanatonauţilor 
dinaintea mea. Totul se roteşte, totul ne aspiră. Freddy se 
avântă în speranţa de a o prinde pe Rose înainte să treacă de 
primul zid comatic, dar Rose se deplasează prea repede. Dacă 
discipolii n-ar fi ţinut cordonul rabinului, acesta s-ar fi rupt. 

Rose dispare. 

Înţelegând că sunt înspăimântat, Raoul mă apucă de mână 
ca să trec Moch 1 cu întregul nostru grup. 

Glup! 

Imediat se iveşte un monstru gigantic. Femeia cu rochie de 
satin alb şi mască de cap de mort pluteşte în spaţiul negru ca un 
dirijabil într-un film de groază. Râsul ei strident mă asurzeşte. 
Sunt ca o musculiţă în faţa acelei fiinţe de zece, apoi de o sută, 
apoi de o mie de ori mai mare decât mine. | 

Femeia în satin alb are un corp superb. Îşi ridică rochia şi-şi 
arată picioarele lungi, perfecte, pe care şi le întinde cu 
voluptate. Sânii mici i se umflă şi decolteul lasă să se ghicească 
puritatea liniei lor. 

Râde întruna, invitându-mă să mă pierd printre cutele 
rochiei sale de satin alb. Masca de cap de mort se uită ţintă la 
mine, pândindu-mi reacţiile, în timp ce se face mai mică pentru 
a-mi deveni mai accesibilă. 

Acum, când talia ei a devenit oarecum rezonabilă, profit ca 
să-i smulg masca. Mâinile mele se avântă spre marginile măştii. 
Ascuţişul lor face să-mi ţâşnească din degete un sânge 

transparent şi lipicios. Dezgustul nu mă face să-i dau drumul. 
Trag cu toată puterea. În spatele acelei măşti se află ceva 
esenţial pe care trebuie să-l descopăr cu orice preţ. 

Cine se ascunde în spatele măştii de cap de mort a acestei 
femei, de mă atrage atât de mult? 

Amandine? Rose? Mama? Raoul? Moartea mea, acea moarte 
pe care o studiez ca să compensez nu ştiu ce lipsă? 

Un braţ se ridică încet. Şi tot încet, foarte încet, scoate 
masca... 

Masca e ridicată aproape de tot. Şi văd... 

În spatele acelei măşti e ceva incredibil! Cu totul neaşteptat 
şi totuşi atât de simplu... 


193 - FILOZOFIE BUDISTĂ 


„lată, o, călugări, Adevărul sfânt despre suprimarea durerii. 
Stingerea acestei sete se face prin nimicirea completă a 
dorinţei, alungând dorinţa, renunțând la ea, eliberându-te de ea, 
nelăsându-i nici un loc. 

Iată, o, călugări, Adevărul sfânt despre drumul care duce la 
suprimarea durerii, drumul sacru, cu opt braţe, care se numesc 
credinţă pură, voinţă pură, limbaj pur, acţiune pură, mijloace de 
existenţă pure, atenţie pură, memorie pură, meditaţie pură.” 


Buddha, Discursul de la 


Benares 
Extras din studiul Moartea, această 
necunoscută, 
de Francis 
Razorbak 


194 - FAŢĂ ÎN FAŢĂ CU MOARTEA 


Mă trag înapoi şi mă fac mic de tot. 
Ectoplasma mea încremeneşte de uimire. Sângele încetează 

să-mi mai ţâşnească din degete. 

În spatele măştii de cap de mort nu e decât un cap de mort. 
Un alt cap de mort. Femeia îmbrăcată în satin alb îşi smulge 
masca pentru a descoperi alta, apoi o alta şi apoi încă una. 
Aruncă astfel peste o sută, ca tot atâtea reprezentări identice 
ale morţii. 

Asta e moartea. Moartea este moartea este moartea este 
moartea şi nimic mai mult. 

Fiinţa sau lucrul acela redevine enorm. Picioarele i se 
transformă în tentacule care mă prind. Mă zbat cât pot de tare. 
Ce bine înţeleg acum groaza lui Bresson! 

— Vei regreta că ai urcat aici! exclamă „cap de mort” râzând 
din nou. 

Îşi reia înfăţişarea de femeie mascată şi văd acum nişte 
degete roz putrezind, carne mucegăind, intrând în putrefacție. 
Două degete nu reuşesc decât să treacă prin faţa mea 
ectoplasmică încercând să-mi scoată ochii. 

Deodată nu mai am în faţă decât un păianjen acoperit de 
satin alb. 

Încerc telepatic nişte formule magice ca să scap de el. „Vade 
retro, Satana!” Degeaba. Îmi vine în minte litania fricii din 
Dune. O rostesc: „Nu voi cunoaşte teama. Teama este mica 
moarte care duce la blocarea totală. Imi voi înfrunta teama. [i 
voi permite să treacă peste mine, prin mine. Şi după ce va trece, 
voi întoarce ochiul meu interior pe drumul ei. Şi pe acolo pe 
unde a trecut nu va mai fi nimic. Nimic decât eu.” 

Închid ochii şi repet în minte fiecare frază. 

Râsul încetează şi femeia în alb explodează în bule de 
lumină. 

Numai una singură rămâne. E lumina centrală care ne indică 
drumul. Prin această lumină zăresc ca nişte umbre chinezeşti 
siluetele prietenilor mei. li prind din urmă. Toți au luptat 
împotriva monstrului. A monstrului personal. 

Freddy confirmă faptul că am trecut de Moch 1. Şi Rose e tot 
departe, înaintea noastră. 

După primul zid comatic, culoarea se schimbă. Albastrul se 
transformă în violet, apoi în maro. Zăresc şi reflexe negre. Să fie 
nuanțele infernului? 

Ne încetinim înaintarea în timp ce, precum grindina unei 
furtuni insolite, secvențele de amintiri se năpustesc asupra 
noastră. 

Culoarul se răsuceşte, se transformă în arc. Călătoresc 
mereu spre lumina morţii încercând să nu dau atenţie 
muşcăturilor lor. Ce impresie de forţă! N-au trecut nici douăzeci 
de minute de când sufletul mi-a părăsit corpul şi-am şi ajuns la 
sute de ani-lumină. 

Nici o senzaţie de pierdere, cu atât mai puţin de sărăcire. 
Pur şi simplu am părăsit o armură ruginită. Credeam că această 
armură mă proteja. În realitate, îmi apăsa sufletul, răsuflarea, 
inteligenţa. 

Cu această armură, am încasat lovituri, convins că rănile 
mele nu lăsau în ea decât nişte simple dungi. Mă înşelasem 
amarnic. Totul mi-a atins rădăcinile sensibile. Am retrăit una 
câte una toate loviturile existenţei mele. În mod paradoxal, cele 
pe care le-am primit au lăsat mai puţine urme decât cele pe care 
le-am dat. Sufletul meu e ca un copac pe care-ar fi fost scrijelite 
cu briceagul cuvinte şi amintiri. N 

Totul se petrece foarte repede. Imi revăd naşterea, mama 
mă hrăneşte cu forţa, tata îmi provoacă ameteli şi numai el se 
amuză obligându-mă să mă joc de-a avionul, prima apariţie a 
coşurilor pe faţă şi ruşinea pe care mi-au provocat-o, accidentul 
de maşină, hecatomba deţinuţilor de la Fleury-Merogis, Felix 
forţat la sinucidere, mulţimea de la Palatul Congreselor 
huiduindu-mă, scrisorile de insultă, scrisorile de ameninţare şi 
veşnica mea culpabilitate. „Asasinule! Ucigaşule!”, îmi aruncă în 
faţă nişte oameni cărora le-am uitat până şi numele. „Asasinule, 
asasinule, asasinule, asasinule”, repetă o voce interioară. „Ai 
ucis o sută douăzeci şi trei de oameni nevinovaţi.” „Imi pare rău, 
Michael, dar nu eşti deloc genul meu de bărbat.” Amintirile 
neplăcute, laolaltă cu vechile coşmaruri. 

La drept vorbind, aş fi preferat tot întâlnirea cu femeia în 
rochie de satin alb. Nu-i nimic! Îmi înfrunt trecutul cu maximum 
de onestitate. 

Rose fusese şi ea oprită de grindina secvenţelor de amintiri. 
Poate că asta era ocazia s-o prindem din urmă. Mă apropii cu 
mare greutate, luptând împotriva furtunii propriei mele vieţi. 
Totuşi reuşesc să înaintez. Aproape că am ajuns-o. Pentru că în 
felul acesta se exprimă ectoplasmele, îi transmit telepatic: „Am 
venit după tine ca să te ajutăm să te întorci pe pământ.” Nu-mi 
acordă nici o atenţie. Şi-a regăsit prima dragoste. E un 
astronom american. Când a părăsit-o, ea a încercat să-l 
recâştige urmând aceleaşi studii ca şi el. Rose nu-mi vorbise 


299 


niciodată despre asta. Acum îi înţeleg mai bine multe dintre 
sentimente. 

Discută cu amintirile iubitului ei. El îi spune că se plictisea 
cu ea. li spune că, într-un cuplu, cel mai important lucru e să nu 
te plictiseşti niciodată. Sigur, era blândă şi amabilă, dar nu-i 
aducea nimic special. De aceea a părăsit-o. 

Rose a luat-o la fugă plângând în hohote. Nu am avut timp 
să-i jur că nu, nu te plictiseai cu ea. Traversase deja al doilea zid 
comatic. 

N-am putut să alerg după ea. Freddy m-a ţinut de cordonul 
ombilical. Mi-a amintit că scopul acestei expediţii era ca toţi să 
se întoarcă vii pe pământ şi că, dacă am să mă reped aşa, o să- 
mi rup cordonul şi nu voi mai putea nici s-o salvez pe Rose, nici 
să mai fac cale întoarsă. 

Am trecut Moch 2 împreună cu Freddy, Stefania, Raoul şi 
Amandine, care mă ţineau de mâini. 

Sigur că Stefania ne lăudase plăcerile din ţinutul roşu, dar 
niciodată nu-mi trecuseră prin minte atâtea fantasme şi 
perversiuni concretizate! O altă Amandine, o Amandine pe care 
o dorisem atât de multă vreme, apare în corset şi ciorapi de 
plasă şi încearcă să mă cuprindă în braţe. O caut ca pe o portiţă 
de scăpare pe adevărata Amandine, dar ea se abandonează în 
braţele unui frumos efeb negru cu muşchi proeminenţi. 

Băieți tineri îl mângâie pe Raoul, despre care niciodată nu 
mi-ar fi trecut prin minte că putea să refuleze în el tendinţe 
homosexuale. Obişnuită cu locul acela, Stefania a profitat de 
ocazie pentru a se amesteca un moment cu un grup de fete care 
cunoşteau cele mai intime resorturi ale unui corp de femeie. Pe 
bancheta din spate a unui Rolls Royce, Rose se lasă în voia unui 
prinţ de poveste. 

Vreau s-o trag de acolo. Dar Amandine din fantasmele mele, 
a cărei chică blondă contrastează cu hainele de piele neagră, 
îmi prinde faţa şi mi-o vâră între sânii ei călduţi râzând, ca o 
drăcoaică. 

Freddy e înconjurat de un harem de femei arabe, toate 
purtând câte un diamant strălucitor la buric. Unul după altul, 
aşa cum rupi petalele unei margarete, Freddy le scoate voalul 
de mătase. 

Unde am nimerit? Amandine din visurile mele îmi mângâie 
gâtul cu genele pe care le mişcă foarte repede. Un fluture 
nervos mă gâdilă cu aripile lui lungi şi mătăsoase. Aveam aşadar 

această fantasmă? E extrem de plăcut. Amandine îmi surâde cu 
un zâmbet dintre cele mai ştrengare. Apoi, cu gura, mă... 


195- FIŞĂ DE POLIŢIE 


Notă către serviciile interesate 


Un grup de thanatonauţi experimentați a decolat în 
dimineaţa aceasta. Se află încă împotmoliţi în sectorul al doilea. 
Trebuie să intervenim? 


Răspunsul serviciilor interesate 


Nu, nu încă. 


196 - FILOZOFIE BUDISTĂ 


„Dacă, în ciuda virtuţii noastre, avem o viaţă nefericită, asta 
se datorează proastei noastre karma trecute. 

Dacă, în ciuda răutăţii noastre, avem o viaţă fericită, asta 
depinde tot de karma noastră trecută. 

Acţiunile noastre prezente vor avea şi ele la rândul lor 
consecinţe la prima ocazie posibilă.” 


Narada Thera, Doctrina 


Renaşterii 
Extras din studiul Moartea, această 
necunoscută, 
de Francis 
Razorbak 


197 - ÎN NORI 

„Mă muşcă uşor de urechi. Îmi place grozav, dar chestia 
asta rămâne între noi. Imi place la nebunie, mai ales în partea 
de sus. Şi pe urmă lobul. Şi ceafa la fel. Gâtul nu. În schimb îmi 
place iar pe vârful umerilor. Ea ştie. Ştie totul despre 
senzualitatea mea! Şi profită. Abuzează. Apoi, Amandine din 
visele mele, devenind şi mai îndrăzneață, îmi... 

Dar, smulgându-se dintre cadâne, Freddy sună adunarea şi 
ne ordonă să ne stăpânim impulsurile sexuale. Ne-am adunat 
unii lângă alţii ţinându-ne reciproc cordoanele ombilicale. Un 
călugăr de lângă mine nu e deloc în apele lui. Ştie că ne 
îndreptăm spre teritorii splendide, dar periculoase. 

Încercăm de câteva ori s-o prindem din urmă pe Rose. Nu 
reuşim. A trecut de Moch 3 şi se alătură mulţimii de morţi care 
aşteaptă la coadă. 

Pătrundem şi noi în ţinutul portocaliu. Şirul răposaţilor se 
întinde cât vezi cu ochii. Unii se miră când văd că încă mai avem 
cordoanele. Ce mai e şi cu aceşti turişti ciudaţi veniţi din lumea 
vieţii ca să viziteze continentul morţilor? Însă cei mai mulţi nu 
ne acordă nici o atenţie. 

O caut pe Rose în mulţime. 

Sunt acolo batalioane întregi de soldaţi masacrați în 
războaie exotice, victime ale unor epidemii fulgerătoare, 
accidentaţi de maşină cu toptanul. Morți, morţi şi iar morţi, de 
toate rasele şi din toate ţările. Leproşi, condamnaţi la moarte 
prin electrocutare, tipi care trecuseră pe culoarea roşie a 
semaforului, deţinuţi politici decedați în urma torturilor, fachiri 
imprudenţi, constipaţi cronici, exploratori otrăviţi de săgeți cu 
curara, înotători submarini care sâcâiseră prea tare rechinii, 
marinari împuşcaţi, alcoolici frenetici, paranoici care au fugit de 
duşmanii lor imaginari pe fereastra de la etajul nouă, săritori cu 
elasticul prea elastic, vulcanologi prea curioşi, miopi care n-au 
văzut că se apropia camionul, presbiţi care n-au văzut râpa, 
astigmatici care nu recunoscuseră păianjenul de pământ, liceeni 
care n-au înţeles ce e aceea o viperă, care nu seamănă deloc cu 
o năpârcă. 

Îmbrâncim pe toată lumea. 

„Rose, Rose”, emit eu în limbaj telepatic. 

Câteva femei pe nume Rose îşi întorc capul spre mine. Ca şi 
celelalte ectoplasme, şi ele îşi spun povestea lor. O victimă a 
unui soţ gelos, o ţărancă surprinsă într-o căpiţă de fân de un 
tată răzbunător, o bătrână decedată fără să fi profitat de 

bogăţiile pe care i le prăpădesc acum nepoţii... 

Înaintez printre alţi defuncţi. Morți, morţi şi iar morţi. 
Drogaţi ucişi de supradoze, femei bătute violent, unii care 
alunecaseră pe coji de banană, bolnavi de gripă ghinionişti, 
fumători cu pieptul distrus, câştigători la maraton, piloţi de 
Formula 1 care rataseră virajul, piloţi de avion care nu 
nimeriseră pista de aterizare, turişti care-şi închipuiseră că 
Harlemul era mult mai pitoresc seara, amatori de vendete 
familiale, descoperitori de viruşi inediţi, băutori de apă din 
lumea a treia, băieţi de mingi, colecționari de mine din cel de al 
doilea război mondial, borfaşi care nimeriseră peste nişte 
poliţişti în ziua lor liberă, hoţi de maşini prevăzute cu capcane 
explozibile. 

Mai erau acolo şi motociclişti care fuseseră convinşi că era 
destul loc să depăşească un camion în capătul de sus al coastei, 
camionagii care forţaseră volanul pentru a evita un motociclist 
chiar pe culmea coastei, autostopişti care văzuseră pe 
neaşteptate, chiar în vârful unei coaste, o motocicletă 
atingându-i uşor şi un camion intrând direct în ei. 

Unii cu grefa de ficat discută cu alţii cu grefă de inimă. Nişte 
copii îşi critică părinţii care încă nu-i găsiseră pentru că, 
jucându-se de-a v-aţi ascunselea, se ascunseseră pur şi simplu în 
frigider. 

Nici un fel de tensiune între defuncţi. Aici domneşte pacea 
universală. Bosniacii se uită cu blândeţe la sârbii de lângă ei. 
Clanuri corsicane se împacă unele cu altele. Un naufragiat pe 
mare stă de vorbă cu un naufragiat al spaţiului cosmic. 

Freddy ne aminteşte că nu avem timp de pierdut cu 
distracţiile. Ne adunăm în jurul lui, gata pentru figura pe care 
am repetat-o în laborator. Sprijinindu-ne unii pe alţii, cu mare 
grijă pentru protejarea cordoanelor noastre ombilicale, formăm 
piramida. În vârf, Freddy, Raoul şi Amandine mă ţin pe umerii 
lor. 

li comunic nevestei mele că ne aflăm acolo pentru a o ajuta 
să se întoarcă acasă. „La ce bun?” răspunde ea. Consideră că i-a 
sunat ceasul. Trebuie să ştii să termini cu existenţa, şi e 
satisfăcută de felul în care s-a stins: a murit după ce a reuşit în 
viaţă. A sfârşit fiind fericită şi cu proiectele realizate. Ce să fi 
vrut mai mult? 

Îi răspund că a murit mai înainte de a fi avut un copil şi că 
eu doresc un copil de la ea. Îmi răspunde amintindu-mi vorbele 

Stefaniei: „Problema e că oamenii îşi închipuie că sunt 
indispensabili pe acest pământ şi nu sunt în stare să abandoneze 
totul. Ce trufie!” 

Consideră că lumea e suficient de populată ca să regrete că 
n-a lăsat urmaşi. În sfârşit, ca să nu mai audă îndemnurile mele, 
Rose îşi ia picioarele la spinare şi dă din coate ca să depăşească 
masa decedaţilor în aşteptare. 

Soţia mea trece împreună cu noi, care o urmărim, al 
patrulea zid comatic şi ajungem în ţinutul cunoaşterii. 

Aflu, fără să întreb, de ce E = me? şi găsesc că e genial. 
Înţeleg de ce omenirea se distruge constant în războaie. Ba 
chiar văd şi unde sunt ascunse cheile maşinii mele pe care le 
caut de multă vreme. 

Obţin o sumedenie de răspunsuri la întrebări pe care nu mi 
le-am pus niciodată. De exemplu, cum poţi să păstrezi bulele 
într-o sticlă de şampanie doar introducând o lingură de argint 
pe gâtul sticlei. (Chestia asta a fost totdeauna pentru mine un 
mare mister!) 

Înţeleg că trebuie să acceptăm lumea aşa cum e, fără să ne 
plângem şi fără să judecăm pe cineva sau ceva. Înţeleg că 
singura ambiţie a unui om nu poate fi decât încercarea 
permanentă de a deveni mai bun. Inteligența mea se dilată, gata 
să-mi facă creierul să explodeze. Sunt conştient de toate, de 
viaţă, de fiinţe, de lucruri. Ce plăcut e să înţelegi totul! Cât de 
fericit trebuie să fi fost Adam când a muşcat din mărul 
cunoaşterii, şi la fel şi Newton, când s-a pomenit că mărul îi 
cade în cap! 

Ei da, întâlnirea cu cunoaşterea este poate încercarea cea 
mai dificilă dintre toate. 

Dobândesc din ce în ce mai multe cunoştinţe. Marea 
cunoaştere şi cunoaşterea mică. Cunoaşterea absolută şi 
cunoaşterea relativă. Deodată mă opresc, frapat de o revelaţie: 
nu am iubit niciodată. Sigur, am simţit compasiune, înduioşare. 
M-am simţit bine alături de prietenii mei, nişte oameni cu care 
mi-a plăcut să fiu şi să stau de vorbă. Dar chiar i-am iubit? Sunt 
măcar în stare să iubesc? Să iubesc pe cineva exterior mie şi 
care nu sunt eu? Îmi zic că nu sunt singurul în această situaţie şi 
că sunt cu siguranţă mulţi ca mine, oameni care n-au iubit 
niciodată cu adevărat, dar asta nu e o motivaţie. Nu găsesc în ea 
nici scuză, nici consolare. Experienţa morţii mi-a deschis cel 
puţin ochii asupra unui lucru care totdeauna mi se păruse pătat 

de o sensibilitate stupidă: trebuie să iubeşti ca să fii fericit. 

A iubi este cel mai mare act de egoism, cel mai frumos cadou 
pe care ţi-l poţi oferi ţie însuţi. Şi eu nu fusesem niciodată în 
stare de aşa ceva! 

Dar Roşe? In fond, crezusem că o iubesc, pentru că am murit 
pentru ea. In realitate, n-o iubeam destul. Rose, dacă te scap de 
aici, dacă scăpăm de aici, am să te strivesc cu dragostea mea. O 
dragoste imensă şi gratuită! Biata micuță se va mira cu 
siguranţă tare mult de ce i se va întâmpla. Nimic nu e mai 
înspăimântător decât o dragoste mare, eliberată subit de cineva 
care totdeauna s-a străduit să-şi modereze sentimentele. Va fi 
înspăimântător şi în acelaşi timp fermecător! Cât de nerăbdător 
sunt s-o anunţ că sunt în stare să înţeleg ce înseamnă să iubeşti 
cu adevărat! 

Imi accelerez zborul şi ceilalţi fac la fel. Rose e la capătul 
tunelului. După mulţimea de cunoştinţe pe care a căpătat-o, 
nevasta mea trece şi cel de al cincilea zid comatic şi pătrunde în 
ţinutul frumuseţii ideale. 

Flop! 

Ce şoc! 

După ce-ai înfruntat teama, dorinţele, timpul, cunoaşterea, 
iată ţinutul verde, cu florile, plantele şi copacii lui splendizi, în 
culori sclipitoare ca aripile unui fluture. Cum să mai descrii 
indescriptibilul? Zăresc o faţă feminină perfectă, planez 
deasupra corpului ei şi ea se transformă în floare cu petale din 
vitralii de catedrală. Din lacuri transparente ne zâmbesc peşti 
cu înotătoare lungi de cristal. Gazele roşii fac salturi peste 
aurora boreală. 

Nu sunt halucinaţii. Frumuseţea ideală aduce la suprafaţă 
toate amintirile mele de frumuseţe şi le duce la paroxism. 
Insoţitorii mei au şi ei propriile lor viziuni. Fluturi negri 
fluorescenti se agită în jurul lui Raoul. Delfini argintii se joacă în 
jurul Stefaniei. Freddy e înconjurat de pui de căprioară verzi şi 
albi cu spatele acoperit de spumă. Undeva răsună Preludiu la 
după-amiaza unui faun de Claude Debussy. Frumuseţea este şi 
muzică. Şi parfum. Simt peste tot un fel de mirosuri uşoare şi 
mentolate. 

În faţa noastră, Rose îşi încetineşte puţin zborul, apoi 
porneşte cu rapiditate spre lumina atrăgătoare din centru, care 
mă captivează şi pe mine cu undele ei pozitive. 

Nevasta mea ajunge la zidul al şaselea. Moch 6. Cel pe care 

nici un thanatonaut din lume n-a reuşit încă să-l treacă! 

Cum se mai grăbeşte ea, pe care nici un cordon n-o 
împiedică, în drumul ei spre necunoscut! 

Flup! 

E de cealaltă parte. A ajuns pe Terra incognita! 

Freddy ne arată că acum trebuie să ne modificăm poziţia. 
Cere formarea unei baze largi urmată de un vârf ascuţit. Ne 
anunţă că numai el şi cu mine vom încerca să trecem. El, pentru 
că e cel mai experimentat dintre toţi, iar eu, pentru că sunt 
singurul în stare să-mi conving nevasta să se întoarcă. 

Raoul mă încurajează. 

— Haide! Tot înainte, mereu înainte spre necunoscut! 


198 - FILOZOFIE SUFITĂ 


„Provin din acel suflet care este originea tuturor sufletelor 
Sunt din oraşul acela care este oraşul celor care sunt 
fără oraş 
Drumul spre acest oraş nu are sfârşit, mergi, pierde tot ce ai, 
asta înseamnă totul. 


În marea fidelității mă dizolv precum sarea 
Nu-mi mai rămâne nici impietate, nici credinţă, nici 
certitudine, nici îndoială 


În inima mea străluceşte o stea 
Şi în această stea sunt ascunse cele şapte ceruri.” 


Rubai Yat, Djalâl od 


Dîn Rumi 
Extras din studiul Moartea, această 
necunoscută, 
de Francis 
Razorbak 

199 - IATĂ-NE ŞI AICI 


Freddy mă impresionează. Înaintează fără complexe spre 
acea frontieră pe care nici un om nu a trecut-o vreodată. Cu 
cordonul întins mult de tot, rabinul înaintează curajos, iar eu îmi 
târăsc picioarele. Sunt cam ostenit de surprizele morţii. Totuşi 
simt că acolo, în spatele acelui zid, se ascunde ultimul mister, 
misterul final al morţii. 

Voi cunoaşte în sfârşit secretul cel mai ascuns. Cine a produs 
mai multe victime decât... moartea? Acolo, în spatele acelui zid, 
se termină toate romanele horror şi toate romanele de dragoste. 
Acolo, în spatele acelui zid, sf-ul prinde din urmă fantasticul şi 
toate mitologiile lumii fuzionează cu ştiinţa exactă. 

Întâi ezit, apoi mă reped înainte. 

Iată în sfârşit şi cel din urmă teritoriu al Continentului Ultim. 

Il văd. 

O clipă uit de Rose. Misterul misterelor, secretul secretelor, 
niciodată dezvăluit oamenilor, te văd! Te văd, te simt, te aud. 
Aici e sfârşitul. Aici e cimitirul elefanților. Aici moare lumina, 
aici mor toate luminile, sunetele, toate sunetele, sufletele, toate 
sufletele, ideile, toate ideile! 

Sunt în Paradis. 

Milioane de muzici celeste izbucnesc în capul meu. Rămăşiţe 
de stele îmi adresează un rămas bun plin de amabilitate. O stea 
care moare este un om care moare făcând acelaşi drum. Merg în 
Paradis. 

Merg prin ceaţă, călcând cu picioarele mele nesigure un 
teritoriu preţios. Braţele mele translucide se ridică de parcă ar 
vrea să salute. Mă las în genunchi şi sărut acel sol evanescent. 

Din greşeală sau din dragoste, mă aflu în Paradis. Şi cât e de 
frumos! Mult mai frumos decât toate viziunile de frumuseţe 
ideală de pe teritoriul al şaselea. Acolo nu erau decât 
reproduceri sau imitații. Adevărata frumuseţe a Paradisului le 
întrece pe toate. 

Paradisul e singura mea ţară, singura mea patrie, unicul 
obiect al şovinismului meu. Sunt de aici. Mi se pare că am 
cunoscut dintotdeauna acest loc, că am ştiut dintotdeauna că de 
aici veneam şi că aici trebuia să mă întorc. Acolo, jos, pe 
pământ, nu eram decât în trecere. In vacanţă. Sunt o 
ectoplasmă, niciodată n-am fost cu adevărat Michael Pinson. Nu 
sunt decât o ectoplasmă pură. Niciodată n-am fost acel trist, 

acel stupid Michael Pinson. 

Acel tip este atât de prost, pe când adevăratul meu eu este 
atât de... uşor. Să fii uşor, asta e virtutea principală. Ambiţia 
mea este să rămân un abur gânditor. Am fost ataşat de pământ 
şi de propriul meu corp. Greşeală de tinereţe. 

O văd pe Rose şi o iubesc mult mai mult decât pe pământ. 
De ce am cobori din nou în pielea noastră strâmtă, în corpul 
nostru suferind, în creierul nostru plin de griji năucitoare? Aici 
ne simţim amândoi foarte bine. Nu ne mai temem de timp. Nu 
ne mai temem de nimic. 

Mă doare în cot de thanatonauţii care mă aşteaptă la poarta 
Paradisului. Sunt nişte proşti că stau acolo. Eu mi-am regăsit 
tara şi lumea. Revelația revelaţiilor. Mă aflu la izvorul meu. Văd 
adevăratul soare. În comparaţie, celălalt, cel al pământenilor, mi 
se pare gălbui. Albul, adevăratul alb, albul pur nu există decât în 
Paradis. 

Sunt în Paradis. Venisem s-o salvez pe Rose. Ce deriziune! 

Ceaţa se împrăştie. Sub mine apare şirul lung al morţilor. 
Formează un fel de fluviu care, mai departe, pare că se 
divizează. Cobor să examinez fenomenul mai de aproape. Fluviul 
sufletelor se scindează în patru braţe şi, în mijlocul sufletelor 
omeneşti, observ acum suflete de animale şi chiar de vegetale. 
Cu siguranţă că Paradisul mai are o poartă prin care au intrat şi 
ele. Sunt acolo anemone marine şi alge, urşi şi trandafiri. Şi 
vegetalele au suflet. Ştiu, pentru că acum înţeleg totul. 

Sincretism absolut. Suntem cu toţii solidari şi toţi am suferit 
pe pământ. Trebuie să trăim evitând orice violenţă. Să nu comiţi 
un act de violenţă asupra celorlalţi indiferent de natura lor, să 
nu-ţi produci vreo violenţă nici ţie însuţi. Sunt pătruns de 
această lege a existenţei până în vârful degetelor de la picioare. 
Prin urmare asta eram, un om ignorant hărăzit să urce într-o zi 
în Paradis pentru a-şi constata ignoranta. 

Fluviul care căra suflete omeneşti, animale şi vegetale, se 
împarte în patru braţe. Oare ce lucrări îngrămădite în biroul lui 
Raoul evocau o ţară irigată de patru fluvii? Hinduşii vorbeau 
despre asta, şi la fel evreii. Imi trec prin minte fraze din 
memoria lui Raoul: „MITOLOGIE EBRAICĂ. Paradisul se află în 
cea de-a şaptea sferă cerească. Spre el se deschid două porţi. 
Acolo eşti invitat să dansezi şi să te bucuri. Se văd patru fluvii, 
unul de aer, unul de miere, altul de vin şi ultimul de tămâie...” 
„Paradisul este udat de patru fluvii”, spune şi Coranul. 

De la un capăt la celălalt al lumii, anticii cunoşteau metafora 
şi-o folosiseră pentru a descrie exact acelaşi peisaj. 

Patru fluvii. Patru subdiviziuni. Patru tipuri de suflete, nu 
numai binele şi răul, ci mai curând patru tonalități precum 
gravele, mediile, înaltele, foarte înaltele. Patru feluri de a fi ale 
unui suflet. 

Urmărind-o pe Rose, Freddy şi cu mine urcăm pe cursul 
celor patru fluvii de morţi. 

Şi deodată zăresc îngerii. 


200 - FILOZOFIE CREŞTINĂ 


„Preafericiţii vor vedea atunci cu claritate soluţia misterelor 
cărora raţiunea le afirma aici pe pământ adevărul, cu supunerea 
docilă a credinţei. Trinitatea, întruparea, mântuirea, legile 
ascunse ale providenţei care conduc sufletele, care conduc 
lumea şi acţionează asupra popoarelor a căror istorie este mult 
prea adesea pentru noi fie o enigmă, fie un lung scandal. Vor 
cunoaşte ordinea supranaturală a căilor Domnului pentru 
satisfacția Aleşilor Săi şi minunăţiile infinite ale esenței înseşi a 
Divinităţii.” 


Monseniorul 
Elie Meric 
Extras din studiul Moartea, această 
necunoscută, 
de Francis 
Razorbak 


201 - LA CAPĂT 


De departe ai zice că sunt nişte licurici. 
Îngeri. 

Ştiu imediat că ei sunt. 

Îngerii Paradisului. 

Spectacolul merita această călătorie. X 

Freddy mă prinde de umeri şi mă scutură ca pe un prun. Imi 
strigă că ne-am jurat s-o aducem înapoi pe Rose, în ţara celor 
vii, nu să rămânem împreună cu ea pe continentul morţilor. Mă 
imploră să nu-mi uit misiunea. Adineauri mi-a captat toate 
gândurile. Ectoplasmele se înţeleg atât de repede între ele! 

Rabinul vorbeşte şi mă trezeşte la realitate. Delirul s-a 
terminat. Te-am învins, moarte, sub înfăţişarea ta de femeie 
îmbrăcată în satin alb, n-ai să mă mai seduci niciodată, chiar 
dac-ai fi Raiul însuşi! 

Freddy e mulţumit. E conştient că a readus calmul în mintea 
mea. Nici Paradisul nu va fi mai tare decât voinţa mea. Ştiu cine 
sunt. Un suflet pur şi un corp carnal, care deocamdată nu sunt 
despărțite. Sunt spirit şi materie, iar spiritul trebuie să rămână 
mai tare decât materia. Trebuie să păstrez echilibrul între inimă 
şi rațiune. 

Ştiu cine sunt. Ştiu cine suntem. Nu două suflete printre 
altele, ci doi thanatonauţi în misiune. Noi nu suntem morţi, ci 
două fiinţe vii capabile să exploreze Continentul Ultim şi să se 
întoarcă. Şi ne aflăm acolo pentru a o salva pe Rose. 

Urmăm brațul „miere” al fluviului  defuncţilor. Ne 
amestecăm cu ei. Defuncţii se uită la noi uluiţi, căci încă mai 
avem cordoanele noastre ombilicale. Nu ştiu de ce încă nu le-am 
rupt, dar, în orice caz, rezistă. 

Cele patru şiruri sunt foarte lungi. Te-ai putea crede la un 
aeroport suprasolicitat în perioada estivală. 

Urlu cât mă ţine gura: „Rose! Rose!” Un bătrân devorat de 
pisicile lui înfometate aude apelul meu şi-mi semnalează că este 
în faţă. Cu siguranţă că a trecut de control şi a ajuns la cântar. 

— Ei da, îmi transmite el, fatalist, prin telepatie. Anumite 
suflete sunt uneori favorizate. Ele reuşesc să le prindă din urmă 
şi chiar să le-o ia înainte altor suflete care aşteaptă în ţinutul 
verde de o mulţime de secole. Nu se ştie pentru ce... 

— Zici că Rose e la cântar? 

— Sigur că da. La cântărirea sufletului său. Acolo urmează 
să fie cercetate faptele bune precum şi cele rele din această 
existenţă, înainte de a i se hotări viitoarea reîncarnare. 

— Şi unde e cântarul? 

— Drept înainte. E simplu. Tot înainte. 

202 - FILOZOFIE TAOISTĂ 


„Înțeleptul iubeşte această viaţă atâta vreme cât durează şi 
după aceea o uită pentru o altă viaţă. Cel care este una cu 
sufletul universal îşi păstrează eul, indiferent unde merge. 

Focul este pentru legătura de vreascuri ceea ce sufletul e 
pentru corp. Trece la o altă legătură de vreascuri aşa cum 
sufletul trece la un corp nou. Focul se propagă fără să se stingă. 
Viaţa continuă fără încetare.” 


uang Zi 
Extras din studiul Moartea, această 
necunoscută, 


de 
Francis Razorbak 


203 - FIŞĂ DE POLIŢIE 


Notă către serviciile interesate 


Aţi refuzat să interveniţi pentru a-i opri. Acum sunt acolo. Să 
sperăm că nu e prea târziu. Descurcaţi-vă cum ştiţi. 


Răspunsul serviciilor interesate 


Ne vom descurca. 


204 - GREUTATEA UNUI SUFLET 


Am păşit împreună cu Freddy prin ceața albă, printre suflete 
omeneşti şi neomeneşti. Ne îndreptam spre o vale unde cele 
patru braţe ale fluviului morţilor se unesc. Morţii înaintează 
mereu spre lumină. Ingerii sunt mult mai aproape, în jurul lor. 

La prima vedere, îngerii sunt nişte ectoplasme ca noi. Nu au 

cordoane ombilicale, dar sunt învăluiţi într-un halo fosforescent 
străbătut de mişcări multicolore. Se uită la noi şi haloul lor se 
irizează din nou şi au nişte sclipiri fantastice, de parcă ar fi 
capabili să-şi exprime gândurile modificându-şi pur şi simplu 
culorile. 

Se învârtesc de sus în jos şi de la stânga la dreapta, ca 
foetuşii în burta mamei, şi ne întreabă ce facem acolo cu 
cordoanele noastre intacte. 

— Căutăm o femeie. 

Un înger îmi declară că el este cel care face să se găsească 
ce a fost pierdut. j 

I-o descriu pe Rose. Imi confirmă că se află aproape de 
cântărire. Imi arată în depărtare, unde converg cele patru braţe 
ale fluviului, dominând valea, un munte de lumină acoperit de 
aburi. Lumina centrală din vârful lui ne ghidează de când am 
intrat în Paradis. 

Urcăm, împreună cu defuncţii, cărarea care duce la lumină. 

Pe culme plutesc trei îngeri cu aure şi mai luminoase decât 
ale celorlalţi întâlniți înainte. 

— Nu sunt îngeri ca ceilalţi, îmi şopteşte Freddy, sunt 
arhangheli. 

Adevărul e că strălucesc, în timp ce mulţimea morţilor se 
apropie cu greutate de ei cu paşi mici. 

Rabinul mi-o arată pe Rose deasupra noastră, scăldată în 
lumina muntelui şi strălucirea arhanghelilor. Acolo, pe o terasă, 
se grupează defuncţii care urmau să se înfăţişeze la judecată. 

— Următorul, anunţă un arhanghel. 

Următorul era Rose. 

— Haide, convinge-i s-o lase să plece, m-a împins rabinul. 

El nu poate să mă mai urmeze. Imi ţine cordonul, ca şi pe al 
lui, atât de întins încât stă să se rupă. Chiar că ne jucăm cu 
vieţile noastre. Trebuie să merg mai departe singur, în timp ce 
el va veghea asupra cordoanelor. 

Zbor spre arhangheli, aproape strigând: 

— Aşteptaţi! Inainte de a o judeca pe femeia aceea, trebuie 
să vă spun că noi, cei vii, nu vrem să compară în faţa voastră. 

Arhanghelul mă priveşte fără surprindere. Vocea lui 
telepatică este blândă şi liniştitoare. Pare deschis tuturor 
argumentelor. Acest agent al morţii nu are nimic 
înspăimântător. Ba chiar se străduieşte să mă îmbărbăteze în 
acelaşi timp cu defuncţii adunaţi în jur. 

— Explică-te. 

— Rose a murit din cauza unei bande de derbedei, dar nu 
are ce să caute aici. 

Ceilalţi doi arhangheli sunt la fel de prietenoşi. Ei îmi 
amintesc întrucâtva în lumina aceea de extratereștrii din 
întâlnire de gradul trei, filmul lui Steven Spielberg. 

Ei mă întreabă cu ce drept îmi permit să intervin. Se uită la 
rabinul din spatele meu şi la cordoanele noastre intacte. 

— Vreţi s-o luaţi înapoi pe pământ? 

— Da. Suntem patruzeci de fiinţe vii care am urcat până aici 
ca s-o salvăm. 

Cei trei arhangheli se strâng la un loc şi au o discuţie 
intensă. Unul dintre ei desfăşoară o sfoară transparentă plină de 
noduri şi pare că citeşte multe informaţii interesante. 

Se uită la mine, se uită la Rose, discută iar cu ceilalţi doi, 
apoi vorbeşte: 

— Dacă patruzeci de oameni s-au expus atâtor riscuri, asta 
înseamnă că într-adevăr această femeie e încă necesară lumii 
voastre. Vă permitem s-o luaţi înapoi, dar nu-i vom înapoia 
cordonul decât dacă ea însăşi doreşte şi-l cere. 

Rose ezită. Acum îşi are destinul în propriile ei mâini. Percep 
că spiritul ei ar sfârşi bucuros cu jocul vieţii. Îşi închipuie, ca şi 
mai adineauri, că aici e ţara ei adevărată, singura ei patrie. In 
acelaşi timp însă, ceva în ea, poate dragostea pentru mine, luptă 
împotriva acestui sentiment. 

În jurul nostru, morţii şi îngerii aşteaptă cu interes să vadă 
de ce parte se va înclina balanţa. 

— Ce noroc să fii adorată de un muritor! murmură un 
japonez care-şi făcuse hara-kiri. 

Un copil martir îl aprobă. 

Un înger spune că e prima oară când se întâmplă o astfel de 
încurcătură. 

Altul e bucuros că am fost lăsaţi să urcăm. Situaţia este 
interesantă. 

Rose se uită la arhangheli. Dar aceştia refuză să intervină în 
decizia ei. Dacă ea doreşte, se va trece la cântărirea sufletului 
ei. Dacă nu, atunci e liberă să se întoarcă şi să-şi reia serialul 
existenţei, cu bucuriile şi necazurile lui, cu faptele ei bune şi cu 
cele rele. E stăpână pe destinul ei. 

Freddy ne observă de undeva din spate şi puţin mai de sus. 
De departe, ai zice că te afli la celebrarea unei căsătorii într-o 

catedrală albă fantastică. Un cuplu faţă în faţă, eu şi Rose, în 
spate un şir lung şi cenuşiu de invitaţi, iar în faţă un munte de 
lumină. A 

Rose face un pas spre arhangheli, apoi încă unul. Imi ţin 
respiraţia şi deodată o văd că se întoarce şi se aruncă în braţele 
mele. 

— Iertaţi-mă, zice ea, dar mai am încă multe lucruri de făcut 
acolo jos. 

Câţiva îngeri, surprinşi, îşi schimbă culoarea. Scena, care 
până atunci avea un aspect galben strălucitor, devine mai 
albastră. Arhanghelii ne zâmbesc înduioşaţi. Nişte heruvimi, 
mici ca nişte libelule, îşi fac imediat de lucru. Un cordon 
ombilical căruia nu-i zăresc capătul ţâşneşte din pântecele soţiei 
mele şi se avântă spre intrarea găurii negre. Rose a fost legată 
din nou de corpul ei... 

Ne întoarcem la Freddy. Ştie că am reuşit. Defuncţii ne 
salută: 

— Să vă întoarceţi cu bine în lumea materială, băieţi! 

— Au nevoie de urarea asta, zice suspinând un criminal 
psihopat american executat pe scaunul electric. Eu mai bine aş 
crăpa decât să mă întorc în lumea materială. Sunt de părere că 
viaţa nu e decât o vale a lacrimilor. Nu-l ascultăm. 

La întoarcere este evident mai plăcut decât la venire. Nu ne 
mai temem pentru cordoanele noastre ombilicale. Coborâm 
muntele de lumină, mergem de-a lungul celor patru braţe ale 
fluviului de morţi, apoi pe fluviul unic. Ca nişte somoni, suntem 
nişte morţi reîntorşi la izvor şi nu-l părăsim decât pentru a ne 
întoarce mai târziu. 

În spatele celui de al şaselea zid comatic, toţi prietenii noştri 
ne aşteaptă şi aplaudă mental întoarcerea noastră. Aşteptaseră 
tot timpul, constatând cu îngrijorare tensiunea extremă a 
cordoanelor noastre ombilicale, temându-se că nu vom mai 
putea face cale-ntoarsă. 

Raoul, Stefania, Amandine, călugării chinezi şi rabinii, care 
ne-au permis să cunoaştem fondul vieţii şi să atingem esenţa 
morţii, flecăresc veseli. Traversăm în sens invers teritoriile şi 
zidurile comatice. 

Trec pe rând frumuseţea, cunoaşterea, răbdarea, plăcerea, 
teama. 

Aproape că am ieşit din gaura neagră. Afară stele pulsează 
jalnic în comparaţie cu marea lumină, de acolo, de la capătul 

tunelului. Zburăm fără grabă, fericiţi, când deodată se iveşte o 
bandă de ectoplasme cu nişte mutre numai bune de spânzurat. 


205 - FILOZOFIE HINDUSĂ 


„Omul este asemănător cu o faţă de pernă. O faţă de pernă 
poate să fie roşie, alta neagră şi aşa mai departe, dar toate 
conţin aceeaşi umplutură. La fel stau lucrurile şi cu oamenii. 
Unul e frumos, altul e urât, al treilea pios, al patrulea rău, dar 
acelaşi 

Dumnezeu se află în toţi.” 


Rama 
krishna 
Extras din studiul Moartea, această 
necunoscută, 
de Francis 
Razorbak 


206 - NECAZURI 


Credeam că ne-am împăcat cu Bătrânul Muntelui, acum 
lipsit de haşişinii lui omorâţi şi de coalizații cărora le venise 
mintea la cap. Ei bine, nu. După câteva politeţuri la 
thanatodromul nostru, natura lui rea pusese din nou stăpânire 
pe el. Neavând la dispoziţie thanatonauţi musulmani, căci fusese 
semnată marea alianţă dintre religii, el asmuţise o mică trupă 
de thanatonauţi mercenari. 

Bătrânul Muntelui ne-a lansat telepatic comunicarea că 
ecumenismul nu este decât o capcană pentru a adormi vigilenţa 
tuturor confesiunilor şi a le permite evreilor să invadeze 
Paradisul. 

Freddy i-a răspuns pe loc că nimeni nu e proprietarul 
Continentului Ultim şi că este normal ca preoţii să se fi înţeles 
între ei pentru a condamna orice violenţă. Ultimul dintre 

haşişini îi răspunde că ştie pe dinafară toate tertipurile de care 
sunt în stare rabinii, cu vorbele lor, şi că nu se va mai lăsa 
păcălit. 

Îl descopăr amuzat, în trupa lui, pe burtosul Martinez, 
duşmanul nostru din copilărie, care se oferise candidat- 
thanatonaut pe vremea hecatombelor, şi pe care noi îl 
refuzaserăm fără ca el să ne fi recunoscut. Acum ne detesta cu 
atât mai mult cu cât atunci îl salvasem de la o moarte sigură. E 
ciudat că oamenii care ţi-au făcut rău te urăsc pentru ceea ce ți- 
au făcut. Iar dacă le mai faci şi un serviciu, atunci ura lor nu mai 
are margini. 

Mercenarii sunt mai numeroşi decât noi şi mi-e foarte frică. 
Ar fi stupid să murim acum, după o asemenea aventură! 

Dar Freddy ştie că Bătrânul Muntelui nu are ce are decât cu 
el. Tocmai pentru că a încercat să-l înţeleagă şi să-şi facă din el 
un prieten după ce acesta din urmă încercase să-i omoare, pe el 
şi ai lui. 

Haşişinul reacţionează ca un Martinez oarecare. 

Ca să ne protejeze, şi înainte ca noi să-l putem împiedica, 
rabinul îşi desface cordonul şi se desparte de noi. Încearcă o 
manevră de diversiune. 

— Fugiţi, ne ordonă el. Dacă rămânem împreună, nici unul 
dintre noi nu se va mai întoarce pe pământ. 

Ezităm să-l părăsim, dar accentele lui telepatice sunt atât de 
poruncitoare încât îi dăm ascultare, ducând-o cu forţa pe 
Amandine, care vrea cu orice preţ să lupte alături de bărbatul 
ei. 

— Freddy! strigă Amandine. 

— Plecaţi, Lăsaţi-mă, voi deveni un Lamed vav. 

Şi-şi învârte cordonul argintiu ca pe un lasou ectoplasmic, în 
timp ce mercenarii se năpustesc asupra lui. 

— Freddy! 

Bătrânul înţelept ne face semne liniştitoare. 

Un ultim mesaj ne răsună în urechi: 

— Plecaţi! Mă voi reîncarna îndată ce va fi cu putinţă. 
Urmăriţi naşterea unui copil care să aibă inițialele numelui meu. 
Imi va recunoaşte obiectele uzuale. Fugiţi şi ţineţi minte: F.M.! 

Primeşte lovituri cărora, la rându-i, le răspunde. Cu 
priceperea dobândită în războaiele Paradisului, bătrânul rabin 
orb reuşeşte să taie la iuţeală cordoanele câtorva agresori mai 
înainte ca ei să-l copleşească. 

Stefania se scutură şi vrea să se repeadă în grămada 
duşmanilor. Noi o urmăm, dar e prea târziu. Bătrânul Munţilor i- 
a tăiat cordonul lui Freddy. 

Un ultim gest fatalist şi rabinul este aspirat de lumină. 

Mercenarii se întorc împotriva noastră. 

— Tu şi cu mine împotriva nătărăilor, zice Raoul. 

Luptă corp la corp. Amandine, cu Martinez. Rose înfruntă 
două suflete ostile. Raoul se repede spre câţiva ucigaşi cu plată. 
Iar eu, ghinionist, mă pomenesc singur împotriva Bătrânului 
Munţilor în persoană! 

Evident, omuleţul nu-mi vrea binele. 

Eschivez cum pot mai bine câteva lovituri. Celălalt se simte 
în largul lui cu un adversar slab ca mine. Îmi trece cordonul 
ombilical pe după gât, de parcă ar vrea să mă stranguleze. Ei 
strânge, iar sufletul meu simte durerea. Răsuceşte cordonul 
până la refuz. Aştept plesnitura care mă va trimite înapoi la 
arhangheli, când deodată strânsoarea slăbeşte. După ce s-a 
debarasat destul de uşor de Martinez, Amandine a venit prin 
spate şi a tăiat cordonul înverşunatului haşişin. Omul e 
înspăimântat de ce i se întâmplă - o femeie l-a făcut K.O. 

Tot expediind întruna oameni în paradisuri artificiale, 
haşişinul bănuieşte că cel adevărat trebuie să fie mai puţin 
agreabil. Disperat, încearcă să lege la loc firele cordonului său 
argintiu, făcând noduri duble şi noduri de siguranţă. Dar în 
moarte, ca şi în viaţă, nu există joker. Poate că pisicile au nouă 
vieţi, oamenii însă nu. Aşa că e pierdut. Nici un nod de haşişin 
nu ţine. 

Flup! 

Bătrânul Munţilor e aspirat de lumină ca o firimiturică de 
sifonul chiuvetei. Printre mercenarii supraviețuitori se stârneşte 
panica. 

Scoatem suspine de uşurare. Amandine ne imploră să 
încercăm să-i salvăm bărbatul aşa cum am făcut cu Rose, dar 
toţi ştim că pentru Freddy este prea târziu şi că nu mai putem 
face nimic. 

Părăsim vârtejul Paradisului dezolaţi. Ajungem pe marginea 
evazată a găurii negre, unde stele incandescente îşi împrăştie 
ultimele raze de agonie înainte de a fi aspirate. 

Coborâre. lată din nou sistemul solar. Slalom printre 
planete. Salutare, din nou, cosmonauţilor ruşi care n-au avansat 
aproape deloc de la prima noastră trecere. Traversăm câmpul 

de meteoriți. Frânăm în apropierea lunii. Globul turcoaz al 
Pământului se profilează sub burta noastră. lată Europa, iată 
Franţa, iată Parisul. Imposibil să te rătăceşti. Cordonul ecto- 
plasmic te duce exact în punctul de unde ai plecat. 

În siguranţă deasupra capitalei, ne despletim cordoanele şi 
însoţim ectoplasma soţiei mele până la spitalul Saint-Louis. Rose 
pătrunde în acoperiş ca într-o mlaştină. Dea Domnul ca lunga 
noastră escapadă să nu-i fi provocat leziuni ireversibile! 

Noi ne întoarcem la thanatodrom. Alter ego-ul meu, 
închipuiţi-vă, rămăsese acolo, aşezat paşnic, în timp ce eu mă 
dedasem la atâtea acrobaţii! 

Traversăm din nou acoperişul, etajele, podelele, ne 
întoarcem în corpurile noastre. 

Ectoplasma şi învelişul meu carnal sunt faţă în faţă. 
Translucidul şi coloratul. Solidul şi vaporosul. Uşorul şi greul. 
Acum trebuie lipite din nou. Reintru în mine ca într-o salopetă 
groasă de schi bine căptuşită. Nimeni nu m-a învăţat cum faci ca 
să-ţi intri din nou în vechea ta piele. Improvizez. Intru şi eu prin 
creştetul capului, că tot pe acolo am şi ieşit. 

Nu e chiar aşa de plăcut să-ţi regăseşti corpul de carne. Simt 
imediat durerile reumatismale, aftele, mâncărimile, cariile, pe 
scurt, toate acele mici dureri care te persecută în permanenţă. 

Iată-mă din nou unit cu mine însumi. Corpul meu este din 
nou una cu sufletul meu. Simt nişte furnicături rele de tot în 
degetele de la picioare. 

Îmi ridic încet pleoapele. Redescopăr lumea „normală” şi, în 
această lume „normală”, primul lucru pe care-l văd este 
electrocardiograma şi micile ei vârfuri. Bătăile cardiace mi se 
accelerează progresiv. 

După ce ne-am revenit cu toţii de-a binelea, mă grăbesc să 
telefonez la spital. Tocmai voiau să mă sune şi ei. Medicii sunt 
excitaţi la culme. S-a produs un miracol! Rose s-a trezit brusc. E 
cât se poate de conştientă şi se simte bine. 

Mă întorc la ceilalţi, strânşi cu tristeţe în jurul fotoliului în 
care zace Freddy, cu gura deschisă, de parc-ar vrea încă să 
repete inițialele copilului în care se va reîncarna. F.M. 

Ochii lui fără viaţă sunt larg deschişi. Mă apropii şi, 
încetişor, tandru, îi închid pleoapele. Pentru totdeauna în 
această existenţă. 

A TREIA EPOCĂ 


Vremea profesioniştilor 


207 - ÎNVĂŢĂTURA TAROTULUI 


Moartea este a treisprezecea carte a tarotului. Ea nu are 
nume. Ea constituie de fapt o întrerupere în seria de imagini ale 
tarotului. Primele douăsprezece cărţi sunt ca primele 
douăsprezece ore ale zilei. Ele sunt „micile mistere”. 

După ce a trecut cea de a douăsprezecea oră, amiaza, se 
iveşte moartea şi cufundarea în altă dimensiune, cea a „marilor 
mistere”, celelalte douăsprezece ore ale zilei. 

În sensul esoteric profund, cea de a treisprezecea arcană 
înseamnă moartea profanului care va renaşte iniţiat. Cartea nu 
e malefică. 

Dacă nu reuşim să trecem de stadiul morţii, nu putem 
progresa. 


Semnificaţia tarotului de 
Marsilia 


Extras din studiul Moartea, această 
necunoscută, 


de 
Francis Razorbak 


208 - MANUAL DE ISTORIE 


CREDINŢELE STRĂMOŞILOR NOŞTRI 


Sondaj efectuat în Europa în 1981 (sfârşitul celui de al doilea 

mileniu) cu privire la credinţele populațiilor, clasificate după 
diversele lor confesiuni. (Sursă: Les Va/eurs du temps present, 
Jean Stoetzel, PUF, 1983.) 


Din 100 de persoane cred: Catolici Protestanţi 
Nepracticanţi 

În viaţa de după moarte 52 38 
13 

În Paradis 45 43 
8 

În Infern 30 16 
3 

În Reîncarnare 23 21 
12 

În suflet disociat de corp 66 56 
24 

În Dumnezeu 87 75 
23 

Manual de istorie, anul II, curs 

elementar 


209 - ANGELISM 


— Să cred că există... îngeri! Şi altceva ce-ai vrea să mai 
cred? 

Fratele meu Conrad refuză să treacă Rubiconul. 
Scepticismul şi materialismul lui natural fuseseră puse la grea 
încercare. Refuza să păşească mai departe în acest delir 
modern, pe care-i botezaserăm thanatonautică. 

Fireşte, chestia cu îngerii nu era chiar atât de uşor de 
înghiţit. De altfel, dacă cineva mi-ar fi spus înainte că după 
moarte voi fi întâmpinat de îngeri, aş fi rânjit domol. Cinstit 
vorbind, n-aş fi putut niciodată să cred nici măcar în jumătate 
din jumătatea zecimii tuturor lucrurilor pe care le trăisem cu 
simţurile mele. 

Totul era atât de „uimitor”. 

Totuşi, a admite că moartea era un continent fusese pentru 
noi etapa cea mai grea şi reuşisem s-o depăşim. Am admis că 
suntem dotați cu un suflet capabil să călătorească. Am admis că 

acest suflet este imaterial. Am admis că un cordon argintiu îl 
lega de învelişul nostru material. Şi de ce n-am admite şi 
existenţa îngerilor? În fond, într-un fel sau altul, toate religiile 
făceau aluzie la ei. 

Preşedintele Lucinder ne-a rugat să păstrăm în cel mai mare 
secret recentele noastre descoperiri. Deocamdată era mai bine 
să ascundem ce ştiam despre străfundul Paradisului. 

— Ce poveste şi cu îngerii ăştia! Asta ne mai lipsea. De ce nu 
Dumnezeu, de vreme ce tot aţi atins acest subiect? 

Considera că ne aflăm în posesia unei bombe şi că trebuia 
să-i întârziem efectul. Apoi preşedintele Lucinder a făcut o criză 
de furie aflând de asasinarea rabinului Meyer de către Bătrânul 
Muntelui şi mercenarii lui. 

— Cine mai e şi personajul ăsta cu turban, care nu cunoaşte 
decât limbajul violenţei şi al glonţului? Vrea să se lupte cu 
necredincioşii acolo sus? Nu-i vom permite să facă piraterie în 
Paradis! 

— A murit deja, a zis Raoul. A fost o înfruntare cumplită, dar 
până la urmă Michael şi Amandine l-au învins şi l-au ucis. 

— N-are a face! a exclamat Lucinder, aşezat la biroul lui de 
acaju. Sunt sătul până peste cap de războaie religioase! Suntem 
în secolul al XXI-lea, nu mai suntem în Evul Mediu. Nu vom 
putea tolera la nesfârşit intoleranţa. Lăsaţi pe mine. 


210 - MITOLOGIE HINDUSĂ 


„Omul urmăreşte eliberarea. 

Dacă repeţi mantra hare krishna de treizeci şi cinci de 
milioane de ori, te eliberezi de păcatele cele mai grele, şi 
anume: 

— Să omori un om din înalta castă a brahmanilor; 

— Să furi bunul altuia; 

— Să acaparezi aur; 

— Să faci dragoste cu o femeie din clasa de jos, cu o paria. 

Chiar dacă ai încălcat toate regulile legii universale Dharma, 
tot vei obţine astfel puritatea şi eliberarea.” 


Kali, Samtarana 
Upanişad 

Extras din studiul Moartea, această 
necunoscută, 
de Francis 
Razorbak 


211 - NAȚIUNILE UNITE 


În săptămânile următoare, domnul Jean  Lucinder, 
preşedintele Republicii franceze, a pronunţat un discurs în faţa 
adunării generale a Naţiunilor Unite. A insistat asupra 
necesităţii de pacificare a Continentului Ultim, acum când 
thanatologia intrase în obiceiurile noastre. După era 
pionieratului, era medicinii, era fricii, era dorinței, era 
economică, era astronomică, era violenței, sosise timpul să 
intrăm în era juridică. 

Legislatorii aveau datoria să-şi asume toate 
responsabilităţile. Thanatonautica trebuia să facă obiectul unei 
carte, cu legile şi amendamentele ei, cu un cod de bună purtare 
obligatoriu, ca să nu rămânem într-un veşnic Far West. 

— Am votat până acum două legi privind thanatonautica, şi 
iată care este rezultatul! a remarcat dezamăgit reprezentantul 
Guineei Ecuatoriale. 

— Sunt insuficiente, şi prin urmare e nevoie de altele noi, a 
insistat Lucinder. 

În fata unei asistenţe mai curând distrate, preşedintele a 
propus cu fermitate două articole, care vor fi cunoscute mai 
târziu drept a treia şi a patra lege în materie de thanatonautică. 

Articolul 3. Este interzisă tăierea cordonului ombilical al 
indiferent cărei ectoplasme. 

Articolul 4. Fiecare corp fizic va fi răspunzător de activităţile 
ectoplasmei sale. 

Preşedintele Republicii franceze era categoric: Continentul 
Ultim trebuia să rămână teritoriu neutru, după exemplul 
Antarcticei. Nimeni nu trebuia să fie autorizat să se bată acolo 
sau să poarte campanii pentru acaparare de teritorii. 

Secretarul general al ONU a continuat şi el în acelaşi sens: 

— Paradisul este al întregii lumi. Dacă va fi necesar, vom 
trimite acolo căştile albastre cu misiunea de a menţine pacea şi 

de a garanta libera circulaţie a morţilor şi a thanatonauţilor. 

Sala a fost străbătută de un murmur de uimire. 
Reprezentantul insulelor Fiji şi-a ridicat capul din ziar, iar cel al 
Surinamului a tresărit, trezit din toropeală. N 

— Bineînţeles, de ce nu? a continuat secretarul general. În 
fond, Bătrânul Muntelui a format o armată particulară ca să 
pună mâna pe acel teritoriu. Aşa că avem tot dreptul să 
trimitem acolo propria noastră forţă armată, în cazul de faţă 
căşti albastre ectoplasmice. 

Legea a treia şi a patra au fost adoptate cu o mare 
majoritate de voturi. Vreo douăzeci de ţări s-au pronunţat 
împotrivă sau au preferat să se abţină ca să nu aibă probleme cu 
Arabia Saudită care, se ştie, încurajase şi finanţase în secret 
operaţiunile conduse de bătrânul Muntelui. 

Dar crearea unei poliţii „karmice” a fost respinsă. 
Deocamdată nu existau în Paradis semnele vreunei violenţe care 
să legitimeze o astfel de operaţiune costisitoare. Şi pe urmă asta 
ar fi făcut să se revină la problemele „terestre” privind orice 
trimitere de căşti albastre. Ar fi ele autorizate să ucidă în caz de 
necesitate sau doar să împiedice, prin prezenţa lor, crimele? 
Delegații au preferat să renunţe la acest proiect de armată ONU 
ectoplasmică. 

Lucinder avusese dreptate să aducă problema bătăliilor 
ectoplasmice pe terenul juridic. Cei ce vor inoportuna 
Continentul Ultim vor fi puşi la stâlpul infamiei de către 
întreaga omenire. Pe lângă asta, legile thanatonautice confereau 
în sfârşit activităţilor noastre o recunoaştere oficială. Mulţi 
bănuiau că trecuserăm de Moch 6, dar toate întrebările lor s-au 
lovit de mutismul nostru total. 

În magazinul de la parter, mama pusese în vânzare un plan 
complet al Continentului Ultim, cu cele şase porţi şi cele şapte 
teritorii cunoscute. Desenul aducea întrucâtva cu o trompetă, cu 
baza larg evazată şi o culme ascuţită. Culorile se succedau în 
ordinea albastru, negru, roşu, portocaliu, galben, verde, alb. 
Harta era amuzantă şi cum nu se poate mai potrivită să 
împodobească un perete în odaia unui viitor om de ştiinţă sau a 
unui visător incurabil. 

Conrad tăiase cu o linie cuvintele Terra incognito. Nu 
descoperisem totul (oare chiar totul?) despre acel teritoriu 
îndepărtat? 

Fireşte, am indicat un teritoriu alb, dar ne-am abținut să 

vorbim despre îngeri sau despre muntele de lumină. Era încă 
prea devreme. 

Pe terasa thanatodromului de la Buttes-Chaumont, echipa 
noastră de thanatonautică se adunase pentru a nu ştiu câta 
oară. Eram singurul care „văzusem”, Freddy nu mai era printre 
noi ca să depună mărturie. Toţi mă asaltau cu întrebări despre 
„cântărirea sufletului” şi, fireşte, despre reîncarnarea care-i 
urma. 

Am povestit şi răspovestit cum am ajuns la capătul 
Paradisului, despre şirul interminabil de morţi care se scinda în 
patru, despre câmpia mare şi albă, despre muntele cântăririi, 
despre cei trei arhangheli-judecători. 

— Am văzut, dar nu e de ajuns să vezi. Trebuie să înţelegi. 

Obsedat să-mi salvez soţia, nu mă gândisem să mă informez 
sau să pun întrebări îngerilor. Mi se păruse pur şi simplu că 
după ce ajungeai acolo ţi se „cântăreau” faptele bune şi rele 
înainte de a te reîncarna, în funcţie de trecuta viaţă. 

— Îţi închipui ce răsunet ar avea o astfel de aserţiune? m-a 
repezit preşedintele Lucinder. 

Agitând fotografia unui bărbat cu tâmplele cărunte şi 
privirea adâncă, fotografie pe care o purta în permanenţă la el, 
Raoul m-a întrebat dacă l-am zărit cumva pe tatăl lui. 

Am făcut o mică strâmbătură. Mulțimea decedaţilor era de o 
mare densitate acolo sus. Nu, nu-l văzusem, după cum nu-l 
văzusem nici pe tatăl meu. Prietenul meu constatase el însuşi că 
fluviul răposaţilor se îngroşa încă de pe teritoriul portocaliu. 
Sufletele noastre se deplasau încet şi în formaţiune strânsă. Era 
cu neputinţă să recunoşti pe cineva în acel val tumultuos de 
milioane de suflete în tranzit. 

Amandine, ale cărei rochii negre obişnuite păreau a fi acum 
ţinută de doliu, m-a întrebat: 

— Chiar eşti convins că acolo e capătul? Că „după” nu maie 
nimic? 

Am suspinat. Cum aş fi putut să fiu sigur? 

— La capăt e un munte de lumină. Muntele cântăririi 
sufletelor emite lumina aceea care ne atrage de la prima poartă. 
După ce treci de judecată, habar n-ai ce-ar putea să se mai 
întâmple. De altfel, n-am văzut nimic deosebit în spatele 
muntelui, pentru simplul şi bunul motiv că acest munte este atât 
de luminos încât în spatele său nu se mai distinge nimic. 

— Şi totuşi, poate că mai e ceva acolo... a zis nevasta mea 

care, absorbită de dilema întoarcerii pe pământ, nu se 
preocupase deloc să examineze locurile. 

Dorind mai ales să-şi regăsească tatăl, Raoul a propus o 
nouă decolare colectivă pentru o explorare mai amplă. Eu nu 
ardeam de nerăbdare să mă întorc acolo, dar ceilalţi erau, 
evident, foarte însufleţiţi la gândul că vor întâlni îngeri, că vor 
înţelege sensul propriei lor vieţi, că vor atinge capătul 
conştiinţei, şi aşa mai departe. 

Amandine, Stefania şi Rose au ridicat imediat mâinile, 
oferindu-se voluntare. Soţia mea pretindea că-şi revenise 
complet în urma spitalizării şi că era în plină formă. Ţinea să se 
întoarcă acolo sus ca să verifice dacă ipoteza ei cu fântâna albă, 
de cealaltă parte a găurii negre, rezista. lar Amandine, în ciuda 
morţii lui Freddy, fusese atât de încântată de „botezul” decolării 
sale, încât era gata să ia parte la orice nouă aventură. 

De voie, de nevoie, am acceptat să le servesc drept ghid. 

Am decolat împreună într-o zi de vineri. Imi amintesc foarte 
bine, era 13 mai. O zi în care vântul bătea foarte tare. Copacii se 
aplecau în bătaia vântului şi norii alergau pe cer. Nu-mi prea 
place vântul, dar, fie, pornim! 

Ne-am instalat toţi cinci în baloanele de plastic, cu 
costumele noastre speciale branşate la computere. A pornit 
camera video. 

Şase... cinci... patru... trei... doi... unu. Decolarea... 

Am apăsat pe întrerupător. Înainte, spre ţara îngerilor! 


212 - MITOLOGIE IUDAICĂ 


Trei suflete corespund la trei creiere: 

— Hipotalamus:  Ruach. Nivelul nevoilor noastre de 
supravieţuire: mâncat, băut, dormit, reproducere. 

— Creierul mic: Nefesh. Nivelul emoţiilor noastre: teamă, 
dorinţă, poftă, emotie. 

— Cortex:  Nechamah. Nivelul raţiunii noastre: logică, 
strategie, filozofie, estetică şi capacitatea de a controla celelalte 
două creiere. 

Conform Kabbalei, în momentul exact al morţii fizice, se 
produc câteva schimbări mentale şi fiziologice. În Zohar se 
explică faptul că Nefesh, sau bioenergia noastră, se dizolvă o 

dată cu deteriorarea corpului. Ruach, legat la curentul de 
energie vitală, se menţine ceva mai mult, dar până la urmă se 
risipeşte şi el. Partea transcendentală, Nechamah, părăseşte 
complet forma corporală. Această parte superioară a Sinelui 
este primită de sufletele celor care au iubit-o în timpul 
existenţei sale terestre. Tatăl şi ceilalţi membri ai familiei, 
decedati, se strâng pe lângă Nechamabh, iar acesta îi vede şi-i 
recunoaşte ca fiind cei pe care i-a cunoscut în viaţă şi toţi îi 
însoțesc sufletul acolo unde trebuie să rămână. 

În momentul morţii, e permis să-ţi vezi părinţii şi prietenii 
din lumea de apoi! Dacă răposatul a fost virtuos, ei se bucură şi- 
i urează bun-venit. Dacă nu, el nu e recunoscut decât de cei 
aruncaţi în Gehinom (purgatoriu). Acolo sunt spălate sufletele 
de murdăria lor. 

Gehinomul nu se descoperă decât după moartea fizică. 
Necesitatea lui ar putea fi comparată cu un duş bun după un 
meci istovitor, sau cu trecerea scafandrului prin camera de 
decompresie, înainte de a reveni la suprafaţă. 


Extras din studiul Moartea, această 
necunoscută, 
de Francis 
Razorbak 


213 - LA ÎNGERI 


A doua mea călătorie ectoplasmică s-a petrecut mai puţin 
bine decât prima, când nu aveam în minte decât salvarea soţiei 
mele, iar gândul la alţii te face să-ţi uiţi propriile angoase. 

Acum însă mă gândeam la prea multe lucruri deodată. N-o 
să dăm ochii cu mercenarii altui haşişin sau cu câţiva adoratori 
ai lui Belzebut, care ne aşteaptă gata să ne atace prin 
surprindere şi să ne taie cordoanele ombilicale? 

Imi era frică. 

Imi ascundeam frica. 

În formaţie strânsă, ne deplasam prin spaţiu cu viteza 
gândului. Am traversat Soarele care, din cauza rotației terestre, 
se afla tocmai atunci pe drumul care ducea spre centrul 
galaxiei. 

Mi-am înăbuşit veşnica întrebare parazită („Dar în fond, 
ce...”). În sfârşit, înţelegeţi despre ce întrebare e vorba. 

Revederea cosmonauţilor ruşi nu m-a făcut nici măcar să 
râd. Trecerea printre meteoriți mă înfiora şi apropierea de 
fiecare nouă planetă mi se părea o bună ocazie de a-mi odihni 
ectoplasma. 

M-am uitat la galaxia din jurul meu. Cât era de mare! Stele 
cu toptanul. Cineva ar trebui să urce să facă ordine printre toate 
stelele care vagabondează prin Calea Lactee. Calea Lactee! 
Grecii o numiseră astfel pentru că acea jerbă de stele le amintea 
de jetul de lapte ţâşnit din sânul zeiţei Hera, soţia lui Zeus. 

Scăldaţi în lapte matern, plutim ca turişti spre ţara morţilor. 

Pentru a-mi uita temerile, mă las cucerit de spectacolul 
mereu nou al lumii intersiderale. Ectoplasma mea zboară şi în 
acelaşi timp vede totul. 

Nebuloasa Orion seamănă cu o scoică pe cale de dizolvare. 
Zăresc acolo norul de stele numit Cap de Cal, care seamănă 
într-adevăr cu un fel de gât terminat într-un unghi. Mai departe, 
în stânga, văd linia groasă a constelaţiei Lebedei şi apoi stelele 
variabile din Norii lui Magellan, ca o solniţă răsturnată. Ajung la 
supernova Vega. Numele acestea îmi vin în mod natural în minte 
dar, de fapt, Rose mi le suflă de la distanţă. A înţeles că 
spectacolul mă fascinează şi-mi împărtăşeşte din cunoştinţele ei. 
Minunată femeie! 

Viraj. Departe, în faţa noastră, la dreapta, se zăreşte galaxia 
Andromeda. E soră cu galaxia noastră şi ne despart de ea numai 
două milioane de ani-lumină. In jurul axei centrale, stelele din 
Andromeda sunt mai galbene decât cele din galaxia noastră. 
Pesemne că sunt mai tinere. S-ar putea deduce de aici că 
bătrâna noastră Cale Lactee e mai în vârstă decât ruda ei 
Andromeda. 

Un curs de astronomie, chiar în spaţiu, e de-a dreptul 
extraordinar! Mai pasionant decât cel mai pasionant safari. 

Dar şi aici sunt animale. În constelația Câinele de Vânătoare 
(pură întâmplare), două galaxii sunt pe punctul de a se atinge. 
Cea mai mică, în formă de arici de mare, este atrasă de cea mai 
mare, în formă de spirală. 

— E galaxia M 51, o galaxie carnivoră, îmi explică telepatic 
Rose. Este atât de mare încât aspiră toate celelalte galaxii care 
trec prea aproape de ea. Acum e pe cale să devoreze galaxia 
NGC 5195. Când cele două mase vor fi suficient de apropiate 

una de cealaltă, unul din braţele spiralate ale lui M 51 se va 
întinde pentru a o capta pe NGC 5195. 

— Şi o s-o „mănânce”? 

— Nu. Se vor asocia pentru a forma o galaxie şi mai mare, 
deci cu o forţă de atracţie şi mai mare, deci şi mai lacomă. 

După cum se vede, raptul există şi aici. Chiar şi materia 
inertă are dramele ei. 

Ne deplasăm în continuare spre obiectivul nostru central. 
Traversăm sisteme planetare exotice, nori de praf roşu şi alb, 
meteoriți îngheţaţi, cu germenii lor de viaţă gata să încolţească 
pe o altă planetă care le va permite să existe. Zonele de 
îngrămădiri stelare se succed după întinderi mari şi goale unde 
nu e decât întuneric, frig, pustiu. 

Iată în sfârşit corola găurii negre a morţii. Pe marginea ei, 
stelele se izbesc unele de altele, împresurând intrarea tunelului 
gigantic cu un cerc efervescent. 

Ne împletim strâns cordoanele şi, folosind o coregrafie 
ectoplasmică inventată de Freddy, pornim din nou la abordarea 
ultimei zone. 

Primul teritoriu. Suntem aspiraţi de vârtej, la fel ca „sucul 
luminos” al stelelor vecine şi tot felul de unde şi de particule. 
Ajungem pe plaja Continentului Ultim. Membrana primului zid 
comatic vibrează ca un timpan când ne lovim de ea şi trecem, 
dincolo. Ia te uită, lumea morţilor seamănă şi cu o ureche 
omenească! Bluf! Trec prin zidul moale. 

Al doilea teritoriu. Din nou teama de trecut, lupta cu 
monştrii neobosiţi. Cerberii aceia mă vor aştepta o vecie acolo, 
în tara sfârşitului. 

Al treilea teritoriu. Din nou fantasmele mele, mereu mai 
roşii, mereu mai negre. Îmi place mult să le regăsesc. Cumplită 
ar fi viaţa fără fantasme! Nu mă las însă copleşit nici de dorinţe, 
nici de plăceri. 

Al patrulea teritoriu. Răbdare. Fluviul decedaţilor curge lent 
în câmpia portocalie. Survolez masa viermuitoare, fiind de data 
asta mai atent la cei care o compun. Miracol! Recunosc multe 
fiinţe pe care am visat să le întâlnesc. Marylin Monroe, Philip K. 
Dick, Jules Verne, Rabelais, Leonardo da Vinci. Văd şi câteva 
figuri mitice din cărţile mele de istorie: Carol cel Mare, 
Vercingetorix, George Washington, Winston Churchill, Leon 
Trotki. _ 

E o mulţime heteroclită. li văd acolo pe James Dean, Fred 

Astaire (care nu se poate abţine să nu schiţeze câţiva paşi de 
step ca să-i treacă timpul), Moliere, Gary Cooper, regina 
Margot, Lilian Gish, Louise Brooks, Zola, Houdini, Mao, Ava 
Gardner, toată familia Borgia, grupată în jurul Lucreţiei. 

Cei mai nerăbdători se străduiesc să rămână în centrul 
fluviului pentru a ajunge cât mai repede la lumină. Cei mai puţin 
disciplinaţi rătăcesc pe margini. Mulţi profită de această oprire 
pentru întâlniri insolite. 

În familia ultimului ţar al Rusiei e ceartă mare, fiecare 
reproşându-le celorlalţi că n-a prevăzut revoluţia. Ludovic al 
XVI-lea încearcă să-i împace. Nici el nu-şi dăduse seama de ceea 
ce avea să vină. Apoi se întoarce ca să discute despre hărţi cu 
Marco Polo. Cartografia era adevărata pasiune a acestei 
simpatice ectoplasme regale. Se interesa puţin şi de lăcătuşerie, 
dar adevăratul hobby, preferat şi necunoscut, al lui Ludovic al 
XVI-lea era să deseneze fluviile Canadei şi să deplaseze 
cuvintele Terra incognito. 

Paradisul este într-adevăr ultimul salon şic unde se poate sta 
la taclale! Il zăresc de sus pe Victor Hugo cu barba lui mare 
încercând s-o agaţe pe vânătoriţa Diana. Raoul e foarte 
simpatic, dar propune tot timpul enigme fără să le dea şi soluţia. 
Profit de ocazie şi aterizez lângă Victor Hugo ca să-l întreb 
soluţia şaradei lui. La început e agasat pentru că-l deranjez de la 
agăţat, dar după ce-i explic motivele izbucneşte în râs şi-mi 
explică. 

Ce noroc să poţi pune întrebări persoanelor mai informate! 
Dacă aş avea mai mult timp la dispoziţie, l-aş căuta pe 
Stradivarius ca să aflu secretul viorilor lui nemaipomenite. Aş 
încerca să aflu unde a dispărut Saint-Exupery şi de ce din aer se 
disting desene gigantice în Chile şi Peru. 

Deodată văd o faţă cunoscută. Străbunica mea Aglae! Mă 
reped spre ea. Mă recunoaşte imediat şi înţelege pe loc de ce m- 
am apropiat aşa de repede. Da, văzuse cum mă comportasem la 
moartea ei şi nu-mi purta pică pentru că citise în inima mea 
adevăratele mele sentimente. Mulţi alţii care plângeau nu erau 
decât nişte ipocriţi dornici să atragă atenţia! 

Sunt atât de mulţumit, încât îmi vine să-l caut pe tata ca să-i 
povestesc totul. Dar străbunica mea Aglae îmi aduce la 
cunoştinţă că i-a spus deja şi că, de altfel, a ajuns acum departe 
în faţă. 

Îmi reiau zborul, simţindu-mă mult mai uşor. 

Jos, Raoul îşi caută zadarnic tatăl, Amandine trece pe lângă 
Felix şi se preface că nu-l recunoaşte, în ciuda apelurilor 
disperate ale primului thanatonaut. Stefania planează liniştit 
deasupra mulţimii de decedați care-şi urmează drumul spre 
lumină. Soţia mea e în fruntea grupului, grăbită să verifice dacă 
la capătul găurii negre se deschide o fântână albă. 

Al cincilea teritoriu. Aici domneşte frumuseţea. Dantele 
violete, ocru, roşii, galbene, imagini fractale sclipesc la infinit. 
Fluturi irizaţi scapă din ciocurile unor rândunici roz. Broaşte 
albastre, negre şi albe îşi întind aripile de libelulă. Un licorn de 
aur se ridică pe picioarele din spate. Frumuseţea e poliformă. 
Ca şi frica. 

Al şaselea teritoriu. Cunoaşterea. Descopăr din întâmplare, 
fără să întreb, reţeta celor patru sferturi. Un sfert de unt, un 
sfert de faină, un sfert de zahăr, un sfert de ouă. Şi asta face 
parte din cunoaştere. Trebuie să ţin minte reţeta până când 
ajung acasă. 

Al şaptelea teritoriu. Ajungem împreună în faţa lui Moch 6, 
cu cordoanele în continuare bine legate între ele. 

Poate că această călătorie era mai puţin excitantă pentru că 
nu mai era prima, dar decolările nu vor intra niciodată în rutină. 
Nu explodase naveta Challanger tocmai atunci când, după 
numeroase isprăvi, începea să se creadă că zborurile spaţiale nu 
mai prezintă nici un pericol? Nimic nu este lipsit de risc, chiar 
dacă decorporarea se dovedea o metodă cu adevărat soft de 
descoperire a universului. Nici o clipă nu trebuia să ne pierdem 
prudenţa. Mergeam departe, foarte departe şi repede, foarte 
repede. In ritmul acesta, cel mai mic incident ar fi putut să 
capete proporţii dramatice. 

Ceea ce descopeream acum, n-am fi putut să vedem 
niciodată, chiar şi cu cel mai bun telescop instalat pe satelit. 
Eram printre stele, în centrul galaxiei, în adâncul găurii negre, 
având posibilitatea să ieşim de acolo. Ce astronom ar fi putut 
nutri o ambiţie mai mare? 

Pentru noi, cei cinci muşchetari ai morţii, se ivise acum 
capătul călătoriei. Ajunsesem la marea perdea care ascundea 
ultimul aspect al morţii. Am înaintat, în timp ce ceilalţi ezitau. 
Vedeau bine că fluviul morţilor trecea prin membrana celui de al 
şaselea zid, dar perceperea ultimei feţe a vieţii ar umple de 
teamă orice fiinţă rezonabilă. Am ridicat din umeri. În fond eu 
mai fusesem acolo. Am ridicat o parte din acea perdea 


330 


înspăimântătoare şi mi-am invitat prietenii să mă urmeze. 

Agresivă şi magnetică totodată, lumina ne-a lovit cu 
strălucirea ei. Am fost surprins să constat că-mi părea bine că 
mă aflu din nou pe acea vastă câmpie cilindrică, de culoare albă, 
împânzită de voaluri de ceaţă. Jos, fluviul morţilor se diviza în 
cele patru braţe ale sale. 

Au apărut primele halouri de îngeri, atât de colorate, atât de 
luminoase faţă de ectoplasmele noastre atât de cenuşii! Dacă 
voi fi întrebat într-o zi care e cea mai frumoasă ambiţie a unui 
om, de acum voi şti să răspund. Cea mai frumoasă ambiţie este 
să-ţi faci sufletul la fel de frumos ca sufletul unui înger 
binevoitor. Dar cum să realizezi un lucru atât de nemaipomenit? 

Un înger cu alură sportivă a zburat uşurel spre noi şi a dorit 
să afle motivele prezenţei noastre acolo, cu cordoanele intacte. 
Curiozitate? Dorinţă de a face să avanseze ştiinţa? Nici chiar 
guraliva Stefania nu scotea o vorbă. Dar „el” a răspuns în locul 
nostru: 

— Sunteţi nişte Mari Iniţiaţi? 

— Ce anume? a întrebat uimit Raoul. 

— Mari Iniţiaţi, a repetat cu răbdare îngerul. 

După toate aparențele, apariţia noastră ca nepoftiţi nu-l mira 
peste măsură. „Mari lIniţiaţi!” Prin urmare, „ei” aveau un 
termen pentru a-i denumi pe „viii” care ajungeau până acolo. 
Asta însemna că alţii ajunseseră înaintea noastră şi că ţinuseră 
informaţia secretă. Alţi thanatonauţi? Nişte călugări, nişte 
şamani, nişte rabini, nişte înţelepţi care, discret şi fără ajutorul 
tehnicilor moderne, probabil practicaseră acest gen de călătorie 
încă din noaptea timpurilor. 

Îngerul zâmbea. Am înţeles atunci pentru ce el şi confrații 
lui nu-mi puseseră nici o întrebare cu ocazia primei mele treceri 
prin Paradis. Erau obişnuiţi să primească „Mari Iniţiaţi”, chiar 
dacă, după cum am aflat mai târziu, vizitele acelora nu fuseseră 
deloc frecvente. 


214 - MITOLOGIE SIBERIANĂ 


În religia samanică siberiană, după moarte totul se 
inversează. Pătrunzi într-o ţară unde tot ce e sus e jos, tot ce e 
luminos devine întunecat. 

331 


Se întâmplă uneori să intri în ţara morţilor în urma unei 
ceremonii şamanice, a unei boli, a unei intoxicații sau a unui vis. 
Uneori se întâmplă să faci o incursiune în ţara morţilor fără să-ţi 
dai seama. 

De aceea trebuie să cunoşti câteva elemente precise. 

În ţara morţilor, copacii cresc invers îndreptându-şi în sus 
rădăcinile, fluviile curg de la vale spre munţi, noaptea e 
luminoasă sub strălucirea întunecată a lunii, în timp ce ziua este 
sumbră din cauza reflexului palid al soarelui. 

Iată câteva mici detalii care îţi permit să ştii în mod sigur că 
nu mai eşti printre cei vii. 


Extras din studiul Moartea, această 
necunoscută, 
de Francis 
Razorbak 


215 - ASALIAH 


Gazda noastră se numeşte Sfântul Hieronymus, Asaliah în 
ebraică, ceea ce înseamnă „cel care arată adevărul”. Dar în 
multe alte limbi avea alt nume. Era Ptah la egipteni, Enki la 
sumerieni, Apollon la romani, Mapanos la gali, Dianceht la celții 
irlandezi, Freyr la germani, Svarog la slavi, Sâvitr la hinduşi, 
Xochipilli la azteci, Illapa la incagşi... 

Sarcina lui era să descopere adevărul şi să ajute sufletele să 
evolueze spiritual. A răspuns cu dragă inimă la întrebările puse 
de Raoul despre organizarea Paradisului. Erau şaptezeci şi doi 
de îngeri principali şi şapte sute de mii de îngeri secundari. 
Ierarhia era simplă. O primă triadă cuprindea Serafimii, 
Heruvimii şi Tronurile, o a doua, Virtuţile, Stăpânirile, Puterile. 
A treia, cea mai înaltă, cuprindea Principatele, Arhanghelii şi 
Ingerii. Sunt trei arhangheli principali: arhanghelul Gabriel 
(mesager şi iniţiator), arhanghelul Mihail (spintecătorul de 
balauri), arhanghelul Rafael (ghidul medicilor şi al călătorilor). 

După voia noastră, puteam să considerăm îngerii ca sfinţi, 
Lamed va, Bodhisattvas, Budhas, aleşi sau ţadici. Denumirea lor 
varia după religii. Ei erau desăvârşiţii, a căror viaţă reuşise şi 
puteau ieşi din ciclul reîncarnărilor, dar preferaseră să se ocupe 

de sufletele aflate în trecere. Ca să ne fie mai simplu, am ales 
denumirea generică de „înger”. 

După care, Sfântul Hieronymus-Ptah-Xochipilli s-a scuzat. 
Acolo, jos, se înghesuia tare multă lume şi era foarte ocupat. Ne- 
am continuat singuri vizita. 

Mă întrebam dacă, în această ierarhie, deasupra cohortelor 
descrise se mai afla vreo divinitate. Evreii spuneau că 
Dumnezeu e unul singur, şi totuşi Freddy îmi spusese că în 
ebraică Dumnezeu se spune Elohim, ceea ce e un plural. Atunci? 

Şaptezeci şi doi de îngeri principali... Şi cifra asta îmi 
amintea de ceva. 

— Este numărul de trepte ale scării lui Iacob, mi-a reamintit 
telepatic Raoul. 


216 - PRINCIPALII ÎNGERI 


Câteva denumiri de îngeri principali care apar în Biblie, dar 
care ar putea la fel de bine să fie greceşti, chinezeşti, indiene 
etc. 

Primul înger: VEHUIA, maestrul meditaţiei şi al iluminării 
spirituale. 

Al 2-lea înger: JELIEL, care domoleşte revoltele nedrepte. 

Al 3-lea înger: SITAEL, care protejează de vitregia soartei. 

Al 4-lea înger: ELEMIAH, care te ajută să-i descoperi pe 
trădători. 

Al 5-lea înger: MAHAASIAH, care te ajută să trăieşti în pace 
cu cei din jurul tău. 

Al 6-lea înger: LELAHEL, care-i vindecă pe bolnavi. 

Al 7-lea înger: ACHAIAH, care ajută la înţelegerea tainelor 
naturii şi la instalarea noilor tehnologii. 

Al 8-lea înger: CAHETHEL, care alungă spiritele rele. 

Al 9-lea înger: HAZIEL, care ajută la obţinerea bunăvoinţei 
celor mari şi la respectarea promisiunilor. 

Al 10-lea înger: ALADIAL, care-i protejează pe cei care se 
tem să nu le fie descoperite secretele. 

Dintre cei mai utili, la grămadă, mai sunt: 

Al 12-lea înger: HAHAIAH, care domină lumea viselor şi 
dezvăluie uneori, sub formă onirică, mistere sacre. 

Al 13-lea înger: IEZALEL, care domină prietenia, împăcarea 

şi fidelitatea conjugală. 

Al 14-lea înger: MEBAHEL, care apără împotriva 
uzurpatorilor de avere. 

Al 16-lea înger: HAKAMIAH, care te protejează de intenţiile 
rele ale trădătorilor. 

Al 17-lea înger: LAUVIZH, care alungă tristeţea şi spaimele 
nopţii. 

Al 18-lea înger: CALIEL, care vine rapid în ajutor, în cazul 
loviturilor neprevăzute ale destinului. 

Al 20-lea înger: PAHALIAL, care-i protejează pe preoţi şi pe 
magicieni. 

Al 23-lea înger: MELAHEL, care te ajută să călătoreşti fără 
incidente. 

Al 26-lea înger: HAAIAH, care te ajută să câştigi procese. 

Al 38-lea înger: HAAMIAH, care te ajută să descoperi 
comori. 

Al 42-lea înger: MIKAEL, care-i protejează pe oamenii 
politici şi pe guvernanti. 

Al 50-lea înger: DANIEL, care-i ajută pe nehotărâţi să se 
decidă. 

Al 53-lea înger: NANAEL, care-i ajută pe oamenii de ştiinţă. 

Al 59-lea înger: HARAEL, care le insuflă copiilor respectul 
faţă de părinţi. 

Al 69-lea înger: ROCHEL, care te ajută să găseşti obiectele 
pierdute sau pe cei care le-au furat. 

Al 72-lea înger: MUMIAH, care ajută la reuşita proiectelor, 
iar pe oameni să trăiască mai mult. 

N.B. In cazul unor probleme precise, contrar expresiei 
populare „mai bine să te adresezi bunului Dumnezeu decât 
sfinţilor lui”, se recomandă să se facă apel mai curând la îngerul 
specializat în materie decât la o divinitate globală. 


Extras din studiul Moartea, această 
necunoscută, 


de Francis 
Razorbak 


217 - ÎN COMPANIE PLĂCUTĂ 

Stefania, care-şi recăpătase antrenul, a acostat un înger care 
părea deopotrivă bărbat şi femeie. Insoţitorii lui nu-i adresau 
cuvântul şi nici el nu părea să le aprecieze compania. 

— Cum te cheamă? 

Nici el nu era prea surprins că ne vede acolo. Aşa că i-a 
răspuns cu dragă inimă. 

— Samael. Dar în lumea voastră mi se spune mai frecvent 
Satan, sau Ingerul Morţii, sau Hades, sau Marele Hermafrodit, 
Nergal la sumerieni, Seth la egipteni. Probabil că sunt cunoscut 
sub o grămadă de alte nume, dar îmi pare rău, nu-mi vin toate în 
minte. 

Strălucea cu o lumină ciudată... O lumină neagră! Cam ca 
lămpile acelea care, în localurile de noapte, dau hainelor albe un 
colorit tare. 

Stefania şi-a reţinut o mişcare de retragere. 

— Şi eşti tolerat aici, în Paradis? 

A izbucnit într-un râs răsunător. 

— Bineînţeles. Paradisul şi Infernul sunt acelaşi lucru. Sunt 
tolerat aici aşa cum sunt şi jos, în lumea voastră. De altfel, sunt 
un înger indispensabil. Eu îi seduc pe ignoranti, îi împing pe 
calea înclinațiilor lor rele tocmai ca să le dovedesc ignoranţa. 
Sigur, ştiu că pe pământ am o imagine proastă, totuşi numai 
dovedindu-le ignoranţilor că sunt ignoranţi poţi să-i faci să 
progreseze! Datorită mie, cei care trăiesc în greşeală pot să se 
corecteze. De altfel, înţelepciunea voastră populară spune că 
înainte de a ieşi la suprafaţă trebuie să atingi fundul. Eu îi ajut 
pe oameni să atingă fundul ca să poată ajunge la suprafaţă. 

Deodată, expresia feţei lui n-a mai avut nimic „satanic”. 

— În realitate sunt în serviciul Binelui, dar poate că într-un 
mod prea original ca să-l puteţi înţelege. 

Stefania căzuse pe gânduri. Eu înţelesesem. Nu declanşai 
catastrofe şi conflicte mortale nici  îmbuibându-te, nici 
destrăbălându-te, nici îmbătându-te! Cele mai mari războaie au 
fost totdeauna pornite în numele Binelui, niciodată în cel al 
Răului. Până şi înţelepciunea populară invocată de Samael 
afirma că orice rău e spre bine. 

În timp ce se îndepărta, a venit la noi un înger, care s-a 
prezentat ca fiind  Petru-Hermes-Aniel-Mercur, îngerul 
lămuririlor, şi ne-a explicat că diavolii nu erau decât umbrele 
îngerilor. 

— Sunteţi Sfântul Petru! a exclamat italianca Stefania, care 

nu-şi uitase catehismul. Sunteţi Sfântul Petru, paznicul cheilor 
Paradisului? 

— Bineînţeles, a zis el. Alţi Mari Iniţiaţi dinainte m-au numit 
astfel, căci deseori sunt singurul înger care-şi dă osteneala să-i 
informeze pe noii veniţi. 

— Sfântul Hieronymus-Xochipilli s-a ostenit să ne furnizeze 
câteva explicaţii. 

— Înseamnă că aţi avut noroc. 

— Ce înseamnă „cheile Paradisului”? 

Sfântul Petru-Hermes a dat politicos din cap. 

— Nu există chei în sensul material al termenului. E o 
metaforă. În realitate, eu ofer cheile care permit înţelegerea 
Paradisului. 

După care ne-a pomenit şi el despre cei şaptezeci şi doi de 
îngeri principali. Ca orice înger, şi aceştia îşi au corespondenţii 
lor tenebroşi, deci şaptezeci şi doi de diavoli principali. Toţi 
dispun de propriul lor palat, care aici se numeşte sferă. In total 
sunt o sută patruzeci şi patru de sfere. 

Sfântul Petru-Hermes e prolix. El descuie alte şi alte 
încuietori. Gabriel, Marele Arhanghel, este proiecția Diavolului 
însuşi, şi viceversa. Celor trei arhangheli le corespund trei Mari 
Prinţi Demoni: Belzebut, Şaitan şi Yog Sottoth, Haosul târâtor 
descris în Apocalipsă. 

— Impresionant ăsta, nu? 

Ne arată un înger complet negru, filamentos, alunecând 
rapid pe deasupra fluviului de decedați. La apropierea lui, 
rândurile tremură ca la trecerea unui vânt rece ca gheaţa. 

— Poţi intra în legătură cu îngerii fără să urci până aici? am 
întrebat eu. 

— Bineînţeles. Orice fiinţă omenească are într-adevăr 
îngerul ei păzitor şi demonul ei personal. 

Astfel, şi dintotdeauna, imageria populară, care mi se păruse 
atât de naivă, nu făcuse decât să reveleze „adevărul” adevărat. 
Înger păzitor, demon personal... 

Marii Iniţiaţi îşi transmiseseră cunoştinţele sub forma cea 
mai accesibilă cu putinţă şi, în consecinţă, n-au fost luaţi în 
serios, toate aceste credinţe fiind considerate pură superstiție. 
Totuşi, „se” ştia. Sau măcar mulţi oameni ştiau. Şi de multă 
vreme. Dintotdeauna. 

— Îngerul păzitor şi demonul personal îţi sunt daţi în ziua 
naşterii. După aceea ei vor fi aici pentru a interveni în favoarea 

sufletului cu ocazia cântăririi lui de către arhangheli. Există un 
mijloc simplu de a apela la ei. E destul să te rogi sau să produci 
o emoție corespunzând domeniului unuia dintre noi. O vibraţie 
scutură atunci meridianul sferei sale. Îngerul coboară să vadă 
dacă e cazul să intervină. Funcţionăm doar pe verticală, de sus 
în jos şi de jos în sus. Suntem asociaţi fiecare unui meridian 
emoţional, pe post de ascensor, care nu e programat decât 
pentru o singură stare: mânie, calm, armonie... Fără liber 
arbitru. E imposibil să se schimbe registrul. Eu, de exemplu, nu- 
i ajut decât pe cei care vor să „înţeleagă”, pentru că sunt 
Sfântul Petru-Hermes, îngerul cheilor şi al lămuririlor. 

Uite aşa, cât se poate de simplu şi de „mecanic”! Era destul 
să te gândeşti, ca un înger să şi intervină. Am înţeles în sfârşit 
puterea şi utilitatea rugăciunii. A te ruga înseamnă să soliciţi 
intervenţia unui anumit înger. 

— Evident, trebuie să plăteşti pentru asta, a precizat cel care 
ne iniţia. 

Mi-am  încruntat sprâncenele  ectoplasmice. Cum aşa, 
serviciile îngerilor nu erau gratuite? Cu ce se plăteau? 

— Cu karma. E un troc. Trebuie să fii gata să renunţi la o 
parte din energiile tale pentru a-ţi realiza o dorinţă, cu excepţia 
cazului în care dispui de o stare de puritate interioară atât de 
mare încât îţi permite să primeşti fără compensare ajutorul 
îngeresc. Dar asta se întâmplă foarte rar. 

Un troc? Da. Cam ca în Faust. Trebuie să-ţi vinzi sufletul 
pentru a avea putere. Am consemnat în minte „cheile” furnizate 
de Sfântul Petru-Hermes: 

1. Să-i respecţi totdeauna pe îngeri şi să nu-ţi permiţi nici cel 
mai mic gând negativ la adresa lor. 

2. Totdeauna să le respecţi ierarhia. Solicitarea trebuie să fie 
transmisă îngerilor inferiori specializaţi de către îngerii 
superiori generali. 

3. Fiecare solicitare se plăteşte cu o pierdere de energie, cu 
erodarea karmei, cu sacrificiul propriei persoane, cu excepţia 
cazului în care ai o comportare de sfânt. 

4. Poţi să soliciţi atât un înger, cât şi un diavol. Eficacitatea 
lor este identică, numai preţul de plătit e diferit. Pentru 
îndeplinirea unei răzbunări e mai bine să faci apel la un înger al 
dreptăţii decât la un diavol al furiei. 

5. Nu se poate cere unui înger, o dată, decât un singur lucru. 
Un înger este egal cu o misiune şi o anumită perioadă. 

6. După îndeplinirea misiunii, îl eliberezi pe înger zicându-i: 
„nu mai am nevoie de tine”. Un înger nu trebuie să rămână prea 
multă vreme pe pământ. Asta generează dezordine. Trebuie să 
se întoarcă în palatul lui cât mai repede. Dacă palatul rămâne 
prea multă vreme gol, s-ar putea ca energii negative să urce din 
sferele inferioare corespunzătoare. 

Ura face să vibreze sfera corespunzătoare ierarhiei urilor, de 
care răspunde fără îndoială un diavol din lumile inferioare. 
Dragostea mobilizează o sferă din lumile superioare. Îngerii albi 
sunt activaţi de dragostea pentru Bine, cei negri de dragostea 
pentru Rău. Oricum ar fi, toate rugăciunile sunt auzite. 

Existenţa îmi devine deodată foarte clară. În viaţă obţii 
totdeauna ce doreşti. Când nu obţii, înseamnă că nu doreşti cu 
adevărat. Îngerii ştiu să facă deosebirea între adevăratele 
dorinţe şi capriciile de copil. Nu le realizează decât pe primele. 

Aceste cuvinte bune telepatice fiind zise, îmi spun că, chiar 
dacă lumea întreagă ar afla că e posibil să aibă tot ce-şi doreşte, 
tot n-am termina cu problemele. Marii lniţiaţi din toate 
timpurile avuseseră dreptate să-şi înconjoare de mister 
revelaţiile. 

Sfântul Petru-Hermes a tresărit ca şi cum ar fi primit un apel 
şi ne-a părăsit. Probabil cineva de pe pământ se ruga să vină la 
el. 

Amandine, Stefania, Raoul, Rose şi cu mine am continuat să 
cutreierăm acele locuri atât cât ne permiteau cordoanele 
noastre ombilicale legate. 

Serafimii se agitau ca nişte păsări-muşte cu formă 
omenească. Am prins unul şi am remarcat că avea şase aripi, 
asemănătoare cu cele ale libelulelor. 

— De ce ai şase aripi, înger mic? 

S-a uitat la mine dispreţuitor. 

— E scris în toate Bibliile. Am două aripi pentru a-mi acoperi 
faţa, altele două pentru a-mi acoperi sexul, şi ultimele pentru a 
zbura. 

În faţa acelui minuscul îngeraş care mă lua peste picior 
pentru ignoranţa mea, am îndrăznit marea întrebare care-mi 
arsese buzele tot timpul convorbirii cu Sfântul Petru-Hermes. 
Dar înţelesesem că marele furnizor de chei nu va consimţi să-mi 
dea decât răspunsurile pe care voia el să mi le încredinţeze. Cu 
siguranţă că serafimul meu era mult mai puţin experimentat în 
materie. 

— Spune-mi, bunule îngeraş, am văzut aici decedați, îngeri, 
arhangheli, diavoli... Dar există un Dumnezeu, un Dumnezeu 
deasupra voastră? 

A făcut o mişcare mică de tot spre partea din spate a 
muntelui. 

— De unde să ştiu? a zis el. N-am zărit niciodată vreun 
Dumnezeu pe aici, dar unii îngeri cred totuşi că Dumnezeu 
există şi că e peste tot. Eu sunt agnostic. Sunt ca Sfântul Toma, 
cu care poate că te vei întâlni, nu cred decât ceea ce văd. 

Şi a râs uşurel ca un înger. 

Am insistat, contemplând şi eu muntele de lumină al 
judecății de apoi. 

— Culoarul Paradisului se continuă acolo? 

— Cine ştie? a răspuns el cu maliţie. Poate că da, şi poate că 
duce la Dumnezeu. Locul meu e aici. lar al tău e jos. 

A bătut din aripi şi s-a dus. 

Rose ne îndemna să mergem să vedem dacă în spatele 
muntelui era într-adevăr o fântână albă care echilibra gaura 
neagră, dar cordoanele noastre argintii erau mult prea întinse 
pentru a ne aventura mai departe. Mai mult, Stefania insista să 
ne întoarcem cât mai repede în corpurile noastre. Plecasem de 
destul de multă vreme şi trebuia să ne grăbim dacă voiam să nu 
ne expunem riscului de a găsi la întoarcere nişte grămezi de 
carne necrozată. 

Ne-am grăbit cu regret spre thanatodromul nostru. 


218 - MITOLOGIE ARABĂ 


Încă din mormânt, defunctul este supus judecății a doi 
îngeri: Munkar şi Nakir. Conform hotărârii lor, mormântul se 
transformă în infern preliminar, în purgatoriu preliminar sau în 
paradis preliminar. Îngerii vor putea după aceea să intervină pe 
lângă Dumnezeu pentru salvarea damnaţilor. Datorită lor, 
aceştia vor ieşi din infern şi vor deveni asemenea unor tso 'rom 
(castraveciori). Scăldându-se succesiv în apa a trei fluvii, ei îşi 
vor recăpăta curăţenia. 


Extras din studiul Moartea, această 
necunoscută, 

de 
Francis Razorbak 


219 - PRIMELE GRIJI 


Imediat ce-am ajuns, Raoul a şi sărit din fotoliul lui. Era 
foarte însufleţit. Privirea lui întunecată arunca fulgere şi mâinile 
lui pluteau în jurul corpului ca nişte păianjeni maligni. 

— Ce s-a întâmplat? Ţi-ai văzut tatăl? 

— Nu, dar un înger mi-a spus povestea lui. 

— Sfântul Petru-Hermes? 

— Nu, el a refuzat. Dar Satan mi-a îndeplinit cu dragă inimă 
rugămintea. 

Dorinţa de a şti a lui Raoul fusese dintotdeauna atât de 
intensă încât probabil că produsese o vibraţie puternică. Dar 
oare adevărul era atât de cumplit încât numai un înger negru îl 
putea dezvălui? M-am înfiorat chiar mai înainte ca prietenul 
meu să fi început să-mi povestească. 

În ultima vreme, spusese Satana, domnul şi doamna 
Razorbak nu se mai înțelegeau deloc. Francis îşi neglija complet 
nevasta şi se consacra în întregime studiului său intitulat 
Moartea, această necunoscută. Cu cât avansa el cu cercetările, 
cu atât se înstrăina ea de soţul ei. Până la urmă îşi luase un 
amant, pe un anume Philippe. 

Apoi s-a produs inevitabilul. Tatăl lui Raoul i-a surprins într-o 
zi pe ce doi porumbei în plină zbânţuială. Furie. Ceartă. 
Ameninţare cu divorţul. Doamna Razorbak îl luase de sus şi îl 
asigurase că se va bate până la capăt. Nu accepta divorţul decât 
în favoarea ei, cerând să-i fie încredinţat Raoul spre creştere şi 
o pensie alimentară substanţială. 

În aceeaşi seară, Francis Razorbak se spânzura de bazinul 
de apă. Raoul înţelegea acum că nu fusese o sinucidere, ci un 
asasinat. Prin comportamentul ei, mama îl împinsese pe tatăl 
lui, un om foarte sensibil, la ultima alternativă. In felul acesta 
beneficia liniştită de moştenire şi profita în voie de amantul ei. 

Nimeni nu sesizase înşelătoria. Era logic ca un profesor de 
filozofie pasionat de moarte să ajungă să se sinucidă pentru a 
cunoaşte mai bine cealaltă parte a oglinzii. Chiar şi Raoul 
crezuse asta! Fără ajutorul lui Satan n-ar fi cunoscut niciodată 

adevărul. 

Adevărul este cea mai periculoasă armă, iar îngerul 
întunericului nu se zgârcise în privinţa detaliilor şi mobilurilor. 
Era ca şi cum în Paradis ar fi fost rezolvată pentru prima dată o 
anchetă polițistă. Câte posibilități oferea descoperirea 
Continentului Ultim! 

Pe terasa de la ultimul etaj, degustând din cocteilurile 
pregătite de Amandine, am încercat să-l liniştim pe prietenul 
nostru. Dar toate mustrările noastre păreau că produc asupra 
lui un efect contrar. Cu cât îi repetam că această poveste 
aparţinea trecutului, cu cât îl rugam să fie înţelegător, să lase 
morţii în pace şi viii să-şi trăiască viaţa, cu atât Raoul se înfuria 
mai tare. 

— L-a ucis, mi-a ucis tatăl! striga el cu capul între mâinile lui 
în formă de gheare. 

— Nu poţi să ştii ce avea el în cap când s-a spânzurat. Totuşi, 
s-a sinucis. 

— Eu nu ştiu, dar Satan ştie. Tatăl meu îşi iubea soţia, iar ea 
l-a trădat, asta e tot. 

— Satan nu face decât să-i împingă pe ignoranţi în ignoranţa 
lor, am insistat eu. 

Dar Raoul nu mai era capabil să judece la rece. De parcă 
totul în jurul lui ar fi fost deformat de această idee obsesivă. 

S-a ridicat în culmea furiei, răsturnând scaunul şi paharul, şi 
a coborât în goană scările thanatodromului. 

Ghicind ce avea de gând să facă, am căutat în grabă numărul 
de telefon al mamei sale pentru a o pune în gardă. l-am spus că 
fiul ei, convins acum că ea provocase moartea tatălui său, venea 
să-l răzbune. Mi-a jurat că Raoul se înşela, că ea îşi poate 
justifica faptele cu uşurinţă, dar s-a grăbit să închidă. 

Îşi luase în grabă câteva lucruri şi dispăruse când Raoul, 
desfigurat de ură, a spart uşa. 

S-a întors înnegurat la faţă. Negăsind-o pe mama lui, se 
repezise la faimosul Philippe, amantul de atunci. Se năpustise 
asupra lui, numai că celălalt era mai puternic şi-l trimisese la 
podea. Toată povestea asta era puţin cam ridicolă! Orgoliosul 
thanatonaut redevenise un puşti mâniat care bate din picior şi 
vrea să facă totul ţăndări! 

Cât de uşor e să te laşi copleşit de ură! 

Am înţeles pentru prima oară că, uneori, e mai bine să nu 
cunoşti adevărul. E mai bine să-l cauţi decât să-l găseşti, şi de 

aceea Sfântul Petru-Hermes nu scosese nici o vorbă. Freddy 
spunea că „înțeleptul caută adevărul, în timp ce nătărăul l-a şi 
găsit”. 

— Mama mea e cea mai rea dintre stricate, tuna şi fulgera 
Raoul, întors printre noi. 

— Cine eşti tu de îndrăzneşti s-o judeci? s-a enervat Stefania 
în timp ce-i tampona cu o cârpă umedă vânătăile. La urma 
urmelor şi tatăl tău a greşit. O neglija şi nu se interesa decât de 
cărţuliile lui. Chiar tu mi-ai spus că nici de tine nu s-a ocupat 
vreodată. Dar ea te-a crescut! 

Raoul era însă într-un asemenea hal, încât era imposibil să-l 
faci să gândească normal. 

— Tatăl meu era un savant filozof, repeta el. Se consacrase 
ştiinţei. A deschis calea cercetărilor asupra morţii. Şi mama mea 
l-a ucis! 

Rose şi-a aşezat mâna răcoroasă pe fruntea lui fierbinte. 

— Nimic nu e simplu, a murmurat Rose cu vocea ei muzicală. 
De fapt, ar trebui să-i mulţumeşti mamei tale. „Omorându-ţi” 
tatăl, ea a creat în tine o sete de cunoaştere, un apetit care va 
avea nevoie să fie satisfăcut. Datorită ei ţi-ai sfârşit cu bine 
studiile de biologie, te-ai specializat în hibernarea marmotelor, 
ai devenit un pionier al thanatonauticii şi ai sfârşit prin a 
descoperi Continentul Ultim. 

— Şi de asemenea adevărul, a bombănit Raoul. 

— Dacă asta poate să te consoleze, aminteşte-ti că acolo sus 
va fi neapărat judecată într-o zi. Sufletul ei va fi cântărit aşa 
cum sunt cântărite celelalte. Îngerii dispun de toate datele, 
inclusiv de mărturia tatălui tău. Se va face dreptate. Numai 
orgoliul nostru ne face să ne închipuim că putem face dreptate 
aici pe pământ. Justiţia e o iluzie. 

— Da, am adăugat eu. Ai încredere în îngeri şi în destin. 
Acolo sus va fi pedepsită după cum merită. 

— Poate că o vor face să se reîncarneze într-o broască, a 
spus Amandine ca să-l consoleze. 

Raoul a băut pe nerăsuflate paharul de coniac întins de ea şi 
a mai cerut unul. 

— Cu siguranţă că există şi broaşte fericite, a bombănit el. 
Aş vrea să se reîncarneze în gândac de bucătărie, ca s-o strivesc 
sub talpă. 

Am cerut şi eu un pahar de alcool. 

— Ştii, Raoul, cred că ar trebui să-ţi faci psihanaliza, i-am zis 

eu suspinând, pentru că de fapt nu erai pregătit să asculţi 
revelaţiile lui Satan. 

— Să nu uităm că Satan este totuşi un înger al răului, a 
remarcat Amandine. 

L-am apucat pe Raoul de umăr. 

— Aducţi aminte că am luptat împreună împotriva 
adoratorilor Satanei şi iată-te acum cerându-i ajutorul pentru a- 
ţi rezolva micile probleme personale! Nu eşti decât un Faust de 
operetă! 

Mă săturasem să-l văd bălăcindu-se în furia lui şi aş fi vrut să 
scutur ca pe un prun epava aceea cu mintea ameţită. 

— Ascultă-mă bine! am exclamat eu. Vom avea în continuare 
nevoie de tine la thanatodrom, zi de zi şi minut cu minut. Aşa că 
dă-i pace mamei tale. Nu avem timp de pierdut. 

Raoul a izbucnit într-un râs răutăcios. 

— Cine e acest om atotştiutor care îmi face morală? Nu te-ai 
uitat un pic la tine, Michael? Am aflat lucruri frumoase şi despre 
tine. 

Am ridicat neîncrezător din umeri. 

— Imposibil, am zis. Satan ţi-a făcut confidenţe despre tatăl 
tău pentru că doreai asta din tot sufletul. Dar pentru ce ti-ar fi 
vorbit despre mine? 

— Prietenul meu, vechiul meu prieten, cel mai vechi prieten 
al meu... Am vibrat destul de puternic ca să-mi spună două 
adevăruri şi despre tine. 

Am ştiut din instinct că aceste adevăruri îmi vor face rău. 
Numai adevărații prieteni ştiu unde să te lovească pentru a-ţi 
face rău. Mi-a venit să strig: „Haide, viperă, scuipă-ţi veninul!”, 
dar teama a fost mai tare decât mine. Mi-am astupat urechile în 
timp ce el îşi împărtăşea revelaţiile. După expresia de pe faţa 
celor trei femei am înţeles că era ceva grav. Mai ales cea dea 
doua informaţie o impresionase mai mult pe Rose. 

Cum mi-am luat mâinile de la urechi, Raoul a şi bâiguit: 

— N-ai auzit bine? Vrei să repet? 

— Nu vreau să ştiu nimic! am strigat eu. 

Dar, mai înainte să am timp să-mi vâr din nou degetele în 
urechi, l-am şi auzit răcnind: 

— Părinţii tăi erau sterili! Tu şi Conrad nu sunteţi decât nişte 
copii adoptați. Adevărul numărul unu. 

Am avut impresia că a dat peste mine un camion. Mă 
urmărea de multă vreme şi acum mă făcuse terci. Totul se 

năruia în mine. Trecutul meu nu mai era trecutul meu. Familia 
mea nu fusese niciodată familia mea. Tatăl meu nu era tatăl 
meu. Mama mea nu era mama mea, nici fratele meu nu era 
fratele meu. Şi străbunica Aglae... 

Raoul mă privea cu încântare. Era rândul meu să sufăr. O 
expresie sadică a apărut pe faţa lui în clipa în care se pregătea 
să-şi trimită şi cea de a doua rachetă. 

— Adevărul numărul doi! 

Un camion care te calcă e un lucru cumplit. Nici nu mai 
poate fi vorba să treacă şi altul peste măruntaiele tale calde şi 
însângerate. Mi-am înfipt adânc degetele în urechi. Să nu ştiu, 
să nu ştiu nimic. Fie-vă milă, lăsaţi-mă să înghit mai întâi primul 
adevăr! Dar gata, probabil că Raoul îl spusese din nou şi pe al 
doilea. În privirile Amandinei, ale Stefaniei şi mai ales ale 
nevestei mele se citea tulburarea. Furios, mi-am luat mâinile de 
la urechi şi i-am tras un pumn fulgerător în bărbie celui care 
fusese cel mai bun prieten al meu. 

Masându-şi uşurel faţa, Raoul mă privea cu un aer răutăcios 
şi încântat totodată. j 

— Mulţumesc, a zis el. Imi place să primesc un upercut 
zdravăn... Mai ales din partea celor „mai buni prieteni”. 

Trebuia să răspund ceva care să-l pună definitiv la punct. Nu 
am avut timp să mă gândesc la ceva subtil. Am spus o frază care 
nu voia să însemne nimic, de parcă aş fi pronunţat o sentinţă. 

— Cine zice ăla e! 


220 - MITOLOGIA EVREILOR 


„Vor vedea lumea care acum le este invizibilă şi vor vedea 
timpul care acum le este ascuns. In plus, timpul nu-i va 
îmbătrâni. Căci vor rămâne pe înălțimile acelei lumi, vor fi 
asemenea îngerilor şi stelelor, şi vor lua toate înfăţişările după 
cum vor dori, de frumuseţe şi de graţie, de lumină în 
splendoarea gloriei. Căci în faţa lor se vor întinde spaţiile 
Paradisului. Li se va arăta excepţionala frumuseţe a celor vii 
care se află sub tron, precum şi întreaga armată a îngerilor, 
împiedicaţi acum de cuvântul meu să se facă văzuţi şi obligaţi 
prin poruncă să stea la locurile lor până când va sosi ceasul 
venirii lor.” 

Baruh, L 
I, 8-11 


Extras din studiul Moartea, această 
necunoscută, 
de 
Francis Razorbak 


221 - FIŞĂ DE POLIŢIE 


Notă către serviciile interesate 


Informaţii confidenţiale transmise unor muritori de către 
îngeri prea puțin  scrupuloşi. Riscul unor consecinţe 
supărătoare. Intervenţie indispensabilă pentru a pune capăt 
acestei aventuri periculoase. 


Răspunsul serviciilor interesate: 


Mereu intraţi în panică pentru fleacuri. Controlăm perfect 
situaţia. Totul s-a petrecut foarte bine. Nu există nici un motiv 
ca de data asta să fie altfel. 


222- MANUAL DE ISTORIE 


E necesar să fii foarte tare ca să înfrunţi adevărul. Câţi 
dintre noi pot să audă adevărul şi să-şi păstreze sângele rece? 
Imediat ce au fost înţelese efectele perverse ale thanatonauticii, 
Ministerul Educaţiei Naţionale a înfiinţat cursuri de ISA 
(Infruntarea cu Seninătate a Adevărului). Aceste cursuri au fost 
destinate la început numai claselor din cursul superior, dar s-au 
răspândit cu rapiditate şi la cele din cursul elementar. De puţină 
vreme, această disciplină face parte din probele de la 
bacalaureat. 


Manual de istorie, anul II, 

curs elementar 


223- ORFAN 


Imediat ce ne-am întors în camera noastră, Rose şi cu mine 
am făcut dragoste. Ea se avântase spre mine. Mi-a şoptit că voia 
foarte repede un copil de la mine. Cădea bine. Şi eu voiam de 
multă vreme un copil de la ea. 

Până atunci nu avusesem decât animale şi plante. O luasem 
progresiv. Mai întâi o plantă verde (monotonă), apoi un portocal 
(care făcea fructe imposibil de mâncat), apoi un peşte roşu 
(Leviathan, pe care îl găsisem într-o zi, fără nici un motiv, cu 
burta în sus), apoi Zuzu, broasca ţestoasă marină (ocupată tot 
timpul să se îndoape cu viermişori), apoi cobaiul (botezat Chit- 
Chiţ, pentru că-i era foame şi chiţăia tot timpul ca să ne spună 
asta), apoi o pisică ce i-a venit de hac cobaiului, apoi un căţel 
(care răzbunase cobaiul chinuind tot timpul pisica). 

Un copil era acum binevenit. Măcar pentru a o răzbuna la 
rândul lui pe pisică, trăgându-l pe câine de urechi, de coadă, de 
labe, de pleoape şi de nas. Copiii sunt dotați în mod natural 
pentru a restabili dreptatea. 

Cu spiritul ei ştiinţific, Rose a consultat calendarul. 

— Data ar putea să se potrivească, a declarat ea. 

— Cu puţin noroc, am putea să naştem un copil care să fie 
reîncarnarea lui Freddy, am remarcat eu. 

Freddy spusese că va da buzna în ţinutul portocaliu 
încercând să se reîncarneze într-un an. Trecuseră de atunci trei 
luni... Poate că, totuşi, cu puţin noroc vom reuşi. 

În orice caz, ideea a încântat-o pe Rose. Ar fi fost fantastic să 
devenim părinţii unui copil care să fie reîncarnarea lui Freddy. 

Eram încă o dată pionieri. Cine se mai gândise până atunci 
să facă un copil care să fie receptaculul unui suflet ales 
dinainte? Era ca şi cum ai fi fabricat o vază ca să pui în ea florile 
avute în stoc. 

— La treabă! am zis eu cu însufleţire. 

Ne-am iubit plini de veselie, totuşi am surprins un fel de 
expresie tristă pe faţa ei când şi-a aşezat din nou capul pe 
pernă. 

Am întrebat-o ce avea. A suspinat şi m-a pus să jur că o să-mi 

346 


astup urechile ori de câte ori Raoul va încerca să mă lovească, 
aducându-mi la cunoştinţă cel de-al doilea adevăr. 

— O să-i treacă, am zis eu. Raoul e rău pentru că a suferit 
când a aflat că mama lui i-a omorât tatăl, aşa că-l înţeleg. 

— Dar tu nu ai nici un amestec în treaba asta, a protestat ea. 
Nu văd de ce, de ce această plăcere nesănătoasă de a vrea acum 
cu orice preţ să-ţi dezvăluie confidenţele josnice făcute de 
Satan. În orice caz, i-ai tras una pe cinste. Nu ştiam că soţul 
meu are talent de boxer! a zis ea lipindu-se din nou de mine. 

M-am strâmbat nemulţumit. 

— E prima dată când lovesc pe cineva, cu o dorinţă atât de 
mare de a-i face rău... Şi cu asta mi-am pierdut cel mai bun 
prieten. 

— Nu, a spus ea, sigură pe sine. Raoul nu are nimic 
împotriva ta. Aşa cum zicea unchiul Guillaume: „Când cineva e 
înfuriat pe tine, nu e cu adevărat înfuriat pe tine, e doar înfuriat 


pe el.” 
Am făcut din nou dragoste. Am alungat veşnicul parazit „de 
fapt, ce caut...”, pentru a-l înlocui foarte repede cu gânduri şi 


senzaţii mult mai agreabile. 

După aceea, Rose, încântătoare în cămaşa ei de noapte, s-a 
aplecat peste balcon ca să admire noaptea înstelată. Luna era 
imensă. Stelele din jur încercau să se facă şi ele remarcate. 

— Mă întreb uneori dacă nu ne jucăm de-a ucenicul vrăjitor, 
a mormăit ea. Uite ce vrajbă a stârnit între noi descoperirea 
ultimei zone a Paradisului. 

— Doar n-ai să-i susţii pe obscurantiştii care vor să ni se 
interzică explorările? 

— Nu, bineînţeles. Ci doar să punem nişte balustrade ca să 
ne ferim de necazuri. Poate că povestea lui Raoul e un 
avertisment. Îţi închipui ce s-ar întâmpla dacă oricine merge 
acolo dă peste un înger care-i aduce la cunoştinţă nişte 
adevăruri inoportune! 

— E destul să-ţi păstrezi calmul. Raoul mi-a adus la 
cunoştinţă că sunt orfan. Ei şi? Asta nu mi-a modificat cu nimic 
comportamentul. Dimpotrivă. Acum le sunt şi mai recunoscător 
părinţilor mei adoptivi pentru că m-au primit în casa lor şi m-au 
crescut. 

Am fost tentat să-i cer să-mi spună cel de-al doilea adevăr ca 
să văd dacă sunt în stare să-l suport. Rose a refuzat. M-a pus să 
promit că nu-i voi cere asta niciodată. Am citit în privirea ei că 

acest adevăr din urmă ar provoca mult mai multe pagube decât 
primul. 

Totuşi, nu puteam să-mi dau seama ce-ar fi fost mai teribil 
decât să afli că părinţii, pe care i-ai crezut totdeauna ai tăi, nu 
erau părinţii tăi adevăraţi. 

Am adormit unul în braţele celuilalt. 

Dimineaţă, Raoul nu mai era acolo. Dispăruse şi nimeni nu 
ştia unde. 

Am rămas singur la thanatodrom cu femeile „mele”: Rose, 
Amandine şi Stefania. Soţia mea fixase pe unul din pereţii 
terasei un poster imens care reprezenta galaxia, având în centru 
puţul fără fund al Paradisului. Mă uitam deseori la această 
imagine, rezultatul tuturor eforturilor noastre. Totul pleca de 
acolo şi se întorcea acolo. Toate energiile, toate luminile, toate 
ideile, toate sufletele. Era o pubelă şi o matrice. Sensul 
existenţei noastre. 

Paradisul. 

Freddy era acolo... Şi nu numai Freddy, ci şi primii noştri 
thanatonauţi: Marcellin, Hugues, Felix, Rajiv... toptanul de 
deţinuţi de la Fleury-Merogis... 

Uneori mă instalam seara în faţa receptorului antenei mari 
pe care o instalasem în vârful thanatodromului şi priveam pe 
ecranul de control morţii care zburau ca un stol de porumbei. 
Călătorie plăcută, dragi contemporani! 

Fiecare punct verde simboliza un decedat. Unii zburau mai 
repede decât alţii. Nevoia lor de a părăsi această lume era cu 
siguranţă mult mai mare. Foarte rar vedeam un suflet revenind 
pe pământ. Poate că era unul salvat de medicină, un 
thanatonaut izolat, un îndrăgostit care nu voia să-şi părăsească 
iubita, un tip asasinat care voia să se răzbune făcând pe 
fantoma, un călugăr în stare de meditaţie sau poate chiar un 
înger care făcea o vizită discretă omului ce-l solicitase. 

Despre Raoul credeam că rătăceşte pe undeva, pe acest 
pământ foarte material, în căutarea mamei sale în carne şi oase. 
În realitate, prietenul nostru nu era prea departe. Neputând să 
dea de ea, dezolat că era împotriva noastră, Raoul bătea 
barurile şi pretindea că alcoolul îi va permite la o adică să-şi 
perfecţioneze tehnica de decolare. 

Într-o zi, dezmeticit din beţie, a constatat că începuse cu el 
însuşi o mare dezbatere în privinţa justiţiei. S-a întors la 
thanatodrom, a sunat la uşa mea, s-a scuzat pentru răul pe care 

mi l-a făcut şi mi-a promis solemn că nu va mai încerca niciodată 
să-mi dezvăluie al doilea adevăr pe care, din fericire, nu-l 
auzisem. 

I-am mulţumit fără prea multă convingere. Existenţa unei 
informaţii care mi-ar fi răsturnat întreaga existenţă şi faptul că 
nu voiam s-o aflu nu-mi plăcea deloc. 

Seara, mama şi fratele meu adoptiv au venit în vizită la mine. 
Poate că nu erau decât nişte străini, totuşi am apreciat cum se 
cuvine importanţa pe care o căpătaseră în viaţa mea. Părinţii 
mei mă trataseră totdeauna ca pe unul de-ai lor, fără să lase să 
se întrezărească nici cel mai mic indiciu că n-aş fi fost. Mă 
răsfăţaseră. Păstraseră secretul. Mă ocărâseră şi-mi stârniseră 
dorinţa să mă revolt împotriva lor ca şi cum aş fi fost copilul lor 
adevărat. Am putut să mă debarasez de complexul lui Oedip, cu 
falsul meu tată nul, am putut să mă îndrăgostesc inconştient de 
execrabila mea mamă, am putut să intru în rivalitate cu 
lamentabilul meu frate. Pentru toate astea, mii de mulţumiri. 

Poate că asta este adevărata justiţie, să fii în stare să spui 
mulţumesc celor care ţi-au făcut bine şi să nu lingi mâna celor 
care ţi-au făcut rău. Pare cât se poate de simplu, dar uneori te 
trezeşti făcând prosteşte tocmai invers şi nici măcar nu ştii 
pentru ce. 

I-am îmbrăţişat aşa cum nu-i mai îmbrăţişasem niciodată 
până atunci, spunându-mi că, oricare ar fi împrejurările, nu voi 
accepta niciodată să stau de vorbă acolo sus cu părinţii mei 
adevăraţi, care mă abandonaseră ca pe o grămadă de zdrenţe. 
Nu voiam să cunosc motivele (cu siguranţă întemeiate) care-i 
împinseseră să facă asta, nu voiam nici măcar să le văd feţele. 
Dacă ei mă abandonaseră, îi abandonam şi eu pe ei. Şi îi 
adoptam şi eu pe cei care mă adoptaseră. 

Nu aveam decât o singură familie adevărată: pe grăsana 
mea de mamă şi pe cretinul de Conrad. Adevărul lui Raoul îmi 
permisese să înţeleg un adevăr cu mult mai preţios. 

Nu poţi să-ţi alegi prietenii, dar... poţi să-ţi alegi familia! 


224 - MITOLOGIE CREŞTINĂ 


„lar dacă se propovăduieşte că Cristos a înviat din morţi, 
cum zic unii dintre voi că nu este înviere a morţilor? Dacă nu 

este înviere a morţilor, nici Cristos nu a înviat. Şi dacă Cristos 
nu a înviat, zadarnică este atunci propovăduirea noastră, 
zadarnică şi credinţa voastră. (...) lar dacă nădăjduim în Cristos 
numai în viaţa aceasta, suntem mai de plâns decât toţi oamenii. 
(...) Dacă morţii nu înviază, să bem şi să mâncăm, căci mâine 
vom muri!” 


Epistola întâi către Corinteni a Sfântului 


Apostol Pavel XV, 
12-14, 19, 32 
Extras din studiul Moartea, această 
necunoscută, 
de Francis 
Razorbak 


225 - CONFERINŢE 


Profitând de faptul că deocamdată secretul era bine păstrat, 
ne-am înmulţit călătoriile pentru a explora mai bine, şi dacă era 
posibil până la capăt, ultima zonă a Paradisului. 

Îngerii se obişnuiseră cu vizitele micului nostru grup de 
thanatonauţi. Ne numeau „marii lor iniţiaţi de la o zi la alta”. 
Vrând-nevrând, îngerii acceptau să răspundă la întrebările 
noastre, de parcă aceste convorbiri făceau parte dintr-o 
procedură de-acum bine cunoscută de ei. 

După ce-i cunoşti puţin, îngerii se dovedesc amabili şi 
extrem de înţelepţi. E vorba totuşi de nişte super-bodhisattvas, 
de cei mai buni Lamed vav, de sfinţii cei mai sfinţi. 

Treptat am sesizat mai bine sensul vieţii, dar rămâneam 
singurii care ştiam. Lucinder a considerat într-o zi că această 
situaţie durase destul. Era în pragul candidaturii pentru un al 
treilea mandat prezidenţial. Pe toate planurile - politic, 
economic, diplomatic - bilanţul său era dezastruos. Nu mai avea 
decât un singur atu de aruncat în bătălia electorală: thanato- 
nautica. Era mult mai prudent să vorbeşti despre îngeri şi 
Paradis decât să aminteşti indicii de recesiune, rata şomajului 
într-o creştere cumplită şi un deficit al balanței comerciale 
complet demoralizant. 

Lucinder se baza deci pe noi pentru a-şi reconstrui o imagine 
de învingător. La urma urmelor, el era omul care pornise 
campania de explorare a Continentului Ultim, proiect cum nu se 
poate mai cutezător. Publicul va dori cu siguranţă să afle şi mai 
multe despre ce se petrece după moarte. Şi cum să izbutească 
mai bine decât strecurând în urnă un buletin cu numele 
preşedintelui? 

Totul se plăteşte. Un vot este egal cu un pas în plus spre 
explicaţia morţii tale. Asta era în esenţă programul electoral al 
prietenului nostru. 

Eu nu eram de părere că venise timpul să le dezvăluim 
oamenilor faptul că după Moch 6 exista un ţinut alb, populat cu 
îngeri, unde defuncţii trebuiau să dea socoteală de faptele bune 
şi rele comise în timpul trecerii lor pe pământ. Eram destul de 
bine plasat pentru a aprecia ravagiile adevărului. 

Şi ce nu puteai afla acolo sus! Cine plătise asasinarea lui 
Kennedy, cine pusese la cale moartea frumoasei Marilyn 
Monroe, cine înarmase mâna lui Ravaillac. Cine era Masca de 
Fier. Unde era ascunsă comoara piratului Barbă-Neagră. Acolo 
sus, dacă doreai foarte tare, aveai acces la toate soluţiile, la 
toate răspunsurile. Asta chiar era un lucru bun? 

Mai mult decât atât. Ce gâlceavă frumuşică se profila la 
orizont dacă oricine ar afla că e suficient să apelezi din toată 
inima la îngeri pentru ca dorinţele să ţi se realizeze! Dorinţele 
unora sunt deseori complet împotriva dorințelor altora. Unii 
râvnesc puterea, alţii o moştenise, unii nu visează decât la pace 
şi alţii doar la măcel. Cum să-i satisfaci simultan pe toţi 
pământenii? 

Oare lumea în care toate dorinţele s-ar realiza, la o simplă 
solicitare a îngerilor, n-ar fi un adevărat infern? „Să ne ferim de 
dorinţele noastre, căci s-ar putea să ne întristeze realizarea lor”, 
spunea Freddy. Îmi amintesc că dorisem moartea unui profesor 
de geografie deosebit de irascibil. Imi amintesc că-mi dorisem 
să dispun de un harem de femei supuse. Îmi amintesc că-mi 
dorisem să fiu mort. Noroc că îngerii nu m-au ascultat, aşa cum 
nu-i ascultaseră pe atâţia tirani care-şi doreau să devină stăpânii 
lumii! 

— Nu, am afirmat eu cu tărie. Nu trebuie să divulgăm 
existenţa îngerilor. Oamenii nu sunt încă pregătiţi pentru un 
astfel de anunţ. 

— Haide, haide, a zis preşedintele zâmbind prietenos. Dragul 

meu Michael, doar ţi s-a adus la cunoştinţă că nu eşti decât un 
copil adoptat şi n-ai făcut din asta o tragedie! 

Sigur. Dar un al doilea adevăr pe care nu-l cunoşteam mă 
obseda... N-am îndrăznit să-mi mărturisesc obsesia, aşa că n-am 
spus decât atât: 

— Poate, dar să nu uităm cazul lui Raoul. 

Dar preşedintele nu accepta nici o obiecţie. 

— Razorbak are nevoie de odihnă. Razorbak bea prea mult 
alcool. L-am convins să urmeze o cură de dezintoxicare. A 
promis că va veni să dea o mână de ajutor la campania mea 
prezidenţială de îndată ce se va simţi mai bine. 

— Dar mama lui, forţată să se ascundă tot timpul? 

— A iertat-o. 

Vestea m-a uimit la culme. 

— Cum aţi reuşit să-i obţineţi iertarea? 

Preşedintele şi-a frecat mâinile încântat. 

— Ingerii sunt de bună seamă practici. Nu eu l-am convins 
pe Raoul, ci Stefania. Ingerul negru Satan provocase toate 
relele, aşa că ea a obţinut de la arhanghelul Gabriel, 
corespondentul alb al Satanei, repararea tuturor neajunsurilor. 
După cum vezi, dragul meu Michael, putem avea încredere în 
Paradis. Răul pe care-l poate provoca, tot el este în stare să-l 
schimbe în bine. 

Ce să mai răspunzi la asta? De altfel, cine eram eu să mă 
opun şefului statului? Cu siguranţă că Raoul ar fi putut să ridice 
obiecţii, numai că el absenta cât se poate de motivat! Iar 
Stefania, Rose şi Amandine nu vedeau nici un motiv pentru care 
să nu divulgăm ultimul secret. M-am supus deci voinţei 
generale. 

Astfel am intrat într-o altă perioadă de „show-biz”. Am 
început un ciclu de conferinţe prin toată lumea, povestind 
aproape peste tot întrevederile noastre cu îngerii, arhanghelii, 
serafimii, djinnii şi chiar diavolii. La început ne duceam 
împreună, Stefania, Amandine, Rose şi cu mine. Dar treptat s-a 
dovedit că numai Amandine era cu adevărat foarte dotată 
pentru acest gen de manifestare. 

Încântătoarea infirmieră, la început cu gura cusută, apoi 
rezervată, dovedea brusc că dispune de un talent oratoric de 
netăgăduit. Cei mai tăcuţi se arată adesea cei mai elocvenţi 
imediat ce li se oferă ocazia. 

Amandine ştia să-şi comunice pasiunea pentru 

thanatonautică. Ea descria cu încântare Paradisul, unde urca 
din ce în ce mai des pentru a-l căuta (zadarnic până acum) pe 
Freddy şi pentru a discuta cu Sfântul Petru. Pe lângă asta, 
recenta ei văduvie îi conferea un plus de credibilitate. O văduvă 
n-ar fi putut să mintă în legătură cu un subiect care o privea 
direct, mai ales când soţul ei fusese cel mai bun coregraf al 
decolărilor thanatonautice! 

Conferinţele Amandinei au devenit adevărate spectacole. 
Apărea îmbrăcată în negru sub albul reflectoarelor, în timp ce 
corul intona uvertura de la Carmina Burana. Înger blond cu trup 
de corb, semăna din ce în ce mai tare cu fantasma ei pe care o 
întâlneam la fiecare din incursiunile mele extraterestre. 

Într-o seară, pe la sfârşitul expunerii, un ziarist a ridicat 
mâna. 

— Această „cântărire a sufletelor” mi se pare de neînțeles. 
Chiar vreţi să spuneţi că acolo sus se dau puncte ca nişte note 
bune şi rele? 

Amandine a făcut o mică pauză înainte de a răspunde. N 

— Da. Existenţa seamănă întrucâtva cu bacalaureatul. Il 
repeţi până când obţii media de trecere. 

În sală s-a stârnit rumoare. 

— Păi atunci, a continuat ziaristul, de câte bile albe şi negre 
e nevoie pentru ca un suflet să termine cu ciclul reîncarnărilor? 

Probabil că Sfântul Petru nu făcuse mofturi cu cheile lui. 
Amandine a oferit cifrele exacte: 

— Şase sute de puncte. După baremul impus de cei trei 
arhangheli, trebuie şase sute de puncte ca să nu fie nevoie să 
mai treci examenul altei vieţi. 

Zarvă mare în sală. Prin urmare, viaţa nu era decât o mare 
sală de clasă unde totul se rezuma la a câştiga cât mai multe 
note bune cu putinţă, evitând cum puteai mai bine notele 
proaste? 

Această viziune „şcolărească” a destinului avea darul să-i 
decepţioneze pe mulţi. Dar avea cel puţin meritul de a fi 
coerentă. 

— O singură faptă bună poate să aducă dintr-o dată cele şase 
sute de puncte, a precizat Amandine. 

Murmure de uşurare. Era deci suficient să te comporţi bine o 
singură dată în viaţă ca să fii salvat! Numai că, imediat, 
conferenţiara a completat: 

— Dar, tot aşa, o singură faptă rea poate să strice o viaţă 

întreagă. Te poţi pierde sau salva cu fapte pe care le crezi pe 
moment anodine, mi-a spus un înger. Cântărirea e foarte 
subtilă, iar judecătorii fac calcule foarte complicate. In realitate, 
nici măcar un defunct la zece mii nu reuşeşte să obţină şase 
sute de puncte şi să se transforme în spirit pur. Cei mai mulţi 
pică şi urmează să se reîncarneze. 

Au venit şi alte întrebări. 

— Sunt şi animale acolo? 

— Da, şi atunci când s-au comportat bine în ciclul lor animal 
se reîncarnează în oameni. Oamenii sunt în capătul cel mai de 
sus al scării reîncarnării, căci numai ei dispun de o conştiinţă 
abstractă. 

— Asta ar însemna că toţi am fost animale, înainte de a 
deveni oameni? 

— Bineînţeles. Evoluţia merge de la mineral la vegetal, de la 
vegetal la animal, de la animal la om, de la om la spirit pur. 
Acesta este sensul vieţii. 

Amandine dezvăluise toate secretele lumii, şi totuşi continua 
să plouă cu întrebări. 

— E posibil şi un regres? 

— Evident. Dacă te comporţi prea rău în cursul existenţei, 
cazi din nou într-o formă de viaţă anterioară. Din om redevii 
animal. Dar asta se întâmplă foarte rar. 

— Dar ce se întâmplă atunci cu oamenii răi, dar nu destul de 
răi încât să recadă în stadiul animal? 

— Se reîncarnează în oameni a căror existentă va fi deosebit 
de neplăcută şi în care vor trebui să-şi pună în valoare toate 
calităţile. In realitate, Infernul e aici, pe acest pământ. Cei care 
s-au comportat rău vor renaşte în ţări bântuite de războaie şi de 
foame endemică. Vor fi săraci, bolnavi, handicapati... în aceste 
împrejurări cumplite, vor avea posibilităţi mai largi de a-şi 
răscumpăra greşelile. Vor putea să se sacrifice pentru ceilalţi 
chiar într-un mod spectaculos. Bunăvoinţa lor va fi uşor de 
demonstrat acolo, sus. 

Ziaristul a ridicat imediat mâna. 

— Vreţi să spuneţi că cei care se nasc în familiile occidentale 
bogate sunt cu toţii nişte oameni care au avut o comportare 
bună în viaţa lor anterioară? 

Amandine a suspinat. 

— Ar fi prea simplu. Poţi să fii nefericit, chiar cumplit de 
nefericit în sânul unei familii bogate din Occident şi poţi să fii 

fericit, foarte fericit, în căldura şi solidaritatea unei periferii din 
lumea a treia. În fond, în ţările noastre aşa-zis evoluate se 
înregistrează numărul cel mai mare de sinucideri. 

Asistenţa s-a îndreptat perplexă spre ieşire. 


226 - MITOLOGIE CREŞTINĂ 


„Tot aşa este şi cu învierea morţilor. Trupul este semănat în 
ocară şi înviază în slavă, este semănat în neputinţă şi înviază în 
putere, este semănat într-un corp fizic şi înviază într-un corp 
spiritual.” 


Epistola întâi către Corinteni a Sfântului 
Apostol Pavel 
XV, 42-14 


Extras din studiul Moartea, această 
necunoscută, 
de 
Francis Razorbak 


227 - BURIC 


Raoul plecase din nou în căutarea mamei sale care, neştiind 
de schimbarea lui de atitudine, se ascundea în continuare. 
Vorbea mai puţin, dar părea mai departe stăpânit de furie. 
Lipsit de efectele anesteziante ale alcoolului, Raoul devenea din 
zi în zi mai trist. După ce încercase atâta vreme să ajungă la 
tatăl lui, acum nu mai reuşea să-şi găsească mama. În fond, nu 
era decât o căutare psihanalitică obişnuită. Incă o dată 
complexul lui Oedip îşi făcea de cap. Numai că Raoul inversase 
totul. Era îndrăgostit de tatăl lui şi voia să-şi ucidă mama. 

Stefania se străduia să-l reconforteze cum se pricepea mai 
bine şi aveau împreună conversații lungi. Faţă de mine, 

Raoul nu spunea nimic, ruşinat parcă de comportarea lui 
trecută. 

Amandine era acum un fel de star. Era thanatonauta noastră 
numărul 1. Făcea curse dus-întors între Buttes-Chaumont şi 
Paradis, unde Sfântul Petru, de care devenise foarte legată, o 
numea, aşa pretindea ea, „mica mea iniţiată”. 

Lucinder urca în sondajele preelectorale, în timp ce Rose şi 
cu mine ne preocupam mai ales de geografia completă a 
Paradisului. Ce se afla dincolo de zona unde se cântăreau 
sufletele? Ne apropiasem de nenumărate ori de locul acela, dar 
niciodată nu reuşisem să dăm ocol muntelui de lumină pentru a 
descoperi ce se afla în spatele lui, cordoanele noastre argintii se 
dovedeau prea scurte. Şi cum Rose mai era şi însărcinată, nici 
unul dintre noi nu avea chef să-şi rişte viaţa pentru a afla. 

Astronomul meu persista în credinţa că la capătul găurii 
negre se găsea contrariul ei, o fântână albă, proiectând sufletele 
ca o armă cu ţeava evazată. Morţii erau aspiraţi pe o parte, apoi 
propulsaţi pe cealaltă parte spre reîncarnare. În aşteptarea 
momentului când aveam să mergem să vedem, Rose s-a înhămat 
mai prozaic la un studiu asupra razelor gamma, încărcate cu 
mai multă energie decât razele X sau ultraviolete. Soţia mea a 
pus la punct un nou detector de raze gamma care ne-a permis 
să observăm şi mai bine, de pe Pământ, împrejurimile 
Paradisului şi centrul galaxiei noastre. 

După ce făcusem o baie, zăboveam într-o zi cu ochii la apa 
care se scurgea bolborosind prin gaura căzii. In asta consta tot 
secretul astronomiei, în acel vârtej precum o gaură neagră în 
care năvălea apa murdară. Un cerc cu centrul plin de energie. 
M-am gândit la vechea enigmă a lui Raoul. Cum poţi desena un 
cerc şi centrul lui fără să ridici creionul de pe hârtie? 

Apa se ducea spre canal. Dar pe unde se evacuau sufletele 
noastre? La orice lucru, să nu cauţi niciodată capul, totdeauna 
să te concentrezi asupra centrului. Stefania spunea că 
adevăratul eu se află în vechiul cordon care ne-a legat un timp 
de mama noastră. Buricul. Pe acolo am primit hrană, sânge şi 
forţă, apoi, la naştere, poarta s-a închis. Dar, după părerea 
Stefaniei, buricul rămânea mai departe un punct important. 
Centrul nostru de gravitate, deci centrul nostru real. 

În contact cu toate zonele pe care le hrănise cândva, e 
suficient să-l încălzeşti în caz de boală pentru ca el să iradieze în 
tot corpul. 

Începem să trăim cu buricul din pântecul nostru şi murim în 
buricul galaxiei. 

M-am uitat încă o dată la cada goală şi mi-am pus un halat 
peste pielea umedă. 


228 - MITOLOGIE EGIPTEANĂ 


În Egipt, în timpul dinastiei a XVIII-a, tratamentul faraonilor 
şi al anumitor nobili morţi prevedea un ceremonial de 
îmbălsămare precis şi strict. Cadavrul era întins pe spate. 
Maestrul de ceremonii este în general un preot al lui Osiris, 
îmbrăcat ca Horus. El este însoţit de patru asistenţi care 
simbolizează cele patru puncte cardinale. Aceştia epilează 
cadavrul, apoi incizează abdomenul în partea stângă la nivelul 
diafragmei. Preotul lui Osiris îşi vâră mâna în interiorul plăgii şi 
începe să extragă organele nobile, susceptibile să putrezească: 
ficatul, splina, plămânii, intestinul, stomacul. După ce le curăţă, 
le pune la loc, fiind tratate cu soluţii de conservare pe bază de 
plante. Ajutoarele ung cuşca toracică cu catran ca să evite 
fărâmițarea cărnii. Apoi umplu corpul cu ulei, pânză şi smirnă 
pentru a reda forma bombată a burţii. La fel procedează şi cu 
capul. Introduc prin nările defunctului o baghetă rigidă pentru 
a-i străpunge cele două cavităţi nazale. Imbălsămătorul poate 
astfel să introducă un instrument curbat cu care va toca mărunt 
creierul şi pe care apoi îl va evacua suflând prin cealaltă nară. 
După ce creierul a fost expulzat, maestrul de ceremonii va 
depune catran în interiorul craniului. Îl va repartiza uniform pe 
toată suprafaţa internă, rotind uşurel capul în toate sensurile ca 
să se întindă bine. Cadavrul este acoperit după aceea cu fâşii de 
în, galbene ca şofranul. Pe faţă i se aşează doi ochi artificiali de 
lemn, apoi o mască funerară din carton, pictată după chipul 
mortului. Faţa pictată trebuie să pară tânără şi liniştită. 


După papirusul nr. 3 de la Bulaq 
(Cairo) 


Extras din studiul Moartea, această 
necunoscută, 
de 
Francis Razorbak 

229 - POVESTE CU ANIMALE 


Conferinţele Amandinei aveau din ce în ce mai multă 
căutare. Afişele ei, în care poza totdeauna în ţinută sexy, dar 
niciodată goală, se vindeau în prăvălia mamei mele ca pâinea 
caldă. Succesul lor fenomenal a îmbogăţit considerabil mica 
antrepriză familială. Dar nu aceasta a fost consecinţa cea mai 
importantă a prestaţiilor ei, întru totul remarcabile. 

La început, conferințele nu-i atrăseseră decât pe intelectualii 
însetaţi de originalităţi şi pe curioşii avizi de esoterism. Apoi 
vorba a circulat şi i-a adus în săli şi pe oamenii de ştiinţă. Apoi o 
reţea de televiziune a avut ideea să transmită show-ul 
thanatonautei noastre. Asediată de întrebări, centrala ei 
telefonică n-a fost în stare să facă faţă. Oamenii au început 
brusc să se intereseze fiecare de karma lui. Voiau să ştie ce 
fuseseră înaintea acestei existenţe şi ce vor deveni după aceea. 
De unde vin? Cine sunt? Incotro mă îndrept? Veşnicele 
întrebări! 

Într-o seară, după o conferinţă, când ne strânsesem cu toţii 
la restaurantul thailandez, conversaţia a alunecat spre 
reîncarnările animale. Era oare cu putinţă ca toţi cei aşezaţi 
acum la masă să fi fost cândva şoarece, broască sau limax? 

Aducându-ne aperitive parfumate cu trandafir şi crochete cu 
creveţi, domnul Lambert s-a amestecat în digresiunile noastre. 
Ne-a mărturisit că uneori se odihnea stând într-un picior. Poziţia 
îi dădea o senzaţie de perfect confort. De aici dedusese că 
fusese altădată bâtlan şi ne-a arătat cum se păstra în echilibru 
sprijinindu-se doar pe un singur picior. 

Amandine „presupunea” că fusese iepure. Ne-a făcut şi ea o 
mică demonstraţie. Ştia să-şi mişte urechile în mod destul de 
spectaculos. Le ducea din faţă în spate şi se distingea perfect pe 
obraz muşchiul care le acţiona. Nasul îi fremăta uneori ca nasul 
unui animal şi ne-a amintit râzând că adora morcovii. 

Gândindu-mă bine, mi s-a părut că am amintiri de vulpe. 
Capriciu sau iluzie? Am perceput în adâncul meu senzațiile pe 
care le ai atunci când alergi în galop, în patru labe prin iarbă. 
Ştiam ce înseamnă să-ţi îndoi şi apoi să-ţi dezdoi coloana 
vertebrală la fiecare pas, echilibrând-o în mod dibaci cu lunga 
coadă stufoasă. M-am concentrat şi mai mult şi mi-am amintit de 
iernile lungi, ghemuit la căldurică în bârlog, cu vulpiţa şi puii 
mei. Nu exista o odihnă mai bună pe lume. 

Primăvara făcusem curse lungi în pădure, ameţindu-mă de 
mirosul de muşchi şi cimbrişor care îmi biciuise botul când 
alergam în mare galop. Cum puteam şti ce înseamnă o alergare 
în patru labe? Cum puteam cunoaşte senzaţia căldurii bârlogului 
în timpul iernii? Cu cât mă gândeam mai mult la asta, cu atât 
mai precise deveneau amintirile din viaţa mea de vulpe. Nu 
alergam destul de repede pentru a reuşi să vânez eficace. Îmi 
aminteam de întâlnirile dureroase cu aricii. Mireasma pădurii. 
Când eram vulpe, respirând în bătaia vântului, puteam să am o 
hartă completă a împrejurimilor. Îmi aminteam bine de asta. 
Cum era cu putinţă? 

Şi ceilalţi se mirau de amintiri exogene. 

Subiectul îi pasiona pe toţi cei din restaurant. Conversaţia a 
devenit foarte repede generală. Un domn gras, cu nas lung, şi-a 
atribuit nişte amintiri de elefant, o doamnă mică şi timidă s-a 
declarat fostă prepeliţă, un omuleţ şters şi-a rememorat viaţa lui 
de dinozaur Tyrannosaurus rex, arătându-ne într-adevăr nişte 
dinţi foarte ascuţiţi. După vieţile de animale, am ajuns la vieţile 
de oameni. 

Un detaliu ciudat. Multe boli îşi găseau explicaţii logice 
datorită karmei. Cei care aveau gâtul fragil erau deseori 
reîncarnarea unora ce fuseseră ghilotinaţi în timpul Revoluţiei 
franceze. Astmaticii - foşti înecaţi. Priapicii - foşti spânzurați. 
Claustrofobii fuseseră abandonaţi în carcere subpământene. 
Suferinzii de hemoroizi fuseseră traşi în ţeapă. Cei cu boala lui 
Parkinson fuseseră electrocutaţi. Cei care aveau ficatul sensibil 
fuseseră otrăviţi. Cei cu ulcer la stomac îşi făcuseră hara-kiri în 
ultima lor viaţă. Cei cu psoriazis fuseseră arşi. Cei cu migrene 
se sinuciseseră trăgându-şi un glonţ în cap. Un miop fusese 
cârtiţă. 

Fiecare îşi amintea aproape cu precizie de existenţe 
extravagante. În restaurant erau, evident, mulţi foşti cavaleri 
medievali, opt foşti faraoni, foşti preoţi şi foste prostituate. 

Fiecare avea amintiri din vieţi străine. Cel mai probabil 
scene văzute... la televiziune, în filmele americane. Căci pe cât 
de mult voiam să-i cred pe cei care se considerau foşti ţărani, 
tot aşa era obligatoriu să le atrag atenţia celor care se credeau 
Indiana Jones, Barbarella, Tintin, Asterix sau Hercule Poirot că 
aceste personaje nu existaseră niciodată. Totuşi a fost un 
moment foarte plăcut. 

Lucinder a venit şi el la masa noastră. Părea bine dispus. A 


359 


mâncat cu poftă tăiţei cu busuioc, apoi ne-a vorbit despre 
politică. 

După o primă creştere, sondajele stagnau. Lucinder simţea 
că venise momentul să creeze evenimentul care să impresioneze 
definitiv o opinie publică mereu schimbătoare. Preşedintele a 
spus că ar fi fost mult mai bine dacă Amandine, în loc să le tragă 
oamenilor concepte filozofice şi morale, le-ar povesti cum se 
desfăşoară cântărirea sufletelor. În timpul acestui dialog final 
care preceda reîncarnarea se juca totul. Trebuia cunoscut în 
mod amănunțit sistemul de notare. Astfel s-a născut ideea 
Convorbirii cu un muritor. 

Era imposibil să expediezi acolo sus o cameră de luat vederi 
ectoplasmică pentru a filma o scenă pe care noi înşine abia o 
întrezărisem. Evident că puteam să observăm detaliile şi să 
repetăm frazele. Dar care dintre noi dispunea de o memorie atât 
de performantă ca să înregistreze şi apoi să redea toate 
dialogurile telepatice între judecătorii-arhangheli şi sufletele pe 
cale de reîncarnare? 

— Maxime Villain! a exclamat Rose. Reporterul ectoplasmic, 
jurnalistul de la Micul Thanatonaut ilustrat. Un supradotat în 
privinţa memoriei. Era omul care ne trebuia. 

— Perfect! a zis Lucinder. Ba încă e capabil să reprezinte 
scene şi prin desene. Electorii mei vor dispune de imagini ale 
Paradisului fără ca măcar să-şi fi părăsit fotoliul. 

Preşedintele calcula deja numărul de voturi suplimentare pe 
care i le va aduce această mărturie! 

Ştiam din proprie experienţă că ectoplasmele se bucură de o 
vedere perfectă, pentru că nu privesc decât cu inima, nu cu 
ochii. Freddy cel orb nu fusese oare cel mai grozav dintre 
thanatonauţi? Totuşi, de fiecare dată când mă întâlneam cu 
Maxime Villain, mă întrebam cum se va descurca acolo sus fără 
ochelarii lui cu lentile groase. 

Mic, miop şi rotofei, cu bărbuţa şi aerele lui zeflemiste, 
Maxime Villain amintea în mod irezistibil de Toulouse-Lautrec. 

A doua zi l-am chemat la thanatodrom. 

— Ce noroc pe tine că ai o asemenea memorie, s-a fandosit 
Amandine când el a răspuns invitaţiei noastre. Eu, dacă nu-mi 
notez pe moment, uit imediat. 

Ziaristul a zâmbit dezolat. 

— Problema mea este tocmai că am prea multă memorie, a 
zis el. Aş prefera să şi uit din când în când. 

Şi văzând mirarea de pe faţa tinerei femei, ziaristul a 
explicat: 

— Imediat ce o informaţie îmi intră în creier, nu mai iese de- 
acolo. Sunt stingherit de cunoştinţe inutile. Cultura mea enormă 
devine astfel apăsătoare. De zece ori am început să scriu o carte 
ca să mă opresc după câteva pagini, căci nenumăratele mele 
referinţe literare îmi dădeau impresia de a comite un plagiat. 
Pentru a crea o operă personală trebuie mai întâi să le uiţi pe 
toate celelalte. Iar eu nu sunt în stare. 

Eu, care totdeauna îi invidiasem memoria enciclopedică, 
descopeream că aceasta constituia pentru el un handicap. E 
adevărat că uneori este atât de plăcut să uiţi... De-aş putea să- 
mi înfund în adâncul unei circumvoluţiuni blestematul ăla de al 
doilea adevăr! 

În consecinţă, Lucinder, pus pe tachinat, şi-a permis să-şi 
prezinte ca pe o calitate excepţională enorma lui „facultate de a 
uita”. Era liber astfel să ia măsurile propuse de predecesorii lui 
şi pe care le stigmatizase atunci când se aflase el însuşi în 
opoziţie. [i ierta cu dragă inimă pe cei care-l jigniseră, ceea ce-i 
crease o reputaţie de mărinimie şi contribuise mult la 
popularitatea sa. 

Bietul Maxime! El nu ştia să uite. De aceea va rămâne 
totdeauna ziarist şi nu-şi va realiza niciodată ambițiile de 
scriitor! 

Măcar să beneficieze acum de capacităţile lui. Am început să 
elaborăm dispozitivele misiunii sale. Am pus la punct un plan. 
Stefania, Amandine, Rose şi cu mine vom face diversiune 
discutând cu îngerii, în timp ce Maxime se va înălța cât mai sus 
posibil pe muntele de lumină ca să poată asculta judecăţile. 

Era inutil să mai aşteptăm. Trei zile mai târziu, grupul 
nostru decola pentru realizarea unui reportaj ectoplasmic şi mai 
senzaţional decât relatarea bătăliilor Paradisului care-i 
aduseseră lui Maxime notorietatea. 

Maxime a înregistrat în minte toate dialogurile. Ele au fost 
publicate, cu desenele aferente, în Micul Thanatonaut ilustrat şi 
mai târziu în Convorbire cu un muritor, a doua lucrare a 
Amandinei Ballus. Manuscrisul original, document de valoare 
istorică, se află actualmente sub sticlă la Muzeul Morţii de la 
Institutul Smithsonian din Washington. 

230 - MANUAL DE ISTORIE 


Thanatonauţii au arătat totdeauna un mare respect fată de 
îngeri. Oricum, este destul să zăreşti un înger, un adevărat 
înger, pentru a înţelege că trebuie să-l respecţi. Ingerii sunt 
poate ceea ce vor fi oamenii anului 100000. Ei sunt de un milion 
de ori mai evoluaţi şi mai subtili decât noi. Au o altă percepţie a 
timpului. Oamenii sunt blocaţi între un trecut cu care trebuie să 
se împace şi un viitor care-i sperie. Ingerii însă transcend 
prezentul, trecutul şi viitorul. Ei ne oferă un concept total nou, 
cel al „prezentului-viitor”. Ingerul distinge în permanenţă 
consecinţele pe termen scurt, mediu şi lung ale fiecăruia dintre 
actele lui şi alege să acţioneze în „prezentul-viitor”, aşa cum noi 
ne-am servi după dorinţă din bucatele dintr-un bufet. Dacă 
alegem morcov ras, ştim dinainte ce gust va avea în gura 
noastră. Tot aşa şi îngerul, fiecărei acţiuni îndeplinite, el îi 
cunoaşte dinainte consecinţele. 


Manual de istorie, anul II, 
curs elementar 


231 - SCURTĂ BIOGRAFIE A LUI MAXIME 
VILLAIN 


Când era mic, Maxime Villain era un copil normal, cu o 
singură excepţie: când vorbea, nu-l asculta nimeni. Incepea o 
frază şi, ca din întâmplare, se găsea totdeauna cineva care să-l 
întrerupă imediat. Acasă, la masă, era întrerupt cu un „dă-mi 
sarea”. La şcoală, în clasele primare, învăţătoarea declara: „Să 
trecem acum la materia următoare.” Era destul să deschidă 
gura, pentru ca atenţia celorlalţi să fie atrasă de te miri ce sau 
ca cineva să-şi sufle nasul. 

Maxime se simţea cu atât mai jignit cu cât el îşi asculta cu 
grijă interlocutorul şi putea să stea ore în şir fără să spună 
nimic şi să înmagazineze toate informaţiile care i se 
transmiteau. 

Flataţi de atenția lui, prietenii săi s-au înmulţit, 
transmiţându-i rând pe rând ce îi interesa şi deci tot ce ştiau în 


362 


domeniile cele mai diferite precum hipnoza, acordarea primului 
ajutor, literatura victoriană, infonnatica, luptele greco-romane, 
astrofizica, strategia războaielor napoleoniene, matematica, 
muzica dodecafonică şi încă multe altele. Toate erau bune 
pentru el, ca să-şi umple rezervorul cu materii asupra cărora să 
reflecteze. 

Totuşi, Maxime nu suporta, de fiecare dată, numai să ia de la 
alţii, fără să dea nimic în schimb. La început încercase să 
forţeze puţin atenţia celorlalţi. Dar abia începea să construiască 
un raţionament, că părinţii lui căscau şi schimbau subiectul, sau 
profesorii spuneau distraţi: „Foarte interesant, dar în afara 
subiectului.” La fel se întâmpla şi cu prietenii. 

Oare vocea lui gravă şi blândă era adormitoare? Sunetele 
grave, acţionând asupra inimii şi asupra plămânilor, leagănă şi 
adorm. Sonorităţile ascuţite, dimpotrivă, excită şi rețin atenţia 
pentru că se adresează direct creierului. Maxim şi-a zis că o 
voce înaltă are mai multe şanse de a fi ascultată, indiferent ce- 
ar spune, decât o voce gravă relatând subiecte pasionante. 

A încercat deci să-şi modifice vocea, fără să obţină însă nici 
un rezultat. De ciudă, s-a făcut călugăr trapist. Printre aceşti 
călugări, care făcuseră legământul tăcerii şi cu care orice dialog 
era imposibil, Maxime se simţea, în sfârşit, acceptat şi stimat. 

Acolo a avut tot timpul să reflecteze la situaţia lui şi până la 
urmă a acceptat-o ca atare. Se născuse receptor. Nu va fi 
niciodată emiţător. A părăsit liniştit mănăstirea şi a continuat să 
acumuleze cunoştinţe ascultându-i pe ceilalţi. Bineînţeles, nu 
restituia nimic din cunoştinţele lui pentru că în continuare nu 
interesa pe nimeni, dar a devenit astfel o bancă uriaşă de date, 
capabilă de o continuă tezaurizare. Cu toate cunoştinţele pe 
care le înmagazinase şi pe care mulţi le-ar fi considerat perfect 
inutile, ar fi câştigat fără probleme orice joc televizat pe bază de 
întrebări aşa-zis de cultură generală. 

Totuşi Maxime Villain se informa neobosit în toate 
domeniile. Apoi a descoperit că jurnalismul i-ar permite să-şi 
satisfacă pasiunea. A scris la toate rubricile: fapt divers, ştiinţă, 
cultură, bârfă, politică. Scriind, nu avea de ce să-şi facă griji 
pentru voce. Din marea masă a abonaților la ziar, era imposibil 
să nu se găsească cel puţin un cititor atent. 

Pentru a se face mai bine înţeles şi ca să reţină atenţia 
acestui virtual cititor, Maxime a început să şi deseneze. 
„Cuvintele nu sunt totdeauna suficiente”, îşi zicea el. „Deseori o 

imagine se dovedeşte necesară pentru completarea lor.” De 
atunci înainte îşi preda toate articolele însoţite de un desen. În 
felul acesta a devenit vedeta cronicarilor de la Micul 
Thanatonaut ilustrat. 

La început, scrisul nu era pentru el decât o portiţă de 
salvare. A înţeles însă repede că pentru a construi o relatare 
sunt necesare nişte structuri riguroase. S-a pasionat pentru 
scris imediat ce l-a considerat o ştiinţă exactă. Maxime Villain a 
început să spere că va redacta un text al cărui motor sau ale 
cărui motoare vor fi atât de puternice, încât de la primul cuvânt 
citit, orice cititor va fi captivat, hipnotizat în aşa măsură încât 
nu va fi în stare să-l abandoneze şi va fi constrâns să-l citească 
până la capăt. 

Textul acesta ar fi fost o revanşă împotriva tuturor celor care 
nu-l ascultaseră niciodată. 

Maxime spunea: „În codul meu de valori, literatura este 
plasată foarte sus. Ştiu că scopul ei ultim nu e să facă fraze 
frumoase, personaje interesante, nici măcar o intrigă frumoasă. 
Scopul ultim al literaturii este să-i facă pe oameni să viseze mai 
departe!” 

A-i face pe oameni să viseze mai departe... 

În ciuda tuturor acestor proiecte ambiţioase, Maxime 
rămăsese totuşi ziarist, fără să fi reuşit vreodată să ducă până la 
capăt nici măcar o cărticică. Poate ridicase ştacheta prea sus. 


232 - MITOLOGIE IUDAICĂ 


„Teribilă este ziua în care îi vine vremea omului să 
părăsească lumea aceasta. Cele patru puncte cardinale îl pun 
sub acuzare, pedepsele îi vin din patru colţuri deodată. Cele 
patru elemente (apa, pământul, focul, aerul) se înfruntă în 
corpul omului, fiecare trăgându-l de partea lui. Atunci se 
apropie un mesager al cărui anunţ solemn se aude în cele 
şaptezeci de lumi. Dacă omul se dovedeşte demn de această 
solemnitate, atunci este primit cu bucurie în toate lumile şi 
moartea lui devine o sărbătoare de care se bucură toate lumile. 
Dar dacă lucrurile stau altfel, dacă este nedemn, atunci 
nenorocire lui!” 

ohar 
Extras din studiul Moartea, această 
necunoscută, 
de Francis 
Razorbak 


233- FIŞĂ DE POLIŢIE 


Numele: Villain 

Prenumele: Maxime 

Părul: şaten 

Înălţimea: 1,62 m 

Semne particulare: fără 

Observaţii: pionier al thanatonauticii 
Punct slab: alură neînsemnată 


234 - CONVORBIRE CU UN MURITOR 


Textul Convorbire cu un muritor, aşa cum a fost relatat şi 
ilustrat de ziaristul Maxime Villain. 


Scena se petrece la ultimele hotare ale Paradisului, la 
poalele muntelui de lumină unde stau marii arhangheli, arbitrii 
destinelor noastre. Actorii: cei trei arhangheli şi Charles 
Donahue, un tip care tocmai a decedat. Ingerul păzitor al lui 
Charles Donahue n-a putut să vină, ceea ce nu va schimba cu 
nimic sensul şi valoarea hotărârii care se va pronunţa. 

ARHANGHELUL-JUDECĂTOR GABRIEL: Bună ziua, domnule 
Donahue. 

SUFLETUL: Unde mă aflu? 

Defunctul se uită în jurul lui şi-şi masează regiunea 
ectoplasmei unde braţul stâng i-a fost recent amputat. Îşi înalţă 
capul şi examinează colina Judecăţii de Apoi şi pe cei trei 
arhangheli care mânuiesc nişte sfori transparente, pline de 

noduri. 

ARHANGHELUL-JUDECĂTOR MIHAIL: Te afli aici, la 
Centrul de orientare a sufletelor, şi vom proceda la cântărirea 
existenţei tale trecute. 

SUFLETUL: O cântărire?, 

ARHANGHELUL-JUDECATOR RAFAEL: O judecată. Viaţa ta 
va fi examinată pentru a-ţi putea aprecia comportarea şi a hotări 
dacă este cazul sau nu să sfârşeşti ciclul reîncarnărilor pe 
Pământ. 

SUFLETUL: M-am comportat foarte bine. 

ARHANGHELUL-JUDECĂTOR GABRIEL (examinând 
documentele): Aşa spui tu. 

SUFLETUL: Am auzit spunându-se la coadă că am dreptul la 
un înger păzitor ca avocat. Nu e aici? a 

ARHANGHELUL-JUDECĂTOR MIHAIL: Într-adevăr, ai 
dreptul la prezenţa îngerului păzitor, dar şi la cea a demonului 
personal. Intâmplarea face ca amândoi să fie acum în plină 
activitate pe pământ. Ştii sau nu ştii că îngerul păzitor ţi-a fost 
dat în ziua în care te-ai născut. Or, o persoană născută în 
aceeaşi zi cu tine a solicitat trimiterea de urgenţă atât a 
îngerului păzitor cât şi a demonului personal. Un caz penibil de 
concediere abuzivă. O împrejurare excepţională, dar să nu mai 
lungim vorba. Fii liniştit, vei fi judecat cât se poate de corect. 
Conştiinţa îngerului tău păzitor şi conştiinţa demonului personal 
plutesc deasupra acestui munte şi le vom asculta simultan. 

ARHANGHELUL-JUDECĂTOR GABRIEL: Cazul tău va fi 
examinat cu cea mai mare obiectivitate. Te afli aici într-un loc 
de judecată prin excelenţă. Ştim totul despre tine. Cunoaştem 
până şi intenţiile care ţi-au precedat faptele. 

SUFLETUL (cu vehemenţă): Nu am nimic să-mi reproşez. M- 
am comportat foarte bine. M-am însurat. Am avut trei copii. Am 
lăsat o moştenire frumoasă familiei mele înainte de a muri. Vă 
spun eu că la ora actuală au o surpriză grozav de plăcută. 

ARHANGHELUL-JUDECĂTOR RAFAEL (în timp ce Gabriel 
agită o sfoară transparentă plină de noduri): Asta nu înseamnă 
„a te comporta bine”. Vezi aceste noduri? Fiecare corespunde 
câte unei fapte din viaţa ta. 

Fiecare este o efervescenţă de bule-amintiri destul de 
asemănătoare cu cele care-l atacă pe defunct după ce trece de 
primul zid comatic. 

ARHANGHELUL-JUDECĂTOR RAFAEL: Vorbeai de nevasta 


366 


ta. Constat că ai făcut-o deseori să plângă. Nu-i aşa că o înşelai? 
Şi, culmea, cu o proastă. 

SUFLETUL (fatalist): Moravurile sunt destul de libere în 
zilele noastre... 

ARHANGHELUL-JUDECĂTOR GABRIEL (scurt): Adulter 
simplu. Minus şaizeci de puncte. (Studiază şi alte bule-amintiri.) 
Ai vorbit şi de copii. Dar chiar te-ai ocupat de ei? Văd că făceai 
în aşa fel încât să fii plecat în vacanţă în momentul naşterii lor, 
că pretextai după aceea călătorii de afaceri ca să scapi de 
plânsetele lor nocturne, iar soţia ta se pomenea singură exact 
când avea mai mare nevoie de tine. 

SUFLETUL: Am fost totdeauna copleşit de muncă şi mă 
speteam lucrând pentru binele familiei mele. Şi pe urmă, de 
câte ori mă întorceam le aduceam puştilor mei o grămadă de 
jucării. j 

ARHANGHELUL-JUDECATOR MIHAIL: Iți închipui că 
jucăriile ţin loc de tată? Imi pare rău. Minus o sută de puncte. 

SUFLETUL: Ce mai e şi povestea asta cu punctele? 

ARHANGHELUL-JUDECĂTOR RAFAEL: Ca să se încheie 
ciclul reîncarnărilor şi să devii un înţelept, trebuie să obţii o 
bonificaţie de şase sute de puncte pentru ultima trecere pe 
Pământ. Deocamdată ai un punctaj negativ de o sută şaizeci de 
puncte. Să continuăm. 

(Desfăşoară şfoara şi se opreşte la o serie de noduri albe.) 
Ţi-ai închis bătrânii părinţi într-un azil de categoria a treia, unde 
nu-i vizitai decât o dată pe an. 

SUFLETUL: Erau ramoliţi. Şi pe urmă eram peste măsură de 
ocupat cu munca mea... 

ARHANGHELUL-JUDECĂTOR GABRIEL: Când te-au crescut 
şi tu ai fost „ramolit”, după cum spui. Ba mai făceai şi pe tine. 
Orăcăiai cât te ţinea gura, erai dezordonat, murdar, bălos, 
incapabil să te ţii bine pe picioare. Părinţii tăi au avut totuşi 
răbdare să-ţi suporte capriciile. 

ARHANGHELUL-JUDECĂTOR MIHAIL: Şi pe urmă, ce bun 
motiv, munca ta! Să vorbim mai curând despre secretara ta! 

SUFLETUL (surprins): Ah, ştiţi şi asta? 

ARHANGHELUL-JUDECĂTOR RAFAEL: Noi ştim totul, 
vedem totul şi cântărim totul. Părinţii tăi erau disperaţi că nu te 
mai vedeau. Chiar le lipseai. Pe lângă asta, la aziluri, cu cât 
bătrânii primesc mai multe vizite, cu atât sunt trataţi mai bine 
de către infirmiere. Despre cei abandonaţi îşi zic că, oricum, tot 

nu ţine nimeni la ei. Şi de aceea îi neglijează. 

SUFLETUL: Le-am trimis totuşi o mulţime de cadouri. 

ARHANGHELUL-JUDECĂTOR MIHAIL: Mereu aceeaşi placă. 
Nici ei nu-ţi cereau cadouri. ţi doreau prezenţa. Ca şi nevasta, 
ca şi copiii tăi. 

SUFLETUL: Nu exageraţi puţin? Nu erau chiar atât de 
nefericiţi la azil. De fiecare dată când mă duceam să-i văd, mă 
asigurau că totul era foarte bine... 

ARHANGHELUL-JUDECĂTOR GABRIEL: Pentru că te mai şi 
iubeau şi nu voiau să te simţi vinovat. Minus încă o sută de 
puncte! Slab de tot! Am ajuns la minus două sute şaizeci. 

SUFLETUL: Aşteptaţi. E prea simplu. Judecaţi oamenii şi-i 
condamnaţi. Îţi vine să crezi că aveţi păreri preconcepute şi că 
nu luaţi în considerare decât părţile rele. Până la urmă am făcut 
şi fapte bune pe pământ. 

ARHANGHELUL-JUDECĂTOR MIHAIL: La ce te gândeşti? 

SUFLETUL: Am pus pe picioare o uzină de sticle! Am dat de 
lucru şomerilor, am hrănit familii întregi, am produs obiecte 
care ajută oamenii să trăiască mai bine. A... 

ARHANGHELUL-JUDECĂTOR GABRIEL: Să vorbim despre 
uzina ta de sticle! A poluat întreaga regiune. 

ARHANGHELUL-JUDECĂTOR MIHAIL: Şi ce condiţii de 
muncă erau! Creaseşi un climat de conflict permanent între şefi 
şi muncitori. li asmuţeai pe unii împotriva altora ca să-i termini 
pe toţi. 

SUFLETUL: A învrăjbi pentru a conduce mai bine este o lege 
a managementului modern. Doar n-o să-mi reproşaţi că am făcut 
studii comerciale! 

ARHANGHELUL-JUDECĂTOR GABRIEL: Pentru uzină, 
minus şaizeci de puncte. lată, minus trei sute douăzeci de 
puncte sub nivelul tolerabilului. Acum vom adăuga la grămadă 
„fleacurile”. 

SUFLETUL: Fleacurile? Ce mai sunt şi astea? 

ARHANGHELUL-JUDECĂTOR RAFAEL: În toată existenta ta 
ai comis, citez: 8 254 de minciuni dăunătoare anturajului tău; 
567 de laşităţi simple şi 789 de laşităţi grave; ai călcat cu 
maşina 45 de animale mici. În plus, domnul vota pe oricine la 
alegeri, domnul miza pe bunurile din casă la jocuri de noroc, 
domnul folosea o maşină zgomotoasă, domnul... 

SUFLETUL (aer consternat al ectoplasmei Donahue): S-ar 
zice că mă consideraţi un ticălos perfect! 

ARHANGHELUL-JUDECĂTOR RAFAEL: N-am spus asta. (Îşi 
consultă din nou sforicelele pline de noduri de unde scapă acum 
bule-amintiri ca nişte bule de şampanie suspendate.) Donai în 
mod regulat sânge. Douăzeci de puncte. Ai salvat un 
automobilist pe o autostradă în timp ce maşina lui era pe 
punctul de a lua foc. Cincizeci de puncte. Îţi dădeai hainele 
vechi săracilor în loc să le arunci la pubelă. Zece puncte. 

SUFLETUL: Şi mai ales nu uitaţi împrejurările morţii mele. 

ARHANGHELUL-JUDECĂTOR GABRIEL (uitându-se mereu 
la sforicele): Într-adevăr, merită atenţie. Ai intrat într-un platan 
ca să eviţi un ciclist care apăruse în faţa ta încercând să 
depăşească două camioane mari. Şoferii lor sunt chiar în urma 
ta şi-şi aşteaptă... 

Ectoplasma Donahue se întoarce şi descoperă în spatele lui 
doi decedați nerăbdători. 

SUFLETUL: Ah! 

ARHANGHELUL-JUDECĂTOR GABRIEL: Trebuie să 
recunosc că ai avut şi tu o dată un reflex bun. Zece puncte, dar 
ai fi putut să obţii mai mult dacă, pe lângă ciclist, ai fi cruțat şi 
platanul. 

SUFLETUL (indignat): Ce? 

ARHANGHELUL-JUDECĂTOR MIHAIL: Bineînţeles. Era doar 
un platan tânăr care nu voia decât să continue să crească şi să 
umbrească drumul, iar tu l-ai rupt în două! Data viitoare să faci 
în aşa fel încât să eviţi şi camioanele, şi bicicleta, şi platanul, şi 
să intri în şanţ. Poate că astfel maşina ta ar fi luat foc şi-ai fi 
pierit carbonizat. Aici e bine apreciată moartea datorată focului. 

SUFLETUL: Pentru că e un mod atroce de a pieri? 

ARHANGHELUL-JUDECĂTOR RAFAEL: Cu cât moartea e 
mai dureroasă, cu atât se apropie de martiriu. Moartea prin foc 
ti-ar fi adus o sută de puncte! 

SUFLETUL: Ce-aţi vrut să spuneţi cu „data viitoare”? 

ARHANGHELUL-JUDECATOR GABRIEL (cu multă răbdare): 
După cum ţi-am spus de la începutul cântăririi, e nevoie de şase 
sute de puncte pentru a sfârşi cu ciclul reîncarnărilor. Or, tu-ţi 
închei această existenţă cu un total de minus două sute treizeci 
de puncte. Nu e grozav deloc. 

ARHANGHELUL-JUDECĂTOR MIHAIL: Mai ales dacă ţinem 
seama de faptul că domnul este totuşi la cea de-a 193-a 
reîncarnare a sa sub formă omenească. Nu putem decât să te 
trimitem înapoi în alt corp. Străduieşte-te ca la examenul 

următor să obţii rezultate mai bune decât acesta. 

SUFLETUL (uluit): Un alt corp? 

ARHANGHELUL-JUDECĂTOR MIHAIL: Un alt corp, o altă 
existenţă. O viaţă pe care ţi-o vei alege. 

SUFLETUL. (din ce în ce mai năucit): Adică poţi să-ţi alegi 
singur viaţa? _ 

ARHANGHELUL-JUDECĂTOR GABRIEL: Bineînțeles. In 
viață obţii totdeauna ce-ai ales. 

ARHANGHELUL-JUDECĂTOR MIHAIL: Şi pe urmă, noi ne 
aflăm aici în serviciul sufletelor. Suntem aici pentru a vă ajuta 
să deveniți mai buni. Pentru binele vostru, ca să vă corectaţi, vă 
oferim şansa reîncarnării. _ 

ARHANGHELUL-JUDECĂTOR RAFAEL: Îţi vom da ocazia să 
repari toate greşelile vieților tale precedente. Alege-ţi singur 
atuurile şi handicapurile cu care vei porni în noua ta existenţă. 
Să vedem ce avem în stoc la minus două sute treizeci de puncte. 

Cei trei arhangheli au chemat doi serafimi care zburaseră tot 
timpul deasupra lor. Aceştia le aduc imediat nişte sforicele cu 
bule-imagini bogate în informaţii. 

ARHANGHELUL-JUDECĂTOR RAFAEL: Avem aici lista la zi 
a viitorilor părinţi care fac dragoste chiar în acest moment. 

SUFLETUL: Voi putea să-mi aleg părinţii? 

ARHANGHELUL-JUDECĂTOR MIHAIL: De câte ori trebuie 
să-ţi repetăm că poţi să-ţi alegi viaţa? Dar ai grijă să nu te înşeli! 
Deci, preferi nişte părinţi severi sau mai curând îngăduitori? 

SUFLETUL (perplex): Hm... Care e diferenţa? 

Un serafim proiectează o imagine telepatică. Un domn gras 
şi o doamnă grasă stau în pielea goală într-un pat, în căutarea 
unei poziţii în care nici unul dintre ei să nu-şi sufoce partenerul 
cu greutatea lui. După ce-au încercat zadarnic el deasupra şi ea 
dedesubt, apoi invers, cei doi au reuşit să se îmbine într-o parte, 
ca nişte linguriţe. 

Sună telefonul, dar femeia îi face semn bărbatului să nu 
răspundă. Acesta e roşu şi lac de sudoare. Gâfâie zgomotos. 
Femeia se strâmbă şi-şi răsuceşte părul. 

ARHANGHELUL-JUDECĂTOR GABRIEL: Domnul şi doamna 
Dehorgne, un cuplu simpatic. Politicoşi, prevenitori, iubitori. Un 
singur defect: profesiunea lor. Au un restaurant unde nu vin 
prea mulţi clienţi. Seara te vor obliga să mănânci tot ce a mai 
rămas. Specialitatea lor e iahnie de fasole cu afumături şi 
profiterol cu ciocolată. Vei deveni şi tu repede obez ca ei. Ce 

zici, te interesează? 

SUFLETUL (contemplând cu dezgust cuplul şi eforturile lui 
inconfortabile): Evident că nu. 

ARHANGHELUL-JUDECĂTOR GABRIEL: Toți părinţii 
prezintă avantaje şi dezavantaje. Cu nota pe care ai obținut-o, 
nu-ţi poţi permite să faci mofturi. 

Altă imagine telepatică. 

ARHANGHELUL-JUDECĂTOR RAFAEL: Familia Pollet. Tatăl 
are o tutungerie, fumează mult şi bea prea mult. Nevasta lui e 
analfabetă şi supusă ca un câine. Domnul Pollet se întoarce 
deseori seara beat criţă şi bate pe toată lumea, inclusiv soţia şi 
copiii. Pot să te asigur că în preajma lui plouă cu lovituri de 
curea. 

Tocmai în acel moment, numitul Pollet a apucat fesele 
nevestei sale şi le zgârie până la sânge. Departe de a se plânge, 
ea scoate un geamăt de încântare. 

SUFLETUL: Dar ăştia sunt sado-masochişti! Am oroare de 
aşa ceva. Următorii, vă rog! 

ARHANGHELUL-JUDECĂTOR GABRIEL  (dubitativ): Cu 
punctele tale... 

ARHANGHELUL-JUDECĂTOR MIHAIL: Soții de Surnach. 
Eleganţi, distinşi. Tineri, sportivi, mereu pe fază, nişte părinţi 
gen colegi. Au mulţi prieteni, frecventează localurile, călătoresc 
prin lume. 

Toţi contemplă doi tineri frumoşi făcând dragoste sub 
cuverturi. _ 

SUFLETUL (foarte interesat): In sfârşit, îmi propuneţi 
altceva decât nişte monştri! 

ARHANGHELUL-JUDECĂTOR GABRIEL: Nu e chiar atât de 
simplu. Cu gândul numai la fericirea lor, te vor lăsa să faci tot 
ce vei dori, dar sunt atât de dinamici încât lângă ei vei avea 
totdeauna un aer şters şi timorat. 

ARHANGHELUL-JUDECĂTOR RAFAEL: Mai întâi vei fi gelos 
pe ei, apoi îi vei uri. Ei sunt atât de îndrăgostiţi unul de celălalt 
încât îţi vor acorda prea puţină afecţiune. Vei fi un copil 
posomorât şi foarte repede dezgustat. Ei, chiar şi la şaizeci de 
ani, vor părea tot tineri. Tu însă, chiar de la doisprezece ani, vei 
arăta ca un bătrânel. Ideea că-ţi deteşti propriii părinţi fiind 
greu de acceptat, foarte repede o să urăşti pe toată lumea. 

SUFLETUL: Bine, am înţeles. Ce mai aveţi? 

ARHANGHELUL-JUDECĂTOR RAFAEL: Noi avem datoria să- 

ţi arătăm şi partea bună şi partea rea a lucrurilor, chiar dacă 
alegerea ta devine mai dificilă. 

ARHANGHELUL-JUDECĂTOR MIHAIL: Să-i vedem pe soţii 
Gomelin. Un cuplu în vârstă, cei doi cred că nu vor mai putea 
avea copii. Datorită noilor tehnici de fecundare în vitro, această 
doamnă aflată la menopauză va putea să nască. Vei ajunge în 
această familie ca un cadou nesperat. Te vor răsfăţa peste 
măsură. Îi vei iubi şi chiar îi vei adora. 

SUFLETUL (din ce în ce mai circumspect): De data asta 
unde e capcana? Or să mă facă obez îndopându-mă cu 
bomboane? Mă vor bate la fiecare notă proastă pentru că vor 
dori să se laude cu rezultatele mele şcolare? 

ARHANGHELUL-JUDECĂTOR GABRIEL: Nu, sunt bătrâni, e 
adevărat, dar foarte blânzi. 

SUFLETUL: Atunci pentru mine e perfect. i 

ARHANGHELUL-JUDECĂTOR RAFAEL: Crezi? li vei iubi 
atât de mult încât nu vei fi capabil să ieşi din coconul familial. 
Vei rămâne totdeauna acasă, închis în tine, inapt să te deschizi 
către ceilalţi. O vei admira atât de mult pe mama ta, încât în 
ochii tăi nici o altă femeie nu se va putea compara cu ea. Nici un 
bărbat nu ti se va părea în stare să-l egaleze pe tatăl tău, care e 
atât de înţelept, de înţelegător. 

ARHANGHELUL-JUDECĂTOR MIHAIL: Sunt în vârstă şi vor 
muri curând, lăsându-te orfan. Te vei trezi ca un pui de pasăre 
căzut din cuib mai înainte de a fi învăţat să zboare. Şi vei trăi 
permanent cu regretul dispariţiei lor. 

SUFLETUL (dezolat): Ce altceva mai aveţi? 

Un cuplu făcea dragoste cu pasiune pe mocheta unui salon 
luxos. 

ARHANGHELUL-JUDECATOR GABRIEL: Soții Chirouble. Se 
iubesc ei acum cu foc, dar peste câteva zile vor divorța. 

ARHANGHELUL-JUDECĂTOR MIHAIL: Părinţi despărțiți. 
Vei fi încredinţat mamei tale. Ea are un amant care te va 
detesta. Te vor închide într-un dulap ca să facă dragoste mai 
liniştii. Te va bate de fiecare dată când vei plânge, pentru că se 
va teme să n-o părăsească amantul din cauza ta. Tatăl tău te va 
lua uneori în week-end, dar şi el se va interesa mai mult de 
amantele lui decât de tine. 

SUFLETUL: Din ce în ce mai bine... 

ARHANGHELUL-JUDECĂTOR RAFAEL: Ba nu, aceşti părinţi 
prezintă unele avantaje. În tine va creşte o ură atât de mare 

încât vei vrea să te răzbuni pe viaţă. Vei detesta toate femeile 
pentru că te vor face să te gândeşti la mama ta. Această 
indiferenţă te va face irezistibil şi vei deveni un mare seducător. 
Îi vei uri şi pe bărbaţi din cauza tatălui tău şi, în consecinţă, vei 
fi însetat de putere pentru a-i domina mai bine. Cu o astfel de 
copilărie nefericită devii un şef de întreprindere dinamic sau un 
om de stat autoritar. 

ARHANGHELUL-JUDECĂTOR MIHAIL: Şi pe deasupra, va fi 
suficient să-ţi povesteşti copilăria cumplită pentru ca toţi să te 
compătimească şi să-ţi ierte răutăţile. 

ARHANGHELUL-JUDECĂTOR RAFAEL: Şi dacă ai să-ţi scrii 
autobiografia, ea se va vinde ca pâinea caldă, iar producătorii se 
vor bate pe drepturile cinematografice. Oamenii se topesc după 
poveştile unor copilării nefericite. 

Ectoplasma Donahue a ezitat o clipă. La prima vedere cuplul 
acela, care părea că se distrează atât de bine pe mochetă, părea 
încântător. Totuşi şi-a luat seama. 

SUFLETUL: N-am chef să fiu Cosette sau Gavroche. Altceva. 

ARHANGHELUL-JUDECĂTOR GABRIEL: Îmi pare rău, e tot 
ce putem să-ţi propunem. Grăsanii cu restaurantul, beţivanii cu 
debitul, tinerii dinamici, bătrânii ramoliţi şi divorţaţii agresivi. 
Alege repede, căci după aceea va trebui să-ţi alegi handicapurile 
de sănătate. 

SUFLETUL: Bine, dar îmi cereţi să aleg între ciumă şi 
holeră! 

ARHANGHELUL-JUDECĂTOR RAFAEL: Trebuia să te 
gândeşti la asta înainte. Dacă te-ai fi purtat bine cu părinţii, cu 
nevasta şi copiii, ai fi obţinut un rezultat mai bun şi cu siguranţă 
că ţi-aş fi făcut propuneri mai convenabile. Mortul dinaintea ta 
nu a avut decât minus douăzeci de puncte şi am putut să-i 
oferim o familie agreabilă de negustori de vinuri. Nişte oameni 
încântători care-i vor da o educaţie excelentă şi fără îndoială 
şansa de a deveni destul de înţelept pentru a nu mai fi nevoie să 
se reîncarneze. 

ARHANGHELUL-JUDECĂTOR GABRIEL: Mai există 
posibilitatea să renaşti într-o ţară din lumea a treia. N-ai să 
mănânci niciodată pe săturate, dar vei fi înconjurat cu căldură. 

SUFLETUL: Dacă tot e să sufăr, mai bine să nu schimb ţara. 

ARHANGHELUL-JUDECĂTOR MIHAIL: Atunci, fără să vreau 
să te influenţez, te-aş sfătui pentru divorţaţii agresivi. Cu cât vei 
suferi mai mult în această existentă, cu atât vei avea şansa să 

dobândeşti mai multe puncte pentru viaţa următoare. Trebuie să 
vezi în perspectivă. O existenţă trece repede. 

Serafimii proiectează în jur imaginile cu toate cuplurile 
propuse. 

ARHANGHELUL-JUDECĂTOR RAFAEL: Şi eu cred că asta ar 
fi o alegere bună. i-ar permite să progresezi. Va fi greu la 
început, dar vârsta adultă îţi va aduce unele compensaţii. 

SUFLETUL (adresându-se lui Gabriel): Dumneata ce spui? 

ARHANGHELUL-JUDECĂTOR GABRIEL: Eu aş alege mai 
curând familia Pollet, cu beţivanul violent. Sunt convins că nu 
trebuie să eziţi să alegi o copilărie foarte nenorocită. După 
aceea lucrurile nu pot decât să se amelioreze. Va veni ziua 
plăcută în care tatăl tău nu va îndrăzni să te mai lovească 
pentru că vei fi devenit mai puternic decât el, şi ziua încă şi mai 
plăcută când vei scăpa de tirania lor, părăsind casa şi trântind 
uşa în urma ta... 

SUFLETUL: Dar mi-aţi reproşat că mi-am neglijat părinţii în 
existenţa trecută! 

ARHANGHELUL-JUDECĂTOR RAFAEL: Fiecare viaţă e 
diferită. Nu există o regulă absolută. E normal să încerci să te 
sustragi influenţei unor părinţi răi. Chiar dacă îi vei ierta mai 
târziu, ceea ce-ţi va aduce câteva puncte foarte utile! 

Ectoplasma Charles Donahue s-a gândit îndelung, 
examinând cu atenţie proiecţiile fiecărui cuplu. 

SUFLETUL (suspinând): Bine, să fie divorţaţii agresivi. 

ARHANGHELUL. -JUDECĂTOR MIHAIL: Îmi menţin părerea 
că este o alegere bună. În nouă luni, dacă vrei, vei fi reîncarnat 
în familia Chirouble. 

ARHANGHELUL-JUDECĂTOR GABRIEL: Să trecem acum la 
problemele de sănătate. Şi pe acestea le vei putea alege. Cu 
punctele pe care le ai, trebuie să alegi două din următoarea 
listă: reumatism paralizant, ulcer la stomac, veşnice dureri de 
dinţi, nevralgie facială cronică, crize de nervi permanente, 
miopie apropiată de cecitate, surzenie, strabism divergent, 
strabism convergent, răsuflare urât mirositoare, psoriazis, 
constipaţie, boala lui Alzheimer, paralizia piciorului stâng, 
bâlbâit, bronşită cronică, astm. 

SUFLETUL: Aăăă... 

ARHANGHELUL-JUDECĂTOR GABRIEL: Grăbeşte-te, altfel 
hotărăsc eu în locul tău. Aşteaptă multă lume! 

SUFLETUL: Atunci, la întâmplare, ulcer şi astm. 

ARHANGHELUL-JUDECĂTOR GABRIEL (notând): Nu e rău 
deloc. Domnul e cunoscător. 

SUFLETUL: In viaţa mea precedentă am suferit de bronşită 
cronică şi de dureri de dinţi. Era insuportabil. Mai bine să 
schimb. i 

ARHANGHELUL-JUDECĂTOR GABRIEL: Incă o mică 
formalitate. Vrei să renaşti bărbat sau femeie? 

SUFLETUL: Care e diferenţa? 

ARHANGHELUL-JUDECĂTOR GABRIEL: Ca bărbat trebuie 
să-ţi îndeplineşti obligaţiunile militare şi durata de viaţă e în 
medie de optzeci de ani. Ca femeie vei naşte în dureri şi vei trăi 
în jur de nouăzeci de ani. 

SUFLETUL: O clipă! Dacă renasc femeie, n-aş mai putea să 
devin marele şef harismatic şi seducătorul pe care mi l-aţi 
promis. 

ARHANGHELUL-JUDECĂTOR MIHAIL: lată o prejudecată 
de bărbat! Te  înşeli, viitorul aparţine tiranilor-femei. 
„Tiranelor.” E destul să se inverseze rolurile. Toţi bărbaţii vor fi 
la picioarele tale şi nimic nu te va putea împiedica să-ţi exerciţi 
puterile de dominare. De altfel, moravurile evoluează mereu. 
Vedem din ce în ce mai des femei la conducerea naţiunilor sau a 
societăţilor. 

SUFLETUL: Probabil că o naştere doare rău de tot? 

ARHANGHELUL-JUDECĂTOR RAFAEL: lţi recomand 
anestezia bazinului. Şi pe urmă, ştii, orgasmul sexual feminin 
este de nouă ori mai puternic decât orgasmul masculin. Numai 
femeile cunosc adevărata plăcere. 

SUFLETUL: Cu siguranţă că sunteţi mult mai bine informaţi 
în privinţa asta decât mine. 

ARHANGHELUL-JUDECĂTOR MIHAIL: De ce crezi că se 
nasc mai multe fete decât băieţi? Oamenii se informează înainte 
de a alege. 

SUFLETUL: Atunci sunt de acord cu sexul feminin. 

ARHANGHELUL-JUDECĂTOR GABRIEL: Să vorbim acum 
despre misiunea ta globală. Cu siguranţă că nu-ţi aminteşti, dar 
sufletul tău a apărut în urmă cu şapte sute de mii de ani având 
ca sarcină să îndeplinească o operă care să revoluţioneze 
complet arta picturii. Şi ce văd pe fişa ta? Doar câteva 
mâzgălituri abia promițătoare pe marginea caietelor tale de 
şcolar. N-ai profitat de nici una din vieţile tale anterioare pentru 
a-ţi îndeplini misiunea. 

ARHANGHELUL-JUDECĂTOR RAFAEL (dezamăgit): lată de 
ce omenirea a rămas de căruţă în multe domenii... E destul ca 
cineva să nu-şi îndeplinească destinul pe pământ pentru ca un 
întreg domeniu artistic sau ştiinţific să nu se mai dezvolte! 

SUFLETUL: Cu toată munca pe care trebuia s-o fac acolo 
jos, n-am avut niciodată un minut liber pentru distracţii. 

ARHANGHELUL-JUDECĂTOR MIHAIL (consternat): Îţi baţi 
joc de noi? Constat că în existenţele tale precedente ai fost 
vânător de mamuţi, conducător de şaretă, şambelan într-un 
castel, explorator în Africa, pescuitor de perle, actor de cinema 
şi, în tot timpul ăsta, n-ai reuşit să faci rost nici măcar de o 
singură săptămână ca să pictezi un tablou? 

SUFLETUL: Mi-e teamă că nu m-am gândit niciodată la asta. 

ARHANGHELUL-JUDECĂTOR GABRIEL: Acum va trebui să 
te gândeşti. Întreaga omenire aşteaptă aportul tău în pictură. 
Din cauza leneviei tale, pictura este şi acum în căutarea unui al 
doilea suflu. Sute de pictori şi de graficieni te aşteaptă pentru a 
se exprima mai bine şi a-şi îmbogăţi mesajul. Unii mor fără să fi 
pictat nimic. 

SUFLETUL: Zău că-mi pare rău. Mă voi strădui ca de data 
asta să fac cum o să pot mai bine. Totuşi pictura e o meserie cu 
care mori de foame. Deseori trebuie să aştepţi cincizeci de ani 
ca să fii în sfârşit recunoscut. 

ARHANGHELUL-JUDECĂTOR GABRIEL (ironic): Şi, mă rog, 
domnul e grăbit, pierde cumva trenul? Vei dispune de nouăzeci 
de ani pentru a reflecta şi a cumpăra pensule, nu-ţi ajunge? 

SUFLETUL: Şi pe urmă, ca femeie, îmi va fi şi mai greu să 
mă impun... 

ARHANGHELUL-JUDECĂTOR RAFAEL: Greutățile îţi vor 
creşte meritele. Dacă opera va fi atât de tulburătoare pe cât ne 
aşteptăm, dacă îţi realizezi capodopera, promit să-ţi acord şapte 
sute de puncte la următoarea trecere. Asta îţi va permite bile 
negre de o sută de puncte! Destul ca să duci o mică viaţă de 
destrăbălat între două tablouri. 

ARHANGHELUL-JUDECĂTOR GABRIEL: Dacă domnul e 
grăbit, îi putem aranja figura lui Mozart. 

ARHANGHELUL-JUDECĂTOR MIHAIL: Bună idee, figura lui 
Mozart! 

SUFLETUL (interesat): Ce e asta figura lui Mozart? 

ARHANGHELUL-JUDECĂTOR GABRIEL: Îţi realizezi foarte 
repede capodopera, eşti pe jumătate recunoscut, câştigi exact 

cât să supravieţuieşti şi să continui să compui mult şi minunat, 
şi pe urmă, hopa! Mori tânăr. La treizeci şi cinci de ani, ca 
Wolfgang Amadeus Mozart. Dacă vrei, putem să mergem până 
la treizeci şi nouă de ani. 

SUFLETUL (interesat): E tentant. Accept cu dragă inimă. 
Mulţumesc. 

ARHANGHELUL-JUDECĂTOR GABRIEL: Aşteaptă, încă n-am 
terminat. Ne-a mai rămas să-ţi alegem moartea. 

SUFLETUL: Moartea mea! Păi sunt mort! 

ARHANGHELUL-JUDECĂTOR GABRIEL: Vorbesc de 
viitoarea ta moarte. Trebuie să hotărâm totul dinainte. 

SUFLETUL: Vreţi să spuneţi că ultima dată am optat în mod 
stupid pentru platan? 

ARHANGHELUL-JUDECĂTOR GABRIEL: Ei, da! Acum ce 
vrei? Un alt accident de maşină, o overdose de cocaină, să fii 
asasinat de unul din fanii tăi sau de adoratorii tăi respinşi? 
Dispunem de toate morţile posibile: abuz al poliţiei, ghiveciul cu 
flori care cade din întâmplare de pe balcon, înecul, sinuciderea. 
Cu cât moartea e mai dureroasă, cu atât punctele sunt mai 
multe. Datorită celor cinci sute de puncte câştigate, mulţi dintre 
catharii aruncaţi în flăcări au putut să sfârşească astfel cu ciclul 
reîncarnărilor. Pe vremea aceea era la modă sacrificarea prin 
foc. Dar acum sunt altele mai moderne. Dobândeşti trei sute de 
puncte dacă ai pierit condamnat nevinovat pe scaunul electric 
sau victimă a unui cancer generalizat. 

SUFLETUL: Atâta pagubă pentru punctele suplimentare. Aş 
dori să mor repede, fără să-mi dau seama şi în patul meu. Să mă 
culc viu şi să mă trezesc mort. A 

ARHANGHELUL-JUDECĂTOR RAFAEL: Imi pare rău, 
ectoplasmă Donahue, dar cu nota pe care ai primit-o, nu-ţi 
putem oferi un deces atât de plăcut. Trecerea de la viaţă la 
neființă nu poate să-ţi fie decât violentă. De altfel, asta va 
conferi operei tale o aură suplimentară. Gândeşte-te la Van 
Gogh! lată un om care a ştiut să picteze bine, să sufere mult şi 
să moară în mod dureros. În consecinţă, şi-a meritat cele şase 
sute de puncte şi a putut să încheie ciclul reîncarnărilor. A 
devenit un spirit pur. la-l drept exemplu. 

SUFLETUL (plângăreţ): Dar nu vreau să sufăr! 

ARHANGHELUL-JUDECĂTOR GABRIEL: Oricum, nu trăim 
pe pământ ca să ne amuzăm. Pe lângă asta, cu părinţii pe care ţi 
i-ai ales, începuturile tale în viaţă n-au să fie deloc roze! 

SUFLETUL: E insuportabil! Bine, aleg sinuciderea. Dar o 
sinucidere rapidă şi fără dureri. 

ARHANGHELUL-JUDECĂTOR GABRIEL:  Aruncă-te pe 
fereastră. 

SUFLETUL: Imposibil. Totdeauna am avut rău de înălţime. 

ARHANGHELUL-JUDECĂTOR RAFAEL: Taie-ţi venele în 
cada cu apă călduţă. Dar ai grijă să tai adânc, altfel scapi, şi aşa 
n-o să meargă. Să ai grija să-ţi ascuţi bine briciul. 

Ectoplasma Donahue se strâmbă dezgustată. 

SUFLETUL: Bine, rămânem la sinuciderea cu briciul... 

ARHANGHELUL-JUDECĂTOR GABRIEL (citind nodurile 
sforicelei): Deci, recapitulez. Am căzut de acord că vei renaşte 
femeie, cu un ulcer la stomac şi cu crize de astm. Părinții tăi 
divorțați te bat măr. Te grăbeşti să pictezi afurisitul acela de 
tablou. Mori în cadă cu venele tăiate. In rest eşti liber să 
improvizezi. Următorul! 

ARHANGHELUL-JUDECĂTOR RAFAEL: Nu încă. Mai e de 
întocmit fişa semnalmentelor. 

SUFLETUL: Asta ce mai e? 

ARHANGHELUL-JUDECĂTOR GABRIEL: Nu te nelinişti. 
Trebuie să-ţi stabilim câteva calități. Dar aici n-ai voie să spui 
nimic, noi hotărâm totul. 

ARHANGHELUL-JU DECĂTOR MIHAIL: Enumăr: 

Forţă fizică: nivel inferior mediei. 

Frumuseţe: superioară mediei. 

Intensitate a privirii: superioară mediei. 

Sonoritate a vocii: nivel mediu. 

Harismă: nivel foarte ridicat. 

Abilitate la jocurile de spirit: nivel inferior. 

Aptitudine pentru minciună: nivel superior. 

Aptitudini tehnice: nivel inferior. 

SUFLETUL: Ce înseamnă asta? 

ARHANGHELUL-JUDECĂTOR GABRIEL: Că doamnei îi va fi 
greu să-şi obţină permisul de conducere sau că va fi incapabilă 
să-şi repare singură maşina de spălat. Asta e tot. 

SUFLETUL: Şi? Din moment ce voi fi frumoasă şi inteligentă, 
voi găsi totdeauna pe cineva să-mi rezolve problemele. 

ARHANGHELUL-JUDECĂTOR MIHAIL: Continui: 

Inteligență: medie. 

Capacitate de seducţie: nivel superior. 

Rezistentă: nivel inferior. 

Încăpăţânare: nivel superior. 

Aptitudini culinare: nivel inferior. 

Iritabilitate generală: nivel superior. 

SUFLETUL: Voi fi irascibilă? 

ARHANGHELUL-JUDECĂTOR GABRIEL: Da, destul. 

ARHANGHELUL-JUDECĂTOR MIHAIL (agasat că e mereu 
întrerupt): 

Aptitudine de a cânta la un instrument muzical: nivel 
inferior. 

Aptitudine de a trage cu revolverul: nivel superior. 

Dispoziţie pentru activităţile sportive: nivel inferior. 

Dorinţă de a avea copii: medie. 

SUFLETUL: Ah, grozav liber-arbitru! Ce-o să-mi mai 
anunţaţi? Că voi fi dotată pentru dezlegarea de cuvinte 
încrucişate? Pentru o reîncarnare aleasă sunt totuşi prea multe 
elemente predeterminate şi independente de voinţa mea. 
Protestez. 

ARHANGHELUL-JUDECĂTOR MIHAIL: Vezi, ai şi devenit 
colerică! Hai să isprăvim: 

Aptitudine pentru încăierare: nivel superior. 

Smiorcăieli: nivel superior. 

Gust pentru aventură: nivel inferior. 

Haide, următorul! 

SUFLETUL: Incă o întrebare. O să-mi amintesc de toate 
astea? 

ARHANGHELUL-JUDECĂTOR MIHAIL: Bineînţeles că nu. 
Nu-ţi vei aminti de nimic, nici măcar de trecerea ta pe aici. Ar fi 
prea simplu! 

ARHANGHELUL-JUDECĂTOR GABRIEL: Totuşi, din când în 
când, ţi se va părea că ai nişte presentimente, nişte intuiţii. Asta 
e tot ce-ţi va rămâne din această convorbire. De tine depinde să 
ai încredere în intuiţiile tale. Dar, destul cu vorba. Grăbeşte-te 
să cobori mai înainte ca părinţii tăi să fi terminat de făcut 
dragoste, altfel o să pierzi trenul. Haide, fugi! 

Următorul client! 


235 - MITOLOGIE CREŞTINĂ 


„Vom fi fraţii îngerilor. Când vom fi conduşi la Curtea 

Cerească, vom fi fermecaţi de splendorile corurilor îngereşti. Şi 
ce bucurie să fraternizezi cu aceste miriade de Spirite 
preafericite o întreagă Eternitate! Ingerii sunt nişte spirite 
excepţionale pe lângă care artiştii şi geniile noastre nu sunt 
decât nişte pigmei.” 


Canonicul G. 
Panneton 


Extras din studiul Moartea, această 
necunoscută, 
de 
Francisc Razorbak 


236 - MANUAL DE ISTORIE 


HARTA COMPLETĂ A TERITORIULUI MORȚILOR 

1. Decolare. 

2. Încetarea oricărui semn de viaţă. Emiterea unui semnal 
radio cu o frecvenţă de aproximativ 86 khz. 

3. Coma. 

4. leşirea din lume. 

6. Zbor prin spaţiu. Durata: aproximativ 18 minute. 

7. Apariţia unui vast cerc de lumină rotitoare numit 
Continentul Ultim. Limburi. Plajă albastră. 

8. Acostare pe Teritoriul 1. 


TERITORIUL 1 


Zona: 18 minute de comă. 

Culoare: albastru. 

Senzaţii: atracţie, apă, spaţiu. Prospeţime şi bucurie. 

Atracția unei lumini limpezi. 

Recomandare pentru a merge mai departe: să nu te temi să 
treci primul zid al morţii. 

Se termină cu Moch 1. 


TERITORIUL 2 

Zona: 21 minute de comă. 

Culoare: negru. 

Senzaţii: teamă, repulsie, frig, groază. 

Confruntare cu cele mai penibile dintre amintiri pe nouă 
cornişe din ce în ce mai abrupte. 

Lumina în continuare prezentă, dar estompată de amintiri. 

Recomandări pentru a merge mai departe: să-ţi înţelegi bine 
trecutul şi să fii capabil să-ţi asumi fiecare faptă. 

Se termină cu Moch 2. 


TERITORIUL 3 


Zona: 24 minute de comă. 

Culoare: roşu. 

Senzaţii: plăcere, foc, căldură, umiditate. 

Confruntare cu cele mai perverse dintre viciile tale şi cu cele 
mai nebuneşti fantasme. Aici ies la suprafaţă dorinţele refulate. 
Să le faci faţă fără să te laşi dominat. În cazul în care te laşi în 
voia lor, rişti să rămâi lipit de peretele vâscos. 

Recomandare pentru a merge mai departe: să-ţi accepti 
fantasmele, fără să te împotmoleşti în ele. 

Se termină cu Moch 3. 


TERITORIUL 4 


Zona: 27 minute de comă. 

Culoare: portocaliu. 

Senzaţii: luptă împotriva timpului, curenţi de aer, vânturi 
puternice. 

Imaginea unui şir de morţi care se întinde la infinit, 
înaintând lent printr-o câmpie imensă, cilindrică. 

Confruntare cu timpul. Învăţarea răbdării, cu minute 
transformate în ore şi cu ore transformate în luni. Posibilitatea 
unor întâlniri şi discuţii cu morţi celebri. 

Recomandări pentru a merge mai departe: să te eliberezi de 
teama că-ţi pierzi timpul sau de dorinţa de a câştiga timp. 
Acceptă imobilismul. Comportă-te ca şi cum ai fi nemuritor. 

Se termină cu Moch 4. 


TERITORIUL 5 

Zona: 42 minute de comă. 

Culoare: galben. 

Senzaţii: pasiune, forţă, atotputernicie. Soluţii la toate 
misterele până atunci imposibil de înţeles. Descoperirea unui 
sens în chakras şi apariţia celui de al treilea ochi pentru yoghini. 
Descoperirea căii Tao pentru taoişti. Rezolvarea secretelor 
Kabbalei pentru evrei. Apariţia grădinii lui Allah pentru 
musulmani şi a Edenului pentru creştini. 

Locul cunoaşterii absolute. Totul îşi găseşte raţiunea de a fi. 
Descoperirea sensului vieţii, de la marele infinit până la micul 
infinit. 

Recomandări pentru a merge mai departe: să nu te laşi 
impresionat de cunoaştere. Să te laşi invadat de cunoştinţe fără 
să vrei să le devorezi pe toate ca pe nişte bunătăţi spirituale. 

Se termină cu Moch 5. 


TERITORIUL 6 


Zona: 49 minute de comă. 

Culoare: verde. 

Senzaţii: de mare frumuseţe, descoperirea unor peisaje 
somptuoase, imagini de vis, de adevărată perfecţiune, flori 
splendide, plante minunate terminându-se în formă de stele 
multicolore. Ținutul verde este ţinutul frumuseţii absolute. 

Dar este şi locul unei încercări neaşteptate. Vederea 
frumuseţii absolute atrage după sine propria ta negare. Te simţi 
hidos, inutil, grosolan, necioplit. 

Nu mai e o senzaţie de umilire, ci o impresie de negare a 
propriului eu. 

Recomandare pentru a merge mai departe: să-ţi accepti 
propria urâţenie. 

Se termină cu Moch 7. 


TERITORIUL 7 


Zona: 51 minute de comă. 

Culoare: alb. j 

Loc populat cu îngeri şi diavoli. În centru se află fluviul lung 
al morţilor. În fund se înalţă muntele de lumină al Judecăţii de 
Apoi. Aici se termină migraţia sufletelor spre noi reîncarnări. 
Trei arhangheli le cântăresc meritele. 

Recomandări pentru a merge mai departe: să fii gata să 
plăteşti pentru toate faptele rele pe care le-ai făcut. Să ceri 
spontan o reîncarnare care să-ţi permită să repari greşelile şi 
prejudiciile provocate în existenţele precedente. 

Se termină la muntele de lumină. 


Manual de istorie, anul II, curs 
elementar 


237 - TEAMĂ 


Apărut în modesta publicaţie Micul Thanatonaut ilustrat, 
interviul lui Charles Donahue s-a bucurat de un răsunet 
mondial. A fost tradus în toate limbile şi comentat de eminenti 
psihologi, filozofi, preoţi, psihanalişti şi politicieni. 

Evident, cel mai vorbăreţ s-a arătat prietenul nostru, 
preşedintele. 

A mobilizat toate canalele de televiziune pentru un discurs 
care anunţa intrarea într-o eră mesianică. A afirmat că 
thanatonautica va deschide toate porţile rămase până atunci 
închise. Va exista de aci încolo un înainte şi un după al 
descoperirii Continentului Ultim. Ascultându-l, ghiceai că în 
realitate ar fi dorit ca această nouă eră să fie numită 
lucinderiană. Gata cu calendarul creştin, cu înainte şi după 
Cristos. Ne aflăm în anul 68 după naşterea lui Jean Lucinder. 

Chiar dacă Lucinder n-a câştigat adeziunea tuturor, fiecare a 
înţeles că se produsese ceva esenţial. Se deschisese o mare 
poartă, lăsând furtuna să măture o încăpere multă vreme 
închisă. 

Ce răsturnare colosală să afli că moartea era o ţară, că 
această ţară era populată cu îngeri, că nişte arhangheli judecau 
acolo vieţile noastre trecute... Convorbire cu un muritor ne mai 
adusese la cunoştinţă şi faptul că trăiam într-o lume morală. 

Existau aici moduri bune şi rele de a te comporta. Oamenii 
nu mai erau pe pământ decât nişte şcolari care aveau sarcina 
să-şi înveţe bine lecţiile, anume empatia, generozitatea, 
elevarea conştiinţei. 

Era atât de simplu, de pueril, de moral. Numai cărţile 
catehismului se gândiseră la asta şi, de-a lungul secolelor, un 

număr tot mai mare de oameni încetase să mai creadă în ele. 
Dar câți călugări de toate confesiunile nu  repetaseră 
dintotdeauna că viitorul aparţine oamenilor buni! 

Era prea târziu să intervin când mi-am dat seama de 
riscurile unei astfel de dezvăluiri. De acum înainte toată lumea 
ştia. Important era să-ţi speli karma de toate miasmele şi să 
eviţi să-ţi pătezi existenţa cu cea mai mică josnicie. Să trăieşti, 
să suferi, să mori. Nimic nu mai avea importanţă, totul nu era 
decât un episod până la apogeul spiritului pur. 

Am meditat la toate astea pe terasa thanatodromului nostru. 
Prin ferestrele mari, luminate de flăcările slabe ale lumânărilor, 
zăream sclipirea stelelor. 

Amandine, starul nostru, se comporta ca o mare preoteasă. 
Nu se mai îmbrăca decât în veşminte chinezeşti lungi, de 
culoare neagră, cu guler ridicat şi cu fusta crăpată până sus. 
Înlocuise toate lămpile cu candelabre. Eram învăluiţi de o 
lumină portocalie. 

Eu am rupt primul tăcerea: 

— Ne aflăm într-un moment critic. Suntem depăşiţi de 
evenimente. Nu mai controlăm nimic. Thanatonautica ne scapă. 

— Trebuia să ne aşteptăm la asta, prea atingea multe puncte 
esenţiale, a declarat Amandine cu o voce de tragediană. 
Descoperind moartea, am dat un sens vieţii. 

Mereu irascibilă, Stefania s-a înfuriat: 

— La fel i s-a întâmplat şi lui Cristofor Columb. A descoperit 
America, dar şi-a ratat întoarcerea. Îşi închipuia că-i 
impresionează pe oameni cu papagalii şi cu ciocolata lui. Dar ei 
l-au luat în bătaie de joc. Am merita să păţim şi noi la fel! 

Iar Columb... 

— Sărmanul Columb a murit în mizerie şi uitare, a remarcat 
Rose. Noi n-am ajuns chiar acolo. 

— Dar lucrul cel mai rău a fost că descoperirea i-a scăpat 
complet, s-a enervat iar italianca. Dovada e că America se 
numeşte aşa după numele lui Amerigo Vespucci, singurul 
descoperitor oficial recunoscut atunci de curtea Spaniei. Şi noi 
suntem deposedaţi de munca noastră! 

Manifestându-mi acordul, am lovit cu pumnul în măsuţă, 
gata să răstorn cocteilurile pregătite de Amandine. Era ceva 
ciudat, dar după abandonul lui Raoul, mă simţeam obligat să fac 
gură în locul lui. De parcă în grupul nostru trebuia neapărat să 
existe un personaj irascibil şi sanguin! 

— Trebuie să ne păstrăm stăpânirea asupra thanatonauticii, 
am strigat eu. Noi am fost deschizătorii de drum, controlul ei ne 
revine de drept nouă. 

— Scumpul meu, după publicarea articolului Convorbire cu 
un muritor, suntem depăşiţi, a spus Rose suspinând. 

— Aţi auzit ce spunea la actualități? s-a aprins Stefania. 
Numărul crimelor şi al delictelor a scăzut brusc. Numai nebunii 
mai ucid! 

— Ce facem? a întrebat Amandine cu simţul ei practic. 

— Nimic, a zis Rose. Vom fi confruntaţi cu un val de politeţe 
generală. Lumea n-a mai cunoscut niciodată asta. O să vedem ce 
se va întâmpla. 

Tăcuţi şi dezolaţi, am degustat în tăcere băuturile, prea dulci 
şi insuficient alcoolizate. Ptiu! 


238 - MITOLOGIA INDIENILOR DIN AMAZONIA 


Pe vremuri, indienii guarani trăiau în cer cu zeii. Ocupaţia 
lor consta în întreţinerea focului stelelor şi a strălucirii 
planetelor. Într-o zi însă, un vânător tânăr şi neîndemânatic a 
străpuns bolta cerească trăgând cu arcul. Şi atunci i-a apărut 
pământul cu toate bogăţiile lui. Turmele, vânatul, stupii cu 
miere, peştii, fructele i-au părut atât de apetisante încât le-a 
vorbit despre ele şi fraţilor săi. Profitând de un moment de 
neatenţie al zeilor, guaranii au aruncat în jos o liană ca să 
coboare pe pământ. Au ajuns astfel pe marele fluviu Orenoc, în 
inima pădurii. S-au înfruptat din bunătăţile terestre, dar în 
curând, sperioase, animalele au devenit din ce în ce mai rare. 
Ploaia a căzut peste fructe şi ele au putrezit. Dârdâind de febră, 
indienii au cerut să se reîntoarcă printre zei. Dar era prea 
târziu. Bolta cerească se închisese la loc şi guaranii au fost 
condamnaţi să trăiască pe acest pământ plin de dificultăţi pe 
care-l râvniseră atât de mult. 


Extras din studiul Moartea, această 
necunoscută, 
de Francis 
Razorbak 

239 - O LUME PLINĂ DE BLÂNDEŢE 


Lumea a devenit treptat mai bună. Nimeni nu-şi mai păta 
karma cu fapte rele, de teamă să nu se pomenească într-o zi 
crăpând de foame în Africa, fără locuinţă la New York sau cu 
indemnizaţie de şomaj la Paris. 

Nici un roman sf nu ar fi îndrăznit să imagineze o realitate 
atât de suavă. Bunătatea câştiga peste tot teren, ca o boală 
contagioasă. 

Ploua cu donaţii. Trebuia să stai la coadă ore în şir ca să 
donezi un cec sau cele mai bune haine pe care le aveai. 
Spitalele, depăşite de solicitări, au fost nevoite să întocmească 
liste de aşteptare pentru a-i satisface pe numeroşii donatori de 
sânge. 

Conflictele endemice din lume s-au stins de la sine, 
constrângându-i pe negustorii de arme încântați la culme să 
pună capăt unui comerţ generator de punctaj negativ. De acum 
înainte, tot ceea ce putea să fie considerat mai mult sau mai 
puţin o faptă rea era hărăzit dispreţului general. Toxicomanii au 
rămas fără furnizori. La o simplă cerere, bancherii acordau 
credite cu cele mai mici dobânzi. Nu se mai informau asupra 
capacităţii de rambursare a clienţilor. Un faliment pentru 
generozitate le-ar fi adus cu siguranţă un punctaj foarte bun pe 
lumea cealaltă. 

Sufletele bune se înghesuiau în faţa mâinilor întinse ale 
cerşetorilor. Aceştia din urmă s-au dotat cu maşini care primeau 
cărţi de credit şi nu au mai acceptat cecurile decât cu 
prezentarea unui act de identitate. 

Nimeni nu-şi mai zăvora uşa, sistemele de alarmă ieşiseră 
din uz. De acum înainte puteai să-ţi laşi larg deschise uşile 
apartamentului, ale maşinii, ale seifului. Nimeni nu se mai 
gândea să fure! 

Se sfârşise cu meschinăriile, cu spargerile, cu altercaţiile, cu 
încăierările, cu violențele. În schimb înflorea comerţul. Nevrând 
să păcătuiască prin avariţie, toată lumea îşi înmulţea cadourile 
către toţi. Imediat ce un orb părea că doreşte să traverseze 
strada, i se întindeau zeci de braţe şi multe persoane 
nevăzătoare se pomeneau astfel, fără să fi vrut, rătăcite pe 
trotuarul opus. 

Ţările din lumea a treia au primit subsidii considerabile. 

Dacă nu treceai marele examen şi erai obligat să te reîncarnezi 
într-o ţară săracă, era bine să fii sigur că s-a îmbogăţit între 
timp şi că viitoarea ta viaţă acolo va fi mai confortabilă. 
Devenise o temă de interes general diminuarea considerabilă a 
numărului de familii de condiţie proastă unde urmau să aibă loc 
renaşterile. 

Oamenii afişau zâmbete mai mult sau mai puţin forţate, 
evitând să-şi  nemulţumească aproapele prin  încruntări, 
strâmbături sau vorbe urâte. 

Toţi înregistraseră regulile aşa cum se cuvine şi ştiau acum 
că ciclul de reîncarnări continua la infinit dacă nu deveneai 
destul de bun şi destul de înţelept pentru a merita 
transformarea în spirit pur. Aşa că fiecare se comporta cum 
putea mai bine. 

Atelierele de pictură, de muzică, de olărit şi chiar de 
bucătărie erau arhipline. Poate că şi alţii, asemenea ectoplasmei 
Donahue, erau purtătorii unui talent ascuns care trebuia să se 
realizeze cât mai repede. De altfel, chiar şi operele cele mai 
urâte găseau cumpărători. Nişte protectori frământaţi de grija 
pentru sărmanii artişti le expuneau lucrările în propriile lor 
saloane. 

Toţi se străduiau să înveţe, să progreseze, să ştie, să devină 
mai buni. „Intreţineţi-vă frumuseţea sufletului. Cultivaţi-l ca pe 
o grădină”, spuneau sus şi tare prospectele publicitare ale 
şcolilor prin corespondenţă. 

Patronii îşi rugau salariaţii să accepte creşterea salariilor şi 
aceştia refuzau, doritori mai curând să dispună de timpul lor 
liber pentru a-şi explora talentele. „Biblioteci, nu bani”, cereau 
sindicaliştii. Zidari voluntari au pornit cu elan să construiască 
biblioteci. 

Simultan, bineînţeles, s-a înregistrat şi o revenire a 
interesului pentru thanatonautică. Toată lumea ar fi dorit să 
urce acolo sus pentru a-şi regăsi „scumpii dispăruţi” sau, cel 
puţin, să-şi dea seama cum stă cu karma! 


240 - MITOLOGIA INDIENILOR NAVAJO 


Indienii din America, şi în special indienii navajo, au o teamă 
maladivă faţă de moarte. În aşa măsură încât abia dacă sunt în 

stare să se apropie de un cadavru. Când o persoană moare, ei o 
îngroapă repede cu un mare dezgust şi cu tot felul de precauţii 
pentru a o atinge cât mai puţin posibil. Cadavrul este îngropat 
într-un loc secret, cât mai departe de sat. Nimeni nu se mai 
atinge de lucrurile mortului, nimeni nu se mai apropie de cortul 
lui, considerându-se că tot ce a fost al lui acum e murdar. 

În mitologia navajo, există doi Gemeni Eroici care în 
vremurile îndepărtate au furat armele soarelui pentru a masacra 
monştrii care voiau să-i ucidă pe indienii navajo. 

Aceşti monştri sunt Bătrâneţea, Murdăria, Sărăcia şi 
Foamea. Faptul că aceşti monştri sunt încă în viaţă nu este 
decât o confuzie a Gemenilor Eroici, căreia nu trebuie să i se 
dea atenţie. 


Extras din studiul Moartea, această 
necunoscută, 
de Francis 
Razorbak 


241 - ÎN CĂUTAREA LUI F.M. 


Preocupat cu băutura, Raoul nu remarcase nimic din aceste 
schimbări profunde. Cura lui de dezintoxicare nu prea reuşise. 
Se apucase iar de băutură, chiar dacă găsea din ce în ce mai rar 
un barman care să accepte să-l servească atunci când atingea 
un stadiu avansat de beţie. 

Prin urmare, la thanatodrom nu eram decât eu şi cele trei 
femei „ale mele”: Rose, Stefania şi Amandine. In această 
perioadă, cel mai mult ne plăcea să ne petrecem timpul 
devorând anunţurile de naşteri din ziare, în căutarea 
reîncarnării lui Freddy. F.M., F.M., F.M. 

Descoperiserăm o groază de bebeluşi F.M.! Francois Morlon, 
Fatima Maouich, Frank Mignard, Felicitee Munin, Fernand 
Melissier, Florent Mouchignard, Fabien Mercantovitch, Firmin 
Magloire, Florence Merwin... De fiecare dată ceream o întâlnire 
cu fericiţii părinţi, dar când îi arătam copilaşului, printre alte 
ceasuri, stilouri şi medalii, ceasul, stiloul şi medalia care-i 
aparținuseră lui Freddy, nici unul până atunci nu-şi întinsese 
mânuţa spre aceste obiecte ale prietenului nostru săvârşit din 

viaţă. 

— E prea devreme, mă consola Rose. Îţi aminteşti ce coadă 
mare era? Probabil că Freddy e încă blocat în mulţimea din zona 
galbenă. Şi Victor Hugo era acolo şi-şi aştepta reîncarnarea. 
Dacă nici el nu trecuse, deşi are câteva secole înainte, atunci ce 
să mai zic de Freddy! 

— Defuncţii nu înaintează toţi cu aceeaşi viteză. Guraliv cum 
era, Victor Hugo îşi pierde timpul în discuţii. Alţii se grăbesc. Ai 
văzut şi tu cât de grăbită era ectoplasma Donahue să se 
reîncarneze! 

— Se recomandă să ai răbdare şi Freddy a ştiut întotdeauna 
să se arate răbdător, mi-a amintit Rose. 

În realitate, o bănuiam că trăgea nădejde să nască ea 
viitoarea întrupare a rabinului-coregraf. De altfel, după o 
sumedenie de discuţii, ni l-am botezat dinainte pe viitorul nou- 
născut Frederic Marcel Pinson. Dar între noi îl şi numeam 
Freddy junior. 

Am asistat la naştere. Cât era de frumos! Făceai dragoste şi, 
după nouă luni, toată acea iubire se transforma într-un pepenaş 
roz şi gingaş de 3,2 kg, însetat de afecţiune. Niciodată nu mai 
fusesem atât de emoţionat. Nici măcar imaginea Continentului 
Ultim nu era nimic pe lângă acest miracol atât de simplu şi 
repetat de miliarde şi miliarde de ori: apariţia unei vieţi. 

În urmă cu câteva zile, eram doi în apartamentul nostru din 
thanatodromul de la Buttes-Chaumont. Acum eram trei. Există 
oare magie mai admirabilă? Faţă de asta, thanatonautica şi 
karma mea nu erau decât fleacuri. Numai el conta. „Freddy 
junior” al nostru. 


242 - FIŞĂ DE POLIŢIE 


Notă către serviciile interesate 


Considerăm ca pe o enormă greşeală faptul că 
thanatonautica a fost lăsată să se dezvolte. Acum înregistrăm 
peste zece decolări pe zi. Tehnica devine din ce în ce mai sigură. 
Heruvimii, serafimii, îngerii şi diavolii sunt din ce în ce mai 
stingheriţi în munca lor. 

Răspunsul serviciilor interesate 


Să nu exagerăm. Thanatonautica, o ştim cu toţii, se înscrie 
într-o lungă tradiţie. O tradiţie milenară. I-am lăsat totdeauna să 
intre pe cei care ştiu să intre. Nimic nu justifică încă o 
schimbare de atitudine. 


243 - FILOZOFIE TAOISTĂ 


„Orice viaţă este ca un vis. Nu trebuie să te întristezi din 
cauza morţii, care nu este decât o schimbare de formă. De ce- 
am regreta un sălaş locuit o singură zi?” 


Lao Zi 
Extras din studiul Moartea, această 
necunoscută, 
de Francis 
Razorbak 


244 - JUNIOR 


Am aşteptat un an înainte de a-l supune pe Freddy al nostru 
testului cu obiectele personale ale răposatului Freddy senior. 

Era o tehnică tibetană de recunoaştere a reîncarnărilor. La 
unele triburi din Africa exista un obicei similar. I se tăia o 
falangă mortului pentru a se descoperi foetusul care se va naşte 
fără această falangă. Ceremonia tibetană de recunoaştere ni se 
părea mai adecvată. 

În patru labe pe mochetă, copilul s-a uitat, la acea mulţime 
de ceasuri, stilouri şi medalii ca la nişte jucărioare interesante şi 
inedite. Rose, Amandine şi cu mine ne lăsaserăm în genunchi 
lângă el. De obicei tineam departe de el acest gen de obiecte, de 
teamă să nu le strice sau, şi mai rău, să nu le înghită. 

Micuţul a fost atras mai întâi de ceasuri, a scuturat vesel 

câteva, făcând în aşa fel încât să spargă două (justificând astfel 
toate temerile mele precedente în privinţa propriilor mele 
bunuri) şi l-a apucat, în sfârşit, plin de tandreţe, pe cel care 
aparținuse dragului nostru rabin. 

Ne şi pregăteam să ne aruncăm unul în braţele celuilalt. 
Freddy Meyer revenise pe pământ sub trăsăturile fiului nostru! 
Rose însă ne-a calmat. 

— Să nu ne ambalăm, a şoptit ea în timp ce puştiulache 
continua să se învârtească printre obiectele nenumărate aşezate 
pe covor. 

Am sărit din nou când l-am văzut agitând plin de mândrie 
stiloul lui Freddy. Îl alesese dintre toate şi imediat pusese mâna 
pe el. 

În clipa aceea eram convins că-l regăsisem pe adevăratul 
Freddy Meyer. Doar dacă nu cumva ne regăsise el pe noi, acolo 
sus, în momentul când trebuise să-şi aleagă părinţii. Nu era 
deloc prost înțeleptul nostru. Ştia el foarte bine că o să-i 
recunoaştem! În orice caz, eu eram sigur. Karma lui Freddy 
Meyer era una şi aceeaşi cu a lui Frederic Marcel Pinson. 

Cât timp aveam să câştigăm gândindu-ne la toate 
cunoştinţele pe care copilul nostru le deţinea de pe acum! 

— Imediat ce va împlini vârsta, îl voi înscrie la un curs de 
dans şi coregrafie, a spus cu entuziasm Amandine. 

— Va frecventa şi o şcoală talmudică, am completat eu. Pe 
lângă asta, dacă-i vom povesti lui Freddy junior viaţa lui Freddy 
senior, asta îi va permite să facă un salt înainte formidabil în 
ciclul reîncarnărilor. 

— Va profita dintr-o dată de şaizeci de ani de experienţă. Va 
fi primul om care va dispune de amintirile a două vieţi. 

Rose nu şi-a ascuns marile ambiţii pe care le nutrea pentru 
copilul nostru minune. 

— La douăzeci de ani va fi un mare înţelept. Poate că asta i 
s-a întâmplat şi lui Mozart. Era reîncarnarea unui alt muzician 
fantastic şi părinţii lui au înţeles asta imediat. 

Încântaţi şi fermecaţi, nu mai conteneam cu propunerile de 
viitor. 

Nu mai eram atenţi la copilaş şi, deodată, am simţit un duş 
rece când l-am văzut lăsând stiloul negru al lui Freddy senior 
pentru un creion mult mai atrăgător, de un portocaliu 
fluorescent. 

L-am urmărit cu răsuflarea tăiată în timp ce-şi continua 

peregrinările. A aruncat cât colo ceasul şi medalia defunctului 
rabin ca să poată apuca mai bine o brichetă cu unică folosinţă 
de un albastru ca marea şi un baton de ciocolată înfăşurat într-o 
hârtie aurită. Se sfârşise. Deodată ne-am uitat la fiul nostru 
preaiubit ca la un străin. O reîncarnare a vreunui tip comun pe 
care nici măcar nu-l cunoşteam! 

Rose a încercat să ne consoleze şi să se îmbărbăteze pe sine 
asigurându-ne că, totuşi, fusese probabil o persoană bine dacă a 
revenit pe pământ într-o familie ca a noastră. 

Totuşi nu era Freddy, şi copilul ni s-a părut dintr-o dată - 
cum să zic? - străin. Eram dezamăgiţi. Dădusem naştere doar 
unui copilaş normal, provenit din karma nu se ştie cui. Nu era 
rezultatul existenţei unui om sfânt, ci pur şi simplu a unui om. 

Acum aveam impresia că adoptasem un mic corean sau că 
fusesem traşi pe sfoară cu o marfa de altă calitate. 

Ce decepţie! Micuţului i s-a permis totuşi să-şi mănânce 
batonul de ciocolată. S-a murdărit tot pe faţă şi Rose l-a curăţat 
aproape cu dezgust. 

Seara, în pat, ne-am certat. Soţia mea mi-a reproşat că m-am 
comportat cam uşuratic botezându-l pe copil cu prenumele lui 
Freddy. Acum, când ştiam că nu era el, va târî după sine ca pe o 
ghiulea acest nume, propriu unei vieţi care nu-i aparţinea! 

Cu o rea-credinţă pe care n-o avusesem până atunci, i-am 
replicat tăios că vina era a ei. La urma urmelor, burta ei 
fabricase „chestia” aia. Nu a mea. Dacă şi-ar fi dat mai multă 
osteneală, i-ar fi reuşit mai bine copilaşul! Furioasă, Rose a 
aruncat perna cât colo şi mi-a răspuns că ştiusem de la început 
că nu exista decât o şansă la un miliard ca lucrurile să se 
întâmple aşa cum am dorit noi. Şi, cu toată dezamăgirea, am 
recunoscut că aceeaşi şansă dintr-un miliard se menținea şi în 
cazul regăsirii „adevăratului” Freddy. 

Şi ea era dezamăgită, dar asta nu trebuia să ne facă să uităm 
că acel copil era al nostru, purtând genele ei şi ale mele. De ce 
n-ar fi ajuns mai târziu o persoană bine? 

— Poate că ar trebui să-l facem să orbească pentru ca să 
aibă într-adevăr aceleaşi şanse şi acelaşi talent ca celălalt, am 
zis eu rânjind. j 

Lui Rose i-a sărit muştarul. In fond, vorbeam despre copilul 
ei şi, ca orice mamă, avea să-l apere cu dinţii. Niciodată n-o mai 
văzusem aşa de furioasă. Mi-a aruncat în faţă o grămadă de 
reproşuri vechi. Lipsa de iniţiativă, veşnica supunere faţă de 

Raoul, lipsa de caracter, incapacitatea de a-i împiedica pe mama 
şi pe fratele meu să ne calce casa, invitându-se hodoronc-tronc 
la masă, fără să le pese dacă ea avusese sau nu timp să facă 
pregătiri şi fără să aducă măcar o floare, zgârciobii! 

l-am răspuns că, oricum, nu era chiar aşa de mare 
bucătăreasă, că era atât de absorbită de munca ei de astronom 
încât abia se ocupa de dragul ei Freddy junior când, în fond, ea 
era mama. 

Un reproş atrăgea după el altul, fără ca vreunul din noi să fi 
dorit să-l pronunţe. Până la urmă Rose s-a îmbrăcat cu nişte 
haine la întâmplare şi a fugit la mama ei. 

M-am pomenit singur, ca un idiot, în compania lui Freddy 
junior care, auzind că cineva plânge, a dat şi el drumul la sirene. 
I-am agitat zadarnic jucăriile preferate şi până la urmă a trebuit 
să-l iau cu mine în pat. 

Fiul meu a aţipit, iar eu m-am trântit într-un fotoliu şi-am 
încercat să mă liniştesc puţin citind o carte de groază. Când 
citeşti nişte lucruri cu adevărat îngrozitoare, propriile tale 
probleme se mai estompează, numai că tot nu reuşeam să-mi uit 
comportarea absolut meschină faţă de Rose şi ororile pe carei 
le spusesem. 

Tocmai atunci s-a găsit şi Raoul să se întoarcă pe 
neaşteptate la thanatodrom şi să intre în apartamentul meu. 

Era beat criţă, abia se mai ţinea pe picioare, dar a înţeles că 
eram foarte abătut. I-am povestit scena pe care o avusesem cu 
nevasta mea. Raoul m-a privit ciudat apoi, cu siguranţa unui 
beţiv, s-a apropiat de mine şi a declarat: 

— Michael, a venit momentul să-ţi dezvălui cel de-al doilea 
secret. 

În mod obişnuit m-aş fi grăbit să-mi astup urechile sau i-aş fi 
tras un pumn zdravăn ca să-l fac să tacă. Dar acum eram prea 
abătut. Uitând toate promisiunile făcute soţiei mele, am insistat 
să vorbească: 

— Are vreo legătură cu Rose? 

— Ăăăă, da, dacă vrei. 

— Haide, vorbeşte. 

S-a trântit pe mocheta debarasată acum de toate relicvele lui 
Freddy senior. M-am întins pe burtă lângă el. Raoul râdea 
prosteşte şi balele îi curgeau pe covor. Îmi venea să-l scutur 
puţin, dar m-am abținut. Ar fi vomat vinul roşu pe care-l băuse, 
ar fi pătat mocheta şi mi-aş fi găsit definitiv buclucul cu Rose. 

— Haide, care e al doilea adevăr? mi-am întrebat eu nervos 
prietenul ridicându-l de jos şi aşezându-l într-un fotoliu. 

A sughiţat. 

— E... în legătură... cu dragostea. 

— Cu dragostea! m-am mirat eu. 

— Mda. Există undeva o femeie care te iubeşte şi te 
aşteaptă. 

Raoul s-a mai bâlbâit de câteva ori şi, în sfârşit, a debitat o 
istorie coerentă. In existenţa mea precedentă cunoscusem 
marea dragoste. Cea mai Mare Dragoste. Momente intense cu o 
femeie minunată. Din păcate, în viaţa noastră anterioară, 
nevasta mea fusese sterilă şi n-am putut avea copii. Acest lucru 
ne îndurerase pe amândoi foarte tare. Intr-o zi, copleşită de 
tristeţe, a traversat o stradă fără să fie atentă şi a fost călcată 
de o maşină. Ingerii consideraseră că era o formă de sinucidere. 
În orice caz, suferisem atât de mult pierderea ei încât în lunile 
următoare murisem şi eu de tristeţe. 

Raoul începea să se trezească. Prietenul meu mi-a explicat 
că atunci când un cuplu s-a iubit atât de intens fără să poată 
aduce pe lume copii, cei doi aveau dreptul să se regăsească în 
următoarea lor reîncarnare pentru a remedia această lacună. 

Trebuia deci s-o regăsesc pe această femeie pentru că ea era 
adevărata mea nevastă. Raoul ştia aproape totul despre ea. 
Satan îi spusese multe. 

În viaţa aceasta, nevasta mea se numea Nadine Kent. Era 
americancă, dar trăia la Paris. Probabil că din întâmplare 
trecusem de mai multe ori pe lângă ea pe stradă, dar cu mintea 
acaparată de thanatonautică, nu o recunoscusem. 

— Nadine Kent! am zis eu visător. 

— Da, ăsta e numele pe care mi l-a spus Satan. 

— Satan e îngerul răului. 

— Dar acţiunea lui se întinde şi asupra sufletelor pierdute, a 
zis Raoul, la fel de ispititor precum tenebrosul său interlocutor. 

Raoul făcuse cercetări. Nadine Kent era de o frumuseţe 
sublimă, totuşi nu cunoscuse decât puţini bărbaţi în viaţa ei. 
Când era întrebată de ce se încăpăţâna să trăiască singură, fiind 
o femeie atât de frumoasă, ea răspundea zâmbind că îl aşteaptă 
pe prinţul din poveste. Acum avea douăzeci şi nouă de ani şi 
părinţii ei se temeau că va rămâne nemăritată. 

— Dar acest prinţ din poveste... 

— Eşti tu, prostovanule! Mă întreb ce-a putut să găsească la 


394 


tine splendoarea asta de femeie, chiar şi într-una din vieţile tale 
anterioare! 

Un acces de tuse i-a întrerupt hohotele de râs. 

— Îţi dai seama, amice! O zeiţă fascinantă te aşteaptă de 
când s-a născut. Nu te vrea decât pe tine, toţi ceilalţi îi par 
insipizi. Ai baftă! Nu numai că ai cunoscut marea dragoste, dar 
te mai aşteaptă încă una! 

Dragostea, dragostea... Nu că nu voiam să iubesc, numai că 
mi se arăta cu degetul pe cine trebuia să iubesc. Pe o anumită 
Nadine Kent despre care nu ştiusem nimic până atunci, nici 
măcar că există. 

Am înţeles brusc de ce şi mie îmi fusese totdeauna atât de 
greu să seduc o femeie şi apoi să mă obişnuiesc cu viaţa în doi. 
În realitate, încă de la început, fusese programat să-i fac un 
copil acestei Nadine Kent. Rose şi Freddy junior nu fuseseră 
decât o greşeală de orientare... Cel puţin aşa gândeam în 
momentul acela. 

Complet buimăcit, am luat cartea de telefon şi am căutat 
litera K. Kent Nadine. Numărul ei era acolo în faţa mea, scris 
mărunt, negru pe alb. Am ridicat imediat receptorul. 


245 - MITOLOGIE IUDAICĂ 


„În Paradis sunt două porţi de diamant şi, lângă ele, 
şaptezeci de mii de îngeri slujitori. Când un Drept (un om pur) 
soseşte, ei ridică de deasupra lui linţoliul pe care-l purta în 
mormânt şi-l îmbracă în opt veşminte din nori de glorie. Iar pe 
cap îi aşează două coroane, una de pietre preţioase şi de perle, 
cealaltă de aur. Şi îi pun în mână opt crenguţe de mirt. Şi-l duc 
într-un loc unde curg opt râuri de apă printre opt sute de esențe 
de trandafiri şi de mirt. Şi fiecare Drept dispune de baldachinul 
lui de unde ies patru fluvii, unul de lapte, unul de vin, unul de 
nectar şi unul de miere. Şi şaizeci de îngeri stau în picioare în 
faţa fiecărui Drept şi-i spun: «Du-te şi gustă din miere cu 
bucurie, căci ai citit Cartea aşa cum se cuvine.», 


Yalkut, 
Geneza 2 

Extras din studiul Moartea, această 
necunoscută, 
de Francis 
Razorbak 


246 - NADINE 


O voce de femeie în vârstă: 

— Alo? 

Să fi format în grabă alt număr? 

— Aş putea să vorbesc cu Nadine? am zis eu cu un ton 
nesigur. 

Era o oră târzie. Am simţit o ezitare la capătul celălalt al 
firului. Probabil că era mama ei. 

— Vă rog! am implorat eu. 

— Mă duc să-i spun, a consimţit ea, cu o urmă de suspiciune 
în vocea răguşită. 

Aşteptare. Zgomot de paşi uşori. O mână delicată apucă 
aparatul şi o gură se apropie de receptor. 

— Alo? Cine mă caută? întreabă o voce blândă şi familiară de 
cel puţin trei sute de ani de reîncarnări. 

Era fără îndoială Ea. 

— Alo! 

Tăcere. 

— Eu sunt, am îngânat eu. 

De la capătul celălalt al firului am auzit un fel de suspin. Un 
suspin de bucurie. Am început să vorbim amândoi cu o voce 
întretăiată de suspine. Ne-am spus lucruri smintite. Ne-am făcut 
confidenţe pe care două persoane care nu s-au întâlnit până 
atunci n-ar fi îndrăznit niciodată să şi le facă. 

Thanatonautica mă făcuse să cunosc momente dificile, 
periculoase, dar niciodată ceva mai emoţionant, emoţionant şi 
cumplit, ca această succesiune de fraze încrezătoare şi tandre. 
Şi ştiam că şi ea simţea acelaşi lucru. 

— Aştept de atâta vreme să mă chemi, a spus domol Nadine. 

— Ştiu, am suspinat eu. 

Altă tăcere. 

— Alo? am făcut eu speriat. 

— Nu, n-am închis. Sunt aici. Pentru tine voi fi totdeauna 

aici. 

Am simţit că mă sufoc. 

Şi chiar în momentul acela s-a găsit Freddy junior să se 
trezească şi să bâiguie primul lui cuvânt: 

— Tata! 

O mână mică şi grăsuţă s-a apucat să-mi şteargă lacrimile de 
pe barba care începuse să-mi crească. Mi-am luat fiul în braţe şi 
l-am dus în camera lui. În timp ce-l înveleam cu grijă, am închis 
uşa pe care soţia mea pictase norişori alb-albaştri. Nu voiam să 
mai aud apelurile disperate şi răsunătoare din receptor. 

Gata. Aflasem faimosul adevăr! Al dracului Satan! De ce mi-l 
spusese? Aş fi dat mult ca să nu fi aflat de existenţa Nadinei 
Kent. 

L-am blestemat pe Raoul, i-am blestemat pe îngeri în general 
şi pe Satan în special, am blestemat thanatonautica. 

Mi-am sărutat copilul ale cărui pleoape se închideau deja 
peste ochii albaştri ca ai mamei sale. 

În salon, Raoul râdea ca un diavol. „Alo! alo!” se tânguia 
telefonul. Am apucat repede receptorul. 

Nu mai rezistam. 

Aş fi vrut să nu fiu eu. Să nu am o femeie destinată. Nu mă 
simţeam în stare să respect un contract semnat într-o viaţă 
trecută. 

Aş fi vrut să-mi smulg pielea aceea care-mi acoperea 
sufletul. 

Mi-am zgâriat mâna cu unghiile până la sânge. De ce mi se 
impusese o situaţie imposibil de susţinut? Nu puteam să fug 
nicăieri, în nici o ţară, situaţia asta m-ar fi urmărit peste tot. 

Opriţi planeta, vreau să cobor! 

Opriţi planeta, vreau să cobor! 

Mi-am revenit şi am murmurat cu o angoasă incontrolabilă: 

— Uită-mă, Nadine. Fie-ţi milă şi uită-mă în această viaţă. 
Găseşte-ţi un alt bărbat şi, te implor, Nadine, fii fericită! 

Apoi, fără menajamente, l-am apucat pe Raoul de guler şi l- 
am dat pe uşă afară! 


247- MITOLOGIE EGIPTEANĂ 


Formulă pentru a nu muri niciodată (de pronunţat de 

douăzeci şi opt de ori, în fiecare zi, înainte de culcare): 

„Sunt sufletul lui Ra care a ieşit din Nun, acel suflet al zeului 
care l-a creat pe Hu. 

Nelegiuirea mea este purtarea mea proastă. 

Nu am nici o consideraţie pentru ea. Cred în Maat şi trăiesc 
din ea. 

Sunt Hu, care nu poate pieri în acest nume al meu de Suflet. 

Am venit din existenţa mea însăşi, împreună cu Nun, în acest 
nume al meu de Khepri în care vin la existenţă în fiecare zi. 

Sunt stăpânul luminii şi culmea răului pentru mine este să 
mor. Sunt Nun, cei care fac rău nu-mi pot dăuna. 

Eu sunt cel mai bătrân dintre zeii primordiali; sufletul meu 
este sufletul zeilor, eternitatea, şi trupul meu este perenitatea, 
căci manifestările mele sunt eternitatea ca stăpân al anilor şi 
regent al perenităţii. 

Mi-am şters păcatele, mi-am văzut tatăl, stăpânul serii, cel al 
cărui trup se află la Heliopolis. 

Răspund, ca un crepuscular ce sunt, de locuitorii 
crepusculului de pe colina occidentală, cea a Ibisului.” 


Cartea egipteană 


a morţilor 
Extras din studiul Moartea, această 
necunoscută, 
de Francis 
Razorbak 


248 - O ALTĂ SOCIETATE 


Descoperirea celui de al şaptelea cer aducea zilnic noi 
schimbări. Templele erau părăsite. De ce să mai participi la 
ceremonii religioase de vreme ce misterul morţii se evaporase? 
Chiar şi preoţii îşi pierdeau credinţa. Degeaba strigaseră sus şi 
tare principalii prelați ai tuturor religiilor că descoperirea 
îngerilor nu dusese la aflarea lui Dumnezeu - se terminase cu 
devoţiunea şi cu misticismul. 

Templele au fost transformate în muzee, altele în teatre, 
altele chiar în case particulare. Culmea eleganţei era să-ţi 

construieşti o piscină într-o biserică. 

Reflexele multicolore ale vitraliilor se reverberau în apă şi o 
muzică de orgă răsuna în momentul plonjărilor. 

Pe măsură ce religiile mergeau spre ruină, thanatonautica se 
dezvolta. Thanatodromurile particulare apăruseră aproape peste 
tot ca ciupercile. Unele erau adevărate oficii de turism. „Week- 
end în lumea de apoi. Vizită cu ghid. Formare spirituală 
accelerată. Booster inclus. Grup însoţit de călugăr cu diplomă în 
thanatonautică. Întâlnire posibilă cu îngerii.” 

Evident, majoritatea acestor anunţuri publicitare erau 
mincinoase. Excursiile se opreau în general la a treia sau a 
patra zonă. Plătisem destul de scump ca să ştim cât era de 
periculos să te aventurezi mai departe. 

Raoul renunţase să-şi mai caute mama, dar era tot timpul 
înăcrit şi cu capul plin de băutură. După figura cu Nadine, îmi 
devenise indiferent şi nu mai aveam nici un chef să mă ocup de 
el. 

La thanatodrom ne luaseră locul femeile. Amandine şi Rose 
(cu care mă împăcasem repede) erau în plină formă, în timp ce 
Raoul şi cu mine arâtam ca nişte războinici osteniţi şi 
dezamăgiţi. Incepuse să le placă să-l crească pe Freddy junior, 
devenit mascota thanatodromului. Trebuie să spun că puştiul 
era zâmbăreţ, curios nevoie mare şi deloc dificil. Poate că în 
fond copiii sunt nişte mari înţelepţi şi numai uzura vieţii îi face 
pe adulţi fără judecată. 

Dacă nu era reîncarnarea lui Freddy senior, Freddy junior 
era în schimb încarnarea unui ins de viaţă, mai curând sportiv, 
având în vedere pornirea lui de a alerga peste tot, în toate 
colţurile. 

Amandine îl prindea şi-l săruta. „Tata”, „mama”, „pipi” 
„caca”, acestea erau cele patru cuvinte pe care-i plăcea să le 
alinieze succesiv. Mai târziu va avea nevoie de o şedinţă bună 
de psihanaliză ca să înveţe să separe aceste patru noţiuni 
distincte. 

Şi uite aşa, cu fiul meu, viaţa continua. Omenirea evolua. 
Genele mele se perpetuau în celulele lui. 

— Iar te joci cu ţâncul ăsta! a zis Conrad rânjind. Probabil că 
s-a săturat până peste cap de tine, jucăuşule! Eu îi las în pace 
pe-ai mei. 

— 'Tata-pipi? a întrebat Junior. 

Fratele meu a izbucnit în râs şi i-a răspuns: 

— Nu, tata-caca. 

Conrad era un prost pedagog. 

Fratele meu înființase o antrepriză de thanatonautică. 
Construia thanatodromuri la cerere peste tot în lume. Ca un 
promotor avizat, a făcut inovaţii dotând, după gustul clienţilor, 
sălile de decolare cu un decor mitologic sau mistic. În ambianța 
creată de el, ai fi putut să-ţi iei zborul de pe o reproducere a 
piramidei lui Keops sau a Capelei Sixtine. Celor mai puţin 
înstăriți, fratele meu le propunea thanatodromuri individuale, 
nişte colibe de lemn asemănătoare unor saune, dar echipate cu 
toată aparatura necesară pentru reuşita decolării. Opţional, 
pentru o sumă fixă de două sute de mii de franci, Conrad furniza 
un sistem de sonorizare şi uniforme de thanatonaut identice cu 
ale noastre. p 

Şi afacerile mamei mele mergeau din plin. Işi înființase o 
editură ca să publice operele complete ale Amandinei Ballus: 
Ghidul muribundului, Câteva idei pentru un week-end în 
Paradis, Thanatonautica în zece lecții, Astmatici, cardiaci şi 
epileptici - câteva precauţii de luat înainte de a muri... 

Fiecare titlu fusese un adevărat best-seller, totuşi 
concurența era dură. Manualele practice de thanatonautică şi 
povestirile-mărturii se vindeau ca pâinea caldă. 

Decolarea era acum la îndemâna tuturor. Iar cei care nu 
aveau posibilitatea să-şi cumpere calabalâcul oferit de Conrad, 
puteau oricând să-şi părăsească trupul meditând! 


249 - FILOZOFIE INDIANĂ 


„Starea de spirit din momentul morţii determină forma 
pentru viaţa următoare. Dar cum s-ar putea ca o dorinţă 
virtuoasă să apară în ultima clipă în mintea celui care toată 
viaţa a făcut numai rău? Se întâmplă totuşi ca tendinţele bune, 
refulate sau acumulate în cursul vieților anterioare, să schimbe 
cu desăvârşire, în momentul morţii, sufletul unui om care şi-a 
petrecut existenţa în greşeală.” 


Ma 
Ananda Moyi 

Extras din studiul Moartea, această 
necunoscută, 
de Francis 
Razorbak 


250 - TREBURILE SE COMPLICĂ 


Viaţa e trecătoare. Vrând-nevrând, oamenii se obişnuiau cu 
această idee pe măsură ce cunoaşterea Continentului Ultim se 
răspândea pe pământ. Înainte avuseseră alte vieţi, după asta îi 
aşteptau altele, sufletul supravieţuia corpului. Poate că 
Paradisul nu era palpabil, dar asta nu însemna că nu-şi avea 
locul lui geografic stabilit în Univers: gaura neagră, situată în 
centrul galaxiei noastre. Aproape toată lumea ştia acum că 
există un continent „spaţial” format din şapte ceruri şi că, în 
ultimul, se aflau îngerii, în stare să rezolve toate problemele. 

Primul care a avut de suferit de pe urma acestor dezvăluiri a 
fost preşedintele nostru Lucinder. 

Nu mai rămăsese decât o lună până la alegeri când unul 
dintre rivalii săi, un anume Richard Picpus, a afirmat că a urcat 
în Paradis şi că a aflat acolo de la un înger că era reîncarnarea 
lui Iuliu Cezar. 

— Care înger? a cerut să ştie Lucinder în cursul unei 
dezbateri publice. 

— Mumiah, cel care ajută la reuşita proiectelor noastre, 
bineînţeles, a răspuns celălalt fără să se tulbure. 

Lucinder, pentru care Iuliu Cezar era un model şi căruia îi 
cunoştea viaţa pe de rost, a încercat zadarnic să-l prindă într-o 
capcană. In faţa ziariştilor uluiţi, Picpus a descris amănunţit 
forumul Romei antice şi problemele de sănătate ale 
învingătorului lui Vercingetorix. Chiar şi Lucinder a rămas cu 
gura căscată. 

Mitomanie sau memorie enciclopedică, după Picpus-luliu 
Cezar, şi-au depus candidatura Robert Mollin, care afirma că 
este reîncarnarea lui Napoleon Bonaparte, şi Philippe Pilou, 
care jura că e Alexandru cel Mare. Dar noi ştiam că îngerii nu 
erau prea vorbăreţi şi ne îndoiam de veridicitatea afirmațiilor 
acestor noi pretendenți. 

Lucinder se putea lăuda că era primul şef de stat care 

deflorase Paradisul, dar Cezar, Napoleon şi Alexandru puseseră 
bazele unor imperii măreţe. Fiecare se declara apt nu numai să 
redea Franţei o strălucire internaţională, ci şi să cucerească 
definitiv Continentul Ultim. 

Ce capcană! Lucinder găsise pe alţii mai lăudăroşi decât el. 
Ne-a adunat pe toţi pentru a încerca să aflăm o soluţie care să-l 
scoată din acest impas. Dacă aceşti aşa-zişi Cezar, Napoleon şi 
Alexandru ar fi reuşit să-i convingă pe alegători, atunci ar fi 
început din nou bătăliile şi galaxia ar fi redevenit repede 
incontrolabilă! 

Rose a avut ideea să recurgem la istorici. La urma urmelor, 
aceste ilustre personalităţi nu avuseseră nişte vieţi exemplare! 
Fuseseră nişte desfrânaţi şi nişte tirani, da, asta fuseseră! 
Devastaseră continente întregi şi provocaseră moartea a mii de 
oameni. Am scos la iveală vechile dosare. luliu Cezar şi 
războaiele lui civile au pus cruce republicii romane, Napoleon a 
fost groparul Revoluţiei franceze şi conflictele lui inutile au 
însângerat Europa, iar Alexandru cel Mare avea moravuri 
îndoielnice şi faimosul lui imperiu nu durase mai mult decât 
scurta lui viaţa... 

Nişte personaje bizare ne-au oferit o susţinere neaşteptată. 
Un avatar al lui Vercingetorix a amintit la televiziune cum Cezar 
nu ezitase să înfometeze populaţia în timpul asediului Alesiei. El 
a povestit timp de o oră ororile războiului galo-roman. Or, în 
acest conflict, galii care căzuseră victime fuseseră strămoşii 
alegătorilor de azi. 

O reîncarnare nesperată a Josephinei a răspândit prin presa 
feminină bârfele despre legăturile adultere ale Împăratului. Ea a 
insistat asupra masacrelor din războiul cu Spania, asupra 
dezastrului campaniei din Rusia, asupra erorii de tristă amintire 
de la Waterloo. 

Alexandru cel Mare a scăpat mai uşor pentru că numai 
specialiştii în Antichitate cunoşteau bine detaliile scabroase ale 
existenţei sale. Au apărut totuşi câteva relatări amuzante de 
masacre şi orgii. 

În faţa acestei revărsări de mărturii, Lucinder a păstrat cel 
mai mare secret asupra vieților lui anterioare. Propriul său 
prezent era suficient pentru a pleda în favoarea lui, declarase el, 
şi numai prezentul îi va determina viitorul. Majoritatea 
alegătorilor nu se apropiase niciodată de îngeri şi nu putea să se 
laude cu vreo existenţă ilustră, aşa că discreţia lui Lucinder s-a 

bucurat de o largă aprobare. Atitudinea lui a fost cu atât mai 
apreciată, cu cât toţi ştiau că după faptele săvârşite în viaţa 
aceasta vei fi judecat mai târziu. Nu era nici o laudă că ai ajuns 
Picpus după ce fuseseşi Cezar! 

Totuşi Alexandru cel Mare, cu faţa lui de înger, plăcea 
maselor. Era mândru, plin de el, încrezut, şi cu toate astea 
plăcea. Cu o săptămână înainte de alegeri, sondajele îi acordau 
34% din voturi, iar noi eram mult în urmă cu 24%. Iuliu Cezar şi 
Napoleon erau la coadă cu 13% şi respectiv 9%. 

— Avem nevoie de un miracol de ultim moment! a spus 
candidatul Lucinder suspinând. 

— Am o idee, a murmurat visătoare Amandine. 


251 - FILOZOFIE HINDUSĂ 


„Dacă perspectiva acestor reînceperi continue produce o 
anumită lehamite la gânditorii hinduşi, dacă doresc să pună 
capăt acestui joc penibil de morţi şi renaşteri succesive, masele 
în schimb acceptă cu dragă inimă această situaţie.” 


Alexandra David-Neel, India în 
care am trăit 


Extras din studiul Moartea, această 
necunoscută, 
de Francis 
Razorbak 


252 - ALEGERE, URMARE 


Amandine avea într-adevăr o idee, şi încă una bună. Aproape 
în ajunul scrutinului, Maxime Villain, „reporterul ectoplasmic”, 
s-a alăturat echipei noastre preelectorale. Lucinder a beneficiat 
de „miracolul” pe care-l dorea. 

Villain a convocat o conferinţă de presă în cursul căreia a 
anunţat calm că îngerii se pronunţaseră în favoarea lui 

Lucinder. De ce? Pur şi simplu pentru că ei, şi numai ei, 
cunoşteau toate vieţile lui, ceea ce-i făcea să aibă încredere în 
el. 

Această garanţie a fost hotărâtoare. Puţini erau dispuşi să 
rişte să capete punctaje negative votând un candidat considerat 
nedorit de Cer. Numai bolnavii şi neputincioşii nu s-au prezentat 
la urne. Lucinder a fost reales cu 73% din voturi. 

Bravo, Maxime! Datorită contactelor sale renumite cu îngerii 
şi a onestităţii lui legendare, Lucinder era din nou preşedinte! 
Nimeni nu şi-ar fi permis să pună la îndoială vorbele lui Villain, 
care consemnase cu atâta fidelitate Convorbirea cu un muritor. 

Cu toate astea, dragul de el se asigurase de o notă cât se 
poate de proastă. Minţise pe faţă. Niciodată îngerii nu 
emiseseră vreo părere despre acest scrutin. La drept vorbind, îi 
durea în cot de alegerile noastre. 

Drept recompensă terestră pentru păcatul lui, Maxime 
Villain a primit o medalie de thanatonaut chiar din mâinile 
preşedintelui. 

— Nu cumva eşti reîncarnarea lui Machiavelli? am întrebat 
eu făcând haz, cu ocazia ceremoniei. 

Omuleţul a zâmbit cu modestie. 

— Aş fi preferat să mă compari cu Dante sau cu 
Shakespeare. 

— Ai minţit. 

— Eşti sigur? Nici măcar nu ştiu dacă e posibil să minţi. 
Adevărul se schimbă în funcţie de spaţiu şi timp. Lucinder a fost 
ales? Ei bine, asta înseamnă că Cei de Sus au văzut asta cu ochi 
buni. 

Şi mi-a făcut şi el cu ochiul. 


253 - FIŞĂ DE POLIŢIE 


Mesaj către serviciile interesate 
Vă prevenisem. E prea târziu. Vor începe necazurile. 
Răspunsul serviciilor interesate 


Situaţia, în continuare, ţinută sub control. Nu ne 

subestimaţi. 


254 - MITOLOGIE IUDAICĂ 


„Mai înainte ca să se rupă funia de argint...” 


Eclesi 
astul XII, 6 


Extras din studiul Moartea, această 
necunoscută, 
de Francis 
Razorbak 


255 - TRECUTUL ELUCIDAT 


După realegerea lui Lucinder, thanatonautica experimentală 
a devenit thanatonautică de masă. Oamenii plecau din ce în ce 
mai des până la capătul Paradisului. 

Şi asta nu fără consecinţe. 

Oricine putea să pretindă că a stat de vorbă cu un înger şi să 
aducă de acolo mica lui veste trăsnet. S-a anunţat astfel la 
jurnalul televizat că fusese găsită urma lui Adolf Hitler. S-ar fi 
reîncarnat în bonzai. 

— În bonzai! s-a mirat Rose. Credeam că ectoplasmele 
umane nu pot reveni la o formă vegetală. 

— După câte mi-a spus mie Sfântul Petru, s-ar părea că în 
anumite cazuri e posibil, a zis Amandine. In general te 
reîncarnezi pentru a deveni mai bun. Dar dacă, într-o existenţă 
omenească, te-ai dovedit prost ca un animal, o iei de la început, 
de la nivelul animal. Insă în cazul în care un om s-a comportat 
mai bestial decât cel mai sălbatic animal, atunci se întoarce la 
starea vegetală şi poate chiar la cea minerală. 

Eram uluit. Hitler un bonzai de salon! 

A fost regăsit respectivul bonzai la adresa indicată de un 
înger indiscret. Avatarul Fuhrer-ului aparţinea unui puşti dintr-o 

familie înstărită. Copilul nu putea să înţeleagă de ce viaţa unui 
bonzai era o pedeapsă. El îl îngrijea foarte bine pe-al lui şi ţinea 
mult la el. 

M-am uitat mai atent şi evidenta mi-a sărit în ochi. Viaţa 
unui bonzai era un supliciu permanent. Pui o plantă într-un 
ghiveci prea mic pentru ea şi-i tai după aceea sistematic toate 
excrescenţele. Aceasta este tortura unei fiinţe vegetale, o 
tortură ridicată la rangul de artă. Fără apă, cu membrele mereu 
tăiate, fără spaţiu, fără aer, fără hrană, un bonzai este tot numai 
o suferinţă. 

Constrâns să nu crească, arbustul rămâne pe vecie pitic, în 
timp ce tot ce trăieşte pe pământ dispune de cel mai elementar 
dintre drepturi care este cel de a creşte. 

Sigur, sub pretextul că le găsesc mai drăguţe astfel, chinezii 
au considerat multă vreme justificată legarea strânsă cu fâşii a 
picioarelor propriilor lor fete pentru a le împiedica să crească. 
Dar în cazul unui bonzai era mai rău. Nu era vorba numai de 
picioare. I se tăiau şi crengile, membrele superioare, şi 
rădăcinile, adică membrele inferioare. In fiecare zi. 

Cea mai subtilă pedeapsă pentru un criminal de război 
îngrozitor era reîncarnarea lui într-un bonzai japonez. M-am 
înfiorat amintindu-mi cât de nefericit fusesem eu însumi atunci 
când părinţii mă forţau să îmbrac hainele prea strâmte ale 
fratelui meu Conrad, doar ca să facă ei economie. 

Bună idee, jos pălăria, arhanghelilor-judecători! S-au găsit 
totuşi unii care se credeau mai subtili decât ei şi judecători mai 
fini! Au început să toarne la petiţii în care cereau condamnarea 
la moarte a respectivului bonzai. Până la urmă copăcelul a fost 
scos din pământ şi lăsat să-i vină moartea eliberatoare, punând 
capăt (spre marele meu regret) veşnicului său supliciu. 

A urmat o ploaie de „revelaţii” mai mult sau mai puţin 
verificabile. Eu tot nu reuşeam să cred că îngerii flecăreau cu 
atâţia oameni, şi le examinam de fiecare dată cu cea mai mare 
circumspecţie. Dacă era să-i crezi pe unii turişti care se 
întorceau din lumea de apoi, Ravaillac n-ar fi fost vinovat de 
moartea lui Henric al IV-lea. Masca de Fier era sora tăinuită a 
lui Ludovic al XIV-lea. Raoul Wallenberg, diplomatul suedez care 
salvase cu atâta curaj evrei unguri sub ocupaţia nazistă, fusese 
într-adevăr ucis de KGB, aşa cum luptătorii martiri din 
Rezistentă, care făceau parte din Afişul roşu, fuseseră denunţaţi 
de „prietenii” lor din partidul comunist francez. John Lennon 

luase chiar el legătura cu asasinul lui pentru a fi ucis. Cavalerul 
d'Eon era hermafrodit. Nicolas Flamei făcuse avere spărgând 
casele şi omorând burghezi, ca după aceea să explice brusca lui 
îmbogăţire prin pretinsa descoperire a unui secret de 
transmutaţie a metalelor. Jack Spintecătorul era într-adevăr 
William Gull, medicul familiei regale. 

S-a constatat că, până la urmă, tiranii sângeroşi primiseră o 
pedeapsă adecvată. Stalin fusese reîncarnat în şoarece de 
laborator, Mussolini în câine de circ, Mao în rață de pus pe 
varză, iar generalii fascişti sud-americani erau în majoritatea lor 
reîncarnaţi în gâşte de îndopat pentru pregătirea pateului de 
Crăciun. 

Dar, în afară de aceşti „răi”, au mai profitat şi alte persoane 
de aceste revelații cereşti îndoielnice pentru a ieşi în evidenţă. 

Real sau nu, câţiva mici şmecheraşi şi-au etalat vieţile 
anterioare pentru a obţine unele avantaje în această existenţă. 
Un băcan asiatic parizian a afirmat că era reîncarnarea lui 
Modigliani şi a intentat un proces moştenitorilor vechilor lui 
negustori de tablouri pentru a încasa de la ei plusvaloarea 
considerabilă. O încântătoare profesoară de aerobic televizat a 
jurat că era reîncarnarea lui Botticelli. A putut să se apuce de 
afaceri pe banii ei datorită vânzării la licitaţie a câtorva pânze 
ale pictorului, recuperate din muzee. 

Se ţineau lanţ litigiile şi pretenţiile de toate felurile! Dacă te- 
ai fi luat după spusele unora, întreaga istorie a omenirii se cerea 
să fie revizuită, lămurită, explicată, demistificată. 


256 - MITOLOGIE CREŞTINĂ 


„E o necesitate naturală ca sufletul să fie purificat şi 
vindecat. Dacă nu a fost în viaţa lui terestră, vindecarea va avea 
loc în vieţile viitoare ce urmează.” 


Sfântul Grigorie 
din Nyssa 


Extras din studiul Moartea, această 
necunoscută, 
de Francis 

Razorbak 


257 - ALUNECARE 


Freddy junior creştea şi interesul nostru pentru 
thanatonautică scădea, în timp ce publicul se pasiona din ce în 
ce mai mult. 

Eu mă consacram pe zi ce trece mai mult universului 
căminului meu. Lumea se deschidea, iar eu mă închideam. În 
perioada aceea a existenţei mele eram convins că esenţialul în 
viaţă era să te căsătoreşti, să ai copii şi să-ţi construieşti o 
celulă familială suficient de solidă pentru ca această stare să 
dureze cât mai mult timp posibil. O viaţă de familie sănătoasă s- 
ar fi perpetuat până când ar fi devenit atavică şi ar fi evitat 
astfel apariţia unor copii cu tulburări de caracter, tiranici sau 
apatici. 

Eram fericit. O iubeam pe Rose. Educaţia lui Freddy junior 
mă pasiona. Am căutat să-i stârnesc pasiunea pentru cărţi, 
iniţiindu-l, aşa cum făcuse şi Raoul cu mine. Rose l-a învăţat să 
observe stelele. Altădată, contemplarea stelelor relativiza 
problemele oamenilor. Din cauza noastră lucrul ăsta se cam 
schimbase. 

Mi se părea că transmiţându-i lui Freddy pasiunea mea 
pentru lectură îi ofeream posibilitatea de a se educa după aceea 
singur. În fiecare seară îi povesteam fiului meu ceea ce credeam 
c-ar fi mai interesant pentru un copil de trei ani: legende, 
basme, fabule, poveşti scurte, cu decoruri frumoase. 

Dar, dincolo de zidurile apartamentului nostru confortabil, 
cu întârziere desigur, societatea era supusă permanent undelor 
de şoc provocate de mişcarea thanatonautică ai cărei pionieri 
fusesem noi. 

Stefania s-a întors într-o zi cam enervată. Un individ o 
acostase pe stradă ca să-i ofere o sumă mare de bani. Nu pentru 
a o seduce, ci doar aşa, ca să facă o faptă bună! Se certase cu el 
ca s-o lase în pace. 

— M-am săturat de toţi blânzii, de toţi bunii, de toţi delicaţii 
ăştia! 

— Te pomeneşti că ai prefera violenţa? i-a zis Rose. Baţi 
câmpii! 

Stefania era roşie de furie. 

— Nu, nu bat câmpii. Inainte, când cineva se purta cu 
gentileţe, o făcea pentru că aşa voia. Putea să aleagă între a fi 
bun sau rău şi opta singur. Acum toată lumea e politicoasă 
numai din superstiție! Tuturor le e teamă că vor cădea la 
examen acolo sus. E o tâmpenie! 

Un cerşetor îmbrăcat în zdrenţe a apărut atunci pe uşa pe 
care nu mai era necesar s-o încui. A intrat liniştit şi s-a îndreptat 
direct spre frigider. A luat de acolo un sandviş cu somon afumat 
şi o berică rece şi s-a aşezat confortabil, aşa ca să participe şi el 
la conversaţia noastră. 

Stefania s-a repezit la el şi, mai înainte ca eu să pot 
reacţiona, i-a smuls sandvişul şi berea din mână. 

— Nu te jenezi deloc! a izbucnit ea. 

Omul s-a uitat stupefiat la femeia care-şi ieşise din fire. De 
când toate uşile stăteau descuiate, ca toţi tovarăşii lui, se 
obişnuise să intre în orice apartament şi să se servească după 
dorinţă. 

— Dar... dar... eşti nebună, s-a bâlbâit el. 

— Ascultă, mârlanule, nu te-a învăţat nimeni că trebuie să 
baţi la uşă înainte de a intra în casa cuiva? 

Cerşetorul s-a indignat. 

— Îndrăzneşti să-mi refuzi pomana! 

— Nu ţi se refuză pomana, dar e inadmisibil să împuţi casa 
cu murdăria ta şi cu hainele astea unsuroase. 

Amărâtul ne-a luat pe mine şi pe Rose drept martori. 

— Femeia asta are ceva la scufiţă! Nu-şi dă seama... Dacă-mi 
refuză pomana, o să se aleagă cu o droaie de note proaste 
pentru karma ei! 

Ne uitam la Stefania cu îngrijorare. 

— N-ai tu treabă! s-a răstit ea. Cară-te, scârbosule! 

Omul s-a uitat la ea cu răutate. 

— Bine, plec. Dar după asta, să nu te miri dacă ai să 
renaşti... (a căutat ceva cât se poate de rău), să renaşti 
canceroasă. 

Stefania şi-a apropiat faţa de a lui, fără să-i ia în seamă 
răsuflarea fetidă. 

— la mai zi o dată! 

Omul zâmbi batjocoritor şi repetă cu fermitate: 

— O să renaşti canceroasă. 

N-am apucat să văd mâna italiencei, dar paharele de pe 

masă au zăngănit când i-a tras o pereche zdravănă de palme. 

Omul era mai mult uimit decât supărat. Femeia aceea 
îndrăznise să se dedea unui act de violenţă asupra unui 
cerşetor. Şi-a frecat obrajii înroşiţi. 

— Ai dat în mine! a zis el holbând ochii. 

— Mda. Şi nu mai e cazul să te străduieşti pentru un alt 
blestem. Cancer? Foarte bine. Până atunci măcar să mă distrez 
puţin în viaţa asta. Iar tu ai tot interesul să-ţi iei cât mai repede 
picioarele la spinare mai înainte să-ţi trag un şut acolo unde am 
de gând. 

— A dat în mine, a dat în mine, a zis cerşetorul aproape 
fredonând. 

Işi dădea deodată seama că această pereche de palme 
aproape că-l ridica la rangul de martir. Cu siguranţă că victima 
unei zgripţuroaice violente şi agresive obținea o sumedenie de 
puncte bune pe lumea cealaltă. 

A ieşit pe uşă radios. 

Stefania s-a întors spre noi. 

Şi-a trecut mâna peste frunte. 

— Pe cuvântul meu că ne ţicnim cu toţii! a zis ea. 

Nu ştiam ce să răspundem. De fapt, în momentul acela, eu şi 
Rose tremuram pentru prietena noastră. Chiar avea să se 
reîncarneze canceroasă? 

— Nu trebuia să-ţi iei riscul de a-l lovi. Nu se ştie niciodată... 
am început eu. 

Stefania m-a întrerupt fără menajamente. 

— Voi chiar nu înţelegeţi că lumea noastră s-a umplut de 
larve şi cârpe! Nu mai există emoţii, nu mai există spaime, nu 
mai există conflicte! Pe pământ nu mai sunt decât fiinţe blegi şi 
superstiţioase. Indivizii ăştia nu sunt buni. Sunt egoişti. Nu-i 
preocupă decât karma lor. Nu umblă să facă bine decât pentru 
a-şi asigura un statut bun în următoarea lor viaţă. Ce plictiseală! 

Mi-am dat deodată seama că, în fond, şi eu fusesem 
totdeauna amabil din egoism. Din lene şi ca să nu-mi complic 
viaţa. A fi rău te obligă să te ocupi de ceilalţi, de cum să te aperi 
de ei, să-ţi imaginezi tot felul de măgării. Dar dacă erai amabil, 
nu te atingeai de nimeni şi nimeni nu se atingea de tine. 
Politeţea e confortul care-ţi permite să fii liniştit. 

Stefania se plimba de colo până colo prin salonul nostru ca 
un leu în cuşcă. 

— M-am săturat de voi. M-am săturat de sentimentele 

frumoase. M-am săturat de această societate de când i-am 
dezvăluit ceea ce trebuia să-i rămână ascuns. Salutare, 
thanatonauţi! Eu am plecat. 

Şi a plecat fără multă vorbă. Şi-a luat lucrurile şi a părăsit 
imobilul de la Buttes-Chaumont fără să-şi ia la revedere de la 
Raoul care, chiar dacă mereu beat, era totuşi soţul ei. 


258 - MITOLOGIE IUDAICĂ 


Corpul şi sufletul sunt egale în faţa judecății divine? 

Corpul poate să acuze sufletul de a fi păcătuit deoarece, de 

când l-a părăsit, corpul zace inert în mormânt. La care sufletul 
ar putea să răspundă că, eliberat de corpul păcătos, pluteşte 
senin în aer ca o pasăre. 
_ Sufletul şi trupul pot oare astfel să scape judecății divine? 
Întrebarea i-a fost pusă unui înţelept. Ca toţi înţelepţii, el a 
răspuns printr-o parabolă, cea a regelui care-şi alesese drept 
paznici la livadă un orb şi un olog. 

Ologul s-a extaziat foarte repede în faţa fructelor splendide. 
„Lasă-mă să mă urc pe spatele tău ca să le culeg”, i-a propus el 
orbului. „După aceea le vom mânca împreună.” Orbul n-a fost în 
stare să reziste tentaţiei şi, la întoarcerea regelui, în livadă nu 
mai rămăsese nici un fruct. În faţa mirării monarhului, orbul a 
spus că nu văzuse nimic, iar ologul că n-ar fi fost în stare să urce 
într-un copac ca să ia vreun fruct. 

Regele n-a stat prea mult pe gânduri. I-a ordonat ologului să 
se urce pe orb. Împreună au fost bătuţi măr cu bastonul de 
parcă ar fi fost unul singur. 

Tot aşa, împreună, vor apărea în faţa judecății sufletul şi 
trupul. Şi împreună vor fi judecate. 


Talmudul din Babilon 
Sanhedrin 9 a/b 


Extras din studiul Moartea, această 
necunoscută, 
de Francis 
Razorbak 

259 - MANUAL DE ISTORIE 


Datorită  thanatonauticii lumea a cunoscut pacea, 
prosperitatea şi fericirea. Omenirea îşi realizase în sfârşit o 
ambiţie veche de peste trei milioane de ani, de la apariţia ei pe 
Pământ. Până atunci moartea fusese considerată un chin şi o 
suferinţă. Explorarea  Continentului  Ultim  dezamorsase 
temerile, bacă te comportai bine pe Pământ, acolo sus te aştepta 
recompensa. 

Datorită thanatonauţilor, războaiele au dispărut de pe 
suprafaţa planetei în acelaşi timp cu ura şi gelozia, anunţându- 
se o nouă eră. Paleontologul american Thunder a propus 
renunţarea la denumirea de homo sapiens şi înlocuirea ei cu 
homo thanatonautis. Homo thanatonautis este omul care de 
acum înainte e stăpân nu numai pe existenţa şi moartea lui, ci şi 
pe toate vieţile lui trecute şi viitoare! 

Ce salt înainte pentru omenire! 


Manual de istorie, anul II, curs 
elementar 


260 - VIZITĂ LA MUZEU 


Viaţa a continuat, chiar şi fără Stefania. 

Am hotărât împreună cu Rose să profităm de week-end-ul de 
Rusalii pentru a-l duce pe Freddy junior la Washington ca să 
viziteze faimosul Muzeu Smithsonian, unde erau păstrate toate 
relicvele aventurii noastre. Deplasarea merita osteneala. În acea 
structură impozantă de beton, am descoperit primul nostru 
fotoliu de decolare, am citit cu emoție lista primilor voluntari 
care se sacrificaseră pe altarul thanatonauticii, am zăbovit în 
faţa propriilor noastre reproduceri, personaje din ceară care 
mimau activităţile cotidiene ale thanatonauţilor. 

Mie nu mi se părea că semăn, aşa cum mă făcuseră cu 
rictusul acela ciudat şi cu ditamai seringa în mână. Amandine, 
ca starletă, era mult mai reuşită, cu rochia ei cu bretele carei 
se mula pe trup. 

Intr-un colţ, corpul lui Rajiv Bintu, thanatonautul indian care 

zăbovise în lumea plăcerilor, era în continuare sub perfuzii. 
Dacă i-ar fi venit chef într-o zi să revină, corpul îi stătea la 
dispoziţie, conservat într-un congelator transparent. Alături, o 
tăbliță preciza că şi cordonul lui ombilical rămăsese intact. 

Mai era acolo şi o machetă a adăpostului blindat în care se 
refugiase Bresson, cu o notiţă în care se povestea trista lui 
aventură. Nişte marionete îşi luau zborul după diferitele figuri 
thanato-coregrafice compuse de rabinul Meyer pentru decolările 
în grup. O frescă enormă, lungă de treizeci de metri şi lată de 
zece, amintea destul de fidel bătălia Paradisului. Apăsând pe un 
buton, se declanşa chiar sonorizarea luptelor. Puteai să auzi 
„oh”, „na, secătură”, „câini spurcaţi de necredincioşi”, „atenţie, 
mor”, precum şi zgomote de lovituri şi un sunet de țesătură 
sfâşiată vrând să reproducă zgomotul produs de cordoanele 
ombilicale atunci când se rup. În realitate, această punere în 
scenă era stupidă, căci ectoplasmele, chiar thanatonaute, nu 
produceau nici un zgomot şi, chiar dacă ar fi făcut vreunul, tot 
nu s-ar fi propagat prin vidul intergalactic. 

Muzeul era imens. Peste tot în jur, distribuitoare automate 
judicios plasate creau vizitatorilor impresia de Paradis, 
permițându-le în acelaşi timp să se îndoape cu floricele, hot- 
dogs şi băuturi răcoritoare. Americanii ştiu totdeauna să facă 
bine lucrurile. 

În centrul galeriei principale, o sculptură îl arăta pe Felix 
Kerboz dând mâna cu Cristofor Columb. Inutil să mai spunem că 
efebul înalt şi zâmbitor întruchipat în acea statuie nu avea nimic 
de-a face cu bruta grasă pe care o cunoscusem noi. 

Imi imaginam cu destulă uşurinţă noul său profil grec de pe 
viitoarele monede şi lângă el deviza noastră: „Tot înainte, mereu 
înainte spre necunoscut!” 

Dar eu preferam vechea noastră deviză: „Toţi împreună 
împotriva nătărăilor!” Incă de actualitate. 

Era amuzantă recrearea interviului ectoplasmei Donahue. 
Trei automate vechi de ceară, cu nişte bărbi mari şi albe, 
stăteau cocoţate pe un promontoriu translucid din plexiglas 
luminat cu neoane (muntele de lumină al Judecăţii de Apoi) şi, 
mişcându-şi gura, repetau întruna: „Aici vor fi cântărite toate 
faptele bune şi rele din existenţa ta trecută”. 

Ceva mai departe se afla un detector de decolare 
ectoplasmică (invenția nevestei mele), o mare antenă 
parabolică, un ecran cu pete false de culoare verde. Te-ai fi 

crezut la Buttes-Chaumont! 

Muzeul se termina cu o machetă superbă în relief vrând să 
reprezinte Paradisul. Un con de carton presat, înalt de treizeci 
de metri în partea lui evazată se prelungea cu un culoar care se 
îngusta treptat, ajungând în final la un diametru de doi metri. 
Era destul să păşeşti pe un covor rulant ca să pătrunzi înăuntru 
şi să aluneci încet pe culoare cu culori schimbătoare. Fiecare 
trecere a unui zid comatic era simbolizată printr-o perdea ale 
cărei franjuri groase de plastic te împiedicau să vezi ce era în 
spatele ei. 

După fiecare Moch de plastic traversat, se auzea un zgomot 
de absorbţie, apoi te pomeneai în zona neagră, roşie, portocalie 
etc. În jurul nostru se aprindeau rând pe rând diapozitive care 
ilustrau relatările noastre despre continentul morţilor. O voce 
din off comenta: „Priviţi aici câteva exemplare de demoni pe 
care primii thanatonauţi au avut impresia că-i zăresc când au 
trecut de Moch 1.” Nişte imagini satanice care nu aminteau prin 
nimic de amicul nostru Satan. 

În privinţa zonei plăcerilor, organizatorii n-au vrut să-i 
şocheze pe copii. Câteva personaje se mulţumeau să se sărute 
pe gură. În teritoriul răbdării, covorul rulant îşi încetinea atât de 
brusc înaintarea, încât toată lumea credea că e vorba de o pană. 
În zona cunoaşterii, vocea, din off debita informaţii de genul 
teoremei lui Pitagora, a? + b? = c?. Un mic curs de recapitulare 
pentru uzul şcolarilor. Drept culme a frumuseţii, puteai să vezi 
câţiva fluturi rahitici alături de nişte delfini zâmbăreţi. 

Familiile fotografiau de zor şi rămâneau cu gura căscată la 
cel mai mic comentariu. 

— Dacă ai să fii cuminte, într-o zi ai să vizitezi şi tu 
Paradisul, îi promitea un tătic copilaşului său. 

Eu m-am ferit să-i spun aşa ceva lui Freddy junior! 

La capătul covorului rulant era pur şi simplu ieşirea. După 
mai multe ore de stat în muzeu, strălucirea zilei ţinea locul 
teritoriului alb! Mulţumesc. Nu exista o recompensă mai bună 
pentru vizitatorii puţin cam osteniţi. Intr-o sală mare găseai 
snack-baruri, unde îţi făcea bine să te aşezi ca să te odihneşti 
puţin, alături de magazine cu suveniruri mult mai bine 
aprovizionate decât cel al mamei mele: tricouri, fotolii de 
decolare false, machete de demoni, machete de îngeri, cărţi cu 
ilustraţii angelice sau diabolice, tăviţe cu prânz complet pentru 
decolări uşoare. 

Freddy junior s-a delectat cu vata de zahăr şi a cerut câteva 
portchei cu nume de îngeri care-i lipseau din colecţie. Eu mi-aş 
fi luat o casetă video cu imagini de sinteză care-ţi permitea să 
cunoşti „ca pe viu” toate senzațiile unui zbor thanatonautic. 

Am renunţat totuşi. Până la urmă, mulţimea aceea de 
mărfuri mă cam dezgusta. Ne-am scurtat şederea dincolo de 
Atlantic. 


261 - MITOLOGIE IUDAICĂ 


„Naşterea omului aici pe pământ, precum şi moartea sa, nu 
provoacă decât o deplasare a spiritului care este luat dintr-un 
loc şi pus în altul. Asta se numeşte Gilgulim, migraţia 
sufletelor.” 


Zohar 
Extras din studiul Moartea, această 
necunoscută, 
de Francis 
Razorbak 


262 - KARMOGRAF 


Thanatonautica devenea într-adevăr un sport de masă. Era 
năucitor numărul celor care decolau pentru a-şi face o idee 
despre ce avea să fie ultima lor călătorie. In fond, adevărul e că 
moartea priveşte pe toată lumea. 

Din cauza aglomerației din spaţiu, decedaţii zilei erau 
obligaţi să-şi croiască drum, de bine-de rău, printre „turiştii” cu 
cordoane ombilicale intacte, însetaţi de senzaţii inedite. 

Cei mai mulţi erau japonezi. Pentru ei thanatonautica era un 
mod de a-şi căuta strămoşii, cărora le hărăzeau un cult 
statornic. Aşa că nu e de mirare că o societate niponă a avut 
ideea de a pune la punct „obiecte ectoplasmice”. Practicanţi ai 

meditaţiei zen şi-au luat sarcina să le protejeze în Paradis 
servindu-se de puterea minţii lor. 

Marile firme s-au grăbit să se lanseze în marketingul 
ectoplasmic. In 2068, defuncţilor şi thanatonauţilor le-a atras 
atenţia un afiş instalat pe drumul reîncarnării. O reclamă pentru 
Coma-Cola: „Coma-Cola vă răcoreşte sufletul.” 

Societăţile de asigurări s-au grăbit şi ele pe urmele firmei 
din Atlanta. „Vă aflaţi aici? Prin urmare aţi comis o imprudentă. 
N-o repetaţi. La viitoarea reîncarnare adresaţi-vă imediat 
Asigurărilor Generale Londoneze. AGL, securitate în toate 
existenţele!” 

Reclamele s-au limitat mai întâi la corola externă, dar în 
curând s-au instalat în faţa, apoi în spatele primului zid comatic. 

S-au înfiinţat agenţii specializate. Ele au pus stăpânire, fără 
să întrebe pe nimeni, pe suprafeţele şi amplasamentele pe care 
le desenasem pe hărţile noastre. Nişte călugări s-au hotărât să 
se recicleze şi, concentrându-se prin rugăciune, şi-au proiectat 
cu precizie în zona dorită mesajele destinate să fie citite pe 
Continentul Ultim. 

Tarifele variau în funcţie de suprafaţă. Formatul varia între 
1/2 în şi 10/20 m. În cer nu există restricţii, totul depinde de 
energia suportului creat de medium. 

Clienţii nu lipseau. După Coma-Cola şi AGL, pot să amintesc 
la grămadă agenţiile pentru călătorii ectoplasmice („Cu Air- 
mort, dus-întors garantat”), fabricanţii de scutece-chilot („Te vei 
simţi excelent în viitoarea ta postură de nou-născut cu 
Impermeablex, scutecul-chilot care face legătura dintre foştii 
bătrâni  incontinenţi şi bebeluşii  incontinenţi care vor 
redeveni”), produsele lactate („Cu iaurturile Tranzit, plecaţi 
lejeri spre paradisuri naturale”), fabricanţii de paturi („Saltele 
Somnis, secretul meditaţiilor reuşite”), fotoliile de decolare ale 
fratelui meu Conrad („Tronuri Empereur - catapulte spre lumea 
de apoi, toţi morţii rămân cu gura căscată”), formaţii rock 
(„Dead-Stroy, muzica după care sunt înnebuniţi şi îngerii”), şi 
până şi alcoolurile („Lucillius, aperitivul cu savoare de fruct 
care le-ar plăcea şi serafimilor”). 

Unii călugări foarte dotați au reuşit chiar mesaje luminoase 
publicitare pâlpâitoare. Când ajungeai acum în gaura neagră a 
Paradisului, aveai impresia că te afli la intrarea unui super- 
market. Orice ar zice Raoul, Continentul Ultim era acum vândut 
negustorilor Templului. 

ONU a impus totuşi un comitet de etică internaţional pentru 
a pune capăt abuzurilor. Se interzicea publicitatea pentru un 
nou medicament care reactiva memoria („Cu Memorix vă veţi 
aminti de toate prostiile pe care le-aţi făcut”) în preajma zonei 
negre a amintirilor rele. Nu era permisă reclama pentru păpuşi 
gonflabile în zona roşie a fantasmelor, nici pentru ceasuri în 
zona răbdării, nici pentru enciclopedii în zona cunoaşterii, şi nici 
pentru o galerie de artă în zona frumuseţii absolute. Nu trebuia 
totuşi exagerat! 

Pe tarabele librarilor se îngrămădeau tot felul de lucrări 
specializate. Moartea şi formalităţile ei, Paradisul, ţinutul 
contrastelor, Şi după ce mori?, Manual practic de comportare în 
cazul întâlnirii cu ceilalţi defuncti, cu strămoşii şi cu îngerii, 
Drumul reincarnării: plan complet şi sfaturi pentru a nu te 
rătăci, Câteva exemple de coregrafie ectoplasmică. 

Pe pământ totul era simplu şi clar. Comerţul mergea, 
oamenii se iubeau, sărăcia dispărea. 

Nu mai existau religii. Se terminase cu duşmăniile seculare 
dintre popoare. Întreaga lume trecuse sub stindardul faptelor 
bune. 

Unde erau cinicii, ironicii, zeflemiştii? Nici umorul nu se mai 
purta. Umorul îşi are temeiul în deviziune, iar excursiile pe 
continentul morţilor dovediseră că nimic nu era derizoriu, că 
fiecare lucru, fiecare gest, fie şi anodin, îşi avea preţul lui, că 
sus totul era observat şi contabilizat. 

Altă problemă: fatalismul total care punea stăpânire pe 
oameni. „La ce bun să întreprinzi ceva, îşi ziceau ei, oricum 
vieţile mele anterioare mi-au definit deja karma, nu fac decât să 
trăiesc cu «zestrea» pe care am obținut-o pe parcursul mai 
multor mii de ani. De ce să fac eforturi inutile dacă destinul meu 
este deja scris acolo sus, în Paradis?” În consecinţă, lenea punea 
stăpânire pe omenire o dată cu amabilitatea. Nu mai avea sens 
să-ţi dai osteneala să agoniseşti ceva, de vreme ce era destul să 
intri într-un magazin sau în casa oricui şi să te serveşti după 
dorinţă. 

Fără motivații materiale, nimic nu-i mai putea împinge pe 
oameni să se lanseze în proiecte sau să imagineze noi afaceri. 

Avusesem totdeauna o îndoială în privinţa necesităţii 
dezvăluirilor despre Continentul Ultim. Tulburarea mea s-a 
accentuat şi mai mult când, într-o zi, am asistat la o scenă 
ciudată. Un copil traversa strada când a apărut o maşină sport. 

Viteza pe care o avea maşina nu i-ar fi permis celui de la volan 
să frâneze la timp. Gândindu-mă la primul meu accident, m-am 
grăbit să strig la el: „Fii atent!” Pugştiul s-a oprit, s-a uitat la 
mine, apoi la bolidul care se apropia şi mi-a spus foarte calm: 

— Lasă! Dacă ăsta e destinul meu, nimic nu poate să-l 
oprească. 

Şi a rămas acolo, cu mâinile atârnânde, aşteptând să fie 
călcat, fără să-şi dea seama că avertismentul meu făcea şi el 
parte din destinul său! M-am repezit şi l-am salvat în ultima 
clipă. 

— Cretin mic ce eşti, a fost gata să mori prosteşte! 

M-a măsurat de sus până jos cu înfumurare: 

— Nici vorbă, de vreme ce trebuia să fiu salvat de tine. Cel 
puţin, de data asta... 

Şi a plecat, sărind când pe un picior când pe celălalt, de 
parcă ar fi avut chef să se lase omorât doar ca să-mi facă mie în 
necaz! 


263 - FIŞĂ DE POLIŢIE 


Mesaj către serviciile interesate 

Opriţi asta imediat. Ihanatonautica prezintă pericole 
enorme. Oamenii au şi început să pună anunţuri publicitare pe 
drumul reîncarnării. Se înmulţesc mărturiile absurde despre 
Paradis. Vă rugăm cu insistenţă să interveniţi. 


Răspunsul serviciilor interesate 


Da. Situaţia ia o întorsătură neaşteptată. Ne gândim serios 
la această problemă. 


264 - APATIE 


Oare era posibil ca toată aventura noastră să nu fi servit 
decât la a face omenirea complet apatică, fatalistă şi 

descurajată? 

În acest caz, faptuisem un păcat enorm şi voi avea nevoie de 
o sumedenie de reîncarnări pentru a repara această greşeală 
funestă. Mă săturasem să tot păşesc pe stradă peste oamenii 
lungiţi pe trotuar şi care aşteptau liniştiţi să-şi sfârşească 
existenţa prezentă. Ăsta nu mai era nici măcar fatalism, ci 
renunțare la viaţă! 

Mă înfioram tot când îmi aduceam aminte de băieţelul acela, 
indiferent la ce i se putea întâmpla. 

Nici la thanatodromul de la Buttes-Chaumont nu era o 
ambianţă mai veselă. Rose, Freddy junior şi cu mine ne 
închideam din ce în ce mai mult în celula noastră familială, în 
timp ce Amandine îşi continua turneele de conferinţe. 

lar pentru Raoul, pierderea Stefaniei, nevasta lui, venind 
după cea a părinţilor, constituise un alt motiv întemeiat ca să 
continue cu băutura. Ai fi zis că se străduia să găsească în alcool 
un fel de a treia lume, o lume dincolo de viaţă şi de moarte. 
Poate că la capătul tuturor căutărilor se afla în fond alcoolul. În 
cazul ăsta, mai bine m-aş fi certat destul de devreme cu Raoul 
pentru a nu mă lăsa antrenat pe această pantă. 

Intr-o seară stăteam pe terasa de la ultimul etaj şi ascultam 
muzică de jazz. Imi plăcea în mod deosebit un solo tânguitor şi 
trist interpretat la saxofon, genul de muzică pe care nimeni n-o 
mai asculta. 

Amandine, întoarsă de la unul din spectacolele sale, a venit 
şi ea pe terasă. Abia dacă am privit-o. Amandine a dat la o parte 
o plantă verde şi s-a lăsat să cadă lângă mine într-un fotoliu de 
răchită. 

— Eşti obosit? m-a întrebat ea. 

— Nu. Sunt prost dispus. 

— Cine nu e prost dispus? 

Amandine şi-a aprins o ţigară cu eucalipt, luată dintr-unul 
din pachetele pe care Raoul le lăsa aruncate peste tot, şi a 
adăugat: j 

— Îţi aminteşti ce spunea Freddy? „Inţelepţii caută adevărul, 
proştii l-au găsit deja.” Şi iată că lumea întreagă şi-a găsit 
adevărul. 

— Atunci înseamnă că lumea întreagă e proastă. 

— Da, dar e vina noastră. 

Am tăcut, chinuit de remuşcări. Mi-am amintit de ziua în 
care o întrebasem pe mama ce înseamnă cuvântul „mort”. 

Revedeam mâna rece a străbunicii Aglae care atârna de sub 
cuvertură. Revedeam şi imaginea uimitoare, întipărită pentru 
totdeauna în mintea mea, a celor trei arhangheli luminoşi 
aşteptându-ne acolo ca să ne judece. 

În realitate, arhanghelii nu sunt binevoitori. Sunt 
înspăimântători. Cu tot zâmbetul lor. Incepeam s-o înţeleg pe 
Stefania. Bunătatea impusă e la fel de greţoasă ca ciorba de 
zarzavat cu miere şi sirop de rodie. 

Rose a apărut pe terasă bătând din palme. 

— Dacă vă e foame, grăbiţi-vă să coborâţi. Masa e gata şi 
Junior a şi trecut la atac. În curând n-o să mai rămână decât 
firimituri. 


265 - ÎNVĂȚĂTURĂ YOGA 


Trebuie să respecţi cinci reguli ca să fii tare în viaţă: 

— Sănătatea. Corpul trebuie să fie sănătos, dacă vrei să ai o 
conştiinţă clară. Trebuie să fii curat, să nu-ţi umpli niciodată 
stomacul până la satietate. 

— Mulţumirea. Să apreciezi ceea ce ai. 

— Perseverenţa. Să nu te laşi copleşit nici de cele mai mici 
emoţii: teama de neprevăzut, teama de dificultăţi, plăcerea 
repede obţinută. 

— Studiul. Să înaintezi către cunoaştere prin lectura textelor 
sacre şi prin meditaţie. 

— Ofranda adusă Domnului. Nu trăieşti pentru tine, ci 
pentru ceva din tine care te depăşeşte. Inainte de orice, să 
rămâi umil. 

Extras din studiul Moartea, această 
necunoscută, 


de Francis 
Razorbak 


266 - SOCOIELI 

Ştiam din Convorbire cu un muritor că pentru a pune capăt 
ciclului de reîncarnări şi a deveni un spirit pur erau necesare 
şase sute de puncte. O nouă convorbire cu Sfântul Petru i-a 
furnizat Amandinei nişte răspunsuri mai precise. De la ea am 
aflat baremul oficial. 


PUNCTAJ NEGATIV 

Minciună de la - 10 la - 60 puncte 

Defăimare de la - 10 la - 70 puncte 

Umilire de la - 100 la - 400 puncte 

Neacordarea ajutorului unei persoane aflate în pericol de la 
- 100 la - 560 puncte 

Abandonare de copil de la -100 la - 820 puncte 

Abandonare de părinte de la - 100 la - 910 puncte 

Act de cruzime asupra unui animal de la - 100 la - 1370 
puncte 

Act de cruzime asupra unui om de la - 500 la - 1450 puncte 

Crimă care duce la moartea aproapelui de la - 500 la -1510 
puncte 

Recidivare punctaj negativ înmulţit cu 1,5 


(Numărul exact de puncte se stabileşte în funcţie de caz, 
ţinând cont de voinţa de a face rău, de plăcerea cu care se face 
răul, de iresponsabilitate, de egoismul care a motivat fiecare 
faptă.) 


PUNCTAJ POZITIV 

Dar interesat de la+ 10 la + 50 puncte 

Dar dezinteresat de la + 10 la + 90 puncte 

Bucurie adusă anturajului de la + 10 la +100 puncte 

Ajutorarea unui animal în pericol de la + 50 la+120 puncte 

Ajutorarea unei persoane în pericol de la +100 la +270 
puncte 

Producerea unei opere de artă de la +100 la +410 puncte 

Idee originală permiţând progresul de la +100 la +450 
puncte 

Sacrificiul de sine în profitul aproapelui de la +100 la +620 
puncte 

Buna educare a unui copil de la +150 la +840 puncte 

Coeficient de multiplicare punctaj pozitiv înmulţit cu 1,2 

Atâta precizie îi făcea pe oameni şi mai temători. Decât să 
rişte să comită un păcat, unii preferau să se sinucidă imediat, ca 
să readucă contorul la zero, cum se spunea atunci. Expresia nu 
era de altfel numai o metaforă. O firmă japoneză chiar pusese în 
vânzare un contor de fapte bune şi rele. Karmograful. Aparatul 
consta dintr-un fel de ceas mic, cu ecran cu cristale lichide şi o 
claviatură numerică. Oamenii îl purtau la încheietura mâinii 
drepte, stânga rămânând rezervată cunoaşterii orei. 

Era suficient să notezi faptele comise în timpul zilei, în 
fiecare seară înainte de culcare, ca să afli exact cum stăteai cu 
karma. Dacă nu aveai destule puncte bune, pe ecranul 
karmografului apărea un cal. Acesta era primul semn de 
degenerescenţă karmică, apoi, coborând, veneau câinele, 
iepurele, limaxul, amiba. Cazurile cele mai grave erau 
reprezentate printr-un fir de pătrunjel sau o ciupercă. 

Cu karmograful puteai să mori senin, ştiind exact pe ce 
poziţie te situezi în barem, fără să te mai temi să înfrunţi 
judecata arhanghelilor. Evident, operaţiunea de adunare şi 
scădere cerea multă sinceritate faţă de tine însuţi. 

Ne-am jucat şi noi cu aparatul la thanatodrom. Rose a 
constatat că dispunea de un punctaj pozitiv de 400 de puncte. 
Eu, mult mai slăbuţ, mă aflam pe undeva între +0 şi +5 puncte. 
Nu comisesem prea multe măgării în existenţa mea, dar nici un 
sfânt nu fusesem. Până la urmă, Raoul avea dreptate: nu eram 
un erou, eram un tip neutru. Chiar şi în privinţa karmei mele 
eram mediocru. 

Freddy junior era fascinat de aparat. Karmograful lui 
aproape virgin anunţa frumuşel +25 de puncte. Dar chestia asta 
începuse să-l obsedeze. Cum o trăgea de codițe pe una din 
colegele lui în parc, îşi şi consulta karmograful ca să afle dacă 
era grav. 

Aparatul înlocuise în mod avantajos spovedania. 


267 - SCOS DIN JOC 


Conrad nu putuse să obţină drepturile de reproducere a 
karmografului. 
Japonezii fuseseră prevăzători. Brevetul lor era bine 
protejat. Aşa că fratele meu se apucase hotărât de cu totul alt 

comerţ. Pilulele „scos din joc”, adică nişte pilule „speciale 
pentru sinuciderea fără durere”. „Mai bine o viaţă nouă decât o 
existenţă ratată”, suna sloganul lui. Era simplu şi spunea exact 
ce voia să spună. 

Conrad, care se arătase totdeauna foarte sceptic faţă de 
thanatonautică, era acum primul care-i încuraja pe oameni să 
facă marele salt. Afacerile înainte de orice! 

Ironie a soartei, printre primii lui clienţi s-a numărat foarte 
repede propriul său fiu, nepotul meu Gustave, disperat că nu 
reuşise lucrarea la matematică. Drept scrisoare de adio, 
adolescentul scrisese: „Nu vă faceţi griji. O raită rapidă prin 
ţara morţilor şi mă întorc în alt corp.” 

Părinţii lui erau convinşi că avea dreptate, dar habar nu 
aveau unde urma să se reîncarneze copilul. „Atâtea eforturi şi 
educaţie programată cu grijă distruse prosteşte de o notă 
proastă la matematică! Iți vine să-ţi smulgi părul din cap!” se 
lamenta Conrad, care se întreba dacă trebuia să plângă sau nu 
moartea propriului său fiu. 

Dar eu şi Rose eram îngrijoraţi. Dacă şi Freddy junior va fi 
tentat să facă la fel? In zilele noastre necazul vine una-două! E 
adevărat că făcusem cunoştinţă cu Paradisul, dar asta nu 
însemna că doream ca băiatul nostru că plece prea curând 
dintre noi şi, culmea, rupându-şi cu de la sine putere cordonul 
ombilical. 

Ca să nu cadă şi el victimă acestei mode care se răspândea 
în şcoli şi licee, am înlocuit fără ştirea lui pilulele de cianură 
„scos din joc”, pe care şi le cumpărase cu banii lui de buzunar, 
cu nişte bomboane inofensive. Şi am mai pus să se instaleze 
grilaje la toate ferestrele pentru a-i preveni o pornire bruscă de 
a sări în gol. 

Rose se străduia să-l îmbărbăteze în toate împrejurările. 
Dacă se întorcea cu carnetul plin de note proaste, îi ofeream 
cadouri ca să-l consolăm. Nu-l certam niciodată, îl înconjuram 
de afecţiune şi îl asiguram tot timpul de sprijinul nostru. 

Era esenţial ca fiul nostru să-şi iubească viaţa atât de mult 
încât să fie convins că niciodată nu va găsi părinţi mai grozavi 
într-o altă reîncarnare. 

Dar nu toţi părinţii erau la fel de eficienţi ca noi. Sinuciderile 
copiilor se înmulţeau, ca de altfel şi cele ale adulţilor. 

O nemulţumire, o insatisfacţie şi, hopa! Cei mai sensibili 
umblau după ei cu o capsulă de cianură implantată în 

permanenţă într-un dinte scobit şi, la cea mai mică îngrijorare, 
puneau capăt unei existenţe pe care o considerau ratată. Viaţa 
fiind un joc, ca să nu mai participi la el era destul să spui stop şi 
să „ieşi din joc” cu ajutorul pilulei puse în vânzare liberă de 
fratele meu Conrad. 

Şi care era rezultatul? Aproape că nu mai vedeai bătrâni pe 
stradă - cum apărea primul rid, adio, pornim spre o nouă 
tinereţe, înainte de a cunoaşte urmele ireparabile ale anilor -, 
nici oameni preocupaţi sau prea sensibili. Nu mai rămâneau 
decât acele fiinţe imature obsedate de dorinţa de a face bine, 
din lene sau superstiție. 

Se punea o gravă problemă socială. Conducătorii de oameni 
şi creatorii sunt în marea lor majoritate nişte persoane care au 
avut o copilărie dificilă şi s-au descurcat prin forţa pumnului şi 
formându-şi un caracter călit pentru a supravieţui. Dar acum, 
când sinuciderea promitea o readucere a contoarelor la zero la 
cel mai mic necaz, viitoarele elite dispăreau mai înainte de a fi 
avut timp să se formeze. _ 

Lucinder şi guvernul lui au înţeles foarte bine problema. În 
administraţie nu mai aveau de-a face decât cu blegi şi cu 
nulităţi, indivizi incapabili să ia vreo decizie tranşantă de teamă 
să nu supere pe cineva. Trebuia să se acţioneze cât mai repede, 
ca cei mai inteligenţi şi mai sensibili dintre tineri să nu se mai 
sinucidă. 

Moartea devenind banală, era de asemenea important să fie 
promovată viaţa, aici şi acum, şi nu aiurea, în nu ştiu care viitor. 
Lucrul nu era evident. Nimeni nu mai ţinea chiar atât de mult la 
viaţă încât să se bată pentru ea sau să strângă din dinţi în cazul 
vitregiei soartei. Mai rău, fiecare spera să vadă în ce avea să se 
reîncarneze, aşa cam cum joci la ruletă sau la loto. Probabil că 
acolo sus erau destule numere câştigătoare! 

Astfel a luat fiinţă Agenţia Naţională pentru Promovarea 
Vieţii (ANPV). Lucinder i-a pus la treabă pe cei mai buni creatori 
de publicitate pentru a inventa sloganuri, idei, concepte care să- 
i ţină pe oameni ataşaţi de existenţa lor şi să nu se mai sinucidă 
cu toptanul. 

Cine ar fi crezut asta înainte de anul 2000? Toţi s-ar fi 
prăpădit de râs la ideea că într-o zi va trebui să se facă 
publicitate pentru ca oamenii să aprecieze lucrul cel mai 
elementar, cel mai natural şi cel mai simplu din lume: viaţa. 

268 - PUBLICIIATE 


Viaţa, un moment bogat în emoţii. Suzanne M., douăzeci de 
ani, studentă, mărturiseşte: 

„La început nu iubeam prea mult viaţa. Ba chiar o găseam 
demodată. Părinţii mei trăiau, unchiul meu, bunicii mei şi toţi 
rataţii familiei erau în viaţă, iar eu mă întrebam cum făceau de 
rămâneau aici să suporte să îmbătrânească şi să putrezească pe 
picioare ca nişte zdrenţe. Ce imbecili! 

Mda, pentru mine viaţa nu însemna nimic. Ba chiar am 
încercat să fug de ea, cufundându-mă în droguri şi alcool. Dar 
drogurile m-au îmbolnăvit, ca şi alcoolul de altfel. Atunci mi-a 
venit ideea să părăsesc viaţa. Şi pe urmă am avut altă idee. De 
ce să nu fac turul lumii înainte de a pleca? Şi aşa mi-am dat 
seama că viaţa e faină. Plantele trăiesc, animalele trăiesc, chiar 
şi pietrele trăiesc. Şi atunci mi-am zis: adică eu de ce nu? 

Nu regret alegerea pe care am făcut-o şi când îi văd pe toţi 
aceşti tineri care ezită, le zic: hai, băieţi, faceţi şi voi turul lumii. 
Veţi vedea că viaţa e o chestie care o să rămână la modă încă 
multă vreme!” 


Acesta este un mesaj 
ANPV, 
Agenţia Naţională pentru 
Promovarea Vieţii 


269 - FIŞĂ DE POLIŢIE 


Mesaj către serviciile interesate 


Totul devine curată nebunie! Oricât de tari aţi fi, nu vă lăsaţi 
pradă orgoliului. Nu refuzaţi să vă recunoaşteţi greşelile. 
Toleranţa voastră este dăunătoare. Aduce prejudicii. Tuturor. 


Răspunsul serviciilor interesate 


Frica vă orbeşte. Puțin calm, vă rugăm. Şi fără panică. 
Suntem în continuare cu ochii-n patru. 

270 - MITOLOGIE JAPONEZĂ 


„Nu suntem decât nişte grăunţe de nisip, dar suntem 
împreună. 

Suntem ca grăunţele de nisip pe plajă, dar fără grăunţele de 
nisip plaja n-ar exista.” 


Poem în limba yamato 
(japoneza veche) 


Extras din studiul Moartea, această 
necunoscută, 
de 
Francis Razorbak 


271 - SINUCIDEREA, CE EROARE! 


Agenţia Naţională pentru Promovarea Vieţii făcea şi ea cum 
se pricepea mai bine, dar nu obținea decât rezultate derizorii. A 
fost nevoie de un eveniment tragic - cazul Lambert - pentru a se 
pune capăt brusc valului de sinucideri. 

Totul s-a petrecut într-o duminică, la thanatodromul nostru 
de la Buttes-Chaumont. Le dădeam uneori voie prietenilor noştri 
să folosească fotoliile noastre de decolare. Domnul Lambert, 
patronul restaurantului nostru favorit, tocmai ne ceruse să 
încerce şi el unul. Nu aveam nici un motiv să-l refuzăm, cu atât 
mai mult cu cât, domnul Lambert fiind într-un fel şeful cantinei 
noastre personale, ţineam să ne păstrăm cu el în cele mai bune 
relaţii. 

S-a aşezat. Am reglat aparatele. A numărat „şase, cinci, 
patru, trei, doi, unu, decolare” şi a apăsat pe întrerupător aşa 
cum se cuvenea. 

Nimic anormal până aici. Ciudăţenia s-a produs la 
întoarcere. Când domnul Lambert a deschis ochii, am avut 
impresia că mă aflu în faţa unui alt Jean Bresson. Era febril, 

nervos, nici faţa nu mai semăna cu cea a placidului nostru 
thailandez. Aveam dinaintea noastră un om cu privirea fixă şi 
dură. Un alt om. Poate un Mr Hyde pe care-l ascunsese până 
acum doctorul Jekyll-Lambert. 

— Te simţi bine, domnule Lambert? l-am întrebat eu. 

— Oooh, daaa! De simţit, mă simt bine. Chiar foarte bine. 
Niciodată nu m-am simţit atât de bine. 

— Ai putut să vizitezi Continentul Ultim? a vrut să ştie 
Amandine. 

— Oooh, daaa! De vizitat, am vizitat. Este într-adevăr un loc 
foarte, foarte interesant. 

Vocea era a vechiului Lambert, trăsăturile la fel, şi totuşi aş 
fi jurat că nu mai aveam de-a face cu aceeaşi persoană. 

Mai târziu s-a dovedit sardonic, chiar cu un nu ştiu ce 
pervers în pupile. Habar nu mai avea de bucătărie, nici măcar 
de reţeta lui favorită de tăiţei cu busuioc. Ba chiar îl durea în 
cot de bucătărie acum. Şi-a pus brusc în vânzare restaurantul. 
Să le fie de bine vechilor clienţi atât de răsfăţaţi! El se spăla pe 
mâini. A părăsit oraşul şi nu l-am mai văzut. 

Povestea asta m-a tulburat mult. Le-am vorbit despre asta şi 
confraţilor de la alte thanatodromuri. M-au asigurat că mai 
întâlniseră cazuri similare. Şi ei se gândiseră la sindromul 
doctor Jekyll. Denumirea s-a păstrat. 

Am hotărât ţinerea unei videoconferinţe pentru a discuta 
despre această problemă. Maestrul Rajawa, responsabilul 
thanatodromului din India, avea de propus o explicaţie. O 
explicaţie mistică, totuşi o explicaţie. 

După părerea lui, la originea acestui fenomen se aflau 
sinuciderile. Când cineva moare deliberat, înainte de a-şi fi 
terminat timpul de viaţă care-i fusese alocat la ultima judecată, 
ectoplasma lui se transformă în suflet rătăcitor. Pluteşte 
deasupra solului, în căutarea unui corp în care să se 
rematerializeze pentru a-şi trăi ce i-a mai rămas de trăit. Numai 
că e foarte greu să găseşti corpuri vacante şi mulţi sinucigaşi 
rătăcesc în felul ăsta de milenii. 

Cei în viaţă au numit deseori aceste suflete rătăcitoare 
„fantome”. Fiind foarte necăjite, ele se joacă speriindu-i pe 
oameni ca să se convingă că mai au încă ceva putere. li sperie 
pe fricoşi şi pe naivi bătând noaptea în pereţi, făcând parchetul 
să se ridice şi lustrele să vibreze. In cel mai rău caz, ele pot să 
provoace ploi şi furtuni din senin, dar asta e singura lor forţă. 

Isprăvile lor sunt derizorii şi-ar trebui să stârnească mai 
curând mila decât spaima. 

— E ceea ce numim spirite rele, a semnalat directorul 
thanatodromului din Dakar. 

— lar noi folosim denumirea de blolos, blolos bians pentru 
bărbaţi, şi blolos blas pentru femei, a precizat directorul de la 
Abidjan. 

— Posibil, dar cu această modă a sinuciderilor, aerul trebuie 
să fie saturat de fantome în căutarea unui corp, a spus 
suspinând colegul de la Los Angeles. 

Maestrul Rajawa şi-a continuat explicaţiile: 

— Când un om viu meditează sau practică thanatonautica, el 
îşi abandonează un timp corpul fizic. Este destul ca un suflet 
rătăcitor să treacă pe acolo şi să intre în el. 

Am rămas tăcuţi uitându-ne unii la alţii. La ce riscuri ne 
expusesem în cursul numeroaselor noastre călătorii! Şi ce era şi 
mai rău! Datorită tuturor „turiştilor” care, din cauza noastră, 
plecau în lumea de apoi, o sumedenie de fantome dispuneau 
acum de un lot frumuşel de corpuri vacante. Ce paradox! Aceşti 
sinucigaşi care-şi închipuiau că pleacă spre o viaţă mai bună 
intrau în prima existenţă întâlnită! Şi asta numai dacă aveau 
noroc! Nu era uşor să te afli la momentul potrivit în faţa unui 
corp liber. 

Fiecare a vorbit de propriile-i cazuri de „posesiune” la 
întoarcere. Schimbările bruşte de dispoziţie şi de comportament 
erau acum elucidate. 

— Trebuie să dăm alarma, am zis eu. Oamenii trebuie să 
pună capăt sinuciderilor şi să nu mai practice thanatonautica. E 
prea periculos! 

Fiecare dintre noi a organizat în ţara lui conferinţe de presă. 
Nu toţi ne-au crezut. Au existat sceptici care-au declarat că 
voiam să practicăm sportul nostru numai noi, când el se 
democratiza şi în curând chiar şi muncitorii vor putea să 
thanatonauteze duminica. Ce să răspunzi la una ca asta? In 
ciuda avertismentelor, agenţiile de călătorii ectoplasmice şi-au 
continuat afacerile. Totdeauna vor exista capete înfierbântate 
care să plece la plimbare spre cele mai îndepărtate continente, 
convinse că accidentele nu li se întâmplă decât altora. 

Totuşi, gândul că în urma unei decolări te-ai putea trezi cu 
corpul şterpelit i-a descurajat pe unii. Nu era plăcut să te 
gândeşti că un oarecare, în caz de nenorocire, putea să se dea 

după aceea drept tine şi să se strecoare în familia ta şi chiar în 
patul nevestei tale, fără ca nimeni să nu fie în stare să facă 
deosebirea. 

Pentru candidaţii la sinucidere lucrurile stăteau altfel decât 
pentru turiştii dornici să viziteze lumea de apoi. Unii urmăreau 
fapta vitejească, alţii siguranţa şi fericirea. Degeaba a scăzut 
Conrad preţul stocului de pilule „scos din joc” nevândute, nu 
mai avea deloc cumpărători. A te transforma în suflet rătăcitor 
în căutarea unui corp, şi asta poate pentru secole întregi, nu era 
un viitor entuziasmant. 

Oamenii înţeleseseră că o sinucidere nu readuce contorul la 
zero, că o existenţă trebuie dusă în mod obligatoriu până la 
capăt. Toţi şi-au reluat obişnuinţa cu micile mizerii. j 

Explicația confratelui meu indian mai avea un avantaj. li 
consola pe părinţii bebeluşilor sau adolescenților morţi prea 
devreme din cauza bolii sau a vreunui accident. Putea să fie 
vorba de sinucigaşi care, după reîncarnare într-un corp străin, 
mai aveau câțiva ani de trăit. Un om care se sinucide la şaizeci 
de ani, dar care-ar fi trebuit să moară la şaizeci şi şase de ani, 
va renaşte întruchipându-se într-un copil menit să moară la şase 
ani. 

Administrarea karmei personale era, hotărât lucru, o 
adevărată ştiinţă, şi zilnic făceam cunoştinţă cu noi legi. 

Raoul se izola în tăcere. Ştiam că se gândea tot timpul la 
Stefania. Avusese veşti despre ea din ziare. Strânsese în jurul ei 
o bandă de „răi”. Italianca budistă tibetană la care ţinusem atât 
de mult predica acum peste tot că binele trebuia să fie echilibrat 
cu rău. Că, indiferent de cunoştinţele pe care le aveam, pofta de 
sinucidere va reveni într-o lume acum anostă. 

Sub stindardul ei, o ceată de derbedei în bluzoane negre de 
piele, căţăraţi pe motociclete, se străduiau cum puteau mai bine 
să promoveze acte atât de demodate precum furtul, crima, violul 
sau jaful. Dar teama de a-ţi distruge karma rămânea foarte 
puternică. De aceea Stefaniei îi era foarte greu să-şi găsească 
acoliţi şi atitudinea ei rămânea izolată. 

Stefania devenise un fel de curiozitate naţională şi poliţiştii 
se abţineau când aveau posibilitatea să pună mâna pe ea sau pe 
unii dintre complicii ei. Se temeau ca nu cumva acţiunea să fie 
considerată o agresiune şi-şi ziceau că, oricum, aceşti bandiți 
vor fi destul de pedepsiţi în viitoarele lor reîncarnări. 

Totuşi, pentru Raoul, şi chiar pentru mine, Stefania devenea 

o mare preocupare. Întruchipând răul, ea dovedea că în această 
lume încă mai existau riscuri. Dădea relief binelui. Sacrificându- 
şi karma pentru a asana societatea, italianca făcea până la urmă 
un act de pură abnegaţie. 

Simţeam cu toţii confuz că, în realitate, Stefania cea 
blestemată era o sfântă. Nu mai ştiam ce să facem. În cele din 
urmă ne-am hotărât să urcăm din nou acolo sus ca să vedem ce 
se mai petrece. 


272 - PUBLICITATE 


Domnul Vinstack, patruzeci şi doi de ani, celibatar, conduce 
o agenție de manechine. lubeşte viața şi ne spune de ce: 

„Pentru mine viața Înseamnă femei. Femeile sunt diferite. Cu 
gură, ochi, picioare, sâni, parfum, mers, tunsoare şi fel de a-şi 
tine gâtul diferite. Niciodată nu voi avea destul timp ca să le 
cunosc pe toate. De aceea îmi pare bine că viaţa e până la urmă 
destul de lungă. Am ajuns la a douăsprezecea căsătorie. Mi-ar 
plăcea la nebunie să trăiesc o sută de ani ca să cunosc cât mai 
multe femei. Şi cum femeile nu există decât în viaţă, îi zic 
mulţumesc vieţii şi le zic mulţumesc femeilor.” 


Acesta este un mesaj al Agenţiei Naţionale pentru 
Promovarea Vieţii 


273 - LUCRURILE SE COMPLICĂ ŞI MAI MULT 


Tot atât de mulţi temerari pe drumul Paradisului! Ei, da, 
decolările nu mai semănau nici pe departe cu cele de la început, 
când ne deplasam singuri printre morţi. 

Acum, abia am părăsit Pământul, că ne-am şi pomenit 
împotmoliţi într-un nor de turişti ectoplasmici, cu cordoanele 
ombilicale înnodate de al ghidului lor, un călugăr reciclat. 

Şi tot atât de multe reclame, dacă nu mai multe! Filme pe 
care să nu le pierzi în viitoarea existenţă, reclame pentru 
prânzuri gata preparate, alimente pentru pisicile şi câinii 

familiei, ţigări, călătorii insolite... Şi, bineînţeles, un afiş mare al 
Agenţiei Naționale pentru Promovarea Vieții,  lăudând 
binefacerile întoarcerii la viață! 

Lucinder se străduise să instaureze cea mai mare siguranță 
pe Continentul Ultim. Incă de la intrare, o pancartă proiectată 
de un derviş dansator turc dădea tonul: 

„Bine aţi venit în Paradis! Vă aflaţi aici la o mie de ani 
lumină de Pământ. Atenţie, pericol! Este interzis să călătoreşti 
singur. Binevoiţi a vă lega cu grijă cordonul ectoplasmic de cel 
al ghidului.” 

Urmau apoi diferitele legi decretate cu sprijinul Naţiunilor 
Unite: 


Articolul 1. Paradisul nu aparţine nici unei ţări, nici unei 
religii. 

Articolul 2. Paradisul este deschis tuturor şi nimeni nu are 
dreptul să împiedice accesul liber. 

Articolul 3. Este interzisă tăierea cordonului ectoplasmic al 
celorlalţi. Un astfel de act este criminal şi va fi urmărit în 
justiţie ca atare. 

Articolul 4. Orice corp fizic va fi considerat răspunzător de 
faptele ectoplasmei sale. 

Articolul 5. 'Turiştii thanatonauţi sunt rugaţi să lase acest loc 
tot aşa de curat pe cât doresc să-l găsească atunci când vor 
muri efectiv. 

Articolul 6. Este interzisă deranjarea îngerilor din treaba lor. 

Articolul 7. Este interzisă memorarea amintirilor şi a 
fantasmelor celorlalţi. Fiecare este proprietarul propriilor sale 
experienţe, atât în Paradis cât şi pe Pământ. 

Articolul 8. Este interzisă suprapunerea de graffiti 
ectoplasmici pe panourile publicitare care decorează culoarele. 

Articolul 9. Este interzis să te ascunzi în spatele porţilor 
comatice pentru a-i speria pe morţii aflaţi în tranzit. 

Articolul 10. Este interzis să vorbeşti cu arhanghelii în 
timpul cântăririi unui suflet. 

Articolul 11. Este interzisă intervenţia în favoarea sau în 
defavoarea unui suflet în momentul cântăririi. Nici o mărturie 
exterioară nu-i va putea influenţa pe arhangheli. 

Articolul 12. Paradisul nu este un parc de distracţii. Părinţii 
însoţiţi de copiii lor sunt rugaţi să-i ţină din scurt de cordonul 
lor ectoplasmic. 

Fusese prevăzut totul pentru confortul şi siguranţa turiştilor. 
Pe suprafaţa primei porţi comatice se etala: 

„Moch 1. Atenţie: amintiri agresive. Persoanele sensibile să 
se abţină. Cei care nu sunt în stare să-şi asume trecutul sunt 
rugaţi să-şi dezlege cordonul ombilical de cel al ghidului şi să se 
reîntoarcă în corpurile lor.” 

În ciuda avertismentului, defuncţii zilei şi thanatonauţii se 
năpusteau în masă. Unii se jucau înfruntându-şi amintirile 
dureroase în maniera luptătorilor de catch. Cât era de indecent! 
Nişte turişti greci trăgeau cu ochiul la nişte bule care nu-i 
priveau cu nimic. 

De jur împrejur, anunţurile publicitare lăudau calităţile unor 
psihanalişti şi ale unor detectivi particulari, pentru cei care 
aveau încă posibilitatea să-şi repare greşelile. 

Ca la fiecare trecere prin zona neagră, mi-am regăsit 
accidentul de maşină, certurile cu fratele meu, moartea lui Felix 
Kerboz, dragostea nebună de pe vremuri pentru Amandine, fără 
a mai vorbi de o sumedenie de evenimente minore pe care 
niciodată nu le putusem înghiţi. Incepusem să mă obişnuiesc. 

Moch 2 şi reîntoarcerea în zona roşie a plăcerilor. Unii 
turişti aveau nişte fantasme complet dezgustătoare. Imi ziceam 
că locul acela semăna din ce în ce mai mult cu interiorul cald şi 
umed al unui sex de femeie. Poate că Amandine se închipuia 
într-un sex de bărbat... 

Aici anunţurile publicitare se concentrau numai asupra a 
ceea ce era sex-shop, peep-show şi casete video cu filme porno, 
în ciuda amendamentelor. 

Îmbrâncindu-şi fantasmele de orgie şi pe tinerii masculi cu 
sexe supradimensionate, Amandine m-a tras după ea ca să nu 
mă lovesc din nou de dublura ei îmbrăcată în piele neagră. O 
femeie mă urmărea strigându-mi că o cheamă Nadine Kent. l-am 
urlat telepatic să mă lase în pace, că eram căsătorit şi tată de 
familie. Fantasma Nadinei s-a metamorfozat atunci luând 
formele generoase ale Stefaniei. 

Hotărât lucru, toate femeile din anturajul meu îmi provocau 
fantasme. 

Cuprinsă de îndoială, Amandine m-a luat iar de mână până la 
Moch 3. 

„Atenţie. Aici Moch 3. Sunteţi pe punctul de a pătrunde în 
zona portocalie. Nerăbdătorii să ia drumul înapoi cât mai este 

timp.” 

Traversarea nu a durat decât două-trei minute, dar ni s- 
apărut că tine patru-cinci ore. Peste tot reclamele fabricanţilor 
de ceasuri. Era clar că nu merita să dai legi, dacă nu erau 
respectate. 

N-am mai fost încântat ca altă dată de întâlnirea cu vedete 
sau cu oameni celebri. Eram pur şi simplu nerăbdător să ies de 
acolo. Până la urmă te plictiseşti de toate! 

Timpul, ce adversar cumplit! 

Zona galbenă. „Atenţie, Moch 4. Sunteţi pe punctul de a 
pătrunde în zona cunoaşterii. Abţineţi-vă, dacă nu sunteţi în 
măsură să aflaţi toate adevărurile lumii.” 

— Evrika! Evrika! au strigat telepatic turiştii greci foarte 
înfierbântaţi. 

În sfârşit, Moch 6. 

„Bine aţi venit în cel de-al şaptelea cer. Aici se încheie 
destinele. Vă aflaţi la capătul luminos al găurii negre. Celor care 
se vor prezenta în faţa judecătorilor le urăm o bună reîncarnare. 
Celorlalţi li se aminteşte să nu-i deranjeze pe îngeri din munca 
lor”, emitea dervişul dansator oficial. i 

Am înaintat în zona albă a cântăririi sufletelor. Ingerii 
începuseră să ne cunoască. Nu le-au acordat nici o atenţie 
turiştilor, în schimb, trei dintre ei s-au apropiat de Raoul, de 
Amandine şi de mine. 

Nişte greci au pus câteva întrebări pe care arhanghelii s-au 
prefăcut că nu le aud. 

— Bine, ziceau elenii, aici e Olimpul, dar unde e Zeus? 

Idioţii aceia nu înţeleseseră nimic. Nu există Zeus, Jupiter, 
Quetzalcoatl, Thor sau Isis. Ingerii nu au şef ierarhic. Tot aşa, 
îngerii nu au nume, ei poartă toate numele. Îngerii nu aparţin 
unei naţionalităţi, ei au toate naţionalităţile, toate religiile, toate 
filozofiile. Ce stupiditate şi acest şovinism, care te face să crezi 
că propriile tale divinităţi sunt neapărat mai importante decât 
ale altora! 

Nu am perceput imediat că strigătul telepatic scos deodată 
de unul din greci nu era de uimire, ci de spaimă. Totul a devenit 
mai clar când a urlat în limba lui, pe care, telepatic, o 
înţelegeam cu toţii: 

— Cordonul meu ombilical a fost tăiat! 

— Imposibil! i-a răspuns cu calm ghidul. E legat în 
continuare de împletitura grupului nostru. 

— Nu, s-a smiorcăit celălalt. A fost tăiat de jos! 

Asta însemna că, în timp ce ectoplasma se plimba aici, 
corpul lui fusese ucis pe Pământ. Cum cordonul lui era efectiv 
înnodat de al celorlalţi, el rămăsese legat de ei. Abia când 
grupul îşi va desface nodurile, acel nefericit, de acum înainte 
defunct, va fi aspirat spre viitoarea lui reîncarnare. Era oribil să 
te trezeşti astfel mort, departe, pe alte meleaguri! 

Abia reuşisem să înţelegem situaţia, când un altul a strigat şi 
el că fusese omorât. Cei optsprezece turişti greci au făcut, unul 
după altul, aceeaşi tristă constatare. Impletitura lor de cordoane 
era intactă, dar nimic nu-i mai lega de Pământ. Toţi îşi 
pierduseră corpul fizic! Au zburat împreună spre a se alătura 
fluviului lung de morţi. 

Ei da, corpurile sunt în orice moment vulnerabile şi 
totdeauna e periculos să le părăseşti. Cuprinşi de teamă, Raoul, 
Amandine şi cu mine ne-am scurtat în grabă călătoria pentru a 
ne întoarce, tot în grabă, în acele confortabile armuri care erau 
corpurile noastre. 

Ziarele de seară i-au dezvăluit pe autorii acelei crime 
cereşti: Stefania şi banda ei. Italianca trimisese comunicate 
principalelor agenţii de presă pentru a anunţa că de acum 
înainte va ataca thanatodromurile şi-i va expedia repejor pe 
Continentul Ultim pe amatorii de plimbări extraterestre. In felul 
acesta înţelegea ea să redea morţii misterul şi teama faţă de ea. 
Vast program! 

— Stefania are dreptate! a exclamat Raoul. Am mers prea 
departe. 

Am protestat. 

— Dar tu ai fost primul care ai vrut să ştii totul despre 
moarte! Şi acum, când i-am aflat secretele, regreţi? 

Fără îndoială că prietenul meu se schimbase complet. 
Plimbându-se de colo până colo pe terasa de la ultimul etaj, 
Raoul a declarat cu fermitate: 

— Am fi făcut mai bine dacă rămâneam în ignoranță. Şi 
Oppenheimer a regretat că a conceput bomba atomică. 

— E prea târziu să ne mai întoarcem, am murmurat eu. 

— Nu e niciodată prea târziu ca să faci Un lucru ca lumea, a 
declarat Raoul. 

Amandine, Rose şi cu mine am dat din cap sceptici. Raoul 
avea deodată acelaşi accent ca şi nevasta lui: 

— Bun, am reuşit să punem capăt sinuciderilor. Dar uitaţi-vă 

în jurul vostru la toţi slăbănogii şi leşinaţii ăştia. Nu se mai 
întâmplă nimic. Nici războaie, nici crime, nici adultere, pe scurt, 
s-a pus cruce pasiunii. Numai Stefania mai dă dovadă de curaj. 

Nu mai încăpea nici o îndoială că lumea era insuportabilă. 
Mă consacrasem thanatonauticii pentru a lupta împotriva 
plictiselii mele şi thanatonautica făcuse lumea în întregime 
plictisitoare! 

Am zărit prin geam un băiat tânăr care, pe furiş, lipea în 
mare grabă un afiş. Un portret alb-negru al Stefaniei şi cu litere 
mari şi roşii: „Impreună pentru reorganizarea răului!” 


274 - FILOZOFIE ROZICRUCIANĂ 


„Prin dorinţele tale îţi atragi propria viaţă. În jurul tău există 
o atmosferă mentală care atrage totul, dar nu la fel. Această 
atmosferă mentală e formată din dorinţele tale. Şi din temerile 
tale, care sunt partea negativă a dorințelor tale. Sunt cele două 
fete ale aceleiaşi monede. In afara dorințelor tale conştiente, 
există şi dorinţele şi temerile tale inconştiente. In felul acesta 
atragi persoanele şi evenimentele care formează trama vieţii 
tale. Acţiunea nu este decât o dorinţă solidificată. 

Nu ne putem elibera decât dezlegând nodurile emoţionale 
ale situaţiilor trecute şi actuale.” 


Max Heindel, Cosmogonie 


rozicruciană 
Extras din studiul Moartea, această 
necunoscută, 
de Francis 
Razorbak 


275 - HOAŢA DE SUFLETE 


Strigătele lui Freddy junior ne-au adus în grabă, pe Rose şi 
pe mine, în faţa televizorului. Desenul animat portorican pe 

care-l urmărea cu atenţie se întrerupsese brusc. Micul ecran se 
umpluse de benzi albe şi negre. 

— Tata, e o defecţiune tehnică. 

Nu era o defecţiune tehnică. Benzile tocmai făceau loc 
imaginii Stefaniei. 

— A reuşit să intre pe canalul cincizeci şi trei, cel mai 
popular, la ora de cea mai mare audienţă! a exclamat Rose cu 
admiraţie. 

L-am potolit pe fiul nostru, indignat că fusese lipsit de 
emisiunea lui preferată, şi am dat mai tare sonorul ca să auzim 
mai bine ce spune prietena noastră. 

Undeva, într-o pădure, cocoţată pe o ridicătură acoperită de 
iarbă, Stefania vorbea unei mici mulţimi. Prim-plan cu faţa ei 
atât de veselă altădată şi acum atât de încordată. 

— Vă mulţumesc tuturor pentru că aţi venit, a zis ea. Ştiu de 
cât curaj e nevoie pentru a promite că vei face rău cu riscul de 
a-ţi păta karma. Dar noi acţionăm pentru binele întregii omeniri. 

Rumoare de aprobare. Imagine cu băieţi în maiouri negre, 
cu muşchii tatuaţi şi fete cu părul lung atârnându-le peste blugii 
rupti. Stefania se adresa fidelilor săi şi în acelaşi timp 
milioanelor de telespectatori. 

— Lumea în sine nu e nici bună, nici rea. Natura, Dumnezeu 
sau vreun principiu oarecare căruia îi atribuim conducerea 
existenţei noastre nici nu ne recompensează, nici nu ne 
pedepseşte. Noi singuri trebuie să învăţăm din experienţele 
noastre. Nu există decât un singur păcat: ignoranta. 

Toată istoria omenirii este plină de nelegiuiri şi de atrocități. 
Nouă ne revine datoria să învăţăm din acestea. O învăţătură 
primită în durere este totdeauna mult mai folositoare decât alta, 
câştigată în bucurie. 

Or, pot să vă asigur că la ceasul judecății din urmă veţi 
retrăi toate plăcerile şi toate suferinţele pe care le-aţi procurat 
aproapelui vostru. Toate experienţele. Căci Pământul este locul 
unor experienţe. În momentul morţii veţi înţelege importanţa 
tuturor acţiunilor voastre de-aici. În realitate, vă declar 
categoric, când arhanghelii vă vor indica grozăvia celor mai 
blamabile fapte ale voastre, ei nu vor acţiona nici cu mânie, nici 
cu indignare. Îşi vor râde pur şi simplu de prostia voastră. 

Scopul unei existenţe nu e bunătatea. Scopul unei existente 
este propria ta realizare. Scopul unei existenţe nu este să fii 
amabil, ci să fii fără încetare conştient. Scopul unei existenţe 

este abolirea ignoranței. 

În Italia, în treizeci de ani de domnie a familiei Borgia, ţara a 
cunoscut războiul, teroarea, crima, otrava, şi i-a dat pe 
Leonardo da Vinci, pe Michelangelo şi întreg curentul spiritual 
al Renaşterii. In Elveţia, ce-a produs dragostea frăţească, timp 
de cinci secole de pace şi de democraţie? Ceasuri pentru a-şi 
putea măsura cu precizie timpul plictisului lor fără sfârşit. 

Din noaptea timpurilor, Binele luptă împotriva Răului, 
Frumosul împotriva Urâtului, Adevărul împotriva Minciunii, 
Yang contra Yin, şi din această confruntare constantă a ţâşnit 
mereu cunoaşterea şi progresul, căci acestea merg totdeauna 
împreună. 

Or, prin cunoaşterea Continentului Ultim, prin această 
tendinţă atât de omenească de a dori să simplifice totul, oamenii 
au redus scopul existenţei la o singură şi unică cerinţă: 
bunătatea! Ce greşeală! In realitate, vă declar răspicat, Răul e 
indispensabil echilibrului lucrurilor de pe acest pământ. 

Vreo cincizeci de fete şi băieţi, cu mutre care mai de care 
mai bune de atârnat în ştreang, au scandat în jurul ei: 

— Vom readuce Răul! Vom readuce Râul! 

— Mulţumesc, prieteni. Mulţumesc. Într-o primă tentativă de 
a readuce omenirea la o corectă viziune asupra realităţii, am 
trimis deja pe lumea cealaltă un grup de turişti greci, 
thanatonauţi de circumstanţă, care nu aveau ce căuta în 
Paradis. Acesta nu este decât un început, lupta noastră va 
continua. În realitate, vă spun cât se poate de categoric, nu ne 
vom opri aici. 

Ochii negri ai Stefaniei aruncau fulgere. Era parcă 
transfigurată de voinţa de a ne convinge de justeţea cauzei sale. 

Un bărbos s-a repezit lângă ea. 

— Prin amenințare şi violenţă, îi vom teroriza pe 
thanatonauţi. Vom obţine închiderea thanatodromurilor. Oricine 
va încerca o decolare va fi dinainte condamnat la moarte de 
către noi. Ultimul avertisment turiştilor morţii! 

Râsete şi aplauze. Zbârnâit de motociclete. 

O fetiţă punk, cu ochii făcuţi şi buzele stacojii, a strigat, 
dominând tumultul: 

— Nu numai thanatodromurile! Răul trebuie să fie peste tot! 
Şi trebuie să sfârşim dulcegăria asta generalizată! Pentru asta e 
nevoie de câteva acţiuni simple! 

— Ce propui? a întrebat o voce răguşită. 

— De ce să nu relansăm hard-rock-ul? Prin magazine şi mai 
ales la radio nu auzi decât muzică simfonică sau lirică. Ne-am 
săturat până peste cap. Vreau nişte concerte rock trăsnet! 

— Rock, rock! au scandat militanţii Răului. 

— Vreţi aşa ceva? Am eu. 

Camera de luat vederi s-a îndreptat spre amatorul de rock. 
Cocoţat pe motocicleta lui, cu ţigara între buze, un tip neras şi 
cu o eşarfa legată peste frunte agita ca pe o relicvă o casetă. Pe 
ea era scris numele unei formaţii, AC/DE, şi un titlu, foarte 
vechi, deşi promiţător, Highway to Hell. Motocicleta era 
echipată cu un casetofon. A pus în aparat caseta pe care toţi din 
jurul lui o priveau cu jind. 

A dat sonorul la maximum şi aerul s-a umplut de sunete din 
ce în ce mai violente. 

Imediat au început cu toţii să se agite, executând parcă un 
soi de dans tribal, înconjurând-o pe şefa lor Stefania şi imitându- 
i mişcările lascive. 

Cu toţii erau cuprinşi de aceeaşi excitare. Ei singuri aveau să 
trezească lumea. 

— Dacă existăm, înseamnă că asta e voinţa lui Dumnezeu! a 
strigat Stefania. 

— Dacă ucidem, înseamnă că asta e voinţa lui Dumnezeu! a 
răcnit bărbosul. 

— Dacă ne place hard-rock-ul, înseamnă că asta e voinţa lui 
Dumnezeu! a exclamat fetiţa punk. 

— Dumnezeu este binele, dar Dumnezeu este şi răul, căci 
Dumnezeu este totul, a reluat Stefania gâfâind. Acolo sus am dat 
ochii cu Satan şi, în realitate, vă spun eu, e un tip foarte 
respectabil! Opreşte muzica, Billy Joe. 

Motociclistul s-a supus imediat. Nici un dansator - şi erau 
toţi în extaz, asemenea dervişilor dansatori - n-a protestat. După 
toate aparențele, Stefania era venerată de clanul adoratorilor 
Răului şi era ascultată cu sfinţenie. 

— Nu numai hard-rock-ul a dispărut, ci şi alcoolul. Oamenii 
nu mai îndrăznesc să bea, de teamă să nu se comporte rău sub 
efectul alcoolului. Toate fabricile de băuturi aproape că au 
dispărut de pe suprafaţa Pământului. Să deschidem unele 
clandestine şi să răspândim peste tot sticlele. 

M-am gândit în sinea mea că ar fi trebuit să-şi vadă din când 
în când fostul soţ. Cel puţin el nu renunţase! Şi era clar că ştia 
de unde să-şi facă rost de sticle. 

Promotorii Răului considerau ideea excelentă. Generalizarea 
beţiei era o idee care le convenea de minune. Alcoolismul 
însemna în perspectivă bărbaţi care-şi vor bate măr nevestele şi 
copiii, automobilişti care vor călca oameni cumsecade şi de ce 
nu şi violuri, eliberarea tuturor pulsiunilor! Un bolovan zdravăn 
aruncat în grădina celor buni! 

— Mda. Să trăiască alcoolul! 

— Şi pe lângă alcool mai sunt şi... 

— Drogurile, a sugerat Billy Joe, care după toate 
probabilitățile înţelegea repede. 

— Drogurile! a aprobat Stefania. Să refacem reţeaua 
plasatorilor. Trebuie să mai fie pe undeva, pe la periferie, ceva 
stocuri. Va fi suficient să le cerem politicos de la foştii boşi. Ne 
vor da cocaină fără probleme, foarte convinşi că vor face o faptă 
bună venind în ajutorul unor drogati chinuiţi de lipsa dozei. 

Sunetele formaţiei AC/DE au răsunat din nou, ca un fond 
muzical violent, înainte ca Stefania să conchidă: 

— Prieteni, acum ştiţi cu toţii ce aveţi de făcut. Să recrutaţi 
noi adepţi, să ucideţi thanatonauţi, să răspândiţi alcoolul şi 
stupefiantele. Vă garantez că împreună vom reuşi să 
reinstaurăm echilibrul sfânt dintre Bine şi Rău. 

Apoi s-a uitat ţintă la camera de luat vederi şi s-a adresat 
telespectatorilor: 

— Răul a renăscut. Tremuraţi cu toţii sau alăturaţi-vă nouă! 

Un fel de ceaţă a invadat micul ecran, apoi Freddy junior a 
putut să-şi vadă mai departe filmul de desene animate. 


276 - FIŞĂ DE POLIŢIE 


Mesaj către serviciile interesate 


Nu avem nici un amestec. Mişcare spontană. Nu aveam 
nevoie de Stefania Chichelli ca să reducem la tăcere 
thanatonautica. Reacţie naturală la toleranța care a durat prea 
mult. 


Răspunsul serviciilor interesate 


Nu are importanţă dacă sunteţi sau nu amestecați. Ne 
439 


menţinem în continuare la străvechea politică de deschidere. 


277 - MITOLOGIE ZOROASTRIANĂ 


O cincime dintre cei morţi vor ieşi de sub pământ, cu trupul 
şi înfăţişarea ce le-au avut în clipa morţii, şi anume în locul 
acela unde suflarea le părăsise trupul. Se vor ivi doi câte doi, 
tatăl şi fiul, nevasta şi bărbatul, maestrul şi discipolul, cel care 
porunceşte şi cel care se supune. 

Ridicaţi-vă, o, fiinţe trupeşti, voi care-aţi respectat yasat, voi 
care-aţi murit pe acest pământ! 


Extras din studiul Moartea, această 
necunoscută, 
de Francis 
Razorbak 


278 - BILANŢ 


În ciuda ardorii şi a elocvenţei sale, Stefania a eşuat în 
încercarea ei de a reînsufleţi forţele Răului. N-a reuşit să 
strângă mai mult de o sută de derbedei, care s-au străduit să 
practice delincvenţa într-o indiferenţă generală. 

Italianca a răspândit mii de manifeste pe care oamenii le 
luau fără să le citească, doar ca să le arunce la pubela cea mai 
apropiată. Contribuiau astfel la curăţenia oraşului, o notă bună 
obţinută fără multă osteneală. 

Câteva ziare au reluat textul, fără mai mult succes. Şi totuşi 
nu era lipsit de interes: 

„Care sunt păcatele prin excelenţă? 

Să ucizi? Dar dacă o divinitate, indiferent ce divinitate, 
există cu adevărat, ea nu a împiedicat niciodată popoarele să se 
extermine unele pe altele. Dimpotrivă, războaiele au devenit un 
mijloc ca oricare altul pentru a evita suprapopularea şi a-i 
împiedica astfel pe oameni să distrugă celelalte specii. 

Să furi? Cine suntem noi să pretindem că ceva anume ne 

aparţine numai nouă şi nu altuia? A fura nu este un păcat, păcat 
e mai curând refuzul de a da altuia. 

Să iei în deşert numele Domnului? Dar dacă există cu 
adevărat o divinitate, atunci e vorba cu siguranţă de o entitate 
foarte înţeleaptă şi foarte inteligentă, deci lipsită de orgoliu şi 
pretenţii. Lui Dumnezeu, dacă există unul, nu-i pasă câtuşi de 
puţin nici de cei care-l venerează, nici de cei care-l insultă. 

Să nu respecţi lucrurile sfinte? Dar nimic nu e sfânt. Preoţii, 
care se pretind a fi interpreţii unei divinităţi, păcătuiesc ei înşişi 
prin trufie. Cine poate avea îndrăzneala să afirme că un anume 
loc sau cutare lucru sunt sfinte? Înfumurare, numai înfumurare. 

Îngerii nu sunt în cunoştinţă de cauză. Există o autoritate 
deasupra lor. Spuneţi-i Dumnezeu, dacă vreţi, dar aflaţi că pe 
acest Dumnezeu îl doare în cot de faptele bune şi de bunătate. 

Popoare ale lumii, treziţi-vă! Nimic nu e mai rău ca 
bunătatea!” 

In furia ei, prietena noastră se lepădase de Cartea tibetană a 
morţilor, cartea ei de căpătâi de altădată, ca să se repeadă la 
Cărticica roşie a lui Mao. Era înflăcărată de gustul pentru 
acţiune al acelui preşedinte chinez. 

Ca şi el, Stefania considera că în contradicţie se dezvăluia 
adevărata natură a lumii şi se compara cu dragă inimă cu 
Marele  Cârmaci vorbind de necesitatea unei revoluții 
permanente şi pregătindu-se şi ea pentru un Lung Marş. 
Contradicţia este motorul gândirii, spunea Mao. Revoluţia în 
numele Răului este o necesitate pentru omenire, completa 
Stefania Chichelli. 

Mao avusese armata roşie, ea avea armata neagră. Trupele 
ei se distrau grozav în destrăbălările lor. Cu atât mai bine, ăsta 
era câştigul. Având în vedere preţul pe care aveau să-l plătească 
acolo sus pentru păcatele lor, mai bine să profite mai întâi de 
plăcerea de a pune puţin umărul la Rău aici, pe pământ. 

O lume invadată de bunătate era greu de dat înapoi! 
„Sărmanii”, spuneau oamenii despre ei, cuprinşi de milă pentru 
aceşti nefericiţi propagatori ai răului, cu karma lor împovărată 
de păcate! 

Totuşi, datorită lor, existenţa a devenit mai puţin anostă. 
Toată lumea aştepta viitoarea lor ispravă care avea să mai dea 
puţină culoare monotoniei cotidiene. Aveau şi admiratori care le 
lăudau curajul altruist. Şi pe urmă, existând aceşti „răi”, puteai 
obţine câte ceva la punctajul pozitiv. 

Acum când toate hainele disponibile fuseseră donate 
societăţilor de binefacere, când cineva găsea din întâmplare, 
prin pod, droguri, alcool sau arme, le expedia imediat acestor 
îndrăgostiţi de Rău. Zadarnic omorâseră ei un număr mare de 
turişti plecaţi în Paradis, asta nu împiedicase bunul mers al 
afacerilor agenţiilor specializate. A fi ucis era fără îndoială o 
modalitate excelentă de a muri ca martir. 


279 - TREABA NU SE REZOLVĂ 


În această perioadă a hotărât Lucinder să-şi pună capăt 
zilelor. Fusese găsit bucățele la poalele turnului Montparnasse. 
Preşedintele trecuse peste parapet într-o zi ploioasă care făcea 
şoseaua să strălucească. 

E nevoie de mult curaj ca să te arunci în gol. Mai ales pe 
vreme proastă. Pe urmă, mulţi dintre cei care se aruncă pe 
fereastră scapă. Trebuie spus că în general îşi aleg etajul patru 
sau cinci. Caz în care, fie aterizează frumuşel pe capota unei 
maşini sau pe o grămadă de gunoi, fie se aleg cu picioarele 
strivite, paraplegici în fotoliul rulant. 

Lucinder însă nu şi-a lăsat nici o şansă. Sărise de la etajul 
cincizeci şi opt. Eficient ca totdeauna, preşedintele adoptase 
poziţia paraşutistului, cu capul înainte, ca totul să fie sigur şi 
rapid. 

De ce se sinucisese, când toate sondajele politice erau în 
favoarea lui? Acum, după un timp, mă întreb dacă nu cumva 
fusese şi el, ca şi Stefania, dezgustat de această societate 
molâie, la crearea căreia contribuise el însuşi. Cât de tare 
trebuie să se fi urât pe sine însuşi, dacă se condamnase, din 
proprie voinţă, să se transforme într-un suflet rătăcitor! 

O femeie de serviciu a găsit testamentul pe care defunctul îl 
lăsase pe biroul său. 

„Am înţeles, în sfârşit, că nu serveşte la nimic să fii celebru, 
scrisese prietenul nostru. Nemurirea e o pacoste. Vreau să mi se 
scoată numele din toate cărţile de istorie şi din dicţionare. 
Vreau să mi se demonteze toate statuile. Vreau să fie schimbate 
toate plăcuţele străzilor care poartă numele meu. Doresc o 
înmormântare dintre cele mai simple, fără pompă şi fără 
cortegiu. Nu vreau să fiu îngropat într-un sicriu capitonat sub o 

placă de marmură. Nu vreau nici flori, nici coroane, nici lacrimi, 
nici muzică, nici cuvântări funebre. Cer să fiu îngropat sub un 
copac. Şi fără vreo stelă care să-mi semnaleze prezenţa. Vreau 
să mă reîntorc direct în pământ, să fiu cuprins de rădăcinile 
copacului, ronţăit de limacşi, de râme, de ploşniţe. Poate că, în 
ciuda sinuciderii, mă voi reîncarna în humus fertil. Dacă trupul 
meu nu a servit decât la puţine lucruri în timpul vieţii, să fie cel 
puţin după moarte un îngrăşământ bun. 

Mi-a trebuit multă vreme să înţeleg, dar acum întrezăresc 
sensul vieţii. Preşedinte sau cerşetor, rege sau sclav, toţi 
suntem la fel. Doar nişte mici grăunţe de nisip pierdute în 
univers. Revendic privilegiul de a nu fi fost pentru omenire 
decât un grăunte de nisip. Fireşte, n-am fost decât un grăunte 
de nisip, dar ştiu bine că fără nisip n-ar exista niciodată plaje.” 

Bineînţeles, ministrul de Interne a hotărât ca un text atât de 
subversiv să fie imediat ars. 

Moartea preşedintelui Lucinder ar fi putut să pună o nouă 
frână mişcării thanatonautice. Dar nu a fost aşa. După 
funeraliile grandioase, contrar dorințelor sale, pe care de altfel 
nimeni nu ajunsese să le cunoască, în manualele de istorie i s-au 
consacrat capitole întregi şi i s-a ridicat o statuie enormă, cu 
efigia lui, în Piaţa Primăriei. Guvernul a dat un decret prin care 
thanatodromul de la Buttes-Chaumont creat de el avea să se 
numească de acum înainte Thanatodromul Lucinder, după cum 
medalia thanatonautică avea să fie Medalia Lucinder. Imposibil 
de ştiut exact numărul oraşelor şi satelor care şi-au botezat 
străzile şi pieţele cu numele lui. 

Uneori poţi să-ţi alegi viaţa, dar cu moartea e mai greu! 

Richard Picpus a fost ales cu uşurinţă preşedinte. Prima lui 
cuvântare a fost un omagiu adus lui Lucinder. Noul preşedinte a 
declarat că singurul lui obiectiv era continuarea operei marelui 
Iniţiator al thanatonauticii. 

La sfârşitul acestor ceremonii, Raoul mi-a mărturisit că 
intenţiona să se recăsătorească. Stefania se depărtase atât de 
mult de existenţa lui, încât se considera liber. 


280 - PUBLICIIATE 


Pe ecranul televizorului, un bărbat în bluză albă, înfloritor la 
443 


cei patruzeci de ani, stătea în faţa unei table. 

„Bună ziua, sunt profesorul Filipini. Sunt un om de ştiinţă. 
Am făcut cercetări îndelungi asupra vieţii. Vedeţi această 
formulă. (Profesorul a îndreptat o riglă spre tablă.) Este cea a 
hidrogenului. Un atom, un electron, nimic mai simplu. Priviţi 
dedesubt. (Linia s-a deplasat pe tablă.) Aici e formula ADN-ului. 
Acidul  dezoxiribonucleic. Asta, nu-i aşa, e un pic mai 
complicată? Ei bine, asta e viaţa, şi există foarte puţină în 
univers. Universul e format 99% din hidrogenul ăsta amărât, şi 
nu găseşti în el decât 0,00000001 % ADN, atât de complexă este 
viaţa. Nici măcar omul nu e în stare să fabrice viaţă. 

Aşa că n-o risipiţi pe a voastră. Fiecare viaţă e prețioasă. 
Dacă nu vă respectaţi pe voi înşivă, respectaţi viaţa chimică din 
voi.” 


O voce feminină suavă din 
off: 
„Acesta este un mesaj 
ANPV, 
Agenţia Naţională pentru 
Promovarea Vieţii.” 


281 - MITOLOGIE MESOPOTAMIANĂ 


„Dar, tu, Ghilgameş, 
Să ai pântecele tot timpul sătul 
Să fii vesel zi şi noapte 

Să faci din fiecare zi a vieţii tale 
O sărbătoare de veselie şi plăceri 
Să ai hainele curate şi somptuoase 

Spală-ţi capul şi scaldă-te 
Mângâie copilul pe care-l ţii de mână 
Bucur-o pe soţia din braţele tale. 
Acestea sunt singurele drepturi pe care le au oamenii.” 


Epopeea lui 
Ghilgameş 


Extras din studiul Moartea, această 

necunoscută, 
de Francis 
Razorbak 


282 - CĂSĂTORIE 


Aleasa lui Raoul era Amandine. Nu mă mai aşteptam la aşa 
ceva. Nici eu şi nici Rose nu surprinsesem priviri tandre, 
atingeri uşoare de mână sau sărutări pe furiş în timpul serilor 
petrecute în marele nostru salon de la ultimul etaj. Nu auzisem 
zgomot de uşi între cele două apartamente în timpul nopţii. Mai 
mult decât atât. În cursul interminabilelor sale beţii, Raoul 
plângea tot timpul după Stefania. 

În sfârşit, situaţia era aşa cum era şi mirii radioşi. Nouă luni 
mai târziu, Amandine a adus-o pe lume pe micuța Pimprenelle. 
Evenimentul a răsturnat complet personalitatea lui Raoul. El, 
care totdeauna trăise în funcţie de părinţii lui, iată că acum era 
şi el tată şi trecuse de partea cealaltă a barierei. Acum îşi vedea 
cu alţi ochi propriii părinţi. 

Am avut o lungă discuţie în salon. Devenit brusc lucid, Raoul 
înţelegea cum putuse mama lui să-şi întoarcă faţa de la un 
bărbat care o neglija şi nu se preocupa decât de moarte. Sigur, 
ea îşi urâse bărbatul, îl înşelase, dar nu-l ucisese cu mâinile ei. 
El singur, dându-şi seama de singurătatea lui din această lume - 
de care totuşi se dezinteresa fiind preocupat numai de lumea de 
apoi - luase hotărârea să piară. Nu nevasta lui îi pusese funia de 
gât! 

El vorbea şi Pimprenelle făcea scandal. Ăsta era felul ei de a 
comunica. Dacă nu i se acorda atenţia dorită, dacă nu i se dădea 
cât mai repede jucăria cerută, începea să urle. Amandine şi-a 
luat sarcina s-o liniştească. 

Sub bombardamentul decibelilor puştoaicei, Raoul mi-a 
încredinţat ultimele lui reflecţii: 

— Nu există decât un singur fel de a-ţi iubi părinţii. Să le 
ierţi totul, indiferent ce-au făcut. După aceea nu-ţi mai rămâne 
decât să te ierţi pe tine însuţi pentru că nu i-ai iertat mai din 
vreme. 

Prietenul meu şi-a amintit de nimicurile care-i supără atât de 
tare pe puştani. Astfel, când era mic, nu suporta ca mama lui să 

spele vasele în loc să se ocupe de el. „Aşteaptă trei minute”, îi 
zicea ea. Atunci el avea pică pe ea pentru că-l neglijează şi nu 
cedează îndată tiraniei sale. li respingea dragostea ca s-o 
pedepsească, lipsindu-se astfel şi el de ea. 

Dacă mă gândeam mai bine, raporturile lui cu părinţii 
semănau destul de bine cu ale mele! 

Pimprenelle urla întruna şi Raoul s-a grăbit şi el s-o 
liniştească. În braţele lui, fetiţa şi-a încetat treptat plânsul. Va 
şti ea să-l ierte într-o zi pentru că n-o luase mai repede în braţe? 
Va şti să-l ierte într-o zi pentru că nu i-a oferit toată dragostea şi 
toate jucăriile din lume? 


283 - PUBLICITATE 


Un băiat înalt şi deşelat, cu chica ciufulită, îmbrăcat în blugi, 
se lăfăie într-un fotoliu de piele roşcată. 

„Salut. Mă numesc Thomas Frilinot. Mie îmi place să-mi 
petrec viaţa cu gaşca mea de prieteni. Să-ţi trăieşti viaţa singur 
nu e deloc rău, dar cu amicii e şi mai amuzant. Ce facem noi 
împreună cu viaţa noastră? Aăă, păi jucăm cărţi şi pe urmă... ei, 
mai ales cărţi jucăm. Pentru mine, amicii, cărţile, astea îmi plac 
mie. Şi la fel şi viaţa, evident. Pentru că fără viaţă, nu-i aşa, mai 
va cărţi şi prieteni. Aşa că, trăiască viaţa, băieţi!” 


Voce suavă din off: 
„Acesta este un mesaj 
ANPV, 
Agenţia Naţională pentru 
Promovarea Vieţii.” 


284 - FILOZOFIE VEDICĂ 


„Omul are o mie de capete 
Are o mie de ochi, o mie de picioare 
Acoperind pământul dintr-o parte în alta îl depăşeşte cu încă 
zece degete. 

Omul nu este altceva decât acest univers 
Ce-a fost, ce va veni. 
El e stăpânul domeniului nemuritor 
Pentru că el crede mai departe de hrană.” 


Ri 
g-Veda 
Extras din studiul Moartea, această 
necunoscută, 
de Francis 
Răzorbak 


285 - LUCRURILE SE COMPLICĂ ÎN CONTINUARE 


Noaptea trecută am avut un vis. 

Visul a fost atât de pregnant, de realist, de logic, de coerent 
şi de înspăimântător în acelaşi timp încât, imediat ce m-am 
trezit, m-am grăbit să-l aştern pe hârtie în cele mai mici 
amănunte. Ilată-l aşa cum l-am notat dimineaţă: 

„Arhanghelul Gabriel coboară pe Pământ pentru a se adresa 
adunării generale a Naţiunilor Unite. Discursul lui este simplu şi 
direct. Oamenii se reproduc fără încetare, aşa că serviciile sale, 
zice el, sunt copleşite de numărul zilnic al defuncţilor. Şapte 
miliarde de oameni, e prea mult! Cum să cântăreşti toate aceste 
suflete numai cu trei judecători-arhangheli, chiar lucrând 
douăzeci şi patru de ore din douăzeci şi patru! Ținutul 
portocaliu e saturat cu suflete care aşteaptă. Dosarele sunt 
făcute de mântuială. S-au făcut greşeli. Inţelepţi au fost 
reîncarnaţi în gangsteri, în timp ce adevăraţi netrebnici au 
devenit spirite pure, cu un ciclu de reîncarnări prematur şi pe 
nedrept întrerupt. 

Arhanghelul Gabriel le cere oamenilor să facă o alegere. Fie 
reglează în mod convenabil numărul naşterilor, fie trimit 
ajutoare cerului. În fond, de vreme ce multe ectoplasme ieşite 
din corpuri vii vizitează Continentul Ultim, de ce n-ar rămâne ca 
să ajute la recenzarea şi controlul fişelor karmice? 

Reuniţi în sesiune de urgenţă, şefii statelor de pe planetă 

înţeleg perfect problema. Recunosc că le este cu neputinţă să 
impună un control strict al naşterilor. Optează deci pentru a 
doua soluţie: trimiterea de funcţionari ectoplasmici în Paradis. 

Se naşte o nouă clasă de conţopişti. O mulţime de scriptologi 
se transformă în fiecare dimineaţă în agenţi ectoplasmici şi se 
aşează în fotoliile lor de decolare aşa cum şi colegii lor de pe 
Pământ, la aceeaşi oră, iau metroul sau trenul spre serviciu. 
Acolo, sus, îngerii te-au pus la dispoziţie birouri în care vor 
analiza fără grabă fişele clienţilor lor. 

Fireşte, aceşti funcţionari internaţionali au depus un 
jurământ de discreţie. Totuşi, unul dintre ei comite prima 
greşeală de comportare avertizându-şi fiul, după ce-i consultase 
fişa, să înceteze de a-şi mai teroriza colegii de clasă dacă nu 
vrea să fie reîncarnat în limax. 

Pare o nimica, totuşi jurământul a fost încălcat. 

Nimeni nu e perfect şi administraţiile, dezvoltându-se o dată 
cu creşterea populaţiei, ectoplasmele cu jurământ de discreţie 
devin atât de multe încât incidentele se înmulţesc. 

De exemplu, puştanului care se încăpăţâna să facă pe 
bătăuşul, tatăl lui s-a apucat până la urmă să-i modifice puţin 
sforicelele, aşa ca să mai dreagă puţin karma vlăstarului său. I-a 
adăugat o sută de puncte. Hop-aşa! Fuguţa, şi hoţul neprins e 
negustor cinstit! 

Dar nu e vorba numai de familie, că omul mai are şi 
prieteni... lar aceştia, ştiind că funcţionarii, chiar şi cei care au 
depus jurământ, nu sunt chiar aşa de bine plătiţi, fac în aşa fel 
încât să le descopere numele şi să le expedieze un plic. Câteva 
bancnote şi ţi-ai asigurat o reîncarnare bună. 

Treptat se instaurează o adevărată piaţă neagră a 
reîncarnărilor bune. Cei bogaţi plătesc ca să afle cum stau exact 
cu karma şi câte păcate îşi mai pot permite. Se asigură dinainte 
de renaşterea în familii înstărite şi cu o sănătate excelentă. 
Astfel încât cei bogaţi rămân bogaţi şi sănătoşi în următoarea 
lor viaţă. Iar săracii rămân săraci şi bolnavi în următoarea lor 
existenţă. 

Nu mai e un vis, e un coşmar. Apare o nouă burghezie: 
thanatocraţii. 

Oricare ar fi comportamentul tău aici, pe pământ, devine 
imposibil să fii reîncarnat în ceva mai bun dacă nu ai mijloacele 
financiare ca să corupi un funcţionar ectoplasmic. Altădată, 
populaţia se temea cel mai mult de comiterea păcatelor. Acum 

teama cea mai mare e să nu fii sărac, pentru că ştii că aşa vei 
rămâne pe vecie, în toate reîncarnările, fără nici o posibilitate 
de a ieşi din acest cerc vicios al neşansei. 

Toate regulile jocului sunt modificate. Nu se mai trăieşte 
decât pentru bani. Furtul, prostituarea, escrocheria, crima, 
traficul de droguri, orice e bun pentru a obţine bani. Este 
inversul perioadei virtuoase. Orice faptă nu urmăreşte decât 
obţinerea banului. 

Fiul meu Freddy este asaltat de pungaşi la ieşirea de la 
liceu. Nevestei mele i se smulge portmoneul la supermarket. 

Mafia renaşte din cenuşă. Nimeni nu mai ezită să angajeze 
ucigaşi profesionişti pentru a pune mâna pe bunurile altuia sau 
pentru a se debarasa de un concurent comercial. Dacă ai bani, 
poţi să-ţi aranjezi o karmă virgină, aşa că nu are sens să te 
jenezi! 

Lumea e în întregime dominată de ban. Rămăşiţele 
diferitelor religii pornesc o campanie pentru ca oamenii să nu se 
mai amestece în treburile Paradisului. 

Dar a renunţa la lumea de apoi înseamnă ca întreaga 
responsabilitate să le revină din nou îngerilor, numai că aceştia 
nu mai sunt în stare să administreze cele şapte miliarde de 
locuitori ai planetei. Lumea devine din ce în ce mai sălbatică şi 
din ce în ce mai ignorantă...” 

Mă trezisem tremurând şi lac de sudoare. Era oare cu 
putinţă să fi greşit în aşa măsură? 

Eram convins că îngerii îmi adresaseră un mesaj pe calea lor 
obişnuită de comunicare: visul. Şi conţinutul lui era clar: să se 
oprească totul mai înainte ca situaţia să nu degenereze în aşa 
măsură încât să devină incontrolabilă. 

Am făcut repede un duş, m-am îmbrăcat şi am coborât să iau 
masa împreună cu ceilalţi la cafenea. Acolo nu se afla decât 
Raoul. Junior era deja la grădiniţă. Amandine şi Rose erau 
plecate la cumpărături. 

M-am uitat la pisica localului. Arăta foarte liniştită. A înţeles 
totul şi nu face decât să se lăfăie în reîncarnarea ei. Fericit 
animal. Va renaşte probabil sub forma cuiva foarte relaxat. 

În momentul acela un poliţist a ţâşnit înăuntru strigând în 
gura mare. Era cam greu să înţelegi ce behăia, dar cam asta 
voia să spună: „lhanatodromul vostru! Vă  devastează 
thanatodromul!” 

286 - FILOZOFIE IUDAICĂ 


„După cum corpul omului e format din membre şi din părţi 
cu importanţă diferită acţionând toate astfel încât să formeze un 
singur organism, tot aşa şi lumea vastă e formată dintr-o 
ierarhie de lucruri create care, atunci când acţionează unele 
asupra altora, formează literalmente un singur corp organic.” 


Zohar 
Extras din studiul Moartea, această 
necunoscută, 
de Francis 
Razorbak 


287 - ATACUL FORTĂREŢEI DE LA BUTTES- 
CHAUMONT 


Ne atacau adoratorii Răului. Probabil că Stefania le 
ordonase să ne distrugă thanatodromul. Prin ferestrele 
magazinului i-am văzut cum distrug totul lovind cu bâte de base- 
ball şi lanțuri de bicicletă. 

Raoul m-a atins cu cotul. 

— Noi doi împotriva nătărăilor? 

Cuvintele astea m-au trimis brusc cu gândul în trecut. Când 
eu şi Raoul eram încă cei mai buni prieteni din lume şi când mă 
impresiona atât de tare  folosindu-şi glasul împotriva 
adoratorilor lui Belzebut. Reuşita se anunţa dificilă şi totuşi 
ieşiserăm învingători. Şi de data asta victoria părea greu de 
obţinut. Dar când am văzut magazinul mamei mele devastat, 
bulele-amintiri conţinând zăpadă despicate, cu lichidul care se 
scurgea din ele, posterele Paradisului rupte, tricourile 
murdărite, fotografiile Amandinei mâzgălite cu mustăţi şi 
acoperite cu desene obscene, am simţit cum îmi creste 
tensiunea. 

Am intrat pe uşă. La început nimeni nu ne-a acordat vreo 
atenţie. Raoul a putut să pună mâna pe un tub lung de metal 

care proteja un poster enorm şi să mi-l întindă. 

Imi transmitea ştafeta. Am uitat pe loc că ne certasem, că el 
devenise alcoolic. Am strâns în mână arma improvizată. 

Eram împreună. Noi doi împotriva nătărăilor. Noi doi 
împotriva lumii întregi. j 

A apucat şi el un tub de aluminiu. In magazin erau doi 
derbedei cu o înfăţişare deloc prietenoasă. Hirsuţi, puţind, cu 
corpurile tatuate cu capete de mort şi semne infernale, agresorii 
rânjeau furioşi. 

Unul despica baticurile imprimate cu harta Paradisului, în 
timp ce al doilea spărgea cu dinţii păpuşile celor mai populari 
îngeri. 

— Încetaţi imediat! le-a strigat Raoul. 

Apariţia noastră neaşteptată i-a uimit. Erau convinşi că într-o 
lume a gentileţei nimeni nu va îndrăzni să se opună raziei lor. Li 
sfidaseră cu succes pe poliţişti şi soldaţi. Se simțeau invincibili. 

S-au oprit o clipă, uluiţi, dar şi-au revenit repede. Cel mai 
înalt s-a apropiat de noi zâmbind uşor. Şi-a întins mâna de parcă 
ar fi vrut să dea noroc cu noi, apoi, când a ajuns mai aproape, 
m-a lovit puternic cu piciorul în burtă. Ar fi trebuit să fiu atent. 
Uitasem că adoratorii Răului nu respectau nimic şi nu aveau 
vreun cod al onoarei. 

M-am prăbuşit, frânt în două. Am reuşit totuşi să-l văd pe 
Raoul repezindu-se să-l pedepsească pe păgân cu o lovitură 
zdravănă de tub în cap. Al doilea a sărit şi el la noi. 

Scena se transforma în pugilat. M-am ridicat şi m-am bătut 
cum am putut mai bine. Spre marea surprindere, nu mă 
descurcam deloc rău. Poate că războiul Paradisului îmi insuflase 
mai multă siguranţă. La urma urmelor, nu-l doborâsem - fireşte, 
cu ajutorul Amandinei - pe cumplitul maestru al haşişinilor? 

Am apucat o statuie de ipsos care-l reprezenta pe Felix şi i- 
am tras cu ea în cap tipului înalt care s-a prăbuşit. Mulţumesc, 
Felix. Celălalt a şters-o imediat spre etaj după întăriri. Ne-am 
luat după el. 

La etajul şase am surprins şase zdrahoni înarmaţi cu topoare 
care se distrau făcând totul bucățele. Distruseseră fotoliile, 
spărseseră unul după altul toate ecranele de control, precum şi 
osciloscoapele care ne permiteau reperarea decolărilor. 

Şeful lor avea o mutră care mi se părea cunoscută. Pentru 
prima dată recunoaşterea a fost reciprocă. 

— Ia te uită! Ce văd? a zis el. 

Raoul l-a recunoscut şi el. Era grasul Martinez. Duşmanul 
nostru de clasă căruia-i cruţasem viaţa cu ocazia primelor 
zboruri thanatonautice. Mi-am amintit de o lecţie a lui Meyer: 
„Dacă cineva îţi face rău şi nu te răzbuni, te va uri foarte tare. 
Dacă cineva îţi face rău şi nu numai că nu te răzbuni, dar îi 
salvezi viaţa sau îi faci un bine, te va uri de moarte. Dar trebuie 
să-ţi iubeşti duşmanii, măcar pentru faptul că asta-i calcă pe 
nervi.” 

Intocmai cazul de faţă! Departe de a ne fi recunoscător că-l 
cruţasem de experienţele periculoase de la Fleury-Merogis, 
Martinez ne ura pentru că-i lipsisem de celebritatea lui Felix. S- 
a repezit cu securea pe care Raoul a încercat cu stângăcie s-o 
blocheze cu tubul de aluminiu. Tubul a fost tăiat în două. 

În acelaşi timp două namile s-au repezit la mine. 

Raoul l-a lovit cu dibăcie pe Martinez peste degetele cu care 
strângea securea. Arma tăioasă i-a căzut din mână. 

— O să-ţi fac de petrecanie, puşlama! a zis fostul nostru 
coleg de clasă. 

L-a apucat pe Raoul de cap şi a început să-l strângă. Dar, 
zvelt şi suplu, prietenul meu s-a eschivat şi l-a prins de brâu. 

N-am avut timp să le urmăresc mai departe duelul. 
Adversarii mă copleşeau. Ne-am bătut ca nişte puşti. Eu îi 
trăgeam de păr şi ei mă zgâriau pe gât cu unghiile lor lungi şi 
murdare. Ne-am rostogolit pe jos. Agresorii noştri erau gata să 
ne termine când deodată a răsunat un glas. 

— Sunt aici, băieţi! 

Maxime Villain ne venea în ajutor înarmat cu un nunchaku. 
Această armă orientală, formată din două bastoane legate între 
ele cu un lanţ, îl făcea destul de rizibil, dar intervenţia lui 
căzuse la tanc. E bine totuşi să ai prieteni. 

— Trebuie să chemăm poliţia! am răcnit eu. 

— N-ar servi la nimic, a răspuns Villain. Nu vor îndrăzni să 
se bată, chiar şi curcanilor le e frică să nu-şi strice karma! 

A urmat o învălmăşeală generală. Obiectele zburau în 
direcţia feţelor, bâtele de base-ball şuierau prin aer, loviturile 
de pumn răsunau înăbuşit când loveau carnea. Eram cu toţii 
atât de ocupați să ne tragem pumni şi să ne strângem de gât, 
încât nu am dat atenţie unui huruit de motocicletă urmat de paşi 
apăsaţi care urcau scara. 

În cadrul uşii a apărut o siluetă. 

Stefania. 

— Destul! a ordonat ea. 

A îndreptat spre noi un revolver automat mare, cu un calibru 
de 9 mm. Am ridicat mâinile. 

Durdulia italiancă slăbise mult prin pădurile ei. Castanele şi 
veveriţele nu sunt o hrană prea grozavă. Arăta splendid, cu capa 
ei mare de culoare neagră cu revere roşii. Semăna puţin cu 
fantasma mea din zona a treia. S-a uitat la noi cu o mare 
încântare. 

— De multă vreme doream această întrevedere, a zis ea. 

— Era destul să dai un telefon. Am fi fixat o oră de primire, i- 
a răspuns Raoul ironic. 

Însă ea nu părea să guste umorul fostului ei soţ. Zbirii din 
spatele ei mârâiau. 

— Încetează cu neroziile, Raoul, i-a zis ea folosind tonul 
şefului războinic care devenise. 

— Dar te ascult, Stefania. Sunt numai ochi şi urechi. 

— Atunci află că am venit aici cu oamenii mei ca să 
distrugem thanatodromul. M-am gândit mult, mult de tot, Raoul. 
Ne-am înşelat. Am apucat de la început pe un drum greşit. 
Trebuie să distrugem monstrul pe care l-am construit. 

Martinez, căruia îi curgea sânge de la gură, a propus 
masându-şi obrazul: 

— Ce-ar fi să începem prin a-i distruge pe tipii ăştia? 

— Nu, a zis ea cu fermitate. Sunt prietenii mei. 

S-a apropiat şi m-a atins uşor: 

— Sunteţi prietenii mei, Michael, Raoul, Maxime. Vouă 
niciodată n-am să vă fac vreun rău. Dar toate astea trebuie 
distruse. Daţi-i drumul! a ordonat ea. 

Şi banda ei a reînceput să devasteze, să spargă totul. Au 
dezmembrat fotoliile de decolare, au spart aparatele, au 
sfărâmat flacoanele. 

— Raoul, îl implora Stefania ţinându-ne la respect cu 
revolverul. Ai milă, pune capăt thanatonauticii. Altfel totul va 
merge din ce în ce mai rău. 

Raoul a lăsat în jos mâinile şi s-a apropiat de ea. Eram 
convins că va trage, dar nici un glonţ n-a ieşit pe ţeavă când ela 
sărutat-o. 

Meyer avea dreptate când spunea: „Trebuie să-ţi iubeşti 
duşmanii, măcar pentru faptul că asta îi calcă pe nervi!” Se 
sărutau şi acel moment de violenţă suspendat de o sărutare 
avea ceva feeric. Prea feeric. Martinez n-a putut să-l suporte. 

Profitând de stupoarea generală, fostul nostru coleg de clasă a 
luat toporul şi l-a înfipt în spatele lui Raoul. 

Totul s-a petrecut atât de repede, încât nimeni n-a avut timp 
să reacționeze. 

Raoul a făcut ochii mari de surprindere apoi, înțelegând ce s- 
a întâmplat, a zâmbit şi a reînceput s-o sărute lacom pe 
Stefania. Pe ea o iubea cel mai mult şi voia să plece cu sărutarea 
ei. Descoperise moartea, sensul ultim al vieţii şi totuşi, la 
apropierea morţii sale, nu se gândea decât la o ultimă clipă de 
plăcere. Să mai iubească încă puţin pe acest pământ, înainte de 
a pleca aiurea. 

Apoi a căzut în genunchi, cu toporul înfipt în spate. 

— Repede, am strigat eu, încă nu e prea târziu. Trebuie să 
repunem în funcţiune un fotoliu de decolare ectoplasmică. Il 
vom recupera înainte ca sufletul lui să ajungă în lumea morţilor! 

— Nu! a zis Stefania cu lacrimi în glas. Nu, lasă-l să moară 
liniştit. 

A făcut un semn zbirilor ei şi am fost legaţi fedeleş. 

M-am repezit înainte cu mâinile legate pentru a mă apropia 
de Raoul. Incă nu-şi dăduse sufletul. A deschis ochii, m-a 
recunoscut, a zâmbit şi a murmurat ceva ce numai eu am auzit: 


„Legătura s-a desfăcut 
Am aruncat la pământ tot răul din mine. 
O, puternice Osiris, în sfârşit, m-am născut 
Priveşte-mă, chiar acum m-am născut.” 


S-a târât să-i sărute picioarele Stefaniei, apoi a mai avut o 
ultimă tresărire. 

Pierdeam timp, eram înfuriat la culme. Dar Stefania 
hotărâse că Raoul trebuia să moară „normal”. Ca altădată, fără 
să încercăm să-l reținem. Îmi amintesc că altădată oamenii 
mureau şi ceilalţi nu se preocupau decât de înmormântarea lor 
şi de regrete. In zilele noastre recuperarea muribunzilor era 
atât de frecventă încât uitasem. 

Sufletul lui Raoul pleca luând cu el un sărut ca ultimă 
amintire din această lume de „jos”. 

Adevărat, frumoasă moarte! Mi-ar fi plăcut ca şi a mea să fie 
la fel de reuşită. Mi-am zis că Raoul ştiuse să iubească. Işi iubise 
atât de mult tatăl, încât îl urmase în aventura lui. Îşi iubise atât 
de mult mama, încât o iertase pentru că nu-l iubise destul. 

Iubise cărţile. Mă iubise atât de mult pe mine, încât mă trăsese 
după el. O iubise pe Amandine. O iubise pe Stefania. Meyer 
spunea: „E foarte greu să iubeşti cu adevărat. In general nu ai 
decât o singură viaţă pentru asta, şi nu trebuie s-o ratezi.” 

Cadavrul lui Raoul zăcea în braţele Stefaniei. Ochii i s-au 
umezit. Zbirii din jurul nostru nu prea mai ştiau ce să facă. Şefa 
lor plângea. Asta era contrar tuturor preceptelor adoratorilor 
Răului! Stăteau pe loc cu braţele atârnânde. 

— Haideţi, să plecăm, a zis ea. 

Motocicletele au început să huruie. Adoratorii Răului au 
dispărut aşa cum apăruseră. 

M-am uitat la cadavrul prietenului meu. Probabil că sufletul 
îi părăsise deja corpul. Ai mai fi putut să readuci un spirit în 
această grămadă de carne? 

Era prea târziu, probabil că sufletul lui Raoul era acum în 
zona portocalie, amestecat cu miliarde de morţi. Ar fi imposibil 
să-l regăsim. Când am fost convins că murise, că murise 
iremediabil, am înţeles că Raoul fusese fratele meu. Adevăratul 
meu frate mai mare. 

Mi-a venit să urlu la lună precum coioţii în deşert. 
Auuuuuuu! Dar nimeni n-ar fi înţeles că ăsta era singurul meu 
mod natural de a-mi exprima durerea. Când îţi moare cel mai 
bun prieten nu trebuie să urli la lună ca un coiot, trebuie să 
plângi. Toată lumea ştie asta. 


288 - MANUAL DE ISTORIE 


În 2068, Maxime Villain, unul din maeştrii thanatonauticii, a 
spus: 

„Atâta vreme cât omul va fi muritor, va putea să stea 
relaxat.” 

Era răspunsul dat prin secole filozofului american Woody 
Allen. 

Într-adevăr, ce poate fi mai oribil ca nemurirea? Vă puteţi 
închipui o viaţă care nu se mai sfârşeşte, care se repetă, care se 
întinde la nesfârşit? 

Ai deveni imediat nepăsător la toate, trist, demoralizat, 
ursuz. N-ai mai avea nici un obiectiv în timp, nici o speranţă, 
nici o limită, nici o frică. Zilele s-ar înşira mecanic unele după 

455 


altele fără să le preţuieşti. Guvernanţii supradotaţi ar putea să 
conducă la nesfârşit. Totul ar fi blocat de cei mai puternici, care 
n-ar îmbătrâni niciodată. Nimeni n-ar avea posibilitatea să-şi 
pună capăt vieţii. 

Nemurirea este de o mie de ori mai rea decât moartea. 

Noroc că trupurile noastre îmbătrânesc, că timpul nostru pe 
pământ este limitat, karma fiecăruia se reînnoieşte, fiecare nouă 
viaţă este plină de surprize plăcute şi de decepţii, de bucurii şi 
de trădări, de meschinării şi de generozitate. 

Moartea este indispensabilă vieţii. Chiar aşa, să fim 
relaxaţi... căci, din fericire, într-o zi vom muri! 


Manual de istorie, anul II, 
curs elementar 


289 - ECIOPLASMA RAZORBAK 


Arhanghelul Gabriel a întâmpinat ectoplasma Razorbak cu 
respectul datorat unui Mare Iniţiat. 

— De data asta ai murit de-a binelea, a constatat el cu 
simplitate. 

După o scurtă consfătuire, cei trei arhangheli-judecători şi- 
au amintit că în cazul unui Mare Iniţiat nu mai era nevoie de 
cântărire sau de târguială pentru o viaţă viitoare. Acest suflet 
cunoştea totul. Procedura era, prin forţa împrejurărilor, diferită. 

Arhanghelul Rafael i-a explicat pe scurt lui Raoul că meritele 
sale din vieţile anterioare l-au făcut să fie beneficiarul acestei 
morţi rapide provocate de o lovitură de topor în spate. De 
asemenea, meritele îi permiseseră să ajungă la toate 
cunoştinţele pe care le dorise şi, mai ales, să devină un Mare 
Iniţiat. Totuşi nu venise timpul pentru ca sufletul lui să fie 
transformat într-un spirit pur. Păcătuise prea mult din orgoliu, 
se dedase beţiei, nutrise dorinţe de răzbunare. 

Cu toate acestea, în fata unui Mare Iniţiat, şi ţinând cont de 
calităţile care-i permiseseră să ajungă la acest rang, obiceiul 
cerea ca arhanghelii să-şi abandoneze prerogativele de 
judecători. Deci, ectoplasma Raoul Razorbak îşi hotăra singură 
viitoarea reîncarnare. 

Sufletul prietenului nostru a mulţumit cu recunoştinţă. Ştia 

456 


prea bine că nu se afla în posesia celor şase sute de puncte 
indispensabile încheierii ciclului. 

— Vreau să fiu reîncarnat în copac, a spus ectoplasma 
Razorbak. 

— În ce? întrebă uluit arhanghelul Gabriel. 

— În copac, a repetat cu fermitate Raoul. 

Arhanghelul Mihail încercă să-l facă să judece cum trebuie. 

— Uite, ştii şi tu prea bine cum evoluează conştiinţa de la 
mineral la vegetal, de la vegetal la animal şi de la animal la om. 
Acest gen de regres este rezervat ticăloşilor. E nedemn de tine 
să te reîncarnezi într-un copac. 

— Poate, dar sunt atât de obosit! Vă rog cu toată luciditatea 
să-mi acordaţi acest regres. Sunt ostenit de agitația lumii 
oamenilor. Chiar şi animalele se mişcă prea mult. Vreau să 
regăsesc nemişcarea vegetalelor. Pentru mine nu va fi un 
regres, ci o alinare. 

— Să fie precum ţi-e voia! a spus arhanghelul Gabriel 
suspinând. 

— Foarte bine, a spus sufletul, înveselit. Propuneţi-mi un 
corp vegetal. Trebuie să fie pe undeva nişte cupluri de vegetale 
care se împerechează, nişte polen de margaretă intrând în 
contact cu staminele masculine ale alteia ca ea. Introduceţi-mă 
într-o sămânță, într-un tubercul, într-un bulb! După aceea mă 
voi ivi din sol pentru o întreagă viaţă de sănătoasă nemişcare. 
Liniştit, în sfârşit, liniştit. 

— Dar vegetalele n-au deloc o viaţă liniştită! a exclamat 
arhanghelul Rafael. Sunt bătute de ploaie şi de vânt, erbivorele 
le pasc, oamenii şi animalele le calcă în picioare fără să le 
ferească. 

— Da, dar neavând sistem nervos, vegetalele nu suferă. 

Un serafim a proiectat câteva bule de împerecheri vegetale. 
Era destul de poetic. Raoul şi arhanghelii le-au examinat 
împreună cu candoare. 

— Ei, priveşte acolo! a exclamat arhanghelul Mihail. O 
sămânță de răsad de viţă de vie de Sauternes este fecundată în 
Franţa. E un Château-Yquem, un soi excelent. Vezi butucul acela 
de viţă de vie? E expus bine la soare, se bucură de suficientă 
umiditate, viticultorii îl întreţin cu afecţiune. Ar putea să fie 
simpatic să devii o mică viţă de vie. 

Raoul a privit cu înduioşare la vegetalul care avea să fie 
părintele lui. Il găsea pe viitorul lui tată puţin cam răsucit, dar 

foarte simpatic. Aşa că s-a hotărât pentru viţa de vie. 


290 - FILOZOFIE HINDUSĂ 


Pentru fiecare există o „Carte a vieţii”. Orientalii o numesc 
„Arhiva akhaşică”. In paginile ei sunt consemnate faptele şi 
gândurile din vieţile anterioare ale fiecăruia şi vieţile viitoare 
necesare pentru potolirea karmei. Spiritul poate să şi-o aleagă 
pe oricare, să-şi achite mai curând datoriile făcute într-o viaţă 
trăită în secolul al XVII-lea decât datoriile din ultima lui viaţă. 
Răul săvârşit în ultima reîncarnare poate că este deja 
compensat de binele făcut într-o viaţă precedentă. 


Extras din studiul Moartea, această 


necunoscută, 


de Francis 
Razorbak 


291 - FIŞĂ DE POLIŢIE 


Mesaj către serviciile interesate 
Dar acum? 
Răspunsul serviciilor interesate 


Aţi avut dreptate. E timpul să intervenim. 


292 - ÎNLĂNŢUIRE 


O pisică în călduri miaună pe trotuar la două şi unsprezece 
minute dimineaţa. Un tip suferind de insomnie trânteşte o 
înjurătură, deschide fereastra şi dă cu papucul în ea. Proiectilul 
îşi ratează ţinta şi cade pe parbrizul unei maşini. Automobilistul 

frânează brusc. Cu atât mai bine pentru felina care traversa 
strada în fugă, cu atât mai rău pentru vehiculul din spate, al 
cărui şofer n-a avut timp să vadă ce se întâmplă, şi-a tamponat 
prima maşină. 

Şocul provoacă o scurgere de benzină din rezervor. Toată 
lumea coboară. În timp ce se discută despre procesul verbal de 
constatare şi despre asigurare, un trecător lasă să-i cadă puţin 
scrum incandescent de ţigară în băltoacă. Benzina ia foc. Cele 
două maşini fac explozie. O aripă în flăcări zboară prin aer şi 
cade în pubela în care s-a refugiat pisica. Înspăimântată la 
culme, pisica se repede spre un zid scund, lovind în trecere o 
cutie de conserve goală în care se ascundea un şobolan mare. 
Deranjat, animalul se repede spre un teren viran. 

Acolo, doi flăcăi se antrenau la lumina unui felinar marcând 
într-un coş de baschet. Când zăreşte şobolanul, unul dintre ei 
tresare şi expediază mingea departe peste zid. Continuându-şi 
traiectoria cu mare viteză, mingea loveşte un geam, în timp ce o 
femeie îi telefonează soţului ei. Cioburile cad peste ea şi femeia 
scoate un strigăt strident. Soţul este controlor de zbor şi 
conversează în timpul serviciului. Strigătul de spaimă al 
nevestei sale răsună în receptor şi îi provoacă o mişcare 
involuntară într-o parte. Asta e de ajuns ca să împingă o mică 
manetă. 

Întâmplarea face ca acea manetă să indice unui avion de 
linie, care tocmai se apropia, poziţia precisă faţă de pista de 
aterizare. 


293 - EXPLICAŢII 


Ceasul meu de mână arată orele două şi treisprezece minute 
dimineaţa. Am spus totul. 

Ba nu! Imi consult notele şi constat că am uitat să explic 
cum se poate desena un cerc şi centrul lui fără să ridici creionul 
de pe hârtie. 

E destul să îndoi un colţ al foii de hârtie. Faci un punct mare 
pe margine peste ambele feţe. Porneşti din acest punct ca să 
trasezi o jumătate de cerc pe faţa îndoită. Când ajungi la 
marginea foii de hârtie, te opreşti. Nu mai ai decât să dezdoieşti 
hârtia ca să termini, fără să ridici creionul, cercul în jurul 

punctului care serveşte drept axă. O faţă a ajutat-o pe cealaltă. 

În felul acesta ai uzat de o incursiune într-o altă dimensiune 
pentru a realiza ceva aparent imposibil. Să utilizezi o altă 
dimensiune... 

Raoul avea dreptate. Ca să rezolvi anumite probleme, 
trebuie să admiţi că se poate intra într-un alt tip de spaţiu, unde 
ai toate drepturile. Asta trece dincolo de orice mistică. Nu faci 
decât să-ţi lărgeşti spiritul. Te amuzi lărgindu-ţi spiritul. După 
cum zicea Maxime Villain, singurul obiectiv al scriitorului 
trebuie să fie: „Să te facă să visezi mai departe.” Să te facă să 
visezi de cealaltă parte a foii. Să te facă să visezi de cealaltă 
parte a morţii. În scris, totul e posibil, aşa că de ce n-am profita? 

Uneori, doar scriind sau citind, pătrund cu adevărat în alte 
dimensiuni. 

Cred că la fel stau lucrurile şi cu destinele. Ca să fie 
complete, trebuie să înceapă într-un univers şi să sfârşească în 
altul. 

Dacă mi-aş pune acum obişnuitele mele întrebări - „de unde 
vin?”, „cine sunt?”, „încotro merg?” - cred că aş putea încerca 
să răspund la ele. 

Ştiu că sunt o fiinţă omenească, trăind aici şi acum. Pentru 
ce? Pentru a participa la descoperirea thanatonauticii. Ştiu că 
gândirea omenească poate orice. Zboară şi traversează materia 
cu viteza imaginaţiei, se înmagazinează în cărţi, fabrică orice, 
modifică totul, ucide totul. Ştiu că timpul, spaţiul, cunoaşterea, 
frumuseţea, totul este în interior. Totul este la centru. În 
exterior nu sunt decât reflexe. 

Ştiu că nu sunt decât un cadavru în perspectivă. 

Citesc ce-am scris. Am spus totul. Am scris totul, pot să uit 
tot ce-a fost. 

Le mulţumesc îngerilor că mi-au lăsat timp să istorisesc 
povestea cuceririi Continentului Ultim. Dar oare trebuie s-o 
public? Aportul meu va fi un Bine sau un Rău pentru omenire? 

Cap, public. Pajură, nu public. Veşnica reflecţie despre avers 
şi revers. Arunc în sus moneda, care se rostogoleşte sub fotoliu. 
Mă aşez în patru labe şi mă uit. Cap. 

Încă o frază pentru cartea mea: „Până în ultima clipă m-am 
temut să nu mă împiedice să scriu această lucra...” 

294 - APĂRUT ÎNTR-UN COTIDIAN 


„Michael Pinson, Amandine Ballus, Rose Pinson, principalii 
pionieri ai thanatonauticii, au murit ieri seară în împrejurări 
insolite. Un Boeing 787 s-a prăbuşit peste thanatodromul lor. 

Catastrofa ar avea drept cauză o eroare umană, datorată 
controlorului de zbor. Experții caută acum printre rămăşiţe 
cutia neagră a avionului care va furniza precizări suplimentare. 

Moartea lor ar fi fost instantanee. Din reconstituirile 
anchetatorilor reiese că în momentul decesului Michael Pinson 
scria la biroul lui. Toate foile au ars, drept pentru care nu se va 
şti niciodată ce mesaj încerca să transmită pionierul 
thanatonauticii. 

La ora asta, toţi se află cu siguranţă în acel Paradis pentru 
descoperirea căruia şi-au dat atâta osteneală. Pace sufletelor 
lor.” 

(Incepând de săptămâna viitoare se va pune în vânzare un 
număr special despre viaţa şi opera thanatonauţilor francezi.) 


295 - MITOLOGIE INDIANĂ 


O veche legendă hindusă spune că a fost un timp când toţi 
oamenii erau zei. Dar au abuzat într-atâta de divinitatea lor, 
încât Brahma, stăpânul zeilor, a hotărât să le ia puterea divină şi 
s-o ascundă într-un loc unde să le fie imposibil s-o găsească. Era 
greu să se găsească o ascunzătoare bună. 

Convocaţi la un consiliu pentru a rezolva această problemă, 
zeii mai mici au sugerat: „Să îngropăm divinitatea oamenilor în 
pământ.” „Nu va fi destul, căci omul va săpa şi o va găsi.” 

Atunci zeii mai mici au propus: „In acest caz, să aruncăm 
divinitatea în oceanul cel mai adânc.” „Nu”, a spus din nou 
Brahma, „căci mai devreme sau mai târziu omul va explora 
adâncurile oceanelor şi e sigur că într-o zi o va descoperi şi o va 
scoate la suprafaţă.” 

Zeii cei mici au conchis: „Nu ştim unde să ascundem 
divinitatea, deoarece se pare că nu există loc pe pământ şi în 
ocean unde omul să nu poată ajunge într-o zi.” 

Brahma s-a gândit şi a hotărât: „Uite ce vom face cu 

divinitatea oamenilor. O vom ascunde în străfundurile lui, căci 
este singurul loc unde nu se va gândi niciodată s-o caute.” 

Şi de atunci, spune legenda, omul a străbătut tot Pământul. 
A explorat, a escaladat, a coborât în adâncuri, a săpat, însă fără 
să descopere vreodată ce se află în el însuşi. 


Extras din studiul Moartea, această 
necunoscută, 
de Francis 
Razorbak 


296 - MANUAL DE ISTORIE 


TEST 


Ca să vă pregătiţi pentru bacalaureat, testaţi-vă cunoştinţele 
în thanatonautică răspunzând în mai puţin de cinci minute, cu 
ceasul în mână, la următoarele întrebări: 

1. Care este numele şi prenumele primului thanatonaut care 
a reuşit în mod oficial o călătorie ectoplasmică? 

2. Citaţi fraza celebră a filozofului american Woody Allen. 

3. Câte ziduri comatice există pe Continentul Ultim? 
(Atenţie! Ziduri, nu zone...) 

4. Care sunt cele trei tehnici principale care permit o 
decorporare? 

5. Ce e un tahion? 

6. Cum se numea primul thanatonaut care a trecut al doilea 
zid comatic? 

7. Unde a fost construit marele thanatodrom din Paris? 

8. Care este singura manifestare perceptibilă a unei decolări 
ectoplasmice? 

9. Unde se află Paradisul? 

10. Ce a adus Freddy Meyer thanatonauticii? 

11. La ce dată a avut loc bătălia Paradisului? 

12. Care sunt numele creştine ale celor trei arhangheli- 
judecători ai destinelor noastre? 

13. Cum se execută o meditaţie în vederea unei decorporări? 

14. De ce Stefania Chichelli s-a transformat într-o rebelă? 

15. Cum ne protejăm cordonul ombilical argintiu, în cazul 

462 


decolării propriului nostru suflet? 
16. Ce păţesc ignoranţii? 
17. Ce păţesc înţelepţii? 


Manual de istorie, ultima 
clasă de liceu 


297 - FIŞĂ DE POLIŢIE 


Mesaj către serviciile interesate 
La ordin. Suntem gata. 
Răspunsul serviciilor interesate 


La treabă. 


298 - VREMEA UITĂRII 


Zbor din nou spre Paradis însoţit de prietenii mei. Dar de 
data asta cordoanele noastre ombilicale sunt tăiate şi ştim că, în 
cursul acestei existente, aceasta va fi ultima călătorie. 

Rose, Amandine şi cu mine am pierit în apartamentele 
noastre din thanatodromul de la Buttes-Chaumont, victimele 
unui Boeing care s-a prăbuşit. Villain s-a împiedicat la el în 
bucătărie şi s-a lovit cu tâmpla dreaptă de colţul maşinii de 
spălat vase. Toţi am decolat în aceeaşi secundă. Fără aparate, 
fără uniforme, fără fotolii, fără să apăsăm pe întrerupător. Fără 
să mormăim faimoasa noastră numărătoare inversă: „şase... 
cinci... patru... trei... doi... unu. Decolare”. 

Nu mai suntem thanatonauţi. Suntem morţii zilei, mulţumiţi 
totuşi că ne aflăm împreună în acest ultim periplu. 

Traversăm în cea mai mare viteză sistemul solar şi periferia 
lui. Aproape că plutim înainte de a accelera spre centrul 
galaxiei. 

Nu mai încercăm nici un fel de teamă la porţile morţii. De 


463 


acum înainte suntem ca la noi acasă pe Continentul Ultim. Am 
făcut acest traseu tot atât de des precum alţii merg la Palavas- 
les-Flots sau la Trouville. 

Nu acord nici o atenţie femeii în satin alb cu mască de cap 
de mort care-mi face cu ochiul. Orbitele ei goale şi rictusul ştirb 
nu mă mai sperie de multă vreme. 

Trecem prin toate culorile unei morţi obişnuite. Albastru, 
negru, roşu, portocaliu, galben, verde, alb. Se pare totuşi că cei 
de sus sunt nerăbdători să dea ochii cu noi. Trecem în viteză 
prin mulţimea decedaţilor aflaţi la coadă de parcă am mai fi încă 
thanatonauţi. 

În curând ajungem la muntele de lumină. Nu ne-am înşelat. 
Arhanghelii ne aşteaptă. Ca să poată vorbi mai bine cu noi, au 
luat hotărârea să întrerupă fluviul decedaţilor, fără să ia în 
seamă protestele ectoplasmelor grăbite. 

Sfântul Petru pare dezolat. Ca de obicei, el este cel care 
furnizează explicaţiile. Din timpurile cele mai îndepărtate, au 
existat întotdeauna thanatonauţi care au vrut să exploreze 
Continentul Ultim. Ingerii îşi primeau rarii vizitatori cu 
amabilitate şi le  încredinţau cu dragă inimă misterele 
Paradisului. La întoarcere, unii dintre ei au vrut să transmită 
aceste „revelaţii” celorlalţi oameni. Abraham, Isus, Buddha, 
Mahomed şi atâţia alţii au lăsat propria lor mărturie. Astfel au 
luat naştere Biblia, Cartea tibetană a morţilor, Evanghelia, 
Coranul, Tao-te-king... şi toate cărţile sacre din lume. 

Îngerii făcuseră din aceşti oameni nişte Mari Iniţiaţi, iar ei 
nu se arătaseră ingraţi. Încercaseră să facă în aşa fel încât de 
cunoştinţele lor să profite toate generaţiile viitoare pentru ca 
ele să progreseze, să devină mai bune şi să avanseze mai repede 
spre starea de spirit pur. Marii Iniţiaţi îşi aduseseră astfel 
contribuţia atât oamenilor cât şi cerului. 

Totuşi îşi înconjuraseră „revelaţiile” de mister, de misticism, 
de simboluri ermetice. Le ascunseseră sub o mantie de legende 
şi de mitologii ciudate. lar noi ce făcusem? Distrusesem 
secretul, trădasem şi, o dată cu asta, îi dusesem pe căi greşite 
pe semenii noştri şi semănasem tulburare pe Pământ. 

Îngerii fuseseră totdeauna binevoitori faţă de Marii Iniţiaţi, 
căci, până la noi, toţi se arătaseră înţelepţi. Noi însă fuseserăm 
nişte inconştienţi. Dezvăluisem tuturor sensul vieţii şi sensul 
morţii. Le răspândisem fără socoteală. Invitasem pe oricine să 
ne urmeze. Adusesem turişti cu toptanul acolo unde misterul 

trebuia să rămână mister şi secretul secret. 

„inţeleptul caută adevărul, prostul l-a găsit deja.” 

Arhanghelul Gabriel ne vorbeşte agasat de „opera” noastră. 
Bătălii pentru luarea în stăpânire a Paradisului, panouri 
publicitare pe culoarele morţii, o Convorbire cu un muritor 
publicată în marile ziare, o mulţime de karmografe... Ah! ce 
dezordine! Era şi prea era timpul de a se pune capăt acţiunilor 
noastre stupide. 

— Foarte bine, a spus Rose. Vom cobori din nou pe Pământ 
şi vom strica tot ce-am făcut! 

— Nu mai e cazul, a zis Satan rânjind. Nu mai e nevoie de 
voi acolo. Ne-a trebuit ceva timp, dar până la urmă am hotărât 
să lăsăm poliţia îngerilor să intervină. Priviţi ce se petrece în 
acest moment. 

Un  heruvim proiectează câteva bule cu imagini. 
Thanatodromuri, mari şi mici, oficiale şi neoficiale, fac explozie, 
lovite de trăsnet. Fotoliile de decolare zac dezmembrate. 
Manualele de istorie a thanatonauticii se preschimbă în pulbere. 
Muzeul Morţii de la Institutul Smithsonian din Washington e în 
flăcări, la fel şi magazinul mamei mele. Publicitatea ecto- 
plasmică se dizolvă sub ochii noştri. Un uragan violent trece 
peste lumea de jos, măturând în trecere tot ce se referă cât de 
puţin la thanatonautică, ştergând-o pentru totdeauna din mintea 
oamenilor. Toată opera vieţii noastre precedente se transformă 
în scrum. 

— Aţi vrut să vă jucaţi de-a zeii, tună şi fulgeră arhanghelul 
Gabriel. Dar oamenii trebuie să înţeleagă adevărul prin ei înşişi. 
Ştiinţa sacră nu poate fi popularizată. 

Deodată mă întreb: 

— De asta l-aţi omorât pe Raoul? 

— Da. Era primul şi cel mai periculos dintre voi. 

Mânia îl cuprinde până şi pe un serafim încântător. 

— Încă puţin şi, din cauza maniei voastre de a face lumină 
acolo unde trebuie să domnească obscuritatea, pe drumul 
reîncarnării ar fi apărut felinare şi prostituate. 

Cu timiditate, încerc o apărare: 

— Nu suntem decât nişte simpli oameni şi ca toţi oamenii 
comitem greşeli. 

_ — Nu, a bombănit arhanghelul Mihail. Sunteţi Mari Iniţiaţi. 
În loc să vă bucurati de asta în tăcere, aţi dat la iveală sensul 
vieţii şi astfel aţi anihilat însuşi motorul existenţei: curiozitatea, 

dorinţa de a afla, de a înainta pe drumul cunoaşterii. 

— Dar tocmai asta voia şi Raoul! 

— Şi tocmai asta l-a făcut să fie iniţiat. Dar ştiinţa noastră nu 
poate fi murdărită. Chiar şi membrii celor mai extravagante 
secte, chiar şi iluminaţii de două parale au înţeles că trebuie să- 
şi ţină gura şi să nu se exprime decât prin metafore. Dar voi v- 
aţi crezut mai şmecheri decât ceilalţi. Voiaţi să popularizaţi 
„moartea” şi aţi stricat totul... 

Arhanghelii au reluat enumerarea păcatelor noastre. 

— Aţi desenat şi vândut hărţi geografice ale Paradisului, a 
spus cu un aer consternat arhanghelul Rafael. 

— Aţi publicat... manuale turistice. 

— Aţi elaborat maşini de murit. 

— Aţi repetat vorbele noastre. 

— Aţi dat naştere la mii de suflete rătăcitoare încurajând 
sinuciderea. 

— Vă uitaţi la noi fără teamă. 

— Nu ne respectaţi. 

— Ne consideraţi servitorii voştri, iar nu stăpâni. 

Decedaţii care-şi aşteptau judecata nu mai sunt nerăbdători, 
pentru că această scenă le-a trezit interesul. De când se află ei 
acolo, nu i-au văzut încă niciodată pe arhangheli să-şi piardă 
calmul şi să fie atât de porniţi împotriva unor biete ectoplasme. 

— Trădători, nu sunteţi decât nişte trădători! 

Încă de la începutul acestor mustrări, mă chinuia o 
întrebare. Îi întrerup ca să le-o pun: 

— Bine, dar în cazul ăsta, pentru ce ne-aţi lăsat să facem ce- 
am făcut? 

Câţiva îngeri afişează o expresie sardonică. Poate că ei sunt 
„poliţia cerească”, cei care au intervenit împotriva noastră. 
După toate aparențele, ăştia doreau să ne anihileze încă de la 
început. Iar ceilalţi, cei care acum se enervează, ne-au dat voie 
să continuăm. 

Arhanghelul Gabriel nu se simţea deloc în largul său. 

— Voiam să ştim până unde veţi îndrăzni să mergeţi. 

— Şi noi suntem uneori curioşi în privinţa oamenilor, a 
adăugat arhanghelul Mihail ruşinat. Uneori au o minte atât de 
îmbârligată... Tatăl lui Raoul provocase deja discuţii. Depăşise 
limitele cu studiul lui Moartea, această necunoscută. Publicarea 
lui ar fi dezvăluit prea multe lucruri. 

— După aceea, când fiul lui i-a continuat strădaniile, ne-am 

întrebat ce să facem cu aceşti thanatonauţi care considerau 
descoperirea morţii un sport. Au existat curioşi ca mine şi deci 
partizanii toleranţei. Dar au existat şi alţii care s-au opus şi 
„poliţia cerească” trăgea întruna semnalul de alarmă. Totuşi, 
aici sus, în majoritatea lor, cei şaptezeci şi doi de îngeri albi 
principali şi cele şaptezeci şi două de dubluri negre ale lor au 
socotit că trebuie aşteptat şi văzut ce se întâmplă. I-am sfătuit 
pe îngerii de jos, poliţia noastră, să nu intre în panică. Credeam 
că thanatonautica se va distruge singură. Nişte oameni obişnuiţi 
nu vor fi în stare să se concentreze suficient pentru a duce la 
bun sfârşit o experienţă atât de importantă. Dar voi nu eraţi 
nişte oameni obişnuiţi. Voi aţi ajuns până la noi şi în felul acesta 
meritaţi să deveniți Mari Iniţiaţi. Numai că după aceea aţi 
provocat prea multe pagube. Ah! Aceste agenţii de călătorii 
ectoplasmice!... Nici cea mai mare bunăvoință a îngerilor nu 
mai putea tolera astfel de incursiuni în lumea lor secretă. Şi nici 
nişte oameni afirmând: „Ştiu tot.” Ar fi trebuit să meditaţi la 
alegoria biblică a lui Adam şi a mărului cunoaşterii. Nu trebuie 
niciodată să ajungi la cunoaşterea absolută, ci doar să tinzi 
către ea... 

— Oricum, în ceea ce vă priveşte, gluma s-a sfârşit, a spus 
tăios arhanghelul Rafael. Thanatonautica a murit o dată cu voi. 

— Dar e prea târziu, s-a lamentat Rose. Prea mulţi oameni 
ne-au citit operele. Toţi au căpătat o adevărată obişnuinţă să 
aibă grijă de karma lor. 

Arhanghelul Gabriel a întrerupt-o cu un gest dispreţuitor. 

— Comiteţi din nou păcatul de a vă îndoi de puterea noastră. 
Să nu uitaţi că am trimis deja un Potop pentru a îneca toate 
păcatele omenirii. După toate imaginile pe care vi le-am arătat, 
chiar nu ne credeţi în stare să implantăm uitarea în minţile 
oamenilor? În toate minţile! 

— Nimeni nu-şi va aminti de activitatea voastră, a declarat 
Sfântul Petru. Nu veţi mai fi decât încă una din acele legende 
vagi în care nimeni nu crede cu adevărat, precum monstrul din 
Loch Ness, yeti din Himalaya sau triunghiul Bermudelor. Nişte 
mituri vor vorbi fără îndoială despre thanatonauţi, dar ascultați 
bine ce vă spun - vă promit solemn că nimeni nu-şi va închipui 
că thanatonautica a existat cu adevărat! Nu va mai fi decât un 
gând tainic în minţile oamenilor deosebit de sensibili. 

— Şi Stefania? am întrebat eu. 

— Stefania va uita şi ea. Dar, contrar vouă, ea va fi cruţată, 

pentru că a încercat să continue opera Satanei într-o vreme 
când, cu toţi blegii, amabilii şi superstiţioşii, avea într-adevăr 
nevoie de o mână de ajutor. 

Satan aprobă dând din cap mulţumit. 

Mamele sunt cuprinse de îngrijorare: 

— Şi Freddy junior? 

— Şi Pimprenelle? 

— Vor uita. Nu vă fie teamă pentru ei. Nu vor fi pedepsiți 
pentru păcatele părinților lor. 


299 - MITOLOGIE MESOPOTAMIANĂ 


„Au trecut şase zile şi şapte nopţi 
Furtunile potopului nu se domoliseră 
Furtunile din sud bântuiau ţara. 

In a şaptea zi 
Furtunile potopului 
Care asemenea unei armate 
Masacraseră totul în calea lor 
S-au mai domolit. 

Marea s-a liniştit 
Vântul s-a potolit 
Urletul potopului a încetat. 

M-am uitat la cer, domnea tăcerea. 
Am văzut oamenii preschimbându-se din nou în lut 
Apele oprite în loc formau un acoperiş. 
Am deschis o mică lucarnă. 
Lumina mi-a podidit obrazul 
Am îngenuncheat şi-am început să plâng. 
Iată că totul se sfârşise.” 


Epopeea lui Um Napiştim, numit şi... 
Noe, în Biblie 


Extras din studiul Moartea, această 
necunoscută, 
de 
Francis Razorbak 

300 - MITOLOGIE IUDAICĂ 


Conform Kabbalei, foetusul este un mare învăţat. Încă din 
pântecul mamei sale, el cunoaşte toate secretele lumii. Dar 
chiar înainte de a se naşte, un înger coboară pentru a-l face să 
tacă. li pune un deget pe gură şi-i spune „ssst”... Din momentul 
acela, foetusul uită totul. Numai subconştientul lui îşi aminteşte 
vag de „marile secrete”. Din cauza acestui contact îngeresc 
avem un şănţuleţ sub nas: „Jgheabul buzelor”. 


Freddy Meyer, 
Note de lucru 


301 - SOLUŢIA 


Ne aflăm încă în faţa muntelui de lumină. 

Nici un înger nu se gândeşte să ne ia apărarea. Toţi emit o 
lumină stabilă indicând hotărârea lor definitivă şi fără apel. 
Arhanghelul Gabriel grăieşte din nou: 

— Totuşi, mai târziu, departe de tot în timp, poate peste mii 
de ani, alţi Mari Iniţiaţi se vor ivi aici, adevăraţi iniţiaţi, căci nu 
vom mai accepta vreodată turişti. Le vom povesti aventura 
voastră şi încet, foarte încet, vor descoperi faptele voastre 
deosebite. 

Slabă consolare! Se va scrie pentru noi, nu ştiu când, o altă 
Odisee, o Biblie, un roman, cine ştie ce! Raoul avea dreptate să 
creadă că toate aceste pretinse „mitologii” ascundeau adevărul. 

— Ce veţi face cu noi? a întrebat neliniştită Amandine. 

— Veţi avea aceeaşi soartă ca şi ceilalţi. Ca toţi ceilalţi care 
nu dispun de şase sute de puncte, veţi fi reîncarnaţi şi, 
bineînţeles, cei în care vă veţi reîncarna nu-şi vor aminti nimic 
despre viaţa voastră anterioară. 

Îmi repet întruna în cap: „Am fost thanatonaut, am fost 
thanatonaut, am fost thanatonaut.” îmi impregnez sufletul cu 
acest lucru sigur că thanatonautica a existat cu adevărat şi că 
eu am fost unul din precursorii ei, sperând că poate îşi va aminti 
totuşi puţin în viitoarea lui reîncarnare. 

— Înaintaţi, a ordonat arhanghelul Gabriel. Voiaţi să ştiţi ce 

se ascunde în spatele muntelui de lumină al judecății, nu-i aşa? 

Zâmbeşte. 

— Mai faceţi câţiva paşi şi veţi afla. 

— Sunteţi de acord să ne arătaţi în sfârşit capătul 
Paradisului? a întrebat Rose cu o mirare încântată. 

— Bineînţeles, pentru că n-o să vă mai întoarceţi pe Pământ 
să strigaţi în toate părţile ce-aţi văzut. 

Nevasta mea înaintează ca într-un vis. Chiar şi în ceasul din 
urmă, astronomul din ea e fericit că-şi poate satisface 
curiozitatea. Aproape că aleargă să descopere ce se află de 
cealaltă parte a găurii negre. 

— E rândul tău Michael. 

— Nu sunt judecat mai întâi? 

— Nu există judecată pentru Marii Iniţiaţi. l-am explicat şi 
lui Raoul. Dar fii fără grijă. Eşti încă tânăr. N-ai cunoscut decât 
o sută cincizeci şi trei de forme omeneşti. Ţi-am rezervat o mică 
reîncarnare foarte simpatică. 

Mă apropii. Rose se uită la mine cu anxietate. 

— Tu şi eu, împreună împotriva nătărăilor, emit eu telepatic. 

Se avântă spre mine şi ectoplasma ei îmi sărută îndelung 
gura. Buzele nu simt nimic, dar sufletul meu se înduioşează. 

— Împreună, repetă ea. 

Trec şi eu dincolo de muntele de lumină şi ceea ce zăresc 
este într-adevăr mirific. E ceva ce depăşeşte tot ce-am văzut în 
toate celelalte zone ale Paradisului. 

Deodată înţeleg totul. Ce departe eram de ceea ce ne 
închipuisem! E clar că nimeni nu s-ar fi putut aştepta la asta. 
Este pur şi simplu fantastic. 

Văd capătul capătului găurii negre şi sunt pur şi simplu 
stupefiat. Nu e deloc ceea ce credeam. Tremur de emoție. Acum 
ştiu. 

De cealaltă parte a morţii este... 

